
Pentru Tamar, 
campioana mea, zână bună şi cavaler în 
j armură strălucitoare. 
Iti multumesc pentru că ai crezut în această 
serie 

de la prima pagină. 

Amurg 


Tobele din oase răsunară peste povârnişurile 
crestate ale Munţilor Negri la asfinţitul soarelui. 

Din deschiderea stâncoasă în care cortul ei de 
război gemea bătut de un vânt uscat, prinţesa 
Elena Galathynius urmărise toată după-amiaza 
cum armata temutului lord traversa munţii în valuri 
întunecate. Soarele dispăruse de mult, iar focurile 
de tabără ale inamicilor licăreau peste munţi şi văi 
ca o mantie de stele. 

Erau atât de multe focuri acolo - în comparaţie 
cu partea de vale unde se afla ea. 

Nu avea nevoie de darul urechilor ei Fae ca să 
audă rugăciunile tăcute şi rostite ale armatei sale 
de oameni. In ultimele câteva ore, şi ea se rugase 
de câteva ori, cu toate că ştia că nu aveau să 
primească vreun răspuns la rugăciune. 

Elena nu se gândise niciodată la locul în care 
ar fi putut să moară - nu se gândise niciodată că ar 
fi putut să fie atât de departe de stâncile înverzite 
din Terrasen. Că era posibil ca trupul să nu-i fie 
ars, ci devorat de bestiile îngrozitorului lord. Că ar 
fi putut foarte bine să nu existe niciun semn care 
să spună lumii unde căzuse o prinţesă a 
Terrasenului. Nu avea să existe niciun semn pentru 
niciunul dintre ei. 

— Trebuie să te odihneşti, se auzi dintr-odată, 
în spatele ei, vocea aspră a unui mascul ce străjuia 
intrarea în cort. 

Elena se uită peste umăr, păru-i argintiu şi 

desfăcut agăţându-se de numeroşii solzi de piele ai 
armurii. Privirea întunecată a lui Gavin era 
îndreptată spre cele două armate care se 
întindeau, spre fâşia neagră de demarcaţie pe care 
nu puteau s-o încalce prea curând. 

Cu tot discursul său despre odihnă, Gavin nu-şi 
scosese armura când intrase în cortul lor, acum 
câteva ore. In cele din urmă, cu hărţile în mâini, 
dar  deznădăjduiţi, conducătorii lui de război 
ieşiseră din cort, cu doar câteva minute mai 
devreme. Ea le simţea frica. Disperarea. 

Paşii lui Gavin abia se auziră pe pământul 
uscat şi pietruit când se apropie de postul ei 
singuratic de veghe, aproape fără zgomot, 
mulţumită anilor de hoinărit prin sălbăticia sudului. 
Elena înfrunta din nou imaginea nenumăratelor 
focuri inamice. 


— Forţele tatălui tău ar mai avea sorţi de 
izbândă, spuse el cu o voce răguşită. 

Speranţă deşartă. Auzul ei de nemuritoare 
captase fiecare cuvânt din orele de dezbateri 
aprinse din cortul aflat în spatele lor. 

— Valea aceasta este acum o capcană a morţii, 
spuse Elena. 

Insă ea îi condusese aici pe toţi. 

Gavin nu răspunse. 

— Nu-ţi mai face iluzii, continuă Elena, va fi 
scăldată în sânge. 

Războinicul rămase tăcut. Pentru Gavin, era 
atât de neobişnuit să fie calm. Niciun licăr al 
ferocităţii necontrolate nu strălucea în ochii mari, 


iar părul castaniu şi zburlit îi atârna pe umeri. Ea 

nu îşi amintea când vreunul dintre ei făcuse ultima 
oară baie. 

Gavin se întoarse spre ea cu acea apreciere 
sinceră pe care i-o arătase din clipa în care îl 
întâlnise prima dată în sala tatălui ei, în urmă cu 
aproape un an. Parcă trecuse o eternitate de 
atunci. 

Fusese un timp atât de diferit, o lume atât de 
diferită - când tărâmurile erau încă pline de cântec 
şi de lumină, când magia nu începuse să pâlpâie în 
umbrele tot mai mari ale lui Erawan şi ale soldaţilor 
lui demonici. Ea se întreba câtă vreme avea să mai 
reziste Orynthul de îndată ce măcelul de aici, din 
Sud, se va fi încheiat. Se întreba dacă Erawan avea 
să distrugă mai întâi palatul strălucitor al tatălui ei 
din vârful muntelui sau să incendieze biblioteca 
regală - să ardă sufletul şi conştiinţa unei epoci. lar 
apoi să-i ardă oamenii. 

— Soarele o să răsară abia peste câteva ore, 
spuse Gavin mişcându-şi gâtul. Ai suficient timp să 
încerci să fugi. 

— Ne-ar sfâşia în bucăţi înainte ca noi să 
eliberăm trecătorile... 

— Nu „noi”. Tu. Lumina focului aruncă pe faţa 
lui bronzată un licăr de uşurare. Tu singură. 

— Nu-mi voi abandona oamenii. Degetele ei le 
atinseră pe ale lui. Şi nici pe tine. 

Gavin nu se clinti. 

— Nu ai cum să eviţi ziua de mâine. Şi nici 
vărsarea de sânge. Ai auzit ce a spus mesagerul - 
ştiu că ai auzit. E un adevărat măcel în Anielle. 
Aliaţii noştri din Nord au dispărut. Armata tatălui 


tău este prea mult în urma noastră. O să murim 
15 


toţi înainte să răsară soarele. 

— Oricum, într-o bună zi o să murim toţi. 

— Nu. Gavin îi strânse mâna. Eu am să mor. 
Oamenii de acolo - şi ei or să moară. In luptă sau 
de bătrâneţe. Dar tu... Se uită la urechile ei 
delicate şi ascuţite, moştenite de la tatăl său. Ai 
putea trăi secole. Milenii. Nu renunţa la asta pentru 
o luptă pierdută. 

— Prefer să mor mâine decât să trăiesc o mie 
de ani ca o laşă. 

Gavin fixă din nou valea cu privirea. Se uită la 
oamenii lui, ultima linie de apărare împotriva 
hoardei lui Erawan. 

— Treci în spatele liniilor tatălui tău, spuse el 
tăios, şi continuă lupta de acolo! 

Ea înghiţi în sec. 

— Nu ar avea niciun rost. 

Întorcând încet capul, Gavin se uită la ea. Şi, 
după toate aceste luni, după tot acest timp, ea 
mărturisi: 

— Puterea tatălui meu slăbeşte. De câteva 
decenii se apropie de moarte. Cu fiecare zi, lumina 
Malei se stinge în el. Nu poate să-i facă faţă lui 
Erawan şi să câştige. 

Ultimele cuvinte ale tatălui ei, înainte de ao 
trimite în această încercare sortită cu luni în urmă, 
fuseseră: „Soarele meu apune, Elena. Trebuie să 
găseşti o cale să te asiguri că al tău nu va înceta 
să răsară.” 

Gavin se albi la faţă. 

— Ai ales să-mi spui asta acum? 

— Am ales să-ţi spun acum, Gavin, deoarece 
nici pentru mine nu mai există nicio speranţă - fie 

că fug în seara asta, fie că voi lupta mâine. 
Continentul o să cadă. 

Gavin se mişcă spre zecile de corturi de pe 
afloriment. Spre prietenii lui. 

Prietenii ei. 

— Niciunul dintre noi nu are cum să evite ziua 
de mâine, spuse el. 

Şi felul în care rosti cuvintele, cu vocea spartă, 
şi strălucirea din ochii lui o făcură să îl mai ia o 
dată de mână. Niciodată - nici măcar o dată în 
toate aventurile lor, în toate ororile pe care le 
înduraseră împreună - nu îl văzuse plângând. 

— Erawan o să câştige şi o să conducă ţinutul 
ăsta, ca pe toate celelalte, pentru totdeauna, şopti 
Gavin. 

Soldaţii se agitau în tabăra de dedesubt. 
Bărbaţi şi femei şoptind, înjurând, plângând. Elena 
identifică sursa groazei lor - tocmai din cealaltă 
parte a văii. 

Rând pe rând, ca şi când o uriaşă mână 
întunecată le-ar fi măturat, focurile taberei 
stăpânului groazei se stinseră. Tobele de oase 
bătură mai tare. 

În sfârşit, sosise şi el. 

Erawan însuşi venise să supravegheze ultima 
înfruntare a armatei lui Gavin. 

— Nu vor aştepta răsăritul, spuse Gavin, 
întinzând o mână tremurândă spre teaca în care 
sabia Damaris îi stătea la şold. 

Însă Elena îl prinse de braţ, muşchii lui tari fiind 
ca granitul sub armura din piele. 

Erawan sosise. 


Poate că zeii erau îndurători încă. Poate că 

sufletul înflăcărat al mamei ei îi convinsese. 

Se uită cu atenţie la chipul sălbatic şi dur al lui 
Gavin - la chipul pe care ajunsese să-l preţuiască 
mai mult decât pe oricare altul - şi spuse: 

— Nu o să câştigăm lupta asta şi nici războiul 
ăsta. 

Corpul îi tremura abţinându-se să se ducă la 
generalii lui, dar o respectă, ascultând-o. Amândoi 
învăţaseră să se respecte, chiar dacă nu le fusese 
deloc uşor. 

Elena îşi ridică degetele de la mâna liberă în 
spaţiul dintre ei. Magia brută din venele sale dansa 
acum, transformându-se din foc în apă, în lujeri 
răsuciţi de gheaţă sfârâitoare. Nu un abis ca al 
tatălui ei, ci o magie schimbătoare şi vioaie. Oferită 
în dar de mama ei. 

— Nu o să câştigăm războiul ăsta, repetă 
Elena, chipul lui Gavin strălucind în lumina puterii 
ei brute. Dar putem să-i amânăm deznodământul 
pentru un timp. Pot să traversez valea într-o oră 
sau două. 

Ea îşi strânse degetele în pumn şi îşi opri 
magia. 

Gavin se încruntă. 

— Elena, este o nebunie! E sinucidere! 
Locotenenţii lui or să te prindă înainte să apuci să 
te strecori printre linii. 

— Exact. Or să mă ducă direct la el, acum că a 
venit. Or să mă considere un prizonier de valoare - 
nu asasina lui. 

— Nu. Un ordin şi o rugăminte. 

— Ucide-l pe Erawan şi bestiile lui or să intre în 


panică! Suficient de mult timp pentru ca forţele 
18 


tatălui meu să sosească, să se unească rapid cu ce 
mai rămâne din ale noastre şi să zdrobească 
legiunile inamice. 

— Spui „ucide-l pe Erawan” ca şi când ar fi o 
sarcină uşoară. Este un rege Valg, Elena! Chiar 
dacă te duc la el, o să te subjuge voinţei lui înainte 
să poţi face vreo mişcare. 

Inima îi bătu mai puternic, dar spuse forţat 
cuvintele. 

— De aia... Nu-şi putea stăpâni tremurul 
buzelor. De aia am nevoie să vii cu mine în loc să 
lupti cu oamenii tăi. 

Gavin o fixă cu privirea. 

— Deoarece am nevoie... Lacrimile i se 
prelingeau pe obraji. Am nevoie să-i distragi. 
Trebuie să tragi de timp ca să trec de apărarea 
interioară. 

Tot aşa cum prin lupta de a doua zi aveau să 
câştige timp. 

Pentru că Erawan s-ar fi îndreptat mai întâi 
spre Gavin. Spre războinicul care fusese un bastion 
împotriva forţelor Stăpânului intunericului atât de 
mult timp, care se luptase cu el când nimeni 
altcineva nu ar fi făcut-o... Ura lui Erawan pentru 
prinţul uman rivaliza doar cu cea pentru tatăl ei. 

Gavin o studie îndelung, apoi întinse mâna ca 
să-i şteargă lacrimile. 

— Nu poate fi ucis, Elena! Ai auzit ce a şoptit 
oracolul tatălui tău. 

Ea dădu aprobator din cap. 

— Ştiu. 

— Şi chiar dacă am reuşi să-l stăpânim - să-l 
prindem... Gavin se gândi la cuvintele ei. Ştii doar 

19 


că nu facem altceva decât să îndreptăm războiul 
spre altcineva - spre oricine va conduce ţinuturile 
astea. 

— Războiul ăsta, spuse ea încet, este doar a 
doua mutare dintr-un joc jucat încă din vremurile 
antice, de dincolo de mare. 

— Îl amânăm pentru ca altcineva să-l 
moştenească, dacă o să fie eliberat. lar asta nu o 
să îi salveze pe soldaţii de acolo de la măcelul de 
mâine. 

— Dacă nu acţionăm, nu o să aibă cine să 
moştenească războiul ăsta, spuse Elena. Indoiala 
juca în privirea lui Gavin. Chiar şi acum, insistă ea, 
magia noastră scade, zeii noştri ne abandonează. 
Fug de noi. Nu avem aliaţi Fae în afară de cei din 
armata tatălui meu. lar puterea lor, ca şi a lui, 
scade. Totuşi, poate că, atunci când se va face a 
treia mişcare... poate că jucătorii din jocul nostru 
neterminat vor fi diferiţi. Poate că o să fie un viitor 
în care Spiriduşii şi oamenii or să lupte împreună, 
unindu-şi forţele. Poate că or să găsească o cale să 
pună capăt războiului. Aşadar, o să pierdem bătălia 
asta, Gavin, spuse ea. Prietenii noştri or să moară 
pe câmpul de luptă, iar noi o să recurgem lao 
diversiune ca să-l prindem pe Erawan, aşa încât 
Erilea să poată avea un viitor. 

El strânse din buze, cu ochi mari, ca de safir. 

— Nu trebuie să ştie nimeni, spuse ea, cu 
vocea spartă. Chiar dacă reuşim, nimeni nu trebuie 
să ştie ce facem. 

Îndoiala îi brăzda riduri adânci pe chip. Ea îl 
apucă mai strâns de mână. 

— Nimeni, Gavin! 

Agonia îi traversă faţa, însă el dădu aprobator 
din cap. 

Ţinându-se de mână, scrutară întunericul ce 
învăluia munţii, tobele din oase ale stăpânului 
groazei auzindu-se ca nişte ciocane care băteau 
fierul. Prea curând, sunetele tobelor aveau să fie 
acoperite de ţipetele soldaţilor muribunzi. Mult 
prea curând, valea avea să fie traversată de râuri 
de sânge. 

— Dacă facem asta, trebuie să plecăm acum, 
spuse Gavin şi îşi îndreptă din nou atenţia spre 
corturile din apropiere. Fără să ne luăm rămas-bun. 
Fără alte cuvinte. Mâine am să-i ordon lui Holdren 
să conducă. El o să ştie ce să le spună celorlalţi. 

Ea dădu din cap, iar gestul fu o confirmare 
suficientă. Gavin nu o mai ţinu de mână şi se 
îndreptă spre cel mai apropiat cort de al lor, spre 
locul unde, probabil, dragul lui prieten şi cel mai 
loial războinic profita de ultimele sale ore cu noua 
soţie. 

Elena îşi întoarse privirea în altă parte, înainte 
ca Gavin să-şi aşeze pe umeri armura grea, 
trecând prin clapele grele. 

Se uită peste focuri, dincolo de vale, spre 
întunericul coborât în partea cealaltă. Ar fi putut să 
jure că şi el se uita la ea, că auzea miile de pietre 
de tocilă în timp ce bestiile stăpânului groazei îşi 
ascuţeau ghearele unse cu otravă. 

Işi ridică privirea spre cerul pătat de fum, 
fuioarele despărţindu-se pentru o clipă, ca să 
dezvăluie o noapte înstelată. 

Stăpânul Nordului licări spre ea. Poate ultimul 


dar al Malei pentru ţinuturile acestea - cel puţin, în 
21 


era asta. Poate o mulţumire pentru Elena şi un fel 
de rămas-bun. 

Deoarece, pentru Terrasen, pentru  Erilea, 
Elena ar fi pătruns în întunericul etern ce se furişa 
peste vale ca să obţină o şansă pentru toţi. 

Pe un fuior de fum care se ridica din vale, 
Elena trimise o ultimă rugă, pentru ca urmaşii 
nenăscuţi ai nopţii, moştenitorii poverii care aveau 
să condamne sau să salveze Erilea, să o ierte 
pentru ce urma să facă. 


Partea întâi 
Aducătoarea-Focului 


Capitolul 1 


Pe Elide Lochan o ardea gâtul de fiecare dată 
când inspira în timp ce urca şchiopătând dealul 
abrupt şi împădurit. 

Sub frunzele ude ce acopereau pământul din 
Oakwald, pietrele gri şi mişcătoare făceau panta 
nesigură, iar stejarii înalţi se ridicau prea mult 
deasupra ei ca să se apuce de vreo creangă, dacă 
ar fi căzut. Asumându-şi riscul unei posibile căderi, 
Elide urcă în cea mai mare viteză pe buza vârfului 
abrupt, piciorul zvâcnindu-i de durere când se lăsă 
în genunchi. 

Dealurile împădurite se întindeau în toate 
direcţiile, copacii semănând cu gratiile unei cuşti 
nesfârşite. 

Săptămâni. Trecuseră săptămâni de când 
Manon Cioc-negru şi Cele Treisprezece ale sale o 


lăsaseră în pădure, Aripa Conducătoare 

ordonându-i să se îndrepte spre nord. Să o 
găsească pe regina lor pierdută, acum adultă şi 
puternică - dar şi pe Celaena Sardothien, oricine ar 
fi fost ea, pentru ca Elide să îşi poată răscumpăra 
datoria pe viaţă pe care o avea faţă de Kaltain 
Rompier. 

Deşi trecuseră deja câteva săptămâni, visurile 
îi erau încă distruse de clipele finale din Morath: de 
gărzile care încercaseră să o târască pentru a 
purta o progenitură Valg, de masacrul total al Aripii 
Conducătoare şi de ultima acţiune a lui Kaltain 
Rompier - care smulsese piatra întunecată şi 
ciudată din locul în care îi fusese cusută de braţ şi 
îi ordonase lui Elide să i-o ducă Celaenei 
Sardothien. 

Asta se întâmplă chiar înainte ca Morathul să 
fie transformat de Kaltain într-o ruină fumegândă. 

Elide atinse cu o mână murdară, aproape 
tremurândă, umflătura tare, ascunsă în buzunarul 
de la piept al costumului de zburat din piele, pe 
care încă îl purta. Ar fi putut jura că o mică 
zvâcnire îi răsuna în piele, o bătaie în ritmul 
propriei inimi. 

Elide tremura în lumina apoasă a soarelui ce se 
strecura prin coroana verde. Vara cobora peste 
lume şi căldura, acum destul de chinuitoare, 
transformase apa în bunul cel mai de preţ al 
tuturor fiinţelor. 

Fusese de la început - dar acum, toată ziua şi 
viața ei se învârteau în jurul apei. 

Din fericire, ţinutul Oakwald era străbătut de o 
mulţime de râuri, după ce ultimele zăpezi se 


topiseră şi apa se scurgea din vârful munţilor. Elide 

învățase pe pielea ei din care râu să nu bea apă. 

Trei zile agonizase, vomitând şi făcând febră 
după ce băuse apa stătută dintr-un lac. Trei zile 
tremurase atât de rău, încât crezuse că oasele 
aveau să i se rupă. Trei zile plânsese în tăcere, 
într-o disperare jalnică, crezând că urma să moară 
acolo, singură, în pădurea nesfârşită şi că nimeni 
nu avea să afle vreodată. 

Şi, în tot acest timp, piatra din buzunarul de la 
piept zdrăngănea şi zvâcnea. În visele delirante, ar 
fi putut jura că îi şoptea, că îi cânta cântece de 
leagăn în limbi pe care îşi închipuia că oamenii nu 
ar fi putut să le rostească. 

Nu le mai auzise de atunci, dar încă se întreba. 
Se întreba dacă majoritatea oamenilor ar fi murit. 
Se întreba dacă ducea cu ea un dar sau un blestem 
spre nord. Şi dacă această Celaena Sardothien ar fi 
ştiut ce are de făcut. 

„Spune-i că poţi deschide orice uşă, dacă ai 
cheia”, spusese Kaltain. Elide studia deseori piatra 
neagră cu irizaţii când se oprea pentru o pauză 
necesară. Cu siguranţă nu semăna cu o cheie: era 
cioplită brut, ca şi când ar fi fost ruptă dintr-o 
bucată mai mare de piatră. Poate cuvintele lui 
Kaltain erau o ghicitoare menită doar 
destinatarului. 

Elide luă bagajul prea uşor de pe umeri şi trase 
clapa din pânză, în urmă cu o săptămână, 
rămăsese fără mâncare şi începuse să caute fructe 
de pădure. Toate îi erau necunoscute, dar şoapta 
unei amintiri din anii petrecuţi cu bona ei, Finnula, 
o avertiza să le frece mai întâi de încheietura 


mâinii - să vadă dacă produc vreo reacţie. 

Cel mai adesea, de fapt mereu, făceau asta. 

Când dădea peste o tufă plină de fructe bune, 
se îndopa mai înainte de a-şi umple sacul. Căutând 
în interiorul pânzei cu pete roz şi albastre, Elide 
scoase ultima porţie, înfăşurată în cămaşa ei de 
schimb, materialul alb fiind acum pătat cu roşu şi 
purpuriu. 

O mână de fructe - care să-i ajungă până la 
următoarea masă. 

Foamea o rodea, dar Elide mâncă doar 
jumătate. Poate că avea să găsească mai multe 
înainte de a se opri ca să înnopteze. 

Nu ştia să vâneze - şi gândul de a prinde o altă 
creatură vie, de a-i rupe gâtul sau de a o lovi în 
ţeastă cu o piatră... Nu era încă atât de disperată. 

Poate că, la urma urmelor, asta nu o făcea o 
membră a clanului  Cioc-negru, în ciuda 
descendenţei ascunse a mamei ei. 

Elide îşi linse sucul de pe degete, cu tot cu 
murdărie, şi gemu când se ridică în picioare, 
teapănă şi cu dureri de picioare. Nu ar fi rezistat 
mult timp fără mâncare, dar nu putea risca să se 
aventureze într-un sat cu banii daţi de Manon sau 
spre oricare dintre focurile vânătorilor pe care le 
zărise în ultimele săptămâni. 

Nu - văzuse destul din bunătatea şi mila 
oamenilor. Nu avea să uite niciodată cum gărzile 
se uitaseră lacom la trupul ei gol, motiv pentru 
care unchiul ei o vânduse ducelui Perrington. 

Tresărind, Elide îşi aruncă raniţa peste umeri şi 
cobori cu grijă panta dealului, făcându-și loc printre 
pietre şi rădăcini. 

Poate cotise în direcţia greşită. În orice caz, 

cum şi-ar fi dat seama dacă traversase graniţa 
Terrasenului? 

Şi cum avea să dea de regina ei - de regatul 
ei? 

Elide îşi alungă gândurile, rămânând în 
umbrele de nepătruns şi evitând zonele luminate 
de soare, care n-ar fi făcut decât să-i fie mai cald şi 
mai sete. 

Era poate mai important să găsească apă 
decât fructe de pădure, înainte de lăsarea 
întunericului. 

Ajunse la poalele dealului şi îşi înăbuşi un 
geamăt în faţa labirintului de lemn şi piatră. 

Acum, părea că stătea în albia unui râu secat, 
care trecea printre dealuri şi care cotea brusc, în 
faţă - spre nord. Ea oftă cu un tremurat. Slavă lui 
Anneith! Măcar Stăpâna Lucrurilor Inţelepte nu o 
abandonase încă. 

Avea de gând să urmeze albia râului cât de 
mult posibil, tot spre nord, iar apoi... 

Elide nu ştia exact ce simţea. Nu era un miros, 
sau o arătare, sau un sunet; nimic, în afară de 
huma putrezită, de lumina soarelui, de pietre şi de 
foşnetul frunzelor de la înălţime, nu era ieşit din 
comun. 

Dar acolo... Se simţea ca şi cum nişte fire dintr- 
o imensă tapiserie ar fi prins-o, ţintuind-o. 

După o clipă, bâzâitul şi foşnetul pădurii 
amuţiră. 

Elide scrută dealurile şi albia râului. Rădăcinile 
stejarului din vârful celui mai apropiat deal ieşeau 
dintr-o parte a pantei înverzite, oferind un acoperiş 


de lemn şi muşchi albiei secate. Locul era perfect. 

Ea şchiopătă într-acolo, cu piciorul distrus şi 
pietrele zăngănind şi forţându-i gleznele. Abia reuşi 
să atingă vârfurile rădăcinilor când prima bubuitură 
răsună sec. 

Nu era un tunet. Nu, nu ar fi uitat niciodată 
sunetul distinct - pentru că şi acesta îi bântuia 
visele şi când dormea, şi când era trează. 

Era sunetul bătăilor unor aripi puternice, de 
piele. De balauri. 

Şi, poate, mai mortal: al vrăjitoarelor Dinţi-de- 
fier care îi călăreau şi ale căror simţuri erau la fel 
de ascuţite ca ale balaurilor. 

Elide se întinse spre rădăcinile groase de 
deasupra când bătăile aripilor se auziră mai 
aproape în pădurea tăcută ca un cimitir. Pietrele şi 
beţele îi tăiară mâinile goale şi îşi lovi genunchii de 
pământul pietros când se lipi de coasta dealului şi 
îşi ridică privirea spre coroană, printre rădăcinile 
împletite. 

Se auzi o singură bătaie - apoi o alta, la nici 
măcar o clipă după aceea. Destul de sincronizate, 
încât oricine din pădure ar fi crezut că era doar un 
ecou, însă Elide ştia: erau două vrăjitoare. 

Învăţase destule în timpul petrecut în Morath 
ca să ştie că vrăjitoarele Dinţi-de-fier aveau ordine 
să-şi păstreze secret numărul. Ele zburau într-o 
formaţie dublă, perfect aliniate, astfel încât cine 
asculta, credea că era un singur balaur. 

Insă acestea două, oricine ar fi fost, erau 
neglijente. Sau pe cât de neglijente puteau fi 
vrăjitoarele ucigătoare şi nemuritoare. Probabil 
făceau parte dintr-un sabat de rang inferior, 


plecate într-o misiune de cercetare. 

„Sau poate că vânează pe cineva”, îi şopti în 
minte o voce joasă şi îngrozită. 

Elide se lipi mai puternic de pământ, rădăcinile 
intrându-i în spate în timp ce supraveghea 
coroana. 

Şi, iată! Trăsăturile nedesluşite ale unei siluete 
mari, care se mişca repede, alunecând chiar 
deasupra coroanei şi făcând frunzele să foşnească. 
O aripă membranoasă din piele, a cărei margine se 
termina cu o gheară acoperită cu venin, licări în 
lumina soarelui. 

leşeau rar, mult prea rar în timpul zilei. Vânatul 
- indiferent ce ar fi fost - era important totuşi. 

Elide nu îndrăzni să respire prea zgomotos 
înainte ca bătăile aripilor să se îndepărteze, plutind 
spre nord, spre trecătoarea Ferian - unde Manon 
menţionase că a doua jumătate a armatei era 
campată. 

Elide se mişcă abia după ce bâzâiturile şi 
ciripiturile se auziră din nou. Din cauză că stătuse 
înţepenită timp îndelungat, o apucaseră crampele 
musculare, iar ea gemu când îşi întinse picioarele 
şi braţele şi îşi roti umerii. 

Nesfârşită. Călătoria asta era nesfârşită. Ar fi 
dat orice pentru un acoperiş sigur deasupra 
capului. Şi pentru o masă caldă. Poate că ar fi 
meritat să rişte să le caute, măcar şi pentru o 
singură noapte. 

Mergând de-a lungul albiei uscate a râului, 
Elide făcu doi paşi înainte să aibă din nou senzaţia 
aceea, ca şi când mâna caldă a unei femei ar fi 
apucat-o de umăr ca să o oprească. 

Pădurea foşni, şi ea simţi - simţi ceva acolo. 

Nu vrăjitoare, balauri sau bestii. Ca şi cum ar fi 
privit-o cineva. 

Ca şi cum cineva ar fi urmărit-o. 

Elide scoase fără grijă din teacă cuțitul pe care 
i-l dăduse Manon la plecarea din pădurea aia 
nenorocită. 

Işi dori ca vrăjitoarea să o fi învăţat să ucidă. 


Trecuseră două zile de când Lorcan Salvaterre 
fugise de bestiile nenorocite. 

Nu le învinovăţea. Vrăjitoarele se supăraseră 
când el se strecurase în tabăra lor din pădure la 
miezul nopţii, omorâse trei santinele fără ca ele 
sau balaurii lor să observe şi o târâse pe a patra în 
pădure, pentru interogatoriu. 

li luase două ore să o facă pe vrăjitoarea 
Picioare-galbene să cedeze, într-o peşteră atât de 
ascunsă, încât până şi ţipetele îi fuseseră 
înăbuşite. După două ore, îi spusese tot. 

Două armate de vrăjitoare erau pregătite să 
cucerească continentul: una în Morath, cealaltă în 
trecătoarea Ferian. Vrăjitoarele Picioare-galbene 
nu cunoşteau puterea ducelui Perrington - nu ştiau 
ce vâna Lorcan: celelalte două chei Wyrd, identice 
cu cea pe care o purta pe un lanţ lung, la gât. Trei 
bucăţi de piatră, cioplite din păcătoasa poartă 
Wyrd, toate cu o putere imensă şi îngrozitoare. Şi, 
odată unite, cele trei chei Wyrd puteau deschide 
poarta dintre lumi. Să distrugă lumile - sau să le 
cheme armatele. Şi să facă lucruri mult, mult mai 


groaznice. 

Lorcan îi dăduse-n dar vrăjitoarei o moarte 
rapidă. 

De atunci, surorile ei îl vânau. 

Ghemuit într-un tufiş ascuns într-o parte a 
pantei abrupte, Lorcan o privi pe fată ieşind dintre 
rădăcini. El se ascunsese primul aici, ascultând 
vacarmul apropierii sale stângace şi o urmărise 
împiedicându-se şi şchiopătând când, în cele din 
urmă, ea desluşi ce zbura spre ei. 

Era fragilă şi suficient de scundă încât să o fi 
crezut abia trecută de adolescenţă, dacă nu i-ar fi 
văzut sânii plini pe sub hainele mulate din piele. 

Hainele îi atraseră imediat atenţia. Vrăjitoarele 
Picioare-galbene purtau haine asemănătoare. 
Toate vrăjitoarele le purtau. Totuşi fata asta era o 
fiinţă omenească. 

Şi când se întoarse spre el, ochii negri scrutară 
pădurea cu prea multă pricepere şi antrenament 
ca să fi fost doar ai unei copile. Trebuia să aibă cel 
puţin optsprezece ani - poate era mai mare. Chipul 
palid îi era murdar şi supt. Probabil se afla aici de 
ceva vreme, luptându-se să găsească mâncare. lar 
mâna în care ţinea cuțitul îi tremura destul de 
mult, încât să sugereze că nu ştia ce putea face cu 
el. 

Lorcan rămase ascuns, urmărind-o cum studia 
dealurile, râul, coroana. 

Cumva, ea ştia că el era acolo. 

Era interesant. Când acesta voia să rămână 
ascuns, puţini îl puteau găsi. 

Toţi muşchii îi erau încordaţi - dar termină de 
scrutat albia şi răsuflă uşor printre buzele ţuguiate, 


continuând să meargă, tot mai departe de el. 

Şchiopăta la fiecare pas; probabil că se rănise 
căzând printre copaci. 

Cosiţa lungă şi împletită i se lovea de raniţă; 
avea un păr mătăsos şi negru, ca al lui. Chiar mai 
negru. Negru ca o noapte fără stele. 

Direcţia vântului se schimbă, purtându-i 
parfumul spre el, iar Lorcan îl inhală, permițându-le 
simţurilor Fae - pe care le moştenise de la tatăl lui 
ticălos - să evalueze şi să analizeze, aşa cum se 
întâmpla de peste cinci sute de ani. 

Om. Cu siguranţă era om, dar... 

El cunoştea mirosul acela. 

În ultimele câteva luni, ucisese multe creaturi 
care duhneau aşa. 

Ei bine, chiar era convenabil! Poate că era un 
dar din partea zeilor: cineva pe care putea să-l 
interogheze. Dar asta mai târziu, după ce ar fi avut 
şansa de a o studia şi de a-i afla slăbiciunile. 

Lorcan ieşi dintre tufe, iar mişcarea lui nu 
deranjă nicio frunză. 

Fata posedată de demoni şchiopătă pe albia 
râului, cu acel cuţit inutil încă în mână, ţinându-l 
fără pricepere de coadă. Bun! 

Şi, astfel, Lorcan îşi începu vânătoarea. 


Capitolul 2 


Ropotul ploii care se scurgea printre frunze şi 
ceața joasă din pădurea  Oakwald aproape 
acoperea bolborositul râului umflat, ce trecea 
printre dâmburi şi văi. 

Ghemuită lângă râu, cu pieile uitate pe malul 
plin de muşchi, Aelin Ashryver Galathynius întinse 

deasupra apei repezi o mână acoperită de cicatrice 
şi se lăsă învăluită de sunetul furtunii de 
dimineaţă. 

Tunetele norilor de furtună şi fulgerele violente 
se auziseră frenetic cu o oră înainte de răsărit - iar 
acum se împrăştiau, calmându-şi furia, în vreme ce 
Aelin îşi alina inima care-i ardea de magie. 

Ea inspiră adânc aerul încărcat de ceața rece şi 
de ploaia proaspătă. Magia licări drept răspuns, ca 
şi când ar fi căscat şi s-ar fi întors la culcare. 

Într-adevăr, în jurul taberei, tovarăşii ei încă 
dormeau, protejaţi de furtună de un scut invizibil 
făcut de Rowan şi feriţi de frigul din nord, care 
persista chiar şi în miezul verii, de o flacără vioaie 
şi rubinie pe care ea o ţinuse aprinsă toată 
noaptea. Era flacăra cu care-i fusese greu să 
lucreze - trebuia să o menţină, în timp ce invoca 
micul dar al apei, pe care i-l dăduse mama ei. 

Aelin îşi îndoi degetele deasupra râului. 

Dincolo de braţul râului, în vârful unui bolovan 
acoperit de muşchi, ascuns de crengile unui stejar 
noduros, două degeţele albe se îndoiră şi pârâiră, 
imitându-i mişcările. 

Aelin zâmbi şi vorbi atât de încet, încât abia se 
auzi peste sunetul râului şi al ploii: 

— Dacă ai vreun indiciu, prietene, mi-ar face 
plăcere să mi-l spui. 

Degetele fusiforme se retraseră peste vârful 
pietrei care, ca multe alte pietre din pădure, fusese 
cioplită cu simboluri şi spirale. 

Neamul  Mititelelor îi urmăriseră de când 
traversaseră graniţa în Terrasen. Aedion pretindea 


că îi escortaseră ori de câte ori zăriseră ochii mari 

şi goi clipind dintr-o încurcătură de mărăcini sau 
uitându-se printre frunzele vreunui copac vestit din 
Oakwald. Nu se apropiaseră suficient de mult ca 
Aelin să apuce să le vadă. Dar lăsaseră acolo mici 
daruri, chiar lângă graniţa scuturilor nocturne ale 
lui Rowan, depozitate cumva fără să-i alerteze pe 
cei care stăteau de pază. 

Intr-o dimineaţă, găsise o coroană de violete 
de pădure. Aelin i-o dăduse lui Evangeline, care 
purtase coroana pe capul blond-roşcat până ce se 
destrămase. In dimineața următoare, două 
coroane: una pentru Aelin şi una mai mică pentru 
fata cu cicatrice. Într-o altă zi, Neamul Mititelelor 
lăsase o replică a şoimului lui Rowan, făcută din 
pene adunate de la vrăbii, ghinde şi carapace de 
cărăbuşi. Prinţul Fae zâmbise uşor când o găsise - 
şi o purtase de atunci în desagă. 

Şi Aelin zâmbi când îşi aduse aminte. Deşi ştia 
că din cauză că Neamul Mititelelor îi urmau la 
fiecare pas, ascultând şi privind, lucrurile 
deveniseră... dificile. Nu că ar fi contat cu 
adevărat, dar cu siguranţă era mai puţin romantic 
să se urce în copaci cu Rowan ştiind că aveau 
spectatori. Mai ales de câte ori Aedion şi Lysandra, 
sătui de privirile lor tăcute şi încinse, inventau 
scuze şubrede ca să îi facă pe Aelin şi pe Rowan să 
dispară şi să nu-i mai simtă o vreme: doamna îşi 
scăpase batista imaginară pe poteca închipuită cu 
mult în urmă; aveau nevoie de butuci pentru focul 
care nu avea nevoie de lemne ca să ardă. 

Cât despre publicul prezent... 

Aelin îşi depărtă degetele deasupra râului, 
lăsându-şi inima să se liniştească în timp ce 

33 


soarele încălzea lacul din pădure, lăsându-şi 
mintea să se elibereze de limitele obişnuite. 

Un fir de apă se unduia în amonte, gri şi clar, 
iar ea îl îndreptă printre degetele-i răsfirate, ca şi 
când ar fi ţesut la război. 

Îşi înclină încheietura mâinii, admirând felul în 
care-şi vedea pielea prin apă, lăsând-o să-i alunece 
din mână şi să-i cuprindă încheietura. Le spuse 
spiriduşilor care urmăreau din partea cealaltă a 
bolovanului: 

— Nu prea aveţi ce să le transmiteţi tovarăşilor 
voştri, nu-i aşa? 

Frunzele ude scârţâiră în spatele ei, iar Aelin 
ştia că asta se întâmpla doar din cauză că Rowan 
voia să îl audă apropiindu-se. 

— Ai grijă sau data viitoare or să-ţi lase ceva 
ud şi rece în sacul de dormit. 

Aelin eliberă apa în râu înainte de a privi peste 
umăr. 

— Crezi că acceptă cereri? Pentru că aş 
renunţa la regat în schimbul unei băi fierbinţi chiar 
acum. 

Privirea lui Rowan dansă când ea se ridică în 
picioare. Îşi cobori scutul pe care-l ridicase în jurul 
ei ca să nu se ude - aburul flăcării invizibile 
amestecându-se cu ceața din jurul lor. Prinţul Fae 
ridică o sprânceană. 

— Ar trebui să mă îngrijoreze că eşti aşa de 
vorbăreaţă atât de devreme dimineaţa? 

Ea îşi dădu ochii peste cap şi se întoarse spre 
piatra de unde spiriduşii îi urmăriseră încercările 
de a stăpâni apa, însă nu văzu decât frunzele ude 


de ploaie şi ceața unduitoare. 

Rowan îi cuprinse talia cu mâini puternice şi o 
trase în căldura lui, în vreme ce o sărută pe gât, 
chiar sub ureche. 

Aelin îşi arcui spatele spre el când îi simţi gura 
mişcându-i-se pe gât, încălzindu-i pielea rece din 
cauza ceţii. 

— Bună dimineaţa şi ţie, şopti ea. 

Răspunsul mârâit al lui Rowan o făcu să-şi 
strângă degetele de la picioare. 

Nu îndrăzniseră să se oprească la un han, nici 
măcar după ce intraseră în Terrasen, în urmă cu 
trei zile; nu când atât de multe priviri inamice încă 
supravegheau drumurile şi cârciumile. Nu când, 
mulţumită decretelor lui Dorian, şirurile de soldaţi 
adarlanieni încă părăseau, mărşăluind, teritoriul ei 
nenorocit. 

Mai ales când soldaţii ar fi putut foarte bine să 
se întoarcă aici şi să aleagă să se alieze cu 
monstrul care se ascundea în Morath, şi nu cu 
adevăratul lor rege. 

— Dacă îţi doreşti atât de mult să faci o baie, îi 
şopti Rowan aproape de gât, am zărit o baltă cam 
la patru sute de metri în urmă. Ai putea să o 
încălzeşti - pentru amândoi. 

Ea îşi trecu unghiile peste dosul mâinilor lui, 
spre antebraţe. 

— Aş fierbe toţi peştii şi broaştele. În cazul 
ăsta, nu cred că ar fi foarte plăcut. 

— Măcar am avea pregătit micul dejun. 

Ea râse uşor, iar caninii lui Rowan zgâriară 
punctul sensibil dintre gât şi umăr. Aelin îşi înfipse 
degetele în muşchii puternici ai antebraţelor lui, 


savurându-le forţa. 

— Lorzii nu vor ajunge înainte de apus. Avem 
timp. 

Cuvintele ei abia se auziră. 

La traversarea graniţei, Aedion trimisese 
mesaje celor câţiva lorzi în care avea încredere, 
coordonând întâlnirea care trebuia să aibă loc 
astăzi - în poiana asta, pe care chiar Aedion o 
folosise pentru întâlnirile secrete ale rebelilor. 

Ei sosiseră devreme ca să studieze terenul, 
capcanele şi avantajele. Nu era nici urmă de 
oameni: Aedion şi legiunea Bane se asiguraseră 
întotdeauna să nu lase dovezi inamicilor. Verişorul 
ei şi legiunea lui legendară făcuseră deja atât de 
multe ca să asigure siguranţa Terrasenului în 
ultimii zece ani. Dar încă nu îşi asumau riscuri, nici 
măcar cu lorzii care, cândva, fuseseră conduşi de 
unchiul ei. 

— Oricât ar fi de tentant, spuse Rowan, 
muşcându-i urechea într-un fel care-i îngreuna 
gândirea, trebuie să plec peste o oră. 

Ca să cerceteze terenul dinainte, să vadă dacă 
existau ameninţări. Uşor, o sărută pe maxilar şi pe 
obraz. 

— Şi ce-am spus rămâne valabil. N-aş vrea ca 
prima dată să fii lipită de un copac. 

— N-am face-o sprijiniți de un copac, ci într-o 
baltă. 

Un râset întunecat îi atinse pielea care îi ardea 
acum. Era un efort să se abţină să-i ia una dintre 
mâini şi să i-o ridice spre sânii ei, să îl implore să o 
atingă, să o apuce, să o guste. 

— Ştii, încep să cred că eşti sadică. 

— Crede-mă, nici mie nu mi se pare uşor. 

O trase un pic mai mult spre el, lăsând-o să 
simtă dovada care o împingea în spate cu o nevoie 
impresionantă. Şi asta aproape o făcu să geamă. 

Apoi Rowan se retrase, iar ea se încruntă când 
nu-i mai simţi căldura, mâinile, trupul şi gura. Ea se 
întoarse şi, când văzu că o ţintuia cu ochii de un 
verde ca pinul, un fior îi străbătu sângele mai 
puternic decât orice magie. 


— Cum de eşti atât de lucidă dimineaţa? o 
întrebă el, în schimb. 

Şi ea scoase limba. 

— Stau de pază în locul lui Aedion, de vreme 
ce Lysandra şi Fleetfoot sforăiau suficient de tare, 
cât să trezească şi morţii. Rowan zâmbi, dar Aelin 
ridică din umeri. Oricum nu puteam să dorm. 

Maxilarul i se încordă când aruncă o privire 
spre locul în care amuleta era ascunsă sub cămaşa 
ei şi pe sub jacheta din piele neagră de deasupra. 

— Te deranjează cheia Wyrd? 

— Nu, nu e asta. 

Ea începuse să poarte amuleta după ce 
Evangeline îi căutase printre lucruri şi-i luase 
colierul. Descoperiseră fapta doar pentru că fata se 
întorsese de la baie cu amuleta din Orynth expusă 
mândru peste hainele-i de călătorie. Slavă zeilor că 
atunci se aflaseră în adâncul pădurii Oakwald! 
Oricum, Aelin nu mai voia să rişte. 

Mai ales că Lorcan încă mai credea că deţinea 
obiectul veritabil. 

Ei nu mai auziseră de războinicul nemuritor de 
când plecase din Rifthold, iar Aelin se întreba 

nu-şi dăduse seama că purta o cheie Wyrd falsă, 
cu o amuletă din Orynth la fel de falsă. Dacă 
descoperise unde regele Adarlanului şi ducele 
Perrington le ascunseseră pe celelalte două. 

Nu Perrington, ci Erawan. 

Simţi un fior pe şira spinării, ca şi când umbra 
Morathului ar fi venit în spatele ei şi i-ar fi atins cu 
o gheară coloana vertebrală. 

— Este... întâlnirea asta, spuse Aelin, fluturând 
o mână. Ar fi trebuit să o organizăm în Orynth? 
Aşa, în pădure, pare pur şi simplu... conspirativă. 

Rowan îşi îndreptă din nou privirea spre 
orizontul nordic. Cel puţin încă o săptămână îi 
despărţea de oraş - de inima, cândva glorioasă, a 
regatului. A acestui continent. Şi, odată ajunşi 
acolo, avea să se transforme într-un şir nesfârşit de 
consilii şi pregătiri şi decizii pe care doar ea putea 
să le ia. Întâlnirea aranjată de Aedion ar fi fost 
numai începutul. 

— Este mai bine să intri în oraş cu aliaţii 
stabiliţi, decât să intri fără să ştii ce ai putea să 
găseşti, spuse Rowan în cele din urmă. El schiţă un 
zâmbet strâmb şi aruncă o privire spre sabia 
Goldryn, aflată în teacă pe spatele ei, şi spre 
diversele cuțite prinse de ea. În plus, credeam că 
îţi plac lucrurile conspirative. 

Ea îi răspunse cu un gest vulgar. 

Aedion fusese foarte atent cu mesajele lui în 
timp ce aranjase întâlnirea - alesese locul acesta 
cât mai departe de posibilele victime sau de 
privirile indiscrete. Şi, cu toate că el avea încredere 
în lorzi, cu care o familiarizase în ultimele 


săptămâni, Aedion încă nu le spusese câţi erau în 

grupul lor - şi ce talente aveau. Pentru orice 
eventualitate. 

Nu conta că Aelin purta o armă capabilă să 
distrugă toată valea, împreună cu Staghorns, 
munţii cenuşii de deasupra. Şi asta numai cu 
magia ei. 

Rowan se jucă absent cu o şuviţă din părul ei - 
care-i ajungea din nou până aproape de sâni. 

— Eşti îngrijorată pentru că Erawan nu a făcut 
încă nicio mişcare. 

Ea ţâţăi. 

— Ce e în capul lui? Ne ia de proşti că 
aşteptăm o invitaţie să mărşăluim spre el? Sau ne 
lasă să ne adunăm forţele, permițându-mi să mă 
întorc împreună cu Aedion ca să iau legiunea Bane 
şi să adun o armată mai mare în jurul ei, doar ca să 
poată savura crunta disperare când o să eşuăm? 

Lui Rowan îi încremeniră degetele în părul ei. 

— L-ai auzit pe mesagerul lui Aedion. Explozia 
a zburat o bună bucată din Morath. Poate că şi el 
se reorganizează. 

— Nimeni nu a pretins că explozia a fost 
cauzată de ei. Eu nu cred aşa ceva. 

— Tu nu crezi nimic. 

Ea îi întâlni privirea. 

— Cred în tine. 

Rowan îi atinse obrazul cu un deget. Ploaia se 
înteţi din nou, ropotul blând fiind singurul sunet pe 
o rază de câţiva kilometri. 

Aelin se ridică pe vârfuri. Îi simţi privirea lui 
Rowan tot timpul; simţi cum înlemni şi se 
concentră ca un prădător când îi sărută un colţ al 

Săruturi uşoare, de tachinare. Menite să afle 
care din ei avea să cedeze primul. 

Rowan cedă. 

Inspirând brusc, o apucă de şolduri şi o trase 
către el, sărutând-o pasional, până ce genunchii ei 
ameninţară să cedeze. Îi atinse limba cu a lui - 
mişcări lente şi abile, care îi spuneau exact cum ar 
fi fost în stare s-o atingă în altă parte. 

Ei i se înfierbântă sângele, iar muşchiul de sub 
picioarele lor sfârâi când ploaia se transformă în 
aburi. 

Aelin se  îndepărtă, respirând sacadat, 
satisfăcută să-l vadă şi pe Rowan cum respira 
greoi. Atât de nouă - situaţia asta dintre ei era atât 
de nouă, atât de... brută. Extrem de epuizantă. Şi 
dorinţa era doar începutul. 

Rowan îi făcea magia să cânte. Şi poate că 
asta era legătura carranam dintre ei, dar... magia 
ei voia să danseze cu a lui. Şi, judecând după 
gheaţa ce licărea în ochii lui, îşi dădu seama că şi a 
lui cerea acelaşi lucru. 

Rowan se aplecă în faţă până ce frunţile li se 
uniră. 

— Curând, îi promise el cu o voce răguşită şi 
înceată. Hai să mergem într-un loc sigur - undeva 
unde să ne putem apăra. 

Deoarece siguranţa ei era mereu pe primul loc. 
Să o protejeze şi să o ţină în viaţă avea să fie 
mereu o prioritate. Invăţase asta pe pielea lui. 

Inima i se strânse, iar ea se retrase ca să ridice 
o mână spre faţa lui. Rowan citi blândeţea din ochii 
şi din trupul ei, iar propria-i ferocitate înnăscută se 
transformă într-o blândeţe pe care atât de puţini ar 

fi văzut-o vreodată. Gâtul o durea din cauza 
cuvintelor pe care se străduia să nu le rostească. 

Era îndrăgostită de el de ceva vreme. De mai 
mult timp decât ar fi vrut să recunoască. 

Încercă să nu se gândească dacă şi el simţea la 
fel. Lucrurile alea - dorinţele - erau, oricum, în 
coada unei liste de priorităţi foarte lungi şi 
însângerate. 

Aşadar, Aelin îl sărută uşor pe Rowan, iar el îi 
cuprinse din nou soldurile. 

— Inimă de Foc, spuse el pe buzele ei. 

— Vulturule, şopti ea pe ale lui. 

Rowan râse, vuietul răsunând în pieptul ei. 

Din tabără, vocea dulce a lui Evangheline se 
auzi prin ploaie: 

— Este timpul pentru micul dejun? 

Aelin  pufni. Cu siguranță, Fleetfoot şi 
Evangeline o înghionteau acum pe biata Lysandra, 
întinsă în forma-i de leopard-fantomă lângă focul 
nemuritor. Aedion, de partea cealaltă a focului, 
stătea nemişcat ca un bolovan. Era foarte probabil 
ca el să fie următorul pe care avea să sară 
Fleetfoot. 

— Asta n-are cum să se termine cu bine, 
mormăi Rowan. 

Evangeline strigă „Mâncareee!” După o clipă, 
se auzi lătratul lui Fleetfoot, în semn de răspuns. 

Apoi mârâitul Lysandrei se undui spre ei, 
reducându-i la tăcere pe câine şi pe fată. 

Rowan râse din nou, iar Aelin gândi că nu s-ar 
fi putut sătura vreodată de râsul acela. De 
zâmbetul lui. 

— Ar trebui să pregătim micul dejun, spuse el, 

41 


întorcându-se spre tabără, înainte ca Evangheline 
şi Fleetfoot să cotrobăie peste tot. 

Aelin chicoti, dar aruncă o privire peste umăr 
spre pădurea care se întindea către Staghorns. 
Spre lorzii care se îndreptau către sud, nădăjduia 
ea - ca să decidă cum să procedeze cu războiul... 
şi să-şi reconstruiască regatul distrus. 

Când privi înapoi, Rowan era la jumătatea 
drumului spre tabără, părul blond-roşcat al lui 
Evangeline licărind când se plecă printre copacii 
uzi, implorându-l pe prinţ să îi dea pâine prăjită şi 
ouă. 

Familia şi regatul ei, totodată. 

Două vise pe care le crezuse de mult pierdute, 
îşi dădu ea seama când vântul nordic îi zburli părul. 
Pentru care ar fi făcut orice - s-ar fi distrus, s-ar fi 
vândut ca să le protejeze. 

Aelin voia să se îndrepte spre tabără ca să o 
scutească pe Evangeline de gătitul lui Rowan, când 
observă obiectul din vârful bolovanului de dincolo 
de râu. 

Traversă râul dintr-o săritură şi studie cu 
atenţie ce lăsase spiriduşul. 

Din ramuri, pânze de păianjen şi solzi de peşte, 
micuțul balaur era enervant de bine făcut, cu 
aripile larg întinse şi cu botul deschis. 

Aelin lăsă balaurul unde era, dar îşi îndreptă 
privirea spre sud, spre izvorul antic din Oakwald şi 
către Morath, care se ivea în spatele lui. Spre 
Erawan cel renăscut, care o aştepta cu oastea lui 
de vrăjitoare Dinţi-de-fier şi soldaţi Valg. 

lar Aelin Galathynius, Regina Terrasenului, ştiu 

trebuia să arate cât de mult s-ar fi sacrificat pentru 
Erilea. 


Era util, gândi  Aedion  Ashryver, să 
călătorească împreună cu doi maeştri ai magiei. 
Mai ales pe vreme nefavorabilă. 

Ploile zăboviră întreaga zi cât se pregătiră 
pentru întâlnire. Rowan zburase deja de două ori 
spre nord ca să urmărească progresul lorzilor, însă 
nu îi văzuse şi nici nu-i simţise. 

Nimeni nu se încumeta să pornească pe 
faimoasele drumuri noroioase din Terrasen pe o 
vreme ca asta. Dar însoţiţi de Ren Allsbrook, 
Aedion era aproape sigur că aveau să rămână 
ascunşi până la apusul soarelui. Doar dacă nu 
aveau să întârzie din cauza vremii, ceea ce era 
foarte probabil. 

Tunetul bubui atât de aproape, încât copacii 
tremurară. Fulgerul licări rapid, zugrăvind frunzele 
cu argintiu şi luminând lumea atât de strălucitor, 
încât simţurile Fae îi fură orbite. Dar măcar era 
uscat. Şi îi era cald. 

Evitaseră atât de mult civilizaţia, că Aedion 
abia reuşise să urmărească sau să vadă câţi 
stăpâni ai magiei ieşiseră din ascunzători - sau 
cine se bucura acum de darurile recăpătate. El 
văzuse doar o fată, nu mai mare de nouă ani, care 
împletea fire de apă deasupra singurei fântâni din 
satul ei, spre distracţia şi încântarea unui grup de 
copii. 

Adulții cu chipuri împietrite şi pline de cicatrice 

priviseră din umbre, dar niciunul nu intervenise în 
niciun fel. Mesagerii lui Aedion deja confirmaseră 
că majoritatea oamenilor ştiau că regele 
Adarlanului îşi folosise puterile întunecate ca să 
reprime magia în ultimii zece ani. Dar, chiar şi aşa, 
el se îndoia că cei care-şi pierduseră magia şi apoi 
neamul aveau să-şi dezvăluie, cu ușurință, puterile 
prea curând. 

Cel puţin până când oamenii ca tovarăşii lui şi 
ca fata din piaţă ar fi arătat lumii că nu era niciun 
pericol de a o face. Că o fată cu darul apei putea 
să se asigure că satul natal şi terenurile agricole 
prosperă. 

Aedion se încruntă la cerul care se întuneca, 
răsucind leneş sabia din Orynth între palme. Chiar 
înainte de dispariţia magiei, existase o specie mai 
temută decât toate celelalte, purtătorii acesteia 
fiind, în cel mai bun caz, proscrişi şi, în cel mai rău, 
morţi. Timp de secole, regatele de pretutindeni îi 
căutaseră ca spioni şi asasini. În afară de regatul 
lui... 

Un tors încântat şi gutural vui prin mica tabără, 
iar Aedion îşi mută privirea spre subiectul 
gândurilor lui. Evangeline era în genunchi pe 
salteaua ei de dormit şi fredona uşurel în timp ce-i 
netezea blana Lysandrei cu o perie pentru cai. 

li luase câteva zile ca să se familiarizeze cu 
leopardul-fantomă. Anii petrecuţi în Staghorns îi 
înrădăcinaseră o groază puternică de aceasta. Dar, 
iat-o pe Lysandra, cu ghearele ascunse şi întinsă 
pe burtă, în timp ce stăpâna ei o îngrijea. 

Intr-adevăr, o spioană şi o asasină. Ochii de un 
verde-deschis, copleşiţi de plăcere, îl făcură să 

zâmbească. Ar fi fost frumos ca lorzii să o vadă la 
sosire. 

Creatura metamorfică folosise săptămânile de 
călătorie ca să încerce noi forme: de păsări, 
animale şi insecte care aveau tendinţa să-i bâzâie 
în ureche sau să-l muşte. Rar, mult prea rar, 
revenise Lysandra la forma umană în care o 
întâlnise. Având în vedere toate lucrurile care i se 
făcuseră şi tot ce fusese obligată să facă în forma 
ei de om, Aedion nu o condamna. 

Totuşi trebuia curând să revină la forma ei 
umană, când avea să fie prezentată ca doamnă la 
curtea lui Aelin. El se întreba dacă urma să-şi 
afişeze chipul minunat sau dacă va găsi o altă 
înfăţişare care să i se potrivească. 

Mai mult de atât, se întreba deseori cum era să 
poată să-şi schimbe oasele, pielea şi culoarea - 
deşi nu o întrebase. In mare parte deoarece 
Lysandra nu rămăsese suficient de mult timp în 
forma-i umană ca să o facă. 

Aedion se uită la Aelin, care stătea în partea 
cealaltă a focului cu Fleetfoot în poala ei, jucându- 
se cu urechile lungi ale câinelui şi aşteptând, ca 
toţi ceilalţi. Totuşi verişoara lui se uita cu atenţie la 
sabia antică - la sabia tatălui ei - pe care Aedion o 
rotea şi-o arunca atât de relaxat dintr-o mână în 
cealaltă, fiecare centimetru al mânerului din metal 
şi măciulia din os crăpat fiindu-i la fel de cunoscute 
ca propriul chip. În ochii ei, tristeţea licări la fel de 
repede ca fulgerele de deasupra, iar apoi dispăru. 

Ea îi returnase sabia la plecarea din Rifthold, 
alegând în schimb să o poarte pe Goldryn. EI 

din Terrasen, dar ea insistase că era mai bine să o 
ţină el, că merita onoarea mai mult decât oricine 
altcineva, chiar şi decât ea. 

Călătorind tot mai mult spre nord, ea devenise 
din ce în ce mai tăcută. Poate că săptămânile 
petrecute pe drum o slăbiseră. 

După seara asta, în funcţie de rapoartele 
lorzilor, se gândea să încerce să îi găsească un loc 
liniştit de odihnă pentru o zi sau două, înainte să 
continue călătoria spre Orynth. 

Aedion se ridică în picioare, băgă sabia în 
teacă lângă cuțitul pe care i-l dăruise Rowan şi se 
îndreptă spre ea. Fleetfoot îl întâmpină dând din 
coadă atunci când acesta se aşeză lângă regina lui. 

— Ar trebui să te tunzi, îi spuse ea. 

Într-adevăr, părul îi crescuse mai lung decât de 
obicei. 

— E aproape la fel de lung ca al meu. Ea se 
încruntă. Parcă ne-am fi vorbit să avem părul de 
aceeaşi lungime. 

Aedion pufni şi mângâie câinele pe cap. 

— Şi dacă am fi făcut-o? 

Aelin ridică din umeri. 

— Dacă vrei să începem să purtăm şi ţinute 
asortate, n-am nimic împotrivă. 

El zâmbi. 

— Legiunea Bane nu m-ar lăsa să fac asta. 

Cei din legiunea lui erau acum campaţi chiar în 
afara Orynthului, unde le ordonase să stea lângă 
meterezele oraşului şi să aştepte. Să aştepte să 
ucidă şi să moară pentru ea. 

ŞI, cu banii şterpeliţi de Aelin de la fostul ei 
stăpân în primăvara asta, ar fi putut să-şi cumpere 

46 


şi ei o armată ca să urmeze legiunea Bane. Poate 
şi mercenari. 

Scânteia din ochii lui Aelin se domoli uşor, ca şi 
când şi ea s-ar fi gândit la toate lucrurile pe care le 
implica faptul că el era la conducerea legiunii. La 
riscuri şi costuri. Nu la aur, ci la vieţi. Aedion ar fi 
putut să jure că şi focul de tabără pâlpâi. 

Măcelărise şi luptase şi aproape murise de 
nenumărate ori în ultimii zece ani. Totuşi el ştia că 
ea avea să evite să trimită soldaţi - să // trimită - 
să lupte. 

Aceasta, mai presus decât orice altceva, ar fi 
fost prima ei încercare ca regină. 

Dar, înainte de asta... întâlnirea. 

— Îţi aminteşti tot ce ţi-am spus despre ei? 

Aelin îi aruncă o privire inexpresivă. 

— Da, îmi amintesc tot, vere. 

Ea îl împunse cu putere în coaste, chiar îl locul 
în care tatuajul făcut de Rowan în urmă cu trei zile 
încă se vindeca. Tatuajul era reprezentat de toate 
numele lor, împletite într-un nod complex din 
Terrasen, chiar lângă inima lui. Aedion tresări când 
ea îl împunse în carnea inflamată, iar el îi 
îndepărtă mâna în timp ce ea recită: 

— Murtaugh era fiul unui fermier, dar s-a 
căsătorit cu bunica lui Ren. Chiar dacă nu se trage 
din familia Allsbrook, este încă la conducere, în 
ciuda insistențelor lui ca Ren să preia titlul. Ea privi 
spre cer. Darrow este cel mai bogat proprietar de 
pământuri după mine şi, mai mult decât atât, are o 
foarte mare influenţă asupra puţinilor lorzi care au 
supravieţuit, în mare parte datorită anilor în care l- 
a avut în grijă pe Adarlan, în timpul ocupaţiei. 

Ea îi aruncă o privire suficient de tăioasă încât 
să-i sfâşie pielea. 

Aedion ridică mâinile. 

— Poţi să mă condamni că vreau să mă asigur 
că n-o să avem niciun fel de probleme? 

Ea ridică din umeri, dar nu îi dădu nicio replică. 

— Darrow a fost amantul unchiului tău, adăugă 
el, întinzându-şi picioarele în faţă. Zeci de ani. Nu 
mi-a vorbit niciodată despre unchiul tău, dar... au 
fost foarte apropiaţi, Aelin. Darrow nu l-a jelit în 
public pe Orlon mai mult decât era necesar după 
moartea unui rege, dar s-a schimbat după aceea. 
Acum este un ticălos dur, dar tot corect. Multe 
dintre lucrurile pe care le-a înfăptuit au fost din 
dragostea nepieritoare pentru Orlon - şi pentru 
Terrasen. Uneltirile lui ne-au ferit de foame şi 
sărăcie. Să nu uiţi asta. 

Într-adevăr, Darrow cochetase multă vreme cu 
indecizia de a-l servi sau de a-l submina pe regele 
Adarlanului. 

— Ştiu, spuse ea ferm. 

Insista prea mult - foarte probabil, tonul era 
primul şi ultimul ei avertisment că începea să o 
enerveze. În ultimele zile de călătorie, el îi 
povestise pe parcursul multor kilometri despre 
Ren, Murtaugh şi Darrow. Aedion ştia că, probabil, 
acum ea putea să le enumere proprietăţile, 
culturile şi animalele şi alte bunuri, strămoşii şi 
membrii familiei, morţi sau în viaţă, din ultimii zece 
ani. Dar faptul că mai insista o ultimă dată, 
asigurându-se că ea ştia... Nu putea să se abţină 
din a căuta asigurări că totul avea să decurgă bine. 


Nu când în joc erau atât de multe. 

Din locul în care se cocoţase pe o creangă 
înaltă ca să supravegheze pădurea, Rowan plescăi 
din cioc şi zbură în ploaie, trecând prin scutul lui, 
ca şi când acesta s-ar fi deschis pentru el. 

Aedion se ridică în picioare, scrută pădurea şi 
ascultă. Doar ropotul ploii pe frunze îi umplu 
urechile. Lysandra se întinse şi-şi dezgoli colții, 
ghearele-i aidoma unor ace ieşind şi strălucind în 
lumina focului. 

Până când Rowan nu le dădea undă verde - 
până când nu erau doar lorzii şi nimeni altcineva - 
protocoalele de siguranţă pe care le stabiliseră 
rămâneau în vigoare. 

Evangeline, aşa cum fusese învățată, se 
strecură spre foc. Flăcările se depărtară ca nişte 
draperii trase ca să le permită ei şi lui Fleetfoot - 
simțind teama copilului care rămânea aproape - să 
treacă printr-un cerc interior, fără să se ardă. Dar 
care ar fi topit oasele inamicilor. 

Aelin nu făcu decât să-i arunce o privire lui 
Aedion, fără să spună nimic, iar el se îndreptă spre 
partea vestică a focului, Lysandra ocupând locul 
dinspre sud. Aelin merse spre nord, continuând să 
se uite în vest - spre locul în care zburase Rowan. 

O briză uscată şi fierbinte suflă prin mica lor 
bulă, iar scânteile dansară ca nişte licurici în 
vârfurile degetelor lui Aelin, mâna atârnându-i 
nonşalant pe lângă corp. Cu cealaltă o apucă pe 
Goldryn, al cărei rubin de pe mâner era la fel de 
strălucitor ca un tăciune. 

Frunzele foşniră şi crengile pocniră, iar sabia 
din Orynth licări auriu şi roşu în lumina flăcărilor lui 
Aelin atunci când el o scoase din teacă. El înclină 

vechiul pumnal pe care i-l dăruise Rowan în 
cealaltă mână. Rowan îl învățase pe Aedion - de 
fapt, îi învățase pe toţi - Vechile Orânduiri în 
ultimele săptămâni. Le spusese despre tradiţiile de 
mult uitate şi despre codurile  spiriduşilor, 
abandonate, în mare parte, chiar şi în regatul lui 
Maeve. Dar renăscute aici şi adoptate acum, 
deoarece ei îşi asumau rolurile şi îndatoririle alese 
şi hotărau în dreptul lor. 

Rowan ieşi din ploaie în forma lui Fae, cu părul 
argintiu lipit de cap şi cu tatuajul rigid pe chipul 
bronzat. Nici urmă de lorzi. 

Insă Rowan îşi ţinu cuțitul de vânătoare la 
gâtul dezgolit al unui tânăr cu nasul subţire şi îl 
escortă spre foc. Hainele murdare şi ude ale 
acestuia purtau blazonul lui Darrow, un viezure 
care atacă. 

— Un mesager, mormăi Rowan. 


Aelin hotărî imediat că nu îi plăceau surprizele 
în mod deosebit. 

Ochii albaştri ai mesagerului erau mari, dar 
faţa udă de ploaie şi pistruiată îi era calmă. 
Nemişcată. Chiar şi atunci când o studie pe 
Lysandra, ale cărei gheare străluceau în lumina 
focului. Chiar şi când Rowan îl înghionti înainte, cu 
acel cuţit dur încă îndreptat spre gâtul lui. 

Aedion îi făcu lui Rowan semn din bărbie. 

— Nu poate să transmită mesajul foarte bine 
dacă-i ţii cuțitul la gât. 

Rowan îşi cobori arma, dar prinţul Fae nu băgă 

cuțitul în teacă. Nu se îndepărtă niciun pas de 
bărbat. 

— Unde sunt ei? ceru Aedion să i se spună. 

Bărbatul făcu repede o plecăciune spre 
verişorul ei. 

— La o tavernă, la şase kilometri de aici, 
generale... 

El amuţi când, în cele din urmă, Aelin ocoli 
cercul de foc. Ea îl menținea aprins, îi ţinea pe 
Evangeline şi pe Fleetfoot în interiorul lui. 
Mesagerul scoase încet un zgomot. 

Ştia. După cum se tot uita între ea şi Aedion, 
văzând aceiaşi ochi, aceeaşi culoare a părului... 
ştia. Şi, ca şi când i-ar fi venit o idee, mesagerul 
făcu o plecăciune. 

Aelin urmări cum bărbatul îşi cobori privirea, se 
uită la spatele şi la gâtul expus, la pielea-i udă care 
strălucea. Magia ei clocoti drept răspuns. lar 
chestia aceea - puterea hidoasă care-i atârna între 
sâni - păru să deschidă un ochi antic în faţa 
agitaţiei. 

Mesagerul înţepeni, uitându-se cu ochi mari la 
Lysandra, care se apropie în tăcere şi ale cărei 
mustăţi zvâcniră când îi adulmecă hainele ude. El 
fu destul de isteţ să rămână nemişcat. 

— S-a anulat întâlnirea? spuse ferm Aedion, 
scrutând din nou pădurea. 

Bărbatul tresări. 

— Nu, generale - dar ei vor să vii la taverna 
unde stau. Din cauza ploii. 

Aedion îşi dădu ochii peste cap. 

— Du-te şi spune-i lui Darrow să-şi mişte hoitul 
până aici. Nu o să moară din cauza apei. 

— Nu e lordul Darrow, spuse repede bărbatul. 
Cu tot respectul, lordul Murtaugh s-a cam şubrezit 
vara asta. Lordul Ren nu a vrut ca el să iasă pe 
întuneric şi prin ploaie. 

Aelin îşi aminti că bătrânul traversase regatele 
ca un demon din iad în primăvara asta. Poate că 
faptul în sine îl afectase. Aedion oftă. 

— Ştii că mai întâi o să fim nevoiţi să cercetăm 
taverna. Întâlnirea o să aibă loc mai târziu decât 
vor ei. 

— Bineînţeles, generale! Or să se aştepte la 
asta. 

Mesagerul se retrase când, în cele din urmă, îi 
zări pe Evangeline şi pe Fleetfoot în inelul de foc 
protector. Şi, în ciuda prinţului Fae înarmat de 
lângă el, în ciuda leopardului-fantomă care îl 
adulmeca având ghearele scoase, focul lui Aelin îl 
făcu să se albească la faţă. 

— Dar ei aşteaptă, iar lordul Darrow este 
nerăbdător. Îl îngrijorează faptul că se află în afara 
zidurilor Orynthului. Pe toţi ne îngrijorează, în zilele 
de azi. 

Aelin pufni încet. „Într-adevăr.” 


Capitolul 3 


Manon Cioc-negru stătea în poziţie de drepţi la 
capătul unui pod lung şi întunecat de la intrarea în 
Morath şi urmărea cum sabatul bunicii ei cobora 
din norii gri. 

În ciuda fuioarelor şi a coloanelor de fum din 
nenumăratele forje, robele negre şi voluminoase 


ale Marii Vrăjitoare a Clanului Cioc-negru erau 

inconfundabile. Nimeni nu se îmbrăca aşa cum o 
făcea Matroana. Sabatul ei cobori din norii grei, 
păstrând o distanţă respectabilă faţă de Matroană 
şi de călăreaţa care-i flanca masculul masiv. 

Manon, urmată de Cele Treisprezece, nu făcu 
nicio mişcare când balaurii şi călăreţele lor 
aterizară pe pietrele negre din curtea de peste 
pod. Mult dedesubt, răsuna vuietul unui râu 
tulbure, al cărui zgomot se împletea cu scrâşnetul 
de gheare pe piatra umedă şi cu foşnetul de aripi 
care se opreau din zbor. 

Bunica ei venise în Morath. 

Sau în ce mai rămase din el, de vreme ce o 
treime era deja ruină. Asterin trase aer în piept 
şuierând, când bunica lui Manon descălecă cu o 
mişcare lină, încruntându-se la fortăreaţa neagră 
ce se contura deasupra lui Manon şi a Celor 
Treisprezece. Ducele Perrington aştepta deja în 
sala lui de consiliu, iar Manon n-avea nicio îndoială 
că animalul lui de companie, lordul Vernon, avea 
să-şi dea silinţa să îi submineze orice mişcare. 
Dacă Vernon ar fi încercat să scape de Manon, ar fi 
făcut-o acum - când bunica vedea singură ce 
realizase Manon. 

Şi ce nu reuşise să facă. 

Manon îşi ţinu spatele drept când bunica ei 
traversă podul lat din piatră, sunetul paşilor săi 
fiind acoperit de iureşul râului, de bătaia aripilor 
întinse larg şi de forjele care funcționau zi şi 
noapte ca să le echipeze armata. Când văzu albul 
ochilor bunicii ei, Manon făcu o plecăciune. 

Scârţâitul pielii hainelor de zbor îi spuse că 
Cele Treisprezece îi urmaseră exemplul. 

Când Manon îşi ridică fruntea, bunica era în 
faţa ei. 

Moartea, crudă şi vicleană, aştepta în ochii 
negri cu pete aurii. 

— Du-mă la duce! spuse Matroana în loc de 
salut. 

Manon simţi cum Cele Treisprezece ale sale 
înţepeniră. Nu din cauza cuvintelor, ci a sabatului 
Marii Vrăjitoare care o urma acum. Rar - atât de 
rar se întâmpla să o urmeze, să o păzească. 

Însă aceasta era o citadelă a oamenilor - şi a 
demonilor. Şi şederea avea să fie una prelungită, 
dacă nu permanentă, judecând după faptul că 
bunica ei adusese şi o tânără vrăjitoare frumoasă, 
cu păr negru care, momentan, îi încălzea patul. 
Matroana ar fi fost proastă să nu îşi ia măsuri 
suplimentare de precauţie. Chiar dacă Cele 
Treisprezece fuseseră dintotdeauna suficiente. Sau 
ar fi trebuit să fie de ajuns. 

Făcu un efort să nu îşi scoată ghearele din fier 
în faţa amenințării închipuite. 

Manon se înclină din nou în semn de 
plecăciune şi se întoarse spre uşile înalte şi 
deschise spre Morath. Cele Treisprezece se dădură 
la o parte când Manon şi Matroana trecură, apoi se 
adunară în formaţie, ca un văl mortal. Nu trebuiau 
să îşi asume riscuri - nu în ceea ce le privea pe 
moştenitoare şi pe Matroană. 

Manon păşi fără să scoată aproape niciun 
zgomot când o conduse pe bunica ei pe holurile 
întunecate, Cele Treisprezece şi sabatul Matroanei 
urmându-le îndeaproape. Servitorii, fie că spionau, 


fie din cine ştie ce instinct uman, dispăruseră. 

Matroana vorbi când urcară prima dintre 
multele scări spiralate spre noua sală de consiliu a 
ducelui. 

— Ai ceva să-mi raportezi? 

— Nu, bunico. 

Manon evită impulsul de a se uita chiorâş la 
vrăjitoare - la părul ei negru cu şuviţe argintii, la 
trăsăturile palide adâncite de o ură antică, la dinţii 
ruginiţi din cauza expunerii permanente. La faţa 
Marii Vrăjitoare care o însemnase pe aghiotanta lui 
Manon. La cea care-i aruncase copilul lui Asterin, 
născut mort, în foc, negându-i dreptul de a-l ţine o 
dată în braţe. Care apoi o bătuse şi o distrusese pe 
aghiotanta ei, care o aruncase în zăpadă ca să 
moară şi o minţise în legătură cu asta vreme de 
aproape un secol. 

Manon se întrebă ce gânduri îi treceau acum 
prin minte lui Asterin, în vreme ce mergeau. Se 
întrebă ce le trecuse prin minte lui Sorrel şi lui 
Vesta, care o găsiseră pe Asterin în zăpadă şi apoi 
o vindecaseră. 

Şi nici ele nu îi spuseseră lui Manon despre 
asta. 

Creatura bunicii ei - asta era Manon. Nu păruse 
niciodată o chestie odioasă. 

— Ai descoperit cine a cauzat explozia? 

Robele Matroanei se rotiră în urma ei când 
intrară pe holul lung şi îngust care ducea spre sala 
de consiliu a ducelui. 

— Nu, bunico. 

Ochii negri cu pete aurii se îndreptară spre ea. 

— Ce convenabil, Aripă Conducătoare, că te 


plângi de experimentele de înmulţire ale ducelui - 

doar ca vrăjitoarele  Picioare-galbene să fie 
incinerate două zile mai târziu. 

„Călătorie  sprâncenată”, aproape spuse 
Manon. În ciuda sabaturilor pierdute în explozie, 
era o bucurie că procesul de procreare a 
vrăjitoarelor Picioare-galbene-Valg se oprise. Dar 
Manon simţi, mai mult decât văzu sau auzi, cum 
Cele Treisprezece îşi fixară atenţia asupra spatelui 
bunicii sale. 

Şi poate că pe Manon o străbătu un fior 
asemănător fricii. 

La acuzaţia Matroanei - şi la limita pe care o 
trasau Cele Treisprezece, de ceva vreme. 

Sfidare. Asta fusese în ultimele luni. Dacă 
Marea Vrăjitoare ar fi aflat, ar fi legat-o pe Manon 
de un stâlp şi i-ar fi biciuit spatele până ce pielea i- 
ar fi atârnat fâşii. Le-ar fi obligat pe Cele 
Treisprezece să se uite, ca să le dovedească 
neputinţa de a-şi apăra moştenitoarea, iar apoi le- 
ar fi aplicat acelaşi tratament. Poate le-ar fi udat cu 
apă sărată la final. Apoi ar fi procedat la fel din 
nou, zile la rând. 

— Am auzit un zvon cum că a fost animalul de 
companie al ducelui - femeia umană, spuse Manon 
calmă. Dar, de vreme ce a ars în incendiu, nimeni 
nu poate confirma. Nu am vrut să te fac să-ţi pierzi 
timpul cu bârfe şi teorii. 

— Ea era legată de el. 

— Se pare că focul-umbră nu era. 

Focul-umbră - puterea imensă care le-ar fi 
topit inamicii în câteva clipe în combinaţie cu 
turnurile vrăjitoarelor, acoperite de oglinzi, pe care 


cele trei Matroane le clădiseră în trecătoarea 

Ferian. Dar, fără Kaltain... ameninţarea anihilării 
totale dispăruse. 

Chiar dacă ducele nu suporta alt stăpân, acum 
că regele lui era mort, respinsese revendicarea 
tronului de către Prinţul Moştenitor. 

Bunica ei nu spuse nimic cât timp înaintară. 

Cealaltă piesă de pe tablă era prinţul cu ochi 
de safir care, cândva, fusese sclavul unui prinţ 
Valg, acum liber şi aliat cu tânăra regină cu păr 
auriu. 

Ajunseră la uşile sălii de consiliu, iar Manon 
alungă toate gândurile când gărzile cu feţe 
inexpresive deschiseră stânca neagră pentru ele. 

Simţurile lui Manon se ascuţiră într-un calm 
ucigaş în clipa în care văzu cine stătea la masa 
neagră din sticlă. 

Vernon: înalt, slab, mereu rânjind superior, 
îmbrăcat în verdele de Terrasen. 

Şi un bărbat blond, cu pielea albă ca sideful. 

Nici urmă de duce. Străinul se întoarse spre 
ele. Până şi bunica ei se opri. 

Nu din cauza frumuseţii bărbatului, a puterii 
trupului său sculptat sau a hainelor negre şi 
elegante pe care le purta. Ci din cauza ochilor 
aurii. La fel ca ai lui Manon. 

Ochii regilor Valg. 


Manon cercetă ieşirile, ferestrele, armele pe 
care le-ar fi folosit când s-ar fi luptat să plece. 
Instinctul o făcu să păşească în faţa bunicii ei, iar 


antrenamentul să apuce două cuțite înainte ca 

bărbatul cu ochi aurii să clipească. 

Însă bărbatul o fixă cu ochii lui de Valg şi îi 
zâmbi. 

— Aripă Conducătoare. Se uită la bunica ei şi 
îşi înclină capul. Matroană! 

Vocea era senzuală, minunată şi crudă. Dar 
tonul vehement... 

Rânjetul lui Vernon părea prea încordat, iar 
pielea-i bronzată prea palidă. 

— Cine eşti tu? i se adresă Manon străinului, 
iar vorbele păreau mai mult un ordin decât o 
întrebare. 

Bărbatul făcu semn din bărbie spre scaunele 
libere de la masă. 

— Ştii foarte bine cine sunt, Manon Cioc-negru! 

Perrington. Într-un alt corp, cumva. Deoarece... 

Deoarece creatura nepământeană şi urâtă pe 
care o zărise din când în când holbându-se prin 
ochii lui... lat-o, materializată. 

Chipul încordat al Matroanei îi spuse ce ea deja 
presupusese. 

— M-am săturat să port carnea aia lăsată, 
spuse el, aşezându-se cu graţia unei feline pe un 
scaun lângă Vernon. Flutură o mână cu degete 
lungi şi puternice. Ilnamicii mei ştiu cine sunt. S-ar 
putea să ştie şi aliaţii mei. 

Vernon plecă uşor capul şi şopti: 

— Stăpâne Erawan, dacă vrei, permite-mi să 
aduc nişte gustări Matroanei. A călătorit mult. 

Manon îl evaluă pe bărbatul înalt şi subţire. Le 
oferise două daruri: respect faţă de bunica ei şi 
adevăratul nume al ducelui. Erawan. 


Ea se întrebă ce ştia despre el Ghislaine, care 

stătea de pază pe hol. 

Regele Valg dădu aprobator din cap. Lordul 
Perranthului se grăbi spre mica masă de bufet de 
lângă perete, luând o cană când Manon şi 
Matroana se aşezară în faţa regelui demon. 

Respect - ceva ce Vernon nu oferise niciodată 
fără un rânjet batjocoritor. Dar, acum... 

Poate că acum că Lordul Perranthului îşi dădea 
seama ce fel de monstru îl ţinea în lesă, era 
disperat să aibă aliaţi. Ştia, poate, că Manon... 
chiar ar fi putut să joace un rol în acea explozie. 

Manon acceptă paharele cu apă din corn 
sculptat pe care Vernon le puse în faţa lor, dar nu 
bău, aşa cum nu bău nici bunica ei. 

De partea cealaltă a mesei, Erawan schiţă un 
zâmbet. Din el nu emana nici întuneric, nici 
depravare - ca şi când ar fi fost destul de puternic 
să le ţină sub control, neobservate, cu excepţia 
ochilor. A ochilor ei. 

În spatele lui, restul Celor Treisprezece şi 
sabatul bunicii ei rămaseră pe hol, numai 
Aghiotantele zăbovind în cameră când uşile fură 
închise din nou. 

Prinzându-le pe toate împreună cu regele Valg. 

— Aşadar, spuse Erawan, măsurându-le din 
priviri într-un fel care o făcu pe Manon să strângă 
din buze ca să nu îşi arate dinţii, forţele din 
trecătoarea Ferian sunt pregătite? 

Bunica ei dădu rapid din bărbie. 

— Vor pleca la apus. Vor ajunge în Rifthold 
peste două zile. 

Manon nu îndrăzni să se mişte pe scaun. 


— Trimiţi armata în Rifthold? 

Regele demon îi aruncă o privire mijită. 

— Te trimit pe tine în Rifthold, ca să-mi 
recucereşti oraşul. După ce ai să-ţi îndeplineşti 
sarcina, Legiunea Feriană va rămâne postată 
acolo, sub comanda Iskrei Picioare-galbene. 

In Rifthold. Ca să lupte în ce/e din urmă, ca să 
vadă ce puteau face balaurii lor în luptă. 

— Suspectează atacul? 

El afişă un zâmbet lipsit de viaţă. 

— Forţele noastre se vor mişca prea repede ca 
ei să prindă de veste. 

Cu siguranţă ăsta era motivul pentru care 
informaţia nu fusese dezvăluită până acum. 

Manon bătu cu un picior podeaua placată, 
dorindu-şi deja să se mişte, să dea ordine celorlalte 
să se pregătească. 

— Câte sabaturi din Morath aduc în nord? 

— Iskra zboară cu a doua jumătate a legiunii 
noastre aeriene. Cred că doar câteva sabaturi din 
Morath sunt necesare. 

O provocare şi un test, totodată. 

Manon se gândi. 

— Am să zbor cu Cele Treisprezece ale mele şi 
am să fiu însoţită de două sabaturi. 

Nu era nevoie ca inamicii lor să ştie exact câte 
sabaturi zburau în legiunea aeriană - sau să se 
ducă toate când ea ar fi pariat că şi Cele 
Treisprezece ar fi fost suficiente să devasteze 
capitala. 

Erawan nu făcu decât să-şi încline aprobator 
capul. Bunica ei abia dădu din cap - singura 
confirmare pe care ar fi obținut-o vreodată. 


Dar Manon întrebă: 

— Şi prinţul? 

Regele. Regele Dorian. 

Bunica ei îi aruncă o privire, dar demonul 
spuse: 

— Vreau să mi-l aduci personal. Dacă 
supravieţuieşte atacului. 

Şi cu regina fioroasă acum dispărută, Dorian 
Havilliard şi oraşul lui erau fără apărare. 

Nu conta aproape deloc pentru ea. Era război. 

Să lupte în războiul ăsta şi, la final, să se ducă 
acasă, în Pustiuri. Chiar dacă bărbatul, regele 
demon, ar fi putut foarte bine să nu se ţină de 
cuvânt. 

Avea să se ocupe mai târziu de asta. Dar, mai 
întâi... să deschidă lupta. Deja îi auzea cântecul 
sălbatic în sânge. 

Regele demon şi bunica ei vorbeau din nou, iar 
Manon alungă muzica scuturilor lovite şi a săbiilor 
scăpărânde suficient de mult, încât să le înţeleagă 
cuvintele. 

— De îndată ce capitala va fi ferită de 
primejdii, am să vreau bărcile pe râul Avery. 

— Oamenii Lacului Argintiu au fost de acord? 

Bunica ei studie harta întinsă pe masa din 
sticlă cu pietre netede. Manon urmări privirea 
Matroanei spre Lacul Argintiu, în celălalt capăt al 
lui Avery şi spre oraşul acestuia, cuibărit lângă 
Colţii Albi: Anielle. 

Perrington - Erawan - ridică din umerii lui largi. 

— Lordul lui nu şi-a declarat încă supunerea 
faţă de mine sau de regele-băiat. Imi imaginez că, 
atunci când o să afle de căderea Riftholdului, o să-i 
găsim  mesagerii ploconindu-se pe pragul uşii 

noastre. El schiţă un zâmbet. Breasla lor de lângă 
Cascadele  Vestice ale lacului încă poartă 
cicatricele ultimului marş al armatelor mele. Am 
văzut nenumăratele monumente din Anielle din 
timpul războiului - lordul va afla cât de uşor îi pot 
transforma din nou oraşul într-un osuar. 

Manon studie din nou harta, ignorând 
întrebările. 

Bătrân. Regele Valg era atât de bătrân, încât o 
făcea să se simtă tânără. O făcea şi pe bunica ei să 
pară un copil. 

Şi nebună - poate că bunica ei fusese nebună 
să le vândă într-o alianţă nedorită cu această 
creatură. Îşi impuse să-i întâlnească privirea lui 
Erawan. 

— Cu fortărețe în Morath, Rifthold şi Anielle, 
acoperim doar jumătatea sudică a Adarlanului. 
Cum rămâne cu nordul trecătoarei Ferian? Sau cu 
sudul Adarlanului? 

— Bellhaven rămâne sub controlul meu - 
stăpânilor şi comercianților de acolo le place prea 
mult aurul. Melisande... 

Regele demon fixă cu ochii aurii tărâmul vestic 
de dincolo de munţi. 

— Eyllwe este distrus dedesubt, Fenharrow 
este în ruine spre est. Pentru binele său, Melisande 
trebuie să continue să-şi alieze forţele cu ale mele, 
mai ales când Terrasenul nu are niciun ban. 

Privirea concentrată a regelui se mută spre 
nord. 

— Aelin Galathynius a ajuns la locul ei între 
timp. Şi, după dispariţia Riftholdului, va afla şi ea 
cât de singură este în nord. Moştenitorul lui 

Brannon nu are aliaţi pe continentul acesta. Nu mai 
are. 

Insă Manon observă felul în care regele demon 
se uită rapid spre Eyllwe - doar pentru o secundă. 

Ea se uită la bunica ei, care încă tăcea şi-o 
urmărea pe Manon cu o expresie care-i promitea 
moartea, dacă insista prea mult. Dar Manon îi 
spuse lui Erawan: 

— Capitala ta este inima comerţului. Dacă am 
să-mi dezlănţui legiunea asupra ei, vei rămâne cu 
puţini aliaţi umani... 

— Ultima dată când m-am interesat, Manon 
Cioc-negru, era legiunea mea. 

Manon se uită în ochii arzători ai lui Erawan, 
chiar dacă erau nemiloşi. 

— Transformă  Riftholdul în ruine, spuse ea 
categoric, şi conducătorilor ca Lordul din Anielle, 
sau Regina din Melisande, sau Lorzii din Fenharrow 
ar putea să li se pară că merită să rişte să se 
adune împotriva ta. Dacă ai să-ţi distrugi capitala, 
de ce ar crede că vrei să te aliezi cu ei? Trimite un 
decret înaintea noastră prin care să anunţi că 
regele şi regina sunt inamicii continentului. 
Declară-ne eliberatori ai Riftholdului, nu cuceritori, 
şi ai să-i determini pe ceilalţi conducători să 
gândească de două ori înainte să se alieze cu 
Terrasenul. Am să devastez oraşul pentru tine 
suficient cât să ne arătăm puterea pe care o 
deţinem şi să împiedic armata Dinţi-de-fier să îl 
transforme în ruine. 

El miji gânditor ochii aurii. 

Ea ştia că bunica ei mai avea un pic până să-şi 
înfigă unghiile în obrazul lui Manon, dar se abţinu. 

Ei nu îi păsa de oraş şi de oamenii lui. Însă războiul 
acesta chiar ar fi putut să se întoarcă împotriva lor, 
dacă anihilarea Riftholdului i-ar fi unit pe inamicii 
lor împrăştiaţi şi le-ar fi întârziat Ciocurilor-Negre 
întoarcerea în Pustiuri. 

Vernon se întoarse ca să-i întâlnească privirea. 
Frică - şi calcul. El îi şopti lui Erawan: 

— Aripa Conducătoare are dreptate, stăpâne. 

Ce ştia Vernon şi nu ştia ea? 

Dar Erawan îşi înclină capul, părul auriu 
alunecându-i peste frunte. 

— De aceea eşti Aripa mea Conducătoare, 
Manon Cioc-negru, şi de aceea Iskra Picioare- 
galbene nu a obţinut poziţia. 

Dezgustul şi mândria se luptară în sinea ei, dar 
ea dădu aprobator din cap. 

— Încă un lucru. 

Ea rămase nemişcată, aşteptând. 

Regele demon se întinse pe scaun. 

— În Rifthold este un zid din sticlă. Nu ai cum 
să-l ratezi. 

Ea ştia - se cocoţase pe el. 

— Distruge oraşul suficient cât să insufli frica, 
să ne arăţi puterea! Dar zidul... Dărâmă-l! 

— De ce? fură singurele cuvinte pe care le rosti 
ea. 

Ochii aurii se aprinseră ca nişte tăciuni. 

— Pentru că distrugerea unui simbol poate să 
nimicească spiritul oamenilor la fel de mult ca un 
măcel. 

Zidul acela din sticlă - puterea lui Aelin 
Galathynius şi mila. Manon îl privi suficient de mult 


în ochi, încât să dea din cap. Regele făcu semn din 

bărbie spre uşile închise, sugerându-i să plece. 

Manon ieşi din cameră înainte ca el să se 
întoarcă spre Vernon. Abia mult mai târziu după 
plecare îşi dădu seama că ar fi trebuit să rămână, 
ca să o protejeze pe Matroană. 


Cele  Treisprezece nu vorbiră înainte să 
aterizeze în arsenalul lor personal din tabăra 
armatei de dedesubt şi nu riscaseră să o facă nici 
măcar în timp ce puseseră şeile pe balauri în noul 
cuib. 

Trecând prin fumul şi bezna care acoperea 
întotdeauna  Morathul, cele două  sabaturi 
însoţitoare pe care le alesese Manon - ambele 
Cioc-negru - se îndreptară spre propriile arsenale. 
Asta era un lucru bun. 

Stând acum în noroiul văii din faţa labirintului 
înghesuit de forje şi corturi, Manon le spuse Celor 
Treisprezece ale sale: 

— Zburăm în treizeci de minute! 

În spatele lor, fierarii şi manipulanții se 
grăbeau deja să ridice armura pe balaurii înlănţuiţi. 

Dacă erau inteligenţi sau rapizi, nu sfârşeau 
între fălcile lor. Femela albastră a lui Asterin îl 
prinsese deja pe bărbatul cel mai apropiat de ea. 

Manon fu tentată să vadă dacă avea să-l 
muşte, dar spuse sabatului: 

— Dacă o să avem noroc, o să sosim înaintea 
Iskrei şi-o să dăm tonul devastării. Dacă nu, la 
sosire, o să o căutăm pe Iskra şi sabatul ei şi o să 


oprim măcelul. Lăsaţi-l pe prinţ în seama mea. Nu 

îndrăzni să se uite la Asterin când o spuse. Nu am 
nicio îndoială că Picioare-galbene vor încerca să-i 
revendice capul. Să opriţi pe oricine îndrăzneşte să 
îl ia. i 

Şi, probabil, să-i pună capăt şi Iskrei. In luptă, 
aveau mereu loc accidente. 

Cele Treisprezece îşi plecară cu supunere 
capetele. Manon făcu semn din cap peste umăr, 
spre arsenalul de sub pânza prost lucrată a 
corturilor. 

— Armură completă. Ea le rânji tăios. Vrem să 
ne facem apariţia arătând cât mai bine posibil. 

Cele douăsprezece îi zâmbiră şi plecară, 
îndreptându-se spre mesele şi manechinele unde 
armurile lor fuseseră atent şi meticulos 
confecţionate în ultimele luni. 

Numai Asterin rămase lângă ea atunci când 
Manon o apucă pe Ghislaine de braţ, când 
santinela cu păr creţ trecu pe lângă ele. 

Ea murmură peste zăngănitul forjelor şi 
răgetele balaurilor: 

— Spune-ne ce ştii despre Erawan. 

Ghislane deschise gura şi se albi la faţă, dar 
Manon izbucni: 

— Pe scurt! 

Ghislaine înghiţi cu greu, dând din cap când 
Cele Treisprezece se pregătiră în spatele lor. 
Cărturarul-războinic şopti aşa încât doar Manon şi 
Asterin să poată auzi. 

— A fost unul dintre cei trei regi Valg care au 
invadat lumea asta la începutul veacurilor. Ceilalţi 
doi au fost ori ucişi, ori trimişi înapoi în lumea lor 


întunecată. El a rămas aici, cu o mică armată. A 

fugit spre continentul acesta după ce Maeve şi 
Brannon i-au distrus armata şi şi-a petrecut o mie 
de ani reconstruindu-şi în secret armata, departe 
de Colţii Albi. Când a fost gata, când a observat că 
flacăra regelui Brannon scade, Erawan a lansat 
atacul ca să revendice continentul. Legenda spune 
că a fost înfrânt de fiica lui Brannon şi de 
partenerul ei uman. 

Asterin pufni. 

— Se pare că legenda a greşit. 

Manon dădu drumul braţului lui Ghislaine. 

— Pregăteşte-te! Spune-le şi celorlalte când 
poţi! 

Ghislaine îşi plecă privirea şi intră în arsenal. 

Manon ignoră privirea fixă şi mijită a lui 
Asterin. Nu era momentul potrivit să poarte 
conversaţia asta. 

Ea îl găsi pe fierarul mut lângă forja lui 
obişnuită,  transpiraţia  curgându-i pe fruntea 
murdară de funingine. Însă privirea îi fu calmă şi 
serioasă când trase prelata din pânză de pe masa 
de lucru, ca să îi dezvăluie armura lustruită, 
pregătită. 

Costumul din metal negru fusese făurit în 
forma unor solzi complicaţi de balaur. Manon îşi 
trecu un deget peste plăcile suprapuse şi ridică o 
mănuşă, perfectă pentru mâna ei. 

— Este frumoasă. 

ingrozitoare, dar frumoasă. Ea se întrebă ce 
părere avea el despre faptul că făcuse armura pe 
care avea să o poarte cât le-ar fi curmat vieţile 
compatrioţilor lui. Pe faţa lui roşie nu se citea 
nimic. 

Îşi scoase mantia roşie şi începu să îşi pună 
armura, bucată cu bucată. Aceasta alunecă peste 
ea ca o a doua piele, flexibilă şi elastică acolo unde 
trebuia să fie, de nepătruns în locurile în care viaţa 
ei depindea de asta. 

După ce termină, fierarul o măsură din priviri şi 
dădu aprobator din cap, apoi se întinse sub masă 
ca să pună un alt obiect pe suprafaţa ei. Pentru o 
clipă, Manon fixă cu privirea casca încoronată. 

Fusese  făurită din acelaşi metal negru, 
apărătorile pentru nas şi frunte fiind fasonate 
astfel încât să-i ascundă o mare parte din faţă - în 
afară de gură. Şi de dinţii ei din fier. Cele şase 
sulițe ale coroanei se înălţau ca nişte mici săbii. 

Era casca unui cuceritor. A unui demon. 

Manon simţi privirea Celor Treisprezece ale 
sale, acum înarmate, când îşi băgă coada împletită 
în armură şi înălţă casca deasupra capului. 

Şi-o puse cu uşurinţă şi-i simţi interiorul rece 
pe pielea-i fierbinte, în ciuda umbrelor care-i 
ascundeau o mare parte din faţă, văzu clar cum 
fierarul dădu aprobator din cap. 

Nu înţelese de ce se deranjă, dar Manon se 
trezi spunând „Mulţumesc”. 

El mai dădu o dată din cap înainte ca ea să 
plece de la masa lui. 

Soldaţii se dădură la o parte când ea le făcu 
semn Celor Treisprezece şi urcă pe Abraxos, 
balaurul fiind dichisit cu noua armură. 

Ea nu aruncă nicio privire înapoi spre Morath 
când se înălţară spre cerul gri. 

Capitolul 4 


Aedion şi Rowan nu îl lăsară pe mesagerul lui 
Darrow să meargă înainte ca să-i avertizeze pe 
lorzi de sosirea lor. Dacă asta era vreo manevră ca 
să-i prindă pe picior greşit, în ciuda tuturor 
lucrurilor pe care Murtaugh şi Ren le făcuseră 
pentru ei în primăvara asta, atunci aveau să 
folosească avantajul în orice mod posibil. 

Aelin se gândea că poate ar fi trebuit să 
considere semn rău vremea ploioasă. Sau probabil 
că vârsta lui Murtaugh era o scuză convenabilă ca 
Darrow să o pună la încercare. Gândul o enerva. 

Taverna se înălța la răscruce de drumuri, chiar 
în inima Oakwaldului. Odată cu ploaia şi cu lăsarea 
serii, era aglomerată, iar ei fură nevoiţi să 
plătească dublu ca să lase caii în grajd. Aelin era 
destul de sigură că un cuvânt din partea ei, un licăr 
al focului sugestiv ar fi distrus nu doar grajdurile, ci 
şi taverna. 

Lysandra mersese înainte la o distanță de opt 
sute de metri, iar când ajunseră, ieşi pe furiş din 
tufe şi dădu din capul zburlit şi ud spre Aelin. 
Drumul era liber. 

În han, nu se găseau camere de închiriat, iar 
barul era plin ochi de călători, vânători şi de alții 
care fugeau de ploaie. Unii stăteau chiar lipiţi de 
perete - iar Aelin presupuse că aşa avea să-şi 
petreacă seara cu prietenii ei, după terminarea 
întâlnirii. 

Câteva capete se întoarseră spre ei când 
intrară. Glugile ude şi mantiile le ascundeau feţele 


şi armele, iar mesenii se întoarseră repede la 

băuturi, la jocul de cărţi sau la cântecele de beţie. 

Lysandra se transformase în sfârşit în om - şi, 
respectându-şi jurământul din urmă cu mai multe 
luni, sânii ei cândva plini erau acum mai mici. In 
ciuda lucrurilor care îi aşteptau în sala privată de 
mese din spatele hanului, Aelin zări privirea 
creaturii metamorfice şi zâmbi superior. 

— Este mai bine? şopti ea peste capul lui 
Evangeline, în timp ce mesagerul lui Darrow, 
însoţit de Aedion, merse prin mulţime. 

Rânjetul Lysandrei fu pe jumătate feroce. 

— O, habar n-ai! 

În spatele lor, Aelin ar fi putut să jure că Rowan 
chicotise. 

Mesagerul şi Aedion cotiră pe un hol, lumina 
slabă a lumânărilor licărind printre picăturile de 
ploaie care încă alunecau de pe scutul rotund şi 
zgâriat, prins în curele pe spatele verişorului ei. 
Lupul Nordului care, deşi câştigase lupte cu viteza 
şi puterea lui Fae, se bucura respectul şi loialitatea 
legiunii sale ca bărbat, ca orice om. Aelin, încă Fae, 
se întreba dacă ar fi trebuit să se transforme. 

Ren Allsbrook aştepta înăuntru - Ren, alt 
prieten din copilărie, pe care aproape îl ucisese, 
adică incercase să îl ucidă iarna trecută, şi care nu 
ştia cine era ea cu adevărat. Care rămăsese în 
apartamentul ei, fără să-şi dea seama că aparţinea 
reginei lui pierdute. lar Murtaugh... Işi aducea 
aminte vag de bărbat, în mare parte ca fiind 
prezent la masa unchiului ei şi dându-i pe furiş 
tarte cu mure. 

Tot binele rămas şi orice urmă de siguranţă 


erau meritul lui Aedion, adânciturile şi zgârieturile 

de pe scutul lui fiind dovada vie a acestui fapt, şi al 
celor trei bărbaţi care o aşteptau. 

Aelin începu să se cocoşeze, dar Aedion şi 
mesagerul se opriră în faţa uşii din lemn, bătând o 
singură dată. Fleetfoot îi atinse gamba, dând din 
coadă, iar Aelin îi zâmbi câinelui, care se scutură 
din nou, aruncând picături de apă. Lysandra pufni. 
Să aducă un câine ud la o întâlnire secretă, asta 
era foarte nobil din partea ei. 

Însă, cu multe luni în urmă, Aelin îşi promisese 
că nu avea să pretindă a fi altcineva decât era. Se 
târâse prin întuneric, şi sânge, şi disperare şi 
supravieţuise. Şi chiar dacă lordul Darrow putea să 
îi ofere oameni şi bani pentru un război... avea şi 
ea. Ar fi fost mai bine să aibă mai mulţi, dar - ea 
nu era cu mâna goală. Făcuse asta pentru ea 
însăşi. Pentru ei toţi. 

Aelin îşi îndreptă umerii în timp ce Aedion intră 
în cameră, vorbindu-le deja celor dinăuntru: 

— Ticăloşilor, ne-aţi făcut să mergem prin 
ploaie pentru că nu aţi vrut să vă udaţi. Ren, pari 
obosit, ca de obicei. Murtaugh, întotdeauna o 
încântare. Darrow - părul tău arată la fel de rău ca 
al meu. 

Cineva spuse cu o voce uscată şi rece: 

— Având în vedere discreţia cu care ai aranjat 
întâlnirea asta, s-ar putea crede că tu te strecori 
prin propriul regat, Aedion. 

Aelin ajunse la uşa întredeschisă, gândindu-se 
dacă merita să deschidă conversaţia prin a le 
spune proştilor dinăuntru să vorbească mai încet, 
dar... 


O făceau. Cu urechile ei Fae, auzea mai multe 

sunete decât un om obişnuit. Păşi înaintea 
Lysandrei şi a lui Evangeline, lăsându-le să intre 
după ea, şi se opri în pragul uşii, ca să examineze 
sala de mese privată. 

Singura fereastră era întredeschisă ca să 
domolească arşiţa din han. O masă mare şi 
dreptunghiulară era în faţa şemineului aprins, 
presărată cu farfurii goale, firimituri şi tăvi 
murdare. Doi bătrâni stăteau la masă; mesagerul îi 
şopti ceva la ureche unuia din ei, prea încet pentru 
auzul ei Fae, înainte de a face o plecăciune în faţa 
tuturor şi de a ieşi. Ambii bătrâni îşi îndreptară 
privirea dincolo de locul în care Aedion stătea în 
picioare în faţa mesei - la ea. 

Dar Aelin se concentră la tânărul brunet de 
lângă şemineu, cu un braţ sprijinit de margine, pe 
al cărui chip bronzat şi cu cicatrice se citea 
nepăsarea. 

Ea îşi aminti de cele două săbii de pe spatele 
lui. De ochii arzători şi negri. 

Gura i se uscase un pic înainte să îşi dea gluga 
pe spate. Ren Allsbrook tresări. 

Însă bătrânii se ridicaseră în picioare. Ea îl 
cunoştea pe unul din ei. 

Aelin nu înţelegea cum de nu îl recunoscuse pe 
Murtaugh în noaptea în care plecase spre depozit 
ca să-i ucidă pe mulţi dintre ei. Mai ales că el 
fusese cel care îi oprise măcelul. 

Celălalt bătrân, cu toate că avea riduri, chipul îi 
era ferm - dur. Fără să emane amuzament, sau 
bucurie, sau căldură. Era un bărbat obişnuit să facă 
ce voia şi să fie ascultat, fără întrebări. Corpul lui 
era subţire şi vânjos şi încă se ţinea drept. Arma lui 

72 


nu era sabia, ci mintea. 

Unchiul ei, Orlon, fusese la război cu ambele. Şi 
bun - nu auzise niciodată un cuvânt aspru sau plin 
de mânie din gura lui Orlon. Acest bărbat, totuşi... 
Aelin se uită în ochii gri ai lui Darrow, ca un 
prădător care-l recunoaşte pe un altul. 

— Lord Darrow, spuse ea, înclinându-şi capul. 
Nu se putu abţine să nu zâmbească strâmb. Pari 
încălzit. 

Chipul urât al lui Darrow rămase nemişcat. 
Neimpresionat. 

Prea bine, atunci. 

Aelin îl privi pe Darrow, aşteptând - refuzând 
să îşi mute privirea înainte ca el să facă o 
plecăciune. 

O plecăciune fu tot ce-i oferi el. 

— Un pic mai adâncă, spuse ea mieros. 

Aedion îi aruncă o privire plină de 
avertismente. 

Darrow nu făcu aşa ceva. 

Murtaugh fu cel care făcu o plecăciune mai 
adâncă, îndoindu-se de la mijloc şi spuse: 

— Maiestate! Ne cerem scuze că am trimis 
mesagerul să vă aducă - dar nepotul meu îşi face 
griji pentru sănătatea mea. El schiţă un zâmbet. 
Spre mâhnirea mea. 

Ren îşi ignoră bunicul şi se îndepărtă de lângă 
poliţă, sunetul cizmelor lui fiind singurul zgomot 
care se auzi când ocoli masa. 

— Ai ştiut, îi şopti el lui Aedion. 

Lysandra, înţeleaptă, închise uşa şi o îndemnă 
pe Evangeline să stea cu Fleetfoot lângă fereastră 


- să urmărească privirile indiscrete. Aedion îi zâmbi 

uşor lui Ren. 

Surpriză. 

Înainte ca tânărul lord să-i poată răspunde, 
Rowan veni lângă Aelin şi îşi scoase gluga. 

Bărbatul înţepeni când războinicul Fae i se 
arătă în toată gloria - violenţa citindu-i-se în ochi. 
Era deja concentrat asupra lordului Darrow. 

— Ei, aşa ceva n-am mai văzut de mult, 
murmură Darrow. 

Murtaugh îşi stăpâni şocul - şi poate şi dramul 
de frică - suficient cât să întindă o mână spre 
scaunele goale din faţa lor. 

— Luaţi loc, vă rog. Scuze pentru deranj. Nu 
ne-am dat seama că mesagerul ar putea să vă 
aducă atât de repede. 

Aelin nu făcu nicio mişcare ca să se aşeze. Nici 
însoțitorii ei. 

Murtaugh adăugă: 

— Putem comanda mâncare proaspătă dacă 
vreţi. Probabil sunteţi lihniţi. 

Ren îi aruncă bunicului său o privire 
neîncrezătoare, care o făcu să înţeleagă tot ce 
trebuia să ştie despre părerea rebelului în ceea ce- 
o privea. 

Lordul Darrow o privea din nou. O evalua. 

Modestie - recunoştinţă. Trebuia să încerce; 
putea să încerce, la naiba! Darrow se sacrificase 
pentru regatul ei; el avea oameni şi bani de oferit 
în viitoarea luptă cu Erawan. Ea programase 
întâlnirea asta, ea le ceruse lorzilor întrevederea cu 
ei. Cui îi păsa dacă era în alt loc? Erau prezenţi toţi. 
Era suficient. 


Aelin se forţă să meargă spre masă. Ca să 

revendice scaunul din faţa lui Darrow şi a lui 
Murtaugh. 

Ren rămase în picioare, monitorizând-o cu o 
flacără întunecată în priviri. 

Ea îi spuse încet lui Ren: 

— Mulţumesc pentru că l-ai ajutat pe căpitanul 
Westfall în primăvara asta. 

Lui Ren îi zvâcni maxilarul, dar spuse: 

— Cum îi merge? Aedion mi-a spus despre 
rănile lui într-o scrisoare. 

— Din câte am auzit, se îndrepta spre 
vindecătoarele din Antica. Spre Torre Cesme. 

— Bun. 

— Vrei să-mi spui cum se face că vă cunoaşteţi 
deja sau va trebui să presupun? întrebă lordul 
Darrow. 

Tonul vocii o făcu pe Aelin să numere până la 
zece. Dar Aedion fu cel care spuse în timp ce se 
aşeză: 

— Ai grijă, Darrow! 

Darrow îşi împreună degetele noduroase, dar 
îngrijite, şi le lăsă pe masă. 

— Sau ce? Ai să mă faci scrum, prinţesă? Ai să- 
mi topeşti oasele? 

Lysandra se aşeză pe un scaun lângă Aedion şi 
întrebă cu politeţea neameninţătoare cu care 
fusese învățată: 

— A mai rămas nişte apă în ulciorul ăla? M-a 
cam epuizat călătoria prin furtună. 

Aelin ar fi putut să o sărute pe prietena ei 
pentru încercarea de a domoli tensiunea. 

— Ei bine, spune-mi, te rog, ai s-o faci? 

Darrow se încruntă la frumuseţea rafinată, la 

ochii oblici care nu se feriră de ai lui, în ciuda 
cuvintelor ei blânde. Clar - el nu ştiuse cine 
călătorea cu ea şi cu Aedion. Sau ce puteri aveau. 

— Lysandra, răspunse Aedion, desfăcându-și 
scutul şi punându-l pe podea în spatele lor, cu un 
zgomot puternic. Lady din Caraverre. 

— Nu există Caraverre, spuse Darrow. 

Aelin ridică din umeri. 

— Acum există. 

Lysandra alesese numele acesta în urmă cu o 
săptămână, orice ar fi însemnat, ridicându-se în 
picioare în miezul nopţii şi, practic, strigându-i-l lui 
Aelin de îndată ce se stăpânise suficient de mult 
încât să se transforme din nou în om. Aelin se 
îndoia că avea să uite curând imaginea 
leopardului-fantomă cu ochi mari, care încerca să 
vorbească. Ea îi zâmbi uşor lui Ren, care încă o 
urmărea ca un uliu. 

— Mi-am permis să cumpăr pământul cedat de 
familia ta. Se pare că veţi fi vecini. 

— Şi din ce familie se trage Lady Lysandra? 
întrebă Darrow şi strânse din buze când zări 
semnul de pe tatuajul Lysandrei, care se vedea 
indiferent în ce s-ar fi transformat. 

— Nu am programat întâlnirea asta ca să 
discutăm despre familii şi moşteniri, replică Aelin 
calmă. 

Ea se uită la Rowan, care îi confirmă printr-un 
semn din cap că personalul hanului nu se afla în 
apropierea camerei şi că nu îi auzea nimeni. 

Prinţul ei Fae merse spre masa de servit de 
lângă perete ca să ia apa pe care o ceruse 


Lysandra. O adulmecă, iar ea ştiu că magia lui o 

încerca, testând apa să vadă dacă fusese otrăvită, 
în timp ce el trimise spre ei patru pahare pe un 
vânt fantomă. 

Cei trei lorzi priviră tăcuţi şi cu ochii mari. 
Rowan se aşeză şi turnă nonşalant apa, apoi 
invocă un al cincilea pahar, îl umplu şi îl făcu să 
plutească spre Evangeline. Magia o făcu pe fată să 
radieze şi ea se întoarse ca să se uite la fereastra 
stropită de ploaie. Continuă să asculte în timp ce 
pretindea că era drăguță, inutilă şi neînsemnată, 
aşa cum o învățase Lysandra. 

— Măcar războinicul tău Fae se pricepe şi la 
altceva, nu doar la a fi atât de violent, spuse Lordul 
Darrow. 

— Dacă întâlnirea asta o să fie întreruptă de 
forţe neprietenoase, spuse calmă Aelin, ai să fii 
recunoscător pentru violenţa brută, Lordule 
Darrow. 

— Şi cum rămâne cu abilităţile tale? Ar trebui 
să fiu recunoscător şi pentru ele? 

Ei nu-i păsa cum aflase el. Aelin îşi înclină 
capul, alegându-şi fiecare cuvânt, forţându-se să 
gândească înainte de a vorbi. 

— Există vreo putere pe care ai prefera să o 
am? 

Darrow zâmbi, însă nu şi din priviri. 

— Ceva control i-ar prinde bine Înălţimii Tale. 

De-o parte şi de alta a ei, Rowan şi Aedion erau 
tensionaţi ca nişte coarde de arc. Dar, dacă ea 
putea să-şi controleze temperamentul, atunci ei ar 
putea... 

„Înălțimea Ta, nu Maiestate.” 


—Am să mă gândesc la asta, spuse ea 

schiţând un zâmbet. În ceea ce priveşte motivul 
pentru care regatul meu şi cu mine am dorit să ne 
întâlnim azi... 

— Regat? 

Lordul Darrow ridică din sprâncenele argintii. O 
măsură din priviri pe Lysandra, apoi pe Aedion şi, 
în cele din urmă, pe Rowan. Ren se uita cu gura 
căscată la toţi, afişând o expresie pofticioasă - şi 
îngrozită. 

— Pe ăştia îi consideri un regat? 

— In mod evident, regatul o să se extindă de 
îndată ce-o să ajungem în Orynth... 

— Şi, chiar şi aşa, nu văd cum ar putea să 
existe un regat, de vreme ce nu eşti încă regină. 

Ea îşi ţinu capul ridicat. 

— Nu cred că înţeleg la ce te referi. 

Darrow sorbi din halba-i cu bere. Sunetul pe 
care îl făcu când o lăsă pe masă răsună prin 
cameră. Lângă el, Murtaugh rămase ţeapăn. 

— Orice conducător al Terrasenului trebuie să 
primească aprobarea familiilor conducătoare din 
fiecare teritoriu. 

Gheaţa, rece şi antică, îi pârâi prin vene. Aelin 
îşi dori să fi putut da vina pe obiectul care-i atârna 
la gât. 

— Imi spui că, deşi sunt ultima 
supraviețuitoare din neamul Galathynius, tronul 
meu încă nu-mi aparţine? rosti ea prea încet, focul 
licărindu-i în burtă şi dansându-i pe limbă. 

Simţi că Rowan o fixa cu privirea, dar continuă 
să se uite la Lordul Darrow. 

— Prinţesă, îţi spun că, deşi eşti ultima 
descendentă directă a lui Brannon, există şi alte 

posibilităţi, alte direcţii care pot fi urmate, dacă vei 
fi considerată nepotrivită. 

— Weylan, te rog, interveni Murtaugh. Nu 
pentru asta am acceptat ca să ne întâlnim. Am 
făcut-o ca să discutăm despre restaurare, ca să o 
ajutăm şi să colaborăm cu ea. 

Toţi îl ignorară. 

— Te referi la tine? îl întrebă Aelin pe Darrow. 

Fumul i se undui în gură. Ea înghiţi, aproape 
înecându-se cu el. Darrow nici măcar nu tresări. 

— Nu prea poţi să te aștepți să permitem unei 
asasine de nouăsprezece ani să intre defilând în 
regatul nostru şi să înceapă să dea ordine, 
indiferent de familia din care se trage. 

„Gândeşte-te bine, respiră adânc. Oameni, 
bani, sprijin de la poporul tău deja distrus. Asta-ţi 
oferă Darrow, ceea ce vrei să câştigi, dacă ai putea 
să-ţi controlezi temperamentul.” 

Ea îşi înăbuşi focul din vene în tăciuni 
sfârâitori. 

— Înţeleg că trecutul meu ar putea fi 
considerat problematic... 

— Consider că tot ce are legătură cu tine, 
prinţesă, este problematic, cea mai mică problemă 
fiind prietenii pe care ţi i-ai ales şi membrii 
regatului. Poţi să-mi explici de ce te însoţeşte o 
curvă ordinară şi este prezentată ca o lady? Sau de 
ce unul dintre lingăii lui Maeve stă acum lângă 
tine? El îi zâmbi dispreţuitor lui Rowan. Prinţul 
Rowan, nu-i aşa? 

Probabil că pusese cap la cap lucrurile pe care 
i le şoptise mesagerul la ureche când sosiseră. 


— O, da, am auzit de tine. Ar fi interesant de 

aflat de ce, atunci când regatul nostru este mai 
slab ca niciodată şi moştenitorul său atât de tânăr, 
unul dintre cei mai de încredere războinici ai lui 
Maeve reuşeşte să câştige un avanpost, după ce 
atât de mulţi ani a tânjit după regatul nostru. Sau, 
poate că întrebarea mai potrivită ar fi următoarea: 
de ce să serveşti la picioarele lui Maeve, când poţi 
conduce lângă prinţesa Aelin? 

Fu nevoie de un efort considerabil ca ea să nu- 
şi încleşteze pumnii. 

— Prinţul Rowan este  carranamul meu. 
Prezenţa lui nu se pune la îndoială. 

— Carranam. Un termen de mult uitat. Ce 
altceva te-a mai învăţat Maeve în Doranelle, în 
primăvara asta? 

Ea îşi înghiţi cuvintele când mâna lui Rowan o 
atinse pe a ei pe sub masă - chipul lui afişând 
plictis şi lipsă de interes. Calmul unei furtuni 
îngheţate şi feroce. „Imi permiţi să vorbesc, 
Maiestate?” 

Ea avea sentimentul că lui Rowan i-ar fi făcut 
mare plăcere să-l sfâşie în bucăţi foarte mici pe 
Darrow. Şi că i-ar fi făcut mare plăcere să i se 
alăture. 

Aelin dădu rapid din cap, rămânând fără 
cuvinte în timp ce se luptă să-şi alunge flăcările. 

Sincer, îi păru un pic rău de Darrow când 
prinţul Fae îi aruncă o privire dantelată cu trei sute 
de ani de violenţă rece. 

— Mă acuzi că am făcut jurământul de sânge 
faţă de regina mea fără onoare? 

Cuvintele rostite nu fură nici omeneşti, nici 
pline de milă. 

Spre meritul lui, Darrow nu se făcu mic. Mai 
degrabă, ridică din sprâncene spre Aedion, apoi se 
întoarse şi scutură din cap către Aelin. 

— l-ai dăruit jurământul sacru acestui... 
mascul? 

Ren rămase cu gura uşor căscată în timp ce se 
uită cu atenţie la Aedion, la cicatricea vizibilă pe 
pielea-i bronzată. Ea nu fusese acolo ca să-l 
protejeze. Sau să le protejeze pe surorile lui Ren 
când academia lor de magie se transformase într- 
un abator, în timpul invaziei Adarlanului. Aedion 
văzu că Ren era surprins şi scutură subtil din cap, 
ca şi când i-ar fi spus: „Am să-ţi explic mai târziu”. 

Dar Rowan se rezemă de spătar, schiţând un 
zâmbet - iar ăsta fu un lucru îngrozitor. 

— Am cunoscut multe prințese cu regate de 
moştenit, Lord Darrow, şi pot să-ţi spun că absolut 
niciuna dintre ele nu a fost suficient de proastă 
încât să-i permită unui mascul să o manipuleze în 
sensul acela, cu atât mai puţin regina mea. Dar, 
dacă aş fi vrut să-mi fac rost de un tron, aş fi ales 
un regat mult mai paşnic şi mai prosper. El ridică 
din umeri. Nu cred însă că fratele şi sora mea din 
această cameră mi-ar fi permis să trăiesc mult 
timp, dacă ar fi bănuit că îi doresc răul reginei - 
sau regatului lor. 

Aedion dădu aprig din cap, dar, lângă el, 
Lysandra se îndreptă - nu mânioasă sau surprinsă, 
ci mândră. Aelin se simţi alinată şi tristă în acelaşi 
timp. 

Aelin îi zâmbi uşor lui Darrow, controlând 
flăcările. 

— Cât timp ţi-a luat să născoceşti o listă cu 

toate lucrurile cu care ai putea să mă insulţi şi să 
mă acuzi în timpul acestei întâlniri? 

Darrow o ignoră şi făcu semn din bărbie spre 
Aedion. 

— Eşti cam tăcut în seara asta. 

— Nu cred că-ţi doreşti în mod deosebit să-mi 
auzi gândurile chiar acum, Darrow, îi răspunse 
Aedion. 

— Jurământul de sânge îţi este furat de un 
prinţ străin, regina ta este o asasină care numeşte 
curve ordinare ca să o servească şi, totuşi, nu ai 
nimic de spus? 

Scaunul lui Aedion scârţâi, iar Aelin aruncă o 
privire - ca să-l vadă apucându-i laturile atât de 
puternic, încât monturile i se albiră. 

Lysandra, în ciuda spatelui ţeapăn, nu îi făcu 
lui Darrow plăcerea de a roşi ruşinându-se. 

Şi ea termină. Scânteile îi dansară în vârfurile 
degetelor, sub masă. 

Dar Darrow continuă înainte ca Aelin să poată 
să vorbească sau să incendieze camera. 

— Aedion, dacă încă mai speri să capeţi o 
poziţie oficială în Terrasen, ai putea să vezi dacă 
rudele tale din Wendlyn s-au răzgândit în ceea ce 
priveşte logodna de acum mulţi ani. Vezi dacă te 
vor recunoaşte ca făcând parte din familie. Cât de 
diferită ar fi fost situaţia, dacă tu şi iubita noastră 
prinţesă Aelin aţi fi fost logodiţi - dacă Wendlyn nu 
ti-ar fi respins oferta de a ne uni formal regatele, şi 
asta, foarte probabil, la porunca lui Maeve. 

El îi zâmbi lui Rowan. 

Lumea ei se clătină un pic. Până şi Aedion se 


albise la faţă. Nimeni nu dăduse vreodată de 

înţeles că se încercase oficial să fie logodiţi. Sau că 
familia Ashryver chiar lăsase Terrasenul în război şi 
ruină. 

— Oare ce vor spune masele adoratoare 
prinţesei lor salvatoare, zise gânditor Darrow, 
punându-şi palmele pe masă, când vor auzi cum şi- 
a petrecut ea timpul atunci când au suferit? 
Vorbele lui fură nişte palme peste faţă, una după 
alta. Dar, adăugă Darrow, mereu te-ai priceput să 
te prostituezi, Aedion. Deşi mă întreb dacă prinţesa 
Aelin ştie ce... 

Aelin atacă. 

Nu cu flăcări, ci cu oţel. 

Pumnalul tremurând dintre degetele lui Darrow 
străluci în lumina şemineului aprins. 

Ea mârâi în faţa bătrânului, Rowan şi Aedion se 
ridicară pe jumătate de pe scaune, iar Ren întinse 
mâna după o armă, dar păru bolnav - bolnav când 
văzu leopardul-fantomă în locul în care, în urmă cu 
o clipă, stătuse Lysandra. 

Murtaugh rămase cu gura căscată în faţa 
creaturii metamorfice, iar Darrow se uită urât la 
Aelin, cu faţa albă de mânie. 

— Darrow, dacă vrei să mă insulţi, atunci n-ai 
decât, spuse printre dinţi Aelin, aproape atingându- 
i nasul cu al ei. Dar dacă ai să-mi mai insulţi 
oamenii, nu am să mai ratez data viitoare. 

Ea îşi îndreptă privirea spre pumnalul dintre 
degetele răsfirate ale bătrânului, un milimetru 
separându-i lama de carnea lui pătată. 

— Văd că ai moştenit temperamentul tatălui 
tău, spuse zeflemitor Darrow. Aşa plănuieşti să 


conduci? Când nu-ţi place de cineva, ameninţi? 

El lăsă lamă şi se retrase suficient de mult cât 
să-şi încrucişeze braţele. 

— Ce părere ar avea Orlon de comportamentul 
ăsta, de intimidarea asta? 

— Alege-ţi cu grijă cuvintele, Darrow! îl 
avertiză Aedion. 

Darrow ridică din sprâncene. 

— Toată munca depusă şi toate sacrificiile din 
ultimi zece ani au fost în numele lui Orlon, ca să-l 
onorez şi să-i salvez regatul - regatul meu. Nu am 
de gând să las un copil răsfăţat şi arogant să 
distrugă asta cu toanele lui. Te-ai bucurat de 
bogăţiile din Rifthold în aceşti ani, prinţesă? Ţi-a 
fost foarte uşor să ne uiţi în nord, când cumpărai 
haine şi îl serveai pe monstrul care ţi-a măcelărit 
familia şi prietenii? 

„Oameni, şi bani, şi un Terrasen unit.” 

— Până şi verişorul tău, în ciuda destrăbălării 
lui, ne-a ajutat în Nord. Şi Ren Allsbrook - flutură o 
mână spre Ren... Cât ai trăit în lux, ai ştiut că Ren 
şi bunicul lui au economisit tot ce s-a putut ca să 
găsească o cale de a păstra viu efortul rebelilor? 
Că au stat în bordeie şi au dormit sub cai? 

— Suficient, spuse Aedion. 

— Lasă-l să continue, spuse Aelin, aşezându-se 
din nou pe scaun şi încrucişându-şi braţele. 

— Ce mai este de spus, prinţesă? Crezi că 
oamenii din Terrasen se vor bucura să aibă o 
regină care l-a servit pe inamicul lor? Care a 
împărţit un pat cu fiul duşmanului? 

Lysandra mârâi încet, făcând paharele să se 
clatine. 


Darrow era netulburat. 

— Şi o regină care acum, fără îndoială, împarte 
patul cu un prinţ Fae care l-a servit pe celălalt 
inamic din spatele nostru - ce crezi că va înţelege 
din asta poporul nostru? 

Ea nu voia să ştie cum de ghicise Darrow, ce 
înţelesese printre rânduri. 

— Nu te priveşte cu cine-mi împart patul, 
spuse ea. 

— Uite şi de asta nu eşti potrivită să conduci. E 
treaba tuturor cu cine-şi împarte regina patul. Ai 
să-ţi minţi poporul în legătură cu trecutul tău, ai să 
negi că l-ai servit pe regele detronat - şi că i-ai 
servit şi fiul, în alt mod? 

Sub masă, Rowan întinse mâna ca să o apuce 
pe a ei, degetele fiindu-i acoperite de gheaţă ca să 
domolească focul ce începea să-i danseze în 
vârfurile unghiilor. Nu ca să o avertizeze sau ca să 
o dojenească - doar ca să-i spună că şi el se lupta 
să se abţină din a folosi farfuria din cositor ca să-l 
lovească peste faţă pe Darrow. 

Ea nu îşi mută privirea de la Darrow, chiar dacă 
îşi împleti degetele cu ale lui Rowan. 

— Am să-i spun poporului meu tot adevărul, 
zise încet Aelin, dar nu fără putere. Am să le arăt 
oamenilor cicatricele de pe spate de la Endovier, 
cicatricele din anii în care am fost Celaena 
Sardothien şi am să le spun că noul rege din 
Adarlan nu este un monstru. Am să le spun că 
avem un singur inamic: bastardul din Morath. Şi că 
Dorian Havilliard este singura noastră şansă ca să 
supravieţuim - şi să fie pace între cele două 
regate, pe viitor. 

— Şi dacă nu este aşa? Ai să-i distrugi castelul 

din piatră aşa cum l-ai distrus pe cel din sticlă? 

Chaol îi menţionase asta - cu luni în urmă. Ea 
ar fi trebuit să se gândească mai mult la faptul că 
oamenii obişnuiţi ar fi putut să-i ceară să-şi 
limiteze puterile ei şi ale regatului adunat în jurul 
ei. Dar era mai bine să-l lase pe Darrow să creadă 
că ea distrusese castelul din sticlă; şi că ea îl 
ucisese pe rege. Era o variantă mai bună decât 
adevărul potenţial dezastruos. 

— Dacă ai să mai vrei să faci parte din 
Terrasen, continuă Darrow când nimeni nu 
răspunse, sunt sigur că Aedion poate să-ți 
găsească ceva de făcut în legiunea Bane. Dar eu 
nu voi avea nevoie de tine în Orynth. 

Ea ridică din sprâncene. 

— Mai vrei să-mi spui şi altceva? 

Ochii lui gri deveniră albicioşi. 

— Nu-ţi recunosc dreptul de a conduce; nu te 
recunosc drept regina legitimă a Terrasenului. Nici 
lorzii Sloane, lronwood şi Gunnar, care formează 
majoritatea supravieţuitorilor din ce-a fost cândva 
regatul unchiului tău. Chiar dacă familia Allsbrook 
o să ţi se alăture, este doar un vot împotriva celor 
patru. Generalul Ashryver nu are pământuri sau 
titluri aici - şi, prin urmare, niciun cuvânt de spus. 
In ceea ce o priveşte pe Lady Lysandra, Caraverre 
nu este un teritoriu recunoscut şi nu recunoaştem 
nici descendența ei, nici faptul că ai cumpărat 
acele terenuri. 

Vorbe goale, pentru o declaraţie formală. 

— Dacă ai să te întorci în Orynth şi ai să-ți 
ocupi tronul fără invitaţia noastră, acţiunile tale vor 


fi considerate un act de război şi trădare. 

Darrow scoase o bucată de hârtie din jachetă - 
cu multe rânduri scrise sofisticat şi patru semnături 
diferite în partea de jos. 

— Din acest moment, până când o să se decidă 
altfel, ai să rămâi prinţesă prin descendență - dar 
nu regină. 


Capitolul 5 


Aelin fixă cu privirea bucata de hârtie, numele 
care fuseseră semnate cu mult timp înainte de 
seara aceasta, bărbaţii care hotărâseră împotriva 
ei fără să o întâlnească, bărbaţii care schimbaseră 
viitorul ei şi al regatului său doar cu semnăturile 
lor. 

Poate că ar fi trebuit să aştepte să ceară 
întâlnirea asta până ar fi ajuns în Orynth - până 
când oamenii ei ar fi văzut-o întorcându-se şi ar fi 
fost mai greu să o alunge de la palat. 

— Osânda noastră se adună la sud de Adarlan 
- ŞI, totuşi, asta-i preocuparea ta? şopti Aelin. 

Darrow spuse zeflemitor: 

— Când o să avem nevoie de... abilităţile tale, 
o să-ţi dăm de ştire. 

Niciun foc nu arse în ea, nici măcar un tăciune. 
Ca şi când Darrow l-ar fi strâns în pumn şi l-ar fi 
stins. 

— Legiunea Bane, spuse Aedion cu o urmă a 
acelei impertinenţe legendare, nu o să răspundă 
decât în faţa lui Aelin Galathynius. 

— Legiunea Bane, spuse Darrow, este sub 
comanda noastră. In cazul în care tronul nu este 


ocupat de un conducător potrivit, lorzii controlează 

armatele Terrasenului. 

El o studie din nou pe Aelin, ca şi când i-ar fi 
simţit planul vag de a se întoarce public în oraşul 
ei, ca să-i fie şi mai greu să o alunge, licărind în 
timp ce lua formă. 

— Ai să plăteşti dacă ai să calci în Orynth, fato! 

— E o ameninţare? mârâi Aedion, întinzând o 
mână spre mânerul sabiei din Orynth din teaca de 
lângă el. 

— E legea, spuse simplu Darrow. O generaţie 
de conducători Galathynius au onorat-o. 

În mintea ei se auzea aşa un vuiet, şi o linişte 
neclintită în lumea de dincolo. 

— Valgii mărşăluiesc spre noi - un rege Valg 
mărşăluieşte spre noi, insistă Aedion, generalul 
încarnat. lar regina voastră, Darrow, ar putea fi 
singura persoană capabilă să îi ţină la distanţă. 

— Războiul este un joc al numerelor, nu al 
magiei. Ştii asta, Aedion. Ai luptat la Theralis. 

Marea câmpie din faţa Orynthului, gazda 
ultimei bătălii pierdute când imperiul năvălise 
peste ei. Majoritatea forţelor din Terrasen şi 
comandanții nu fugiseră de baia de sânge, aşadar 
râurile curseseră roşii patru zile după aceea. Dacă 
Aedion ar fi luptat atunci... Pe toţi zeii, trebuie să fi 
avut abia paisprezece ani! Ei i se întoarse stomacul 
pe dos. 

— Magia a mai eşuat, concluzionă Darrow. Nu 
o să mai avem încredere în ea. 

— Vom avea nevoie de aliaţi... izbucni Aedion. 

— Nu există aliaţi, spuse Darrow. Dacă nu 
cumva Înălţimea Sa decide să se facă utilă şi să ne 


aducă oameni şi arme prin căsătorie - aruncă o 

privire tăioasă spre Rowan - suntem singuri. 

Aelin se gândi dacă să dezvăluie ce ştia, banii 
pe care îi obținuse prin înşelăciune şi crimă, dar... 

Ceva rece şi uleios zăngăni prin ea. Căsătoria 
cu un rege străin, prinţ sau împărat. 

Acesta avea să fie preţul? Nu doar sângele 
vărsat, ci şi renunţarea la vise? Să rămână o 
prinţesă eternă, dar niciodată regină? Să lupte nu 
doar cu magie, ci cu cealaltă putere din sângele ei: 
regalitatea. 

Nu putea să se uite la Rowan, nu putea să 
înfrunte ochii verzi fără să i se facă rău. 

Ea râsese cândva de Dorian - râsese şi Îl 
mustrase pentru că recunoscuse că gândul de a se 
căsători cu oricine în afară de perechea lui de 
suflet era respingător. Il mustrase pentru că 
alesese dragostea în locul păcii regatului său. 

Poate că zeii o urau cu adevărat. Poate că 
aceasta era încercarea ei. Să scape de o formă de 
robie doar ca să dea peste o alta. Poate că aceasta 
era pedeapsa pentru anii petrecuţi în bogăţiile 
Riftholdului. 

Satisfăcut, Darrow îi zâmbi uşor. 

— Găseşte-mi aliaţi, Aelin Galathynius, şi poate 
că ne vom gândi la rolul tău în viitorul 
Terrasenului. Gândeşte-te la asta! Mulţumesc 
pentru că ne-ai cerut să ne întâlnim. 

Tăcută, Aelin se ridică în picioare. Ceilalţi îi 
urmară exemplul. Mai puţin Darrow. 

Aelin luă bucata de hârtie pe care o semnase 
el şi examină cuvintele condamnabile, semnăturile 
mâzgălite. Pârâitul focului era singurul sunet. 

Aelin îl înăbuşi. 

Stinse şi lumânările. Şi candelabrul din fier 
forjat de pe masă. 

Se lăsă întunericul, spintecat doar de două 
respiraţii bruşte - ale lui Murtaugh şi Ren. Răpăitul 
ploii umplu camera întunecată. 

Aelin vorbi în întuneric, spre locul în care era 
aşezat Darrow. 

— Lord Darrow, îţi sugerez să te obişnuieşti cu 
asta. Pentru că, dacă o să pierdem războiul, 
întunericul va domni pentru totdeauna. 

Se auzi un scârţâit şi apoi un şuierat - după 
aceea, un chibrit care aprinse o lumânare de pe 
masă. Chipul ridat şi plin de ură al lui Darrow se 
zări. 

— Oamenii pot să-şi facă propria lumină, 
Moştenitoare a lui Brannon. 

Aelin se holbă la singura flacără pe care o 
aprinsese Darrow. Hârtia din mâinile ei se prefăcu 
în scrum. 

Inainte ca ea să vorbească, Darrow spuse: 

— E legea noastră - dreptul nostru. Dacă ignori 
decretul, prinţesă, necinsteşti toate lucrurile pe 
care le-au apărat şi pentru care au murit ai tăi. 
Lorzii din Terrasen au decis. 

Mâna lui Rowan era rigidă pe spatele ei. Dar 
Aelin se uită la Ren, al cărui chip e încordat. Şi, 
peste vuietul din mintea ei, ea spuse: 

— Fie că votezi sau nu în favoarea mea, ai un 
loc în regatul acesta. Pentru ajutorul dat lui Aedion 
şi căpitanului. Pentru Nehemia. 

Pentru Nehemia, care lucrase cu Ren, luptase 
împreună cu el. Ceva asemănător durerii licări în 

dar Darrow îl întrerupse. 

— Ce viaţă trăită în zadar! spuse Darrow. O 
prinţesă care chiar i s-a dedicat poporului ei, care a 
luptat până la ultima suflare pentru... 

— Dacă mai spui un cuvânt, rosti încet Rowan, 
nu o să-mi mai pese câţi lorzi te susţin sau care 
sunt legile voastre. Încă un cuvânt în legătură cu 
asta şi am să te spintec înainte să te ridici de pe 
scaun. Ai înţeles? 

Pentru prima dată, Darrow se uită în ochii lui 
Rowan şi albi în faţa morţii pe care o văzu 
aşteptând acolo. Dar cuvintele lordului îşi găsiseră 
ţinta, lăsând un soi de amorţeală în urma lor. 

Aedion înşfăcă pumnalul lui Aelin de pe masă. 

— O să ne gândim la ce ne-ai spus. 

El îşi luă scutul şi puse o mână pe umărul lui 
Aelin ca să o conducă afară din cameră. Numai 
imaginea scutului îndoit şi zgâriat al sabiei antice 
care-i atârna pe lângă corp o făcu să se mişte, 
spintecând amorţeala densă. 

Ren se mişcă să deschidă uşa, ieşind pe hol ca 
să îl examineze, făcându-i loc Lysandrei când trecu 
pe lângă el, urmată de Evangeline şi Fleetfoot cu 
coada-i pufoasă. La naiba cu secretele! 

Aelin întâlni privirea tânărului lord şi inspiră ca 
să spună ceva, când Lysandra mârâi pe hol. 

Aelin apucă imediat un pumnal, înclinat şi 
pregătit. 

Însă mesagerul lui Darrow era cel care fugea 
spre ei. 

— Rifthold, gâfâi el când se opri, acoperindu-i 
cu stropi de ploaie. Una dintre iscoadele din 


trecătoarea Ferian tocmai a trecut în fugă. Armata 

Dinţi-de-fier zboară spre Rifthold. Vor să devasteze 
oraşul. 


Aelin rămase într-o poiană chiar dincolo de 
lumina hanului, ploaia rece lipindu-i părul şi 
făcându-i pielea de găină. Făcându-i leoarcă pe 
toţi, pentru că acum Rowan îşi prindea săbiile 
suplimentare pe care i le dăduse ea, păstrându-şi 
fiecare picătură de magie pentru ce urma să facă. 

Ei îl lăsaseră pe mesager să le dea informaţiile 
primite - mai nimic. 

Armata  Dinţi-de-fier care zăbovea în 
trecătoarea Ferian zbura acum spre Rifthold. 
Dorian Havilliard avea să fie ţinta lor. Viu sau mort. 

Urmau să ajungă în oraş a doua zi, până la 
căderea nopţii şi, odată cucerit Riftholdul... reţeaua 
lui Erawan din centrul continentului ar fi fost 
completă. Nicio armată din Melisande, Fenharrow 
sau Eyllwe nu ar fi putut să ajungă la ei - şi niciuna 
dintre forţele Terrasenului. Nu fără să piardă luni 
înconjurând munţii. 

— Nu se poate face nimic pentru oraş, spuse 
Aedion, vocea lui spintecând ploaia. 

Zăboviră toţi trei sub coroana unui stejar mare, 
urmărindu-i pe Ren şi pe Murtaugh, care vorbeau 
cu Evangeline şi Lysandra, acum în forma ei 
umană. Verişorul ei continuă să meargă, ploaia 
bâzâind pe scutul de pe spatele lui. 

— Dacă vrăjitoarele zboară spre  Rifthold, 
atunci Riftholdul este deja pierdut. 


Aelin se întrebă dacă Manon Cioc-negru avea 

să conducă atacul - dacă ar fi fost o binecuvântare. 
Aripa Conducătoare îi mai salvase o dată, dar, doar 
ca o răsplată a unei datorii de viaţă. Ea se îndoia 
că vrăjitoarea s-ar fi simţit obligată să le mai facă 
prea curând vreo favoare. 

Aedion întâlni privirea lui Rowan. 

— Dorian trebuie salvat cu orice preţ. Îi ştiu 
stilul lui Perrington - şi al lui Erawan. Să nu crezi în 
nicio promisiune şi să nu le permiţi să-l ia pe 
Dorian din nou. 

Aedion îşi trecu o mână prin părul udat de 
ploaie şi adăugă: 

— Sau pe tine, Rowan. 

Fură cele mai hidoase cuvinte pe care le auzise 
ea vreodată. Încuviinţarea din cap a lui Rowan îi 
făcu genunchii să se înmoaie. Incercă să nu se 
gândească la cele două fiole din sticlă pe care 
Aedion i le dăduse prinţului cu câteva clipe înainte. 
La conţinutul lor. Nici măcar nu ştia când sau de 
unde le obținuse el. 

Orice, în afară de asta. Orice, în afară de... 

Mâna lui Rowan o atinse pe a ei. 

— Am să-l salvez, şopti el. 

— Nu ţi-aş cere asta dacă n-ar fi fost... Dorian 
este important. Dacă-l pierzi, pierdem orice sprijin 
din Adarlan. 

Şi pe unul dintre puţinii stăpâni ai magiei care 
ar fi putut să înfrunte Morathul. 

Rowan dădu îndârjit din cap. 

— Sunt în slujba ta, Aelin. Nu-ţi cere scuze 
pentru că mă foloseşti. 

Pentru că numai Rowan, care călătorea pe 


vânturi cu magia lui, putea ajunge în Rifthold la 

timp. Chiar şi acum, era posibil să ajungă prea 
târziu. Aelin înghiţi cu greu, luptându-se cu 
sentimentul că lumea i se destrăma la picioare. 

O mişcare uşoară din apropierea pădurii îi 
atrase atenţia, iar Aelin îşi impuse să nu afişeze 
nicio emoție când se uită cu atenţie la ce lăsaseră 
mâinile mici şi fusiforme la baza unui stejar 
noduros. Niciunul din ei nu clipi într-acolo. 

Rowan termină cu armele lui, aruncând o 
privire între ea şi Aedion cu sinceritatea unui 
războinic. 

— Unde o să ne întâlnim după ce prinţul o să 
fie în siguranţă? 

— Aleargă spre nord! spuse Aedion. Fereşte-te 
de trecătoarea Ferian! 

Darrow apăru în celălalt capăt al poienii, 
ordonându-i lui Murtaugh să vină la el. 

— Nu, spuse Aelin. 

Ambii războinici se întoarseră. 

Ea se holbă spre nord, în furtună. 

Nu avea să calce în Orynth; să îşi vadă casa. 

„Găseşte-mi aliaţi”, spusese zeflemitor Darrow. 

Nu îndrăzni să privească la ce lăsase Neamul 
Mititelelor în umbra copacului biciuit de ploaie, la 
doar câţiva paşi distanţă. 

Aelin îi spuse lui Aedion: 

— Dacă putem avea încredere în Ren, spune-i 
să ajungă la legiunea Bane şi să fie pregătit să 
mărşăluiască şi să se grăbească spre Nord. Dacă 
nu îi conducem noi, atunci vor trebui să-i evite 
ordinele lui Darrow cât mai bine cu putinţă. 

Aedion ridică din sprâncene. 

— La ce te gândeşti? 

Aelin făcu semn din bărbie spre Rowan. 

— la o barcă şi călătoreşte spre sud cu Dorian. 
Pe uscat e prea riscant, dar vântul tău de pe mare 
poate să te ducă acolo în câteva zile. In Golful 
Craniului. 

— Rahat! şopti Aedion. 

Insă Aelin arătă cu degetul mare peste umăr 
spre Ren şi Murtaugh când îi spuse verişorului ei: 

— Mi-ai spus că ei comunică des cu căpitanul 
Rolfe. Pune-l pe unul din ei să ne scrie o scrisoare 
de recomandare. Chiar acum. 

— Credeam că tu îl cunoşti pe Rolfe, spuse 
Aedion. 

Aelin zâmbi sever. 

— Ne-am despărţit în... condiţii neplăcute, ca 
să nu spun mai mult. Dar dacă Rolfe poate fi 
convins să ni se alăture... 

— Atunci am avea o mică flotă care ar putea 
uni Nordul şi Sudul - ca să înfrunte blocada, 
termină Aedion în locul ei. 

Şi făcuse bine că luase tot aurul de la Arobynn 
ca să plătească pentru asta. 

— E posibil ca Golful Craniului să fie singurul 
loc sigur în care să ne putem ascunde - ca să 
contactăm celelalte regate. 

Ea nu îndrăzni să le spună că, probabil, Rolfe 
avea mai mult de o flotă de contrabandişti de 
oferit, dacă şi-ar fi jucat corect cartea. N 

— Aşteptaţi-ne aici! îi spuse lui Rowan. In seara 
asta o să plecăm spre coastă şi o să navigăm spre 
Insulele Moarte. O să fim la două săptămâni în 
urma voastră. 


Aedion îl apucă pe Rowan de umăr în semn de 

rămas-bun şi se îndreptă spre Ren şi Murtaugh. O 
clipă mai târziu, bătrânul intră şchiopătând în han, 
urmat de Darrow, care căuta răspunsuri. 

Câtă vreme Murtaugh îi scria lui Rolfe, ei nu-i 
păsa. 

Singură cu Rowan, Aelin spuse: 

— Darrow se aşteaptă să-i ascult ordinul fără 
să crâcnesc. Dar, dacă putem să adunăm o armată 
în sud, putem să-l împingem pe Erawan direct în 
săbiile legiunii Bane. 

— Tot s-ar putea să nu-i convingă pe Darrow şi 
pe ceilalţi... 

— Am să mă ocup mai târziu de asta, spuse ea, 
împroşcând cu apă când îşi scutură capul. Pentru 
moment, n-am de gând să pierd războiul din cauza 
unui ticălos bătrân care a aflat că îi place să se 
joace de-a regele. 

Rânjetul lui Rowan era feroce, viclean. El se 
aplecă, atingându-şi gura de a ei. 

— Nici eu nu intenţionez să-l las să păstreze 
tronul, Aelin. 

— Întoarce-te la mine! fu tot ce-i şopti ea. 

Gândul la ce îl aştepta în Rifthold o lovi din 
nou. Zeilor - o, zeilor! Dacă i s-ar fi întâmplat 
ceva... 

El îi atinse uşor obrazul umed cu un mont, 
conturându-i gura cu degetul mare. Ea îi atinse 
pieptul musculos cu o mână, chiar în locul în care 
erau ascunse cele două fiole cu otravă. Pentru o 
clipă, ea se gândi să transforme lichidul mortal în 
aburi. 

Dar dacă Rowan ar fi fost prins, dacă Dorian ar 

— Nu pot - nu te pot lăsa să pleci... 

— Poţi, spuse el fără să se lase contrazis. Era 
vocea prinţului ei comandant. Şi ai s-o faci. Rowan 
îi contură din nou gura. Când ai să mă găseşti din 
nou, o s-avem noaptea noastră. Nu-mi pasă unde 
sau cine o să fie prin preajmă. 

El o sărută pe gât şi-i spuse pe pielea udă: 

— Tu eşti Inima mea de Foc. 

Ea îi apucă faţa cu ambele mâini, trăgându-l în 
jos ca să o sărute. 

Rowan o cuprinse în braţe şi o strivi de el, 
mişcându-şi mâinile ca şi când ar fi vrut să-i reţină 
în palme moliciunea pielii. Sărutul lui fu sălbatic - 
împletirea gheții şi a focului. Până şi ploaia păru să 
se oprească atunci când se îndepărtară, gâfâind. 

Şi prin ploaie, foc şi gheaţă, prin întuneric, 
fulgere şi tunete, un cuvânt licări în mintea ei, un 
răspuns şi o provocare şi un adevăr pe care ea îl 
negă imediat, îl ignoră. Nu pentru sine, ci pentru el 
- pentru el... 

Rowan se transformă într-o sclipire mai 
strălucitoare decât fulgerul. 

Când ea nu mai clipi, un uliu imens bătea din 
aripi printre copaci şi în noaptea ploioasă. Rowan 
ţipă când se aplecă spre dreapta - spre coastă - 
era sunetul unui rămas-bun, al unei promisiuni şi 
un strigăt de luptă. 

Aelin îşi înghiţi nodul din gât când Aedion se 
apropie şi o apucă de umăr. 

— Lysandra vrea ca Murtaugh să o ia pe 
Evangeline. Ca să fie „instruită ca o doamnă”. Fata 
refuză să plece. S-ar putea să trebuiască să... dai o 

Fata se ţinea într-adevăr de stăpâna ei, umerii 
tremurându-i din cauza suspinelor. Murtaugh privi 
neputincios, întors acum de la han. 

Aelin merse prin noroi, pământul lipăindu-i sub 
tălpi. Cât de departe, cât de demult părea acum 
dimineaţa lor fericită. 

Atinse părul ud al lui Evangeline, iar fata se 
retrase suficient de mult, încât Aelin să-i spună: 

— Eşti o membră a regatului meu. Şi, prin 
urmare, răspunzi în faţa mea. Eşti înţeleaptă, şi 
curajoasă, şi o bucurie - dar ne îndreptăm spre 
locuri întunecate şi oribile, unde şi mie îmi este 
frică să merg. 

Lui Evangeline îi tremură buza. Ceva se 
strânse în pieptul lui Aelin, dar ea fluieră încet, iar 
Fleetfoot, care se ascunsese de ploaie sub caii lor, 
veni spre ele. 

— Trebuie să ai grijă de Fleetfoot, spuse Aelin, 
mângâind capul ud al câinelui şi urechile-i lungi. 
Pentru că în locurile alea întunecate şi oribile, un 
câine ar fi în pericol. Tu eşti singura în care am 
încredere. Poţi să ai grijă de ea pentru mine? 

Ar fi trebuit să preţuiască mai mult momentele 
plicticoase, calme şi fericite de pe drum. Ar fi 
trebuit să savureze fiecare secundă în care 
fuseseră toţi împreună, în siguranţă. 

Deasupra fetei, chipul Lysandrei era încordat şi 
în ochii ei nu strălucea doar ploaia. Însă 
domnişoara dădu din cap spre Aelin, în timp ce ea 
îl mai studie o dată pe Murtaugh cu atenţia unui 
prădător. 

— Rămâi cu Lordul Murtaugh, află cum merg 


lucrurile în regatul lui şi protejează-mi prietena, îi 

spuse Aelin lui Evangeline, lăsându-se pe vine ca 
să o sărute pe Fleetfoot pe capul ud. O dată. De 
două ori. Căţeaua îşi linse absentă ploaia de pe 
faţă. Poţi face asta? repetă Aelin. 

Evangeline se holbă la câine, la stăpâna ei. ŞI 
dădu aprobator din cap. 

Aelin o sărută pe fată pe obraz şi îi şopti la 
ureche: 

— Foloseşte-ţi farmecele pe bătrânul mizerabil, 
dacă tot ai să fii acolo. Ea se retrase şi îi făcu semn 
din ochi fetei. Recuperează-mi regatul, Evangeline! 

Dar fata nu zâmbi şi dădu din cap. 

Aelin o sărută pentru ultima dată pe Fleetfoot 
şi se întoarse spre verişorul ei care o aştepta, în 
timp ce Lysandra îngenunche în noroi, în faţa fetei, 
dându-i părul ud pe spate şi vorbind prea încet 
pentru urechile ei Fae. 

Aedion strânse din buze când îşi dezlipi 
privirea de la Lysandra şi de la fată şi îşi înclină 
capul spre Ren şi Murtaugh. Aelin îl ajunse din 
urmă, oprindu-se la câţiva paşi de lorzii Allsbrook. 

— Scrisoarea ta, Maiestate, spuse Murtaugh şi 
îi întinse un tub sigilat cu ceară. 

Aelin îl luă, plecându-se în semn de mulţumire. 

— Dacă nu vrei să schimbi un tiran cu altul, îţi 
sugerez să pregăteşti legiunea Bane şi pe toţi 
ceilalţi să plece din Nord, îi spuse Aedion lui Ren. 

Murtaugh răspunse în locul nepotului său: 

— Darrow are intenţii bune... 

— Darrow, îl întrerupse Aedion, este un om cu 
zile numărate. 

Toţi priviră spre ea. Dar Aelin se uită la hanul 


care se zărea printre copaci şi la bătrânul care se 

grăbea din nou spre ei, ca o forţă a naturii în toată 
regula. 

— Nu ne atingem de Darrow, spuse ea. 

— Ce? izbucni Aedion. 

— Mi-aş paria toţi banii că a luat deja măsuri ca 
să se asigure că, dacă moare înainte de vreme, nu 
vom mai călca niciodată în Orynth, zise Aelin. 

Murtaugh îi zâmbi, dând afirmativ din cap. 
Aelin ridică din umeri. N 

— Deci nu ne atingem de el. li facem jocul - 
jucăm după reguli, legi şi jurăminte. 

La câţiva paşi distanţă, Lysandra şi Evangeline 
încă vorbeau încet; fata plângea acum în braţele 
stăpânei sale, iar Fleetfoot îşi freca agitată botul de 
şoldul ei. 

Aelin îi întâlni privirea lui Murtaugh. 

— Nu te cunosc, domnule, dar multă vreme i-ai 
fost loial unchiului meu - familiei mele. 

Ea scoase pumnalul dintr-o teacă ascunsă de-a 
lungul coapsei. Ei tresăriră când îşi tăie palma. 
Până şi Aedion tresări. Aelin îşi strânse palma 
însângerată în pumn, ţinându-l în aerul dintre ei. 

— Datorită loialității, ai să-nţelegi ce înseamnă 
pentru mine promisiunile de sânge când spun că, 
dacă fata aia păţeşte ceva, fizic sau altfel, nu o să- 
mi pese ce legi şi ce reguli am să încalc. 

Lysandra se întorsese acum spre ei, simţurile 
ei de creatură metamorfică detectând sânge. 

— Dacă Evangeline o să fie rănită, ai să arzi. 
Toți o să ardeţi. 

— Îţi ameninţi regatul loial? se auzi o voce rece 
şi zeflemitoare când Darrow se opri la câţiva paşi 
distanţă. 

Aelin îl ignoră. Murtaugh avea ochii mari - la 
fel şi Ren. 

Sângele ei se prelinse în pământul sacru. 

— Să fie ăsta testul tău. 

Aedion înjură. El înţelegea. Dacă lorzii din 
Terrasen nu puteau ţine un copil în siguranţă în 
regatul lor, dacă nu erau în stare să o salveze pe 
Evangeline, să aibă grijă de cineva care nu le era 
de niciun folos, care nu putea să le câştige bogății 
sau ranguri... meritau să moară. 

Murtaugh făcu din nou o plecăciune. 

— Dorinţa ta este şi a mea, Maiestate. Mi-am 
pierdut nepoatele, adăugă el repede. Nu vreau să 
mai pierd încă una. 

Cu asta, bătrânul merse spre locul în care 
aştepta Darrow şi-l trase deoparte pe lord. 

Inima i se strânse, dar Aelin îi spuse lui Ren, cu 
cicatricea ascunsă de umbrele glugii lui ude de 
ploaie: 

— Mi-aş dori să fi avut timp să vorbim. Să am 
timp să-ţi explic. 

— Te pricepi să pleci din regatul ăsta. Nu văd 
de ce acum ar fi altfel. 

Aedion mâărâi, dar Aelin îl întrerupse. 

— Judecă-mă cât vrei, Ren Allsbrook. Dar nu 
dezamăgi regatul. 

Citi replica nerostită în ochii lui Ren. „Aşa cum 
ai făcut-o tu vreme de zece ani.” 

Lovitura o atinse profund, dar ea se întoarse. 
Când făcu asta, observă cum Ren se uită la fetiţă - 
la cicatricele brutale de pe chipul lui Evangeline. 
Aproape identice cu cele de pe chipul său. Ceva 


din privirea lui se domoli, doar un pic. 

Însă Darrow venea acum mânios spre Aelin, 
dându-l la o parte pe Murtaugh, cu faţa albă de 
furie. 

— Tu... începu el. 

Aelin ridică o mână, flăcările sărindu-i din 
vârfurile degetelor, ploaia transformându-se în 
aburi deasupra lor. Sângele îi şiroia pe încheietura 
mâinii din tăietura adâncă, asemănătoare cu 
cealaltă de la mâna dreaptă, strălucitor ca rubinul 
lui Goldryn, care i se ivea deasupra umărului. 

— Am să mai fac o promisiune, spuse ea, 
strângând mâna însângerată în pumn, în timp ce o 
cobori în faţa lor. 

Darrow se încordă. 

Sângele îi picură pe pământul sacru al 
Terrasenului, iar zâmbetul ei deveni mortal. Până şi 
Aedion îşi ţinu respiraţia lângă ea. 

— iți promit că, indiferent cât de departe aş 
ajunge, indiferent de costuri, când ai să mă chemi 
în ajutor, am să vin, spuse Aelin. Îţi promit pe 
sângele meu şi pe numele familiei mele că nu am 
să mai întorc spatele Terrasenului aşa cum mi l-ai 
întors tu. lţi promit, Darrow, că atunci când o să 
vină momentul şi ai să te târâi cerşindu-mi 
ajutorul, am să-mi pun regatul înaintea orgoliului şi 
nu am să te ucid pentru asta. Cred că adevărata 
pedeapsă va fi să mă vezi pe tron pentru restul 
vieţii tale mizerabile. 

Chipul său alb căpătă o nuanţă mov. Ea se 
întoarse. 

— Unde crezi că pleci? întrebă Darrow. 

Aşadar, Murtaugh nu îl informase despre planul 


ei de a merge spre Insulele Moarte. Interesant. 

Ea privi peste umăr. 

— Să pretind vechi datorii şi promisiuni. Să 
adun o armată de asasini, hoţi, exilați şi oameni de 
rând. Să termin ce a fost început cu mult timp în 
urmă. 

Liniştea fu răspunsul lui. 

Aşadar, Aelin şi Aedion se îndreptară spre locul 
în care Lysandra îi supraveghea acum, serioasă, în 
ploaie, Evangeline cuibărindu-i-se în braţe când 
Fleetfoot se rezemă de fata care plângea în tăcere. 

Aelin le vorbi creaturii metamorfice şi 
generalului,  alungându-şi tristeţea din inimă, 
alungându-şi durerea şi îngrijorarea din minte: 

— Acum o să plecăm. 

Şi după ce ei se împrăştiară să adune caii, 
Aedion o sărută pe Evangeline pe capul ud, înainte 
ca Murtaugh şi Ren să o conducă înapoi la han cu o 
blândeţe considerabilă. Darrow merse înainte fără 
să-şi ia rămas-bun, iar Aelin, rămasă singură, se 
apropie, în sfârşit, de copacul noduros şi umbrit. 

Neamul  Mititelelor  ştiuse despre atacul 
balaurilor din dimineaţa asta. 

Aşadar, presupuse că mica figurină, care se 
destrăma deja în ploaia torențială, era încă un soi 
de mesaj. Unul doar pentru ea. 

Templul lui Brannon de pe coastă fusese făcut 
cu grijă - o mică invenţie din crengi şi pietre ca să 
formeze stâlpii şi altarul... Şi, pe piatra sacră din 
mijloc, creaseră un cerb alb din lână brută de oaie, 
coarnele-i puternice fiind doar nişte spini răsuciţi. 

Era un ordin care-i spunea unde să meargă, ce 
trebuia să obţină. Ea era dispusă să asculte, să le 


facă jocul, chiar dacă asta însemnase să le spună 

celorlalţi adevărul doar pe jumătate. 

Aelin distruse micul templu, dar tinu cerbul în 
palmă, iar lâna se înmuie în ploaie. 

Caii nechezară când Aedion şi Lysandra îi 
traseră mai aproape, dar Aelin îl simţi cu o clipă 
înainte de a ieşi dintre copacii din depărtare, 
învăluiţi în întuneric. Prea departe în pădure, ca să 
fie orice altceva în afară de o fantomă, o născocire 
a visului unui zeu antic. 

Abia respirând, îl privi cât de mult îndrăzni, iar 
când Aelin încălecă, se întrebă dacă însoțitorii ei îşi 
dădeau seama că nu stropii de ploaie erau cei 
care-i strălucea pe faţă când îşi puse din nou gluga 
neagră. 

Se întrebă dacă şi ei îl zăriseră pe Regele 
Nordului care stătea de pază în adâncul pădurii, 
strălucirea nemuritoare a  cerbului alb fiind 
acoperită de sunetul ploii, şi care venise să îşi ia 
rămas-bun de la Aelin Galathynius. 


Capitolul 6 


Dorian  Havilliard, Regele  Adarlanului, ura 
liniştea care-i devenise tovarăş, însoţindu-l pe 
holurile aproape goale ale castelului său din piatră, 
ghemuindu-se noaptea în colţul camerei sale 
dezordonate din turn, stând la masă în faţa lui de 
fiecare dată. 

El ştiuse dintotdeauna că avea să fie rege într- 
o zi. 

Nu se aşteptase să moştenească un tron 
distrus şi o fortăreață goală. 

Mama şi fratele mai mic se ascundeau încă în 

reşedinţa lor de pe muntele Ararat. Nu trimisese 
după ei. De fapt, dăduse ordin ca ei să rămână 
acolo. 

Fie şi numai pentru că asta ar fi însemnat 
revenirea curţii mândre a mamei lui, iar el ar fi 
îmbrăţişat cu bucurie liniştea în locul chicotelor lor. 
Fie şi numai pentru că asta ar fi însemnat să-i 
privească în faţă pe mama şi pe fratele lui şi să 
învăluie în minciună identitatea celui care 
distrusese castelul din sticlă, care-i măcelărise pe 
aproape toţi curtenii lor şi care îl ucisese pe tatăl 
lor. Să mintă în legătura cu natura tatălui lui - cu 
demonul care locuise în el. 

Un demon care se reprodusese cu mama lui - 
nu o dată, ci de două ori. 

Stând pe micul balcon din piatră de deasupra 
turnului său privat, Dorian se uită la întinderea 
strălucitoare a Riftholdului de sub soarele care 
apunea, la panglica scânteietoare a râului Avery 
care curgea încet dinspre mare, şerpuind 
împrejurul oraşului, pentru ca mai apoi să se verse 
chiar prin inima continentului. 

El îşi ridică mâinile în faţa priveliştii, palmele-i 
fiind pline de  bătături de la exerciţiile şi 
antrenamentele cu sabia pe care îşi impusese să le 
reia. Gărzile lui preferate - oamenii lui Chaol - erau 
morţi cu toţii. 

Torturaţi şi ucişi. 

Amintirile timpului în care purtase colierul din 
piatră Wyrd erau vagi şi înceţoşate. Dar în 
coşmarurile lui se afla uneori într-o temniţă din 
adâncul castelului, cu mâinile pătate de sânge care 


nu era al lui, auzind ţipete care nu-i aparţineau, 

implorându-i mila. 

Nu lui, îşi spunea el. Prinţul Valg o făcuse. Tatăl 
lui o făcuse. 

Încă-i era greu să îl privească în ochi pe noul 
căpitan al gărzii, un prieten de-al lui Nesryn Faliq 
când îi cerea bărbatului să-i arate cum să lupte, 
cum să devină mai puternic, mai rapid. 

Niciodată. Niciodată nu avea să mai fie slab, 
inutil şi speriat. 

Dorian privi spre sud, ca şi când ar fi putut să 
vadă tocmai până în Antica. El se întrebă dacă 
Nesryn şi Chaol ajunseseră acolo - dacă prietenul 
lui era deja în Torre Cesme şi dacă vindecătoarele 
pline de har îi tămăduiau trupul distrus. 

Demonul din tatăl său făcuse şi asta - îi 
rupsese coloana lui Chaol. 

Bărbatul care se lupta în tatăl său făcuse 
lovitura să nu fie fatală. 

Dorian nu avusese un asemenea control, o 
asemenea putere, când îl urmărise pe demon 
folosindu-i corpul - când demonul torturase şi 
ucisese şi luase ce voia. Poate că, până la urmă, 
tatăl său fusese un bărbat mai puternic. Un bărbat 
mai bun. 

Nu că ar fi avut vreodată șansa de a-l cunoaşte 
ca bărbat. Ca om. 

Dorian îşi îndoi degetele, gheaţa strălucindu-i 
în palmă. Magie brută - totuşi nu era nimeni aici ca 
să-l înveţe. Nimeni căruia să îndrăznească să-i 
ceară îndrumare. 

El se rezemă de zidul din piatră de lângă uşa 
balconului. 


Îşi ridică mâna spre semnul palid care îi marca 

gâtul. În ciuda orelor pe care şi le petrecuse în 
afara antrenamentului, pielea peste care fusese 
cândva gulerul nu se închisese la culoare, într-o 
nuanţă aurie. Poate că avea să rămână mereu 
palidă. 

Poate că visele aveau să-i fie mereu bântuite 
de vocea şuierătoare a prinţului demon. Poate că 
avea să se trezească mereu transpirat şi simţindu-i 
sângele lui Sorscha, aşa ca pe sângele lui Aelin 
atunci când o înjunghiase. 

Aelin. Nicio veste de la ea - sau de la nimeni 
altcineva în privinţa întoarcerii reginei în regatul ei. 
El încercă să nu se îngrijoreze, să nu se gândească 
de ce era atât de linişte. 

Atât de linişte, când iscoadele lui Nesryn şi 
Chaol îi dădeau de veste că Morathul se agita. 

Dorian aruncă o privire înăuntru, spre grămada 
de hârtii de pe biroul lui dezordonat, şi tresări. Incă 
avea o mulţime dezgustătoare de hârtii de făcut 
înainte de a merge la culcare: scrisori de semnat, 
planuri de citit... 

Tunetul murmură deasupra oraşului. 

Poate că era un semn că trebuia să se apuce 
de lucru, dacă nu voia să stea treaz până se făcea 
din nou dimineaţă. Dorian se întoarse înăuntru, 
oftând pe nas, iar tunetul bubui din nou. 

Prea curând, iar sunetul fu prea scurt. 

Dorian scrută orizontul. Nu erau nori - nu era 
nimic în afară de un cer roşu, cu roz şi auriu. 

Dar oraşul care se întindea la poalele dealului 
castelului păru să  încremenească. Chiar şi 
noroiosul Avery păru să se oprească din şerpuit 


când o bubuitură se auzi din nou. 

El mai auzise sunetul acela. 

Magia îi clocoti în vene, iar el se întrebă ce a 
simţit când gheaţa îi acoperi balconul fără voia lui, 
atât de repede şi rece, încât pietrele scârţâiră. 

El încercă să o strângă din nou - ca şi când ar 
fi fost un ghem de aţă care i se rostogolise din 
mâini - dar aceasta îl ignoră, acoperind mai bine şi 
mai repede pietrele. De-a lungul bolţii pragului uşii 
din spatele lui, pe faţada încovoiată a turnului... 

Un corn se auzi din vest. Un ton ascuţit, ca un 
behăit, care fu întrerupt înainte să se termine. 

Din cauza poziţiei balconului, nu reuşea să-şi 
dea seama de unde venea. Intră grăbit în cameră, 
lăsându-şi magia pietrelor şi se repezi să deschidă 
fereastra dinspre vest. Era la jumătatea 
mormanelor de cărţi şi hârtii când se uită la 
orizont. Când oraşul lui începu să strige. 

În depărtare, acoperind soarele ca o furtună de 
lilieci, zbura o legiune de balauri. 

Fiecare purta vrăjitoare înarmate, care-şi urlau 
cuvintele de luptă pe cerul pătat de culoare. 


Manon şi Cele Treisprezece ale sale zburaseră 
fără să se oprească, fără să doarmă. In ziua 
precedentă, lăsaseră în urmă cele două sabaturi de 
escortă, balaurii lor fiind prea extenuaţi ca să ţină 
ritmul. Mai ales că Cele Treisprezece făcuseră luni 
în şir toate acele drumuri în plus, şi patrule, îşi 
adunaseră puterile încet şi temeinic. 

Ele zburau la înălţime ca să rămână ascunse şi, 


prin golurile dintre nori, continentul licărise 

dedesubt în diverse nuanţe de verde-închis, gălbui 
şi albastru scânteietor. Ziua fusese suficient de 
senină încât niciun nor nu le ascunse când se 
grăbiră spre Rifthold, soarele începându-şi apusul 
spre vest. 

Spre patria ei pierdută. 

De la înălţimea şi distanţa aceea, Manon văzu 
pe deplin carnagiul, când orizontul dezvălui, în cele 
din urmă, întinderea oraşului capitală. 

Atacul începuse fără ea. Legiunea lIskrei ataca 
încă, îndreptându-se spre palat şi spre zidul de 
sticlă care se ridica peste oraş la marginea estică. 

Ea îl înghionti pe Abraxos cu genunchii, o 
comandă tăcută să zboare mai repede. 

El se supuse, dar nu îndeajuns. Era epuizat. Cu 
toţii erau. 

Iskra îşi dorea victoria pentru sine. Manon nu 
se îndoia că moştenitoarea Picioarelor-Galbene 
primise ordin să se retragă... dar numai după 
sosirea lui Manon. Era o ticăloasă. 7/că/oasă pentru 
că ajunsese prima aici, pentru că nu aşteptase... 

Ele zburară tot mai aproape de oraş. 

Curând, auziră ţipetele. Mânia ei se transformă 
într-o povară. 

Manon îl îndreptă pe Abraxos spre castelul de 
piatră din vârful dealului, care abia se înălța 
deasupra zidului strălucitor din sticlă - era zidul pe 
care primise ordin să-l distrugă - şi nădăjduia că nu 
ajunsese prea târziu pentru asta. 

Şi că ştia ce naiba făcea. 

Capitolul 7 


Dorian dăduse alarma, dar gărzile ştiau deja. 
lar când coborâse repede pe scări, îi blocară calea, 
spunându-i să rămână în turn. El încercă din nou să 
iasă, să ajute, dar gărzile îl implorară să rămână, îl 
implorară, ca să nu-l piardă din nou. 

Disperarea şi vocile lor tinere îl făcură să 
rămână în turn. Dar nu degeaba. 

Dorian rămase pe balconul său, cu o mână 
ridicată în faţă. 

De la distanţă, nu putu face nimic atunci când 
balaurii dezlănţuiră iadul dincolo de zidul din sticlă. 
Distrugeau clădirile, smulgeau acoperişurile cu 
ghearele, înșfăcau oamenii - oamenii /ui - de pe 
stradă. 

Acopereau cerul ca o pătură de colţi şi gheare 
şi, chiar dacă săgețile gărzilor oraşului îi atingeau, 
balaurii nu se opreau. 

Dorian îşi adună magia, impunându-i să îl 
asculte, invocând gheaţa şi vântul în palma sa, 
lăsând-o să se adune. 

Ar fi trebuit să se antreneze, ar fi trebuit să o 
roage pe Aelin să îl înveţe ceva când fusese aici. 

Balaurii zburară mai aproape de castel şi de 
zidul de sticlă care încă-l înconjura, ca şi când ar fi 
vrut să-i arate exact cât de neputincios era înainte 
de a veni după el. 

să vină. Să se apropie suficient de mult pentru 
magia lui. 

Poate că raza lui de acţiune nu era la fel de 
lungă ca a lui Aelin, poate că nu putea să 


înconjoare oraşul cu puterea lui, dar, dacă se 

apropiau destul de mult... 

Nu avea de gând să mai fie slab sau fricos. 

Primii balauri ajunseră în vârful zidului de 
sticlă. Erau imenşi - mult mai mari decât 
vrăjitoarea cu păr alb şi balaurul ei cu cicatrice. 
Şase zburară spre castelul său, spre turnul său. 
Spre rege. 

Avea să le dea un rege. 

El îi lăsă să se apropie, strângându-şi degetele 
în pumn şi magia. Multe vrăjitoare zăboveau lângă 
zidul din sticlă, lovind cu cozile balaurilor în el, 
crăpând sticla opacă puţin câte puţin. De parcă 
cele şase care zburau spre castel ar fi fost suficient 
de multe, încât să-l distrugă. 

Acum le vedea siluetele - costumele din piele 
cu ţinte din fier, soarele care apunea lucind pe 
platoşele mari ale balaurilor când se grăbiră spre 
domeniile castelului încă în reparaţii. 

lar când Dorian le văzu dinţii din fier, când ele 
rânjiră, când strigătele gărzilor care trăgeau cu 
vitejie săgețile din uşile şi ferestrele castelului se 
transformară într-un vuiet în urechile lui, întinse 
mâna spre vrăjitoare. 

Gheaţa şi vântul le spintecară, sfâşiind bestia 
şi călăreţul. 

Gărzile strigară alarmate, apoi tăcură uimite. 

Dorian gâfâi, suspină ca să-şi aducă aminte 
propriul nume şi ce era, în timp ce magia se 
scurgea din el. Ucisese şi în timpul robiei sale, dar 
niciodată din voia lui. 

lar când leşurile căzură, izbindu-se cu un 
zgomot surd de pământul castelului, când sângele 


lor aburi aerul... „Mai mult”, gemu magia lui, 

căzând şi urcând în acelaşi timp în spirală, 
trăgându-l din nou spre vârtejurile ei îngheţate. 

Dincolo de zidul crăpat din sticlă, oraşul lui 
sângera. Ţipa de groază. 

Alţi patru balauri traversară zidul din sticlă 
care se sfărâma acum, înclinându-se, în timp ce 
călăreţele îşi priviră surorile sfâşiate. Strigătele li 
se zdruncinară din gâturile nemuritoare, iar 
fuioarele din benzile galbene de pe frunţi se 
rupseră în vânt. Ele îşi îndreptară balaurii spre cer, 
ca şi când ar fi intenţionat să se tot înalțe, iar apoi 
să plonjeze chiar deasupra lui. 

Un zâmbet flutură pe buzele lui Dorian când îşi 
eliberă din nou magia, un bici bifurcat care pocni 
spre balaurii care urcau. 

Mai mult sânge şi mai multe bucăţi de balauri 
şi vrăjitoare căzură la pământ, toate acoperite cu o 
gheaţă atât de groasă, încât se sparseră pe dalele 
de piatră din curte. 

Dorian se concentră mai mult. Dacă ar fi reuşit 
să intre în oraş, poate ar fi putut să arunce o plasă 
mai lată... 

Atunci se dădu un alt atac. Nu din faţă, sau de 
deasupra, sau de dedesubt. 

Din spate. 

Turnul lui se clătină într-o parte, iar Dorian fu 
aruncat înainte, lovindu-se de balconul din piatră, 
abia evitând să cadă peste margine. 

Pietrele crăpară, lemnul sări în aşchii, iar el fu 
cruțat de o bucată de piatră doar datorită magiei 
pe care şi-o aruncase în jur, când îşi acoperise 
capul. 


E| se întoarse către interiorul dormitorului său. 

O gaură imensă fusese făcută în partea laterală şi 
în acoperiş. Şi, cocoţată pe piatra ruptă, o 
vrăjitoare bine făcută îi zâmbea acum cu dinţi din 
fier sfâşietori, cu o bandă de piele galbenă şi 
decolorată pe frunte. 

El încercă să-şi adune magia, dar aceasta 
pâlpâi. 

Era prea curând, prea repede, îşi dădu el 
seama. Prea necontrolată. Nu avea suficient timp 
să-şi adune toată puterea. Capul balaurului intră 
şerpuind în turn. 

În spatele lui, alţi şase balauri se urcară pe zid, 
ridicându-se spre spatele lui expus. lar zidul... zidul 
lui Aelin... sub ghearele şi cozile frenetice şi 
furioase... se prăbuşi cu totul. 

Dorian se uită la uşa care dădea spre scările 
turnului, pe unde gărzile ar fi trebuit deja să dea 
buzna. Îl aştepta doar liniştea. 

Era atât de aproape, dar, ca să ajungă acolo, 
ar fi trebuit să treacă pe lângă botul balaurului. De 
aceea zâmbea vrăjitoarea. 

O singură şansă - avea o singură şansă să facă 
asta. 

Dorian îşi încleştă degetele, fără să-i dea 
vrăjitoarei timp să îl mai studieze. 

întinse o mână, gheaţa spărgându-se din 
palma lui şi intrându-i balaurului în ochi. Acesta 
ţipă şi se retrase, iar el fugi. 

Ceva ascuţit îi crestă urechea şi se înfipse în 
peretele din faţa lui. Un pumnal. 

El continuă să alerge spre uşă... 

Coada îi trecu prin faţa ochilor cu o clipă 


înainte să îl izbească într-o parte. 
113 


Magia era ca o peliculă în jurul lui, protejându-i 
oasele şi ţeasta când fu aruncat în zidul de piatră. 
Destul de puternic, încât pietrele crăpară. Destul 
de tare, încât majoritatea oamenilor ar fi murit. 

Stelele şi întunericul dansară în faţa lui. Uşa 
era atât de aproape. 

Dorian încercă să se ridice, dar membrele nu-l 
ascultau. 

Năucit; năucit de... 

Căldura umedă i se prelinse chiar sub coaste. 
Nu era o tăietură adâncă, ci suficient cât să-l 
doară, din cauza unui spin din coadă. Spini 
acoperiţi de o strălucire verde. 

Era venin. Un fel de venin care îl slăbea şi 
paraliza înainte de a-l ucide... 

El nu avea să mai fie luat, nu în Morath, nu la 
duce şi la colierele lui... 

Magia lui se zbătu împotriva sărutului 
paralizant şi mortal al veninului. Magia de 
vindecare. Dar încet, slăbită de momentele de 
risipă de dinainte. 

Dorian încercă să se târâie spre uşă, gâfâind 
printre dinţii încleştaţi. 

Vrăjitoarea îi dădu un ordin balaurului ei, iar 
Dorian se adună suficient cât să-şi ridice capul. Ca 
să o vadă scoţându-şi sabia şi începând să 
descalece. 

Nu, nu, nu... 

Vrăjitoarea nu atinse pământul cu picioarele. 

Într-o clipă, fu cocoţată în şa, balansându-şi un 
picior de partea cealaltă a balaurului. 

În clipa următoare, capul îi dispăru, sângele ei 
stropindu-i balaurul în timp ce acesta ţipă şi se 

întoarse... 

Şi fu doborât din turn de un alt balaur, mai mic. 
Cu cicatrice şi rău, cu aripi strălucitoare. 

Dorian nu aşteptă să vadă ce se întâmpla, nu 
se întrebă. 

El se târi spre uşă, magia lui devorând veninul 
care ar fi trebuit să-l ucidă, un torent puternic de 
lumină luptând cu toată forţa-i considerabilă 
împotriva întunericului verzui. 

Pielea tăiată, muşchii şi oasele îl furnicară când 
se lipiră încet - iar scânteia pâlpâi şi îi curse prin 
vene. 

Dorian întindea mâna spre mânerul uşii, când 
micul balaur ateriză în gaura făcută în turnul lui, 
din colții lui imenşi picurând sânge pe hârtiile 
împrăştiate, de care se plânsese în urmă cu doar 
câteva minute. Călăreaţa lui sprintenă şi acoperită 
de armură descălecă dintr-o săritură, săgețile din 
tolba de pe spate lovindu-se de mânerul sabiei 
mari, legate de-a lungul ei. 

Ea îşi scoase casca încoronată cu lame subţiri, 
ca de lance. 

li recunoscu faţa înainte să-şi amintească 
numele ei. 

Îi recunoscu părul alb, ca lumina lunii pe apă, 
care i se revărsa peste armura neagră cu solzi; 
recunoscu ochii de un auriu aprins. 

Recunoscu chipul imposibil de frumos, plin de 
răceala însetată de sânge şi de viclenie. 

— Ridică-te! mârâi Manon Cioc-negru. 

„Rahat.” 

Cuvântul răsună monoton şi constant în mintea 
lui Manon când se plimbă prin turnul distrus al 
regelui, armura bubuind pe pietrele căzute, hârtii 
fluturânde şi cărţi împrăştiate. 

„Rahat, rahat, rahat.” 

Iskra dispăruse - cel puţin nu era lângă castel. 
Dar sabatul ei era. 

lar când Manon o zărise pe santinela Picioare- 
galbene  cocoţată în turn, pregătindu-se să 
revendice victima pentru ea... un secol de 
antrenament şi de instincte se treziseră în Manon. 

Nu fusese nevoie decât să balanseze o dată 
Spintecă-Vânt când Abraxos zbură pe lângă, iar 
santinela Iskrei fu moartă. 

„Rahat, rahat, rahat.” 

Apoi Abraxos atacă balaurul rămas, un mascul 
cu ochi înceţoşaţi, care nu avu nici măcar şansa să 
ţipe înainte ca dinţii lui Abraxos să îi apuce gâtul 
lat şi ca sângele şi carnea să zboare când se 
rostogoliră prin aer. 

Ea nu avea timp să se minuneze că Abraxos nu 
evitase lupta, că nu cedase. Balaurul ei cu inimă de 
războinic. Îi promise în gând o porţie suplimentară 
de carne. 

Jacheta neagră şi însângerată a tânărului rege 
era acoperită de praf şi de mizerie. Însă ochii lui 
albaştri erau limpezi, dacă nu mari, când ea strigă 
din nou, acoperind ţipetele oraşului: 

— Ridică-te! 

Întinse o mână spre mânerul din fier al uşii. Nu 
ca să cheme ajutoare sau ca să fugă, îşi dădu ea 


seama, acum la un pas de el, ci ca să se ridice. 

Manon Îi studie picioarele lungi, mai 
musculoase decât ultima dată când îl văzuse. Apoi 
observă rana ce se zărea prin partea laterală a 
jachetei lui sfâşiate. Nu era adâncă şi nu curgea 
sânge, dar... 

„Rahat, rahat, rahat.” 

Veninul din coada balaurului era cel mai rău şi 
mortal, paralizant în cel mai bun caz. Te paraliza 
doar cu o zgărietură. Ar fi trebuit să fie mort. Sau 
pe moarte. 

— Ce vrei? spuse el răguşit, uitându-se între ea 
şi Abraxos, care supraveghea cerul în căutarea 
altor atacatori, cu aripile foşnindu-i de nerăbdare. 

Regele trăgea de timp - în vreme ce rana i se 
vindeca. 

Magie. Doar cea mai puternică magie i-ar fi 
putut împiedica moartea. Manon izbucni: 

— Linişte! 

Şi îl ridică în picioare. 

Atingerea ei sau unghiile din fier care îi intrară 
prin jachetă nu-l făcură să tresară. Era mai greu 
decât estimase ea - ca şi când ar fi avut muşchi şi 
mai puternici pe sub haine. Dar, cu puterea ei de 
nemuritoare, nu avea nevoie de multă energie ca 
să-l ridice în picioare. 

Ea uitase totuşi cât de înalt era. Faţă în faţă, 
Dorian gâfâi şi o fixă cu privirea când şopti: 

— Bună, pui de vrăjitoare. 

O parte antică şi prădătoare din ea se trezi la 
zâmbetul schiţat. Se ridică, înclinându-şi urechile 
spre el. Nici urmă de frică. Interesant. 

— Bună, prinţişorule, răspunse Manon mieros. 


Abraxos o avertiză mârâind, iar Manon întoarse 
117 


capul ca să descopere un alt balaur venind în 
viteză spre ei. 

— Pleacă, spuse ea, lăsându-l să se sprijine 
singur când deschise uşa turnului. 

Ţipetele oamenilor de la etajele inferioare se 
ridicară ca să-i întâmpine. Dorian se rezemă de zid, 
ca şi când şi-ar fi folosit toată puterea de 
concentrare ca să stea în picioare. 

— Există o altă ieşire? Altă cale de scăpare? 

Regele o evaluă cu o sinceritate care o făcu să 
mârâie. 

În spatele lor, ca şi când Mama şi-ar fi întins 
mâna, un vânt puternic îi lovi pe balaur şi pe 
călăreaţa lui din turn, trimiţându-i de-a rostogolul 
în oraş. Până şi Avraxos urlă, agăţându-se de 
pietrele turnului atât de puternic, încât rocile dure 
crăpară sub ghearele lui. 

— Există coridoare, spuse regele. Dar tu... 

— Atunci, găseşte-le! leşi! 

El nu se mişcă din locul de lângă perete. 

— De ce? 

Linia palidă încă-i înconjura gâtul, atât de 
evidentă pe pielea lui bronzată şi aurie. Dar ea nu 
accepta întrebări de la muritori. Nici măcar de la 
regi. Nu mai accepta. 

Aşa că îi ignoră întrebarea şi spuse: 

— Perrington nu este ceea ce pare. Este un 
demon în corpul unui muritor şi a renunţat la 
vechea piele ca să îmbrace o alta. E un bărbat cu 
păr auriu. În Morath, creşte lucruri malefice pe care 
plănuieşte să le dezlănţuie în orice clipă. Asta e 
numai o fărâmă. 

Ea agită o mână cu unghii din fier spre 

dezastrul din jurul lor. 

— E un mod de a vă demoraliza şi de a câştiga 
favoruri din partea celorlalte regate, prin faptul că 
spune că tu eşti inamicul. Adună-ţi forţele înainte 
să i se dea şansa să îşi sporească numărul, până 
devine de  necucerit. Nu vrea să ia doar 
continentul, ci toată Erilea. 

— De ce mi-ar spune asta călăreaţa lui 
încoronată? 

— Motivele mele nu te privesc. Fugi! 

Din nou, vântul puternic lovi castelul, alungând 
forţele care se apropiau, făcând pietrele să 
scârţâie. Un vânt care mirosea a pin şi a zăpadă - 
era un miros cunoscut, ciudat. Antic, şi iscusit, şi 
crud. 

— Ai ucis-o pe vrăjitoarea aia. 

Într-adevăr, sângele  santinelei  împestriţa 
pietrele.  Acoperea  Spintecă-Vânt şi casca 
aruncată. 

„Ucigaşă de vrăjitoare.” 

Manon alungă gândul, împreună cu întrebarea 
insinuată de el. 

— Îmi rămâi dator, Rege al Adarlanului. 
Pregăteşte-te pentru ziua în care am să vin să-ţi 
cer să-mi plăteşti datoria! 

Gura lui senzuală se încordă. 

— Luptă cu noi! Acum! Luptă cu noi acum, 
împotriva lui! 

Prin uşă, ţipetele şi strigătele de luptă 
spintecară aerul. Vrăjitoarele reuşiseră să aterizeze 
undeva - se infiltraseră în castel. Să-i găsească ar 
fi fost o chestiune de doar câteva momente. lar 


dacă regele nu pleca... Ea îl smuci de lângă perete 

şi îl împinse pe scări. 

Picioarele îi cedară, iar el îşi sprijini o mână 
bronzată de zidul vechi din piatră în timp ce aruncă 
o privire  încruntată peste umărul larg. O 
încruntare. 

— Nu recunoşti moartea când o vezi? spuse ea 
printre dinţi, pe un ton jos şi malefic. 

— Am văzut moartea şi lucruri chiar mai rele, 
spuse el, cu ochii albaştri îngheţaţi, când o studie 
din cap până în vârful metalic al cizmelor şi invers. 
Moartea pe care ai oferi-o este bună în comparaţie 
cu asta. 

Vorbele lui îi atinseră o coardă sensibilă, dar 
regele şchiopăta deja pe scări, cu o mână sprijinită 
de zid. Se mişca atât de lent în timp ce otrava 
ieşea din el, magia lui luptându-se, cu siguranţă, 
cu toată puterea, ca să-l ţină în viaţă. 

Uşa de la baza turnului se sfărâmă. 

Dorian se opri în faţa celor patru santinele 
Picioare-galbene care intrară repede, mârâind în 
mijlocul turnului gol. Vrăjitoarele se opriră, clipind 
la Aripa lor Conducătoare. 

Spintecă-Vânt tremură în mâna ei. Să-l ucidă - 
să-l ucidă acum, înainte ca ele să poată da de 
veste că fusese reperată cu el... „Rahat, rahat, 
rahat.” 

Manon nu trebui să decidă. Într-un vârtej de 
oţel, vrăjitoarele Picioare-galbene muriră înainte să 
se poată întoarce spre războinicul care intră 
exploziv pe uşă. 

Cu părul argintiu, tatuat pe faţă şi gât, şi cu 
urechile uşor ascuţite. Sursa vântului. 

Dorian înjură şi cobori o treaptă clătinându-se, 

dar războinicul Fae se uita la ea. În ochii lui licărea 
doar o furie mortală. 

Manon rămase fără suflare. 

Ea scoase un sunet gâtuit şi se retrase 
clătinându-se, apucându-se de gât ca şi când ar fi 
tânjit după aer. Dar magia bărbatului nu dădu 
înapoi. 

Ar fi ucis-o pentru ce încercase să-i facă reginei 
lui. Pentru săgeata pe care o trăsese Asterin, 
intenţionând să nimerească inima reginei. O 
săgeată în faţa căreia sărise el. 

Manon se prăbuşi în genunchi. Regele fu 
imediat lângă ea, studiind-o pentru o clipă, înainte 
de a striga pe scări: 

— NU! 

De atât fu nevoie. Aerul îi inundă din nou gura, 
plămânii, iar Manon suspină, arcuindu-şi spatele în 
timp ce trase aer în piept. 

Cei din neamul ei nu aveau scuturi magice 
împotriva unor astfel de atacuri. Doar când era 
extrem de disperată şi de furioasă putea o 
vrăjitoare să invoce inima magiei în ea - cu 
consecinţe devastatoare. Nici cele mai însetate de 
sânge şi mai lipsite de suflet dintre ele nu 
îndrăzneau să discute cu voce tare despre asta: 
despre Supunere. 

Nu-l vedea bine pe Dorian, din cauza privirii 
înceţoşate. Manon încă gâfâia după aerul proaspăt 
şi salvator când acesta spuse: 

— Să mă cauţi când ai să te răzgândeşti, Cioc- 
negru. 

Apoi regele dispăru. 

Capitolul 8 


Rowan Whitethorn zburase fără mâncare, apă 
sau odihnă timp de două zile. 

Ajunsese în Rifthold prea târziu. 

Capitala era în haos, sub ghearele vrăjitoarelor 
şi ale balaurilor lor. Văzuse destule oraşe căzând 
de-a lungul secolelor, ca să ştie că acesta era 
terminat. 

Chiar dacă oamenii s-ar fi adunat, ar fi făcut-o 
doar ca să-şi vadă moartea cu ochii. Vrăjitoarele 
dărâmaseră deja zidul de sticlă al lui Aelin. Altă 
mişcare calculată de-a lui Erawan. 

Fusese un efort să-i lase pe nevinovaţi să lupte 
singuri, să alerge repede spre castelul din piatră şi 
turnul regelui. Avusese un singur ordin, dat de 
regina lui. 

Tot ajunsese prea târziu - dar nu fără un licăr 
de speranţă. 

Dorian Havilliard se clătină în timp ce se 
grăbiră pe holurile castelului, auzul şi mirosul fin al 
lui Rowan ferindu-i de zonele în care se dădeau 
lupte. Dacă tunelurile secrete erau supravegheate, 
dacă nu puteau ajunge în canalizare... Rowan făcu 
tot soiul de planuri. Niciunul nu se termina bine. 

— Pe aici! gâfâi regele. 

Era primul lucru pe care îl spusese Dorian de 
când coborâseră în grabă scările. Ei erau în partea 
rezidenţială a palatului, pe care Rowan o văzuse 
doar de afară - în forma lui de uliu. Camerele 
reginei. 

— Există o ieşire secretă din dormitorul mamei 


mele. 

Uşile albe ale apartamentului reginei erau 
încuiate. 

Rowan trecu imediat prin ele, aşchii din lemn 
sărind şi înfigându-se în mobila luxoasă, în 
tablourile de pe pereţi. Bibelourile şi alte bunuri se 
sparseră. 

— Îmi pare rău, îi spuse Rowan regelui - fără 
să pară sincer. 

Magia lui pâlpâi, o vibraţie distantă ca să-i dea 
de ştire că se consuma. Cele două zile de zbor cu o 
viteză ameţitoare şi apoi lupta cu balaurii de afară 
îşi spuseseră cuvântul. 

Dorian se uită cu atenţie la stricăciuni. 

— Cineva oricum ar fi făcut-o. 

Rosti cuvintele fără sentimente, fără tristeţe. El 
se grăbi prin cameră, şchiopătând un pic. Dacă 
regele ar fi posedat o magie cu o fărâmă mai 
slabă, ar fi putut muri din cauza cozii veninoase a 
balaurului. 

Dorian ajunse în dreptul unui portret mare şi 
aurit al unei tinere cu păr castaniu, care ţinea în 
braţe un copil cu ochi albaştri. 

Regele se uită la el cu o clipă mai mult decât 
era necesar, suficient încât să-i spună totul lui 
Rowan. Dar Dorian trase tabloul spre el, ca să 
dezvăluie o mică trapă. 

Rowan avu grijă ca regele să intre primul, cu 
lumânarea în mână, înainte să îşi folosească magia 
ca să facă tabloul să plutească la locul lui; apoi 
închise uşa în urma lui. 

Holul era înghesuit, iar pietrele prăfuite. Dar 
vântul din faţă sugera spaţii deschise, umezeală şi 
mucegai. Rowan trimise un fuior de magie să 

încerce scările pe care coborau acum şi mulţimea 
de holuri din faţă. Nici urmă de surpare de când 
distruseseră turnul cu ceas. Nici urmă de inamici 
care aşteptau sau de mirosul urât al Valgilor şi al 
bestiilor lor. O mică binecuvântare. 

Urechile lui Fae auziră ţipetele înăbuşite şi 
strigătele celor care mureau deasupra lor. 

— Ar trebui să rămân, spuse încet Dorian. 

Un dar al magiei regelui, apoi - auzul 
îmbunătăţit. Magia brută care îi putea oferi orice 
dar: al gheții, al focului, al vindecării, simţuri 
ascuţite şi putere. Poate şi al metamorfozării, dacă 
ar fi încercat. 

— Poporului tău îi eşti mai util viu, spuse 
Rowan, vocea lui răsunând dur din pietre. 
Extenuarea îl sâcâi, dar el o alungă. Avea să se 
odihnească odată ce ar fi fost în siguranţă. 

Regele nu răspunse. 

— Am văzut cum au căzut multe oraşe, spuse 
Rowan. Am văzut cum au căzut regate întregi. ŞI 
distrugerea pe care am văzut-o când am venit în 
zbor este atât de gravă, încât nici măcar cu 
darurile tale considerabile nu ai fi putut face nimic. 

Nu prea ştia ce ar fi făcut dacă distrugerea 
aceea ar fi ajuns în pragul Orynthului. Sau de ce se 
aştepta Erawan să facă. Urma să se gândească mai 
târziu la asta. 

— Ar trebui să mor odată cu ei, fu răspunsul 
regelui. 

Ei ajunseră la baza scărilor, coridorul lăţindu-se 
acum în camere mai mari. Rowan îşi undui din nou 
magia prin mulţimea de tuneluri şi scări. Cel din 


dreapta indica o intrare în canalizare la capătul lui. 

Bun. 

— Am fost trimis aici ca să te împiedic să faci 
asta, spuse în cele din urmă Rowan. 

Regele îi aruncă o privire peste umăr, tresărind 
uşor când mişcarea îi întinse pielea care încă se 
vindeca. Unde Rowan se aştepta la o rană deschisă 
în urmă cu câteva minute, acum se ivea doar o 
cicatrice roşie prin jacheta sfâşiată. 

— Aveai de gând să o ucizi, zise Dorian. 

El ştia la cine se referea regele. 

— De ce mi-ai cerut să nu o fac? 

Aşadar, regele îi povesti despre întâlnire în 
timp ce coborâră mai adânc în măruntaiele 
castelului. 

— Eu n-aş avea încredere în ea, spuse Rowan 
după ce termină Dorian, dar poate că zeii ne vor 
favoriza. Poate că moştenitoarea Cioc-negru se va 
alătura cauzei noastre. 

Dacă nu i s-ar fi descoperit crimele mai înainte 
de toate. Dar, chiar dacă ar fi avut doar 
treisprezece vrăjitoare şi balaurii lor, dacă sabatul 
acela era cel mai priceput din tot neamul Dinţi-de- 
Fier... asta ar fi putut însemna diferenţa dintre 
căderea Orynthului şi înfruntarea lui Erawan. 

Ei ajunseră în canalizarea castelului. Până şi 
şobolanii fugeau prin mica intrare, ca şi când 
strigătele balaurilor ar fi prevestit moartea. 

Se opriră la bolta astupată de pietrele căzute - 
fără îndoială, din cauza erupției focului iadului de 
astă vară. 

Era culoarul lui Aelin, după cum îşi dădu seama 
Rowan simțind o smucitură în adâncul pieptului. Şi, 


la câţiva paşi în faţă, o baltă veche de sânge uscat 

păta pietrele de-a lungul marginii apei. Duhoarea 
unui om zăbovea în preajma ei. 

— Ea l-a spintecat pe Archer Finn chiar acolo, 
spuse Dorian, urmărindu-i privirea. 

Rowan nu îşi permise să se gândească la asta 
sau la faptul că proştii, fără voia lor, oferiseră unui 
asasin o cameră care făcea legătura cu încăperile 
reginei. 

De un stâlp din piatră era ancorată o barcă 
destul de solidă, deşi carena era aproape complet 
putrezită. lar grilajul spre micul râu care şerpuia 
dincolo de castel rămânea deschis. 

Rowan îşi trimise din nou magia în lume, 
adulmecând aerul de dincolo de canalizare. Nicio 
aripă nu-l spinteca, nu se simţea niciun miros de 
sânge în calea lui. Era linişte şi pace în partea de 
est a castelului. Dacă vrăjitoarele ar fi fost 
inteligente, ar fi avut santinele care să 
supravegheze fiecare centimetru. 

Dar, după tipetele şi rugăminţile de deasupra, 
Rowan ştia că vrăjitoarele erau prea pierdute în 
setea lor de sânge ca să mai gândească normal. 
Cel puţin pentru câteva minute. 

Rowan făcu semn din bărbie spre barcă. 

— Urcă! 

Mucegaiul şi putreziciunea îl făcură pe Dorian 
să se încrunte. 

— O să avem noroc dacă nu o să se destrame 
în jurul nostru. i 

— În jurul tău, îl corectă Rowan. În jurul tău, nu 
al meu. Urcă! 

Dorian îi auzi tonul şi, cu înţelepciune, alese să 


urce. 

— Ce faci... 

Rowan îşi scoase mantia şi o aruncă peste 
rege. 

— Întinde-te şi acoperă-te cu asta! 

Un pic palid la faţă, Dorian se supuse. Rowan 
rupse funiile rapid cu cuțitul. 

Se transformă, aripile bătând destul de 
zgomotos cât să-i transmită lui Dorian ce se 
întâmplase. Magia lui Rowan gemu şi se tensionă 
când el împinse vasul, aparent gol şi în derivă, 
afară din canalizare, ca şi când cineva l-ar fi 
eliberat accidental. 

Zburând prin gura canalizării, protejă barca 
folosind un zid din aer dur - ascunzând mirosul 
regelui şi împiedicând săgețile rătăcite să îl 
străpungă. 

Rowan privi înapoi doar o dată când zbură de-a 
lungul micului râu, mult deasupra bărcii. 

Doar o dată se uită spre oraşul care-i făurise, 
distrusese şi adăpostise regina. 

Din zidul ei de sticlă nu mai rămăseseră decât 
bucăţi şi cioburi care străluceau pe străzi şi în 
iarbă. 

Ultimele săptămâni de călătorie fuseseră un 
chin - nevoia de a o avea şi de a o gusta 
înnebunindu-l. Şi, având în vedere spusele lui 
Darrow... poate, în ciuda promisiunii făcute la 
plecare, fusese un lucru bun că nu făcuseră acel 
ultim pas. 

Se gândise la asta cu mult înainte de Darrow şi 
decretele lui de rahat: el era un prinţ, însă doar cu 
numele. 


El nu avea nici armată, nici bani. Fondurile 

substanţiale pe care le poseda erau în Doranelle - 
iar Maeve nu i-ar fi permis niciodată să le 
revendice. Era foarte probabil să fi fost deja 
împărţite între verişorii lui băgăcioşi, împreună cu 
pământurile şi reşedinţele lui. Nu ar fi contat dacă 
o parte din ei - verişorii alături de care crescuse - 
ar fi refuzat să accepte din loialitatea şi 
încăpăţânarea tipică familiei Whitethorn. Acum, 
Rowan nu putea să-i ofere reginei lui decât puterea 
sabiei, profunzimea magiei şi loialitatea inimii lui. 

Cu asemenea lucruri nu câştigau războaie. 

Când vorbise Darrow, îi simţi disperarea ei, 
deşi chipul i-o ascunsese. lar el îi cunoştea sufletul 
înflăcărat: ea ar fi făcut-o. Să se gândească la 
mariajul cu un prinţ sau cu un lord străin. Chiar 
dacă relaţia asta dintre ei... chiar dacă el ştia că nu 
era doar poftă trupească sau poate dragoste. 

Forţa pe care o genera relaţia dintre ei, ar fi 
putut devora lumea. 

Şi, dacă ar fi ales-o, dacă s-ar fi ales, la fel de 
bine ar fi putut să-i aducă sfârşitul. 

De aceea nu rostise cuvintele pe care ar fi vrut 
să i le spună de ceva timp, chiar dacă toate 
instinctele vuiau ca el să o facă la despărţire. Şi 
poate că a o avea pe Aelin doar ca să o piardă era 
pedeapsa lui pentru că îşi lăsase partenera să 
moară; pedeapsa pentru că, în sfârşit, renunţase la 
tristeţe şi dezgust. 

Valurile abia se auzeau în vuietul balaurilor şi 
al ţipetelor celor nevinovaţi după ajutorul care nu 
avea să vină niciodată. El îşi alungă durerea din 
piept, impulsul de a se întoarce. 


Era război. Pământurile astea urmau să îndure 

lucruri mult mai rele în zilele şi lunile următoare. 
Regina lui, indiferent de cât încerca să o protejeze, 
avea să îndure lucruri mult mai rele. 

Înainte ca barca să plutească pe râuleţul care 
şerpuia spre delta râului Avery, însoţită la înălţime 
de un uliu cu coadă albă, zidurile castelului de 
piatră erau deja scăldate în sânge. 


Capitolul 9 


Elide Lochan ştia că era vânată. 

Timp de trei zile, încercase să scape de tot ce 
o urmărea prin întinderea nesfârşită a Oakwaldului. 
Şi, între timp, se rătăcise. 

De trei zile nu prea dormise şi abia dacă se 
oprise suficient de mult cât să caute mâncare şi 
apă. 

Ea se întorsese o dată spre sud - ca să meargă 
pe acelaşi drum şi să îşi piardă urma. Mersese o zi 
în direcţia aceea. Apoi spre vest, spre munţi. Apoi, 
spre sud, probabil spre est; nu-şi dădea seama. 
Fugise, pădurea Oakwald era atât de densă, încât 
abia reuşise să urmărească soarele. Şi, fără să 
vadă clar stelele, neîndrăznind să se oprească şi să 
găsească un copac în care să se caţăre uşor, nu 
reuşi să-l găsească pe Lordul Nordului - călăuza ei 
spre casă. 

Până la amiaza celei de-a treia zile, aproape 
plângea. De extenuare, de furie, de frica adâncă. 
Indiferent cine ar fi fost, dacă nu se grăbea să o 
vâneze, cu siguranţă nu avea să se grăbească să o 
ucidă. 

Cuţitul îi tremură în mână când se opri într-o 

poiană traversată de un izvor care curgea repede. 
Piciorul o durea - piciorul ei distrus, inutil. l-ar fi 
oferit zeului întunecat sufletul ei pentru câteva ore 
de linişte şi de siguranţă. 

Elide scăpă cuțitul în iarbă chiar lângă ea, când 
se lăsă în genunchi la malul râului ca să bea apă, 
repede şi cu nesaţ. Apa îi umplu golul din stomac 
lăsat de fructele de pădure şi de rădăcini. Ea îşi 
reumplu plosca, mâinile tremurându-i incontrolabil. 

Îi tremurară atât de tare, încât scăpă capacul 
de metal în râu. 

Ea înjură şi plonjă în apa rece până la coate 
scotocind după capac, atingând pietrele şi cârceii 
alunecoşi ai ierbii râului, implorând să aibă măcar 
o pauză... 

Degetele ei apucară capacul când primul urlet 
se auzi prin pădure. 

Elide şi pădurea rămaseră nemişcate. 

Auzise lătratul câinilor şi ascultase corurile 
nepământene ale lupilor când fusese târâtă din 
Perranth până în Morath. 

Dar acesta nu semăna cu niciunul din cele 
două. Era... 

În Morath, trecuseră nopţi când fusese trezită 
din somn de astfel de urlete. Urlete despre care 
crezuse că şi le imaginase când nu se mai auziră. 
Nimeni nu le menţiona vreodată. 

Dar se auzi sunetul. Ace/ sunet. 

„Vom crea minuni care vor face lumea să 
tremure.” 

O, zeilor! Elide înşurubă orbeşte capacul. Orice 
ar fi fost, se apropia repede. Poate într-un copac - 


sus într-un copac - ar fi putut să scape. Să se 

ascundă. Poate. 

Elide se întoarse ca să bage plosca în sac. 

Dar un războinic stătea ghemuit de cealaltă 
parte a râului, cu un cuţit lung şi ameninţător pus 
pe genunchi. 

Ochii lui negri o devorau, iar chipul era dur sub 
părul la fel de întunecat şi lung până la umeri; cu o 
voce ca granitul îi spuse: 

— Dacă nu vrei te transformi în masa de prânz, 
fato, îţi sugerez să vii cu mine. 

O voce joasă şi antică îşi şopti la ureche că îşi 
găsise, în sfârşit, vânătorul neînduplecat. 

Şi că, acum, ei deveniseră prada altcuiva. 


Lorcan Salvaterre ascultă mârâiturile tot mai 
puternice din vechea pădure şi ştiu că era destul 
de probabil ca ei să moară. 

Ei bine, fata era pe cale să moară. Ori de 
ghearele fiinţei care-i urmărea, ori de capătul 
sabiei lui Lorcan. Incă nu luase nicio hotărâre. 

Era om - mirosul de scorţişoară şi soc era clar 
al unui om - şi totuşi ce/ă/a/t miros persista, izul 
acela de beznă care flutura în jurul ei ca aripile 
unei păsări colibri. 

Probabil că s-ar fi gândit că ea invocase 
bestiile, dacă frica n-ar fi umplut aerul. Şi pentru că 
o urmărise deja de trei zile, lăsând-o liberă în 
labirintul încâlcit al Oakwaldului şi aflase puţine 
lucruri care să indice că ea era sub controlul 
Valgilor. 


Lorcan se ridică în picioare, iar ea căscă ochii 

negri când văzu cât era de înalt. Rămase în 
genunchi lângă râu, întinzând o mână murdară 
spre pumnalul pe care îl aruncase prosteşte în 
iarbă. Nu era destul de proastă sau de disperată ca 
să-l ridice împotriva lui. 

— Cine eşti? 

Vocea ei răguşită era joasă - nu era tonul dulce 
şi înalt la care se aşteptase el din partea trupului 
delicat şi feminin. Profund, rece şi egal. 

— Dacă vrei să mori, spuse Lorcan, atunci n-ai 
decât: continuă să pui întrebări. 

El se întoarse spre nord. 

Şi atunci începu să se audă a doua serie de 
mârâituri. Din direcţia opusă. 

Erau două haite care se apropiau. larba şi 
hainele foşniră, iar când el privi, fata era în 
picioare, cu pumnalul înclinat, cu faţa palidă când 
îşi dădu seama ce se întâmpla: erau încolţiţi. 

— Est sau vest, spuse Lorcan. 

În cele cinci secole de când îşi făcuse loc prin 
lume ucigând, nu auzise niciodată astfel de 
mârâituri din partea niciunui animal. El îşi scoase 
toporul din locul în care era prins pe lângă corp. 

— Est, şopti fata, uitându-se în ambele direcţii. 
Mi... Mi s-a spus să stau departe de munţi. Balaurii 
- bestii mari, înaripate - patrulează pe acolo. 

— Ştiu ce este un balaur, spuse el. 

Mânia izbucni în ochii ei negri când îi auzi 
tonul, dar frica o alungă. Ea începu să se retragă 
spre direcţia pe care o alesese. Una dintre creaturi 
ţipă ascuţit. Nu era un sunet canin. Nu, era un 
sunet înalt - un țipăt. Dar mai profund. Mai 
flămând. 

— Fugi, spuse el. 

Ea fugi. 

Lorcan trebuia să recunoască meritele fetei: în 
ciuda piciorului încă rănit, în ciuda extenuării care 
o încetinise în ultimele zile, fugea ca o căprioară 
printre copaci, groaza ei alungând probabil orice 
durere. Lorcan sări peste râul lat cu o mişcare 
uşoară, micşorând distanţa dintre ei în câteva 
clipe. Lenţi - oamenii erau atât de lenți. Ea respira 
deja sacadat când urcă dealul, făcând suficient 
zgomot, încât să îi alerteze pe urmăritorii lor. 

Care veneau din tufele din spatele lor - dinspre 
sud. Doi sau trei, după cum părea. Mari, după 
crengile rupte şi zgomotul paşilor. 

Fata ajunse în vârful dealului, clătinându-se. 
Rămase în picioare, iar Lorcan se uită din nou la 
piciorul ei. 

Nu avea niciun sens să o fi urmărit atât de 
mult timp, dacă ar fi murit acum. Pentru o clipă, el 
se gândi la ce atârna greu în jacheta lui - la cheia 
Wyrd ascunsă. Magia lui era puternică, mai 
puternică decât a oricărui mascul semi-Fae din 
orice regat, din orice ţinut. Dar, dacă ar fi folosit 
cheia... 

Dacă ar fi făcut-o, atunci ar fi meritat osânda 
pe care şi-ar fi atras-o asupra lui. 

Aşadar, Lorcan aruncă în spate o plasă din 
puterea lui, o barieră invizibilă care flutura fâşii 
negre de vânt. Fata înţepeni şi-şi întoarse capul 
spre el când puterea se îndepărtă într-un val. 
Pielea i se albi mai mult, dar ea continuă, căzând şi 
alergând pe deal. 


Impactul a patru corpuri masive cu magia lui 

se auzi o clipă mai târziu. 

Mirosul sângelui ei când se tăiase de pietre şi 
rădăcini îi intră în nări. Ea nu era nici pe departe 
suficient de rapidă. 

Lorcan deschise gura ca să îi ordone să se 
grăbească, când zidul invizibil se rupse. 

De fapt, nu se rupse, ci se crăpase, ca şi când 
bestiile l-ar fi tăiat. 

Imposibil. Nimeni nu putea trece de scuturile 
acelea. Nici măcar Rowan Whitethorn. 

Dar destul de sigur, magia fusese întreruptă. 

Fata ajunse la viroaga de la poalele dealului, 
aproape suspinând când văzu întinderea de pădure 
din faţă. Ea alergă, coada brunetă şi împletită 
mişcându-se dintr-o parte în alta, sacul sărindu-i pe 
spatele subţire. Lorcan plecă după ea, uitându-se 
la copacii de pe ambele părţi când mâărâiturile şi 
foşnetele se auziră din nou. 

Ei erau mânaţi, dar spre ce? Şi, dacă aceste 
creaturi îi spulberaseră magia... 

Trecuse foarte mult timp de când nu mai 
avusese un inamic pe care să-l studieze, să-l 
distrugă. 

— Nu te opri, mormăi el, iar fata nici măcar nu 
se uită peste umăr când Lorcan făcu o pauză între 
doi stejari înalţi. 

De zile întregi îşi conservase magia, plănuind 
să o folosească pe fata care era şi nu era om, când 
s-ar fi plictisit să o urmărească. Acum trupul îi era 
saturat şi puterea voia să iasă. 

Lorcan îşi roti toporul în mână - o dată, de 
două ori, metalul şuierând prin pădurea deasă. Un 


vânt rece, mărginit de o ceaţă neagră, dansă între 

degetele celeilalte mâini. 

Nu era un vânt ca al lui Whitethorn şi nu era 
luminos şi aprins ca al reginei ticăloase a lui 
Whitethorn. Nu era nici măcar magie brută, ca a 
noului rege al Adarlanului. 

Nu, magia lui Lorcan era cea a voinţei - a 
morţii, şi a gândului, şi a distrugerii. Nu avea o 
denumire. 

Nici măcar regina lui nu ştiuse ce era, de unde 
venise. Un dar de la un zeu întunecat, din Hellas, 
gândise Maeve - un dar întunecat, pentru 
războinicul ei întunecat. Şi lăsase lucrurile aşa. 

Un zâmbet sălbatic fremăta pe buzele lui 
Lorcan când îşi lăsă magia să se ridice la suprafaţă, 
când îi lăsă răgetul întunecat să-i umple venele. 

Distrusese oraşe cu puterea lui. 

El nu credea că bestiile astea, oricât de 
fioroase ar fi fost ele, s-ar fi descurcat mai bine. 

Acestea încetiniră când se apropiară, simțind 
că le aştepta un prădător - şi îl evaluară. 

Pentru prima dată într-o perioadă al naibii de 
lungă, Lorcan rămase fără cuvinte. 

Poate că ar fi trebuit să ucidă fata. Omorând-o 
cu mâna lui ar fi fost un act de caritate în 
comparaţie cu ce i-ar fi putut face fiarele 
amenințătoare ce mârâiau în faţa lui, ghemuite pe 
gheare mari şi sfâşietoare. Nu erau câini Wyrd. Nu, 
creaturile astea erau mult mai îngrozitoare. 

Pielea lor albastră şi pătată era atât de 
întunecată, încât era aproape neagră. Fiecare 
membru lung şi nu prea musculos fusese creat fără 
milă. lar ghearele lungi ale mâinilor - mâini cu cinci 


degete - erau acum strânse, anticipând o lovitură. 

Dar nu trupurile lor îl uimeau, ci felul în care se 
opriseră aceste creaturi, zâmbind pe sub nasurile 
turtite ca de liliac, ca să dezvăluie două rânduri de 
dinţi ca acele, pentru ca mai apoi să se ridice pe 
picioarele din spate. 

Se ridicară de tot, cum s-ar fi ridicat un om 
care se târâia. Îl depăşeau cu cel puţin treizeci de 
centimetri în înălţime. 

Şi însuşirile fizice care-i păreau descurajant de 
cunoscute fură confirmate când creatura cea mai 
aproape de el deschise gura hidoasă şi spuse: 

— Încă nu am mâncat unul ca tine. 

Toporul lui Lorcan zvâcni în sus. 

— Nici eu nu pot spune că am avut plăcerea. 

Bestiile care puteau vorbi pe limba muritorilor 
şi pe cea a fiinţelor Fae erau foarte, foarte rare. 
Majoritatea îşi dezvoltaseră abilitatea prin magie, 
necinstit obţinută sau binecuvântată. 

Dar acolo, mijiţi de plăcere anticipând violenţa, 
licăreau nişte ochi întunecaţi de om. 

Whitethorn trimisese avertismente despre ce 
se întâmpla în Morath - spusese că dulăii Wyrd ar 
putea fi primii din mulţimea de lucruri îngrozitoare 
ce urmau să fie dezlănţuite. Lorcan nu-şi dăduse 
seama că fiinţele alea aveau să fie înalte de 
aproape trei metri şi pe jumătate umane, pe 
jumătate orice ar fi făcut Erawan ca să le 
transforme în aşa ceva. 

Creatura aflată cel mai aproape îndrăzni să 
facă un pas, dar şuieră - şuieră la linia invizibilă pe 
care o trăsese el. Puterea lui Lorcan pâlpâi şi 
zvâcni la vârful otrăvit al ghearelor creaturii când 


aceasta împunse scutul. 

Patru împotriva unuia. De obicei, nu era o 
problemă pentru el. 

De obicei. 

Dar el purta cheia Wyrd pe care o căutau şi 
inelul de aur furat de la Maeve, şi dăruit mai apoi 
lui Aelin Galathynius, pentru ca după aceea să-l 
fure. Inelul lui Athril. Şi dacă fiinţele astea i-ar fi 
dus oricare dintre obiecte stăpânului lor... 

Atunci Erawan ar fi avut toate cheile Wyrd. Şi 
ar fi putut deschide uşa dintre lumi ca să-şi 
dezlănţuie hoardele de Valgi care aşteptau, asupra 
tuturor. Cât despre inelul de aur al lui Athril... 
Lorcan nu avea nicio îndoială că Erawan ar fi 
distrus inelul făurit chiar de Mala - singurul obiect 
din Erilea care garanta purtătorului imunitatea 
împotriva pietrei Wyrd... şi a Valgilor. 

Aşadar, Lorcan se mişcă. Mai repede decât 
puteau creaturile să detecteze, aruncă toporul spre 
cea aflată cel mai departe de el, concentrându-se 
asupra tovarăşului acesteia, când cel din urmă 
împunse scutul. 

Toate se întoarseră spre tovarăşul lor, când 
toporul îi lovi gâtul, adânc şi mortal şi-l văzură 
căzând. Deşi lăsase impresia că ar fi putut omori 
pe oricine, lipsa de antrenament îşi spuse 
cuvântul. 

Atenţia bestiilor fiind deviată o clipă, Lorcan 
aruncă două cuțite. 

Ambele lame se înfipseră până la mâner în 
frunţile lor ridate, făcându-le să-şi dea capetele pe 
spate când lovitura le făcu să cadă în genunchi cu 
un zăngănit. 

Cea din mijloc, cea cu care vorbise, scoase un 

țipăt primitiv care îi făcu urechile lui Lorcan să 
țiuie. Creatura atacă scutul. Acesta îl respinse, 
magia fiind mai densă de data asta. Lorcan scoase 
sabia lungă şi un cuţit. 

Şi nu putu decât să urmărească atunci când 
creatura urlă în faţa scutului şi-l lovi cu ambele 
mâini distruse, cu ghearele... Şi magia, şi scutul lui 
se topiră la atingerea ei. 

Creatura păşi prin scutul lui ca şi când ar fi fost 
pragul unei uşi. 

— Acum o să ne jucăm. 

Lorcan se ghemui într-o poziţie defensivă, 
întrebându-se cât de departe ajunsese fata, dacă 
se întorsese măcar să se uite la ce îi urmărea. 
Sunetele fugii ei nu se mai auzeau. 

În spatele creaturii, tovarăşii ei se agitau. 

Nu - reînviau. 

Toţi ridicară câte o mână încordată cu gheare 
spre pumnalele din ţeastă şi le scoaseră. Metalul 
scârţâi pe os. 

Numai cel cu capul atârnând acum de doar 
câteva tendoane rămăsese jos. Aşadar, decapitare. 

Chiar dacă asta însemna să se apropie 
suficient de mult, încât să o facă. 

Creatura din faţa lui zâmbi cu o încântare 
sălbatică. 

— Ce eşti? spuse Lorcan. 

Celelalte două fiinţe erau acum în picioare, cu 
rănile deja vindecate, părând amenințătoare. 

— Suntem vânători aflaţi în slujba Maiestăţii 
Sale întunecate, spuse liderul mimând o 
plecăciune. Suntem ilkeni. Şi am fost trimişi să 


recuperăm prada. 

Vrăjitoarele trimiseseră bestiile astea după el? 
Laşe, ca să nu vâneze singure. 

llkenul continuă, mergând spre el, pe picioare 
care se îndoiau spre spate. 

— Aveam de gând să te ucidem repede - să-ţi 
facem un dar. Cu nările largi şi umflate mirosi 
pădurea tăcută. Dar, cum stai între noi şi prada 
noastră... o să-ţi savurăm îndelung sfârşitul. 

Nu pe el. Nu pe el îl căutaseră balaurii în 
ultimele zile şi nu pe el veniseră să-l revendice 
creaturile astea. Nu ştiau ce purta el - cine era. 

— Ce vreţi de la ea? întrebă el, supraveghind 
apropierea lentă a celor trei. 

— Nu este treaba ta, spuse liderul. 

— Dacă se dă vreo recompensă, am să vă ajut. 

Ochi negri şi lipsiţi de suflet licăriră spre el. 

— Nu o protejezi pe fată? 

Lorcan ridică din umeri şi se rugă să nu-i simtă 
cacealmaua în vreme ce trăgea de timp pentru ea, 
cât trăgea de timp pentru el, ca să le dezlege 
misterul puterii. 

— Nici măcar nu ştiu cum o cheamă. 

Cei trei ilkeni se uitară unul la celălalt, 
aruncându-şi o privire întrebătoare ca să ia o 
hotărâre. Liderul lor spuse: 

— Ea este importantă pentru regele nostru. 
Dacă i-o aduci, o să-ţi ofere o putere mult mai 
mare decât scuturile tale slabe. 

Acela era preţul pentru oamenii care fuseseră 
cândva - magia care, cumva, era imună la ce 
curgea natural în lumea asta? Sau fuseseră lipsiţi 
de dreptul de a alege de vreme ce, cu siguranţă, li 


se furaseră şi sufletele? 

— De ce este importantă? 

Ei erau acum foarte aproape. El se întrebă cât 
ar fi durat să-şi refacă rezerva de putere ce-i mai 
rămăsese şi care le permitea să spulbere magia. 
Poate că şi ei trăgeau de timp. 

— Ea este o hoaţă şi o criminală, spuse ilkenul. 
Trebuie adusă la regele nostru pentru dreptate. 

Lorcan ar fi putut jura că o mână invizibilă îl 
atinse pe umăr. 

Cunoştea acea atingere - avusese încredere în 
ea toată viaţa. Il ţinuse în viaţă până acum. 

O atingere pe spate ca să înainteze, să lupte, şi 
să ucidă, şi să inspire moartea. O atingere pe umăr 
care să-l facă, mai degrabă, să fugă. Să ştie că în 
faţă-l aştepta doar iadul, iar viaţa rămânea în 
urmă. 

llkenul mai zâmbi o dată, dinţii strălucindu-i în 
bezna pădurii. 

Ca şi când ar fi primit un răspuns, un țipăt se 
auzi din pădurea din spatele lui. 


Capitolul 10 


Elide Lochan stătea în faţa unei creaturi 
născute din coşmarurile unui zeu întunecat. 

Dincolo de poiană, aceasta se înălța deasupra 
ei, ghearele intrându-i în humă. 

— lată-te, spuse printre dinţii mai ascuţiţi ca ai 
unui peşte. Vino cu mine, fato, şi am să-ţi garantez 
o moarte rapidă! 

Minciuni. Vedea cum o evalua, cum ghearele i 
se strângeau ca şi când ar fi simţit cum îi sfâşie 
burta moale. Creatura îi apăruse în cale de parcă 

un nor de întuneric ar fi coborât acolo şi râsese 
când ea ţipase. Cuţitul îi tremură când ea îl ridică. 

Creatura stătea în picioare ca un om şi vorbea 
ca unul. lar ochii... lipsiţi de suflet şi, totuşi, forma 
lor... Şi aceştia ca ai unui om. Monstruoşi - ce 
minte îngrozitoare visase o asemenea creatură? 

Ea cunoştea răspunsul. 

Ajutor. Avea nevoie de ajutor. Dar probabil că 
bărbatul de la râu fusese ucis de ghearele 
celorlalte bestii. Se întrebă cât timp rezistase 
magia lui. 

Creatura păşi spre ea, picioarele-i musculoase 
micşorând distanţa prea repede. Ea se retrase spre 
copaci, în direcţia din care venise. 

— Sângele-ţi este la fel de dulce ca faţa, fato? 

Limba gri gustă aerul dintre ei. 

„Gândeşte, gândeşte, gândeşte.” 

Ce ar fi făcut Manon în faţa unei asemenea 
creaturi? 

Îşi aduse aminte că şi Manon avea gheare şi 
colţi. 

Însă o voce joasă îi şopti la ureche: „Şi tu ai. 
Foloseşte ce ai.” 

Mai existau şi alte arme în afară de cele făcute 
din fier şi oţel. 

Chiar dacă îi tremurau genunchii, Elide îşi 
ridică bărbia şi întâlni ochii negri şi umani ai 
creaturii. 

— Ai grijă, spuse ea, vorbindu-i şoptit, aşa cum 
vorbea Manon deseori ca să sperie pe oricine. 

Elide băgă mâna în buzunarul hainei, scoase 
bucata de piatră şi o strânse în pumn, dorindu-şi ca 


prezenţa nepământeană să umple poiana, lumea. 

Ea se rugă ca fiinţa să nu se uite mai întâi la 
pumnul ei, să nu întrebe ce ţinea când spuse 
tărăgănat: p 

— Crezi că Regele Intunecat o să fie multumit 
dacă mă răneşti? 

Se uită de-a lungul nasului la ea. Sau cât de 
bine putea, de vreme ce era mai scundă cu câțiva 
zeci de centimetri. 

— Am fost trimis să caut o fată. Nu te băga. 

Creatura păru atunci să recunoască hainele de 
luptă din piele. 

Păru să simtă izul ciudat care înconjura piatra. 

Şi ezită. 

Elide afişă o expresie rece şi dezgustată. 

— Dispari din calea mea. 

Ea aproape vomită când începu să meargă 
spre creatură, spre moartea sigură. Dar călcă 
apăsat, aşa cum făcuse deseori Manon. Elide se 
forţă să îşi ridice privirea spre faţa hidoasă ca de 
liliac, atunci când trecu pe lângă aceea fiinţă. 

— Spune-le fraţilor tăi că, dacă mai interveniţi, 
am să mă ocup personal de plăcerile de care o să 
aveţi parte la mesele din Morath. 

îndoiala încă dansa în ochii creaturii - 
împreună cu o frică reală. Avusese noroc cu 
vorbele şi expresiile, pe baza celor auzite. Nu-şi 
permise să se gândească la ce făcuse ca să 
determine o astfel de creatură să tremure la 
menţionarea acestui fapt. 

Elide era la cinci paşi de creatură, foarte 
conştientă că spatele-i era acum vulnerabil în faţa 
ghearelor şi a dinţilor ascuţiţi când creatura 


întrebă: 

— De ce ai fugit când ne-am apropiat? 

Ea spuse fără a se întoarce, cu vocea rece şi 
răutăcioasă a lui Manon Cioc-negru: 

— Nu tolerez întrebările creaturilor inferioare. 
Deja mi-ai întrerupt vânătoarea şi m-ai făcut să mă 
rănesc la gleznă cu atacul tău inutil. Roagă-te să 
nu-mi amintesc faţa ta când am să mă întorc la 
Breaslă. 

Ea îşi recunoscu greşeala în clipa în care 
creatura inspiră şuierând. 

Totuşi continuă să meargă, cu spatele drept. 

— Ce coincidenţă că prada noastră are aceeaşi 
rană! spuse gânditoare creatura. 

Anneith să o salveze! Poate că nu îi observase 
şchiopătatul până atunci. Proasta. „Proasta.” 

Fuga nu i-ar fi folosit la nimic - fuga ar fi 
declarat că fiinţa avea dreptate. Ea se opri ca şi 
când s-ar fi enervat şi se întoarse cu faţa la 
creatură. 

— Despre ce vorbeşti? zise cu o totală 
convingere şi cu mânie. 

Din nou, creatura se opri. O singură şansă - 
doar o şansă. Curând avea să afle că fusese 
păcălită. 

Elide se uită în ochii ei. Era ca şi când s-ar fi 
holbat în ochii unui şarpe mort. 

Ea vorbi şoptit şi mortal, cum le plăcea 
vrăjitoarelor: 

— Nu mă face să-ţi spun ce a pus Maiestatea 
Sa Întunecată în mine pe masa aia. 

Ca şi când i-ar fi răspuns, piatra din mâna ei 
zvâcni, iar ea ar fi putut să jure că întunericul licări. 


Creatura tremură, retrăgându-se un pas. 

Elide nu se gândi la ce ţinuse în mână când 
rânji dispreţuitor pentru ultima dată şi plecă. 

Merse aproape un kilometru înainte ca pădurea 
să fie din nou plină de viaţă. 

Căzu în genunchi şi vomită: doar fiere şi apă. 
Era atât de ocupată să-şi golească stomacul de 
frică şi să se uşureze, încât nu observă apropierea 
nimănui decât când fu prea târziu. 

O mână lată o prinse de umăr, întorcând-o. 

Ea scoase pumnalul, dar prea încet. Aceeaşi 
mână o eliberă ca să arunce lama în iarbă. 

Elide se trezi uitându-se la faţa stropită de 
noroi a bărbatului de la râu. Nu, nu era noroi. Ci 
sânge care mirosea urât - sânge negru. 

— Cum? spuse ea, clătinându-se înapoi un pas. 

— Tu prima, spuse el, dar îşi întoarse capul 
spre pădurea din spatele lor. 

Ea îi urmări privirea. Nu văzu nimic. 

Când se uită la chipul lui dur, se trezi cu o 
sabie la gât. 

Ea încercă să se retragă, dar el o apucă de 
braţ, ţinând-o în timp ce oţelul îi intră în piele. 

— De ce miroşi ca unul dintre ei? De ce te 
urmăresc? 

Ea ascunsese piatra în buzunar, ca să nu i-o 
vadă. Dar mişcarea l-ar fi putut face să lovească - 
iar o voce joasă îi spuse să ţină ascunsă piatra. 

Îi oferi un alt adevăr. 

— Deoarece mi-am petrecut ultimele câteva 
luni în Morath, în mirosul acela. Mă caută pentru că 
am reuşit să mă eliberez. Fug spre nord - spre 
siguranţă. 

Mai repede decât putu ea vedea, el îşi cobori 

sabia - doar ca să o taie pe braţ. O zgârietură, 
aproape nedureroasă. 

Amândoi priviră cum sângele ei roşu se scurse. 

El păru mulţumit de răspuns. 

— Poţi să-mi spui Lorcan, zise el, deşi ea nu-l 
întrebase. 

Şi, cu asta, o aruncă peste umerii lui laţi ca pe 
un sac de cartofi şi fugi. 

Elide află două lucruri în câteva secunde: 

Că fiinţele rămase - oricât de multe ar fi fost - 
trebuiau să fie pe urmele lor şi se apropiau repede. 
Probabil că el îşi dăduse seama că scăpase cu o 
cacealma. 

Şi că bărbatul care se mişca repede ca vântul 
printre stejari era semi-Fae. 


Lorcan continuă să alerge, inspirând din greu 
aerul sufocant al pădurii. Aruncată pe umărul lui, 
fata nici măcar nu scânci o dată de-a lungul 
kilometrilor parcurşi. El cărase pachete mai grele 
decât ea prin toate lanţurile muntoase. 

În cele din urmă, Lorcan încetini când puterea 
începu să-i slăbească, secată şi mai repede din 
cauza magiei pe care o folosise ca să le reţină pe 
cele trei bestii, trecând peste imunitatea lor 
înnăscută, pentru ca mai apoi să ucidă două, în 
timp ce o ţintuise pe cealaltă suficient de mult, 
încât să fugă după fată. 

El fusese norocos. 

Părea că fata fusese isteaţă. 


El se opri şi o lăsă jos destul de brutal, încât ea 

se crispă - se crispă şi şchiopătă puţin pe glezna 
rănită. Sângele ei cursese roşu şi nu negru şi 
mirositor, lucru care ar fi lăsat să se creadă că 
aparţinea unui Valg, dar tot nu era o explicaţie 
pentru modul în care reuşise să-l intimideze pe 
ilken, ca să-l controleze. 

— Unde mergem? spuse ea, luând sacul ca să 
scoată plosca. 

El aşteptă lacrimile, rugăminţile şi imploratul. 
Ea nu făcu decât să scoată capacul ploştii 
acoperite cu piele şi să bea cu nesaţ. Apoi, spre 
surprinderea sa, îi oferi şi lui. 

Lorcan nu o luă. Ea bău din nou. 

— Ne îndreptăm spre marginea pădurii - spre 
râul Acanthus. 

— Unde... unde suntem? 

Ezitarea spuse suficient: ea calculase riscul de 
a dezvălui cât de vulnerabilă era cu acea 
întrebare... şi decise că era prea disperată după un 
răspuns. 

— Cum te cheamă? 

— Marion. Ea se uită în ochii lui cu un fel de 
duritate de neclintit care îl făcu să-şi încline capul. 

Un răspuns pentru altul. 

— Suntem în mijlocul Adarlanului, spuse el. 
Erai cam la o zi distanţă de râul Avery. 

Marion clipi. El se întrebă dacă ea ştia asta - 
sau dacă se gândise la cum ar fi traversat râul lat 
care  revendicase nave conduse de cei mai 
experimentați bărbaţi şi de cele mai pricepute 
femei. 

— Fugim sau putem sta o clipă? întrebă ea. 


El ascultă sunetele pădurii după orice urmă de 

pericol şi apoi făcu semn din bărbie. 

Marion oftă când se aşeză pe muşchi şi 
rădăcini. Ea îl studie. 

— Credeam că toţi Fae sunt morţi. Chiar şi 
fiinţele semi-Fae. 

— Eu sunt din Wendlyn. lar tu, spuse el, 
ridicând uşor o sprânceană, eşti din Morath. 

— Nu de acolo. De acolo am evadat. 

— De ce... şi cum? 

Ochii ei mijiţi îi spuseră suficient: ea ştia că el 
încă nu o credea, nu sută la sută, fie că avea sânge 
roşu sau nu. Totuşi nu-i răspunse, rezemându-se în 
schimb pe picioare ca să-şi desfacă şireturile. 
Degetele îi tremurară puţin, dar reuşi să le 
dezlege, scoțând cizma, ciorapul şi suflecând 
cracul pantalonilor de piele ca să dezvăluie... 

La naiba. Văzuse destule corpuri distruse la 
vremea lui, distrusese şi el destule, dar rareori 
erau lăsate netratate. Piciorul lui Marion era un 
amestec de ţesut cicatrizat şi os răsucit. Şi, chiar 
deasupra gleznei distruse, acolo unde fuseseră 
inconfundabilele cătuşe, avea răni care încă se 
vindecau. 

Ea spuse încet: 

— De obicei, aliaţii Morathului sunt întregi. 
Magia lor întunecată ar putea cu siguranţă să 
vindece un olog - iar ei cu siguranţă nu ar avea 
nevoie de unul. 

De aceea se descurcase atât de bine cu 
șchiopătatul. Avusese ani ca să-l stăpânească, 
judecând după culoarea țesutului cicatrizat. 

Marion trase în jos cracul pantalonilor, dar îşi 
lăsă laba piciorului goală şi şi-o masă. Ea şuieră 

147 


printre dinţi. 

Lorcan luă loc pe un buştean căzut la câţiva 
metri distanță,  scoţându-şi bagajul ca să 
scotocească prin el. 

— Spune-mi ce ştii despre Morath, spuse el, şi 
îi aruncă o cutie cu alifie chiar din Doranelle. 

Fata se holbă la ea, ochii ageri înțelegând ce 
era el, de unde venise şi ce conţinea cutia. Când îşi 
ridică privirea spre el, îi acceptă oferta dând tăcută 
din cap: uşurarea durerii în schimbul răspunsurilor. 
Ea deşurubă capacul, iar el văzu cum deschise 
gura când inhală mirosul înţepător al ierburilor. 

Durerea şi plăcerea dansară pe chipul ei când 
începu să-şi frece vechile răni cu alifia, vorbindu-i 
între timp. 

Marion îi spuse de armata Dinţi-de-fier, de 
Aripa Conducătoare şi de Cele Treisprezece, de 
armatele campate în jurul Breslei de pe munte, de 
locurile în care doar ţipetele răsunau, de 
nenumăratele forje şi fierari. Îi descrise propria 
evadare: fără avertisment, nu ştia cum, castelul 
explodase, iar ea văzuse în asta o şansă; aşa că se 
deghizase într-o vrăjitoare, luase unul dintre 
bagajele lor şi fugise. In haos, nimeni nu o 
urmărise. 

— Alerg de câteva săptămâni, spuse ea. Se 
pare că am parcurs abia jumătate din distanţă. 

— Încotro? 

Marion se uită spre nord. 

— Terrasen. 

Lorcan îşi înăbuşi un mâărâit. 

— Nu pierzi multe. 

— Ai noutăţi? 

Îngrijorarea i se citi în ochi. 

— Nu, spuse el, ridicând din umeri. 

Ea termină să-şi maseze piciorul şi glezna. 

— Cine este în Terrasen? Familia ta? 

El nu întrebase de ce fusese adusă în Morath. 
Nu ţinea în mod special să-i audă povestea tristă. 
Toată lumea avea una, descoperise el. 

Chipul fetei se încordă. 

— Am o datorie faţă de un prieten - faţă de 
cineva care m-a ajutat să ies din Morath. Mi-a spus 
să caut pe cineva cu numele de Celaena 
Sardothien. Aşadar, asta este prima mea misiune: 
să aflu cine este ea şi unde este. Terrasenul pare 
un loc mai bun din care să încep, decât Adarlanul. 

Nimic nu indica faptul că întâlnirea asta fusese 
doar o întâmplare. 

— lar apoi, continuă fata, cu ochii mai 
strălucitori, trebuie să o găsesc pe  Aelin 
Galathynius, Regina Terrasenului. 

El făcu un efort să nu apuce sabia. 

— De ce? 

Marion îi aruncă o privire ca şi când, cumva, ar 
fi uitat că el era acolo. 

— Am auzit un zvon cum că adună o armată ca 
să o oprească pe cea din Morath. Plănuiesc să-mi 
ofer serviciile. 

— De ce? întrebă el din nou. În afară de 
inteligenţa care o ţinuse departe de ghearele 
ilkenului, nu vedea nici un alt motiv pentru care 
regina ticăloasă să aibă nevoie de fată. 

Marion strânse din buzele pline. 

— Pentru că sunt din Terrasen şi credeam că 


regina mea este moartă. lar acum, este vie şi 

luptă, aşadar voi lupta împreună cu ea. Pentru ca 
nici o altă fată să nu mai fie luată din casa ei, dusă 
în Morath şi uitată. 

Lorcan se gândi dacă să-i spună ce ştia: că 
cele două misiuni ale ei erau una şi aceeaşi. Dar 
asta ar fi făcut-o să-i pună întrebări, iar el nu avea 
chef... 

— De ce vrei să te duci în Morah? Toţi ceilalţi 
se feresc. 

— Am fost trimis de stăpâna mea ca să opresc 
ameninţarea pe care o prezintă. 

— Eşti un singur om - bărbat. 

Nu era o insultă, dar Lorcan o fixă oricum cu 
privirea. 

— Am multe abilităţi, aşa cum ai şi tu. 

Privirea i se îndreptă spre mâinile lui, acum 
acoperite cu sânge negru şi uscat. El se întrebă 
totuşi dacă ea îşi imagina magia care izvorâse de 
acolo. 

El aşteptă ca Marion să-i mai adreseze 
întrebări, dar ea îşi puse ciorapul, apoi cizma şi îşi 
legă şireturile. 

— Nu avem prea mult timp de odihnă. 

Într-adevăr. 

Ea se ridică în picioare, crispându-se un pic, 
dar se încruntă recunoscătoare spre piciorul ei. 
Lorcan îi interpretă privirea ca pe un răspuns 
suficient în privinţa eficienţei alifiei. Ea se aplecă 
să ia cutia, părul negru acoperindu-i faţa. La un 
moment dat, coada împletită i se desfăcuse. 

Se ridică şi îi aruncă apoi cutia, pe care elo 
prinse cu o mână. 


— După ce ajungem la Acanthus, ce urmează? 

El puse cutia în buzunarul de la mantie. 

— Sunt nenumărate caravane comerciale şi 
carnavaluri de sezon care hoinăresc pe câmpuri - 
am trecut pe lângă multe când am venit aici. Unele 
chiar s-ar putea să încerce să traverseze râul. Vom 
intra cu una dintre ele. Ascunşi. Odată traversaţi şi 
ajunşi destul de departe pe câmpii, tu ai să te duci 
spre nord, iar eu spre sud. 

Ea miji un pic ochii şi îl întrebă: 

— De ce vrei să călătoreşti cu mine? 

— Sunt mai multe detalii despre interiorul 
Morathului pe care vreau să mi le dai. Am să te 
feresc de pericol, iar tu ai să-mi povesteşti. 

Soarele începu să apună, scăldând pădurea în 
auriu. Marion se încruntă uşor. 

— Juri că mă vei proteja? 

— Nu te-am lăsat pradă ilkenilor azi, nu-i aşa? 

Ea îl privi cu o claritate şi sinceritate care îl 
făcură să se oprească. 

— Jură! 

El îşi dădu ochii peste cap. 

— Promit! 

Fata habar nu avea că în ultimii cinci sute de 
ani, promisiunile erau singura monedă cu care 
încheia un târg. 

— Nu am să te abandonez. 

Ea dădu din cap, aparent satisfăcută. 

— Atunci, am să-ţi spun ce ştiu. 

El porni spre est, aruncându-şi sacul peste 
umăr. 

— Or să ne vâneze la toate răscrucile şi or să 
caute prin căruţe, spuse atunci Marion. Dacă au 


putut să mă găsească, or să mă găsească pe orice 

drum principal. 

Şi pe el, dacă vrăjitoarele încă-i mai voiau 
sângele. 

— Şi ai vreo idee cum să eviţi asta? întrebă 
Lorcan. 

Un zâmbet slab îi înflori în jurul gurii ca un 
boboc de trandafir, în ciuda ororilor de care 
scăpaseră, de suferinţa ei din pădure. 

— S-ar putea să am. 


Capitolul 11 


Manon Cioc-negru ateriză în Morath, mai mult 
decât pregătită să înceapă să taie gâturi. 

Totul se dusese naibii. 

Totul. 

O ucisese pe ticăloasa Picioare-galbene, îi 
omorâse balaurul, îl salvase pe regele cu ochi de 
safir şi îl văzuse pe prinţul Fae ucigându-le pe cele 
patru santinele Picioare-galbene. 

Cinci. Cinci vrăjitoare Picioare-galbene 
muriseră fie de mâna ei, fie pentru că nu 
reacţionaseră. Cinci membre ale sabatului Iskrei. 

Până la urmă, nu prea participase la 
distrugerea Riftholdului, lăsându-le pe celelalte să 
o facă. Dar îşi pusese din nou casca încoronată, 
apoi îi ordonase lui Abraxos să zboare spre cel mai 
înalt stâlp al castelului de piatră şi să urle victoria - 
şi dominaţia. 

Chiar la îndepărtatele ziduri albe ale oraşului, 
sfâşiind gărzile şi oamenii care fugeau, balaurii se 
opriseră la ordinul lui de retragere. Niciun sabat nu 


îl ignorase. 

Cele Treisprezece o găsiseră câteva clipe mai 
târziu. Ea nu le spuse ce se întâmplase, dar Sorrel 
şi Asterin o fixară atente cu privirea: prima ca să 
vadă dacă fusese tăiată sau rănită în timpul 
„atacului” despre care pretindea Manon că se 
petrecuse, iar cea de-a doua pentru că o însoţise 
pe Manon în ziua în care zburaseră spre Rifthold şi 
scrisese un mesaj reginei din Terrasen cu sânge 
Valg. 

Cu Cele Treisprezece cocoţate pe turnurile 
castelului, unele stând de-a lungul lor ca pisicile 
sau şerpii, Manon le aşteptase pe vrăjitoarele 
Picioare-galbene ale Iskrei. 

Când Manon merse pe holurile slab luminate şi 
urât mirositoare din Morath, cu acea cască 
încoronată sub braţ, urmată de Asterin şi de Sorel, 
rememoră conversaţia. 

Iskra aterizase în singurul loc rămas liber: puţin 
mai jos de acoperişul de sub Manon. Poziţia fusese 
aleasă intenţionat. 

Părul castaniu al Iskrei se despletise din coada- 
i strâns împletită, iar faţa ei arogantă era stropită 
cu sânge uman când îi mârâise lui Manon: „Asta 
era victoria mea”. 

Cu faţa ascunsă în umbra câăştii, Manon îi 
spusese „Oraşul este al meu”. 

— Eu trebuia să cuceresc Riftholdul - tu erai 
acolo doar ca să supraveghezi. 

Ea îşi arătă dinţii din fier. Pe stâlpul din dreapta 
lui Manon, Asterin mârâi în semn de avertisment. 
Iskra îşi aruncă privirea întunecată spre santinela 
blondă şi mârâi din nou. 

— Scoate-ţi haita de căţele din oraşul meu! 

Manon îl evaluă din priviri pe Fendir, balaurul 
mascul al Iskrei. 

— Ţi-ai lăsat suficient amprenta. Munca ta este 
luată în considerare. 

Iskra tremura de furie. Nu din cauza cuvintelor. 

Vântul îşi schimbase direcţia, suflând spre 
Iskra şi ducând mirosul lui Manon spre ea. 

— Pe cine? spuse furioasă Iskra. Pe care dintre 
vrăjitoarele mele ai omorât-o? 

Manon nu cedă, nu permisese să se vadă nici 
urmă de regret sau de îngrijorare. 

— De ce ar trebui să ştiu cum le cheamă? Ea 
m-a atacat când m-am apropiat de pradă; a vrut 
să-l ia pe rege şi era în stare să lovească o 
moştenitoare pentru asta. Şi-a meritat pedeapsa. 
Mai ales pentru că prada mea a fugit cât m-am 
ocupat de ea. 

„Mincinoasă, mincinoasă, mincinoasă.” 

Manon îşi arătă dinţii din fier, singura parte a 
feţei care se vedea de sub casca încoronată. 

— Alte patru zac în castel - ucise de prinţul Fae 
care a venit să-l salveze pe rege, în timp ce eu m- 
am ocupat de căţeaua ta indisciplinată. Consideră- 
te norocoasă, Iskra Picioare-galbene, că nu pun 
pierderea şi pe seama ta. 

Chipul bronzat al Iskrei devenise palid. Ea se 
uită cu atenţie la Manon şi la toate Cele 
Treisprezece. Apoi spuse: 

— Fă ce vrei cu oraşul. Îţi aparţine. 

Ea schiţă un zâmbet când ridică mâna şi arătă 
spre Manon. Cele Treisprezece se încordară în jurul 
ei, pregătind în linişte arcurile şi îndreptându-le 
spre moştenitoarea sabatului Picioare-galbene. 

— Dar tu, Aripă Conducătoare... Zâmbi şi mai 
mult şi îşi struni balaurul, pregătindu-se să se 
înalțe spre cer. Eşti o mincinoasă, Ucigașo de 
vrăjitoare! 

Apoi plecă. 

Plutind nu spre oraş, ci spre cer. 

În câteva minute, dispăru din raza vizuală - 
zburând spre Morath. 

Spre bunica lui Manon. 

Manon se uită la Asterin şi apoi la Sorel, când 
ele se opriră înainte de a coti spre camera de 
consiliu a lui Erawan. Unde ştia că Iskra, şi bunica 
ei, şi celelalte Matroane aveau să o aştepte. Intr- 
adevăr, o privire după colţ le dezvălui pe 
subalternele câtorva sabaturi stând de strajă şi 
privindu-se una pe cealaltă cu la fel de multă 
suspiciune ca şi bărbaţii cu chipuri inexpresive 
postați lângă uşile duble. 

Manon le spuse Aghiotantei şi Locţiitoarei ei: 

— O să iasă urât. 

Sorrel spuse încet: 

— O să ne descurcăm. 

Manon strânse un pic mai mult casca. 

— Dacă lucrurile merg rău, le iei pe Cele 
Treisprezece şi pleci. 

— Manon, nu poţi să intri acolo şi să accepţi 
înfrângerea, şopti Asterin. Neagă până la ultima ta 
suflare. 

Sorel nu lăsă să se înţeleagă că-şi dăduse 
seama că Manon o ucisese pe vrăjitoare ca să îl 
salveze pe inamicul lor. 

— Şi unde o să ne ducem? întrebă Asterin. 

— Nu ştiu şi nu-mi pasă, zise Manon. Dar, după 

moartea mea, Cele Treisprezece vor fi vânate de 
oricine vrea să se răzbune. 

Lista era foarte, foarte lungă. Ea se uită în ochii 
Aghiotantei. 

— Ai să le iei de aici! Cu orice preţ! 

Ele se uitară una la cealaltă. 

— Vom face cum ne spui, Aripă Conducătoare, 
rosti Sorrel. 

Manon aşteptă - aşteptă o obiecţie din partea 
Aghiotantei, dar ochii negri ai lui Asterin străluciră 
când făcu o plecăciune şi-i confirmă în şoaptă. 

Un nod din pieptul lui Manon se destinse, iar ea 
îşi roti încă o dată umerii înainte de a se întoarce. 
Dar Asterin o apucă de mână. 

— Ai grijă! 

Manon se gândi dacă să izbucnească, 
spunându-i să nu fie o proastă laşă, dar... ea 
văzuse de ce era capabilă bunica ei. Faptele ei 
erau incrustate în carnea lui Asterin. 

Nu avea să se implice părând vinovată sau 
mincinoasă. Nu - urma să o facă pe Iskra să se 
târâie până la sfârşit. 

Aşadar, Manon inspiră adânc înainte să îşi reia 
ritmul furios şi obişnuit, mantia roşie fluturând în 
urma ei pe urma unui vânt. 

Toată lumea se holbă când ele se apropiară. 
Dar era de aşteptat. 

Manon nu catadicsi să le bage în seamă pe 
subalternele adunate, deşi le studie cu coada 
ochiului. Două dintre tinere erau din sabatul Iskrei. 
Şase dintre cele bătrâne, cu dinţii din fier pătaţi de 
rugină, erau din sabaturile Matroanelor. Şi... 


Mai erau două santinele tinere pe hol, cu 

panglici împletite din piele vopsită în albastru pe 
frunte. 

Venise Petrah Sânge-albastru. 

Dacă moştenitoarele şi Matroanele lor erau 
toate adunate... 

Nu mai era loc pentru frică în inima ei uscată. 

Manon deschise uşile, cu Asterin în urma ei, 
Sorrel retrăgându-se ca să li se alăture celorlalte 
de pe hol. 

Zece vrăjitoare se întoarseră spre Manon când 
aceasta intră. Erawan nu se vedea pe nicăieri. 

Şi chiar dacă bunica ei era în mijlocul camerei, 
unde stăteau toate, Aghiotanta sa fiind rezemată 
de zidul din piatră din spatele lui Manon, în rând cu 
celelalte patru Aghiotante adunate, atenţia lui 
Manon se îndreptă spre moştenitoarea cu părul 
auriu. 

Spre Perath. 

Ea nu o văzuse pe moştenitoarea Sânge- 
albastru din ziua Jocurilor Războinice, când Manon 
îi salvase viaţa de la o cădere cu siguranţă 
mortală. Îi salvase viaţa, dar nu reuşise să salveze 
viaţa balaurului lui Perath - al cărui gât fusese 
sfâşiat de masculul Iskrei. 

Moştenitoarea  Sânge-albastru stătea lângă 
mama ei, Cresseida, ambele înalte şi slabe. O 
coroană din stele de fier stătea pe fruntea palidă a 
Matroanei, chipul fiindu-i de necitit. 

Spre deosebire de cel al lui Petrah. Precauţia - 
avertismentul strălucea în ochii ei profund albaştri. 
Ea purta hainele de zbor din piele, o mantie de un 
albastru-închis atârnându-i de încheietoarele din 


bronz de pe umeri, iar părul blond îi şerpuia pe 

piept. Petrah fusese mereu ciudată, cu capul în 
nori, dar aşa erau cei din familia Sânge-albastru. 
Mistici, fanatici, entuziaşti erau câţiva din termenii 
mai plăcuţi folosiţi pentru a-i descrie pe ei şi 
adoraţia faţă de Zeiţa-cu-trei-feţe. 

Însă pe chipul lui Petrah se citea o deznădejde 
pe care nu o afişase în urmă cu câteva luni. Se 
zvonise că pierderea balaurului o distrusese pe 
moştenitoare - că nu se ridicase din pat câteva 
săptămâni. 

Vrăjitoarele nu jeleau pentru că nu iubeau 
suficient, încât să permită iubirii să le distrugă. 
Chiar dacă Asterin, care-şi ocupa acum locul lângă 
Aghiotanta Matroanei  Cioc-negru, dovedise 
contrariul. 

Petrah dădu din cap, plecându-şi uşor bărbia - 
era mai mult decât o recunoaştere a unei 
moştenitoare de către o alta. Manon se întoarse 
spre bunica ei înainte să observe cineva. 

Bunica ei stătea în robele-i negre şi 
voluminoase, cu părul negru împletit peste 
coroana de pe cap. Precum coroana pe care bunica 
o voia pentru ele - pentru ea şi Manon. „Marea 
Regină a Pustiurilor”, îi promisese ea cândva lui 
Manon. Chiar dacă asta însemna să trădeze toate 
vrăjitoarele din cameră. 

Manon făcu o plecăciune spre bunica ei, spre 
celelalte două Matroane adunate. 

Iskra mârâi de lângă Matroana Picioare- 
galbene, o cotoroanţă bătrână şi cocoşată cu 
bucăţi de carne rămasă între dinţi, de la prânz. 
Manon o fixă pe moştenitoare cu o privire rece în 
timp ce se îndreptă. 

— S-au adunat cele trei, începu bunica ei, iar 
toate oasele din corpul lui Manon înţepeniră. Trei 
Matroane, ca să onoreze cele trei chipuri ale 
Mamei noastre. 

Fecioara, Mama şi Bătrâna. De aceea Matroana 
Picioare-galbene era mereu bătrână, de aceea 
Cioc-negru era mereu vrăjitoarea tânără şi de 
aceea Cresseida, Matroana Sânge-albastru, părea 
încă tânără şi energică. 

Dar lui Manon nu-i păsa de asta. Nu când erau 
rostite cuvintele. 

— Coasa Bătrânei atârnă deasupra noastră, 
intonă Cresseida. Să se facă dreptate cu sabia 
Mamei. 

Asta nu era o întâlnire. 

Era o judecată. 

Iskra începu să zâmbească. 

Ca şi când un fir s-ar fi ţesut între ele, Manon 
simţi cum Asterin se îndreptă în spatele ei, o simţi 
pe Aghiotantă pregătindu-se pentru ce era mai rău. 

— Sângele cere sânge, spuse cu o voce 
răguşită baba Picioare-galbene. Vom decide cât de 
mult este datorat. 

Manon rămase nemişcată, neîndrăznind să 
arate un strop de frică, de agitaţie. 

Procesele vrăjitoarelor erau brutale, precise. 
De obicei, problemele se rezolvau cu trei lovituri în 
faţă, coaste şi stomac. Arareori, doar în cele mai 
grave circumstanţe, se adunau cele trei Matroane 
ca să facă dreptate. 

Bunica lui Manon spuse: 

— Eşti acuzată, Manon Cioc-negru, de uciderea 


unei santinele Picioare-galbene fără să te fi 

provocat şi doar din cauza propriului tău orgoliu. 

Ochii Iskrei ardeau. 

— Şi, de vreme ce santinela făcea parte din 
sabatul moştenitoarei Picioare-galbene, este de 
asemenea o crimă împotriva Iskrei. 

Chipul bunicii ei era încordat de furie - nu din 
cauza a ceea ce făcuse Manon, ci pentru că fusese 
prinsă. 

— Prin neglijenţa sau planurile tale greşite, 
vieţile altor patru membre ale sabatului s-au 
sfârşit. Şi sângele lor îţi pătează mâinile. 

Dinţii din fier ai bunicii ei străluciră în lumina 
lumânării. 

— Negi aceste acuzaţii? 

Manon îşi păstră spatele drept şi le privi pe 
fiecare în ochi. 

— Nu neg că am ucis-o pe santinela lIskrei, 
când a încercat să revendice prada care mi se 
cuvenea. Nu neg că prinţul Fae le-a ucis pe 
celelalte patru. Dar neg că sunt vinovată. 

Iskra spuse printre dinţi: 

— Mirosul sângelui lui Zelta se simte asupra ei 
- mirosul fricii şi al durerii. 

— Miroşi asta,  Picioare-galbene, deoarece 
santinela ta a fost laşă şi a atacat o altă tovarăşă 
de arme, spuse Manon zeflemitor. A fost prea 
târziu pentru ea când şi-a dat seama că nu va 
câştiga lupta. 

Faţa Iskrei se strâmbă de mânie. 

— Mincinoaso... 

— Spune-ne, moştenitoare Cioc-negru, zise 
Cresseida, ce s-a întâmplat în Rifthold în ultimele 


trei zile. 

Aşadar, Manon le spuse. 

Şi, pentru prima dată în secolul ei de existenţă 
mizerabilă, le minţi pe bătrâne. Ea ţesu o tapiserie 
de minciuni, crezând până şi ea poveştile spuse. 
Când termină, gesticulă spre Iskra Picioare- 
galbene. 

— Toată lumea ştie că moştenitoarea Picioare- 
galbene râvneşte la poziţia mea de multă vreme. 
Poate că s-a grăbit să se întoarcă aici ca să arunce 
cu acuzaţii, astfel încât să îmi poată fura locul ca 
Aripă Conducătoare, la fel cum santinela ei a 
încercat să-mi fure prada. 

Iskra se enervă, dar tăcu. Cu toate acestea, 
Petrah făcu un pas înainte, şi spuse: 

— Am întrebări pentru moştenitoarea Cioc- 
negru, dacă nu ar fi o impertinenţă din partea mea. 

Bunica lui Manon părea că ar fi preferat să i se 
smulgă unghiile, dar celelalte două dădură 
aprobator din cap. 

Manon se îndreptă de spate, pregătindu-se 
pentru orice credea Petrah că făcea. 

Ochii albaştri ai lui Petrah erau calmi când 
întâlniră privirea lui Manon. 

— M-ai considera inamica sau rivala ta? 

Era primul lucru adevărat pe care îl spusese 
Manon. 

— Şi totuşi m-ai salvat de la o moarte sigură la 
Jocurile Războinice. De ce? 

Celelalte Matroane se uitară una la cealaltă, cu 
chipuri inexpresive. 

Manon își ridică bărbia. 

— Deoarece Keelie a luptat pentru tine când a 


murit. Nu aş fi permis ca moartea ei să fie în zadar. 

Nu puteam să-i ofer ceva mai puţin demn unei 
războinice. 

La auzul numelui balaurului ei mort, durerea 
licări pe chipul lui Petrah. 

— Îţi aminteşti numele ei? 

Manon ştia că nu era o întrebare ticluită. Dar 
ea dădu oricum din cap. 

Petrah se întoarse spre Matroane. 

— În ziua aceea, Iskra  Picioare-galbene 
aproape m-a ucis, iar balaurul ei l-a sfâşiat pe al 
meu. 

— Ne-am ocupat de asta, interveni Iskra, 
dezgolindu-şi dinţii, şi s-a considerat un accident... 

Petrah ridică o mână. 

— Nu am terminat, Iskra Picioare-galbene. 

Cuvintele îi fură reci ca oţelul când se adresă 
celorlalte moştenitoare. O mică parte din Manon se 
bucura să nu fie ea cea mustrată. 

Iskra intui treburile neterminate din tonul ei şi 
se retrase. 

Petrah cobori mâna. 

— Manon Cioc-negru a avut şansa să mă lase 
să mor în ziua aceea. Cea mai uşoară alegere ar fi 
fost să mă lase să mor şi nu ar fi fost acuzată 
acum. Dar şi-a riscat propria viaţă şi viaţa 
balaurului ei ca să o salveze pe a mea. 

O datorie de viaţă - asta era între ele. Credea 
Petrah că avea să şi-o plătească acum, vorbind în 
favoarea ei? Manon îşi stăpâni rânjetul superior. 

Petrah continuă: 

— Nu înţeleg de ce Manon Cioc-negru m-ar fi 
salvat doar ca mai târziu să se întoarcă împotriva 


surorilor ei Picioare-galbene. Aţi încoronat-o ca 

Aripă Conducătoare pentru supunerea, disciplina şi 
brutalitatea ei - nu lăsaţi mânia Iskrei Picioare- 
galbene să păteze calităţile pe care le-aţi văzut 
atunci în ea şi care strălucesc încă şi astăzi. Nu vă 
pierdeţi Aripa  Conducătoare din cauza unei 
neînţelegeri! 

Matroanele se uitară din nou una la cealaltă 
când Petrah făcu o plecăciune, retrăgându-se la 
locul ei din dreapta mamei sale. Dar cele trei 
vrăjitoare continuară discuţia nerostită dintre ele. 
Până ce bunica lui Manon înaintă, celelalte două 
retrăgându-se - cedându-i decizia. Manon aproape 
răsuflă uşurată. 

Avea să o încolţească pe Petrah data viitoare, 
când mogştenitoarea ar fi fost destul de proastă să 
iasă singură, să o facă să recunoască motivul 
pentru care vorbise în favoarea lui Manon. 

Privirea întunecată şi aurie a bunicii ei era 
dură. Neiertătoare. 

— Petrah Sânge-albastru a spus adevărul. 

Şi legătura încordată dintre Manon şi Asterin se 
relaxă. 

— Ar fi o risipă să ne pierdem supusa şi 
credincioasa Aripă Conducătoare. 

Manon mai fusese bătută. Putea să îndure din 
nou pumnii bunicii sale. 

— De ce ar trebui moştenitoarea clanului 
vrăjitoarelor Cioc-negru să renunţe la viaţa ei 
pentru o biată santinelă? Fie că este sau nu Aripa 
Conducătoare, tot e cuvântul unei moştenitoare 
împotriva cuvântului alteia în această chestiune. 
Dar sângele trebuie să fie vărsat. Şi sângele 
trebuie plătit. 

Manon apucă din nou casca. Bunica ei schiţă 
un zâmbet. 

— Sângele vărsat trebuie să fie egal, intonă 
bunica. Atenţia ei se îndreptă peste umărul lui 
Manon. Deci tu, nepoată, nu vei muri pentru asta. 
Ci doar una dintre Cele Treisprezece ale tale. 

Pentru prima dată după mult timp, Manon 
înţelese frica şi neajutorarea oamenilor când 
bunica ei spuse, cu o privire triumfătoare: 

— Secunda ta, Asterin Cioc-negru, va plăti cu 
sânge datoria dintre clanurile noastre. Va muri 
mâine, la răsărit. 


Capitolul 12 


Fără Evangeline care să-i încetinească, Aelin, 
Aedion şi Lysandra călătoriră cu puţine pauze în 
drumul lor către coastă. 

Aelin rămase în forma ei Fae ca să ţină ritmul 
cu Aedion, pe care-l recunoscu cu invidie ca fiind 
un călăreț mult mai bun, în timp ce Lysandra se 
transformă de multe ori în diverse păsări în 
căutarea pericolelor din vecinătate. Rowan o 
instruise cum să o facă, ce lucruri să observe şi ce 
să evite sau la ce să se uite cu atenţie, cât 
fuseseră pe drum în ultimele săptămâni. Dar 
Lysandra nu avu multe de raportat din aer, iar 
Aelin şi Aedion întâlniră puţine pericole la sol când 
traversară văile şi câmpiile din Terrasen. 

Atât de puţine lucruri rămăseseră în teritoriul 
cândva bogat! 

Aelin încercă să nu se gândească prea mult la 


asta - la proprietățile uzate, la fermele 

abandonate, la feţele sfrijite ale oamenilor ori de 
câte ori se aventurau în oraş, cu mantii şi 
deghizați, pentru proviziile de care aveau nevoie 
cu disperare. Chiar dacă ea înfruntase întunericul 
şi ieşise plină de lumină, o voce îi şoptea în minte: 
„Tu ai făcut asta, tu ai făcut asta, tu ai făcut asta”. 

Deseori, vocea rece semăna cu a lui Weylan 
Darrow. 

Aelin lăsa monede din aur în urma ei - ascunse 
sub o cană de ceai diluat oferit ei şi lui Aedion într- 
o dimineaţă furtunoasă; aruncate în cutia de pâine 
a unui fermier care le dăduse câteva felii şi puţină 
carne pentru şoimul Lysandra; strecurate în 
sertarul de monede al unui hangiu care le oferise 
un bol în plus de tocană, văzând cât de repede îşi 
devorau prânzul. 

Dar aurul nu-i uşura inima frântă - nu 
îmblânzea vocea hidoasă care îi bântuia gândurile 
când era trează sau visa. 

Inainte să ajungă la vechiul oraş-port Ilium, o 
săptămână mai târziu, ea încetase să mai lase în 
urmă aurul. 

incepuse să i se pară mai mult o mită. Nu 
pentru oamenii săi, care nu aveau nicio bănuială 
că fusese printre ei, ci pentru propria conştiinţă. 

În cele din urmă, câmpiile verzi se 
transformară într-o coastă aridă şi pietroasă de 
câţiva kilometri, înainte ca oraşul cu ziduri albe să 
se ridice între marea agitată de culoarea 
turcoazului şi deschiderea largă a râului Florine 
care şerpuia spre uscat, tocmai până în Orynth. 
Oraşul Ilium era la fel de vechi ca Terrasenul şi, 


probabil, ar fi fost uitat de comercianţi şi de istorie 

dacă nu ar fi fost templele dărăpănate de la 
marginea nord-estică a oraşului, care atrăgeau 
suficienţi pelerini ca să îl menţină prosper. 

Templul Pietrei, aşa cum era numit, fusese 
construit în jurul aceleiaşi pietre pe care Brannon 
pusese prima dată piciorul pe continent, înainte să 
navigheze pe Florine spre izvorul lui de la baza 
munţilor Staghorns. Habar nu avea cum de ştiuse 
Neamul Mititelelor să ridice un templu pentru ea. 

Templul rezistent şi vast din Ilium fusese 
ridicat pe o rocă galbenă cu vederi impunătoare 
spre oraşul drăguţ, bătut de furtuni din spatele lui 
şi oceanul nesfârşit de dincolo - atât de albastru 
încât îi amintea lui Aelin de apele liniştite ale 
sudului. 

Apele spre care Rowan şi Dorian ar fi trebuit să 
se îndrepte acum, dacă aveau noroc. Aelin încercă 
să nu se gândească nici la asta. Fără prinţul Fae 
lângă ea, era o linişte îngrozitoare şi nesfârşită. 

Aproape la fel de tăcută ca zidurile albe ale 
oraşului şi ca oamenii dinăuntru. Cu glugile ridicate 
şi înarmaţi până în dinţi sub mantia grea, Aelin şi 
Aedion intrară pe porţile deschise, la fel ca doi 
pelerini precauţi în drumul spre templu. Deghizaţi 
pentru siguranţă şi pentru că llium se afla acum 
sub ocupaţia Adarlanului. 

Lysandra adusese ştirea în dimineaţa în care 
zburase înainte, zăbovind în formă umană doar cât 
să-i informeze. 

— Ar fi trebuit să ne îndreptăm spre nord, către 
Eldrys, şopti Aedion când trecură de santinelele cu 
chipuri dure care purtau armurile Adarlanului, 


soldaţii uitându-se la ei doar cât să observe uliul cu 

ochi ageri şi cioc ascuţit, cocoţat pe umărul lui 
Aelin. 

Nimeni nu văzu scutul ascuns printre desagii 
lui Aedion, atent ferit de faldurile mantiei lui. Sau 
săbiile pe care ambii le ascunseră foarte bine. 
Damaris rămase unde o lăsase ea în ultimele 
săptămâni, pe drum: legată sub sacii grei în care 
se afla vechea carte de vrăji pe care o 
împrumutase din biblioteca regală a lui Dorian din 
Rifthold. 

— Încă mai putem să ne întoarcem. 

Aelin se uită urât pe sub umbrele glugii ei. 

— Dacă tu crezi, chiar şi pentru o clipă, că am 
să las oraşul ăsta în mâinile Adarlanului, poţi să te 
duci naibii! 

Lysandra cârâi afirmativ. 

Neamul Mititelelor nu greşiseră să le transmită 
să vină aici, miniatura templului lor fiind aproape 
perfectă. Cu ajutorul magiei lor, oricare ar fi fost, 
prevăzuseră ştirea cu mult înainte ca Aelin să afle: 
Riftholdul într-adevăr căzuse, regele dispăruse, iar 
oraşul fusese devastat de vrăjitoare. Încurajat de 
asta şi de zvonul că ea nu avea să-şi recapete 
tronul, alegând să fugă, Lordul din Meah, tatăl lui 
Roland Havilliard şi unul dintre cei mai puternici 
lorzi din Adarlan, îşi adusese garnizoana de soldaţi 
chiar peste graniţa spre Terrasen. Şi revendicase 
acest port pentru el. 

— Aici sunt campaţi cincizeci de soldaţi, le 
avertiză Aedion pe ea şi pe Lysandra. 

Creatura metamorfică se umflă în pene ca şi 
când ar fi spus: „Şi?” El își încleștă maxilarul. 

— Crede-mă, şi eu vreau să-i distrug. Dar... 

— Eu nu mă ascund în regatul meu, interveni 
Aelin. Şi nu voi pleca fără să le aduc aminte cui 
aparţine pământul acesta. 

Aedion rămase tăcut când cotiră, îndreptându- 
se spre micul han de lângă mare, pe care Lysandra 
îl cercetase în acea dimineaţă, în partea cealaltă a 
oraşului dinspre templu. 

Templul pe care soldaţii avuseseră tupeul să-l 
folosească drept baracă. 

— Are legătură cu faptul că vrei să transmiţi un 
mesaj Adarlanului sau lui Darrow? întrebă în cele 
din urmă Aedion. 

— Are legătură cu eliberarea oamenilor mei, 
care au avut de-a face prea mult timp cu rahaţii 
ăştia de adarlanieni, izbucni Aelin, oprindu-şi iapa 
în faţa curţii hanului. 

Ghearele Lysandrei îi intrară în umăr ca o 
confirmare tăcută. La doar câţiva paşi de zidul uzat 
al curţii, marea strălucea în culoarea safirului. 

— O să plecăm la căderea nopţii. 

Aedion rămase tăcut, chipul fiindu-i parţial 
ascuns când proprietarul hanului ieşi repede, iar ei 
îşi asigurară o cameră pentru noapte. Aelin îl lăsă 
pe verişorul ei să se pregătească un pic, luptându- 
se să-şi controleze magia. Ea nu eliberase niciun 
strop în această dimineaţă, dorindu-şi să fie în 
deplinătatea forţelor pentru ce urmau să facă la 
venirea serii, dar efortul o smuci - era o 
mâncărime care nu-i dădea pace, o latură pe care 
nu o putea domoli. 

Abia după ce se instalară confortabil în camera 
lor minusculă cu două paturi şi cu Lysandra 


cocoţată pe pervazul geamului, Aedion spuse: 

— Aelin, ştii că am să te ajut - ştii că-i vreau 
plecaţi pe ticăloşii ăia. Dar oamenii din Ilium 
trăiesc aici de secole, conştienţi că, în vreme de 
război, sunt primii atacați. 

Nu fu nevoit să adauge că soldaţii aceia ar fi 
putut să se întoarcă imediat ce ei ar fi plecat. 

Lysandra lovi fereastra - o cerere tăcută. Aelin 
merse spre ea şi deschise fereastra ca să lase briza 
mării să intre. 

— Simbolurile au putere, Aedion, spuse ea, 
urmărind cum creatura metamorfică îşi întinde 
aripile pătate. Ea citise multe cărţi în timpul 
competiţiei ridicole din Rifthold. 

El pufni. 

— Ştiu. Crede-mă... Le-am folosit în avantajul 
meu cât de des am putut. 

El atinse măciulia din os a sabiei din Orynth ca 
să se facă înţeles. 

— Acum că mă gândesc la asta, cândva le-am 
spus exact acelaşi lucru lui Dorian şi lui Chaol. 

Scutură din cap când îşi aduse aminte. 

Aelin se rezemă de pervazul ferestrei. 

— llium era o fortăreață a mycenienilor. 

— Mycenienii nu sunt decât un mit - au fost 
alungaţi în urmă cu trei sute de ani. Dacă te uiţi 
după simboluri, sunt cam depăşite şi dezbinate. 

Ea ştia asta. Mycenienii stăpâniseră cândva 
lliumul, nu ca nobili, ci drept lorzi ai crimei. Şi, în 
timpul unui război de acum foarte mult timp, flota 
lor mortală jucase un rol atât de important în 
victorie, încât fuseseră declaraţi legitimi de regele 
de atunci, până la exilul de câteva secole mai 


târziu, pentru refuzul de a veni în Terrasen ca să 

ajute în alt război. 

Ea întâlni ochii verzi ai Lysandrei când îşi 
cobori aripile, răcorită suficient. Fusese distantă pe 
drum, săptămâna asta, preferând penele sau blana 
în locul pielii. Poate era din cauză că o parte din 
inima ei călătorea acum spre Orynth, cu Ren şi 
Murtaugh.  Aelin mângâie capul mătăsos al 
prietenei sale. 

— Mycenienii au abandonat Terrasenul ca să 
nu moară într-un război în care nu credeau. 

— Şi s-au destrămat şi au dispărut curând după 
aceea, fără să mai fie văzuţi vreodată, replică 
Aedion. Ce vrei să spui? Crezi că, dacă eliberezi 
lliumul, ai să-i chemi din nou? Au dispărut de mult, 
Aelin, împreună cu dragonii lor de mare. 

Într-adevăr, în oraş nu era nici urmă de 
legendara flotă şi de războinicii care navigaseră 
spre războaie peste mări îndepărtate şi violente, 
care apăraseră graniţele cu propriul sânge vărsat 
în valurile de dincolo de ferestre. Şi cu sângele 
dragonilor lor de mare, pe care-i folosiseră drept 
aliaţi şi ca arme. Abia după moartea ultimului 
dragon, care suferise că fusese alungat din apele 
Terrasenului, mycenienii fuseseră cu adevărat 
pierduţi. Şi abia atunci când dragonii de mare 
aveau să se întoarcă, urmau şi mycenienii să 
revină acasă. Sau aşa spunea profeția lor antică. 

Aedion începu să scoată săbiile suplimentare 
ascunse în desagile lor, în afară de Damaris, şi le 
legă, una câte una. El se asigură că-i era bine prins 
pe lângă corp cuțitul lui Rowan înainte de a le 
spune lui Aelin şi Lysandrei, care încă stăteau 
lângă fereastră: 

— Ştiu că voi două credeţi că noi, bărbaţii, 
suntem aici ca să vă oferim o privelişte frumoasă şi 
hrană, dar eu sunt un general al Terrasenului. 
Trebuie să găsim o armată adevărată - nu să ne 
pierdem timpul urmărind fantome. Dacă nu 
obţinem o armată spre nord până la mijlocul 
toamnei, furtunile iernii ne vor ţine departe de 
uscat şi mare. 

— Dacă te pricepi atât de bine la simbolurile 
care deţin o asemenea putere, Aedion, spuse ea, 
atunci ştii de ce este important lliumul. Nu putem 
lăsa Adarlanul să-l deţină. Dintr-o mulţime de 
motive. Ea era sigură că verişorul ei se gândise 
deja la toate. 

— Aşadar, să recucerim oraşul, le provocă 
Aedion. Dar trebuie să navigăm până la răsărit. 

Verişorul ei miji ochii. Templul. 

— Are legătură cu faptul că ţi-au luat şi 
templul, nu-i aşa? 

— Templul acela este dreptul meu din naştere, 
spuse Aelin. Nu pot să las nepedepsită insulta asta. 

Îşi roti umerii. Să le dezvăluie planurile, să le 
explice motivele... Ar fi trebuit să-i pregătească. 
Dar ea promisese că avea să încerce să fie mai... 
deschisă cu planurile ei. Şi măcar pentru 
chestiunea de faţă putea să o facă. 

— Pentru Adarlan şi pentru Darrow. Nu şi dacă 
într-o zi am să-mi revendic tronul. 

Aedion se gândi. Apoi pufni, schiţând un 
zâmbet. 

— O regină necontestată nu doar de sânge, ci 
şi de legende. Rămase pe gânduri. Vei fi regina 
necontestată dacă vei face flacăra regilor să 

strălucească din nou. 

— Păcat că Lysandra nu poate să transforme şi 
obiecte, mormăi Aelin. 

Lysandra cârâi aprobator, umflându-şi penele. 

— Se spune că flacăra regilor a înflorit o dată 
în timpul domniei lui Orlon, spuse gânditor Aedion. 
Doar o singură floare, găsită în Oakwald. 

— Ştiu, spuse încet Aelin. A păstrat-o presată 
în sticlă, pe biroul lui. 

Ea îşi mai aducea încă aminte de micuța floare 
roşie cu portocaliu, atât de simplă, dar atât de 
vibrantă, încât mereu o lăsa fără suflare. Inflorise 
pe câmpiile şi pe munţii din regat în ziua în care 
Brannon păşise pe acest continent. ŞI, timp de 
secole după aceea, dacă se găsea măcar o singură 
floare, suveranul de atunci era considerat 
binecuvântat, iar regatul cu adevărat paşnic. 

Inainte ca floarea să fie găsită în a doua 
decadă a domniei lui Orlon, ultima fusese văzută 
cu nouăzeci şi cinci de ani în urmă. Aelin înghiţi cu 
greu. 

— Nu cumva Adarlanul... 

— Darrow o are, spuse Aedion. A fost singurul 
obiect de-al lui Orlon pe care a reuşit să-l ia înainte 
ca soldaţii să cucerească palatul. 

Aelin dădu din cap, magia ei licărind drept 
răspuns. Până şi sabia din Orynth căzuse în mâinile 
Adarlanului - până să o recupereze Aedion. Da, 
probabil că verişorul ei înţelegea mai mult decât 
oricine altcineva ce putere putea avea un singur 
simbol. Cum pierderea sau recuperarea unuia 
putea distruge sau aduna o armată, un popor. 


Destule - regatul ei îndurase destu/e dureri şi 

stricăciuni. 

— Haideţi! le îndemnă ea pe Lysandra şi pe 
Aedion, îndreptându-se spre uşă. Am face bine să 
mâncăm înainte să dezlănţuim iadul. 


Capitolul 13 


De mult nu mai văzuse Dorian atât de multe 
stele. 

Mult în spatele lor, fumul încă păta cerul, 
fuioarele fiind luminate de semiluna de deasupra. 
Măcar strigătele încetaseră să se mai audă cu 
câţiva kilometri în urmă. Împreună cu sunetul surd 
al aripilor puternice. 

Aşezat în spatele lui în barca străjuită de un 
singur catarg, prinţul Rowan Whitethorn privi peste 
întinderea calmă şi întunecată a mării. Ei 
navigaseră spre sud, împinşi de magia prinţului, 
către Insulele Moarte. Războinicul Fae îi adusese 
repede spre coastă, unde nu avusese nicio 
remuşcare să fure barca în timp ce proprietarul ei 
se concentra asupra oraşului care intra în panică 
spre vest. Şi în tot acest timp, Dorian fusese tăcut, 
inutil. Ca atunci când oraşul îi fusese distrus, iar 
poporul, ucis. 

— Ar trebui să mănânci, spuse Rowan din 
celălalt capăt al bărcii mici. 

Dorian se uită la sacul cu provizii pe care îl 
furase Rowan. Pâine, brânză, mere, peşte uscat... 
Lui Dorian i se întoarse stomacul pe dos. 

— Ai fost împuns de un spin otrăvit, spuse 
Rowan, cu vocea la fel de domoală ca valurile care 


se loveau de barca lor când un vânt rapid îi 

împingea din spate. Magia ta s-a consumat pentru 
că te-a ţinut în viaţă şi te-a ajutat să mergi. Trebuie 
să mănânci, altfel nu ai să-ţi revii. Făcu o pauză. 
Aelin nu te-a avertizat în privinţa asta? 

Dorian înghiţi. 

— Nu. Ea nu prea a avut timp să mă înveţe 
despre magie. 

Se uită în spatele bărcii, unde Rowan ţinea 
cârma cu o mână. Urechile ascuţite încă îl şocau, 
chiar şi la câteva luni după ce-l cunoscuse pe 
mascul. lar părul argintiu... 

Nu era ca părul lui Manon, de un alb imaculat 
ca al luminii lunii sau al zăpezii. 

Se întrebă ce se întâmplase cu Aripa 
Conducătoare - care ucisese pentru el, care îl 
cruţase. N 

De fapt, nu îl cruţase. Il salvase. 

Nu era un prost. Ştia că ea o făcuse pentru că, 
din cine ştie ce motiv, i se păruse util. Ea îi era la 
fel de străină ca războinicul care stătea în celălalt 
capăt al bărcii - ba chiar mai străină. 

Şi totuşi, întunericul, violenţa şi modul dezolant 
şi sincer de a privi lumea... Cu ea, nu se punea 
problema secretelor. Sau a minciunilor. 

— Trebuie să mănânci ca să-ţi păstrezi 
puterea, continuă Rowan. Magia ta se hrăneşte din 
energia ta - din tine. Cu cât eşti mai odihnit, cu 
atât puterea este mai mare. Şi, mai important, cu 
atât ai mai mult control. Puterea ta este de sine 
stătătoare, dar este şi o parte din tine. Dacă este 
lăsată la întâmplare, o să te consume, o să te 
folosească drept unealtă. Rowan îşi dezgoli dinţii 

cunoaştem îi place să îşi elibereze puterea, să o 
folosească pe fleacuri, ca să o domolească. 

Dorian simţea ca pe o lovitură fizică privirea 
pătrunzătoare a lui Rowan. 

— Tu alegi cât îi permiţi să facă parte din viaţa 
ta, cum să o foloseşti - dar dacă mai continui fără 
să o controlezi, Maiestate, o să te distrugă. 

Dorian simţi un fior pe şira spinării. 

Şi, poate din cauză că se aflau în largul 
oceanului sau din cauza stelelor nenumărate de 
deasupra, Dorian spuse: 

— Nu a fost suficientă. În ziua aia... în ziua în 
care a murit Sorscha, nu a fost suficientă ca să o 
salvez. El îşi întinse mâinile în poală. Vrea doar să 
distrugă. 

Se aşternu tăcerea, iar Dorian se întrebă dacă 
nu cumva Rowan adormise. Nu îndrăznise să 
întrebe când dormise prinţul ultima dată; cu 
siguranţă mâncase destul pentru un om lihnit. 

— Nici eu nu am fost acolo ca să-mi salvez 
parteneră când a fost ucisă, spuse în cele din urmă 
Rowan. 

Dorian se ridică în picioare. Aelin îi spusese 
destule despre trecutul prinţului, dar nu asta. El 
presupunea că nu era secretul sau necazul ei ca să 
îl împărtăşească. 

— Îmi pare rău, zise Dorian. 

Magia lui simţise legătura dintre Aelin şi Rowan 
- legătura care îi unea mai mult decât sângele, 
decât magia lor, iar el presupusese că se datora 
faptului că erau parteneri şi că nu spuseseră asta 
nimănui. Dar dacă Rowan avea deja o parteneră, 

— Ai să urăşti lumea, Dorian, rosti Rowan. Ai să 
te urăşti. Ai să-ţi urăşti magia şi fiecare moment de 
pace sau de fericire. Eu am avut luxul unui regat 
paşnic şi nimeni nu a depins de mine. Tu nu eşti în 
aceeaşi situaţie. 

Rowan întoarse cârma, urmând cursul apei mai 
departe spre mare, pe lângă ţărmul înclinat, 
asemenea unui zid abrupt de roci. El ştiuse că 
navigaseră repede, dar trebuia să fie la jumătatea 
drumului spre graniţa sudică - şi că plutiseră mult 
mai rapid decât îşi dăduse seama la adăpostul 
întunericului. 

Dorian spuse în cele din urmă: 

— Sunt suveranul unui regat distrus. Pe 
oamenii mei nu ştiu cine îi conduce. lar acum că 
fug... El scutură din cap, extenuarea chinuindu-i 
oasele. Mi-am cedat regatul lui Erawan? Ce... ce 
mai pot să fac de acum încolo? 

Scârţâitul bărcii şi susurul apei erau singurele 
sunete. 

— Între timp, oamenii tăi au aflat că nu te 
numeri printre cei morţi. De tine depinde să le spui 
cum să interpreteze asta - dacă să creadă că i-ai 
abandonat sau dacă să te vadă ca pe un bărbat 
care pleacă să găsească ajutor, ca să-i salveze. 
Trebuie să clarifici chestiunea. 

— Ducându-mă în Insulele Moarte. 

El dădu din cap. 

— Aelin, în mod nesurprinzător, are un trecut 
plin cu Lordul Pirat. Tu nu ai. Este în interesul tău 
să îl faci să te vadă ca pe un aliat util. Aedion mi-a 
spus că, mai demult, Insulele Moarte au fost 

armatele lui Erawan. Rolfe şi flota lui au fugit şi, cu 
toate că Rolfe este acum din nou conducătorul 
golfului Craniului, ai putea să te foloseşti de 
dizgraţia aceea ca să-l convingi. Convinge-l că nu 
eşti la fel ca tatăl tău şi că nu ai să le acorzi 
privilegii lui Rolfe şi piraţilor săi. 

— Adică să îi transform în corsari. 

— Ai aur, avem aur. Dacă a-i promite bani lui 
Rolfe şi a-i da mână liberă să prade navele lui 
Erawan înseamnă să ne asigurăm o flotă în Sud, 
am fi proşti să nu profităm de ocazie. 

Dorian se gândi la cuvintele prinţului. 

— Nu am întâlnit niciodată un pirat. 

— Ai întâlnit-o pe Aelin când încă pretindea că 
este Celaena, spuse sec Rowan. lţi promit că Rolfe 
nu o să fie cu mult mai groaznic. 

— Asta nu mă linişteşte. N 

El râse. Liniştea se lăsă din nou între ei. In cele 
din urmă, Rowan zise: 

— Îmi pare rău pentru Sorscha. 

Dorian ridică din umeri şi uri gestul, de parcă 
acesta i-ar fi ştirbit însemnătatea lui Sorscha, 
curajul ei - locul special din inima lui. 

— Ştii, spuse el, uneori îmi doresc să fi fost 
Chaol aici - să mă ajute. Şi alteori mă bucur că nu 
este, ca să nu mai fie supus riscului. Mă bucur că 
este cu Nesryn, în Antica. 

El se uită cu atenţie la prinţ, la liniile mortale 
ale trupului său, la liniştea de prădător care-l 
caracteriza chiar şi acum, când conducea barca. 

— Ai putea... ai putea să mă înveţi despre 
magie? Nu totul, vreau să spun, dar... ce poţi, când 

Rowan se gândi pentru o clipă, iar apoi spuse: 

— Am cunoscut mulţi regi la viaţa mea, Dorian 
Havilliard. Şi doar un om cu adevărat rar putea să- 
mi ceară ajutorul la nevoie, să-şi lase mândria 
deoparte. 

Dorian era destul de sigur că mândria îi fusese 
sfâşiată de ghearele prinţului Valg. 

— Am să te învăţ cât de multe pot înainte de a 
ajunge în golful Craniului, spuse Rowan. Acolo s-ar 
putea să găsim pe cineva care a scăpat de 
măcelari - pe cineva care să te înveţe mai multe 
decât pot eu. 

— Ai învăţat-o pe Aelin. 

Liniştea se lăsă din nou. 

— Aelin este inima mea. Am învăţat-o tot ce 
ştiu şi a funcţionat deoarece magiile noastre s-au 
înţeles profund una pe cealaltă - la fel ca sufletele 
noastre. Tu eşti... diferit. Magia ta este o raritate. 
Ai nevoie de cineva care o înţelege sau care măcar 
să te instruiască. Dar pot să te învăţ să o 
controlezi; pot să te învăţ să te cufunzi în puterea 
ta şi să ai grijă de tine. 

Dorian îi mulţumi dând din cap. 

— Prima dată când ai întâlnit-o pe Aelin, ai 
ştiut...? 

El pufni. 

— Nu. Pe toţi zeii, nu! Voiam să ne ucidem unul 
pe celălalt. 

Amuzamentul îi licări pe chip. 

— Ea era... într-un loc foarte întunecat. 
Amândoi eram. Dar ne-am scos reciproc de sub 
influenţa lui. Am găsit o cale împreună. 


Pentru o clipă, Dorian nu făcu decât să se 

holbeze. Ca şi când i-ar fi citit gândurile, Rowan 
spuse: 

— Şi tu ai să-ţi găseşti calea, Dorian. Ai să-ți 
găseşti scăparea. 

El nu ştiu ce să spună ca să exprime ce simţea, 
aşa că oftă şi-şi ridică privirea spre cerul nesfârşit 
şi înstelat. 

— Spre Golful Craniului, aşadar! 

Zâmbetul lui Rowan fu o dungă albă în 
întuneric. 

— Spre Golful Craniului! 


Capitolul 14 


Îmbrăcată în hainele negre de luptă din cap 
până în picioare, Aelin Ashryver rămase în umbrele 
străzii din faţa templului şi îşi urmări verişorul 
căţărându-se pe clădirea de lângă el. 

Ei îşi asiguraseră deja îmbarcarea pentru a 
doua zi dimineaţă şi încă o altă navă mesager care 
să navigheze spre Wendlyn, cu scrisori în care 
cereau ajutor familiei Ashryver, semnate de Aelin 
şi de Aedion. Pentru că ceea ce aflaseră astăzi... 

În ultimii zece ani, el fusese în llium de 
suficiente ori, încât să se descurce. De obicei, el şi 
legiunea Bane campau în afara zidurilor oraşului şi 
se distrau atât de bine la taverne, că ajungea să 
vomite în propria-i cască în dimineaţa următoare. 
Era o situaţie deloc asemănătoare cu liniştea 
copleşitoare din timpul plimbării cu Aelin pe 
străzile galbene şi prăfuite, ambii deghizați şi 
antisociali. 


În toate vizitele în oraş, nu se imaginase 
179 


niciodată traversând străzile alături de regina lui şi 
nici nu se gândise că ea avea să afişeze o expresie 
atât de serioasă, uitându-se la oamenii speriaţi şi 
nefericiţi, la urmele războiului. 

Nimeni nu arunca flori în calea lor, nicio 
trompetă nu le cânta întoarcerea. Nu se auzeau 
decât vuietul mării şi şuieratul vântului şi se vedea 
doar soarele arzător de deasupra. Şi furia care 
undui din Aelin când văzu soldaţii postați prin 
oraş... 

Toţi străinii erau suficient de supravegheați, 
încât fuseseră nevoiţi să fie atenţi cu asigurarea 
transportului. In faţa oraşului şi a lumii, aveau să 
se îmbarce pe Summer Lady, la mijlocul dimineţii, 
şi să se îndrepte spre Suria. Insă, în schimb, urmau 
să se strecoare pe Wind-Singer, chiar înainte de 
răsărit, ca să navigheze spre sud. Plătiseră cu aur 
tăcerea căpitanului. 

Şi pentru informaţiile lui. Fuseseră pe cale să 
iasă din cabina căpitanului când acesta spusese: 
„Fratele meu este comerciant. Aduce mărfuri de pe 
tărâmuri îndepărtate. Săptămâna trecută mi-a dat 
de ştire că au fost zărite nave care se adunau pe 
coasta vestică a teritoriului Fae”. 

„Ca să navigheze aici?”, întrebase Aelin în 
acelaşi timp cu Aedion, care ceruse să afle „Câte 
nave?” 

„Cincizeci - toate nave de război”, spusese 
căpitanul, uitându-se precaut la ei şi presupunând 
că, fără îndoială, erau agenţii unuia dintre multele 
regate implicate în război. „O armată de războinici 
Fae au campat pe plaja de dincolo. Par să aştepte 

Era foarte probabil ca ştirea să se 
răspândească repede. Să-i facă pe oameni să intre 
în panică. Aedion scrisese un bilet prin care-l 
avertizase pe Aghiotantul său să pregătească 
legiunea Bane şi să contracareze toate zvonurile. 

Aelin se albise un pic la faţă, iar el îşi sprijinise 
o mână între omoplaţii ei ca să o echilibreze. Insă 
ea nu făcuse decât să se îndrepte uşor la atingerea 
lui şi să îl întrebe pe căpitan: 

— Fratele tău crede că Regina Maeve s-a aliat 
cu Morathul sau că vine să dea o mână de ajutor în 
Terassen? 

— Niciuna din variante, interveni căpitanul. Era 
doar în trecere pe acolo; deşi, dacă flota a ieşit 
aşa, mă îndoiesc de faptul că este secret. Nu ştim 
altceva - poate că navele erau pentru un alt 
război. 

Regina sa nu afişă nicio expresie din 
întunericul glugii. Aedion făcu la fel. 

Doar că faţa îi rămăsese aşa pe tot drumul la 
întoarcere şi în orele de după aceea, când îşi 
ascuţiseră armele, iar apoi se strecuraseră din nou 
pe străzi, la adăpostul întunericului. Dacă Maeve 
chiar strângea o armată ca să îi înfrunte... 

Aelin se opri pe acoperiş, cu mânerul 
strălucitor al lui Goldryn înfăşurat în material ca să- 
i ascundă strălucirea, iar Aedion aruncă o privire 
între silueta ei umbrită şi garda din Adarlan, care 
patrula pe lângă zidurile templului, la doar câţiva 
metri dedesubt. 

Însă verişorul ei întoarse capul spre oceanul 
din apropiere, ca şi când ar fi văzut tocmai până la 
Maeve şi flota ei în aşteptare. Dacă ticăloasa 

nemuritoare se alia cu Morathul... Cu siguranţă 
Maeve nu ar fi fost atât de proastă. Poate că cei 
doi conducători întunecaţi aveau să se distrugă 
unul pe celălalt în lupta lor pentru putere. Şi, foarte 
probabil, şi continentul între timp. 

Dar un Rege Întunecat şi o Regină Întunecată 
uniţi împotriva Aducătoarei-Focului... 

Ei trebuiau să acţioneze rapid. Să taie unul din 
capetele şarpelui înainte să se ocupe de celălalt. 

Materialul fâşâăi pe piele, iar Aedion se uită spre 
locul în care Lysandra aştepta în spatele lui, foarte 
atentă la semnalul lui Aelin. Ea era în hainele de 
călătorie - cam uzate şi murdare. Toată după- 
amiaza citise o carte care părea veche. Creaturile 
Uitate din adâncuri sau cum s-o fi numit. El schiţă 
un zâmbet când se întrebă dacă o împrumutase 
sau dacă o furase. 

Lady se uită spre locul în care Aelin încă stătea 
pe acoperiş, părând doar o umbră. Lysandra îşi 
drese un pic vocea şi spuse prea încet ca să audă 
cineva, regina sau soldaţii de pe stradă: 

— Ea a acceptat decretul lui Darrow prea 
calmă. 

— N-aş prea crede că este aşa. 

Dar el ştia la ce se referea creatura 
metamorfică. De când plecase Rowan, de când 
auziseră de căderea Riftholdului, Aelin fusese 
distrasă. Distantă. 

Ochii verzi deschis ai Lysandrei îl ţintuiră. 

— Este calmul dinaintea furtunii, Aedion. 

Toate instinctele lui de prădător se treziră. 

Privirea Lysandrei se îndreptă din nou spre 

— Vine o furtună. Una mare. 

Nu armata ce pândea în Morath, nu Darrow 
care complota în Orynth sau Maeve care-şi aduna 
armada, ci femeia de pe acoperişul acela, cu 
mâinile fixate de margine, în timp ce stătea 
ghemuită. 

— Nu-ţi este frică de...? 

El nu reuşi să spună şi restul. Cumva, se 
obişnuise ca Lysandra să îi păzească spatele lui 
Aelin - ideea i se păruse foarte interesantă. Rowan 
în dreapta ei, Aedion în stânga, Lysandra în spate: 
nimic şi nimeni nu ar fi ajuns la regina lor. 

— Nu... nu, niciodată, spuse creatura 
metamorfică. 

Ceva se relaxă în pieptul lui. 

— Dar, cu cât mă gândesc mai mult la asta, cu 
atât... pare că totul a fost plănuit cu mult timp în 
urmă. Erawan a avut zeci de ani la dispoziţie să 
atace înainte ca Aelin să se nască - zeci de ani în 
care nimeni cu puterile ei sau ale lui Dorian nu a 
existat ca să-l provoace. Totuşi soarta vrea ca el să 
acţioneze acum. Într-un moment în care 
Aducătoarea-Focului păşeşte pe pământ. 

— Unde vrei să ajungi? 

El se mai gândise la toate astea, în timpul 
lungilor ore de veghe de pe drum. Totul era 
îngrozitor, imposibil, dar... atât de multe lucruri din 
vieţile lor sfidau logica sau normalitatea. Creatura 
metamorfică de lângă el dovedea asta. 

— Morathul îşi  dezlănţuie ororile, spuse 
Lysandra. Maeve se agită pe mare. Două zeițe 
merg mână în mână cu Aelin. Mai mult decât atât, 

Dar poate că nu au vegheat-o. Poate că au... 
format-o. Aşadar, şi ele ar putea să o dezlănţuie 
într-o zi. Şi mă întreb dacă zeii s-au gândit la 
costurile acelei furtuni. Şi dacă au considerat că 
nenorocirile merită. 

El simţi un fior pe şira spinării. 

Lysandra continuă atât de încet, încât Aedion 
se întrebă dacă se temea mai mult de urechile 
zeilor decât de ale reginei. 

— Mai rămâne să vedem cât de întunecat este 
Erawan. Şi cât de puternic e focul lui Aelin. 

— Ea nu este un pion neştiutor. 

El i-ar fi sfidat pe zei, ar fi găsit o cale să îi 
ucidă, dacă ar fi ameninţat-o pe Aelin, dacă ar fi 
considerat că ţinuturile meritau să fie sacrificate 
pentru înfrângerea Regelui Întunecat. 

— ţi este chiar atât de greu să fii de acord cu 
mine, măcar o dată? 

— Nu te contrazic. 

— Mereu ai un răspuns pentru toate. Ea 
scutură din cap. Eşti nesuferit. 

Aedion rânji. 

— Este bine de ştiut că, în sfârşit, îţi intru pe 
sub piele. Sau ar trebui să spun „piei”? 

Chipul uluitor de frumos se transformă într- 
unul viclean. 

— Ai grijă, Aedion! Muşc. 

Aedion se apropie mai mult. Ştia că trebuia să 
respecte nişte limite cu Lysandra - că erau graniţe 
pe care nu le-ar fi încălcat şi chestiuni asupra 
cărora nu ar fi insistat. Nu după tot ce îndurase ea 
încă din copilărie, nu după ce îşi recâştigase 
libertatea. Nici după încercările prin care trecuse şi 

el. 

Chiar dacă încă nu îi spusese lui Aelin despre 
asta. Cum ar fi putut să o facă? Cum ar fi putut să 
îi explice ce i se făcuse, ce fusese obligat să facă în 
primii ani ai cuceririi? 

Dar flirtul cu Lysandra era inofensiv - pentru 
amândoi. Şi, pe toţi zeii, era bine să îi vorbească 
mai mult de un minut între transformări. Aşadar, el 
rânji şi spuse: 

— Bine că mă pricep să le fac pe femei să 
toarcă. 

Ea râse uşor, dar amuţi când se uită din nou 
spre regina lor, briza mării fluturându-i părul negru 
şi mătăsos. 

— Cât de curând, îl avertiză ea. 

Lui Aedion nu-i păsa de ce credea Darrow, de 
ce insinuase batjocoritor. Lysandra îi salvase viaţa 
- luptase pentru regina lor şi riscase totul, inclusiv 
la protejata ei, ca să îl salveze de la execuţie şi să 
îl reunească cu Aelin. El văzuse cât de des se 
uitase în spatele lor în primele câteva zile - ca şi 
când ar fi putut să o vadă pe Evangeline cu 
Murtaugh şi Ren. Ştia că şi acum o parte din ea se 
gândea la fată, tot aşa cum o parte din Aelin se 
gândea la Rowan. Se întrebă dacă avea şi el să 
simtă vreodată o astfel de iubire. 

Pentru Aelin, - dar... făcea parte din el, la fel ca 
membrele lui. Nu fusese niciodată o alegere, aşa 
cum fusese altruismul Lysandrei faţă de fetiţă, aşa 
cum Rowan şi Aelin se aleseseră unul pe celălalt. 
Poate că era o prostie să se gândească, având în 
vedere ceea ce fusese instruit să facă şi ce îi 

într-o mie de ani, dar, uitându-se la Aelin şi Rowan, 
uneori îi invidia. 

Nici măcar nu voia să se gândească la ce 
altceva insinuase Darrow - că, acum mai bine de 
zece ani, se încercase o uniune între Wendlyn şi 
Terrasen, preţul cerut fiind mariajul dintre el şi 
Aelin, doar ca să fie refuzată de rudele lor de 
dincolo de mare. 

Îşi iubea verişoara, dar gândul de a o atinge 
astfel îi făcea stomacul să se-ntoarcă pe dos. Avea 
senzaţia că sentimentul era reciproc. 

Ea nu îi arătase scrisoarea pe care o scrisese 
pentru Wendlyn. Nu se gândise până acum să îi 
ceară să o vadă. Aedion îşi ridică privirea spre 
silueta  singuratică din faţa mării vaste şi 
întunecate. 

Şi îşi dădu seama că nu voia să ştie. 

Era un general, un războinic călit de sânge, de 
furie şi de pierderi; văzuse şi făcuse lucruri care 
încă îl trezeau din somn, nopţi în şir, dar... Nu voia 
să ştie. Nu încă. 

— Ar trebui să plecăm înainte de răsărit, spuse 
Lysandra. Nu-mi place cum miroase locul ăsta. 

El îşi înclină capul spre cei cincizeci de soldaţi 
campaţi între zidurile templului. 

— Evident. 

Dar, înainte ca ea să poată vorbi, flăcări 
albastre scânteiară în vârfurile degetelor lui Aelin. 
Semnalul. 

Lysandra se transformă într-un leopard- 
fantomă, iar Aedion dispăru în umbre când ea 
scoase un răget care trezi căminele din apropiere. 


Oamenii ieşiră din case chiar în momentul în care 

soldaţii deschiseră porţile templului ca să vadă 
despre ce era vorba. 

Aelin cobori de pe acoperiş din câteva mişcări 
agile, aterizând cu graţia unei feline când soldaţii 
ieşiră pe stradă, cu armele scoase şi ochii mari. 

Ei căscară şi mai mult ochii când Lysandra se 
strecură lângă Aelin, mârâind. În timp ce Aedion o 
ajunse din urmă, în partea cealaltă. Impreună, îşi 
scoaseră glugile. Cineva suspină în spatele lor. Nu 
din cauza părului blond sau al chipurilor lor. Ci a 
mâinii încununate de flăcări albastre, când Aelin o 
ridică deasupra capului şi le spuse soldaţilor care 
îndreptau arbaletele spre ei: 

— leșiţi naibii din templul meu! 

Soldaţii clipiră. Unul dintre locuitorii oraşului 
din spatele lor începu să plângă atunci când o 
coroană de foc apăru deasupra capului lui Aelin, 
când materialul care acoperea sabia Goldryn arse, 
iar rubinul străluci într-un roşu sângeriu. 

Aedion le zâmbi ticăloşilor adarlanieni, îşi 
scoase scutul de pe spate şi spuse: 

— Doamna mea vă lasă să alegeţi: fie plecaţi 
acum... fie nu veţi mai pleca deloc. 

Soldaţii se priviră reciproc. Flacăra din jurul 
capului lui Aelin arse mai strălucitor, ca un far în 
întuneric. „Simbolurile chiar au putere.” 

lat-o, încoronată cu flăcări, un bastion 
împotriva întunericului. Aşadar, Aedion scoase 
sabia din Orynth, din teaca de pe spate. Cineva 
strigă când văzu sabia mare şi veche. 

Tot mai mulţi soldaţi umplură curtea deschisă 
a templului, de dincolo de poartă. Şi unii îşi 


scăpară armele, ridicând mâinile. Retrăgându-se. 

— Laşilor! mârâi un soldat, ieşind în faţă. 

Era un comandant, după decoraţiile de pe 
uniforma-i roşie cu auriu. Un om. Fără inele negre. 
Strâmbă din buze când se uită la Aedion, la scutul 
şi sabia pe care el le ţinea înclinate şi pregătite 
pentru a vărsa sânge. 

— Lupul Nordului. Rânji şi mai mult. Şi 
ticăloasa care scuipă foc. 

Aelin, spre meritul ei, păru plictisită şi le spuse 
o ultimă dată soldaţilor umani, adunaţi acolo, care 
se agitau pe loc: 

— Trăiţi sau muriţi; este alegerea voastră. Dar 
alegeţi acum. 

— Nu o ascultați pe  căţea! izbucni 
comandantul. Sunt doar scamatorii, spuse Lordul 
Meah. 

Dar alţi cinci soldaţi îşi aruncară armele şi 
fugiră. Fugiră brusc pe străzi. 

— Altcineva? întrebă încet Aelin. 

Rămaseră treizeci şi cinci de soldaţi, cu armele 
scoase şi feţele  împietrite. Aedion luptase 
împotriva unor asemenea oameni, dar şi de partea 
lor. Aelin se uită întrebătoare la el. Aedion dădu 
aprobator din cap. Comandantul îi avea sub control 
- aveau să se retragă numai odată cu bărbatul. 

— Haideţi, atunci! Să vedem ce ai de oferit, 
spuse comandantul zeflemitor. Am fiica minunată a 
unui fermier pe care vreau să o termin... 

Ca şi când ar fi stins o lumânare, Aelin suflă 
spre bărbat. 

Pentru prima dată, comandantul tăcu. Ca şi 
când toate gândurile şi toate sentimentele i-ar fi 


încremenit. Apoi corpul păru să-i înţepenească, de 

parcă s-ar fi transformat în piatră. 

Şi, pentru o clipă, Aedion crezu că bărbatul 
chiar se transformase în piatră când pielea lui şi 
uniforma adarlaniană căpătară diverse nuanţe de 
gri. 

Dar, când briza mării suflă pe lângă el şi din 
bărbat nu mai rămase decât cenuşă, Aedion îşi 
dădu şocat seama de ceea ce făcuse ea. 

Il arsese de viu. Din interior. Cineva ţipă. 

— V-am avertizat, fu tot ce spuse Aelin. 

Câţiva soldaţi fugiră. 

Dar cei mai mulţi rămaseră pe loc, ura şi 
dezgustul strălucindu-le în ochi când văzură magia; 
când se uitară la regina lui - la el. 

Şi Aedion zâmbi ca lupul care era când ridică 
sabia din Orynth şi se dezlănţui asupra rândului de 
soldaţi care-şi ridicau armele spre stânga, 
Lysandra sărind spre dreapta cu un mâărâit gutural, 
iar Aelin vărsă flăcări aurii şi rubinii asupra lumii. 


Recuceriră templul în doar douăzeci de minute. 

Trecură numai zece înainte să preia controlul, 
soldaţii fiind ori morţi, ori, dacă se predaseră, duşi 
în temniţa oraşului de bărbaţii şi femeile care se 
alăturaseră luptei. Celelalte zece minute fură 
risipite în căutarea soldaţilor ascunşi. Nu le mai 
găsiră decât lucrurile, şi gunoaiele, şi templul 
dărăpănat, numele brutelor adarlaniene scrijelite 
pe zidurile sacre şi anticele urne cu foc etern, 
stinse sau folosite ca oale de noapte... 


Aelin le permisese tuturor să vadă cum trimite 

un foc nimicitor peste tot, mistuind orice urmă a 
soldaţilor acelora, îndepărtând mizeria, praful şi 
găinaţul de pescăruş de ani de zile, ca să dezvăluie 
sculpturile antice şi glorioase de dedesubt, din 
fiecare stâlp, treaptă şi zid. 

Complexul templului era format din trei clădiri 
în jurul unei mari curţi: arhivele, reşedinţa 
preoteselor moarte de mult şi templul propriu-zis, 
unde se afla Piatra antică. In arhive, de departe cel 
mai uşor de apărat, îi lăsă pe Aedion şi pe 
Lysandra să găsească un loc potrivit pentru 
odihnă, un zid de flăcări înconjurând acum întregul 
loc. 

Lui Aedion încă-i străluceau ochii de fiorul 
luptei, când ea pretinse că voia să rămână singură 
pentru o clipă lângă Piatră. El luptase frumos - iar 
ea se asigurase că-i lasă în viaţă câţiva oameni pe 
care să-i doboare. In seara asta, ea nu era singurul 
simbol de aici, nu era singura privită. 

Cât despre creatura care îi sfâşiase pe soldaţi 
cu o sălbăticie feroce... Aelin o lăsă din nou în 
forma ei de uliu, cocoţat pe o grindă putrezită din 
arhivele cavernoase, fixând cu privirea 
reprezentarea imensă a unui dragon de mare 
sculptat în podea, dezvăluit în sfârşit de focul 
nimicitor. Una dintre multele sculpturi 
asemănătoare, moştenirea unui popor de mult 
exilat. 

Din toate locurile din templu, se auzeau 
valurile care se spărgeau mult dedesubt. Nu era 
nimic care să absoarbă sunetul, să îl diminueze. 
Camerele şi curţile imense şi frumoase, unde ar fi 


trebuit să fie altarele, statuile şi grădinile de 

meditaţie, erau complet goale, învăluite încă de 
fumul focului ei. 

Era mulţumită, pentru că focul putea să 
distrugă, dar să şi purifice. 

Ea  traversă pământurile întunecate din 
complexul templului, spre cel mai tainic şi sfânt 
sanctuar, care se întindea spre buza mării. Lumina 
aurie pătrundea pe terenul stâncos din faţa 
treptelor locului sacru - era lumina din cazanele cu 
flăcări, acum eterne, în onoarea darului lui 
Brannon. 

Încă îmbrăcată în negru, Aelin fu doar o umbră 
când domoli focurile în tăciuni sfârâitori şi intră în 
inima templului. 

Un zid mare din piatră fusese construit spre 
mare ca să împiedice furia furtunilor, dar, chiar şi 
aşa, spaţiul era umed, iar aerul foarte sărat. 

Aelin trecu de anticamera imensă şi păşi 
printre cei doi stâlpi groşi, care încadrau altarul 
interior. În capătul îndepărtat, deschis spre furia 
mării de dincolo, se ridică masiva Piatră neagră. 

Era netedă ca sticla, fără îndoială datorită 
mâinilor smerite care o atinseseră de-a lungul 
mileniilor, şi poate la fel de mare ca taraba unui 
fermier. Aceasta se ridica şi atârna spre mare, iar 
lumina stelelor se reflectă de pe suprafaţa crăpată 
când Aelin stinse toate flăcările, mai puţin singura 
lumânare albă ce pâlpâia în mijlocul Pietrei. 

Sculpturile templului nu dezvăluiau niciun 
semn Wyrd sau alte mesaje de la Neamul 
Mititelelor. Doar spirale şi cerbi. 

Aşadar, trebuia să apeleze la vechile metode. 


Aelin urcă micile trepte care le permiteau 

pelerinilor să privească Piatra sacră - apoi păşi pe 
ea. 


Capitolul 15 


Marea părea nemişcată. 

Aelin scoase cheia Wyrd din jachetă, lăsând-o 
să-i stea între sâni când se aşeză pe buza pietrei şi 
privi marea acoperită de întuneric. 

Şi aşteptă. 

Semiluna argintie începea să coboare, când o 
voce masculină şi profundă se auzi în spatele ei: 

— Pari mai tânără decât credeam. 

Aelin fixă marea cu privirea, chiar dacă 
stomacul i se strânse. 

— Dar la fel de atrăgătoare, nu? 

Nu auzi paşi, dar vocea fu cu siguranţă mai 
aproape când el spuse: 

— Măcar fiica mea a avut dreptate în privinţa 
modestiei tale. 

— Ciudat, ea n-a insinuat niciodată că ai simţul 
umorului. 

Vântul adia uşor. Nişte picioare lungi şi 
musculoase ieşind de sub armura veche apărură 
lângă ale ei, cu sandale, atârnând în valuri. În cele 
din urmă, ea îndrăzni să-şi întoarcă privirea şi văzu 
că armura se continua spre trupul masiv al unui 
bărbat, cu un chip frumos, cu oase puternice. El ar 
fi putut să facă pe oricine să creadă că era real - 
dacă lumina albastră n-ar fi lucit palid în jurul lui. 

Aelin îşi plecă uşor capul spre Brannon. 

Zâmbetul schiţat de el fu singurul răspuns, 
părul auriu-roşcat mişcându-i-se în lumina lunii. 

— O luptă brutală, dar eficientă, spuse el. 

Ea ridică din umeri. 

— Mi s-a spus să vin la templul ăsta. L-am găsit 
ocupat. Aşadar, l-am eliberat. Cu plăcere. 

El zâmbi. 

— Nu pot să rămân mult timp. 

— Dar ai să reuşeşti să-mi transmiţi cât mai 
multe avertismente codate posibil, nu? 

Brannon ridică din sprâncene şi amuzamentul i 
se citi în ochii căprui. 

— Le-am rugat pe prietenele mele să-ți 
transmită să vii pentru un motiv. Ştii asta. 

— O, sunt sigură. Altfel, nu ar fi riscat să 
revendice templul. Dar, mai întâi, spune-mi despre 
Maeve. Se săturase să aştepte să primească 
mesaje de la e/e. Avea propriile-i întrebări. 

Brannon strânse din buze. 

— Spune-mi ce anume vrei să ştii. 

— Poate fi ucisă? 

Regele întoarse capul spre ea. 

— Este bătrână, moştenitoarea Terrasenului. 
Era bătrână când eu eram copil. Are planuri pe 
termen lung... 

— Ştiu, ştiu. Dar o să moară dacă am să-i înfig 
o sabie în inimă? Dacă am să-i tai capul? 

El făcu o pauză. 

— Nu ştiu. 

— Ce? 

Brannon scutură din cap. 

— Nu ştiu. Toate creaturile Fae pot fi ucise, şi 
totuşi, ea a depăşit cu mult speranţa noastră 
extinsă de viaţă, iar puterea ei... nimeni nu-i 


înţelege cu adevărat puterea. 

— Dar ai călătorit cu ea ca să recuperezi 
cheile... 

— Nu ştiu, ce să zic, dar ea se teme de mult 
timp de flacăra mea. Şi de ata. 

— Nu este Valg, nu-i aşa? 

El râse încet. 

— Nu. E la fel de rece ca unul, dar nu este. 

Conturul siluetei lui Brannon începu să se 
înceţoşeze un pic. 

Însă el îi citi întrebarea în privire şi-i făcu semn 
din cap să continue. 

Aelin înghiţi, încleştându-şi uşor maxilarul când 
expiră forţat. 

— O să-mi fie vreodată mai uşor să-mi 
controlez puterea? 

Privirea lui Brannon se îmblânzi o clipă. 

— Da şi nu. Felul în care îţi influenţează relaţia 
cu cei din jurul tău devine mai greu de gestionat 
decât puterea în sine - totuşi are legătură şi cu 
asta. Magia, sub orice formă ar fi ea, nu este un 
simplu dar; totuşi focul... Ardem nu doar în magia 
noastră, ci şi în sufletele noastre. La bine şi la rău. 
Atenţia i se îndreptă spre Goldryn, care se zărea 
peste umărul ei şi râse surprins. A murit bestia din 
peşteră? 

— Nu, dar mi-a spus că îi este dor de tine şi că 
ar trebui să-i faci o vizită. Este singur acolo. 

Brannon chicoti din nou. 

— Noi doi ne-am fi distrat împreună. 

— Încep să-mi doresc să te fi trimis pe tine să 
te ocupi de mine, nu pe fiica ta. Probabil că simţul 
umorului sare peste o generaţie. 


Poate că greşise spunând asta. Pentru că 

umorul dispăru imediat de pe chipul bronzat, ochii 
căprui devenind reci şi duri. Brannon o apucă de 
mână, dar degetele îi trecură prin ale ei - chiar 
spre piatră. 

— Lacătul, Moştenitoarea Terrasenului. Pentru 
el te-am chemat aici. În Mlaştinile Stâncoase, zace 
oraşul scufundat - Lacătul este ascuns acolo. Ai 
nevoie de el ca să potriveşti din nou cheile în 
poarta Wyrd distrusă. Este singura cale de a o 
plasa acolo şi de a o sigila permanent. Fiica mea te 
imploră... 

— Ce Lacăt? 

— Găsește Lacătul. 

— Unde anume în Mlaştinile Stâncoase? Nu 
este un loc tocmai mic... 

Brannon dispăru. 

Aelin se încruntă şi băgă Amuleta din Orynth 
înapoi în cămaşă. 

— Bineînţeles că există un nenorocit de lacăt, 
mormăi ea. 

Gemu uşor când se ridică în picioare şi se 
încruntă la marea întunecată, ale cărei valuri se 
spărgeau doar la câţiva metri distanţă. La regina 
antică din partea cealaltă, care-şi pregătea flota. 

Aelin scoase limba. 

— Ei bine, dacă Maeve n-ar fi vrut deja să 
atace, asta cu siguranţă o s-o convingă, spuse 
tărăgănat Aedion din umbrele din apropierea 
stâlpului. 

Aelin înţepeni, şuierând. 

Verişorul ei îi zâmbi, dinţii fiindu-i albi ca luna. 

— Crezi că nu ştiam că mai există un motiv 


pentru care ai vrut să recucerim templul? Sau că 

primăvara asta în Rifthold nu m-a învăţat nimic 
despre tendinţa ta de a plănui mai multe lucruri 
deodată? 

Ea îşi dădu ochii peste cap, coborând de pe 
piatra sacră şi păşind pe scări. 

— Presupun că ai auzit totul. 

— Brannon chiar mi-a făcut semn cu ochiul 
când a dispărut. 

Ea îşi încleştă maxilarul. 

Aedion îşi rezemă umărul de stâlpul sculptat. 

— Un lacăt, ei? Şi când, mai exact, aveai de 
gând să ne spui despre noul plan? 

Ea veni spre el. 

— Când aş fi avut chef. Atunci. Şi nu este un 
plan nou - nu încă. Aliaţii rămân telul nostru, nu 
ordinele criptice din partea unui rege mort. 

Aedion  zâmbi. O mişcare din umbrele 
întunecate ale templului îi atrase atenţia, iar Aelin 
oftă. 

— Voi doi chiar sunteţi nesuferiţi. 

Lysandra zbură pe o statuie din apropiere şi 
cârâi cam obraznic. 

Aedion îşi strecură un braţ în jurul umerilor lui 
Aelin,  conducând-o înapoi spre reşedinţa 
dărăpănată din complex. 

— Regat nou, tradiţii noi, ai spus. Chiar şi 
pentru tine. Incepi cu câteva intrigi şi secrete care- 
mi iau ani buni din viaţă, de fiecare dată când faci 
o mare dezvăluire. Deşi trucul nou cu cenuşa chiar 
mi-a plăcut. Foarte artistic. 

Aelin îl lovi în coaste. 

— Nu... 

Ea amuţi când nişte paşi scârţâiră pe pământul 

uscat din curtea alăturată. Vântul suflă pe lângă ei, 
purtând mirosul pe care îl cunoşteau prea bine. 

De Valg. Era unul puternic, dacă trecuse prin 
zidul ei de flăcări. 

Aelin o scoase pe Goldryn în timp ce lama lui 
Aedion şuieră încet, sabia din Orynth licărind ca 
oţelul proaspăt forjat în lumina lunii. Lysandra 
rămase la înălţime, ascunzându-se mai mult în 
umbre. 

— Am fost vânduți sau doar avem ghinion? 
şopti Aedion. 

— Probabil ambele, mormăi Aelin când silueta 
apăru printre doi stâlpi. 

El era îndesat, un pic supraponderal - nu 
poseda deloc frumuseţea imposibilă pe care prinții 
Valg o preferau când ocupau un corp uman. Dar 
duhoarea nepământeană, în ciuda colierului de la 
gâtul gros... Era mult mai puternică decât de 
obicei. 

Bineînţeles că Brannon nu s-ar fi deranjat să o 
avertizeze. 

Valgul păşi în lumina torţelor sacre. 

Gândurile o părăsiră când îi văzu chipul. 

Şi Aelin ştiu că Aedion avusese dreptate: 
acţiunile ei din seara asta trimiseseră un mesaj. O 
precizare clară a locului în care se afla. Erawan 
aşteptase întâlnirea mai mult de câteva ore. lar 
regele Valg îi ştia trecutul, din ambele perspective. 

Pentru că Supraveghetorul-şef din Endovier era 
cel care le rânjea acum. 

Ea încă mai avea coşmaruri cu el. 

Coşmaruri în care-i apărea cu faţa rumenă şi 
obişnuită, uitându-se chiorâş la ea şi la celelalte 
femei din Endovier. Cu râsul lui, când fusese 
dezbrăcată până în talie şi biciuită în văzul lumii, 
apoi lăsată să atârne de cătuşe în frig sau în 
soarele arzător. Cu zâmbetul lui, când fusese 
aruncată în puţurile întunecate; cu rânjetul încă 
larg când o scoseseră de acolo, după câteva zile 
sau săptămâni. 

Mânerul sabiei Goldryn deveni lipicios în mâna 
ei. Flăcările se aprinseră instantaneu de-a lungul 
degetelor de la cealaltă mână. Ea îl înjură pe 
Lorcan pentru că recuperase inelul de aur, pentru 
că furase singura parte imună, salvatoare. 

Aedion se uita când la unul când la altul şi 
înţelese că ea îl recunoştea. 

Supraveghetorul din Endovier rânji 
dispreţuitor: 

— Nu ne faci cunoştinţă, sclavo? 

Calmul pe care-l afişa verişorul ei îi spuse 
destule despre ce înţelesese - ca şi micile cicatrice 
de pe încheieturile mâinilor ei, unde fuseseră 
cătuşele. 

Aedion păşi între ei, analizând fără îndoială 
toate sunetele şi umbrele, şi mirosurile, ca să vadă 
dacă bărbatul era singur, estimând cât de greu şi 
cât de mult timp ar fi trebuit să lupte ca să scape 
de aici. Lysandra zbură pe un alt stâlp, pregătită să 
se transforme şi să lovească, la un singur cuvânt. 

Aelin încercă să-şi adune mândria care o 
apărase şi o ajutase să scape de toate, jucând la 


cacealma. Insă nu-l văzu decât pe bărbatul care le 

târâia pe femeile acelea în spatele clădirilor; nu 
auzi decât sunetul porţii din fier izbite deasupra ei, 
în puţul întunecat; nu simţi decât mirosul sării, al 
sângelui şi al corpurilor nespălate; nu-şi simţi decât 
sângele fierbinte, alunecându-i pe spatele distrus... 

„Nu o să-mi fie teamă, nu o să-mi fie teamă... 

— Prin regate nu mai sunt băieţi chipeşi cărora 
să le iei trupul? spuse tărăgănat Aedion, trăgând 
de timp ca să-şi calculeze şansele. 

— Vino un pic mai aproape, rânji 
supraveghetorul, şi-o să vedem dacă eşti mai bun, 
generale! 

Aedion  chicoti încet, sabia din Orynth 
ridicându-se un pic mai sus. 

— Nu cred că m-ai lăsa deoparte. 

Şi imaginea acelei săbii, a sabiei tatălui ei, a 
poporului ei... 

Aelin îşi ridică bărbia, iar flăcările care îi 
încercuiau mâna stângă pâlpâiră mai puternic. 

Supraveghetorul îşi îndreptă privirea albastră 
şi apoasă către a ei şi miji ochii, amuzat. 

— Păcat că n-ai avut micul dar şi când te-am 
aruncat în puţurile alea. Sau când am pictat 
pământul cu sângele tău. 

Răspunsul fu mârâitul încet al lui Aedion. 

Dar Aelin se forţă să zâmbească. 

— Este târziu. Tocmai ţi-am învins soldaţii. Hai 
să nu mai discutăm, ca să mă pot odihni. 

Supraveghetorul rânji uşor. 

— Ai să înveţi destul de curând să te porţi 
frumos, fato! Cu toţii o să învăţaţi! 

Amuleta dintre sânii ei păru să bâzâie - un licăr 
de putere brută, antică. 

199 


Aelin o ignoră şi nu se mai gândi la ea. Dacă 
valgul, dacă Erawan ar fi simţit dintr-o singură 
adulmecare că poseda ceea ce căuta cu 
disperare... 

Supraveghetorul deschise din nou gura. Ea 
atacă. 

Focul îl izbi în cel mai apropiat zid şi-i curse pe 
gât, prin urechi, pe nas. Era o flacără care nu 
ardea, care era doar lumină, orbitor de albă... 

Supraveghetorul urlă şi se agită când magia ei 
îl pătrunse şi se contopi cu el. 

Dar, înăuntru, nu era nimic de care să se 
prindă. Niciun întuneric de luminat, niciun tăciune 
rămas pe care să-l aprindă. Doar... 

Aelin se clătină înapoi, magia dispăru şi 
genunchii i se clătinară ca şi când ar fi fost loviți. 
Capul îi zvăcni o dată, iar greaţa i se agită în 
stomac. Cunoştea senzaţia - gustul. 

De fier. Ca şi când inima bărbatului ar fi fost de 
fier. Şi gustul, uleios şi hidos... de piatră Wyrd. 

Demonul din supraveghetor râse gâtuit. 

— Ce sunt colierele şi inelele, în comparaţie cu 
o inimă solidă? O inimă de fier şi piatră Wyrd, ca să 
înlocuiască inima laşă care bătea înăuntru. 

— De ce? şopti ea. 

— Am fost adus aici ca să-ţi arăt ce vă 
aşteaptă dacă tu şi curtenii tăi o să vizitaţi 
Morathul. 

Aelin îşi izbi focul în el, arzându-i măruntaiele, 
lovindu-i inima de întuneric pur. De nenumărate 
ori. Supraveghetorul continuă să urle, dar Aelin îl 
tot atacă, până când... 


Vomită pe toate pietrele dintre ei. Aedion o 

trase în picioare. i 

Aelin îşi ridică fruntea. Işi arsese hainele, dar 
fără să-şi atingă pielea. 

Şi acolo - pulsându-i între coaste ca şi cum ar fi 
fost lovitura unui pumn - era inima lui. 

Îi bătea în piele, întinzându-i oasele şi carnea. 

Aelin se retrase tresărind. Aedion îi aruncă o 
mână în cale când supraveghetorul se arcui în 
agonie, cu gura deschisă într-un strigăt mut. 

Lysandra cobori de pe căpriori, se transformă 
în leopard lângă ei şi mărâi. 

Din nou, pumnul lovi înăuntru. lar apoi, oasele 
se rupseră şi ieşiră în afară, sfâşiind muşchii şi 
pielea, ca şi când cavitatea-i toracică era o floare 
care se deschidea. Nu era nimic înăuntru. Nici 
sânge, nici organe. 

Doar un întuneric veşnic şi puternic - şi doi 
tăciuni aurii în mijloc. 

Nu tăciuni. Ochi. Care fierbeau cu o răutate 
antică. Ochii mijiră a recunoaştere şi plăcere. 

Ea avu nevoie de fiecare gram din focul ei ca 
să stea dreaptă, să îşi încline capul într-un unghi 
elegant şi să spună tărăgănat: 

— Măcar ştii să-ţi faci apariţia, Erawan. 


Capitolul 16 


Supraveghetorul vorbi, dar vocea nu era a lui. 
Şi nici a lui Perrington. 

Era o voce nouă, o voce veche, o voce dintr-o 
altă lume şi epocă, o voce care se hrănea cu 
ţipete, sânge şi durere. Sunetul îi făcu magia să se 
agite şi până şi Aedion înjură încet, încă încercând 

să o împingă în spatele lui. 

Însă  Aelin rămase pe loc împotriva 
întunericului care îi privea din pieptul deschis al 
bărbatului. Şi ea ştia că, deşi corpul nu-i fusese 
distrus definitiv, oricum nu mai avea ce să salveze. 
Nimic nu merita salvat, în primul rând. 

Ea îşi îndoi degetele pe lângă corp, adunându- 
şi magia împotriva întunericului care se răsucea şi 
se rotea în pieptul sfâşiat al bărbatului. 

— Cred că s-ar cuveni să-mi fii recunoscătoare, 
Moştenitoare a lui Brannon, spuse Erawan. 

Ea ridică din sprâncene şi gustă fumul din 
gură. „Uşurel”, îi şopti magiei. Trebuia să fie 
extrem de precaută ca el să nu-i vadă amuleta de 
la gât, să nu simtă prezenţa ultimei chei Wyrd 
dinăuntru. Avându-le deja pe primele două, dacă 
Erawan ar fi bănuit că a treia cheie era în acest 
templu şi că era atât de aproape să stăpânească în 
totalitate tărâmul acesta şi pe toate celelalte... Ea 
trebuia să îi distragă atenţia. 

Aşadar, Aelin pufni. 

— Şi de ce ar trebui să-ţi mulţumesc, mai 
exact? 

Ochii de tăciune alunecară în sus, ca şi când ar 
fi studiat trupul golit al supraveghetorului. 

— Pentru micul avertisment. Pentru că mai 
scap lumea de o scursură. 

„Şi pentru că te-am făcut să-ţi dai seama că e 
inutil să încerci să-mi rezişti”, şopti vocea direct în 
teasta ei. 

Ea aruncă focul în afară cu o mişcare oarbă, 
clătinându-se înapoi către Aedion la auzul vocii 
frumoase şi respingătoare în acelaşi timp. După 

chipul palid al verişorului ei, ea îşi dădu seama că 
şi el auzise asta şi că simţise atingerea forţată. 

Erawan chicoti. 

— Sunt surprins că mai întâi ai încercat să-l 
salvezi. Având în vedere ce ţi-a făcut în Endovier. 
Prinţul meu abia a suportat să fie în mintea lui, aşa 
era de ticălos. Îţi face plăcere să hotărăşti cine o să 
fie salvat şi cine nu? Este atât de uşor să te 
transformi într-un mic zeu nimicitor. 

Greaţa, adevărată şi rece, o lovi. 

Dar Aedion fu cel care spuse zeflemitor: 

— Credeam că ai lucruri mai bune de făcut, 
Erawan, decât să ne chinuiești dimineaţa devreme. 
Sau o faci doar ca să nu te mai simţi vinovat că 
Dorian Havilliard ţi-a scăpat printre degete? 

Întunericul şuieră. Aedion o strânse de umeri, 
avertizând-o în tăcere. Să-i pună capăt acum. 
Înainte ca Erawan să poată lovi. Înainte să simtă că 
acea cheie Wyrd pe care o căuta era la doar câţiva 
metri distanţă. 

Aşadar, Aelin îşi înclină capul spre forţa care se 
holba la ei prin carne şi oase. 

— Îţi sugerez să te odihneşti şi să-ţi aduni 
puterile, Erawan, spuse ea mieros, făcându-i semn 
din ochi cu tot curajul rămas. Ai să ai nevoie. 

El râse încet când flăcările începură să-i 
pâlpâie în privire, înfierbântându-i sângele cu o 
căldură delicioasă, bine-venită. 

— Într-adevăr. Mai ales când mă gândesc la 
planurile pe care le am pentru viitorul rege al 
Adarlanului. 

Inima lui Aelin se opri. 


— Poate ar fi trebuit să-i spui iubitului tău să se 

deghizeze mai bine înainte să-l scoată pe Dorian 
Havilliard din Rifthold. El miji şi mai mult ochii. 
Cum îl chema... O, da, spuse uşor Erawan, ca şi 
când i-ar fi şoptit cineva. Prinţul Rowan Whitethorn 
din Doranelle. Ce pradă o să fie! 

Aelin se scufundă în foc şi întuneric, refuzând 
să cedeze un centimetru în faţa groazei care o 
cuprindea. 

Erawan spuse încet: 

— Vânătorii mei deja îi urmăresc. lar eu am să- 
i rănesc, Aelin Galathynius. Am să-i transform în 
cei mai loiali generali. Începând cu prinţul tău 
Fae... 

Un berbec din cel mai fierbinte, albastru, se 
izbi în golul din cavitatea toracică a bărbatului, în 
ochii arzători. 

Aelin îşi concentră magia asupra pieptului, a 
oaselor şi a cărnii care se topeau, lăsând neatinse 
numai inima de fier şi piatra Wyrd. Magia pluti în 
jurul ei ca un râu care trecea pe lângă o piatră, 
arzându-i corpul şi creatura din el... 

— Nu te deranja să mai salvezi ceva, îi spuse 
încet Aedion. 

Când magia vui din ea, Aelin privi peste umăr. 
Acum în forma ei umană, Lysandra era lângă 
Aedion, scrâşnind din dinţi la supraveghetor... 

Privirea o costă. 

Ea auzi strigătul lui Aedion înainte de a simţi 
lovitura întunecată a lui Erawan izbind-o în piept. 

Simţi aerul lovind-o, când fu aruncată înapoi, 
îşi simţi corpul urlând în zidul din piatră înainte ca 
agonia întunericului să o cuprindă. Respirația i se 
opri, sângele nu-i mai curse... 

„Ridică-te, ridică-te, ridică-te.” 

Erawan râse uşor când Aedion ajunse imediat 
lângă ea şi o ridică în picioare, în timp ce mintea şi 
corpul ei încercau să-şi revină... 

Aelin îşi aruncă din nou puterea, lăsându-l pe 
Aedion să creadă că îi permitea să o ţină dreaptă 
doar pentru că uitase să se ferească, nu pentru că 
genunchii îi tremurau atât de violent, încât nu era 
sigură că ar fi putut sta în picioare. 

Dar măcar mâna îi rămase nemişcată când o 
întinse. 

Templul din jurul lor se cutremură din cauza 
forţei puterii pe care o aruncă din ea. Praful şi 
bucăţile de resturi căzură din tavanul înalt; 
coloanele se legănară ca nişte prieteni beţi. 

În lumina albastră a flăcării ei, chipul lui Aedion 
şi cel al Lysandrei străluciră, cu ochi mari, dar plini 
de hotărâre şi de furie. Ea se aplecă mai mult spre 
Aedion, în timp ce magia vui din ea, iar el o strânse 
mai puternic de mijloc. 

Fiecare clipă era o eternitate; fiecare respiraţie 
o durea. 

Dar, în cele din urmă, corpul supraveghetorului 
se nărui sub puterea ei - scuturile întunecate din 
jurul lui cedând în faţa sa. 

Şi o mică parte din ea îşi dădu seama că făcu 
asta doar când Erawan catadicsise să plece, ochii 
scânteietori ca nişte tăciuni dispărând în neant. 

Când din trupul bărbatului rămase doar 
cenuşa, Aelin îşi retrase magia şi-şi înveli inima cu 
ea. Îl luă de braţ pe Aedion şi încercă să nu respire 
prea zgomotos, ca el să nu-i audă scârţâitul 


plămânilor obosiţi, ca să nu-şi dea seama de cât de 

tare lovise fuiorul de întuneric. 

Un zgomot surd răsună prin templul liniştit 
când bucata de fier şi piatră Wyrd căzură. 

Acela era preţul - planul lui Erawan. Să-şi dea 
seama că singura îndurare pe care ar fi putut ea să 
i-o ofere regatului său era moartea. 

Dacă ar fi fost prinşi vreodată... ar fi obligat-o 
să privească în timp ce i-ar fi sfârtecat şi umplut pe 
toţi cu puterea lui. Ar fi obligat-o să le privească 
feţele după ce-ar fi terminat şi nu ar fi văzut nicio 
urmă a sufletelor lor înăuntru. Apoi s-ar fi ocupat 
de ea. 

Şi Rowan şi Dorian... Dacă Erawan îi vâna chiar 
acum, dacă ar fi aflat că ei erau în golful Craniului 
şi cât de puternic o lovise el, de fapt... 

Flăcările lui Aelin se domoliră şi, în cele din 
urmă, ea îşi simţi picioarele suficient de puternice, 
încât să se elibereze din prinsoarea lui Aedion. 

— Aelin, trebuie să ajungem pe nava aia 
înainte de răsărit, spuse el. Dacă Erawan a vorbit 
serios... 

Aelin nu făcu decât să dea aprobator din cap. 
Trebuiau să ajungă în Golful Craniului cât de 
repede îi puteau duce vânturile şi curenţii. 

Dar, când se întoarse spre ieşirea boltită a 
templului, îndreptându-se spre arhive, se uită la 
pieptul ei - neatins, deşi puterea lui Erawan o 
lovise ca o suliță aruncată. 

El ratase. Cu şapte centimetri, Erawan ratase 
să lovească amuleta. Şi, probabil, să simtă cheia 
Wyrd dinăuntru. 

Totuşi lovitura încă-i răsuna prin oase, în 


unduiri brutale. 

Un memento al faptului că era Moştenitoarea 
Focului... dar că Erawan era Regele întunericului. 


Capitolul 17 


Manon Cioc-negru urmări cum cerul negru de 
deasupra Morathului se colora într-un gri putred în 
ultima dimineaţă din viaţa lui Asterin. 

Ea nu dormise toată noaptea; nu mâncase şi 
nu băuse; nu făcuse nimic în afară de a ascuţi 
sabia Spintecă-Vânt în deschizătura rece a cuibului 
balaurilor. Îşi ascuţise lama de nenumărate ori, 
rezemându-se de coastele calde ale lui Abraxos, 
până când degetele îi fură prea ţepene de frig ca 
să mai apuce sabia sau piatra. 

Bunica ei ordonase ca Asterin să fie în cea mai 
adâncă temniţă din Breaslă, care era atât de bine 
păzită, încât evadarea ar fi fost imposibilă. Sau 
salvarea. 

Manon cochetase cu ideea asta în primele 
câteva ore de după sentinţă. Dar să o salveze pe 
Asterin ar fi însemnat să îşi trădeze Matroana, 
Clanul. Greşeala ei - greşeala e; şi alegerile ei 
blestemate făcuseră să se ajungă aici. 

Şi, dacă ar fi întrecut din nou limita, restul 
Celor Treisprezece ar fi fost ucise. Era norocoasă 
că nu i se luase titlul de Aripă Conducătoare. Cel 
puţin mai putea să-şi conducă oamenii, să-i 
protejeze. Era mai bine decât să permită uneia ca 
Iskra să preia comanda. 

Atacul legiunii din trecătoarea Ferian asupra 
Riftholdului sub comanda lIskrei fusese neglijent, 


haotic, şi nu devastarea sistematică şi atentă pe 
207 


care ar fi plănuit-o Manon, dacă ei i s-ar fi cerut 
asta. Acum nici nu mai conta dacă oraşul era 
complet distrus sau doar pe jumătate. Nu îi 
schimba soarta lui Asterin. 

Aşadar, nu putea face prea multe lucruri, în 
afară de a-şi ascuţi sabia antică şi de a-şi aminti 
Cuvintele Cererii. Manon trebuia să le rostească la 
momentul potrivit. Era ultimul dar pe care ar fi 
putut să i-l ofere verişoarei ei. Singurul ei dar. 

Nu tortura lungă şi lentă şi decapitarea tipică 
execuţiei unei vrăjitoare. 

Ci indulgenţa rapidă a sabiei lui Manon. 

Cizmele scârţâiră pe piatră şi striviră fânul 
împrăştiat pe podeaua cuibului. Manon cunoştea 
pasul - la fel de bine ca mersul lui Asterin. 

— Ce? îi spuse ea lui Sorrel, fără să se uite 
înapoi. 

— Se apropie răsăritul, îi spuse Locţiitoarea. 

Curând, Aghiotanta. Vesta urma să devină 
Locţiitoare şi... şi poate Asterin avea să-şi vadă în 
sfârşit vânătorul şi copilul mort la naştere, pe care 
îl avuseseră împreună. 

Asterin nu avea să mai zboare sau să-şi 
călărească vreodată balaurul albastru precum 
cerul. Manon se uită la femela balaur din cealaltă 
parte a cuibului - care se agita pe cele două 
picioare, trează când ceilalţi nu erau. 

Ca şi când ar fi simţit că sfârşitul stăpânei ei se 
apropia cu fiecare moment. 

Ce urma să se întâmple cu balaurul, după 
moartea lui Asterin? 

Manon se ridică în picioare, Abraxos 


împingându-şi botul în spatele coapselor ei. Ea se 

aplecă şi-i mângâie capul acoperit de solzi. Nu ştia 
pe cine trebuia să aline. Mantia roşie, la fel de 
însângerată şi de murdară ca ea, îi era încă prinsă 
de claviculă. 

Cele Treisprezece aveau să rămână 
douăsprezece. 

Manon îi întâlni privirea lui Sorrel. Dar 
Locţiitoarea ei era atentă la Spintecă-Vânt, goală în 
mâna lui Manon. 

Locţiitoarea spuse: 

— Vrei să rosteşti Cuvintele Cererii? 

Manon încercă să vorbească. Dar nu reuşi să 
deschidă gura. Aşadar, nu făcu decât să dea 
aprobator din cap. 

Sorrel merse către bolta deschisă de dincolo de 
Abraxos. 

— Îmi doresc să fi avut șansa să vadă 
Pustiurile. Măcar o dată. 

Manon se forţă să-şi ridice bărbia. 

— Noi nu ne dorim. Noi nu sperăm, îi spuse 
viitoarei ei Aghiotante. 

Sorrel se uită la ea, cu o urmă de suferinţă în 
privire. Manon primi lovitura în sinea ei. 

— O să mergem mai departe, o să ne adaptăm, 
rosti ea. 

Sorrel spuse încet, dar nu cu slăbiciune: 

— Ea preferă moartea, doar ca să îţi păstreze 
secretele. 

Era pentru prima dată când Sorrel rostea nişte 
cuvinte care păreau o provocare. Prima dată când 
îşi afişa indignarea. 

Manon puse Spintecă-Vânt în teaca de la şold 


şi merse spre scări, incapabilă să întâlnească 

privirea curioasă a lui Abraxos. 

— Atunci, mă va fi servit bine ca Aghiotantă, şi 
n-am să uit asta. 

Sorrel nu spuse nimic. 

Aşadar, Manon cobori în  obscuritatea 
Morathului ca să îşi ucidă verişoara. 


Execuţia nu urma să aibă loc în temniţă. 

În schimb, bunica ei alesese o verandă lată, a 
cărei privelişte dădea spre prăpăstiile fără fund din 
jurul Morathului. Vrăjitoarele erau înghesuite în 
balcon, bâzâind, practic, cu sete de sânge. 

Matroanele stăteau în faţa grupului adunat, 
Cresseida şi Matroana Picioare-galbene flancate de 
fiecare dintre moştenitoare, toate cu faţa spre uşile 
deschise prin care Manon şi Cele Treisprezece 
ieşiră din turn. 

Manon nu auzi murmurul mulţimii; nu auzi 
vântul şuierător suflând printre turnurile înalte, nu 
auzi loviturile ciocanelor în forjele din valea de 
dedesubt. 

Nu când atenția ei era îndreptată spre Asterin, 
care stătea în genunchi în fața Matroanelor. Şi ea 
era cu faţa la Manon, încă îmbrăcată cu hainele de 
zbor din piele, părul blond fiindu-i încâlcit, lipsit de 
viaţă şi stropit cu sânge. Ea îşi înălţă capul... 

— A fost corect, spuse tărăgănat bunica lui 
Manon, în vreme ce mulţimea amuţi, ca Iskra 
Picioare-galbene să se răzbune şi pentru cele patru 
santinele ucise în straja ta. Trei lovituri pentru 


fiecare santinelă ucisă. 

În total, douăsprezece lovituri. Dar, după 
tăieturile şi vânătăile de pe faţa lui Asterin, după 
buza crăpată şi felul în care îşi legăna corpul când 
se apleca peste genunchi... Fuseseră mult mai 
multe. 

Încet, Manon se uită la Iskra. Tăieturile îi pătau 
monturile - încă roşii de la bătaia pe care i-o 
dăduse lui Asterin în temniţă. 

În timp ce Manon fusese sus, meditând. 

Manon deschise gura, simţindu-şi furia ca pe o 
vietate care i se zbătea în stomac, în sângele ei. 
Dar, în schimb, vorbi Asterin. 

— Manon, ai să te bucuri să afli, spuse 
Aghiotanta cu o voce răguşită şi schiţând un 
zâmbet trufaş, că a trebuit să mă înlănţuie ca să 
mă bată. 

Ochii Iskrei licăriră. 

— Tot ai ţipat, căţea, când te-am biciuit. 

— Destul, interveni bunica lui Manon, fluturând 
o mână. 

Manon abia auzi ordinul. 

Ele o biciuiseră pe santinela ei ca pe vreo fiinţă 
inferioară, ca pe vreun animal muritor... 

Cineva mârâi, pe un ton jos şi răutăcios, în 
dreapta ei. 

Rămase fără suflare când o văzu pe Sorrel - 
piatra neclintită şi fără sentimente - dezgolindu-şi 
dinţii în faţa Iskrei şi a celor adunate acolo. 

Bunica lui Manon înaintă, plină de indignare. În 
spatele lui Manon, Cele Treisprezece erau ca un zid 
tăcut, indestructibil. 

Asterin începu să le studieze chipurile, iar 


Manon îşi dădu seama că Aghiotanta ei înţelegea 

că era ultima dată când făcea asta. 

— Sângele va fi plătit cu sânge, spuseră bunica 
lui Manon şi Matroana Picioare-galbene la unison, 
recitând din cele mai vechi ritualuri. 

Manon îşi încordă spatele, aşteptând momentul 
potrivit. 

— Şi cine doreşte să verse sânge în numele lui 
Zelta Picioare-galbene poate să înainteze. 

Ghearele de fier ieşiră din mâinile întregului 
sabat Picioare-galbene. 

Asterin nu făcu decât să le fixeze cu privirea pe 
Cele Treisprezece, cu faţa însângerată nemişcată 
şi cu ochi limpezi. 

Matroana Picioare-galbene ordonă: 

— Formati rândul! 

Manon sări brusc. 

— Invoc dreptul de execuţie! 

Toată lumea îngheţă. 

Chipul bunicii lui Manon păli de furie. Dar 
celelalte două Matroane şi până şi vrăjitoarele 
Picioare-galbene aşteptară. 

Manon spuse, cu capul sus: 

— Revendic dreptul asupra capului Aghiotantei 
mele. Sângele va fi plătit cu sânge - dar de muchia 
sabiei mele. Ea îmi aparţine, tot aşa cum îmi va 
aparţine şi moartea ei. 

Pentru prima dată, Asterin strânse din buze, iar 
ochii îi licăriră. Da, înţelegea singurul dar pe care 
putea să i-l dea Manon, singura onoare rămasă. 

Cresseida Sânge-albastru fu cea care interveni 
înainte de a vorbi celelalte două Matroane. 

— Pentru că i-ai salvat viaţa fiicei mele, Aripă 


Conducătoare, îţi va fi acordat. 

Matroana Picioare-galbene întoarse capul spre 
Cresseida, cu un răspuns pe buze, dar era prea 
târziu. Cuvintele fuseseră rostite, iar regulile 
trebuiau respectate cu orice preţ. Când mantia 
roşie a lui Crochan flutură în spatele ei în vânt, 
Manon aruncă o privire spre bunica ei. Numai ura 
strălucea în ochii bătrâni - ura şi un licăr de 
satisfacţie că Asterin avea să fie ucisă după zeci de 
ani în care fusese considerată o Aghiotantă 
nepotrivită. 

Dar cel puţin avea să moară de mâna ei. 

Şi în est, alunecând peste munţi ca aurul topit, 
soarele începu să răsară. 

O sută de ani o avusese pe Asterin. Mereu 
crezuse că urmau să mai treacă încă o sută. 

Manon îi spuse încet lui Sorrel: 

— Intoarce-o! Aghiotanta mea o să vadă 
răsăritul pentru ultima dată. 

Sorrel înaintă ascultătoare, întorcând-o pe 
Asterin cu faţa către Marile Vrăjitoare, spre 
mulţimea de lângă balustradă - şi spre răsăritul rar 
care străpungea întunecimea din Morath. 

Sângele trecea prin spatele hainelor de piele 
ale Aghiotantei. 

Şi totuşi, Asterin îngenunche, cu umerii drepţi 
şi capul ridicat când se uită nu la răsărit, ci la 
Manon, cât îşi ocoli aghiotanta ca să ocupe un loc 
la câţiva metri în faţa Matroanelor. 

— Cândva, înainte de micul dejun, Manon, 
spuse bunica ei de la câţiva metri în spate. 

Manon scoase Spintecă-Vânt, lama şuierând 
uşor când ieşi din teacă. 

Lumina soarelui polei balconul când Asterin 

şopti atât de încet, încât doar Manon putea să 
audă: 

— Să-mi duci trupul înapoi în baracă. 

Ceva se rupse în pieptul lui Manon - atât de 
violent, că se întrebă dacă era posibil să nu fi auzit 
cineva. 

Manon ridică sabia. 

Un singur cuvânt din partea lui Asterin, şi ar fi 
putut să-şi salveze pielea. Să spună secretele lui 
Manon şi să fie liberă să plece. Totuşi, aghiotanta 
ei nu rosti niciun cuvânt. 

Şi, în clipa aceea, Manon înţelese că existau 
forţe mai mari decât obedienţa, disciplina şi 
brutalitatea. Înţelese că ea nu se născuse fără 
suflet; că nu se născuse fără inimă. 

Pentru că ambele o implorau să nu lovească 
nicicum cu sabia. 

Manon se uită la Cele Treisprezece, care 
stăteau în jurul lui Asterin în semicerc. 

Rând pe rând, ele ridicară două degete la 
frunte. 

Un murmur se auzi din mulţime. Nu era gestul 
cu care să onorezi o Mare Vrăjitoare. 

Ci o Regină-Vrăjitoare. 

De cinci sute de ani, nu existase o Regină a 
Vrăjitoarelor nici în sabatul Crochan, nici în cel al 
vrăjitoarelor Dinţi-de-fier. Nici măcar una. 

lertarea strălucea pe chipurile Celor 
Treisprezece ale ei. lertarea, înţelegerea şi 
loialitatea care nu era o obedienţă oarbă, ci făurită 
în durere şi luptă, în victorii împărtăşite şi în 
înfrângeri. Forjată în speranţa unei vieţi mai bune - 
a unei lumi mai bune. 

În cele din urmă, Manon întâlni privirea lui 
Asterin, lacrimile curgând acum pe chipul 
Aghiotantei. Nu de frică sau de durere, ci în semn 
de rămas-bun. O sută de ani - şi totuşi, Manon îşi 
dori să fi avut mai mult timp. 

Pentru o clipă, ea se gândi la femela balaur din 
cuib, albastră precum cerul, care avea să aştepte 
la nesfârşit o călăreaţă care urma să se mai 
întoarcă. Se gândi la un tărâm stâncos şi verde, 
care se întindea spre marea vestică. 

Cu mâna tremurândă, Asterin îşi lipi degetele 
de frunte şi le întinse. 

— Adu-i acasă pe oamenii noştri, Manon, şopti 
ea. 

Manon înclină Spintecă-Vânt, pregătindu-se 
pentru lovitură. 

— Termină odată, Manon! izbucni Matroana 
Cioc-negru. 

Manon întâlni privirea lui Sorrel, apoi pe cea a 
lui Asterin. Şi Manon le dădu Celor Treisprezece 
ordinul final. 

— Fugiti! 

Apoi Manon Cioc-negru se roti şi o lovi pe 
bunica sa cu Spintecă-Vânt. 


Capitolul 18 


Manon văzu doar licărul dinţilor ruginiţi ai 
bunicii şi strălucirea unghiilor ei din fier când le 
ridică pentru a se feri de sabie - dar era prea 
târziu. 

Manon o sfâşie cu Spintecă-Vânt - era o 


lovitură care i-ar fi tăiat pe cei mai mulţi oameni în 

două. 

Totuşi, bunica ei sări înapoi destul de repede, 
încât sabia îi tăie doar trunchiul, sfâşiind materialul 
şi pielea dintre sâni când trasă o linie superficială. 
Sângele albastru ţâşni, dar Matroana se mişca, 
blocând următoarea lovitură cu unghiile-i din fier - 
dintr-un fier atât de dur, că Spintecă-Vânt ricoşă. 

Manon nu se uită să vadă dacă Cele 
Treisprezece o ascultaseră. Dar Asterin ţipa; urla 
să se oprească. Strigătele deveniră mai distante, 
apoi răsunară ca şi când acum ar fi fost pe hol, 
târâită departe. 

Niciun sunet că ar fi fost urmărită - ca şi când 
privitoarele ar fi fost prea uluite. Bun. 

Iskra şi Petrah îşi scoseseră săbiile, dezgolindu- 
şi dinţii de fier când păşiră între Matroane şi 
Manon, izgonindu-le pe cele două Mari Vrăjitoare. 

Sabatul Matroanei Cioc-negru atacă, doar ca să 
fie oprit de o mână. 

— Rămâneţi pe loc! ordonă bunica ei gâfâind, 
în timp ce Manon îi dădu târcoale. Sângele albastru 
curgea pe faţa bunicii. Un centimetru mai aproape, 
şi ar fi fost moartă. 

Moartă. 

Bunica ei îşi dezgoli dinţii ruginiţi. 

— Este a mea. 

Ea făcu semn din bărbie spre Manon. 

— O s-o facem ca în timpurile străvechi. 

Manon îşi simţi stomacul agitându-se, dar băgă 
sabia în teacă. 

Îşi scoase unghiile dintr-o mişcare a 
încheieturii mâinii şi, strângându-şi maxilarul o 
dată, îşi încleştă dinţii. 

216 


— Să vedem cât de bună eşti, Aripă 
Conducătoare! spuse printre dinţi bunica ei, şi 
atacă. 

Manon nu o văzuse niciodată pe bunica ei 
luptând, nu se antrenase niciodată cu ea. 

Şi o mică parte din Manon se întrebă dacă era 
din cauză că bunica ei nu voia ca alţii să ştie cât de 
pricepută era. 

Manon reuşi să se mişte destul de repede ca să 
evite unghiile îndreptate spre faţa, gâtul şi burta 
ei, retrăgându-se pas după pas. 

Trebuia să facă asta doar cât să câştige timp 
pentru Cele Treisprezece ca să se poată înălţă spre 
cer. 

Bunica intenţionă să-i sfâşie obrazul, dar 
Manon îi blocă lovitura cu un cot, izbindu-şi 
puternic încheietura în antebraţul bunicii. 
Vrăjitoarea ţipă de durere, iar Manon ieşi din raza 
ei de acţiune, dându-i din nou târcoale. 

— Acum nu mai este atât de uşor să loveşti, 
nu-i aşa, Manon Cioc-negru? spuse gâfâind bunica 
ei când se studiară reciproc. 

Nimeni din jurul lor nu îndrăznea să se mişte; 
Cele Treisprezece dispăruseră - până la ultima. Ea 
expiră uşurată. Acum trebuia să o ţină ocupată pe 
bunica ei suficient de mult, ca să evite să le ordone 
privitoarelor să plece în urmărire. 

— Este mult mai uşor cu o sabie, arma 
oamenilor laşi, spuse furioasă bunica ei. Cu dinţii, 
cu unghiile... Trebuie să fii motivată. 

Fandară una spre cealaltă, o parte 
fundamentală cedând cu fiecare  zgârietură, 


lovitură şi blocaj. Ele se despărţiră din nou. 

— La fel de jalnică precum mama ta, zise 
bunica ei. Poate că ai să şi mori ca ea - cu dinţii 
mei în gâtul tău. 

Mama ei, pe care o ucisese ieşind din ea, care 
murise dându-i naştere... 

— Ani la rând am încercat să te dezvăţ de 
slăbiciunea ei. Bunica ei scuipă sânge albastru pe 
pietre. Pentru binele sabatului Dinţi-de-fier, te-am 
făcut o forţă a naturii, o războinică fără egal! Şi aşa 
mă răsplăteşti... 

Manon nu se lăsă descurajată de cuvinte. Se 
îndreptă spre gâtul ei, doar ca să o fenteze şi să o 
taie. 

Bunica ei ţipă de durere - durere adevărată - 
când ghearele lui Manon îi sfâşiară umărul. 

Sângele îi udă mâna, carnea rămânându-i 
agăţată de unghii... 

Manon se retrase  clătinându-se, fierea 
arzându-i gâtul. 

Ea văzu lovitura venind, dar tot nu avu timp să 
o oprească atunci când bunica o lovi în burtă cu 
mâna dreaptă. 

Haina de piele, pânza şi pielea i se rupseră. 
Manon ţipă. 

Sângele fierbinte şi albastru ţâşni din ea 
înainte ca bunica ei să se retragă. 

Cu o mână, Manon îşi apăsă abdomenul, pe 
pielea sfâşiată. Sângele îi picură printre degete, 
stropind pietrele. 

Mult deasupra, un balaur urlă. 

Era Abraxos. 

Matroana  Cioc-negru  râse,  scuturându-şi 


unghiile de sângele lui Manon. 

— Am să-ţi tai balaurul în bucățele şi-am să-l 
dau la câini! 

În ciuda agoniei resimţite din burtă, vederea lui 
Manon se ascuţi. 

— Nu şi dacă te ucid eu prima! 

Bunica ei chicoti, încă dându-i târcoale, 
evaluând situaţia. 

— Ai pierdut titlul de Aripă Conducătoare. Ţi-ai 
pierdut titlul de moştenitoare. 

Pas după pas, tot mai aproape, ca o viperă 
care-şi încolţea prada. 

— De azi înainte, eşti Manon Ucigaşa de 
Vrăjitoare. Manon Ucigaşa de Neam. 

Cuvintele o loviră ca pietrele. Manon se retrase 
spre balustrada balconului, apăsându-şi rana din 
dreptul stomacului pentru a împiedica sângele să 
curgă. Mulțimea se dădu la o parte ca apa în jurul 
lor. Încă puţin - încă un minut sau două. 

Bunica ei se opri şi clipi spre uşile deschise ca 
şi când îşi dădea seama că Cele Treisprezece 
dispăruseră. Manon atacă din nou, înainte să poată 
da ordinul de urmărire. 

Lovitură, fandare, tăiere, aplecare - se mişcau 
într-un vârtej de fier, şi sânge, şi piele. 

Dar când Manon se învârti, rănile de pe 
abdomen cedară mai mult şi se împiedică. 

Bunica ei nu ezită şi lovi. 

Nu cu ghearele sau cu dinţii, ci cu piciorul. 

Lovitura de picior în stomac o făcu pe Manon 
să ţipe, un urlet căruia Abraxos îi răspunse de la 
înălţime. Mort în curând, ca şi ea. Se ruga ca toate 
Cele Treisprezece să-l cruţe, să-l lase să li se 


alăture, oriunde ar fi zburat. 

Manon se izbi de balustrada de piatră a 
balconului şi se prăbuşi pe dalele negre. Sângele 
albastru ţâşni, pătându-i pantalonii în dreptul 
coapselor. 

Bunica ei se apropie încet, gâfâind. 

Manon apucă balustrada balconului şi se ridică 
în picioare pentru o ultimă dată. 

— Vrei să ştii un secret, Ucigaşă de Neam? îi 
şopti bunica. 

Manon se rezemă de balustrada balconului, 
prăpastia de dedesubt fiind nesfârşită şi o uşurare. 
Urma să fie dusă în temniţă - unde, fie aveau să o 
folosească în experimentul de împerechere al lui 
Erawan, fie să o tortureze până şi-ar fi implorat 
moartea. Sau poate ambele. 

Bunica îi vorbi atât de încet, că Manon abia o 
auzi peste gâfâiturile ei. 

— Când mama ta s-a chinuit să te nască, a 
mărturisit cine este tatăl tău. A spus că tu... tu ai 
să fii cea care rupe blestemul, care o să ne 
salveze. A spus că tatăl tău este un prinţ Crochan 
rar. Şi a spus că sângele tău amestecat o să fie 
cheia. 

Bunica îşi duse unghiile la gură şi linse sângele 
albastru al lui Manon. 

Nu. 

Nu. 

— Aşadar, toată viaţa ai fost o Ucigaşă de 
Neam, spuse mieros bunica ei. Le-ai vânat pe 
vrăjitoarele Crochan - pe rudele tale. Când erai 
mică, tatăl tău te-a căutat. Niciodată nu a încetat 
să o iubească pe mama ta. Să o iubească, scuipă 


ea. Şi să te iubească pe tine. Aşa că l-am ucis. 

Manon se uită la prăpastia de dedesubt, la 
moartea care îi făcea semn. 

— A fost delicios de disperat când i-am spus ce 
i-am făcut ei. În ce-am să te transform. Nu într-un 
copil al păcii, ci al războiului. 

Transformată. 

Transformată. 

Transformată. 

Unghiile din fier ale lui Manon ţăcăniră pe 
balustrada din piatră neagră a balconului. Şi, apoi, 
bunica rosti cuvintele care o distruseră. 

— Ştii de vrăjitoarea aia Crochan, care spiona 
în trecătoarea Ferian în primăvara asta? A fost 
trimisă să te găsească. După o sută şaisprezece 
ani de căutări, au aflat, în sfârşit, cine este copilul 
pierdut al prinţului lor mort. 

Triumfătoare, bunica zâmbi hidos. Manon îşi 
adună puterea în braţe, în picioare. 

— Numele ei era Rhiannon, după ultima regină 
Crochan. Şi era sora ta vitregă. A mărturisit asta, 
pe mesele noastre. Credea că aşa o să-şi salveze 
viaţa. Şi când a văzut ce ai devenit, a ales să 
moară odată cu secretul. 

— Eu sunt o vrăjitoare Cioc-negru, spuse 
răguşit Manon, sângele gâtuindu-i cuvintele. 

Bunica ei făcu un pas şi zâmbi când şopti: 

— Eşti o Crochan. Ultima din linia lor regală, 
odată ce ţi-ai omorât sora. Eşti o regină Crochan. 

Vrăjitoarele adunate nu  scoaseră niciun 
cuvânt. 

Bunica se întinse spre ea. 

— Şi, când am să termin cu tine, ai să mori ca 


una dintre ele! 

Manon nu lăsă unghiile bunicii să o atingă. 

În apropiere, se auzi un bubuit. 

Manon folosi puterea pe care şi-o adunase în 
braţe şi picioare ca să se arunce pe marginea din 
piatră a balconului. 

Şi să se rostogolească în aer. 


Aer, pietre, vânt şi sânge... 

Manon se izbi într-o piele caldă şi tare, ţipând 
când durerea cauzată de răni îi întunecă vederea. 

Deasupra, undeva departe, bunica ei striga 
ordine... 

Manon îşi băgă unghiile în pielea tare, 
înfigându-şi adânc ghearele. Sub ea, recunoscu un 
țipăt de disconfort. Era Abraxos. 

Dar ea se ţinu cu putere, iar el acceptă durerea 
când se înclină într-o parte, ieşind din umbra 
Morathului... 

Ea le simţea în jurul ei. 

Manon reuşi să deschidă ochii, fluturându-şi 
pleoapa transparentă în vânt. 

Edda şi Briar, Umbrele ei, o flancau acum. Ea 
ştia că ele fuseseră acolo, aşteptând în umbre cu 
balaurii lor, că  auziseră toate cuvintele 
condamnabile. 

— Celelalte au zburat înainte. Am fost trimise 
să te recuperăm, Edda, strigă peste vuietul 
vântului cea mai mare dintre surori. Rana ta... 

— Este superficială! se răsti Manon, forţându- 
se să ignore durerea ca să se concentreze asupra a 


ceea ce trebuia să facă. 

Ea era pe gâtul lui Abraxos, şaua fiind la câţiva 
metri în spatele ei. Rând pe rând şi respirând greoi, 
îşi scoase unghiile din pielea lui şi alunecă spre şa. 
El zbură în linie dreaptă, oferindu-i aer lin ca să se 
prindă cu hamul. 

Sângele îi curgea din rănile de la burtă şi, 
curând, şaua era udă de sânge. 

In spatele lor, câteva urlete făcură muntele să 
tremure. 

— Nu le putem lăsa să ajungă la celelalte, reuşi 
Manon să spună. 

Briar, cu părul negru fluturându-i în spate, se 
apropie. 

— Şase Picioare-galbene sunt pe urma noastră. 
Din sabatul personal al Iskrei. Se apropie repede. 

Cu o treabă de terminat, cu siguranţă li se 
dăduse mână liberă să le ucidă. 

Manon studie piscurile şi râpele munţilor din 
jurul lor. 

— Doi de fiecare, ordonă ea. Balaurii negri ai 
Umbrelor erau imenşi - ştiau să se facă nevăzuţi, 
dar devastatori într-o luptă. Edda, tu ai să te duci 
cu doi spre vest; Briar, tu ai să-i duci pe ceilalţi doi 
spre est. Lăsaţi-mi-i mie pe ultimii doi. 

Nici urmă de restul Celor Treisprezece în norii 
gri sau în munţi. 

Deci - scăpaseră. Asta era suficient. 

— Le ucideţi şi apoi le găsiţi pe celelalte, le 
ordonă Manon, cu un braţ pe rana ei. 

— Dar, Aripă Conducătoare... 

Titlul aproape îi slăbi voinţa. Dar Manon strigă: 

— Este un ordin! 


Umbrele îşi plecară capetele. Apoi, ca şi când 

ar fi avut o singură minte, o singură inimă, se 
înclinară în ambele direcţii, îndepărtându-se de 
Manon ca petalele în vânt. 

Ca nişte câini de vânătoare adulmecând o 
urmă, patru Picioare-galbene se despărţiră de 
grupul lor ca să se ocupe de fiecare Umbră. 

Cele două din mijloc zburară mai repede, mai 
puternic, îndepărtându-se ca să se apropie de 
Manon. Vederea i se înceţoşă. 

Nu era un semn bun - nu era deloc un semn 
bun. 

Ea îi şopti lui Abraxos: 

— Hai să dăm un ultim spectacol demn de un 
cântec. 

El îşi strigă răspunsul. 

Picioarele-galbene se apropiară suficient de 
mult, încât Manon să le numere armele. Cea din 
dreapta ei strigă un țipăt de luptă. 

Manon îşi înfipse călcâiul stâng în coastele lui 
Abraxos. 

Ca o stea căzătoare, se avântă spre piscurile 
munţilor  cenuşii.  Picioarele-galbene  plonjară 
împreună cu ei. 

Manon se îndreptă spre o prăpastie din mijlocul 
lanţului muntos, iar vederea îi licări în alb, negru şi 
gri. Un fior i se strecură în oase. 

Pereţii râpei se închideau în jurul lor ca botul 
unei bestii mari, iar ea trase o dată de frâie. 

Abraxos îşi întinse aripile şi ocoli de-a lungul 
râpei înainte de a prinde un curent şi de a se 
echilibra, bătând puternic din aripi prin mijlocul 
crevasei, stâlpii din piatră înălțându-se de pe 
fundul râpei ca lăncile. 

Picioarele-galbene, prea fascinate de setea lor 
de sânge, şi balaurii lor, prea mari şi greoi, se 
opriră în râpă - la virajul brusc... 

Un bubuit şi un țipăt se auziră şi toată râpa se 
cutremură. 

Manon îşi înghiţi ţipătul de agonie, ca să 
privească înapoi. Unul din balauri intrase în panică, 
fiind prea mare pentru spaţiul acela, şi se izbi în 
coloana de piatră. Oase rupte şi sânge căzură de 
sus. 

Dar celălalt balaur reuşise să se încline, iar 
acum zbura spre ei, cu aripile atât de mari, încât 
aproape atingea ambele părţi ale râpei. 

Manon gâfâi printre dinţii însângeraţi: 

— Zboară, Abraxos! 

lar balaurul ei blând, cu inimă de războinic, 
zbură. 

Manon se concentră să rămână în şa, să-şi 
apese braţul pe rană ca să împiedice sângerarea, 
să ţină la distanţă răceala mortală. Căpătase 
suficiente răni ca să ştie că bunica ei o lovise 
puternic. 

Râpa se abătea spre dreapta, iar Abraxos coti 
ca un expert. Ea se rugă ca bubuitul şi urletul 
balaurului ce-i urmărea să lovească pereţii, dar nu 
se auzi nimic. 

Dar Manon cunoştea canioanele mortale. 
Zburase pe ruta aceasta de nenumărate ori în 
patrulele nesfârşite şi nebune din ultimele luni. 
Picioarele-galbene,  sechestrate în trecătoarea 
Ferian, nu zburaseră. 

— Până la capăt, Abraxos! ordonă ea. Urletul 


lui fu singura confirmare. 

O singură ocazie. Avea doar o singură ocazie. 
Apoi putea muri bucuroasă, ştiind că Cele 
Treisprezece nu aveau să fie urmărite. Cel puţin, 
nu astăzi. 

Viraj după viraj, Abraxos se grăbi prin râpă, 
lovindu-şi coada de roci ca să arunce resturi în 
santinela Picioare-galbene. 

Călăreaţa se feri de roci, balaurul ei ridicându- 
se în vânt. Mai aproape - Manon voia ca ea să fie 
mai aproape. Trase de frâiele lui Abraxos, iar el îşi 
reduse viteza. 

La fiecare curbă, roca neagră pe lângă care 
treceau repede se înceţoşa ca vederea ei slăbită. 

Vrăjitoarea  Picioare-galbene era destul de 
aproape ca să arunce un pumnal. 

Cu vederea slăbită, Manon se uită peste umăr 
la timp ca să o vadă făcând chiar asta. 

Nu un pumnal, ci două, iar metalul licări în 
lumina slabă a canionului. 

Manon se pregăti de impactul metalului în 
carne şi os. 

Abraxos luă curba finală când santinela îşi 
aruncă pumnalele spre Manon. Un zid înalt şi 
impenetrabil din piatră neagră se ridica la doar 
câţiva metri distanţă. 

Dar  Abraxos se  înălţă, prinse curentul 
ascendent şi ieşi din mijlocul râpei, atât de 
aproape, încât Manon putea atinge zidul din capăt. 

Cele două pumnale loviră roca în locul în care 
Manon fusese cu câteva clipe înainte. 

lar  santinela  Picioare-galbene, călare pe 
balaurul ei masiv şi greoi, făcu la fel. 


Roca gemu atunci când balaurul şi călăreaţa lui 

se izbiră în el. Şi căzură pe fundul râpei. 

Gâfâind, cu respiraţia udă şi însângerată, 
Manon îl mângâie pe Abraxos pe coaste. Până şi 
mişcarea era slabă. 

— Prea bine! reuşi ea să spună. 

Munţii deveniră din nou mici. Pădurea Oakwald 
se întindea în faţa ei. Copacii - coroanele copacilor 
ar fi putut să o ascundă... 

— Oak... spuse ea răguşit. 

Manon nu termină de rostit ordinul înainte ca 
întunericul să apară şi să o revendice. 


Capitolul 19 


Elide Lochan rămase tăcută în cele două zile 
cât călători împreună cu Lorcan pe marginea estică 
a Oakwaldului, îndreptându-se spre câmpiile de 
dincolo. 

Nu îi pusese întrebările care păreau să conteze 
cel mai mult, lăsându-l s-o creadă o fată proastă, 
orbită de recunoştinţă că o salvase. 

El uitase repede că, deşi o dusese în braţe, fata 
se salvase singură. Şi îi acceptase numele - 
numele mamei ei - fără întrebări. Dacă Vernon era 
pe urmele ei... Fusese o greşeală prostească, dar 
nu o putea repara, nu fără să-l facă pe Lorcan să 
devină suspicios. 

Aşadar, îşi tinu gura şi îşi înghiţi întrebările: de 
ce o vânase? Cine era stăpâna lui, de-i dădea 
ordine unui războinic atât de puternic? De ce voia 
să intre în Morath? De ce tot atingea un obiect de 
sub jacheta-i neagră? Şi de ce păruse atât de 
surprins - chiar dacă încercase să ascundă asta - 

când îi spusese de Celaena Sardothien şi Aelin 
Galathynius. 

Elide era sigură că şi războinicul avea secretele 
lui şi că, în ciuda promisiunii de a o proteja, în clipa 
în care ar fi primit toate răspunsurile pe care le 
voia, ar fi renunţat să o mai protejeze. 

Însă dormi bine în ultimele două nopţi - 
mulţumită burţii pline de carne, graţie vânătorii lui 
Lorcan. El prinsese doi iepuri şi după ce ea îl 
devorase pe al ei în câteva minute, îi dăduse 
jumătate din al lui. Fata nu se deranjase să fie 
politicoasă refuzând. 

Era mijlocul dimineţii, când lumina din pădure 
deveni şi mai strălucitoare, iar aerul mai proaspăt. 
lar apoi, se auzi vuietul apelor repezi - râul 
Acanthus. 

Lorcan merse înainte, iar Elide ar fi putut jura 
că până şi copacii se dăduseră din calea lui, când 
ridicase tăcut o mână, făcându-i semn să aştepte. 

Ea se supuse, zăbovind în obscuritatea 
copacilor, rugându-se să nu fie nevoiţi să se 
întoarcă în desişul din Oakwald, să nu i se nege 
acest pas în lumea strălucitoare şi deschisă... 

Lorcan îi făcu semn din nou să înainteze. 
Drumul era liber. 

Elide păşi în linişte şi clipi în faţa potopului de 
lumină solară, care venea dinspre ultimul şir de 
copaci, ca să stea lângă Lorcan pe malul înalt şi 
stâncos al râului. 

Râul era imens, umbre grăbite de gri şi maro - 
ultimul ghețar topit din munţi. Era aşa de lat şi de 
agitat, încât ea îşi dădu seama că nu putea înota şi 
că trebuiau să traverseze prin altă parte. Dar, 

dincolo de râu, ca şi când apa ar fi fost o graniţă 
între cele două lumi... 

Dealuri şi pajişti cu ierburi înalte ca de smarald 
se unduiau de cealaltă parte a râului Acanthus, ca 
şuieratul mării sub un cer senin, întinzându-se la 
nesfârşit spre orizont. 

— Nu-mi amintesc, şopti ea, cuvintele abia 
auzindu-se peste vuietul râului, ultima dată când 
am văzut... 

În Perranth, închisă în turn, văzuse doar oraşul, 
poate lacul, dacă ziua era destul de senină. Apoi, 
fusese în furgonul-închisoare şi în Morath, unde 
văzuse numai munţii, cenuşa şi armatele. Şi, cât 
zburase cu Manon şi Abraxos, fusese prea îngrozită 
şi îndurerată ca să mai observe ceva. Dar acum... 
Nu-şi aducea aminte când văzuse ultima dată 
lumina soarelui dansând pe o pajişte sau mici 
păsări maronii ridicându-se şi năpustindu-se în 
briza caldă de deasupra ei. 

— Drumul este cam la doi kilometri în amonte, 
spuse Lorcan, fără să se lase impresionat de 
Acanthus sau de ierburile unduitoare de dincolo de 
el. Dacă vrei să-ţi meargă planul, acum ar fi timpul 
să te pregăteşti. 

Ea îi aruncă o privire. 

— Tu trebuie să munceşti cel mai mult. El 
ridică din sprâncene. Ca să-ţi reuşească şiretlicul, 
trebuie cel puţin să pari... să pretinzi că eşti om, îl 
lămuri Elide. 

Totuşi bărbatul nu aducea deloc a om. 

— Ascunde-ţi mai multe arme, continuă ea. 
Păstrează numai sabia la vedere. 


Până şi sabia imensă l-ar fi trădat pe Lorcan ca 

nefiind un călător obişnuit. 

Din buzunarul de la jachetă, ea scoase încă o 
curea de piele. 

— Leagă-ţi părul la spate! Ai să arăţi mai 
puţin... Se opri când, în ochii lui, văzu uşoară urmă 
de amuzament, însoţită de un avertisment. 
Sălbatic, se obligă ea să spună, legănând cureaua 
din piele între ei. 

Lorcan o luă cu degetele-i groase, strâmbând 
din buze în timp ce se supuse. 

— Şi descheie-ţi jacheta, spuse ea şi se gândi 
la aspectele care îi păruseră mai puţin 
amenințătoare, mai puţin intimidante. 

Lorcan se supuse şi acelui ordin şi, curând, 
bluza de un gri-închis de sub jacheta strâmtă de 
luptă se văzu, dezvăluind un piept lat şi musculos. 
Măcar semăna mai mult cu un muncitor robust, şi 
nu cu un războinic. 

— Şi tu? spuse el, cu sprâncenele încă ridicate. 

Elide se studie şi lăsă jos sacul. Mai întâi, îşi 
scoase jacheta din piele, chiar dacă asta o făcu să 
se simtă ca şi când ar fi renunţat la un rând de 
piele, apoi îşi suflecă mânecile bluzei albe. Dar, 
fără haina mulată din piele, i se vedeau sânii plini - 
care indicau că e femeie, şi nu fata pe care o 
credeau oamenii. Apoi se ocupă de păr, 
despletindu-l şi rearanjându-l într-un coc în vârful 
capului. Era coafura unei femei măritate, nu 
buclele libere ale unei copile. 

Îşi îndesă apoi jacheta în sac şi se uită către 
Lorcan. 

El o măsură din priviri şi se încruntă din nou. 


— Nişte sâni mai mari nici n-or să dovedească, 

nici n-or să ascundă nimic. 

Ea roși. 

— Poate că au să-i distragă pe bărbaţi suficient 
de mult, încât să nu pună întrebări. 

Cu asta, ea începu să urce în amonte, 
încercând să nu se gândească la bărbaţii care o 
atinseseră şi rânjiseră dispreţuitor în celula aceea. 
Dar, dacă el ar fi dus-o în siguranţă de partea 
cealaltă a râului, şi-ar fi folosit corpul în avantajul 
ei. Bărbaţii ar fi văzut ce voiau să vadă: o tânără 
drăguță pe care nu o enerva atenţia lor şi care 
vorbea cu blândeţe. O persoană de încredere, 
drăguță, şi totuşi obişnuită. 

Lorcan merse greoi şi, pentru ultima jumătate 
de kilometru în jurul cotului râului, o ajunse din 
urmă şi merse lângă ea ca un adevărat tovarăş de 
drum, şi nu ca vreun însoțitor obligat de-o 
promisiune. 

Caii, căruțele şi strigătele îi întâmpinară 
înaintea priveliştii. 

Dar, iată: un pod lat din piatră uzată, căruţe şi 
cărucioare şi călăreţi aliniaţi în grupuri, de 
amândouă părţile. Şi vreo douăzeci de gărzi în 
culori adarlaniene, care supravegheau ambele 
maluri, adunau taxe şi... 

Verificau căruțele, uitându-se cu atenţie la 
fețele tuturor. 

llkenul ştiuse de şchiopătatul ei. 

Elide încetini şi rămase lângă Lorcan când se 
apropiară de barăcile părăsite cu două etaje, aflate 
pe fiecare parte a râului. De-a lungul drumului, 
flancate de copaci, în câteva clădiri la fel de jalnice 


era mare agitaţie. Un han şi o tavernă, pentru ca 

aceia care călătoreau să nu aştepte la rând pentru 
băutură sau mâncare sau să poată închiria o 
cameră pe vreme rea. 

Erau atât de multe persoane - atât de mulţi 
oameni. Nimeni nu părea panicat, rănit sau bolnav. 
lar gărzile, în ciuda uniformelor lor, se mişcau ca 
oamenii când percheziţionau căruțele care treceau 
pe lângă barăcile care serveau drept post de vamă 
şi dormitoare. 

Ea îi spuse încet lui Lorcan când se îndreptară 
spre drumul de pământ şi capătul rândului: 

— Nu ştiu ce magie ai, dar, dacă poţi să faci să 
nu fie atât de evident că şchiopătez... 

Inainte să poată termina, o forţă ca vântul unei 
nopţi reci îi suflă pe gleznă şi gambă, pe care apoii 
le prinse bine. Ca o atelă. 

Ea păşi normal şi fu nevoită să se abţină din a 
se mira că merge drept şi sigur. Nu îşi permise să 
se bucure de asta, nu când era probabil să dureze 
doar până ce ar fi traversat râul. 

Căruţele negustorilor stăteau pe loc, pline ochi 
cu bunuri de la cei care nu doriseră să rişte să 
traverseze râul Avery spre nord, căruţaşii 
crispându-se în aşteptarea inspecțiilor iminente. 
Elide se uită cu atenţie la feţele căruţaşilor, 
negustorilor, ale celorlalţi călători. Toţi îi făceau 
instinctele să strige că aveau să fie trădaţi în 
secunda în care le-ar fi cerut să îi ducă sau le-ar fi 
oferit o monedă ca să tacă. 

Dacă ar fi trecut peste rând, le-ar fi atras 
atenţia gărzilor, aşa că Elide se folosi de fiecare 
pas ca să îl studieze, în timp ce părea să se 


îndrepte spre partea din spate. Insă ajunse la 

capătul rândului, fără să rezolve nimic. 

Totuşi Lorcan aruncă o privire în spatele ei - 
spre tavernă, văruită ca să ascundă, fără îndoială, 
pietrele aproape sfărâmate. 

— Să mâncăm cât timp aşteptăm, spuse el 
suficient de tare, încât cei din căruţa din faţă să 
audă şi să-i ignore. g 

Ea dădu aprobator din cap. Inăuntru ar fi putut 
să fie altcineva, iar stomacul îi chiorăia. Doar că... 

— Nu am bani, şopti ea când se apropiară de 
uşa galbenă din lemn. 

Era o minciună. Avea aur şi argint de la Manon. 
Dar nu voia ca Lorcan să vadă, în ciuda 
promisiunii. 

— Am eu destui, spuse el încordat, iar ea îşi 
drese delicat vocea. 

El ridică din sprâncene. 

— N-ai să-ţi câştigi niciun aliat dacă arăţi aşa, îi 
spuse ea şi îi zâmbi uşor. Intră acolo ca un 
războinic şi ai să fii observat. 

— Şi ce ar trebui să fiu, atunci? 

— Orice e nevoie să fii, la momentul potrivit. 
Dar... nu te încrunta. 

El deschise uşa şi, înainte ca ochii ei să se 
acomodeze cu strălucirea candelabrelor din fier 
forjat, faţa lui Lorcan chiar se schimbase. Poate că 
n-avea o privire blândă, zâmbea binevoitor şi 
umerii îi erau relaxaţi - ca şi când ar fi fost un pic 
nemulţumit că trebuia să aştepte, dar nerăbdător 
să mănânce ceva bun. 

Părea aproape uman. 

Taverna era aglomerată, iar zgomotul atât de 


asurzitor, încât ea abia reuşi să-i vorbească 

suficient de tare celei mai apropiate servitoare ca 
să comande prânzul. Ei se strecurară printre 
mesele aglomerate, iar Elide observă că mai mulţi 
se uitau mai degrabă la pieptul, decât la chipul ei, 
şi o fixau cu privirea. 

Ea îşi alungă senzaţia neplăcută şi continuă să 
păşească fără grabă în timp ce se îndreptă spre o 
masă lipită de zidul din spate, de la care tocmai se 
ridicase un cuplu ce părea obosit. 

Opt oameni gălăgioşi se înghesuiau în jurul 
mesei la câţiva metri distanţă, o femeie de vârstă 
mijlocie cu un râs zgomotos distingându-se ca 
lidera lor. Ceilalţi de la masă - o femeie frumoasă 
cu părul negru; un bărbat cu barbă şi piept lat, ale 
cărui mâini erau la fel de mari ca farfuriile; şi 
câţiva oameni care păreau nişte scandalagii - 
continuau să se uite la femeia mai în vârstă, 
evaluându-i răspunsurile şi ascultând cu atenţie ce 
avea de spus. 

Elide se aşeză pe scaunul din lemn uzat, iar 
Lorcan pe cel din faţa ei - statura lui atrăgând o 
privire din partea bărbatului cu barbă şi a femeii de 
vârstă mijlocie de la masă. 

Elide cântări privirea aceea. 

De evaluare. Nu ca să se lupte; nu ca pe o 
ameninţare. Ci de evaluare şi apreciere. 

Elide se întrebă pentru o clipă dacă Anneith îi 
înghiontise pe cei doi să plece - ca să elibereze 
masa aceea pentru ei. Pentru privirea aceea. 

Elide îşi întinse mâna pe masă, cu palma în 
sus, şi îi aruncă lui Lorcan un zâmbet adormit, aşa 
cum o văzuse o dată pe o servitoare din bucătărie 


zâmbindu-i bucătarului din Morath. 

— Bărbate, spuse ea dulce, dând din degete. 

Lorcan strâmbă din buze, dar o luă de mână - 
degetele ei părând mult mai mici printre ale lui. 

Bătăturile lui se zgâriară de ale ei. El observă 
lucrul acesta odată cu ea şi întinse mâna ca să o 
cuprindă pe a ei, ca să-i inspecteze palma. Ea îşi 
strânse degetele şi-şi întoarse mâna ca să o apuce 
din nou pe alui. 

— Frate, şopti Lorcan astfel încât să nu audă 
nimeni altcineva. Sunt fratele tău. 

— Tu eşti soţul meu, spuse ea la fel de încet. 
Suntem căsătoriţi de trei luni. Intră în joc. 

El privi împrejur, fără să observe că fuseseră 
fixaţi cu privirea. Îndoiala încă-i dansa în ochi, 
împreună cu o întrebare tăcută. 

Ea spuse simplu: 

— Bărbaţii nu se vor simţi ameninţaţi de un 
frate. Aş fi liberă - încă disponibilă pentru... 
invitaţii. Am văzut cât de puţin respectă bărbaţii 
ceea ce cred că sunt îndreptăţiţi să aibă. Aşadar, 
până când voi hotărî altfel, eşti soţul meu, şopti ea. 

O umbră licări în ochii lui Lorcan, împreună cu 
o altă întrebare. Una pe care ea nu voia să i-o 
adreseze şi căreia nu îi putea răspunde. O strânse 
de mână, cerându-i să se uite la el. Ea refuză. 

Din fericire, mâncarea le fu adusă înainte ca 
Lorcan să o întrebe. 

Tocană - de rădăcinoase şi carne iepure. Ea 
începu să mănânce, simțind cum bucatele i se 
topesc în gură de la prima muşcătură. 

Grupul din spatele lor începu din nou să 
vorbească, iar ea ascultă cât mâncă, ciugulind 


bucăţelele ca şi când ar fi fost nişte scoici de pe 

plajă. 

— Poate o să le oferim un spectacol şi-or să ne 
reducă taxa la jumătate, spuse blondul bărbos. 

— Puțin probabil, spuse lidera. Ticăloşii ăia ne- 
ar taxa doar ca să dăm un spectacol. Mai rău, or să 
se bucure de spectacolul nostru şi-or să ne ceară 
să mai rămânem o vreme. Nu ne permitem să 
aşteptăm. Nu când celelalte trupe sunt deja în 
mişcare. Nu vrem să ajungem ultimii în toate 
oraşele de câmpie. 

Elide era cât pe ce să se înece cu tocană. 
Aşadar, Anneith trebuie să fi eliberat masa asta. 
Planul ei fusese ca ei să găsească o trupă sau un 
carnaval în care să intre, să se deghizeze în 
muncitori, iar asta... 

— Dacă o să plătim toată taxa, spuse femeia 
frumoasă, s-ar putea să ajungem în primul oraş pe 
jumătate lihniţi de foame şi cam obosiţi să dăm 
spectacolul. 

Elide îşi ridică privirea spre Lorcan, iar el dădu 
aprobator din cap. 

Ea luă o gură din tocană şi se îmbărbătă, 
gândindu-se la Asterin Cioc-negru. Era 
fermecătoare, încrezătoare, neînfricată. Mereu îşi 
ţinea capul înclinat, era relaxată şi afişa un zâmbet 
uşor. Elide inspiră, lăsând amintirile să-i pătrundă 
în muşchi, carne şi oase. 

Apoi se roti pe scaun, cu un braţ pus în jurul 
spătarului când se aplecă spre masa lor şi spuse cu 
un rânjet: 

— Îmi pare rău că vă întrerup de la masă, dar, 
din întâmplare, v-am auzit conversaţia. 


Ei toţi se întoarseră spre ea, cu sprâncenele 

ridicate, iar conducătoarea o privi direct în ochi. 
Văzu cum o evalua: tânără, drăguță, ocolită de 
viaţa grea. Elide afişă o expresie plăcută şi îşi 
impuse să pară veselă. N 

— Sunteţi un fel de trupă de artişti? Işi înclină 
capul către Lorcan. Soţul meu şi cu mine încercăm 
să fim acceptaţi într-o formaţie de câteva 
săptămâni, dar fără succes - toate poziţiile sunt 
ocupate. 

— Şi noi la fel, spuse lidera. 

— Corect, răspunse veselă Elide. Dar taxa este 
mare - pentru oricine. Şi, dacă ar fi să ne asociem, 
poate doar temporar... Lorcan îi atinse uşor 
genunchiul cu al lui, în semn de avertisment. Ea îl 
ignoră. Ne-am bucura să contribuim - să plătim cât 
ar fi diferenţa. 

Femeia începu să se uite la ea cu suspiciune. 

— Într-adevăr, facem parte dintr-un carnaval. 
Dar nu avem nevoie de noi membri. 

Bărbatul cu barbă şi femeia frumoasă îi 
aruncară femeii priviri mustrătoare. 

Elide ridică din umeri. 

— Bine, atunci. Dar dacă te răzgândeşti înainte 
să plecaţi, soţul meu - gesticulă spre Lorcan, care 
se strădui să schiţeze un zâmbet - este un expert 
în aruncatul cu săbiile. Şi în fosta noastră trupă a 
făcut bani frumoşi concurând cu bărbaţi care au 
încercat să îşi măsoare forţele cu el. 

Lidera îşi întoarse privirea ageră spre Lorcan - 
spre statura, muşchii şi postura lui. 

Elide ştiu că ghicise care erau locurile libere pe 
care ar fi putut să le ocupe, când femeia o întrebă: 


— Şi tu ce ai făcut pentru ei? 

— Am lucrat ca ghicitoare - spuneau că sunt 
oracolul lor. Ea ridică din umeri. În mare parte, 
stăteam în umbre şi făceam presupuneri. 

Aşa trebuia să fi fost, având în vedere faptul că 
ea nu ştia să citească. 

Femeia nu fu impresionată. 

— Şi cum se numea trupa voastră? 

Era foarte probabil să-i cunoască - să cunoască 
toate trupele care cutreierau câmpiile. 

Ea se strădui să-şi aducă aminte ceva util, 
orice... 

Picioare-galbene. Vrăjitoarele din Morath îi 
spuseseră odată de Baba Picioare-galbene, care 
călătorise cu un carnaval ca să nu fie descoperită 
şi care murise în Rifthold în iarna asta, fără nicio 
explicaţie... Incetul cu încetul, îşi aminti toate 
detaliile. 

— Noi făceam parte din Carnavalul Oglinzilor, 
spuse Elide. Recunoaşterea, surpriza şi respectul 
scânteiară în ochii liderei. Până când Baba Picioare- 
galbene, patroana noastră, a fost ucisă în Rifthold 
iarna trecută. Am plecat şi de atunci căutăm de 
lucru. 

— Aşadar, voi de unde aţi venit? întrebă 
bărbatul cu barbă. 

— Familia mea locuieşte în partea vestică a 
Colţilor, fu răspunsul lui Lorcan. Ne-am petrecut 
ultimele câteva luni cu ai mei - am aşteptat până 
când s-a topit zăpada, pentru că trecătoarea este 
foarte periculoasă. Se întâmplă lucruri ciudate în 
munţi, adăugă el, în ziua de azi. 

Trupa rămase nemişcată. 


— Intr-adevăr, spuse femeia cu părul negru şi 

se uită la conducătoarea lor. Molly ar putea să ne 
ajute să plătim taxa. Şi, de vreme ce Saul a plecat 
şi nimeni nu i-a luat locul... 

Probabil era aruncătorul lor de săbii. 

— Aşa cum am spus, zise Elide cu zâmbetul 
drăguţ al lui Asterin, o să rămânem un pic pe aici; 
aşa că, dacă vă răzgândiţi... anunţaţi-ne. Dacă nu... 
Îi salută cu lingura îndoită. Drum bun! 

Ceva licări în ochii lui Molly, dar femeia îi 
măsură încă o dată din priviri. 

— Drum bun! şopti ea. 

Elide şi Lorcan se întoarseră la mâncarea lor. 

lar când servitoarea veni să le ia banii, Elide 
băgă mâna în buzunarul interior şi scoase o 
monedă din argint. 

Servitoarea făcu ochii mari, dar Elide observă 
privirea ageră a lui Molly şi a celorlalţi de la masă 
când fata plecă şi se întoarse cu restul lor. 

Lorcan nu spuse nimic atunci când Elide lăsă 
un bacşiş mare pe masă, dar amândoi le zâmbiră 
amabil celor din trupă când se ridicară de la masă 
şi părăsiră taverna. 

Elide îşi ocupă din nou locul de la capătul 
rândului, cu spatele încă drept şi zâmbind. 

Lorcan se apropie timid, deloc remarcabil 
pentru faţada pe care o afişau. 

— Nu ai bani, nu-i aşa? 

Ea îi aruncă o privire piezişă. 

— Păi... Se pare că m-am înşelat. 

El îşi dezgoli dinţii când zâmbi - de data asta, 
cu adevărat. 

— Ai face bine să speri că avem destui, Marion, 


pentru că Molly urmează să-ţi facă o ofertă. 

Elide se întoarse când auzi  scârţâitul 
pământului de sub cizmele negre şi o găsi pe Molly 
în faţa lor şi pe ceilalţi zăbovind - unii strecurându- 
se după colţul tavernei ca să recupereze, fără 
îndoială, căruțele. 

Chipul dur al lui Molly era roşu - ca şi când ei s- 
ar fi certat. Dar ea ţâţâi şi spuse: 

— Înțelegerea e temporară. Dacă sunteţi de 
rahat, plecaţi, şi nu o să vă înapoiem banii de taxă. 

Elide zâmbi fără să se prefacă. 

— Marion ŞI Lorcan la dispoziţia 
dumneavoastră, doamnă! 


Soţia lui. Pe toţii zeii! 

El avea peste cinci sute de ani - iar această... 
această fată, tânără femeie, o împieliţată, orice ar 
fi fost, tocmai jucase la cacealma şi minţise ca să 
capete o slujbă. O adevărată jucătoare. 

Lorcan zăbovi în faţa tavernei, cu Marion lângă 
el. Trupa era mică - prin urmare, nu aveau fonduri 
-, dar avusese şi zile mai bune, îşi dădu el seama 
când cele două căruţe vopsite în galben apărură 
zăngănind şi clătinându-se, trase de patru gloabe. 

Marion observă cu atenţie cum Molly urcă pe 
scaunul vizitiului lângă frumuseţea cu păr negru, 
care nu îl băgă deloc în seamă pe Lorcan. 

Ei bine, cu Marion drept nenorocita lui de 
nevastă, cu siguranţă nu putea să mai facă altceva 
în afara de a o aprecia pe splendida femeie. 

Făcu un efort să nu mârâie. Nu mai fusese cu o 


femeie de câteva luni. Şi, bineînţeles - bineînțeles 

- că ar fi avut timp şi l-ar fi interesat una... doar ca 
să fie legat de minciunile alteia. 

Ale soţiei lui. 

Nu că Marion ar fi fost vreo urâtă, după cum 
observă singur când ea se supuse ordinului lui 
Molly de a urca în spatele celei de-a doua căruţe. 
Câţiva dintre membrii grupului îi urmară călare pe 
gloabe. 

Marion luă mâna întinsă a bărbatului cu barbă, 
care o trase cu uşurinţă în căruţă. Lorcan veni din 
urmă, evaluându-i pe toţi din grup şi din micul oraş 
improvizat. Câţiva bărbaţi şi câteva femei o 
observaseră pe Marion în trecere. 

Chipul frumos şi rotunjimile păcătoase - şi, fără 
şchiopătat, cu părul dat de pe faţă... Ea ştia exact 
ce făcea. Ştia că oamenii aveau să observe şi să se 
gândească la lucrurile acestea, şi nu la şiretenia şi 
la minciunile spuse de ea. 

Lorcan ignoră mâna oferită de bărbatul cu 
barbă şi sări în spatele căruţei, amintindu-şi să 
stea aproape de Marion, să-i cuprindă cu un braţ 
umerii osoşi şi să pară uşurat şi fericit să aibă din 
nou o trupă. 

Proviziile umplură căruţa, împreună cu alţi 
cinci oameni care-i zâmbiră lui Marion - iar apoi îşi 
întoarseră repede privirea de la el. 

Marion îi atinse genunchiul cu mâna, iar Lorcan 
evită impulsul de a tresări. Mai devreme, asprimea 
mâinilor delicate îl şocase. 

Nu fusese doar o prizonieră în Morath, ci o 
sclavă. 

Bătăturile erau vechi şi destul de numeroase 


întrucât, probabil, ea lucrase foarte mulţi ani. 

Muncă grea, după cum părea - şi cu piciorul 
distrus... 

El încercă să nu se gândească la gustul fricii şi 
al durerii pe care îl simţise când ea îi spusese cât 
de puţin credea în bunătatea şi decenţa bărbaţilor. 
Nu îşi lăsă imaginaţia să cerceteze motivul pentru 
care ea simţea asta. 

Căruţa era fierbinte, iar aerul îmbibat cu 
transpiraţia oamenilor, cu fânul şi balega de cal 
aliniate în faţa lor şi cu izul de fier al armelor. 

— Nu aveţi multe bunuri? întrebă bărbatul cu 
barbă, care-şi spusese Nik. 

Rahat. Uitase că oamenii călătoreau cu bagaje 
ca şi când s-ar fi mutat undeva... 

— Am pierdut o parte din ele într-o călătorie în 
munţi. Soțul meu, spuse Marion cu un farmec 
enervant, a insistat să traversăm un râu rapid. 
Sunt norocoasă că s-a deranjat să mă ajute să ies, 
de vreme ce nu s-a dus după proviziile noastre. 

Nik chicoti încet. 

— Presupun că s-a concentrat să te salveze pe 
tine, nu bagajele. 

Marion dădu ochii peste cap, mângâindu-l pe 
Lorcan pe genunchi. El se crispă aproape la fiecare 
atingere. 

Chiar şi cu iubitele lui, în afara patului, nu îi 
plăceau atingerile neglijente, întâmplătoare. Unora 
li se părea ceva intolerabil. Altele credeau că 
puteau să-l transforme într-un bărbat cumsecade, 
care-şi doreşte un cămin şi o femeie bună care să 
lucreze lângă el. Niciuna dintre ele nu reușise. 

— Puteam să mă salvez şi singură, spuse 
vioaie Marion. Dar săbiile lui de aruncat, 

ustensilele de gătit, hainele mele... Ea scutură din 
cap. Până când nu o să găsim un loc din care să 
cumpărâăm mai multe, s-ar putea să nu mai dea 
cine ştie ce spectacol. 

Nik îi întâlni privirea lui Lorcan şi se uită la el 
mai mult decât ar fi îndrăznit majoritatea 
bărbaţilor. Lorcan nu ştia ce făcea el pentru 
carnaval. Poate că uneori era artist, dar securitatea 
era, cu siguranţă, treaba lui. Zâmbetul lui Nik se 
estompă uşor. 

— Tărâmul de dincolo de Colţi nu este blând. 
Oamenii voştri trebuie să fie duri ca să locuiască 
acolo. 

Lorcan dădu aprobator din cap. 

— E o viaţă mai dură decât mi-aş fi dorit pentru 
soţia mea, spuse el. 

— Viaţa pe drum nu este cu mult mai bună, îi 
răspunse Nik. 

— A, interveni Marion, cum aşa? O viaţă sub 
cerul liber şi cu drumuri pe care poţi să hoinăreşti 
încotro te poartă vântul, fără să dai socoteală 
nimănui şi pentru nimic? O viaţă liberă... Ea 
scutură din cap. Ce mi-aş putea dori mai mult, 
decât o viaţă fără restricţii? 

Lorcan ştia că nu era o minciună. li văzuse faţa 
când zăriră câmpia înverzită. 

— Ai vorbit ca o persoană care şi-a petrecut 
mult timp pe drum, spuse Nik. Cei ca noi au mereu 
două variante: ne stabilim şi nu mai călătorim 
niciodată sau hoinărim pentru totdeauna. 

— Vreau să văd viaţa - să văd lumea, spuse 
Marion cu o voce mai blândă. Vreau să văd tot. 


Lorcan se întrebă dacă Marion avea să 

reuşească s-o facă, dacă ar fi eşuat în misiunea lui, 
în cazul în care cheia Wyrd pe care o purta ar fi 
ajuns în mâinile cui nu trebuia. 

— Este mai bine să nu călătoreşti prea 
departe, spuse Nik încruntându-se, dacă e să ţinem 
cont de ce s-a întâmplat în Rifthold sau ce se 
pregăteşte în Morath. 

— Ce s-a întâmplat în Rifthold? interveni 
Lorcan destul de brusc, încât Marion îi strânse 
genunchiul. 

Nik îşi scărpină leneş barba de culoarea 
grâului. 

— Se spune că tot oraşul a fost devastat - 
invadat de terori zburătoare şi de călăreţele lor, 
femeile-demon. De vrăjitoare, dacă ar fi să dai 
crezare zvonurilor. Dinţi-de-fier, ca din legendă. 

El se înfioră. 

Pe toţii zeii! Distrugerea ar fi fost un spectacol 
demn de urmărit. Lorcan se forţă să asculte, să se 
concentreze, şi să nu înceapă să calculeze 
pierderile şi ce ar fi însemnat asta pentru un 
război, atunci când Nik continuă: 

— Nu se ştie nimic despre tânărul rege. Dar 
oraşul le aparţine vrăjitoarelor şi bestiilor lor. Se 
spune că, dacă te îndrepţi acum spre nord 
înseamnă să înfrunţi o capcană mortală; că, dacă 
mergi spre sud, dai peste o alta... Deci - el ridică 
din umeri - o să călătorim spre est. Poate o să 
reuşim să găsim o metodă să ocolim ce ne 
aşteaptă din ambele direcţii. Poate că o să vină 
războiul şi o să ne împrăştiem cu toţii în cele patru 
zări. Nik îl măsură din priviri. Bărbaţi ca tine şi ca 
mine ar putea fi recrutaţi. 

Lorcan îşi înăbuşi un chicot întunecat. Nimeni 
nu putea să-l forţeze să facă nimic - în afară de o 
singură persoană, iar ea... Pieptul i se încordă. Era 
mai bine să nu se gândească la regina lui. 

— Crezi că vreuna din tabere i-ar forţa pe 
bărbaţi să lupte? 

Marion rosti vorbele cu respiraţia tăiată. 

— Nu ştiu, spuse Nik, mirosul şi sunetele râului 
fiind acum destul de copleşitoare, încât Lorcan îşi 
dădu seama că erau aproape de locul de taxare. 

El băgă mâna în jachetă după banii ceruţi de 
Molly. Mult mai mulţi decât partea lor, dar lui nu-i 
păsa. Oamenii aceştia puteau să se ducă naibii, 
odată ce s-ar fi ascuns în siguranţă în adâncul 
câmpiilor nesfârşite. 

— Armata Ducelui Perrington ar putea chiar să 
nu ne vrea, dacă au vrăjitoare şi bestii de partea 
lor. 

Şi fiinţe mult mai rele, voi Lorcan să spună. 
Câini Wyrd, şi ilkeni, şi zeii mai ştiau ce. 

— Dar Aelin Galathynius... spuse gânditor Nik. 
Mâna lui Marion se înmuie pe genunchiul lui 
Lorcan. Cine ştie ce-o să facă? Nu a cerut ajutor, 
nu le-a cerut soldaţilor să vină la ea. Totuşi a ţinut 
Riftholdul sub control - l-a ucis pe rege, i-a distrus 
castelul. În schimb, oraşul a dat înapoi. 

Banca de sub ei scârţâi când Marion se aplecă 
înainte. 

— Ce ai auzit de Aelin? 

— Zvonuri, de ici şi de colo, spuse Nik ridicând 
din umeri. Se spune că este incredibil de frumoasă 
- şi mai rece decât gheaţa. Se spune că este o 


tirană, o laşă, o curvă. Se spune că este 

binecuvântată sau blestemată de zei. Cine ştie? La 
nouăsprezece ani pare mult prea tânără să fie atât 
de împovărată... Totuşi se zvoneşte că are curteni 
puternici. O creatură metamorfică îi păzeşte 
spatele şi, de-o parte şi de alta, are doi prinți- 
războinici. 

Lorcan se gândi la creatura care vomitase 
brusc pe el nu doar o dată, ci de două ori; se gândi 
la cei doi prinţi-războinici... Unul din ei era fiul lui 
Gavriel. 

— O să ne salveze sau o să ne condamne pe 
toți? gândi Nik, supraveghind acum rândul şerpuit 
din spatele căruţei lor. Nu ştiu dacă îmi place ideea 
că totul e în mâinile ei, dar... dacă ea câştigă, 
poate că tărâmul o să-şi revină - poate că viaţa o 
să fie mai bună. Şi, dacă dă greş... poate că, 
oricum, ne merităm cu toţii osânda. 

— O să câştige, spuse Marion cu o putere 
tăcută. 

Nik ridică din sprâncene. 

Bărbaţii strigară, iar Lorcan spuse: 

— Eu aş lăsa discuţia asta pe altă dată. 

Cizmele scârţâiră, iar apoi bărbaţii în uniforme 
se uitau în spatele căruţei. 

— Afară! ordonă unul. Aliniaţi-vă! 

Privirea bărbatului se opri asupra lui Marion. 

Lorcan îi cuprinse mai bine mijlocul atunci când 
o lumină urâtă şi prea familiară apăru în ochii 
soldaţilor. 

Lorcan îşi reprimă mâărâitul când îi spuse: 

— Vino, nevastă! 

Apoi soldatul îl observă. Bărbatul se retrase un 
pas, un pic palid, şi ordonă ca proviziile să fie 

percheziţionate. 

Lorcan sări primul şi o apucă de mijloc pe 
Marion când o ajută să coboare din căruţă. Când ea 
voi să se îndepărteze, îşi trecu braţul peste 
abdomenul ei şi o trase către el. Lorcan întâlni 
privirea fiecărui soldat când toţi trecură şi se 
întrebară cine avea grijă de frumuseţea brunetă 
din faţă. 

După o clipă, ea şi Molly veniră. Frumoasa 
purta o pălărie neagră cu boruri, care-i ascundea 
jumătate din faţa-i măslinie, şi o haină groasă, care 
nu atrăgea atenţia asupra rotunjimilor sale 
feminine. Până şi forma gurii era neplăcută - ca şi 
când femeia ar fi intrat cu totul în pielea altei 
persoane. 

Totuşi Molly o înghionti pe femeie între Lorcan 
şi Nik. Apoi luă punga cu bani din mâna liberă a lui 
Lorcan, fără să mulţumească. 

Frumuseţea brunetă se aplecă înainte ca să-i 
şoptească lui Marion: 

— Nu te uita în ochii lor şi nu le răspunde. 

Marion dădu din cap şi-şi plecă bărbia când se 
uită cu atenţie în pământ. Lipită de el, îi simţi inima 
lui Lorcan bătând repede - frenetic, în ciuda 
supunerii calme pe care o inspira trupul ei. 

— Şi tu, îi şopti frumuseţea în timp ce soldaţii 
le percheziţionară marfa şi luară ce voiră. Molly 
spune că, dacă te iei la bătaie, ai să pleci, iar noi 
nu o să te scoatem din închisoare. Deci lasă-i să 
vorbească şi să râdă, nu te băga. 

Lorcan se gândi să-i spună că ar fi putut să 
ucidă toată garnizoana dacă ar fi vrut, însă dădu 


aprobator din cap. 

După cinci minute, un alt ordin fu strigat. Molly 
dădu banii lui Lorcan şi pe ai ei ca să plătească 
taxa şi ceva în plus pentru „trecere rapidă”. Apoi 
se  urcară toţi înapoi în căruţă, niciunul 
neîndrăznind să vadă ce fusese furat. Trupul lui 
Marion fremăta uşor în locul în care el o ţinea lipită 
de coastele lui, dar chipul îi era inexpresiv, plictisit. 

Gărzile nici măcar nu le puseseră întrebări - nu 
întrebaseră de o femeie care şchiopăta. 

Râul Achantus vui sub ei când traversară râul, 
roţile căruţei zăngănind pe pietrele vechi. Marion 
tremura în continuare. 

Lorcan se uită din nou atent la chipul ei - la 
nuanţa de roşu de pe pomeţii înalţi, la gura 
încordată. 

Nu tremura de frică, îşi dădu el seama când îi 
simţi mirosul. Probabil că era un slab iz de teamă, 
dar, în mare parte, era ceva fierbinte, ceva 
sălbatic, şi furios, şi... 

Mânie. Mânia care fierbea o făcea să tremure. 
La inspecţie, la privirile pofticioase ale gărzilor. 

O idealistă - asta era Marion. Cineva care voia 
să lupte pentru regina ei şi care, ca şi Nik, era de 
părere că lumea asta putea fi mai bună. 

După ce traversară podul, soldaţii lăsându-i să 
treacă fără zarvă, când şerpuiră dincolo de linia din 
partea cealaltă şi ieşiră în câmpii, Lorcan se gândi 
la mânia aceea - la credinţa într-o lume mai bună. 

Nu avea chef să-i spună lui Marion sau lui Nik 
despre faptul că visul lor era unul prostesc. 

Marion se relaxă suficient, încât să arunce o 
privire în spatele căruţei - la iarba care flanca 


drumul lat de pământ, la cerul albastru, la râul 

agitat şi la pădurea Oakwald care se întindea în 
urma lor. Şi, în ciuda furiei, un fel de mirare - pe 
care el o ignoră - se ivi în ochii ei negri. 

În cinci sute de ani, Lorcan văzuse, deopotrivă, 
ce era mai rău şi mai bun în oameni. 

Nu exista o lume mai bună - nu exista un 
sfârşit fericit. 

Pentru că nu existau sfârşituri. 

lar în războiul acesta, nu avea să-i aştepte 
nimic; nimic n-avea să aştepte o sclavă evadată, în 
afară de un mormânt nu prea adânc. 


Capitolul 20 


Rowan Whitethorn avea nevoie doar de un loc 
de odihnă. Nu-i păsa dacă dormea într-un pat, într- 
o claie de fân sau chiar sub un cal, într-un grajd. 
Nu-i păsa, câtă vreme era linişte şi avea deasupra 
capului un acoperiş care să-l ferească de ploaia 
torențială. 

Golful Craniului se ridica la înălțimea 
aşteptărilor lui şi-l dezamăgea în acelaşi timp. 
Clădirile dărăpănate, vopsite în toate culorile, dar 
în paragină în mare parte, fremătară când locuitorii 
închiseră ferestrele şi traseră sforile de întins 
rufele din cauza furtunii care îi fugărise pe Rowan 
şi pe Dorian în port, acum câteva minute. 

Cu mantii şi cu glugile ridicate, nimeni nu îi 
întrebase nimic de îndată ce Rowan îi aruncase o 
monedă de cupru şefului docului. Banul era 
suficient, cât să-l facă să-şi ţină gura, dar nu cât să 
le garanteze că vreunul dintre hoţii care 


supravegheau docurile nu ar fi venit după ei. 

Dorian spusese deja de două ori că nu ştia cum 
de mai rezista Rowan. Ca să fie sincer, nici Rowan 
nu ştia. În ultimele câteva zile, el îşi permisese să 
aţipească doar câteva ore. Epuizarea îl făcea să 
piardă încet controlul asupra magiei şi asupra 
concentrării. 

Rowan nu stârnise încă vântul ca să le 
propulseze barca în apele calde şi vibrante ale 
arhipelagului Insulelor Moarte, dar zburase la 
înălţime ca să urmărească apropierea inamicilor. 
Nu văzuse niciunul. Numai oceanul turcoaz şi 
nisipurile albe, împestriţate cu pietre negre 
vulcanice. Toate încercuiau insulele muntoase cu 
păduri dense de smarald, care se întindeau cât 
puteau vedea ochii lui de uliu. 

Tunetul vui peste golful Craniului, iar marea de 
turcoaz de dincolo de port păru să strălucească 
mai intens, ca şi când un fulger îndepărtat ar fi 
luminat întregul ocean. De-a lungul docurilor, o 
tavernă vopsită în alb-argintiu rămăsese slab 
păzită, în ciuda furtunii care venea peste ei. 

Dragonul de Mare. Sediul lui Rolfe, numit după 
nava lui, după cum reieşea din raporturile lui Aelin. 
Rowan se gândi dacă să se-ndrepte într-acolo, ca 
doi călători rătăciţi care căutau să se adăpostească 
de furtună. 

Dar el şi tânărul rege aleseseră altă cale în 
multele ore în care se ţinuse de cuvânt şi-l 
învățase pe Dorian despre magie. Lucraseră doar 
câteva minute de fiecare dată - pentru că n-ar fi 
avut niciun rost ca regele să distrugă mica barcă, 
în cazul în care puterea i-ar fi scăpat de sub 


control. Aşadar, exersase cu gheaţă: invocase o 

sferă de gheaţă în palma lui şi o lăsase să se 
topească. De nenumărate ori. 

Chiar şi acum, stând ca o piatră în mijlocul 
mulţimii de oameni care cărau mărfuri din calea 
furiei furtunii, regele îşi îndoia şi îşi relaxa 
degetele, lăsându-l pe Rowan să aleagă direcţia, în 
timp ce privea peste golful în formă de potcoavă, 
spre lanţul imens care se întindea peste gura 
acestuia - în adâncuri, pentru moment. 

Lanţului i se spunea Distrugătorul-de-nave. 
Acoperit cu crustacee şi fâşii de iarbă marină, era 
legat de un turn de pază de ambele părţi ale 
golfului, unde gărzile ridicau şi coborau lanţul ca să 
le permită navelor să iasă. Sau să le oprească până 
şi-ar fi plătit taxele grase. Ei fuseseră norocoşi că 
lanţul fusese deja coborât, în aşteptarea furtunii. 

De vreme ce planul lor de a se prezenta avea 
să fie... calm. Diplomatic. 

Şi aşa trebuia să fie, având în vedere că ultima 
dată când Aelin ajunsese în golful Craniului, în 
urmă cu doi ani, distrusese lanţul şi unul din cele 
două turnuri de veghe acum reconstruite (părea 
că, de atunci, Rolfe adăugase încă un turn în 
cealaltă parte a golfului), plus jumătate de oraş. ŞI 
nimicise cârmele tuturor navelor din port, inclusiv 
pe cea a preţioasei lui Rolfe, Dragonul de Mare. 

Rowan nu era prost, dar văzând scopul iadului 
pe care îl dezlănţuise ea... Pe toţi zeii! 

Aşadar, anunţul sosirii lui Dorian avea să fie 
tocmai opusul. Urmau să închirieze camere la un 
han respectabil, iar apoi să ceară o audienţă cu 
Rolfe. Într-o manieră adecvată şi demnă. 


Fulgerul licări, iar Rowan scrută repede strada 

din faţă, ţinându-şi gluga cu o mână, pentru ca 
vântul să nu-i dezvăluie trăsăturile Fae. 

In celălalt capăt al străzii era un han vopsit în 
culoarea smaraldului şi al cărui semn auriu se 
bălăngănea în vântul puternic. Trandafirul 
Oceanului. 

Cel mai frumos han din oraş, după cum 
pretinsese şeful docului când îl întrebaseră. De 
vreme ce ei trebuiau măcar să pară că aveau banii 
pe care urmau să-i ofere lui Rolfe. 

Şi să se odihnească, chiar dacă numai pentru 
câteva ore. Rowan se îndreptă către clădire, 
aproape cocoşat de uşurare, şi se uită peste umăr 
ca să îi facă semn regelui să-l urmeze. 

Dar, ca şi când zeii înşişi ar fi vrut să-l încerce, 
o rafală de vânt rece de ploaie le stropi feţele şi 
ceva se schimbă în urma ei. In aer. Ca şi când o 
mare putere se apropia, făcându-le semn. 

Cu mâna udă, apucă imediat cuțitul dintr-o 
parte când cercetă acoperişurile, care dezvăluiau 
doar fuioare de ploaie. Rowan îşi linişti mintea, 
ascultând oraşul şi furtuna din jurul lor. 

Dorian îşi dădu părul ud de pe faţă şi deschise 
gura să vorbească - până ce observă cuțitul. 

— Şi tu simţi asta? 

Rowan dădu aprobator din cap şi ploaia îi 
alunecă pe nas. 

— Ce simţi? 

Puterea brută a regelui putea să identifice alte 
senzaţii şi indicii faţă de gheaţa, vântul şi instinctul 
lui. Dar, în lipsa exerciţiului, era posibil să nu simtă 
ceva clar. 


— Pare... vechi. Dorian se crispă şi spuse peste 

furtună: feroce. Nemilos. Nu mai simt altceva. 

— Îţi aduce aminte de Valgi? 

Dacă exista o persoană care să fi ştiut, aceasta 
era regele din faţa lui. 

— Nu, spuse Dorian, clipind. Pentru magia 
mea, erau respingători. Chestia asta de acolo... îi 
trezeşte curiozitatea magiei mele. Precaută, dar 
curioasă. Dar este ascunsă - cumva. 

Rowan băgă cuțitul în teacă. 

— Atunci, rămâi pe aproape şi fii atent! 


Dorian nu fusese niciodată într-un loc precum 
golful Craniului. 

In ciuda ploii torențiale care îi biciuia în timp ce 
căutau sursa acelei puteri pe strada principală, 
fusese mirat de felul în care nelegiuirile şi ordinea 
desăvârşită din oraşul-insulă se împleteau. Acesta 
nu se supunea niciunui rege cu sânge albastru - 
totuşi era condus de un Lord al Piraților care îşi 
făcuse loc la putere mulţumită mâinilor tatuate cu 
o hartă a oceanelor lumii. 

Se zvonea că era o hartă care-i dezvăluise 
unde îl aşteptau inamicii, comorile şi furtunile. 
Costul: sufletul lui etern. 

Aelin confirmase o dată că Rolfe era, într- 
adevăr, lipsit de suflet şi tatuat. În ceea ce privea 
harta... Ea ridicase din umeri, spunând că Rolfe 
pretindea că înceta să se mişte odată cu dispariţia 
magiei. Dorian se întrebă dacă harta indica acum 
că el şi Rowan mergeau prin oraşul său - dacă îi 


însemna ca inamici. 

Poate că sosirea lui Aelin ar fi fost cunoscută 
cu mult înainte ca ea să păşească pe insulă. 

Cu mantii şi glugi şi uzi leoarcă, Dorian şi 
Rowan  străbătuseră străzile înconjurătoare. 
Oamenii dispăruseră rapid, iar navele din port se 
clătinau puternic în valurile care treceau peste 
marginea cheiului şi pe drumul pietruit. Palmierii 
se legănau şuierând şi până şi  pescăruşii 
amuţiseră. 

Magia lui rămase latentă, vuind când el 
înţepenise auzind zgomotul puternic din tavernele, 
hanurile, casele şi magazinele pe lângă care 
treceau. Lângă el, Rowan se avântă prin furtună, 
ploaia şi vântul părând să se dea la o parte din 
calea lui. 

Ei ajunseră la chei, iar nava imensă a lui Rolfe 
se ivi în apele ridicate, cu pânzele strânse din 
cauza furtunii. 

Bine că măcar Rolfe era aici. 

Dorian era atât de ocupat să se uite la navă, 
încât aproape se izbi în spatele lui Rowan când 
prinţul-războinic se opri. 

El se clătină înapoi - din fericire, Rowan nu 
spuse nimic - şi apoi studie clădirea care-i atrăsese 
atenţia prinţului. 

Magia lui tresări ca o căprioară speriată. 

— Nici măcar nu ar trebui să fiu surprins, 
mormăi Rowan, iar semnul vopsit în albastru 
zăngăni în vânt, deasupra intrării tavernei. 
Dragonul de Mare. 

Două gărzi stăteau la jumătatea străzii - nu că 
ar fi avut uniformă, ci pentru că stăteau în furtuna 
asta, cu mâinile pe săbii. 

Rowan îşi înclină capul într-un fel care îi spuse 
lui Dorian că, probabil, prinţul se gândea dacă 
merita să îi arunce pe bărbaţi în portul agitat. Insă 
nimeni nu îi opri când Rowan îl avertiză pe Dorian 
dintr-o privire şi deschise uşa tavernei personale a 
Lordului Piraților. Îi întâmpinară lumina aurie, 
mirodeniile, podelele lustruite şi pereţii din lemn. 

Era goală, în ciuda furtunii. Complet goală, în 
afara celor aproximativ zece mese. 

Rowan închise uşa în urma lui Dorian, scrutând 
camera şi scara mică din spate. De unde stăteau 
ei, Dorian vedea literele care acopereau multe 
mese. 

vânătorul-de-furtuni. Lady Ann. Steaua-Tigru. 

Toate mesele erau făcute din pupele navelor. 

Nu fuseseră luate din resturi. Nu, era o cameră 
pentru trofee - un memento pentru ca oamenii 
care-l întâlneau pe Lordul Pirat să nu uite cum 
anume îşi câştigase coroana. 

Toate mesele păreau centrate în jurul uneia din 
spate, care era mai mare şi mai uzată decât 
celelalte. 7reierătoarea. Şipcile imense erau pătate 
cu semne de arsuri şi scobituri - dar scrisul era 
clar. Ca şi când Rolfe nu şi-ar fi dorit niciodată să 
uite din ce navă era făcută masa lui personală. 

Cât despre bărbat şi puterea pe care o 
simţiseră... Nici urmă de aşa ceva. 

În spatele barului se deschise o uşă şi o tânără 
şatenă şi zveltă îşi făcu apariţia. Şorţul pe care îl 
purta dădu de înţeles că era chelneriţă, dar îşi ţinu 
umerii drepţi şi capul sus cât se uită la ei cu ochii, 
gri, ageri şi limpezi şi rămase neimpresionată. 

— Se întreba când o să vă băgaţi nasul, spuse 

ea cu un accent pronunţat - ca al lui Aedion. 

— Ă? rosti Rowan. 

Chelneriţă făcu semn din bărbia-i delicată spre 
scările înguste din lemn, din spate. 

— Căpitanul vrea să vă vadă - în biroul lui. 
Urcaţi un rând de scări, a doua uşă de pe hol. 

— De ce? 

Până şi Dorian îşi dădu seama că nu trebuia să 
ignore tonul. Dar fata luă un pahar, îl ţinu spre 
lumina lumânării ca să vadă dacă era murdar şi 
scoase o cârpă din şorţ. Două tatuaje identice, 
reprezentând doi dragoni gri, îi înconjurau 
antebraţele bronzate, bestiile părând să şerpuiască 
odată cu mişcările muşchilor. 

Solzii lor, îşi dădu el seama, se potriveau 
perfect cu ochii ei când mai aruncă o privire spre 
Dorian şi Rowan şi spuse cu un aer degajat: 

— Nu-l faceţi să vă aştepte. 


Dorian îi şopti lui Rowan când urcară pe scările 
slab luminate care scârţâiau: 

— Ar putea fi o capcană. 

— Posibil, spuse Rowan la fel de încet. Dar 
gândeşte-te că ni se permite să-l întâlnim. Dacă ar 
fi fost o capcană, mişcarea mai inteligentă ar fi fost 
să ne prindă nepregătiţi. 

Dorian dădu din cap şi ceva din pieptul lui se 
relaxă. 

— Şi tu... magia ta... şi-a mai revenit? 

Chipul dur nu exprimă nimic. 


— Am să mă descurc. 

Nu era un răspuns. 

De-a lungul holului de la al doilea nivel, 
fuseseră postați patru tineri cu priviri reci, înarmaţi 
cu săbii elegante ale căror mânere erau făurite 
după imaginea dragonilor de mare care atacau - 
cu siguranţă, simbolul căpitanului lor. Niciunul nu 
se deranjă să vorbească în timp ce el şi Rowan se 
îndreptară spre uşa indicată. 

Prinţul Fae bătu o dată. Un mormăit fu singurul 
răspuns. 

Dorian nu ştia ce aştepta din partea Lordului 
Piraților. 

Dar nu se aşteptase la un bărbat brunet, de 
vreo treizeci de ani, care stătea întins pe un scaun 
roşu din catifea, în faţa ferestrelor stropite de 
ploaie. 


Capitolul 21 


Lordul Pirat din golful Craniului nu se întoarse 
din locul în care era întins pe scaun, teancurile de 
hârtii fiind împrăştiate pe covorul uzat de culoarea 
cobaltului de sub acesta. De la coloanele simple, 
pe care Dorian abia le vedea de unde el şi Rowan 
stăteau la câţiva metri de intrarea în biroul 
bărbatului, hârtiile păreau pline cu însemnări ale 
bunurilor sau cheltuielilor - obţinute pe căi nu 
tocmai cinstite. 

Dar Rolfe continuă să supravegheze navele 
care se înclinau şi se înălţau în port, umbra 
încovoiată a Distrugătorului-de-nave despărţind 
lumea lovită de furtună de dincolo de ei. 


Era foarte probabil ca Rolfe să fi aflat de 

sosirea lor nu datorită vreunei hărţi magice, ci 
stând acolo. Într-adevăr, mănuşile de piele neagră 
îi împodobeau mâinile - materialul era zgâriat şi 
crăpat de uzură. Nicio urmă a legendarelor tatuaje 
nu se vedea pe dedesubt. 

Rowan nu se mişcă; abia clipi când se uită cu 
atenţie la căpitan şi la birou. Dorian luase parte la 
suficiente manevre politice ca să cunoască atât 
avantajele tăcerii, cât şi puterea celui care vorbea 
primul. Puterea de a face pe cineva să aştepte. 

Ploaia care lovea în ferestre şi picuratul 
înăbuşit al hainelor lor ude pe covorul ros umplură 
tăcerea. 

Căpitanul Rolfe bătu cu un deget înmănuşat pe 
cotiera scaunului, urmărind portul încă o clipă - ca 
şi când ar fi vrut să se asigure că Dragonul de Mare 
mai plutea - şi, în cele din urmă, se întoarse către 
ei. 

— Daţi-vă jos glugile! Vreau să văd cu cine 
vorbesc. 

Dorian înţepeni când auzi ordinul, dar Rowan 
spuse: 

— Chelneriţa ta a insinuat că ştii foarte bine 
cine suntem. 

Un zâmbet strâmb îi mişcă buzele lui Rolfe, 
colţul din stânga sus având o mică cicatrice. Ei 
sperau că nu i-o făcuse Aelin. 

— Chelneriţa mea vorbeşte prea mult. 

— Atunci, de ce o păstrezi? 

— Este frumoasă - e greu să găseşti o femeie 
frumoasă pe aici, spuse Rolfe şi se ridică. 

Era cam cât Dorian de înalt şi purta haine 


simple şi negre, dar bine croite. O sabie elegantă îi 

atârna pe lângă corp, împreună cu două cuțite de 
apărare. 

Rowan pufni, dar, spre surprinderea lui Dorian, 
îşi scoase gluga. 

Rolfe căscă ochii verzi ca marea, uimit, fără 
îndoială, de părul argintiu, urechile ascuţite şi 
caninii uşor alungiţi. Sau de tatuaj. 

— Un bărbat căruia îi plac tatuajele la fel de 
mult ca şi mie, spuse Rolfe dând laudativ din cap. 
Cred că noi doi o să ne înţelegem foarte bine, 
prinţe! 

— Mascul, îl corectă Rowan. Masculii Fae nu 
sunt bărbaţi din specia umană. 

— E o chestiune de semantică, spuse Rolfe, 
îndreptându-şi atenţia spre Dorian. Deci tu eşti 
regele pentru care se agită toată lumea. 

Dorian îşi trase în cele din urmă gluga de pe 
cap. 

— Şi ce dacă? 

Cu mâna înmănuşată, Rolfe le arătă biroul plin 
de hârtii şi cele două scaune tapiţate din faţa lui. 
Ca şi bărbatul, era elegant, dar uzat - fie de 
vechime, fie de muncă şi de lupte trecute. lar 
mănuşile acelea... Trebuiau să acopere hărţile 
tatuate acolo? 

Rowan îi făcu semn din cap lui Dorian să se 
aşeze. Flăcările lumânărilor arse pâlpâiră când ei 
trecură şi se aşezară. 

Rolfe ocoli teancurile de hârtii de pe podea şi 
îşi ocupă locul la birou. Scaunul lui sculptat, cu 
spătar înalt, putea foarte bine să fi fost un tron din 
vreun regat îndepărtat. 


— Eşti surprinzător de calm pentru un rege 

care tocmai a fost declarat trădător faţă de propria 
coroană şi lăsat fără tron. 

Dorian se bucură că se aşeză. 

Rowan ridică o sprânceană. 

— Conform cui? 

— Conform  mesagerilor care au sosit ieri, 
spuse Rolfe,  rezemându-se de spătar şi 
încrucişându-şi braţele. Ducele Perrington - sau ar 
trebui să-i spun regele Perrington acum? - a dat un 
decret, semnat de majoritatea lorzilor şi a 
doamnelor din Adarlan prin care, Maiestate, te 
declară inamic al regatului tău şi prin care pretinde 
că el a eliberat Riftholdul din ghearele ta/e, după 
ce tu şi Regina Terrasenului aţi măcelărit atât de 
mulţi nevinovaţi în primăvara asta. In plus, afirmă 
şi că orice aliat - dădu din cap spre Rowan - este 
un inamic. Şi că ai să fii strivit de armatele lui dacă 
nu ai să te supui. 

Liniştea îi umplu mintea. Rolfe continuă, poate 
un pic mai blând: 

— Fratele tău a fost numit moştenitorul lui 
Perrington şi Prinţ Moştenitor. 

Pe toţi zeii! Hollin era un copil, dar totuşi... 
ceva îl stricase, îl infestase... 

El îi lăsase acolo. În loc să se ocupe de mama 
şi de fratele lui, le spusese să rămână în munţii 
aceia. Unde erau acum la fel ca nişte miei 
înconjurați de o haită de lupi. 

Îşi dori să fi fost Chaol cu el. Pentru prima dată, 
îşi dori ca timpul să... se oprească, astfel încât să 
se ocupe de toate bucăţile rupte din el şi să le 
aranjeze cumva, dacă nu să le găsească locul 
potrivit. 

— După expresia feţei tale, presupun că 
sosirea ta chiar are legătură cu faptul că Riftholdul 
zace acum în ruine şi că oamenii lui fug unde pot, 
spuse Rolfe. 

Dorian alungă gândurile perfide şi spuse 
tărăgănat: 

— Căpitane, am venit să aflu de partea cui eşti 
în ceea ce priveşte conflictul acesta. 

Rolfe se înclină, rezemându-şi antebraţele de 
birou. 

— Atunci, înseamnă că eşti cu adevărat 
disperat. El îi aruncă o privire lui Rowan. Şi regina 
ta este la fel de disperată după ajutorul meu? 

— Regina mea nu are ce căuta în discuţia asta, 
spuse Rowan. 

Rolfe îi rânji lui Dorian. 

— Vrei să ştii de partea cui sunt? Sunt de 
partea care ţine iadul departe de teritoriul meu. 

— Se  zvoneşte că estul îndepărtat al 
arhipelagului nu-ţi mai aparţine, spuse calm 
Rowan. 

Rolfe se uită în ochii lui Rowan. Trecu o clipă. 
Apoi alta. Lui Rolfe îi tremură uşor un muşchi de pe 
maxilar. 

Apoi îşi scoase mănuşile ca să-şi dezvăluie 
mâinile tatuate, din vârfurile degetelor şi până la 
încheieturi. Îşi întoarse palmele în sus, arătându-le 
o hartă a arhipelagului, când atenţia îi fu distrasă 
de Dorian şi Rowan, care se aplecară înainte când 
apele albastre chiar curseră, micile puncte dintre 
ele  mişcându-se. Şi, în punctul estic al 
arhipelagului, se unduiră către mare... 


Apele acelea erau gri, iar insulele maronii- 

roşiatice. Dar nimic nu se mişca - niciun punct nu 
indica nave. Ca şi când harta ar fi îngheţat. 

— Au o magie care le ascunde - chiar şi 
împotriva hărţii mele, spuse Rolfe. Nu pot să le 
număr navele, oamenii sau bestiile. Cercetaşii nu 
se mai întorc. În iarna asta, am auzit vuiete dinspre 
insule - unele aproape umane, altele cu siguranţă 
nu. Deseori, am văzut... chestii pe pietrele acelea. 
Parcă nişte oameni. Prea multă vreme nu le-am 
verificat şi am plătit pentru asta. 

— Bestii, spuse Dorian. Ce fel de bestii? 

El zâmbi macabru, iar cicatricea i se întinse. 

— Bestii care te fac să te gândeşti să părăseşti 
continentul, Maiestate. 

Condescendenţa îl făcu pe Dorian să 
reacționeze. 

— Am trecut prin mai multe coşmaruri decât îţi 
închipui, căpitane. 

Rolfe pufni, dar privirea i se îndreptă spre linia 
palidă de pe gâtul lui Dorian. 

Rowan se rezemă din nou pe scaun cu o graţie 
leneşă. Era întruchiparea comandantului de război. 

— Atunci, înseamnă că armistițiul e unul solid, 
dacă încă eşti campat aici, cu un număr minim de 
nave în port. 

Rolfe îşi puse mănuşile ponosite. 

— Flota mea e nevoită să facă puţină piraterie, 
din când în când. Am facturi de plătit şi tot aşa. 

— Sunt sigur. Mai ales când numeşti patru 
gărzi să îţi păzească holul. 

Dorian înţelese la ce se gândise Rowan şi 
spuse prinţului Fae: 

— Nu am simţit miros de Valg în oraş. 

Nu, orice ar fi fost puterea aceea... dispăruse 
acum. 

— Asta pentru că, spuse tărăgănat Rolfe, 
întrerupându-i, i-am ucis pe cei mai mulţi dintre ei. 

Vântul făcu ferestrele să huruie şi ploaia să le 
păteze. 

— lar în ceea ce îi priveşte pe cei patru bărbaţi 
de pe hol - sunt singurii care mi-au mai rămas din 
echipaj. Din cauza luptei la care am participat la 
începutul primăverii ca să revendicăm insula asta, 
după ce generalul lui Perrington ne-a furat-o. 

Dorian înjură încet şi urât. Căpitanul dădu 
aprobator din cap. 

— Dar sunt din nou Lordul Pirat din golful 
Craniului, iar dacă insulele estice sunt ceea ce 
plănuieşte Morathul să fie, apoi Perrington şi 
bestiile lui pot să le aibă. Oricum Fundacul e doar o 
adunătură de peşteri şi de pietre. 

— Ce fel de bestii? insistă Dorian. 

Ochii de un verde-deschis ai lui Rolfe se 
întunecară. 

— Balauri de mare. Vrăjitoarele stăpânesc 
cerul cu balaurii lor - dar apele acestea sunt acum 
stăpânite de bestii făcute pentru lupte navale, 
denaturări urâte ale unui vechi  „şablon”. 
Imaginează-ţi o creatură măsurând cât jumătate 
dintr-o navă de primă clasă - mai rapidă decât un 
delfin - şi stricăciunile pe care poate să le cauzeze 
cu dinţii, ghearele şi o coadă otrăvită, mare cât un 
catarg. Mai rău, dacă le ucizi un pui, adulţii au să 
te vâneze până la capătul pământului. Rolfe ridică 
din umeri. Aşadar, Maiestate, află că nu mă 


interesează să tulbur insulele de est, dacă nu mă 

mai deranjează. Nu mă interesează să fac nimic 
altceva în afară de a continua să profit de eforturile 
mele. 

El flutură slab o mână spre hârtiile împrăştiate 
peste tot. 

Dorian îşi ţinu gura. Oferta pe care plănuise să 
o facă... Acum, cuferele lui erau în posesia 
Morathului. El se îndoia că piraţii aveau să se ofere 
voluntari bazându-se pe încredere. 

Rowan îi aruncă o privire care spunea acelaşi 
lucru. Aşadar, trebuiau să găsească altă cale de a-l 
face pe Rolfe să se alăture cauzei lor. Dorian se 
uită cu atenţie la birou, gustul proprietarului 
înclinând spre lux şi totuşi erau prea multe 
vechituri. În jurul lor, oraşul era pe jumătate 
distrus. Se gândi, mai apoi, la cei patru membri 
supraviețuitori ai echipajului şi la felul în care se 
uitase Rolfe la banda albă de pe gâtul lui. 

Rowan deschise gura, dar Dorian spuse: 

— Cei din echipajul tău nu au fost doar ucişi. 
Unii au fost luaţi ostatici, nu-i aşa? 

Ochii verzi ca marea ai lui Rolfe deveniră reci. 

Dorian făcu o pauză. 

— Au fost prinşi, împreună cu ceilalţi, şi duşi în 
Insulele Moarte. Folosiţi ca să afle cum şi unde să 
te lovească. Singura cale de a-i elibera, când ti-au 
fost trimişi înapoi, cu trupurile posedate de 
demoni, a fost să-i decapitezi. Să-i arzi. 

Rowan întrebă răguşit: 

— Purtau inele sau coliere, căpitane? 

Rolfe înghiţi o dată. După un moment lung de 
tăcere, el spuse: 


— Inele. Au spus că au fost eliberaţi. Dar nu 

erau oamenii care... Scutură din cap. Demoni, şopti 
ca şi când asta ar fi explicat ceva. Demoni a băgat 
în ei. 

Aşadar, Rowan îi povesti. Despre Valgi, prinții 
lor şi despre Erawan, ultimul rege Valg. 

Până şi Rolfe avu înţelepciunea să pară 
descurajat în timp ce Rowan concluzionă: 

— El a renunţat să se mai deghizeze în 
Perrington. Acum este doar Erawan - regele 
Erawan, din câte se pare. 

Privirea lui Rolfe alunecă din nou spre gâtul lui 
Dorian şi făcu un efort să nu atingă cicatricea de 
acolo. 

— Cum ai supravieţuit? Am tăiat până şi 
inelele... dar oamenii mei... nu mai erau. 

Dorian scutură din cap. 

— Nu ştiu. 

Niciun răspuns nu îi făcea pe oamenii lui Rolfe 
să pară... mai puţin importanţi pentru că nu 
supravieţuiseră. Poate că el fusese infestat de un 
prinţ Valg căruia nu-i plăcuse să se grăbească. 

Rolfe întoarse o bucată de hârtie de pe birou, 
citind-o din nou pentru o clipă - ca şi când ar fi fost 
o simplă distracţie cât se gândea. În cele din urmă, 
spuse: 

— Uciderea celor care au mai rămas în Insulele 
Moarte n-o să aibă niciun efect împotriva puterii 
Morathului. 

— Nu, replică Rowan, dar dacă păstrăm 
arhipelagul, putem să folosim insulele ca să ducem 
o luptă pe mare, în timp ce atacăm de pe uscat. 
Putem folosi insulele ca să adăpostim flotele din 


alte regate, de pe alte continente. 

— În momentul de faţă, adăugă Dorian, Mâna 
mea este pe continentul sudic - în Antica. El o să-i 
convingă să trimită o flotă. Chaol ar fi făcut asta 
pentru el, pentru Adarlan. 

— Nu o să vină nimeni, spuse Rolfe. Cum n-au 
venit în urmă cu zece ani, cu siguranţă, nu au să 
vină nici acum. 

El îl studie pe Rowan şi adăugă schiţând un 
rânjet superior: 

— Mai ales având în vedere ultimele veşti. 

Asta n-avea cum să se termine cu bine, decise 
Dorian când Rowan întrebă cu glas egal: 

— Ce veşti? 

Rolfe nu îi răspunse, urmărind, în schimb, 
golful furtunos sau orice îl făcea să se uite într- 
acolo. Dorian se gândi că fuseseră câteva luni dure 
pentru un bărbat. Mai ales pentru cineva care se 
agăța de locul acesta prin aroganță pură şi voinţă. 
Şi toate mesele acelea de dedesubt, montate din 
rămăşiţele navelor cucerite... Câţi inamici îi dădeau 
târcoale, aşteptând o şansă să se răzbune? 

Rowan deschise gura, ca să ceară un răspuns, 
fără îndoială, când Rolfe lovi de trei ori cu cizma 
duşumeaua veche. Din perete, se auzi răspunsul - 
o altă lovitură. 

Se lăsă liniştea. Având în vedere ura lui Rolfe 
pentru Valg, Dorian se îndoia că Morathul era pe 
cale să închidă cursa, dar... el alunecă în 
profunzimea magiei sale când paşii se auziră pe 
hol. După expresia încordată de pe chipul tatuat al 
lui Rowan, el ştiu că prinţul făcuse acelaşi lucru. 
Mai ales când Dorian îşi simţise magia întinzându- 
se spre prinţul Fae, aşa cum se întinsese şi în ziua 

aceea spre Aelin, în vârful castelului de cleştar. 

Paşii se opriră în faţa uşii biroului şi plusul de 
magie străină şi puternică se simţi încă o dată. 
Mâna lui Rowan alunecă nonşalant spre cuțitul de 
vânătoare de pe coapsă. 

Dorian se concentră să respire, să-şi adune 
magia. Gheaţa îi înţepă palmele când uşa biroului 
se deschise. 

Doi bărbaţi cu păr auriu apărură în pragul uşii. 

Mărâitul lui Rowan răsună prin duşumea şi prin 
picioarele lui Dorian, în timp ce el studie muşchii, 
urechile ascuţite, gurile căscate care dezvăluiau 
caninii alungiţi... 

Cei doi străini, sursa puterii... Erau Fae. 

Cel cu ochi negri şi un rânjet tăios îl măsură din 
priviri pe Rowan şi spuse tărăgănat: 

— Imi plăceai mai mult cu părul lung. 

Un pumnal care se înfipse în zid, la mai puţin 
de doi centimetri de urechea masculului, fu 
singurul răspuns al lui Rowan. 


Capitolul 22 
Dorian nu-l văzu pe prinţul Fae aruncând 


pumnalul, până când lama nu lovi peretele din 
lemn, mânerul încă mişcându-se din cauza 


impactului. 
Dar masculul bronzat cu ochi negri - atât de 
chipeş, încât Dorian clipi - rânji superior la 


pumnalul care-i tremura lângă cap. 
— La fel de rău ai nimerit şi când ţi-ai tăiat 
părul? 
Celălalt mascul de lângă el - bronzat, cu ochi 

roşiatici şi care emana un soi de calm constant - îşi 
ridică mâinile late şi tatuate. 

— Rowan, lasă cuţitele! Nu am venit aici 
pentru tine. 

Rowan ţinea deja mai multe arme. Dorian nu-l 
auzise ridicându-se în picioare şi nici scoţându-şi 
sabia sau barda frumos şlefuită din cealaltă mână. 

Dorian simţi magia răscolindu-i-se în vene când 
îi studie pe cei doi străini. „lată-te”, îi cântă ea. 

Singur cu Rowan, magia lui se obişnuise cu 
abisul de putere a prinţului, dar toţi cei trei masculi 
vârstnici, puternici şi primitivi... Îşi aveau propriul 
vârtej. Ar fi putut să distrugă oraşul fără prea mult 
efort. El se întrebă dacă Rolfe îşi dădea seama de 
asta. 

— Să înţeleg că vă cunoaşteţi, rosti sec Lordul 
Pirat. 

Cel solemn, cu ochi aurii, dădu aprobator din 
cap, hainele-i deschise la culoare semănând atât 
de bine cu cele preferate de Rowan: erau în 
straturi, dintr-un material eficient, potrivite pentru 
câmpul de luptă. Un şir de tatuaje negre încercuiau 
gâtul musculos al masculului. Dorian îşi simţi 
stomacul mişcându-se. De la distanţă, ar fi putut la 
fel de bine să fie un soi de colier negru. 

Rowan spuse încordat: 

— Cândva, Gavriel şi Fenrys au lucrat... cu 
mine. 

Cu ochii verzi ca marea, Rolfe se uită între ei, 
evaluându-i şi cântărindu-i. 

Fenrys - Gavriel. Dorian cunoştea numele 
acestea. Rowan le menţionase în timpul călătoriei 


lor aici... Erau doi membri din grupul lui Rowan. 

Rowan îi explică lui Dorian: 

— Sunt legaţi de Maeve prin jurămintele de 
sânge. Aşa cum am fost şi eu. 

Ceea ce însemna că erau aici din ordinele ei. 
lar dacă Maeve îşi trimisese nu unul, ci do; dintre 
locotenenţi pe acest continent, când Lorcan era 
deja aici... 

Rowan spuse printre dinţi, dar îşi puse armele 
în teci: 

— Ce treabă aveţi cu Rolfe? 

Dorian îşi eliberă magia în adâncul lui şi 
aceasta se cuibări în sufletul său ca o bucată de 
panglică aruncată. 

Rolfe flutură o mână spre cei doi masculi. 

— Sunt cei care-mi aduc ştirile pe care ţi le-am 
promis - printre alte lucruri. 

— Şi tocmai voiam să mâncăm de prânz, spuse 
Fenrys, cu o privire jucăuşă. Mergem? 

Fenrys nu îi aşteptă când ieşi din nou pe hol şi 
plecă. 

Cel tatuat - Gavriel - oftă încet. 

— Este o poveste lungă, Rowan, şi una pe care 
tu şi regele Adarlanului - îşi îndreptă ochii roşiatici 
în direcţia lui - trebuie să o auziţi. El gesticulă spre 
hol şi spuse cu faţa împietrită: ştii cât de irascibil 
devine Fenrys când nu mănâncă. 

— Te-am auzit, se auzi de pe hol vocea 
profundă a masculului. 

Dorian îşi reprimă zâmbetul şi, în schimb, se 
uită la Rowan ca să-i vadă reacţia. Insă prinţul Fae 
îi ordonă lui Gavriel să îi conducă făcându-i semn 
din cap. 

Niciunul dintre ei, nici măcar Rolfe, nu vorbi 

când coborâră în camera principală. Chelneriţa 
dispăruse, doar paharele strălucitoare din spatele 
barului indicând că fusese acolo. ŞI, într-adevăr, 
servindu-se din castronul aburind care mirosea a 
tocană de peşte, Fenrys îi aştepta acum la masa 
din spate. 

Gavriel se aşeză pe scaunul de lângă războinic, 
mâncarea din castronul său aproape plin clipocind 
uşor când masa se mişcă, şi îi spuse lui Rowan 
când prinţul se opri în mijlocul camerei: 

— Cumva... războinicul Fae se opri, ca şi când 
ar fi cântărit cuvintele şi modul în care ar fi putut 
Rowan să reacționeze dacă i-ar fi adresat greşit 
întrebarea şi Dorian află de ce în momentul 
următor. Aelin Galathynius este cu voi? 

Dorian nu ştia unde să se uite: la războinicii 
care erau acum la masă, la Rowan de lângă el sau 
la Rolfe, care ridică din sprâncene, în timp ce se 
rezemă de balustrada scării, fără să ştie că regina 
era marea lui inamică. 

Rowan scutură o dată din cap, rapid şi tăios. 

— Regina mea nu ne însoţeşte. 

Fenrys ridică din sprâncene, dar continuă să-şi 
devoreze mâncarea, jacheta descheiată 
dezvăluindu-i pieptul bronzat şi musculos care se 
ivea din gulerul în Val cămăşii albe. Broderia aurie 
se răsucea de-a lungul reverelor jachetei - singurul 
semn al bogăției printre ei. 

Dorian nu prea ştia ce se întâmplase în 
primăvara trecută cu grupul lui Rowan, dar... în 
mod evident, ei nu se despărţiseră în termeni buni. 
Cel puţin, nu din partea lui Rowan. 


Gavriel se ridică pentru a aduce două scaune - 

pe cele mai aproape de ieşire, observă Dorian. 
Poate că Gavriel era cel care păstra pacea în grup. 

Rowan nu se mişcă spre ele. Era atât de uşor 
să uite că prinţul avea secole de experienţă în 
gestionarea regatelor străine, doar fusese la război 
şi se întorsese, cu masculii aceştia. 

Totuşi Rowan nu se deranjă să fie diplomat 
atunci când zise: 

— Spuneţi-mi care naiba este ştirea! 

Fenrys şi Gavriel se uitară unul la celălalt. Cel 
din urmă îşi dădu ochii peste cap şi-i făcu semn cu 
lingura lui Gavriel să vorbească. 

— Flota lui Maeve se îndreaptă spre continent. 

Dorian se bucură că nu mâncase nimic. 

Cuvintele lui Rowan fură guturale când întrebă: 

— Căţeaua aia se aliază cu Morathul? Îi aruncă 
lui Rolfe ceea ce Dorian consideră a fi definiţia unei 
priviri de gheaţă. 7u te aliezi cu ea? 

— Nu, spuse Gavriel pe un ton indiferent. 

Rolfe, spre meritul lui, ridică pur şi simplu din 
umeri. 

— Ti-am spus că nu vreau să mă implic în 
războiul ăsta! 

— Maeve nu este genul care să împartă 
puterea, interveni calm Gavriel. Dar, înainte să 
plecăm, îşi pregătea flota de plecare - spre Eyllwe. 

Dorian răsuflă. 

— De ce Eyllwe? Este posibil să trimită ajutor? 

După expresia chipului lui Rowan, Dorian îşi 
dădu seama că prinţul deja analiza ce ştia despre 
fosta lui regină, despre Eyllwe, şi ce legătură aveau 
informaţiile cu restul lucrurilor. 


Dorian încercă să-şi controleze inima care-i 

bătea cu putere, ştiind că ei ar fi putut să audă 
schimbarea ritmului. 

Fenrys îşi lăsă lingura jos. 

— Mă îndoiesc de faptul că trimite ajutor cuiva 
- cel puţin, nu în ceea ce priveşte continentul. ŞI, 
din nou, nu ne-a spus motivele ei exacte. 

— Ea ne spune mereu, replică Rowan. 
Niciodată nu a păstrat secrete asemenea 
informaţii. 

Ochii negri ai lui Fenrys clipiră. 

— Asta înainte să o umileşti părăsind-o pentru 
Aelin a Focului-Sălbatic. Şi înainte să o abandoneze 
şi Lorcan. Acum, nu mai are încredere în niciunul 
dintre noi. 

Eyllwe... Maeve ştia cât de drag îi era regatul 
lui Aelin. Dar să lanseze o flotă... Trebuia să fie 
ceva acolo, ceva demn de efortul ei. Dorian se 
gândi la toate lecţiile învăţate, la fiecare carte pe 
care o citise despre regat. Dar nu observă nimic 
deosebit. 

— E imposibil ca Maeve să creadă că poate 
cuceri Eyllwe - cel puţin nu pentru mult timp, nu 
fără să-şi atragă toate armatele aici şi să-şi lase 
ţinutul nepăzit, spuse Rowan. 

Dar poate asta avea să-l epuizeze pe Erawan, 
chiar dacă preţul invaziei lui Maeve ar fi fost 
mare... 

— Repet, spuse tărăgănat Fenrys, nu ştim 


detalii. l-am spus doar lui - făcu semn din bărbie 
spre locul în care Rolfe se rezema încă de 
balustradă, cu bratele încrucişate - ca să-l 


avertizăm din curtoazie - printre alte lucruri. 


Dorian observă că Rowan nu întrebă dacă ar fi 

procedat la fel şi în cazul lor, dacă nu ar fi fost aici. 
Sau ce, mai exact, erau celelalte /ucruri. Prinţul îi 
spuse lui Rolfe: 

— Trebuie să trimit mesaje. Imediat. 

Rolfe îşi studie mâinile înmănuşate. 

— De ce să te deranjezi? Destinatarul nu o să 
sosească în curând? 

— Ce? 

Dorian îşi adună curajul în faţa nervozităţii din 
tonul lui Rowan. 

Rolfe zâmbi. 

— Se zvoneşte că Aelin Galathynius i-a distrus 
pe generalul Narrok şi pe locotenenţii lui în 
Wendlyn. Şi că a reuşit asta alături de un prinţ Fae. 
Impresionant. 

Rowan îşi arătă caninii. 

— Şi ce vrei să spui, căpitane? 

— Vreau doar să ştiu dacă Maiestatea Sa, 
Regina Focului, aşteaptă o mare paradă la sosire. 

Dorian se îndoia că lui Rolfe i-ar fi plăcut 
celălalt titlu al ei - Asasina din Adarlan. 

Rowan mârâi încet. 

— Repet, nu are de gând să vină aici. 

— 0? Vrei să-mi spui că iubitul ei se duce să-l 
salveze pe Regele Adarlanului şi că, în loc să îl 
ducă în nord, îl aduce aici? Asta nu înseamnă 
cumva că, în curând, am să fac pe gazda pentru 
ea? 

Auzind cuvântul iubit, Rowan îi aruncă o privire 
nimicitoare lui Fenrys. Masculul frumos - serios, 
era imposibil să-l descrii altfel - ridică pur şi simplu 
din umeri. 


Dar Rowan îi spuse lui Rolfe: 

— Ea mi-a cerut să-l aduc pe Regele Dorian ca 
să te convingă să te alături cauzei noastre. Dar, de 
vreme ce nu te interesează decât planurile tale, se 
pare că am venit degeaba. Aşadar, nu mai avem 
nevoie de tine la masa asta, mai ales dacă nu poţi 
să transmiţi mesaje. Rowan îşi îndreptă privirea 
spre scările din spatele lui Rolfe. Poţi să pleci. 

Fenrys se înecă cu un rânjet malefic, dar 
Gavriel se îndreptă când Rolfe spuse printre dinţi: 

— Nu-mi pasă cine eşti şi ce puteri ai. Nu vii tu 
să-mi dai ordine pe teritoriul meu. 

— Ai face bine să te obişnuieşti să le primeşti, 
spuse Rowan şi calmul din vocea lui îi făcu toate 
instinctele lui Dorian să-l pregătească de fugă. 
Pentru că, dacă cei din Morath o să câştige 
războiul, nu o să se mulţumească să te lase să 
umbli prin insulele astea, pretinzând că eşti rege. 
O să te alunge din toate porturile şi de pe toate 
râurile şi o să-ţi interzică să faci comerţ cu oraşele 
de care ai ajuns să depinzi. Cine o să fie clienţii tăi, 
când nu o să mai rămână nimeni care să îţi 
cumpere bunurile? Mă îndoiesc de faptul că lui 
Maeve o să-i pese - sau că o să-şi aducă aminte de 
tine. 

Rolfe se răsti: 

— Dacă insulele astea or să fie devastate, o să 
navigăm spre altele - şi altele. Mările sunt 
paradisul meu. Pe valuri, vom fi mereu liberi. 

— N-aş prea spune că eşti liber dacă te ascunzi 
în taverna ta, de frica asasinilor Valgi. 

Rolfe îşi  îndoi şi-şi întinse degetele 
înmănuşate, iar Dorian se întrebă dacă avea să 


apuce sabia de lângă el. Lordul Pirat le spuse lui 

Fenrys şi lui Gavriel: 

— O să ne întâlnim aici mâine, la unsprezece. 
Privirea îi deveni mai dură când se uită la Rowan. 
Trimite câte mesaje nenorocite vrei. Poţi să rămâi 
până la sosirea reginei tale, de care nu mă 
îndoiesc. Atunci, am să aud ce are de spus 
legendara Aelin Galathynius. Până atunci, ieşiţi 
naibii afară! El făcu semn din bărbie spre Gavriel şi 
Fenrys. Puteţi să staţi de vorbă cu prinții în 
camerele lor blestemate. 

Rolfe merse spre uşa de la intrare şi o deschise 
ca să descopere un zid de ploaie şi pe cei patru 
tineri care păreau duri şi care zăboveau pe cheiul 
ud. Ei îşi îndreptară mâinile spre arme, dar Rolfe 
nu făcu nicio mişcare ca să-i cheme. Pur şi simplu, 
le arătă uşa. 

Rowan îl fixă pe bărbat, pentru o clipă, cu 
privirea, apoi le spuse foştilor lui tovarăşi: 

— Să mergem! 

Ei nu erau atât de proşti ca să-l contrazică. 


Situaţia era incontestabil nefavorabilă. 

Magia lui Rowan se destrămă când se chinui să 
păstreze intacte scuturile din jurul lui şi al lui 
Dorian. Dar nu îi lăsă pe Fenrys şi pe Gavriel să 
simtă extenuarea, nu le dezvălui nicio fărâmă din 
efortul necesar ca să menţină magia şi să se 
concentreze. 

Rolfe ar fi putut foarte bine să fie o cauză 
pierdută împotriva lui Erawan sau a lui Maeve - 


mai ales de îndată ce ar fi văzut-o pe Aelin. Rowan 

avea sentimentul că, dacă Aelin s-ar fi alăturat 
discuţiilor, Dragonul de Mare - atât hanul, cât şi 
nava ancorată în port - ar fi sfârşit în flăcări. Dar 
balaurii de mare... Şi flota lui Maeve... Avea să se 
gândească mai târziu la asta. Oricum, totul era de 
rahat. Pur şi simplu de rahat. 

Hangiţa de la Trandafirul Oceanului, o femeie 
dintr-o bucată, nu puse nicio întrebare când Rowan 
închirie două camere - cele mai bune pe care le 
avea de oferit hanul, pentru că îi lăsă o monedă de 
aur pe tejghea. Aruncând o privire plină de înţeles 
la hainele lui, ea se oferi să primească moneda 
pentru chiria pe două săptămâni, toate mesele, 
adăpost pentru cai, dacă îi avea, şi spălatul rufelor 
- ori de câte ori ar fi fost nevoie. 

Şi putea să aibă ce musafiri dorea, adăugă ea. 
Rowan fluieră brusc, iar Dorian, Fenrys şi Gavriel 
traversară curtea pietruită, cu glugile trase şi 
ocoliră fântâna care clipocea. Ploaia răpăia pe 
palmierii din ghivece, foşnind florile de 
bougainvillea care se căţărau pe ziduri spre 
balcoanele vopsite în alb, cu obloanele încă trase 
împotriva furtunii. 

Rowan îi ceru femeii să trimită, la etaj, 
probabil, suficientă mâncare pentru opt persoane, 
apoi se îndreptă către scările lustruite din spatele 
sălii de mese slab luminate, ceilalţi ajungându-l din 
urmă. Din fericire, Fenrys tăcu până ce ajunseră în 
camera lui Rowan, îşi scoaseră mantiile, iar Rowan 
aprinse câteva lumânări. Simplul gest îl făcu să 
simtă un gol în piept. 

Fenrys se aşeză pe unul din fotoliile din faţa 


şemineului negru, trecându-şi un deget pe braţul 

tatuat. 

— Ce camere luxoase! Deci care din nobili 
plăteşte? 

Dorian, care intenţionase să ocupe locul de 
lângă micul birou din faţa ferestrelor cu obloane 
trase, înţepeni. Gavriel îi aruncă lui Fenrys o privire 
care spunea: „Te rog, fără zarvă”. 

— Are vreo importanţă? întrebă Rowan când 
merse de la un perete la altul, ridicând tablourile 
înrămate cu floră luxuriantă, în căutarea găurilor 
de spionat sau a punctelor de acces. 

Apoi se uită sub patul cu cearşafuri albe şi 
stâlpi din lemn negru răsucit, atinşi de lumina 
lumânării, încercând să nu se gândească la faptul 
că, pentru toate hotărârile lui... ea ar împărțit 
camera cu el şi chiar patul acela. 

Spaţiul era sigur - liniştit, în ciuda ploii care 
bătea în curte şi pe acoperiş, şi a mirosului 
puternic şi dulce de fructe în aer. 

— Cineva trebuie să aibă bani ca să finanţeze 
războiul ăsta, spuse mieros Fenrys, urmărindu-l pe 
Rowan care, în cele din urmă, se rezemă de 
măsuţa joasă de toaletă de lângă uşă. Deşi, având 
în vedere decretul de ieri din Morath, poate ai să te 
muţi în nişte camere mai... puţin pretenţioase. 

Ei bine, asta spunea destule despre ce ştiau 
Fenrys şi Gavriel în legătură cu decretul lui Erawan 
în ceea ce-i privea pe Dorian şi pe aliaţii lui. 

— Vezi-ţi de ale tale, Fenrys! spuse Gavriel. 

Fenrys pufni, jucându-se cu o mică buclă din 
părul auriu de la ceafă. 

— Mereu a fost un mister pentru mine cum de 
reuşeşti să te mişti cu atâta oţel pe tine, 

Whitethorn. 

— Şi pe mine m-a mirat dintotdeauna cum de 
nu ţi-a tăiat nimeni limba doar ca să te facă să taci, 
spuse calm Rowan. 

El chicoti încet. 

— Mi s-a spus că este cel mai de preţ bun al 
meu. Cel puţin aşa cred femeile. 

Dorian râse uşor - era primul astfel de sunet 
pe care Rowan îl auzise din partea regelui. 

Rowan îşi sprijini mâinile pe măsuţa de toaletă. 

— Cum v-aţi mascat mirosurile? 

Ochii roşiatici ai lui Gavriel se întunecară. 

— Este un nou truc de-al lui Maeve - ca să ne 
facă aproape invizibili într-un tărâm care nu îi 
primeşte călduros pe cei ca noi. El făcu semn din 
bărbie spre Dorian şi Rowan. Deşi se pare că nu 
este tocmai eficient. 

— Voi doi aţi face bine să aveţi un motiv al 
naibii de bun pentru care vă aflaţi aici - şi pentru 
care l-aţi băgat pe Rolfe în chestia asta, cu orice 
preţ, rosti Rowan. 

Fenrys spuse tărăgănat: 

— Rowan, primeşti tot ce vrei, şi totuşi eşti un 
ticălos rece. Lorcan ar fi mândru. 

— Unde este Connall? întrebă Rowan în bătaie 
de joc, pronunţând numele fratelui geamăn al lui 
Fenrys. 

Fenrys se încordă. 

— Unde crezi? Unul din noi este mereu ancora. 

— Dacă nu ţi-ai mai arăta atât de vădit 
nemulţumirea, ea nu l-ar mai ţine ca garanţie. 

Fenrys fusese mereu o pacoste pentru el. lar 


Rowan nu uitase că Fenrys era cel care ceruse să 

se ocupe de Aelin Galathynius în primăvara 
trecută. Lui Fenrys îi plăcea tot ce era sălbatic şi 
frumos şi, mai ales, să-l momească cu Aelin... 
Maeve ştiuse că era un chin. 

Poate că şi pentru Fenrys era o tortură să fie 
atât de departe de puterea lui Maeve - şi, mai cu 
seamă, să ştie că geamănul lui era din nou în 
Doranelle şi că, dacă el nu se mai întorcea 
niciodată... Connall avea să fie pedepsit în moduri 
de nedescris. Aşa îi ademenise regina de la bun 
început: copiii erau rari printre Fae - darămite 
gemenii? Şi mai rari. lar pentru ca gemenii să se 
nască puternici, să ajungă masculi a căror 
dominație rivaliza cu cea a războinicilor mai în 
vârstă decât ei cu secole bune... 

Maeve şi-i dorise cu înfocare. Fenrys refuzase 
să o servească. Aşadar, se dusese după Connall - 
brunet, nu blond ca Fenrys; tăcut, spre deosebire 
de zgomotosul Fenrys; gânditor, şi nu nesăbuit ca 
Fenrys. 

Fenrys obținuse ce-şi dorea: femei, glorie, 
bogăţie. Connall, cu toate priceperea lui, era 
mereu în umbra fratelui său. Aşadar, când regina îl 
abordase în legătură cu jurământul de sânge, într-o 
vreme când Fenrys, nu Connall, fusese ales să 
lupte în război cu akkadienii... Connall depusese 
jurământul. 

Şi când Fenrys se întorsese ca să-şi găsească 
fratele legat de regină şi aflase ce îl forţase Maeve 
să facă în spatele uşilor închise... Fenrys se 
târguise: ar fi depus jurământul, însă numai dacă 
Maeve l-ar fi lăsat în pace pe fratele său. De mai 


bine de un secol, Fenrys o servise pe regină în 

dormitor şi rămăsese înlănţuit de nişte cătuşe 
invizibile lângă tronul ei întunecat. 

Poate că Rowan l-ar fi plăcut pe mascul. L-ar fi 
respectat. Dacă nu ar fi avut gura aia afurisită. 

— Deci, spuse Fenrys, pe deplin conştient că 
nu-i răspunsese lui Rowan la întrebare, Rowan, în 
curând o să-ţi spunem regele Rowan? 

— Pe toţi zeii, Fenrys! şopti Gavriel. 

El oftă profund şi adăugă înainte ca Fenrys să 
aibă şansa să-şi deschidă gura stupidă: 

— Sosirea ta, Rowan, a fost o întâmplare 
fericită. 

Rowan se întoarse către masculul de lângă el - 
adjunctul lui Maeve, acum că Rowan nu mai 
deţinea titlul. Ca şi când războinicul blond i-ar fi 
citit numele în privire, Gavriel întrebă: 

— Unde este Lorcan? 

Rowan se gândise cum să răspundă la acea 
întrebare de când îi văzuse. Pe care i-o adresase 
Gavriel... De ce veniseră ei în golful Craniului? 

— Nu ştiu unde este Lorcan, spuse Rowan. 

Nu era o minciună. Dacă erau norocoşi, fostul 
lui comandant avea să ia celelalte două chei Wyrd, 
să-şi dea seama că Aelin îl păcălise şi să vină 
alergând - dându-i cele două chei lui Aelin să le 
distrugă. 

Dacă erau norocoşi. 

— Nu ştii unde este, dar l-ai văzut, spuse 
Gavriel. 

Rowan dădu aprobator din cap. 

Fenrys pufni. 

— Chiar o să jucăm adevăr şi provocare? 


Spune-ne odată, ticălosule! 

Rowan îl ţintui pe Fenrys cu privirea. Lupul Alb 
din Doranelle îi zâmbi. 

Zeii să îi ajute pe toţi, dacă Fenrys şi Aedion 
aveau să stea vreodată în aceeaşi cameră. 

— Aţi venit la ordinul lui Maeve - înaintea 
flotei? întrebă Rowan. 

Gavriel scutură din cap. 

— Prezenţa noastră aici nu are nicio legătură 
cu venirea flotei. Ea ne-a trimis să-l vânăm. Ştii 
deja ce nelegiuire a comis. 

Un act de iubire - deşi numai în modul sucit în 
care Lorcan putea iubi lucrurile. Numai în felul 
ciudat în care o iubea pe Maeve. 

— El pretinde că a făcut-o în interesul ei, spuse 
nonşalant Rowan, conştient că regele stătea lângă 
el. 

Rowan ştia că cei mai mulţi subestimau 
inteligenţa care se ascundea în spatele zâmbetului 
dezarmant. Ştiau că valoarea lui Dorian nu stă în 
magia lui de zeu, ci în mintea lui. El se legase de 
frica şi de traumele lui Rolfe de pe urma valgilor şi 
pusese baza - una de care urma să se asigure că 
avea să-i fie de folos lui Aelin. 

— Din punctul ăsta de vedere, Lorcan a fost 
mereu arogant, spuse tărăgănat Fenrys. De data 
asta, a întrecut limita. 

— Deci aţi fost trimişi să-l aduceţi înapoi pe 
Lorcan? 

Tatuajele de pe gâtul lui Gavriel - făcute de 
însuşi Rowan - se mişcară cu fiecare cuvânt când 
el spuse: „Am fost trimişi ca să-l ucidem”. 

Pe toți zeii! 

Rowan îngheţă. 

— Atunci, asta explică de ce aţi venit amândoi. 

Fenrys îşi dădu la o parte părul din ochii negri. 

— Suntem trei, de fapt. leri după-amiază, 
Vaughan a zburat spre nord - în timp ce noi am 
venit în sud. 

Vaughan, în forma lui de vultur pescar, putea 
acoperi cu mai multă uşurinţă terenul mult mai 
aspru. 

— Am aterizat în rahatul ăsta de oraş ca să 
vedem dacă Rolfe face afaceri cu Lorcan - să-l 
mituim să ne spună dacă Lorcan o să mai vină pe 
aici, ca să închirieze o barcă. 

Golful Craniului ar fi fost unul dintre puţinele 
porturi în care Lorcan ar fi putut face aşa ceva fără 
să fie luat la întrebări. 

— Să-l avertizăm pe Rolfe în privinţa flotei lui 
Maeve a făcut parte din planul nostru de a-l 
convinge pe ticălos să ne ajute. De aici, o să ne 
croim drum spre continent - să ne începem 
vânătoarea în Sud. Şi, de vreme ce teritoriile astea 
sunt cam vaste... El îşi dezgoli dinţii într-un zâmbet 
feroce. Am aprecia orice indiciu în legătură cu 
locaţia generalului, Printe. 

Rowan se gândi la asta. Dar, dacă l-ar fi prins 
pe Lorcan, iar comandantul ar fi avut măcar una 
din cheile Wyrd... Dacă i-ar fi dus comandantul şi 
cheile lui Maeve, mai ales că ea deja naviga spre 
Eyllwe din motive personale... 


Rowan ridică din umeri. 

— M-am separat de voi toţi în primăvara asta. 
Treaba lui Lorcan îl priveşte. 

— Ticălosule! mârâi Fenrys. 

— Am putea să negociem? interveni Gavriel. 

În ochii lui Gavriel se citea ceva asemănător 
durerii - şi regretului. Dintre toţi, Gavriel fusese 
probabil singurul lui prieten. 

Rowan se gândi dacă trebuia să-i spună despre 
fiul care se îndrepta spre locul acesta. Se gândi 
dacă lui Aedion i-ar fi plăcut să aibă şansa de a-şi 
cunoaşte tatăl... poate înainte ca războiul să-i 
nimicească pe toţi. 

— Ţi-a dat Maeve voie să negociezi în numele 
ei? spuse Rowan. 

— Noi doar ne-am primit ordinele, spuse 
tărăgănat Fenrys, şi permisiunea de a folosi toate 
mijloacele necesare ca să-l ucidem pe Lorcan. Nu a 
spus nimic despre regina ta. Deci asta înseamnă că 
da. 

Rowan îşi încrucişă braţele. 

— Dacă-mi trimiţi o armată de războinici din 
Doranelle, am să-ţi spun unde este Lorcan şi 
încotro plănuieşte să meargă. 

Fenrys râse răguşit. 

— Pe sânii Mamei, Rowan! Chiar dacă am 
putea, flota este deja în folosinţă. 

— Atunci, presupun că va trebui să mă descurc 
cu voi doi. 

Dorian avu bunul-simţ să nu pară la fel de 
surprins ca fostul tovarăş de arme al lui Rowan. 

Fenrys izbucni în râs. 

— Ce? Să lucrez pentru regina ta? Să lupt în 


bătălia voastră? 

— Nu asta vrei, Fenrys? Rowan îl fixă cu 
privirea. Să îmi serveşti regina? Tragi de lesă de 
câteva luni. Ei bine, iată-ţi şansa! 

Tot amuzamentul dispăru de pe chipul frumos 
al lui Fenrys. 

— Eşti un ticălos, Rowan! 

Rowan se întoarse spre Gavriel. 

— Presupun că Maeve nu a specificat când 
trebuie să faci asta. 

Uşoara mişcare a capului fu singura lui 
confirmare. 

— lar tu, tehnic vorbind, ai să-i îndeplineşti 
ordinul. 

Legământul de sânge funcţiona cu cereri 
specifice, clare. Şi se baza pe contact fizic 
apropiat, ca să activeze smucitura care făcea 
trupul să se supună. Atât de departe... ei trebuiau 
să se supună ordinelor lui Maeve - dar se puteau 
folosi de orice „scăpare” a limbajului în propriul 
avantaj. 

— Lorcan ar putea foarte bine să dispară până 
ai să consideri că ne-am ţinut de cuvânt, replică 
Fenrys. 

Rowan schiţă un zâmbet. 

— A, dar chestia este că... în cele din urmă, 
drumul o să-l conducă pe Lorcan înapoi la mine. La 
regina mea. Nu ştiu cât o să dureze, dar o să ne 
găsească din nou. Şi, atunci, o să fie al vostru. 

El îşi atinse uşor bicepsul cu un deget. 

— Oamenii au să vorbească despre războiul 
ăsta o mie de ani. Ba mai mult. Rowan făcu semn 
din bărbie spre Fenrys. Tu nu te-ai dat niciodată în 

— Asta dacă o să supravieţuim, spuse Fenrys. 
Şi cum rămâne cu darurile lui Brannon? Cât timp o 
să ardă o singură flacără în întunericul care se 
adună? Maeve şi-a ascuns motivele în ceea ce 
priveşte flota şi Eyllwe, dar măcar ne-a spus cine 
conduce cu adevărat Morathul. 

Când Rowan intrase pe uşile dragonul de mare, 
se întrebase ce zeu trimisese furtuna care îi 
împinsese să sosească în Golful Craniului în 
această zi, în acest moment. 

impreună, el şi cei din grup învinseseră o 
legiune din armata Adarlanului în primăvara asta şi 
câştigaseră cu uşurinţă. 

Şi, chiar dacă Lorcan, Vaughan şi Connall nu 
erau cu ei... Un singur războinic Fae era la fel de 
bun ca o sută de soldaţi muritori, dacă nu şi mai 
mulţi. 

Terrasenul avea nevoie de mai mulţi soldaţi. Ei 
bine, iată o armată formată din trei masculi. 

Şi, împotriva legiunilor aeriene Dinţi-de-fier, 
aveau nevoie de viteza, puterea şi secolele de 
experienţă ale unor Fae. 

Impreună, devastaseră oraşe şi regate pentru 
Maeve; împreună, începuseră şi puseseră capăt 
războiului. 

— Acum zece ani, nu am făcut nimic să oprim 
asta, spuse Rowan. Dacă Maeve ar fi trimis o 
armată, poate că am fi reuşit să ţinem lucrurile sub 
control. Fraţii noştri au fost vânaţi, ucişi şi torturați. 
Maeve a lăsat să se întâmple asta de ciudă, pentru 
că mama lui Aelin nu a vrut să cedeze în faţa ei. 
Deci, da - Inima mea de Foc este o singură flacără 


în marea de întuneric. Dar ea este dispusă să 

lupte, Fenrys. Este dispusă să se lupte cu Erawan, 
cu Maeve şi chiar cu zeii, dacă asta înseamnă că 
poate să obţină pacea. 

În cealaltă parte a camerei, Dorian închisese 
ochii. Rowan ştia că regele avea să lupte - şi că ar 
fi căzut glorios -, că darul lui putea face diferenţa 
între victorie şi înfrângere. Totuşi... nu era instruit. 
Era încă neîncercat, în ciuda tuturor lucrurilor pe 
care le îndurase. 

— Însă Aelin este una singură, continuă Rowan. 
Şi s-ar putea ca nici măcar darurile ei să nu fie 
suficiente să câştige. Singură, şopti el, întâlnind 
mai întâi privirea lui Fenrys, apoi pe cea a lui 
Gavriel, o să moară. Şi, odată stinsă flacăra, se 
termină tot. Nu o să mai avem o a doua şansă. 
După ce-o să se stingă flacăra, toţi o să fim 
condamnați - toţi, din toate ţinuturile şi lumile. 

Cuvintele îi otrăveau limba, iar gândul la acea 
moarte - la ce ar fi făcut dacă s-ar fi întâmplat aşa 
ceva - îl făcu să simtă o durere în oase. 

Gavriel şi Fenrys se uitară unul la celălalt, 
vorbind în tăcere, aşa cum obişnuia şi el. Ca să-i 
convingă, Rowan trebuia să joace o singură carte - 
să-l convingă pe Gavriel. 

Chiar dacă formularea ordinelor lui Maeve le-ar 
fi permis să o facă, ea ar fi putut foarte bine să-i 
pedepsească pentru neascultarea lor întocmai. O 
mai făcuse; cu toţii aveau cicatrice din cauza asta. 
Ei cunoşteau riscul la fel de bine ca Rowan. Gavriel 
scutură uşor din cap spre Fenrys. 

Înainte ca ei să se poată întoarce să-l refuze, 
Rowan îi spuse lui Gavriel: 


— Dacă nu lupti în războiul ăsta, Gavriel, atunci 

ai să-ţi condamni fiul la moarte. 

Gavriel îngheţă. 

— Pe naiba! spuse Fenrys. 

Până şi Dorian suspina uşor. 

Rowan se întrebă cam cât de supărat avea să 
fie Aedion atunci când spuse: 

— Gândeşte-te la propunerea mea. Dar să ştii 
că fiul tău se îndreaptă spre golful Craniului. S-ar 
putea să vrei să aştepţi ca să iei o hotărâre până 
ce ai să îl întâlneşti. 

— Cine... Rowan nu era sigur că Gavriel respira 
normal. Războinicul îşi încleştă mâinile atât de 
strâns, încât cicatricele de pe monturi se făcură 
albe ca luna. Am un fiu? 

Parţial, Rowan simţi că era ticălosul care 
pretinsese Fenrys că era, şi nu masculul pe care-l 
credea Aelin, când dădu din cap. 

Informaţia s-ar fi aflat mai devreme sau mai 
târziu. 

Dacă Maeve ar fi aflat prima, ar fi putut plănui 
să îl ademenească pe Aedion - ar fi putut trimite 
grupul să-l ucidă sau să-l răpească. Dar acum, 
presupuse Rowan, chiar el ademenise grupul. Totul 
depindea doar de cât de disperat era Gavriel să-şi 
cunoască fiul... şi de cât de mult se temeau să o 
dezamăgească pe Maeve, dacă nu l-ar fi găsit pe 
Lorcan. 

Aşadar, Rowan spuse cu răceală: 

— Să nu ne staţi în cale până la sosirea lor, iar 
noi nu o să stăm în calea voastră. 

Ideea de a-i respinge se împotrivea tuturor 
instinctelor lui, dar Rowan îşi menţinu scuturile 


strânse, iar magia lui se întinse ca să-i dea de ştire 

dacă oricare din ei ar fi respirat cum nu trebuia 
când se întoarse să deschidă uşa dormitorului şi să 
plece în tăcere. El avea multe de făcut. Incepând 
cu scrierea unui avertisment pentru nobilii din 
Eyllwe şi pentru forţele din Terrasen şi sfârşind cu 
încercarea de a-şi da seama cum naiba ar fi putut 
să lupte în două războaie în acelaşi timp. 

Pleoştit şi palid, Gavriel se ridică, iar ceva care 
aducea cu devastarea i se citea pe chip. 

În ochii lui Dorian, Rowan văzu că regele îşi 
dăduse seama, înainte ca el să-şi mascheze 
expresia. Da - la prima vedere, Aedion şi Aelin 
păreau fraţi, dar zâmbetul lui Aedion îi trăda 
moştenirea. Gavriel şi-ar fi dat seama într-o clipă... 
dacă mirosul lui Aedion nu l-ar fi dat primul de gol. 

Fenrys se apropie de mascul, cu o mână pe 
umărul lui, când ieşiră pe hol. Pentru Rowan şi 
Fenrys, Gavriel fusese mereu un sprijin. Niciodată 
unul pentru celălalt - nu, lui şi lui Fenrys... le era 
mai uşor să se sugrume reciproc. 

Rowan le spuse ambilor foşti tovarăşi: 

— Dacă o să-i oferiţi lui Maeve cel mai mic 
indiciu despre fiul lui Gavriel, o să se aleagă praful 
de înţelegerea noastră. Nu o să-l găsiţi niciodată 
pe Lorcan. Şi, dacă Lorcan o să-şi facă apariţia... 
Am să-l ajut cu bucurie să vă ucidă. 

Rowan se ruga să nu se ajungă la asta - lao 
luptă atât de brutală şi de nimicitoare. 

Totuşi era război. Şi nu avea de gând să-l 
piardă. 

Capitolul 24 


Cântăreaţa-Vântului plecă din Ilium la răsărit, 
echipajul şi căpitanul acesteia neştiind că cei doi 
indivizi cu glugi - şi uliul lor - care plătiseră cu aur, 
nu intenționau să călătorească tocmai până-n 
Leriba. Nu dădeau de bănuit că ar fi înţeles deja că 
ei erau generalul şi regina care, cu o noapte în 
urmă, le eliberaseră oraşul. 

Era considerată o călătorie uşoară pe coasta 
continentului, deşi Aelin se întreba dacă rostirea cu 
voce tare a afirmației i-ar fi garantat că nu era aşa. 
În primul rând, trebuiau să navigheze prin apele 
Adarlanului - în apropiere de Rifthold, mai exact. 
Dacă vrăjitoarele patrulau atât de departe spre 
mare... 

Dar nu aveau de ales, nu cu plasa întinsă de 
Erawan peste continent. Nu cu ameninţarea lui de 
a-i găsi şi de a-i prinde pe Rowan şi pe Dorian, încă 
vie în mintea ei şi cu rana adâncă şi roşie care-i 
zvâcnea pe piept, chiar deasupra inimii. 

Stând pe puntea navei, cu soarele care se 
ridica pătând golful turcoaz al oraşului Ilium în 
auriu şi roz, Aelin se întrebă dacă apele acestea 
aveau să fie roşii când urma să le mai vadă, data 
viitoare. Se întrebă cât timp aveau să rămână 
soldaţii adarlanieni pe partea lor de graniţă. 

Aedion veni lângă ea, terminându-şi a treia 
inspecţie. 

— Totul pare în regulă. 

— Lysandra a spus că totul e în ordine. 

Într-adevăr, de la înălţimea catargului principal 


al navei, ochii de uliu ai Lysandrei nu ratau nimic. 

Aedion se încruntă. 

— Ştiţi, voi, domnişoarelor, aţi putea să ne mai 
lăsaţi şi pe noi, masculii, să facem unele lucruri din 
când în când. 

Aelin ridică o sprânceană. 

— Şi ce-ar mai fi amuzant, atunci? 

Dar ştia că s-ar fi contrazis la nesfârşit în 
privinţa faptului că trebuia să se retragă pentru ca 
alţii, pentru ca Aedion, să poată lupta pentru ea. 
Fusese destul de rău în Rifthold, destul de rău, 
pentru că ştia că inelele şi colierele acelea ar fi 
putut să-i înrobească - dar ce-i făcuse Erawan 
supraveghetorului... ca experiment... 

Aelin se uită la membri agitaţi ai echipajului şi 
se abţinu să le ceară să se grăbească. Fiecare 
minut de întârziere putea fi unul în care Erawan se 
apropia de Rowan şi de Dorian. Era doar o 
chestiune de timp ca el să primească un raport 
privind locul în care fuseseră zăriţi. Aelin lovi uşor 
puntea cu piciorul. 

Clătinatul navei pe valurile calme îi răspunse 
bătăii piciorului ei. Dintotdeauna îi plăcuse să 
simtă şi să miroasă marea. Dar acum... până şi 
plescăitul valurilor părea să spună: „Grăbiţi-vă, 
grăbiţi-vă!” 

— Regele Adarlanului - şi Perrington, presupun 
- m-au controlat mulţi ani, spuse Aedion. 

Vorbi destul de încordat, aşa încât Aelin îşi 
întoarse privirea dinspre mare ca să stea cu faţa la 
el. Acesta apucă balustrada de lemn, arsurile de pe 
mâini contrastând cu pielea lui bronzată. 

— S-au întâlnit cu mine în Terrasen, în Adarlan. 
El m-a ţinut în temnita lui nenorocită, pe toţi zeii! 

Şi totuşi, nu mi-a făcut asta. Mi-a oferit inelul, dar 
nu a observat că, în schimb, am purtat unul fals. 
De ce nu m-a despicat şi nu m-a denaturat? Cred 
că a ştiut - sigura ştiut că ai să vii după mine. 

— Regele l-a lăsat în pace pe Dorian cât de 
mult timp a putut - poate că ţi-a arătat şi ţie acea 
bunătate. Poate că ştia că, dacă ai fi dispărut, aş fi 
putut foarte bine să decid să las lumea asta să se 
ducă naibii şi să nu-l eliberez niciodată, de ciudă. 

— Ai fi făcut asta? 

„Oamenii pe care îi iubeşti sunt doar arme care 
vor fi folosite împotriva ta”, îi spusese cândva 
Rowan. 

— Nu-ţi risipi energia făcându-ţi griji în legătură 
cu ce ar fi putut să se întâmple. 

Ştia că nu îi răspunsese la întrebare. 

Aedion nu se uită la ea când îi spuse: 

— Ştiu ce s-a întâmplat în Endovier, Aelin, dar 
când l-am văzut pe supraveghetor, când am auzit 
ce a spus... El înghiţi în sec. Am fost atât de 
aproape de minele de sare. In anul ăla - am 
campat cu legiunea Bane chiar dincolo de graniţă, 
vreme de trei luni. 

Ea întoarse capul spre el. 

— Nu începe. Erawan l-a trimis pe bărbat cu un 
scop - din motivul ăsta. Îmi cunoaşte trecutul - 
vrea să ştiu că îl cunoaşte - şi că o să-l folosească 
împotriva mea. Împotriva noastră. O să-i 
folosească pe toţi cei pe care îi cunoaştem, dacă o 
să fie nevoit să o facă. 

Aedion oftă. 

— Mi-ai fi spus ce s-a întâmplat aseară, dacă 
nu aş fi fost acolo? 

— Nu ştiu. Pariez că te-ai fi trezit de îndată ce 
mi-aş fi dezlănţuit puterea asupra lui. 

El pufni. 

— Este greu să ratezi aşa ceva. 

Pescăruşii care ţipau şi zburau umplură liniştea 
care se aşternuse, în ciuda declaraţiei ei de a nu 
zăbovi în trecut, Aelin spuse cu grijă: 

— Darrow a pretins că ai luptat la Theralis. De 
câteva săptămâni îşi dorise să-l întrebe, dar nu 
avusese curajul. 

Aedion fixă cu privirea apa agitată. 

— S-a întâmplat acum mult timp. 

Ea îşi înghiţi arsura din gât. 

— Aveai doar paisprezece ani. 

— Da. Maxilarul i se încordă. Ea nu putea decât 
să-şi imagineze măcelul. Şi groaza - nu doara unui 
băiat care ucidea şi lupta, ci a unuia care-şi vedea 
murind oamenii la care ţinea. Unul câte unul. 

— Îmi pare rău, şopti ea, că a trebuit să înduri 
asta. 

Aedion se întoarse spre ea. Nici urmă de 
aroganță şi insolenţă. 

— Theralis este câmpul de luptă pe care îl văd 
cel mai mult în visele mele. El zgârie o fărâmă de 
pe balustradă. Darrow s-a asigurat că rămân 
departe de mijlocul acţiunii, dar am fost copleșiți. 
Era inevitabil. 

El nu îi spusese niciodată că Darrow încercase 
să-l protejeze. Ea îi acoperi mâna lui Aedion cu a ei 
şi o strânse. 

— Îmi pare rău, spuse ea din nou. Nu reuşi să-l 
întrebe mai multe. 


El ridică un umăr. 

— Viaţa mea de războinic a fost aleasă cu mult 
înaintea acelei bătălii. 

Intr-adevăr, ea nu şi-l putea imagina fără sabie 
şi scut - ambele prinse acum de spatele lui. Nu 
reuşea să-şi dea seama dacă asta era un lucru 
bun. 

Liniştea se lăsă între ei, densă, veche şi 
obositoare. 

— Nu îl condamn, spuse în cele din urmă Aelin. 
Nu-l condamn pe Darrow pentru că m-a ţinut 
departe de Terrasen. Aş fi procedat şi judecat la 
fel, dacă aş fi fost în locul lui. 

Aedion se încruntă. 

— Credeam că o să ne împotrivim decretului 
său. 

— Asta fac, jură ea. Dar... înţeleg de ce a făcut- 
o Darrow. 

Aedion o studie înainte de a da din cap şi apoi 
făcu gestul cu seriozitate, ca de la un soldat la 
altul. 

Ea îşi acoperi cu mâna amuleta de sub haine. 
Puterea antică şi nepământeană se frecă de ea şi 
un fior îi cobori pe şira spinării. „Găseşte Lacătul.” 

Ce bine că Golful Craniului era în drumul lor 
spre Mlaştinile Stâncoase din Eyllwe. 

Şi bine că liderul ei avea o hartă magică 
tatuată pe mâini. O hartă care dezvăluia inamicii, 
furtunile... şi comorile ascunse. O hartă pentru a 
găsi lucruri care nu voiau să fie găsite. 

Aelin îşi coborî mâna, sprijinindu-le pe 
amândouă pe balustradă şi studiind cicatricea de 
pe ambele palme. Atât de multe promisiuni şi 


jurăminte făcute! Atât de multe datorii şi favoruri 

de răscumpărat! 

Aelin se întrebă ce răspunsuri şi jurăminte ar fi 
putut să o aştepte în Golful Craniului dacă ar fi 
ajuns acolo înaintea lui Erawan. 


Capitolul 25 


Foşnetul frunzelor,  ţipătul îndepărtat al 
păsărilor precaute, mirosul urât de lut şi de lemn 
vechi o treziră pe Manon Cioc-negru. 

Ea gemu când deschise ochii şi se uită mijit la 
lumina acoperită cu picăţele a soarelui prin 
coroana densă a copacilor. 

Cunoştea copacii. Era în Oakwald. 

Incă era prinsă în şa, iar Abraxos stătea lăţit 
sub ea, cu gâtul întins, astfel încât să îi poată 
supraveghea respiraţia. El căscă ochii fiind cuprins 
de panică atunci când ea gemu, încercând să se 
ridice. Manon căzuse pe spate şi, fără îndoială, 
zăcea acolo de ceva timp, judecând după sângele 
albastru care-i acoperea coastele lui Abraxos. 

Manon îşi înălţă capul ca să-şi privească 
abdomenul şi îşi înăbuşi un țipăt când muşchii i se 
încordară. 

Căldura umedă i se prelinse din abdomen. Deci 
rănile abia se prinseseră, dacă se rupeau atât de 
uşor. 

Capul îi bubuia ca o mie de forje. lar gura îi era 
atât de uscată, încât abia îşi mişca limba. 

Primul lucru de făcut: să coboare din şa. Apoi 
să încerce să se evalueze. Apoi să găsească apă. 

Un râu bolborosea în apropiere, destul de 


aproape, încât se întrebă dacă Abraxos alesese 

locul tocmai din acest motiv. 

El pufăi şi se agită îngrijorat, iar ea şuieră când 
muşchii stomacului i se desprinseră şi mai mult. 

— Încetează, spuse ea răguşit. Sunt... bine. 

Nu era bine, nici pe departe. 

Dar nu era moartă. 

lar ăsta era un început bun. 

Celălalt rahat - bunica ei, Cele Treisprezece, 
afirmaţia privind clanul Crochan... Avea să se 
ocupe de asta, de îndată ce s-ar fi simţit mai bine. 

Manon zăcu acolo câteva minute lungi, 
respirând în durere. 

Trebuia să-şi curețe rana; să oprească 
sângerarea. 

Nu era îmbrăcată decât cu hainele de piele - şi 
cămaşa ei... Nu avea puterea să fiarbă mai întâi 
pânza. 

Trebuia să se roage ca nemurirea care îi 
curgea prin vene să o ferească de infecţii. 

Sângele Crochan din ea... 

Manon se ridică dintr-o smucitură bruscă, fără 
să-şi dea timp să ezite, şi se forţă atât de tare să-şi 
înghită ţipătul, încât buza îi sângeră, iar un iz de 
cupru îi umplu gura. 

Măcar era în picioare. Sângele îi picura de sub 
haina de zbor croită din piele, dar ea se concentra 
să desfacă armura de protecţie, cataramă cu 
cataramă. 

Nu era moartă. 

Mama încă mai avea nevoie de ea. 

Fără armură, Manon se holbă, măsurând cu 
privirea la distanţa de la Abraxos la pământul 


acoperit de muşchi. 

Întunericul să o salveze! Avea s-o doară. 

Chiar şi mişcarea uşoară a corpului, ca să-şi 
poată balansa piciorul într-o parte, o făcu să-şi 
încleşteze dinţii ca să nu suspine. Dacă unghiile 
bunicii ar fi fost otrăvite, ar fi murit. 

Dar fuseseră zimţate - zimţate, şi nu ascuţite şi 
pline de rugină. 

Un cap imens se împinse în genunchiul ei, iar 
ea îl găsi pe Abraxos acolo, cu gâtul întins - capul 
fiindu-i chiar sub tălpi, iar propunerea i se citea în 
privire. 

Fără să creadă că ar mai fi rămas mult timp 
conştientă, Manon alunecă pe capul lat al 
balaurului şi respiră printre valurile de durere 
puternică. Respirația lui îi încălzi pielea rece, când 
o cobori încet în poiana înverzită. 

Ea se întinse pe spate, lăsându-l pe Abraxos, 
care scânci uşor, să o miroasă. 

— Bine, şopti ea. Sunt... 


Manon se trezi la amurg. 

Abraxos era încolăcit în jurul ei, cu aripile 
înclinate, ca să formeze un acoperiş improvizat. 

Măcar îi era cald. Şi sete... 

Manon gemu, iar aripa se retrase imediat, 
dezvăluind un cap pielos şi ochi îngrijoraţi. 

— Tu... cloşcă, suspină şi-şi strecură braţele 
sub ea, ridicându-se. 

O, pe toţi zeii, o, pe toţi zeii! 

Dar stătea în fund. 


Abraxos era prea mare ca să ajungă printre 

copaci - dar ea avea nevoie de apă. Curând. Câte 
zile trecuseră? Cât sânge pierduse? 

— Ajutor! şopti ea. 

Maxilarele puternice o apucară de gulerului 
tunicii, ridicând-o cu o asemenea blândeţe, încât 
pieptul lui Manon se strânse. Ea se legănă, 
sprijinindu-şi o mână de coasta lui pieloasă, dar 
rămase dreaptă. 

Apă... apoi, mai putea să doarmă. 

— Aşteaptă aici, spuse ea, clătinându-se spre 
cel mai apropiat arbore, cu o mână pe abdomen, 
Spintecă-Vânt fiindu-i o greutate pe spate. 

Se gândi să lase sabia în urmă, dar orice 
mişcare în plus, până şi desfăcutul centurii de pe 
pieptul ei, era de neconceput. 

Se clătină de la un copac la altul, înfigându-şi 
unghiile în fiecare trunchi ca să rămână în picioare, 
respiraţia ei sacadată umplând pădurea liniştită. 

Era vie; era vie... 

Râul nu era mai mult decât un firicel printre 
nişte bolovani acoperiţi de muşchi. Dar era 
limpede, rapid şi cel mai frumos lucru pe care îl 
văzuse vreodată. 

Manon studie apa. Dacă ar fi îngenuncheat, ar 
mai fi putut să se ridice? 

Dacă ar fi fost nevoită, ar fi dormit aici. După 
ce şi-ar fi astâmpărat setea. 

Cu grijă şi cu muşchii tremurând, îngenunche 
pe mal. Îşi înghiţi ţipătul când se aplecă peste râu 
şi-i curse şi mai mult sânge. Bău primele câteva 
guri fără oprire şi apoi sorbi mai încet, simțind 
acum durerea şi în stomac, şi-n afara lui. 


O ramură se rupse, iar Manon se ridică în 

picioare, instinctul controlând durerea atât de 
repede, încât agonia o lovi o secundă mai târziu. 
Dar ea scrută copacii, pietrele, coroana şi micile 
dealuri. 

Vocea rece a unei femei se auzi din partea 
cealaltă a râului: 

— Se pare că ai căzut departe de cuibul tău, 
Cioc-negru. 

Manon nu reuşi să-şi dea seama cine-i vorbea, 
ce vrăjitoare întâlnise... 

Din spatele umbrelor unui copac, apăru o 
tânără superbă. 

Era suplă şi mlădioasă, iar părul roşcat şi liber 
îi acoperea parţial goliciunea. Nicio haină nu 
acoperea pielea albă. Nicio cicatrice şi niciun semn 
nu-i pătau carnea la fel de pură ca zăpada. Părul 
mătăsos al femeii se mişcă odată cu ea, când se 
apropie. 

Dar femeia nu era vrăjitoare. Şi ochii ei 
albaştri... 

Fugi! Fugi! 

Ochii ei albaştri ca de gheaţă licăreau chiar şi 
în pădurea umbrită. Şi buzele-i provocatoare, pline 
şi roşii, se despărţiră într-un zâmbet prea alb, când 
se uită cu atenţie la Manon, la sânge şi la răni. 
Abraxos urlă în semn de avertisment, scuturând 
pământul, copacii, frunzele. 

— Cine eşti? spuse Manon răguşită. 

Tânăra femeie îşi înclină capul - ca un 
măcăleandru care cerceta un vierme zvârcolindu- 
se. = 

— Regele Intunecat spune că sunt Copoiul său. 


Manon făcu să merite fiecare respiraţie când îşi 

adună puterea. 

— N-am auzit de tine, spuse Manon. 

Ceva prea întunecat ca să fie sânge şerpui pe 
sub pielea albă de pe abdomenul femeii şi apoi 
dispăru. Ea îşi trecu o mână mică şi frumoasă 
peste locul în care zvârcolise, pe rotunjimea 
abdomenului ferm. 

— N-ai fi avut de unde să auzi de mine. Până la 
trădarea ta, am fost ţinută sub munţii aceştia. Dar 
când el mi-a rafinat puterea din sânge... În ochii 
albaştri ce o străpunseră, Manon văzu nebunia 
licărind. Poate să facă multe cu tine, Cioc-negru. 
Atât de multe. M-a trimis să îi aduc din nou 
călăreaţa încoronată lângă el... 

Manon se retrase un pas - doarunul. 

— Nu ai unde să fugi. Nu cu matele care stau 
să-ţi iasă pe afară. Ea îşi aruncă părul roşcat peste 
un umăr. O, ce-o să ne distrăm acum că te-am 
găsit, Cioc-negru! Cu toţii! 

Manon se pregăti şi scoase Spintecă-Vânt, 
când silueta femeii străluci ca un soare negru şi 
apoi se  undui, conturul mărindu-se şi 
transformându-se, până când... 

Femeia fusese o iluzie. O vrajă. Creatura care 
stătea în faţa ei fusese născută în întuneric şi era 
atât de albă, încât ea se îndoia că simţise vreodată 
atingerea soarelui, până acum. lar mintea care o 
inventase... Era imaginaţia cuiva născut într-o altă 
lume - una în care coşmarurile bântuiau pământul 
rece şi întunecat. 

Corpul şi faţa erau vag umane. Dar... Copoiul. 
Da, numele i se potrivea. Nările erau imense, ochii 
atât de mari şi lipsiţi de pleoape, că se întrebă 

299 


dacă însuşi Erawan i le îndepărtase, iar gura ei... 
Dinţii erau cioturi negre şi limba, groasă şi roşie - 
ca să guste aerul. Şi, din corpul alb, se întindeau 
aripile - modalitatea de transport al lui Manon. 

— Vezi? spuse mieros Copoiul. Vezi ce poate 
să-ţi dăruiască? Acum pot gusta vântul; îi pot 
mirosi măduva. Aşa cum te-am mirosit pe tine, din 
cealaltă parte a tărâmului. 

Manon îşi duse un braţ în jurul stomacului, iar 
celălalt îi tremură când ridică Spintecă-Vânt. 

Copoiul râse încet şi blând. 

— Cred că o să-mi facă plăcere, spuse ea şi se 
năpusti. 

Vie - era vie şi avea să rămână astfel. 

Manon sări înapoi şi se strecură printre doi 
copaci, atât de aproape, încât creatura lovi zidul de 
lemn din calea ei. Ochii de vițel se micşorară de 
furie, iar mâinile albe - ale căror degete aveau 
gheare de săpat pământul - intrară în lemn când 
ea se retrase... 

Doar ca să rămână înţepenită. 

Poate că Mama o proteja. 

Din cauza aripilor, fiinţa se blocase între cei doi 
copaci, pe jumătate înăuntru, pe jumătate afară, 
lemnul strângând-o... 

Manon fugi. Durerea o chinuia la fiecare pas, 
iar ea suspină scrâşnind din dinţi când alergă 
printre copaci. Din spate, se auziră un pocnet, un 
lemn prăbuşit şi nişte frunze. 

Manon se forţă, apăsând puternic rana cu o 
mână şi ţinând suficient de strâns Spintecă-Vânt, 
încât sabia tremură. Dar iată-l pe Abraxos, cu ochi 
sălbatici şi deja bătând din aripi, pregătindu-se de 

zbor. 

— Pleacă! spuse ea răguşit, aruncându-se spre 
el, când lemnul scârţâi în spatele ei. 

Abraxos se avântă către ea când Manon sări 
spre el - nu pe el, ci în ghearele lui, în ghearele 
puternice care o apucară de sub sâni, stomacul 
rupându-i-se încă un pic atunci când balaurul o 
ridică tot mai sus, printre copaci, şi frunze, şi 
cuiburi. 

Aerul pocni sub cizmele ei, iar Manon, cu ochii 
în lacrimi, se uită în jos ca să vadă cum Copoiul îşi 
întindea ghearele frenetic. Dar era prea târziu. 

Cu un țipăt de furie, Copoiul se retrase câţiva 
paşi spre marginea poienii, pregătindu-se să sară 
în aer din fugă, în timp ce aripile lui Abraxos bătură 
spasmodic. 

Ei ieşiră dintre coroanele copacilor, aripile lui 
rupând crengile şi făcându-le să cadă peste Copoi. 

Vântul bătu spre Manon în vreme ce Abraxos 
zbură cu ea, tot mai sus, îndreptându-se spre est, 
spre câmpii - în est şi sud... 

Creatura nu avea să întârzie prea mult timp. Şi 
Abraxos îşi dădea seama de asta. 

O plănuise. 

Ceva alb licări printre coroanele copacilor de 
sub ei. 

Abraxos atacă într-un plonjon rapid şi mortal, 
urletul lui furios făcându-i capul lui Manon să 
bâzâie. 

Copoiul nu avu timp să se ferească atunci când 
coada puternică a lui Abraxos o izbi, spinii din oțel 
acoperiţi cu otravă lovind ţinta. 

Sângele negru şi stricat ţâşni; aripile 

membranoase şi sidefii se sfâșiară. 

Apoi, ei se înălţară din nou, iar Copoiul căzu 
rostogolindu-se prin coroanele copacilor. Lui Manon 
nu-i păsa dacă fiinţa era rănită sau pe moarte. 

— Am să te găsesc, ţipă Copoiul căzut la 
pământ. 

Parcurseră câţiva kilometri înainte ca vorbele 
strigate să se stingă. 

Manon şi Abraxos se opriră doar cât ea să se 
caţăre pe spatele lui şi să se prindă bine. Nici urmă 
de alţi balauri pe cer, nici urmă de Copoi care să-i 
urmărească. Poate că otrava avea s-o ţină la sol 
pentru o vreme - dacă nu pentru totdeauna. 

— Spre coastă! spuse Manon în vânt, când 
cerul sângeră stacojiu în întunericul final. Undeva 
unde să fim în siguranţă. 

Sângele îi picură printre degete - mai repede şi 
mai gros decât înainte - doar o clipă înainte ca 
întunericul să o revendice din nou. 


Capitolul 26 


Nici după două săptămâni în Golful Craniului, 
timp în care Rolfe îi ignorase în ciuda cererilor lor 
de a se întâlni cu el, Dorian încă nu se obişnuise cu 
umiditatea şi căldura. Îl urmăreau zi şi noapte, 
trezindu-l din somn, ud de transpiraţie, făcându-l 
să intre în Trandafirul Oceanului, de îndată ce 
soarele era pe cer. 

Şi, de vreme ce Rolfe refuza să-i vadă, Dorian 
încerca să-şi ocupe zilele şi cu altceva, fără să se 
mai plângă de căldură. Dimineţile erau dedicate 
practicării magiei într-o poiană din junglă, la câţiva 

kilometri distanţă. Mai rău, Rowan îl făcea să 
alerge până acolo şi înapoi; iar când ei se întorceau 
la prânz, putea „să aleagă” să mănânce înainte 
sau după antrenamentele istovitoare ale lui 
Rowan. 

Sincer, Dorian nu ştia cum de  Aelin 
supravieţuise luni întregi aşa - ca să nu mai vorbim 
de cum se îndrăgostise de războinic între timp. 
Deşi el presupunea că regina şi prințul 
împărtăşeau un sadism care îi făcea compatibili. 

In unele zile, Fenrys şi Gavriel se întâlneau cu 
ei în curtea hanului, fie pentru antrenament, fie să 
le dea sfaturi nedorite în legătură cu tehnica lui 
Dorian, cu sabia şi pumnalul. În unele zile, Rowan îi 
lăsa să rămână; în altele, îi alunga mârâind. 

Dorian îşi dădu seama că, de obicei, îi alunga 
atunci când nici măcar căldura şi soarele nu 
puteau să împrăştie umbrele ultimelor câteva luni 
- când el se trezea cu o transpiraţie care părea a fi 
sângele lui Sorscha, când nu putea suporta nici 
măcar atingerea tunicii pe gât. 

El nu ştia sigur dacă să-i mulţumească prinţului 
Fae pentru că observase sau să-l urască pentru 
bunătatea lui. 

În timpul după-amiezilor, el şi Rowan se 
plimbau prin oraş după zvonuri şi noutăţi, 
urmărindu-i pe oamenii lui Rolfe cu aceeaşi atenţie 
cu care erau şi ei urmăriţi. Doar şapte căpitani ai 
flotei sărăcite a lui Rolfe erau pe insulă - opt şi cu 
Rolfe -, cu mai puţine nave ancorate în golf. Unii 
fugiseră după atacul valg; alţii se odihneau printre 
peşti, pe fundul apei din port, împreună cu navele 


lor. 

Rapoartele veneau din Rifthold: despre oraşul, 
în mare parte ruinat, aflat sub comanda 
vrăjitoarelor, despre nobilii şi comercianții care 
fugeau spre proprietăţile rurale, lăsându-i pe săraci 
să se apere singuri. Vrăjitoarele controlau porţile 
oraşului şi docul - nimic şi nimeni nu intra fără 
ştirea lor. Mai rău, navele din trecătoarea Ferian 
navigau pe Avery spre Rifthold, transportau soldaţi 
ciudaţi şi bestii care transformau oraşul în propriul 
teren de vânătoare. 

Erawan nu se jucase cu plănuirea războiului. 
Ambarcaţiunile care navigau pe Avery erau prea 
mici, pretinsese Rowan, şi era imposibil ca armata 
din Fundac să fie toată flota lui Erawan. Aşadar, 
unde fusese flota Adarlanului în tot acest timp? 

Rowan descoperi răspunsul la cinci zile după 
sosirea lor: în Golful din Oro. O parte din flotă 
fusese poziționată în apropiere de coasta nord- 
estică a regatului Eyllwe, o parte ascunsă în 
porturile din Melisande, unde se zvonea că regina 
lor le permitea soldaţilor din Morath să intre din 
orice direcţie voiau. Erawan îşi împărţise cu 
pricepere flota, plasând-o în suficiente locații- 
cheie, aşa încât Rowan îl informă pe Dorian că ar fi 
trebuit să sacrifice pământul, aliaţii şi avantajele 
geografice ca să păstreze altele. 

Dorian  urâse să recunoască în fața 
războinicului Fae că nu auzise de niciunul dintre 
planurile acestea în ultimii ani - întâlnirile lui de 
consiliu fuseseră despre politică, despre comerţ şi 
sclavi. Fuseseră o diversiune, îşi dădu el seama - 
un mod de a le capta atenţia lorzilor şi 


conducătorilor continentului concentrată asupra 

unui lucru, în timp ce alte planuri erau puse în 
practică. lar acum... dacă Erawan şi-ar fi chemat 
flota din golf, era foarte probabil ca navele să 
navigheze în jurul coastei sudice a regatului Eyllwe 
şi să devasteze toate oraşele, până ce ar fi ajuns în 
Orynth. 

Cu puţin noroc, flota lui Erawan urma a se 
ciocni cu cea a lui Maeve. Nu că auziseră ceva 
despre cea din urmă. Nici măcar un zvon despre 
direcţia şi rapiditatea navelor ei. Sau o şoaptă 
despre locul în care plecase Aelin Galathynius. 
Dorian ştia că, pe străzile oraşului, Rowan vâna 
ştiri despre ea. 

Aşa că Dorian şi Rowan adunau informaţii 
incomplete şi se întorceau la han în fiecare seară 
ca să le analizeze, în timp ce mâncau creveţi 
condimentaţi, din apele calde ale arhipelagului, şi 
orez fierbinte de la comercianții din continentul 
sudic, paharele cu apă cu portocale stând pe 
hărţile terestre şi maritime pe care le cumpăraseră 
din oraş. In mare parte, informaţiile erau de la a 
doua sau a treia mână; până şi o curvă de rând de 
pe stradă părea să ştie mai multe decât marinarii 
care munceau la docuri. 

Dar niciuna dintre curve şi niciun marinar sau 
negustor nu aveau veşti despre soarta prinţului 
Hollin sau a reginei Georgina. Războiul se apropia 
şi se părea că soarta unui copil şi a unei regine 
frivole, care nu se deranjase niciodată să ia 
puterea, nu interesa pe nimeni, în afară de Dorian. 

Într-o după-amiază deosebit de umedă, care 
acum se răcorea mulţumită unei furtuni aprige, 
Dorian îşi lăsă furculita lângă farfuria cu peşte fiert 

şi îi spuse lui Rowan: 

— Cred că m-am săturat să aştept ca Rolfe să 
se vadă cu noi. 

Furculiţa lui Rowan zornăi de farfurie când o 
cobori şi aşteptă cu o linişte nefirească. Nu-i păsa 
unde erau Gavriel şi Fenrys în după-amiaza asta. 
De fapt, Dorian fu recunoscător pentru absenţa lor 
când spuse: 

— Am nevoie de nişte hârtie şi de un mesager. 


Trei ore mai târziu, Rolfe îi chemă pe cei din 
grup la taverna Dragonul de Mare. 

În ultimele zile, Rowan îl învățase cum să se 
protejeze, iar Dorian înălţă un scut în jurul său. 
Rolfe îi conduse pe ei patru de-a lungul holului de 
la etajul tavernei, îndreptându-se spre biroul său. 

Planul lui se desfășurase lin - perfect. 

Nimeni nu observase că scrisoarea trimisă de 
Rowan după prânz era aceeaşi pe care Dorian o 
primise mai târziu, la han. 

Dar spionii lui Rolfe observară şocul de pe 
chipul lui Dorian când o citi - groază, frică şi furie 
în faţa veştilor primite. Rowan, aşa cum era el, 
păşise şi mârâise la aflarea noutăţilor. Ei se 
asigurară că servitorul care spăla holul auzise 
informaţiile care schimbau războiul, că Rolfe însuşi 
ar fi putut câştiga mult pe seama lor - sau că ar fi 
putut pierde tot. 

lar acum, mergând cu paşi mari spre biroul 
bărbatului, Dorian nu-şi dădea seama dacă îl 


mulțumea sau îl descuraja faptul că erau atât de 

atent observați, acum că planul său funcţionase. 
Gavriel şi Fenrys, din fericire, nu îi adresară nicio 
întrebare. 

Lordul Pirat, îmbrăcat cu o jachetă albastră cu 
auriu, ponosită, se opri în faţa uşii din stejar de la 
biroul său. Purta mănuşi şi era un pic palid. Se 
îndoia că avea să arate mai bine după ce Rolfe şi- 
ar fi dat seama că nu exista absolut nicio ştire şi că 
participa la întâlnire, fie că voia sau nu asta. 

Dorian îi surprinse pe cei trei masculi Fae 
evaluând fiecare respiraţie a lui Rolfe şi postura lui, 
ascultând sunetele ofițerului secund şi ale 
intendentului de la nivelul inferior. Toţi trei dădură 
imperceptibil din cap. Erau aliaţi - cel puţin până 
când Rolfe i-ar fi ascultat. 

Rolfe descuie uşa, mormăind: „Ar fi bine să nu 
mă faceți să-mi pierd timpul” şi păşi în 
obscuritatea care îi aştepta dincolo. Apoi se opri 
brusc. 

Chiar şi în lumina apoasă, Dorian vedea perfect 
femeia care stătea la biroul lui Rolfe, cu hainele-i 
negre şi murdare, cu armele-i licărind şi cu 
picioarele sprijinite pe suprafaţa din lemn negru. 

Aelin Galathynius, cu mâinile împreunate la 
ceafă, le rânji şi spuse: 

— Biroul ăsta îmi place mai mult decât celălalt, 
Rolfe. 


Capitolul 27 
Dorian nu îndrăzni să se miște când Rolfe 
mârâi. 


— Celaena Sardothien, îmi aduc perfect aminte 

că ţi-am spus că, dacă ai să mai calci pe teritoriul 
meu, ai să mori. 

— A, spuse Aelin, coborându-şi mâinile, dar cu 
picioarele încă pe biroul lui Rolfe, însă unde ar mai 
fi distracţia? 

Lângă el, Rowan era nemişcat ca moartea. 
Rânjetul lui Aelin se transformă în cel al unei feline 
când, în cele din urmă, îşi cobori picioarele şi îşi 
trecu mâinile de-a lungul laturilor biroului, 
evaluând netezimea lemnului ca şi când ar fi fost 
un cal valoros. Ea îşi înclină capul spre Dorian. 

— Bună, Maiestate! 

— Bună, Celaena, spuse el cât de calm reuşi, 
conştient că cei doi masculi Fae din spatele lui îi 
auzeau inima bătând cu putere. 

Rolfe întoarse rapid capul spre el. 

Deoarece Celaena era cea care stătea acolo - 
din cine ştie ce motiv, în camera aceea se afla 
Celaena Sardothien. 

Ea făcu semn din bărbie spre Rolfe. 

— Ai avut zile mai bune, dar, având în vedere 
că jumătate din flota ta te-a abandonat, aş spune 
că arăţi destul de bine. 

— Ridică-te de pe scaunul meu! spuse Rolfe 
prea încet. 

Aelin nu făcu aşa ceva. Pur şi simplu, îl măsură 
pe Rowan cu privirea din cap până în picioare. 
Rowan continuă să afişeze o expresie de necitit, cu 
ochi atenţi - aproape strălucitori. lar apoi, Aelin îi 
spuse lui Rowan cu un zâmbet discret: 

— Pe tine nu te cunosc. Dar mi-ar plăcea. 

Rowan zâmbi uşor. 


— Din fericire, nu sunt disponibil. 

— Păcat, spuse Aelin, înclinându-şi capul când 
observă un bol cu smaralde mici pe biroul lui Rolfe. 
„Nu o face, nu o face...” 

Aelin luă smaraldele cu o mână, alegându-le în 
timp ce se uită pe sub gene la Rowan. 

— Cred că-i de o frumuseţe rară dacă-i eşti 
atât de fidel. 

Zeii să-i salveze pe toţi! El ar fi putut jura că 
Fenrys tuşi în spatele lui. 

Aelin aruncă smaraldele în farfuria din metal ca 
şi când ar fi fost bucăţi de cupru, zăngănitul lor 
fiind singurul sunet care se auzi. 

— Sigur este isteaţă - poc - şi fascinantă - poc 
- şi foarte, foarte talentată. Poc, poc, poc se auziră 
smaraldele. Se uită cu atenţie la cele patru pietre 
rămase în mână. Trebuie să fie cea mai minunată 
persoană care a existat vreodată. 

Cineva tuşi din nou în spatele lui - Gavriel de 
data asta. Dar Aelin avea ochi doar pentru 
războinicul Rowan, care îi spuse: 

— Într-adevăr, aşa este. Şi chiar mai mult 
decât atât. 

— Hmm, spuse Aelin, învârtind smaraldele cu 
uşurinţa unui expert în palma-i cu cicatrice. 

— Ce cauţi aici? mârâi Rolfe. 

Aelin aruncă smaraldele în farfurie. 

— Aşa se vorbeşte cu un vechi prieten? 

Rolfe merse spre birou, iar Rowan tremură de 
încordare când Lordul Pirat îşi sprijini palmele pe 
suprafaţa din lemn. 

— Din câte am auzit, stăpânul tău a murit, iar 
tu ai vândut Breasla subalternilor lui. Eşti o femeie 


liberă. Ce cauţi în oraşul meu? 

Aelin îi întâlni ochii verzi ca marea cu o lipsă de 
respect care-l făcu pe Dorian să se întrebe dacă se 
născuse cu ea sau şi-o formase cu pricepere, 
sânge şi aventuri. 

— Vine războiul, Rolfe. Nu am voie să-mi 
cântăresc opţiunile? M-am gândit să văd ce ai pus 
tu la cale. 

Rolfe se uită peste umărul lui lat la Dorian. 

— Se zvoneşte că ea a fost Campionul tău 
toamna trecută. Vrei să te ocupi de asta? 

— Rolfe, ai să afli că nimeni nu se ocupă de 
Celaena Sardothien, ci doar îi supravieţuieşte. 

Aelin schiţă un zâmbet. Rolfe îşi dădu ochii 
peste cap şi-i spuse reginei-asasine: 

— Prin urmare, care este planul? Ai făcut o 
înţelegere să ieşi din Endovier, să devii Campionul 
Regelui, şi acum, că el este mort, vrei să vezi cum 
ai putea profita de situaţie? 

Dorian încercă să nu tresară. Mort - tatăl lui 
era mort, de propriile-i mâini. 

— Ştii ce-mi place, spuse Aelin. Chiar şi cu 
averea lui Arobynn şi vânzarea Breslei... Războiul 
poate fi o perioadă profitabilă pentru oamenii care 
ştiu să-şi conducă afacerile. 

— Şi unde este  răzgâiata  fariseică de 
şaisprezece ani care mi-a distrus şase nave, mi-a 
furat două dintre ele şi mi-a distrus oraşul, toate de 
dragul celor două sute de sclavi? 

În ochii lui Aelin licări o umbră care-l făcu pe 
Dorian să simtă un fior pe şira spinării. 

— Rolfe, dacă-ţi petreci un an în Endovier, 
înveţi repede cum să joci un alt joc. 


— Ţi-am spus - Rolfe fierbea tăcut şi înveninat 

- că într-o zi ai să plăteşti pentru aroganţa ta. 

Zâmbetul lui Aelin deveni mortal. 

— Am plătit. Cum a plătit şi Arobynn Hamel. 

Rolfe clipi - doar o dată, apoi se îndreptă. 

— Ridică-te de pe scaunul meu! Şi pune la loc 
smaraldul pe care l-ai strecurat în mânecă. 

Aelin pufni şi, cu o mişcare rapidă a degetelor, 
un smarald - al patrulea, de care Dorian uitase - 
apăru între degetele ei. 

— Bun. Măcar, odată cu bătrâneţea, nu te lasă 
vederea. 

— Şi pe celălalt, spuse Rolfe printre dinţii 
încleştaţi. 

Aelin zâmbi din nou. Şi apoi se lăsă pe spate în 
scaunul lui Rolfe, îşi înălţă capul şi scuipă 
smaraldul pe care, cumva, îl ascunsese sub limbă. 
Dorian văzu piatra descriind o boltă perfectă în aer. 

Pocnetul din farfurie fu singurul sunet. 

Dorian se uită la Rowan. Dar în ochii prinţului 
străluceau încântarea, mândria şi o poftă aprinsă. 
Dorian îşi mută repede privirea. 

— Am două întrebări pentru tine, îi spuse Aelin 
Lordului Piraților. 

Mâna lui Rolfe zvâcni spre sabie. 

— Poziţia în care te găseşti nu-ţi permite să pui 
întrebări. 

— Nu? La urma urmelor, acum doi ani şi 
jumătate ţi-am făcut o promisiune. Una pe care ai 
semnat-o. 

Rolfe mârâi. 

Aelin îşi sprijini bărbia în pumn. 

— Tu sau vreuna dintre navele tale ați mai 


cumpărat, vândut sau transportat sclavi din acea 

zi... nefericită? 

— Nu. 

Ea dădu uşor din cap, satisfăcută. 

— Şi le-ai oferit adăpost aici? 

— Nu ne-am schimbat obiceiurile, dar, dacă au 
sosit unii, da. 

Fiecare cuvânt era mai încordat decât ultimul, 
un arc pe cale să sară înainte şi să o gâtuie pe 
regină. Dorian se rugă ca omul să nu fie destul de 
prost, încât să o atace. Nu cu Rowan care îi 
urmărea fiecare respiraţie. 

— Bun şi bun, spuse Aelin. Eşti inteligent că nu 
mă minţi. Pentru că în dimineaţa asta, când am 
sosit, m-am dus personal să mă uit în depozitele 
tale, să pun întrebări prin piaţă. lar apoi, am venit 
aici... Ea îşi trecu mâinile peste hârtiile şi registrele 
de pe birou. Ca să-ţi văd registrele contabile cu 
ochii mei. Cu un deget, atinse o pagină cu diverse 
coloane şi numere. Textile, mirodenii, veselă din 
porțelan, orez de pe continentul sudic şi diverse 
lucruri de contrabandă, dar... niciun sclav. Trebuie 
să spun că sunt impresionată. Şi de faptul că te ţii 
de cuvânt şi de cât de bine îţi ţii contabilitatea. 

El mârâi încet. 

— Ştii cât m-a costat isprava ta? 

Aelin îşi îndreptă privirea spre o bucată de 
pergament de pe perete în care erau înfipte 
diverse pumnale, săbii şi chiar foarfeci - părea că 
Rolfe exersa aruncatul la ţintă. 

— Ei bine, la bar am o datorie pe care nu am 
plătit-o... spuse ea despre documentul care, într- 
adevăr, conţinea multe şi - pe toţi zeii - suma de 
bani era imensă. 

Rolfe se întoarse spre Rowan, Fenrys şi Gavriel. 

— Vreţi să vă ajut în războiul ăsta? Uitaţi 
preţul: ucideţi-o! Acum. Apoi navele şi oamenii mei 
vă vor aparţine. 

Ochii negri ai lui Fenrys licăriră, dar nu la Rolfe, 
în timp ce Aelin se ridică în picioare. Hainele-i 
negre erau uzate de călătorie şi părul auriu îi lucea 
în lumina gri. Şi, chiar şi într-o cameră cu ucigaşi 
de profesie, avea aerul unei leoaice. 

— O, nu cred că au să o facă, spuse ea. Sau că 
o pot face. 

Rolfe se întoarse spre ea. 

— Ai să afli că nu eşti atât de pricepută în faţa 
războinicilor Fae. 

Ea arătă spre unul dintre scaunele din faţa 
biroului. 

— Poate vrei să te aşezi. 

— leşi naibii din... 

Aelin fluieră încet. 

— Căpitane Rolfe, dă-mi voie să ţi-o prezint pe 
incomparabila, frumoasa şi perfecta Regină din 
Terrasen. 

Dorian se miră. Dar se auziră paşi, iar apoi... 

Masculii se întoarseră când Aelin Galathynius 
intră într-adevăr în cameră, îmbrăcată cu o tunică 
de un verde-închis, la fel de murdară, cu părul 
blond desfăcut, şi cu ochii turcoaz-aurii râzându-i 
când trecu pe lângă Rolfe, care era cu gura 
căscată şi cocoţat pe cotiera scaunului lui Aelin. 

Dorian nu-şi dădea seama - fără mirosul unui 
Fae, nu-şi dădea seama. 

— Ce... ce vrăjitorie e asta? spuse printre dinţi 


Rolfe, făcând un singur pas. 

Aelin şi sosia ei se uitară una la cealaltă. Cea în 
negru îi zâmbi nou-venitei. 

— O, eşti superbă! 

Cea în verde schiţă un zâmbet încântător şi 
viclean în acelaşi timp... Era zâmbetul unei fiinţe 
obişnuite mai degrabă să mârâie şi să spună 
lucruri oribile. Lysandra, prin urmare. 

Cele două regine se întoarseră către Rolfe. 

— Aelin Galathynius nu a avut o soră geamănă, 
mârâi el, cu o mână pe sabie. 

Aelin, cea îmbrăcată în negru - adevărata 
Aelin, care fusese tot timpul printre ei - îşi dădu 
ochii peste cap. 

— Uf, Rolfe, îmi strici distracţia! Bineînţeles că 
nu am o soră geamănă. 

Ea îi făcu un semn din bărbie Lysandrei, iar 
carnea creaturii metamorfice străluci şi se topi, 
părul transformându-se într-o cortină dreaptă şi 
grea de şuviţe negre, pielea căpătând un bronz 
uşor, iar ochii oblici deveniră de un verde izbitor. 

Rolfe ţipă alarmat şi se clătină înapoi - doar ca 
Fenrys să-l echilibreze cu o mână pe umăr când 
războinicul Fae înaintă, cu ochii mari. 

— O creatură metamorfică, şopti Fenrys. 

Aelin şi Lysandra îl fixară pe războinic cu o 
privire indiferentă, care i-ar fi făcut pe oamenii mai 
slabi să fugă. 

Până şi chipul calm al lui Gavriel se pleoşti la 
vederea creaturii metamorfice - tatuajele lui 
mişcându-se când înghiţi. Tatăl lui Aedion. lar dacă 
Aedion era aici, cu Aelin... 

— Pe cât de mult mă intrigă să văd că sunteţi 
toţi prezenţi, spuse Aelin, vreţi să îi confirmaţi 

marelui pirat că sunt cine spun că sunt şi să 
trecem mai departe, la lucruri mai importante? 

Rolfe se albi de furie când îşi dădu seama că ei 
ştiuseră de la bun început cine stătea în faţa lor. 

— Ea este Aelin Galathynius. Şi Celaena 
Sardothien totodată, spuse Dorian. 

Dar Rolfe se întoarse spre Fenrys şi Gavriel, 
care erau imparţiali. Gavriel dădu aprobator din 
cap, Fenrys fixând-o acum pe regină cu privirea. 

— Este cine spune că este. 

Rolfe se întoarse spre Aelin, dar regina se 
încruntă la Lysandra când aceasta îi dădu un tub 
sigilat cu ceară. 

— Te-ai mai tuns. 

— Încearcă tu să ai părul atât de lung şi vezi 
dacă rezişti mai mult de o zi, spuse Lysandra, 
trecându-şi degetele prin părul care îi atingea 
clavicula. 

Rolfe se uită cu gura căscată la ele. Aelin îi 
zâmbi însoţitoarei sale şi se întoarse spre Lordul 
Pirat. 

— Deci, Rolfe, spuse tărăgănat regina, 
aruncând tubul dintr-o mână în alta, să vedem ce-i 
cu refuzul tău - de ce nu vrei să te alături cauzei 
mele. 


Capitolul 28 


Aelin Galathynius nu se deranjă să îşi ascundă 
înfumurarea când Rolfe îi arătă masa mare din 
dreapta biroului său - mult mai mare decât vechiul 
birou unde, cândva, se întâlnise cu ea şi cu Sam. 


Reuşi să facă doar un pas spre scaunul ei 

înainte ca Rowan să fie lângă ea, ţinând-o de braţ. 

Chipul lui - o, pe toţi zeii, îi lipsise chipul 
neîndurător - îi era încordat când se apropie ca să-i 
murmure cu blândeţea unui Fae: 

— Grupul lucrează cu noi, cu condiţia ca noi să- 
i conducem spre Lorcan, de vreme ce Maeve i-a 
trimis ca să-l ucidă. Am refuzat să divulg locul în 
care se află. O mare parte din flota adarlaniană 
este în Golful din Oro mulţumită unei înţelegeri 
murdare cu Melisande ca să le folosească porturile, 
iar flota lui Maeve navighează spre Eyllwe - nu 
ştim dacă să o atace sau să o ajute. 

Ei, era bine să ştie că iadul absolut îi aştepta şi 
că informaţia despre flota lui Maeve era corectă. 

— Şi mi-ai lipsit al naibii de mult, adăugă 
Rowan. 

Ea zâmbi în ciuda spuselor lui, retrăgându-se 
ca să-l privească. Era întreg şi fără răni. 

Era mai mult decât sperase ea. In ciuda 
veştilor pe care i le dăduse. 

Aelin decise că nu-i păsa în mod special de 
cine privea şi se ridică pe vârfuri ca să-şi atingă 
gura de a lui. Fusese nevoită să-şi folosească toată 
agerimea şi îndemânarea ca să evite ca el să-i 
detecteze mirosul astăzi - iar  încântarea 
încremenită de pe chipul său meritase efortul. 

Rowan îi strânse braţul când ea se retrase. 

— Sentimentul, prinţe, este reciproc, şopti ea. 

Ceilalţi se străduiau să nu se uite la ei - în 
afară de Rolfe, care încă fierbea. 

— O, nu te arăta atât de iritat, căpitane, spuse 
ea întorcându-se dinspre Rowan şi aşezându-se pe 


scaunul din faţa lui Rolfe. Mă urăşti, te urăsc, 

amândoi urâm ca imperiile băgăreţe şi dominante 
să ne spună ce să facem - ne potrivim perfect. 

— Mi-ai distrus aproape toate lucrurile pentru 
care am muncit. Cuvintele tale pricepute şi 
aroganţa nu au cum să te ajute în chestiunea asta. 

Doar de-a naibii, ea îi zâmbi şi scoase limba. 
Nu una reală -, ci una bifurcată, de foc argintiu, 
care se zvârcoli în aer ca a unui şarpe. 

Fenrys se înecă râzând malefic. Ea îl ignoră. 
Urma să se ocupe mai târziu de prezenţa /or. 
Tocmai se rugă să îl poată avertiza pe Aedion 
înainte să dea de tatăl său - care stătea acum la 
două scaune distanţă şi se holba la ea de parcă ar 
fi avut zece capete. 

Pe toţi zeii, până şi expresia semăna cu a lui 
Aedion. Cum de nu observase primăvara asta, în 
Wendlyn? Aedion era un băiat ultima dată când îl 
văzuse ea - dar, ca bărbat... Cu nemurirea lui 
Gavriel, păreau să aibă chiar şi aceeaşi vârstă. 
Erau diferiţi în multe feluri, dar privirea aceea... era 
o reflexie. 

Rolfe nu zâmbea. 

— O regină care se joacă întotdeauna cu focul 
nu este un aliat puternic. 

— lar un pirat ai cărui oameni l-au abandonat 
la primul test de credinţă este un comandant de 
rahat; totuşi iată-mă la masa asta. 

— Ai grijă, fato! Ai nevoie de mine mai mult 
decât am eu de tine. 

— Aşa o fi? 

Un dans - asta era. Fusese un dans cu mult 
înainte să ajungă pe insula asta îngrozitoare, iar 
acum ea trebuia să facă a doua mişcare. 

Aelin lăsă scrisoarea de recomandare sigilată a 
lui Murtaugh pe masa dintre ei. 

— După cum văd eu lucrurile, am aur şi pot să 
te transform dintr-un infractor de rând într-un 
respectabil om de afaceri. Fenharrow poate să-l 
conteste pe proprietarul insulelor, dar... dacă eu 
te-aş susţine? Dacă ar fi să te fac nu un Lord al 
Piraților, ci un Rege al Piraților? 

— Şi cine ar confirma cuvântul unei prințese de 
nouăsprezece ani? Ea făcu un semn din bărbie spre 
tubul sigilat cu ceară. 

— Murtaugh Allsbrook ar face-o. Ţi-a scris o 
scrisoare lungă şi frumoasă pe tema asta. 

Rolfe luă tubul, îl studie şi îl aruncă cu boltă - 
direct în coşul de gunoi. Sunetul surd răsună prin 
birou. 

— Şi eu aş face-o, spuse Dorian, aplecându-se 
în faţă, înainte ca Aelin să poată mârâi la 
scrisoarea ignorată. O să câştigăm războiul şi două 
dintre cele mai mari regate de pe continent au să 
te proclame regele incontestabil al tuturor Piraților. 
Golful Craniului şi Insulele Moarte au să devină nu 
o ascunzătoare pentru oamenii tăi, ci un adevărat 
cămin. Un nou regat. 

Rolfe râse încet. 

— Astea-s vorbele unor tineri idealişti şi 
visători. 

— Lumea, spuse Aelin, o să fie salvată şi 
refăcută de visători, Rolfe. 

— Lumea o să fie salvată de războinici, de 
bărbaţii şi de femeile care au să-şi verse sângele 
pentru asta. Nu pentru promisiuni goale şi vise 


frumoase. 

Aelin îşi sprijini palmele pe masă. 

— Probabil. Dar, dacă o să câştigăm războiul, o 
să fie o lume nouă - o lume liberă. Asta e 
promisiunea mea - faţă de tine, faţă de oricine o să 
mărşăluiască sub stindardul meu. O lume mai 
bună. lar tu va trebui să te decizi unde îţi va fi 
locul. 

— Asta e promisiunea unei fetiţe care încă nu 
ştie cum funcţionează cu adevărat lumea, spuse 
Rolfe. Stăpânii sunt necesari pentru menţinerea 
ordinii - pentru ca lucrurile să fie funcţionale şi 
profitabile în continuare. Nu o să se termine bine 
pentru cei care caută să o răstoarne. 

— Vrei aur, Rolfe? spuse mieros Aelin. Vrei un 
titlu? Vrei glorie, femei sau pământ? Sau doar 
setea de sânge te stimulează? Ea aruncă o privire 
spre mâinile lui înmănuşate. Cât te-a costat harta 
asta? Care era scopul final, dacă sacrificiul trebuia 
făcut? 

— Aelin Galathynius, pot să obţin şi singur ce- 
mi oferi sau spui. El zâmbi şiret. Doar dacă nu 
plănuieşti să-mi oferi mâna şi să mă faci regele 
teritoriului tău... Ar putea fi o propunere 
interesantă. 

Ticălosul. Ticălos îngrozitor şi egoist. O văzuse 
cu Rowan. Se delecta cu  încremenirea 
amândurora, cu moartea din ochii lui Rowan. 

— Se pare că nu ai pariat pe calul potrivit, 
şopti Rolfe. El îşi îndreptă privirea spre Dorian. Ce 
veşti ai primit? 

Dar calul nepotrivit interveni cu blândeţe: 

— Niciuna. Dar ai să te bucuri să afli că spionii 
tăi de la Trandafirul Oceanului îşi fac treaba. Şi că 

Maiestatea Sa chiar este un actor desăvârşit. 

Aelin îşi reprimă râsul. 

Rolfe se întunecă la faţă. 

— leșiţi din biroul meu! 

Dorian spuse cu răceală: 

— Refuzi să te gândeşti să te aliezi cu noi din 
cauza unei duşmănii minore? 

Aelin pufni: 

— N-aş putea să spun că distrugerea oraşului 
său sărac şi a navelor e o „duşmănie minoră”. 

— Aveţi la dispoziţie două zile ca să plecaţi de 
pe insulă, spuse Rolfe, dezgolindu-şi dinţii. După 
asta, promisiunea mea de acum doi ani şi jumătate 
rămâne valabilă. El le rânji superior însoţitorilor ei. 
la-ţi... menajeria cu tine. 

Fumul i se roti în gură. Ea se aşteptase lao 
discuţie, dar... Era timpul să se regrupeze - să 
vadă ce făcuseră Rowan şi Dorian şi să plănuiască 
următorii paşi. 

Să-l lase pe Rolfe să creadă că, pentru 
moment, nu mai dansa. 


Aelin porni pe holul îngust, cu un zid de muşchi 
în spate şi lângă ea, şi înfruntă o altă dilemă: 
Aedion. 

El zăbovea în faţa hanului, ca să supravegheze 
forţele inamice. Dacă s-ar fi grăbit spre el, l-ar fi 
adus faţă în faţă cu tatăl său neştiutor, de mult 
pierdut. 

Aelin făcu trei paşi pe hol când Gavriel spuse în 


spatele ei: 

— Unde este el? 

Încet, ea se uită înapoi. Faţa bronzată a 
războinicului era încordată, iar ochii, plini de 
tristeţe şi duritate. 

Ea rânji. 

— Dacă te referi la dragul de Lorcan... 

— Ştii la cine mă refer. 

Rowan făcu un pas între ei, dar chipul lui dur 
nu afişa nicio expresie. Fenrys se strecură pe hol, 
închise uşa de la biroul lui Rolfe şi îi privi cu un 
zâmbet diabolic. O, Rowan îi spusese ei multe 
despre el! Avea un chip şi un corp pentru care 
femeile şi bărbaţii ar fi ucis ca să le aibă. Ce îl 
obligase Maeve să facă, ce dăduse pentru 
geamănul lui? 

Dar Aelin ţâţăi şi îi spuse lui Gavriel: 

— „Cine este el?” nu e întrebarea mai 
potrivită? 

Gavriel nu zâmbi. Nu se mişcă. Aelin trăgea de 
timp pentru ea şi pentru Aedion... 

— Nu tu hotărăşti când, unde şi cum ai să-l 
întâlneşti, spuse Aelin. 

— Este fiul meu, la naiba! Cred că eu decid. 

Aelin ridică din umeri. 

— Nici măcar nu ai dreptul să decizi dacă ai 
voie să-i spui aşa. 

Ochii  roşiatici licăriră; mâinile tatuate se 
strânseră în pumni. Dar Rowan spuse: 

— Gavriel, nu intenţionează să te ţină departe 
de el. 

— Spune-mi unde este fiul meu! Acum! 

A - iată-l! Chipul Leului. Războinicul care 
doborâse armate şi a cărui reputaţie îi făcea pe 

soldaţi să tremure. Ai cărui soldaţi căzuţi îi erau 
tatuaţi pe tot corpul. 

Dar Aelin îşi curăţă unghiile şi se încruntă la 
holul acum gol din spatele ei. 

— A naibii să fiu dacă ştiu unde a plecat! 

Ei clipiră şi apoi tresăriră când văzură locul 
unde fusese cândva Lysandra. Direcţia spre care 
dispăruse pe fereastra deschisă, zburând, 
şerpuindu-se sau târâindu-se, ca să-l ducă pe 
Aedion. 

Aelin îi spuse lui Gavriel cu o voce monotonă şi 
rece: 

— Să nu-mi mai dai niciodată ordine! 


Aedion şi Lysandra aşteptau deja la Trandafirul 
Oceanului, iar când intrară în curtea frumoasă, 
Aelin abia avu puterea să-i transmită lui Rowan că 
era şocată că el nu alesese un loc mai mizerabil. 

Dorian, la câţiva paşi în spate, râse încet - 
ceea ce era bine, presupuse ea. Era bine că râdea. 
Nu râsese ultima dată când îl văzuse. 

Şi trecuseră săptămâni bune de când râsese şi 
ea cu poftă. 

Ea îi aruncă lui Rowan o privire care îi spuse să 
se întâlnească la etaj, şi se opri la jumătatea curţii. 
Dorian, simțind ce avea de gând, se opri şi el. 

Aerul serii era încărcat cu mirosul dulce al 
fructelor şi al florilor căţărătoare, iar fântâna din 
mijloc susura lin. Ea se întrebă dacă proprietarul 
hanului era din Deşertul Roșu - dacă ei văzuseră 


cum erau folosite apa, pietrele şi verdeaţa de la 

Fortăreaţa Asasinilor Tăcuţi. 

— Îmi pare rău. Pentru Rifthold, îi şopti Aelin lui 
Dorian. 

Chipul bronzat al regelui se încordă. 

— Mulţumesc pentru ajutor. 

Aelin ridică din umeri. 

— Rowan caută mereu o scuză ca să se dea 
mare. Salvările dramatice dau un scop şi o 
împlinire vieţii lui plicticoase de nemuritor. 

Rowan tuşi intenţionat de la uşile deschise ale 
balconului de deasupra lor, suficient de clar, încât 
să o informeze că auzise şi că nu avea să uite 
remarca, odată rămaşi singuri. 

Ea se abţinu să zâmbească. Presupunea că 
fusese o surpriză şi o încântare faptul că, pe 
drumul până aici, între Rowan şi Dorian plutise un 
calm plin de respect. 

li făcu semn regelui să o însoţească şi spuse 
încet, conştientă de câţi spioni avea Rolfe în 
clădire. 

— Se pare că, în prezent, din cauza unor 
porcării de hârtii, noi doi nu avem coroane. 

Dorian nu îi zâmbi. Scările scârţâiră sub ei 
când se îndreptară spre al doilea etaj. Erau 
aproape de camera pe care i-o indicase Dorian, 
când el spuse: 

— Poate că este un lucru bun. 

Ea deschise şi închise gura şi, pentru prima 
dată, alese să nu spună nimic, scuturând uşor din 
cap când intră în cameră. 

Întâlnirea lor fu tăcută şi meticuloasă. Rowan şi 
Dorian povestiră în detaliu ce li se întâmplase, 


Aedion insistând să i se spună mai multe despre 

vrăjitoare şi armura lor, despre modul în care 
zburau şi ce formaţii foloseau. Orice, ca să-i 
informeze pe cei din legiunea Bane, ca să îşi 
sporească apărarea nordică, indiferent de cine îi 
comanda. Generalul Nordului - care avea să preia 
informaţiile şi să le construiască rezistenţa. Dar 
uşurinţa cu care legiunea Dinţi-de-fier cucerise 
oraşul... 

— Manon Cioc-negru, spuse gânditor Aedion, 
ar fi o aliată de valoare, dacă am putea s-o 
convingem să treacă de partea noastră. 

Aelin se uită la umărul lui Rowan - unde o mică 
cicatrice îi păta acum pielea aurie de sub haine. 

— Poate că, dacă o convingem pe Manon să se 
întoarcă împotriva alor ei, am stârni o luptă între 
vrăjitoare, spuse ea. Poate că au să ne scutească 
de sarcina de a le ucide şi au să se distrugă unele 
pe celelalte. 

Dorian se îndreptă pe scaun, însă numai 
calcule reci i se citeau în ochi atunci când replică: 

— Dar ce-şi doresc? Adică, în afară de capetele 
noastre. De ce arvrea să se alieze cu Erawan? 

Şi, atunci, toţi se uitară la colierul de cicatrice 
subţiri care pătau pielea de la baza gâtului lui Aelin 
- unde mirosul o marca permanent ca pe o Ucigaşă 
de  Vrăjitoare. Baba  Picioare-galbene  vizitase 
castelul iarna trecută pentru acea alianţă, dar se 
mai petrecuse şi altceva? 

— Putem să ne gândim mai târziu la metodele 
şi motivele lor, afirmă Aelin. Dacă o să ne întâlnim 
cu vrăjitoarele, o să le prindem vii. Vreau să-mi 
răspundă la nişte întrebări. 

Apoi, ea le explică ce văzuseră în Ilium. Ordinul 

pe care i-l dăduse Brannon: să găsească Lacătul. Ei 
bine, el şi mica lui expediţie puteau să aştepte. 

Povara şi amenințările erau  nesfârşite, 
presupuse ea în seara aceea când, la cină, 
mâncaseră crab piperat şi orez condimentat. 

Zeci de ani îşi petrecuse Erawan făcând 
planuri. Poate câteva secole, cât dormise. Şi ea nu 
avea decât să primească ordine neprecise din 
partea unor regi morţi de mult ca să găsească un 
mod de a-l opri; doar nişte /uni nenorocite să 
adune o armată împotriva lui. 

Nu credea că era o coincidenţă că Maeve 
naviga spre Eyllwe în acelaşi moment în care 
Brannon îi ordonase să se ducă în Mlaştinile 
Stâncoase, în peninsula sud-vestică. Sau că 
nenorocita de flotă din Morath se ascundea în 
Golful din Oro - chiar de partea cealaltă. 

Nu avea suficient timp, nu avea suficient timp 
să facă ceea ce trebuia să facă, să îndrepte 
situaţia. 

Dar... cu paşi mărunți... 

Trebuia să se ocupe de Rolfe. Să-şi asigure 
alianţa oamenilor lui. Şi avea nevoie de hartă, pe 
care încă trebuia să îl convingă să o folosească, 
pentru a o ajuta să găsească Lacătul. 

Mai întâi, însă, trebuia să se asigure că harta 
infernală chiar era de folos. 


Capitolul 29 


Prea multe animale hoinărind pe străzi la ora 
aceasta ar fi atras asupra lor o atenţie nedorită. 


Cât despre Aedion, creatura metamorfică, şi-ar 

fi dorit să fi avut blană sau pene, şi nu să arate... 
aşa. 

Nu că ar fi fost urâtă ca tânără cu păr roşcat şi 
ochii verzi. Cu acele culori, ar fi putut trece drept 
una dintre fecioarele minunate din muntele din 
nordul Terrasenului. Lysandra era cine trebuia să 
fie, când ei aşteptară chiar pe alee. Ca şi el. 

Lysandra se rezemă de zidul din cărămidă, cu 
un picior sprijinit ca să-şi dezvăluie o coapsă de un 
alb cremos. Şi Aedion, cu mâna pe zid lângă capul 
ei, era doar un client obişnuit. 

Pe alee nu se auzeau decât şoarecii agitaţi, 
care mâncau fructele stricate şi aruncate. Cu tot cu 
Lordul Pirat, Golful Craniului era întocmai haznaua 
la care se aştepta el. 

Cel care, acum, ţinea fără să ştie singura hartă 
spre Lacătul pe care Aelin primise ordin să-l 
găsească. Atunci când Aedion se plânsese că, 
bineințeles, că era o hartă pe care nu o putea fura, 
Rowan fusese cel care le sugerase... planul. 
Capcana. Orice ar fi fost. 

El aruncă o privire spre lanţul delicat de aur 
care atârna la gâtul alb al Lysandrei, urmărindu-i 
lungimea până în faţa corsajului ei, spre locul unde 
Amuleta din Orynth era ascunsă dedesubt. 

— Admiri priveliştea? 

Aedion îşi ridică privirea de la sânii ei generoşi. 

— Scuze. 

Dar, cumva, creatura metamorfică îi citi 
gândurile agitate. 

— Crezi că nu o să funcționeze? 

— Cred că sunt destule lucruri valoroase pe 


insulă - de ce s-ar deranja Rolfe să o vrea pe asta? 

Furtuni, inamici şi comori - asta indica harta. 
Şi, de vreme ce el şi Lysandra nu erau primii doi... 
părea că numai unul ar fi putut apărea pe harta 
tatuată pe mâinile lui Rolfe. 

— Rowan a afirmat că amuleta o să i se pară 
destul de interesantă lui Rolfe, cât să şi-o 
dorească. 

— Rowan şi Aelin au tendinţa de a spune un 
lucru şi de a se referi la cu totul altceva. Aedion 
expiră pe nas. A trecut deja o oră de când suntem 
aici. 

Ea ridică o sprânceană roşcată. 

— Trebuia să fii în altă parte? 

— Eşti obosită. 

— Toţi suntem obosiţi, spuse ea brusc. 

El închise gura, deoarece nu voia să-i zboare 
deocamdată capul. 

Fiecare transformare îi răpea ceva Lysandrei. 
Cu cât erau mai mari schimbarea şi animalul, cu 
atât mai piperat era preţul. Aedion o văzuse 
transformându-se din fluture în bondar, în pasăre 
colibri şi-n liliac, în decurs de câteva minute. Dar 
transformarea din om în leopard-fantomă, în urs, în 
elan sau în cal, aşa cum îi demonstrase o dată, 
dura mai mult între etape, magia fiind nevoită să 
adune puterea ca să devină acea mărime, ca să 
umple corpul cu toate puterile înnăscute. 

Se auziră paşi lejeri, însoţiţi de un fluierat pe 
două note. Din cauza sunetului, îi simţi suflarea 
Lysandrei pe maxilar. Totuşi Aedion încremeni uşor 
când paşii se apropiară şi se trezi holbându-se la 
fiul marelui său inamic. Rege, acum. 


Dar tot era faţa pe care o urâse, căreia îi 

zâmbise dispreţuitor şi pe care se gândise ani la 
rând să o taie în bucățele. O faţă pe care o văzuse 
beată până peste poate la petreceri, în urmă cu 
doar câteva anotimpuri; o faţă pe care o văzuse 
îngropată în gâturile femeilor ale căror nume nici 
măcar nu se deranjase să le afle; o faţă care îl 
chinuise în celula din temniţă. 

Faţa îi era acum acoperită de o glugă şi părea 
că se afla aici ca să se intereseze de serviciile 
Lysandrei - de îndată ce Aedion ar fi terminat cu 
ea. Generalul îşi încleştă dinţii. 

— Ce? 

Dorian se uită la Lysandra, ca şi când ar fi 
studiat marfa, iar Aedion se luptă cu impulsul de a 
se burzului. 

— Rowan m-a trimis să văd dacă aţi făcut 
vreun progres. 

Prinţul şi Aelin erau din nou la han, bând în 
sala de mese, unde toţi spionii lui Rolfe ar fi putut 
să-i vadă şi să-i raporteze. Dorian se uită la 
creatura metamorfică, tresărind. 

— Şi, pe toţi zeii, tu chiar poţi să iei orice formă 
umană! 

Lysandra ridică din umeri, aidoma unei curve 
lipsite de respect, gândindu-se la preţul ei. 

— Nu este pe atât de interesant pe cât ai 
crede. Mi-ar plăcea să văd dacă aş putea să mă 
transform într-o plantă. Sau într-o rafală de vânt. 

— Poţi... face asta? 

— Bineînţeles că poate, spuse  Aedion, 
sprijinindu-se de zid şi încrucişându-şi braţele. 

— Nu, rosti Lysandra, încruntându-se spre 


Aedion. Şi nu avem nimic de raportat. Nici urmă de 

Rolfe sau de oamenii lui. 

Dorian dădu aprobator din cap, băgându-şi 
mâinile în buzunare. Linişte. 

Pe Aedion îl duru glezna groaznic, atunci când 
Lysandra îl lovi subtil cu piciorul. 

El îşi tinu în frâu zâmbetul dispreţuitor când îi 
spuse regelui: 

— Deci tu şi Whitethorn nu v-aţi ucis unul pe 
celălalt. 

Dorian ridică din sprâncene. 

— Mi-a salvat viaţa, aproape s-a epuizat ca să 
o facă. De ce aş fi altfel decât recunoscător? 

Lysandra îi zâmbi înfumurat lui Aedion. 

— Ai de gând să-ţi vezi tatăl? îl întrebă regele. 

Aedion se retrase. Se bucurase de aventura lor 
din seara aceea, ca să evite să ia o hotărâre. Aelin 
nu deschisese subiectul, iar el fusese mulţumit să 
vină aici, chiar dacă risca să dea peste un mascul. 

— Bineînţeles că am să-l văd, spuse încordat 
Aedion. 

Chipul alb ca luna al Lysandrei era calm şi 
inexpresiv când îl privi; era chipul unei femei 
instruite să-i asculte pe bărbaţi, să nu se arate 
niciodată surprinsă... 

Pe el nu-l ofensa fosta ei ocupaţie şi ce 
întruchipa acum; îi displăceau numai monştrii care 
văzuseră cât de frumoasă avea să fie copila şi o 
duseseră în bordelul acela. Aelin îi spusese ce îi 
făcuse Arobynn bărbatului pe care îl iubise ea. Era 
un miracol că creatura metamorfică reuşea să 
zâmbească. 

Aedion făcu semn din bărbie spre Dorian. 

— Du-te şi spune-le lui Aelin şi lui Rowan că nu 

avem nevoie să ne supravegheze. Ne descurcăm şi 
singuri. 

Dorian înţepeni, dar se retrase pe alee, ca un 
potenţial client nemulţumit. 

Lysandra îl împinse-n piept pe Aedion şi şopti: 

— Omul ăla a îndurat destule, Aedion! N-ai 
muri dacă ai fi un pic mai bun. 

— A înjunghiat-o pe Aelin. Dacă l-ai cunoaşte 
cum îl cunosc eu, nu ai fi atât de dispusă să îi ţii 
partea... 

— Nimeni nu se aşteaptă ca tu să i-o ţii. Dar un 
cuvânt blând, puţin respect... 

El îşi dădu ochii peste cap. 

— Vorbeşte mai încet! 

Ea aşa făcu - dar continuă: 

— A fost înrobit; a fost torturat luni întregi. Nu 
doar de tatăl lui, ci şi de creatura din el. A fost 
violat şi, chiar dacă nu poţi să-l ierţi pentru că a 
înjunghiat-o pe Aelin împotriva voinţei lui, atunci 
încearcă să fii mai milos. 

Lui Aedion i se poticni inima când văzu furia şi 
durerea de pe chipul ei. lar cuvântul pe care îl 
folosise... 

El înghiţi cu greu, verificând strada din spatele 
lor. Nici urmă de cineva care să caute comoara pe 
care o aveau asupra lor. 

— L-am cunoscut pe Dorian drept un arogant 
nesăbuit... 

— Şi eu, pe regina ta. Eram copii atunci. Avem 
voie să facem greşeli, să aflăm cine vrem să fim. 
Dacă ai să-i oferi lui Aelin darul acceptării tale... 

— Nu-mi pasă dacă a fost la fel de arogant şi 


de vanitos ca Aelin, nu-mi pasă dacă a fost înrobit 

de un demon care i-a luat minţile. Mă uit la el şi îmi 
văd familia măcel/ărită, văd urmele spre râu şi îl 
aud pe Quinn cum îmi spune că Aelin a fost înecată 
şi că a murit. 

Respira sacadat şi gâtul îi ardea, dar nu îi păsa. 

— Aelin l-a iertat, zise Lysandra. Aelin nu i-a 
reproşat niciodată asta. 

Aedion mârâi la ea. Lysandra mărâi la rândul ei 
şi se uită în ochii lui nu cu expresia instruită sau 
potrivită pentru dormitoare, ci cu cea adevărată, 
nevăzută - sălbatică, puternică şi neîmblânzită. 
Indiferent de trupul pe care-l avea, era întruparea 
munţilor Staghorns, inima Oakwaldului. 

— Am să încerc, spuse răguşit Aedion. 

— Străduieşte-te mai mult! Mai bine! 

Aedion se sprijini din nou cu palmele de zid şi 
se aplecă să-i arunce o privire urâtă. Ea nu cedă 
niciun centimetru. 

— În regatul nostru, există ordine şi o ierarhie, 
domnişoară, şi, ultima dată când am verificat, tu 
nu erai a treia. Nu-mi dai ordine! 

— Nu suntem pe un câmp de luptă, şopti 
Lysandra. Gradele sunt pur formale. Şi ultima dată 
când eu am verificat... Îl împunse în piept, chiar 
între pectorali, iar el ar fi putut jura că vârful unei 
gheare îi străpunsese pielea de sub haine. Tu nu ai 
fost suficient de impresionant, încât să invoci 
gradul ca să-ţi ascunzi greşeala. 

Sângele îi scânteie şi-i zvâcni. Aedion se trezi 
studiindu-i conturul senzual al buzelor, acum 
strânse de mânie. 

Furia din privirea ei se stinse, iar când îşi 
retrase degetul ca şi când s-ar fi ars, el îngheţă 

când îi văzu chipul cuprins de panică. Rahat! 
Rahat!... 

Lysandra făcu un pas înapoi, prea nonşalant ca 
să nu fie o mişcare calculată. Dar Aedion încercă - 
de dragul ei, încercă să nu se mai gândească la 
buzele Lysandrei... 

— Chiar vrei să te întâlneşti cu tatăl tău? spuse 
ea calm, mult prea calm. 

El dădu din cap, înghițind cu greu. Era prea 
devreme - nu ar fi vrut să simtă atingerea unui 
bărbat prea curând. Poate niciodată. Şi ar fi fost 
nepoliticos dacă ar fi insistat să o facă înainte ca 
ea să şi-o dorească. Şi, pe toţii zeii, dacă Lysandra 
s-ar fi uitat vreodată la vreun bărbat cu un astfel 
de interes... s-ar fi bucurat pentru ea. S-ar fi 
bucurat că alegea pentru sine, chiar dacă nu el ar 
fi fost alegerea ei... 

— Eu... Aedion înghiţi, forţându-se să îşi aducă 
aminte ce îl întrebase ea. Despre tatăl lui. Corect. 
A vrut să mă vadă? fu singura întrebare pe care se 
gândi să o adreseze. 

Ea îşi înclină capul într-o parte, mişcarea fiind 
atât de specifică unei feline, încât el se întrebă 
dacă nu-şi petrecea prea mult timp în blana de 
leopard-fantomă. 

— Aproape că i-a sărit în cap lui Aelin când a 
refuzat să-i spună unde şi cine eşti. 

Gheaţa îi cuprinse venele. Dacă tatăl lui fusese 
nepoliticos cu ea... 

— Dar mi s-a părut, îl lămuri repede Lysandra 
când el se încordă, că este genul de mascul care ți- 
ar respecta dorinţele, dacă ai alege să nu-l vezi. 


Totuşi în oraşul ăsta mic, cu compania pe care o 

avem... s-ar putea să fie imposibil. 

— Ţi s-a părut şi că ar putea fi convins să ne 
ajute, dacă m-ar cunoaşte? 

— Nu cred că Aelin ţi-ar cere asta vreodată, 
spuse Lysandra, punându-şi o mână pe braţul încă 
sprijinit lângă capul ei. 

— Ce să-i spun? şopti Aedion. Am auzit atâtea 
poveşti despre el - despre Leul din Doranelle. Este 
un afurisit de cavaler alb. Nu cred că ar accepta un 
fiu cărora mulţi îi spun Târfa din Adarlan. Ea ţâţăi, 
dar Aedion o ţintui cu privirea. Tu ce-ai face? 

— Nu pot să-ţi răspund la întrebarea asta. Tatăl 
meu... 

Ea scutură din cap. 

El ştia povestea - ştia de tatăl metamorfic, 
care fie o abandonase pe mama ei, fie nici măcar 
nu avusese habar că era însărcinată. Apoi mama o 
aruncase pe Lysandra în stradă când îi descoperise 
moştenirea. 

— Aedion, tu ce vrei să faci? Nu pentru noi, nu 
pentru Terrasen, ci pentru tine. 

El îşi plecă uşor capul, uitându-se din nou de-a 
lungul străzii liniştite. 

— Viaţa mea nu a avut... legătură cu ce-mi 
doresc. Nu ştiu cum să aleg lucrurile astea. 

Nu, din clipa în care sosise în Terrasen la 
vârsta de cinci ani, fusese antrenat - calea îi 
fusese aleasă. lar când Terrasenul arsese sub 
torţele adarlaniene, o altă mână îi apucase lesa 
sorții. Chiar şi acum, cu războiul iminent... Chiar nu 
îşi dorise niciodată ceva pentru el? Tot ce îşi dorise 
fusese jurământul de sânge. lar Aelin i-l dăruise lui 


Rowan. Nu o dispreţuia din cauza asta, nu acum, 

dar... Nu îşi dăduse seama de cât de puţine ceruse. 

— Ştiu. Ştiu exact cum te simţi, spuse 
Lysandra încet. 

El îşi ridică fruntea şi-i văzu din nou ochii verzi 
în întuneric. Uneori, îşi dorea ca Arobynn Hamel să 
mai fi fost în viaţă - doar ca să îl poată ucide cu 
mâna lui pe regele-asasinilor. 

— Mâine-dimineaţă, şopti el. Ai să vii cu mine? 
Ca să-l văd. 

Ea tăcu pentru o clipă înainte să spună: 

— Chiar vrei să merg cu tine? 

Chiar îşi dorea asta. Nu îşi putea explica de ce, 
dar voia ca ea să fie acolo. li intrase pe sub piele al 
naibii de repede, dar... Lysandra îl liniştea. Poate 
pentru că era o noutate. Ceva ce el nu mai 
întâlnise şi o fiinţă în care nu-şi pusese toate 
speranţele, durerea şi dorinţele. Cel puţin, nu prea 
multe. 

— Dacă nu te-ar deranja... da. Vreau să fii 
acolo. 

Ea nu-i răspunse. Vru să spună ceva, dar amuţi 
la auzul unor paşi. 

Se văzu o lumină. Prea dintr-odată. 

Ei se ascunseră şi mai mult în umbrele aleii, 
zidul fundacului ivindu-se în spatele lor. Dacă 
schema nu avea să funcţioneze cum trebuia... 

Dacă mergea prost, avea lângă el o creatură 
capabilă să sfâşie un grup de bărbaţi. Aedion îi 
zâmbi Lysandrei când se apropie din nou de ea şi 
aproape că-i atinse gâtul cu nasul. 

Paşii se apropiară, iar Lysandra expiră, 
devenind flexibilă. 


Din întunericul glugii, el se uită cu atenţie la 

aleea din faţă, la umbrele şi razele luminii lunii, 
pregătindu-se. Ei aleseseră fundătura aceea cu un 
motiv. 

Fata îşi dădu seama de greşeala ei un pic prea 
târziu. 

— O! 

Aedion îşi ridică privirea, gluga ascunzându-i 
trăsăturile, când Lysandra îi spuse mieros tinerei 
care se potrivea perfect descrierii chelneriţei lui 
Rolfe, făcute de Rowan: 

— Termin în două minute, dacă vrei să-ți 
aştepţi rândul. 

Fata roşi, dar le aruncă o privire dură, 
studiindu-i din cap până în picioare. 

— Am cotit greşit, spuse ea. 

— Eşti sigură? întrebă Lysandra. Este cam 
târzior pentru o plimbare de seară. 

Chelneriţa lui Rolfe îi fixă cu privirea tăioasă şi 
se întoarse din nou pe stradă. 

Ei aşteptară. Un minut. Cinci. Zece. Nu mai 
apăru nimeni. 

În cele din urmă, Aedion se îndepărtă, iar 
Lysandra urmări intrarea pe alee. Creatura 
metamorfică îşi înfăşură o buclă roşcată pe deget. 

— Nu pare o hoaţă. 

— Unii ar spune lucruri asemănătoare despre 
tine şi Aelin. 

Lysandra îşi murmură confirmarea. Aedion se 
gândi: 

— Poate că era doar o iscoadă - ochii lui Rolfe. 

— De ce s-ar fi deranjat? De ce nu a venit să ia 
obiectul, pur şi simplu? 

Aedion se uită din nou la amuleta care 

dispărea sub corsajul Lysandrei. 

— Poate că a crezut că trebuie să caute 
altceva. 

Înţeleaptă, Lysandra nu scoase Amuleta din 
Orynth din rochie. Dar cuvintele lui plutiră între ei 
când îşi aleseră cu grijă drumul de întoarcere spre 
Trandafirul Oceanului. 


Capitolul 30 


După două săptămâni de traversat lent 
câmpiile întinse şi noroioase, Elide se săturase să 
folosească numele mamei ei. 

Se săturase să fie mereu atentă să se audă 
strigată aşa de Molly, ca să curețe după fiecare 
masă (fără îndoială, fusese o greşeală să îi spună 
femeii că avea ceva experienţă la spălatul vaselor 
în bucătării aglomerate), se săturase să o audă pe 
Ombriel - frumuseţea brunetă, care nu era artistă, 
ci nepoata lui Molly şi vistiernicul lor - întrebând-o 
cum îşi rănise piciorul, de unde era familia ei şi 
cum învățase să-i observe pe ceilalţi atât de atent, 
încât putea face un ban ca ghicitoare. 

Măcar Lorcan nu-l folosea mai deloc, de vreme 
ce abia îşi vorbeau în timp ce carnavalul înainta cu 
greu prin câmpiile noroioase. Pământul era atât de 
îmbibat cu ploaia zilnică de după-amiază, încât 
căruțele se  împotmoleau deseori. Nu prea 
înaintaseră şi, când Ombriel o surprindea pe Elide 
privind spre nord, întreba - în repetate rânduri - ce 
era în Nord, de-i atrăgea atenţia atât de des. Elide 
minţea şi se eschiva mereu. Din fericire, problema 


dormitului cu sotul ei era mai uşor de evitat. 

Pământul fiind umed, era aproape imposibil să 
doarmă pe jos. Aşadar, femeile se întindeau 
oriunde puteau în cele două căruţe, lăsându-i pe 
bărbaţi să tragă la sorţi în fiecare noapte pentru 
locurile rămase libere şi pentru a vedea cine 
dormea pe pământ, pe o podea improvizată din 
păpuriş. Cumva, Lorcan pierdea mereu - ori 
intenţionat, ori din cauza vreunei scamatorii de-ale 
lui Nik, care se ocupa cu siguranţa şi tragerea la 
sorţi ori, pur şi simplu, pentru că avea ghinion. 

Dar măcar asta-l ţinea pe Lorcan departe, 
foarte departe de ea, şi îi făcea să interacţioneze 
cât mai puţin posibil. 

Cele câteva conversații pe care le purtau - 
când el o însoțea ca să aducă apă din râul umflat 
sau să adune lemne de foc găsite pe câmp - nu 
prea o deranjau. El insista ca ea să-i dea mai multe 
detalii despre Morath, mai multe informaţii despre 
hainele gărzilor, despre armatele campate în jurul 
lui, servitori şi vrăjitoare. 

Ea începuse din vârful Fortăreţei - cu balaurii, 
cuiburile şi vrăjitoarele. Apoi cobori, etaj cu etaj. 
Avuseseră nevoie de două săptămâni ca să ajungă 
până la nivelurile subterane, iar însoțitorii lor nu 
ştiau că tinerii căsătoriţi, care se furişau să aducă 
mai multe lemne pentru foc, nu se gândeau să-şi 
şoptească dulcegării neînsemnate. 

Când caravana se opri în noaptea aceea, Elide 
se îndreptă spre o dumbravă din mijlocul câmpiei, 
ca să vadă ce ar putea folosi pentru focul imens de 
tabără. Lorcan merse încet pe lângă ea, la fel de 
tăcut ca foşnetul ierbii din jurul lor. Nechezatul 


cailor şi vuietul însoţitorilor lor, care se pregăteau 

pentru cină, rămaseră în urmă, iar Elide se încruntă 
când cizma i se afundă adânc într-o băltoacă 
noroioasă. Ea trase de cizmă, glezna durând-o din 
cauza greutăţii pe care o susţinea, şi scrâşni din 
dinţi până când... 

Magia lui Lorcan îi împinse piciorul, o mână 
invizibilă eliberându-i cizma, iar ea se împinse în el. 
Braţele şi coastele îi erau la fel de dure şi de ferme 
ca magia pe care o folosise, iar fata ricoşă, iarba 
înaltă strivindu-se sub ea. 

— Mulţumesc, îi şopti Elide. 

Lorcan merse înainte şi spuse fără să se uite 
înapoi: 

— Aseară am rămas la cele trei temnițe. 
Spune-mi ce e înăuntru. 

Gura i se uscă un pic atunci când îşi aminti de 
celula în care stătuse ghemuită, de întuneric şi de 
aerul sufocant... 

— Nu ştiu ce este înăuntru, minţi ea şi-l urmă. 
Oameni care suferă, fără îndoială. 

Lorcan se aplecă făcând să-i dispară capul 
brunet sub un val de iarbă. Când se ridică, rupse 
fără efort cele două bețe din mâinile-i imense. 

— Mi-ai descris fără nicio problemă toate 
celelalte lucruri. Totuşi mirosul tocmai ţi s-a 
schimbat. De ce? 

Ea trecu pe lângă el, aplecându-se de 
nenumărate ori ca să adune lemnele împrăştiate 
pe care le găsea. 

— Făceau lucruri oribile acolo, spuse ea peste 
umăr. Uneori, îi auzeam pe oameni cum ţipă. 

Se rugă, în sinea ei, ca în Terrasen să fie mai 


bine. Trebuia să fie. 

— Pe cine ţineau acolo? Pe soldaţii inamici? 
Fără îndoială, potenţiali aliaţi pentru planul său. 

— Pe oricine voiau să tortureze. Mâinile 
gărzilor, rânjetele lor dispreţuitoare... Presupun că 
ai să pleci de îndată ce-am să-ţi descriu şi ultimul 
puț din Morath. Adună beţele rând pe rând, glezna 
durând-o de fiecare dată când îşi schimba centrul 
de greutate. 

— Este vreo problemă dacă o fac? Asta a fost 
înţelegerea noastră. Am rămas mai mult timp 
decât am intenţionat. 

Când se întoarse, îl văzu cu un braţ de bețe 
mai mari, pe care el i le aruncă brusc în mica 
grămadă pe care o ţinea ea; apoi, îşi scoase barda 
dintr-o parte, înainte să se îndrepte către creanga 
încovoiată, căzută în spatele lui. 

— Deci am să fiu nevoită să joc rolul soţiei 
abandonate? 

— Deja te joci de-a oracolul; ce mai contează 
un rol? Lorcan lovi cu putere creanga cu barda. 
Lama se înfipse adânc, iar lemnul scârţâi. Descrie- 
mi temniţele! 

Era corect şi, la urma urmelor, asta le fusese 
înţelegerea: protecţia şi ajutorul lui în faţa 
pericolelor, în schimbul lucrurilor pe care le ştia. ŞI 
nu avusese nimic de obiectat în privinţa 
minciunilor pe care ea le spusese însoţitorilor lor - 
tăcuse, dar îi făcuse jocul. 

— Temniţele nu mai există, reuşi Elide să 
spună. Sau cele mai multe nu ar trebui să mai 
existe. Laolaltă cu catacombele. 

Poc, poc, poc. Lorcan tăie creanga, lemnul 


cedând zgomotos. El începu să taie o altă bucată. 

— Au fost distruse de explozie? El ridică 
toporul, muşchii de pe spatele-i puternic mişcându- 
se pe sub bluza neagră, dar se opri. Ai spus că erai 
aproape de curte când a avut loc explozia - cum 
de ştii că temniţele nu mai există? 

Bine. Minţise în legătură cu asta. Dar... 

— Explozia a ieşit din catacombe şi a distrus o 
parte din turnuri. Am presupus că şi temniţele i-au 
stat în cale. 

— Eu nu fac planuri pe baza unor presupuneri. 
Se apucă să despice creanga, iar Elide dădu ochii 
peste cap în spatele lui. Descrie-mi planul temniţei 
nordice! 

Elide se întoarse spre soarele care apunea, 
colorând câmpiile în portocaliu şi auriu dincolo de 
ei. 

— Află singur! 

Zgomotul metalului pe lemn nu se mai auzi. 
Nici măcar vântul din iarbă nu mai bătu. 

Dar ea îndurase moartea, disperarea şi groaza 
şi îi spusese destule - întorsese fiecare piatră 
îngrozitoare, se uitase după fiecare colţ întunecat 
din Morath pentru el. Insolenţa şi aroganţa lui... 
Putea să se ducă naibii. 

Abia păşise în iarba care se legăna când 
Lorcan ajunse în faţa ei, ca o umbră mortală. Până 
şi soarele părea să-i evite faţa imensă şi bronzată, 
deşi vântul îndrăzni să-i zburlească şuviţele 
mătăsoase şi negre peste chip. 

— Avem o înţelegere, fato! 

Elide îi întâlni privirea pătrunzătoare. 

— Nu mi-ai precizat când trebuie să-ţi spun. 
Aşa că pot să mă gândesc la detalii cât timp 

doresc, dacă vrei să le afli pe toate. 

El îşi dezgoli dinţii. 

— Cu mine nu te juca! 

— Sau ce? 

ÎI înconjură ca şi când ar fi fost o piatră într-un 
râu. Evident, îi era cam greu să meargă apăsat 
când şchiopăta la fiecare al doilea pas, dar îşi ţinu 
bărbia ridicată. 

— Tot n-ai să capeţi răspunsuri dacă mă ucizi 
sau mă răneșşti. 

Mai repede decât văzu ea, el întinse un braţ şi 
o apucă de cot. 

— Marion! mârâi el. 

Numele acela. Ea îşi ridică privirea spre chipul 
lui dur şi sălbatic - un chip născut într-o altă epocă, 
într-o altă lume. 

— la-ţi mâna de pe mine! 

Lorcan, spre surprinderea ei, se supuse 
imediat. 

Dar chipul nu i se schimbă - câtuşi de puţin - 
atunci când zise: 

— Ai să-mi spui ce vreau să ştiu... 

Obiectul din buzunarul ei începu să zvâcnească 
şi să pulseze, o urmă a bătăilor inimii sale în oase. 

Lorcan făcu un pas înapoi, iar nările i se 
umflară delicat. Ca şi când ar fi simţit piatra 
trezindu-se. 

— Ce eşti tu? spuse el încet. 

— Nu sunt nimic, îi răspunse ea sec. 

Poate că, odată ce ar fi dat de Aelin şi de 
Aedion, avea să găsească un scop, o cale să fie 
utilă lumii. Deocamdată, era un mesager, un curier 


care-i ducea piatra -  Celaenei  Sardothien. 

Indiferent cum ar fi putut Elide să găsească o 
persoană într-o lume atât de mare, de nesfârşită. 
Trebuia să ajungă în nord - şi repede. 

— De ce te duci la Aelin Galathynius? 

Întrebarea era prea încordată ca să fie 
întâmplătoare. Nu, Lorcan părea să se abţină din 
răsputeri să-şi înăbuşe furia şi instinctele de 
prădător. 

— O cunoşti pe regină, şopti ea. 

El clipi. Nu surprins, ci ca să tragă de timp. 

O cunoştea şi se gândea ce să-i spună şi cum 
să-i spună... 

— Celaena Sardothien este în serviciul reginei, 
spuse el. Nu trebuie să faci două drumuri. Dacă o 
găseşti pe una, o găseşti şi pe cealaltă. 

El se opri, aşteptând. 

Aşadar, avea să fie viaţa ei? Una plină de 
oameni  ticăloşi, care-şi vedeau mereu de 
interesele lor şi în care orice favoare costa? Oare 
regina ei avea măcar să se uite la ea cu blândeţe? 
Oare Aelin avea să-şi aducă aminte de ea? 

— Marion, mârâi Lorcan din nou. 

Numele mamei ei. Mama şi tatăl ei fuseseră 
ultimii oameni care se uitaseră la ea cu dragoste. 
Până şi Finnula, în toţi anii pe care îi petrecuse 
închisă în turn, o privise mereu cu un amestec de 
milă şi frică. 

Nu-şi amintea ultima dată când fusese 
îmbrăţişată. Sau alinată. Sau în care i se zâmbise, 
din dragoste pentru cine era ea. 

Deodată, cuvintele deveniră dure, energia de 
care avea nevoie pentru a născoci o minciună sau 
de a-i da o replică fiind prea multă ca să se 

deranjeze. Aşadar, Elide ignoră ordinul lui Lorcan şi 
se întoarse spre grupul de căruţe vopsite. 

Manon venise după ea, îşi aminti la fiecare pas. 
Manon, Asterin şi Sorrel. Dar până şi ele o lăsaseră 
singură în pădure. 

Mila, îşi aminti ea, mila de sine nu avea s-o 
ajute cu nimic. Nu cu atât de mulţi kilometri între 
ea şi ce fărâmă de viitor ar fi putut să aibă. Dar, 
chiar şi după ce ar fi sosit şi i-ar fi înmânat şi ar fi 
găsit-o pe Aelin... ce ar fi putut ea să-i ofere? Nici 
măcar nu ştia să citească, pe toţi zeii! Simplul 
gând de a-i explica lui Aelin, oricui... 

Avea să se gândească mai târziu la asta. l-ar fi 
spălat hainele reginei, dacă ar fi fost nevoită. 
Măcar nu trebuia să ştie să citească pentru aşa 
ceva. 

Elide nu îl auzi pe Lorcan când se apropie de 
data asta, cu braţele pline cu buşteni mari. 

— Ai să-mi spui ce ştii, zise el printre dinţi. 

Ea oftă, iar el adăugă: 

— De îndată ce ai să te simţi... mai bine. 

Elide presupuse că, pentru el, tristeţea şi 
disperarea erau un soi de boală. 

— Bine. 

— Bine, spuse şi el. 

Insoţitorii ei zâmbeau când ea şi Lorcan se 
întoarseră. Găsiseră pământ uscat de partea 
cealaltă a căruţelor - destul de tare, încât să le 
susţină corturile. 

Elide aruncă o privire la cel care fusese ridicat 
pentru ea şi Lorcan şi îşi dori să plouă. 

Lorcan antrenase destui războinici ca să ştie 
când să nu insiste. Torturase destui inamici ca să 
ştie când erau la un milimetru de a se distruge în 
moduri care i-ar fi făcut inutili. 

Aşadar, când lui Marion i se schimbase mirosul, 
când el îi simţise până şi puterea ciudată şi 
nepământeană ascunsă în sânge, transformându- 
se în tristeţe... mai rău, în disperare... 

Îşi dorise să-i spună să nu se deranjeze să mai 
spere. 

Dar încă nu era o femeie în toată regula. Poate 
că speranţa, cât de prostească ar fi fost, o ajutase 
să plece din Morath. Măcar isteţimea ei o ajutase, 
cu minciuni şi alte lucruri. 

Avusese de-a face cu destui oameni; ucisese, 
împărţise aşternuturile şi luptase alături de mulţi 
oameni ca să ştie că Marion nu era vicleană, 
intrigantă sau pe deplin egoistă. Işi dorea să fi fost 
pentru că i-ar fi făcut misiunea mai uşoară. 

Dar, dacă urma să-i povestească despre 
Morath, dacă avea să o distrugă insistând prea 
mult... El avea nevoie de toate avantajele pentru a 
se strecura în şi din Fortăreaţa aceea. 

Ea o făcuse o dată. Poate că Marion era 
singura persoană în viaţă care reuşise să evadeze. 

Tocmai voia să-i explice asta, când văzu la ce 
se holba ea - la cort. 

La cortul lor. 

Ombriel înaintă, aruncându-i obişnuita privire 
circumspectă, şi o informă pe Elide că, în sfârşit, ei 
doi aveau să-şi petreacă o noapte împreună. 


Cu braţele pline de buşteni, Lorcan putu numai 

să sesizeze cum fata, palidă, tristă şi disperată, se 
afişă tânără şi neastâmpărată, roşind instant, la fel 
de uşor, ca şi când Marion şi-ar fi scos o mască. Ba 
chiar flirtă aruncându-i o privire înainte de a radia 
spre Ombriel şi de a se grăbi să arunce braţul de 
bețe şi crengi în groapa pe care o făcuseră pentru 
focul de peste noapte. 

El avu măcar bunul-simţ să-i zâmbească femeii 
care se presupunea a-i fi soţie, dar, înainte să-şi 
arunce propriile lemne în groapa pentru foc, ea 
plecase către cortul aflat suficient de departe de 
celelalte. 

Era mic, îşi dădu el seama îngrozit. Probabil 
menit pentru aruncătorul de săbii care îl folosise 
ultima dată. Zveltă, Marion se strecură printre 
reverele hainei din pânză albă, abia făcându-le să 
se unduiască uşor. Lorcan se încruntă uşor înainte 
să intre, aplecându-se. 

Şi rămase un pic aplecat. Capul i-ar fi ieşit 
direct prin pânză dacă ar fi stat drept. Împletiturile 
din papură de deasupra acopereau interiorul 
înghesuit, iar Marion stătea în cealaltă parte a 
cortului, strâmbându-se la salteaua de dormit de 
pe podeaua improvizată. 

Cortul avea probabil suficient spaţiu pentru o 
masă şi un pat adecvat, la nevoie, dar, dacă nu 
stăteau mai mult de o noapte, el se îndoia că 
aveau să primească lucrurile acelea. 

— Am să dorm pe pământ, se oferi el 
prietenos. la tu salteaua. 

— Dar dacă o să intre cineva? 

— Atunci ai să spui că ne-am certat. 


— În fiecare seară? 

Marion se întoarse, ochii ei profunzi întâlnindu-i 
pe ai lui. Era din nou rece şi obosită. 

Lorcan se gândi la cuvintele ei. 

— Dacă în seara asta o să intre cineva în cortul 
nostru fără să i se dea voie, nimeni nu o să mai 
repete greşeala. 

În taberele lui de război, pedepsise bărbaţi 
pentru lucruri mai puţin grave. 

Însă ochii fetei erau tot obosiţi şi deloc 
impresionați. 

— Bine, spuse ea din nou. 

Prea aproape - era mult prea aproape ca să se 
ruineze. 

— Aş putea să găsesc nişte găleți şi să 
încălzesc apă şi, dacă vrei, poţi să te speli aici. Am 
să stau de pază, afară. 

Îi oferea confort - ca să o facă să aibă 
încredere în el, să îi fie recunoscătoare, să vrea să- 
| ajute. Să nu mai fie atât de periculos de fragilă. 

Într-adevăr, Marion se uită la ea. Bluza albă era 
acum pătată de noroi, pantalonii maro din piele 
erau murdari, cizmele... 

— Am să-i ofer lui Ombriel o monedă ca să 
spele tot pentru tine în seara asta. 

— Nu am alte haine pe care să le port. 

— Poţi să dormi dezbrăcată. 

Oboseala dispăru cu un licăr de spaimă. 

— Cu tine aici? 

El evită impulsul de a-şi da ochii peste cap. 

— Şi hainele tale? spuse ea fără să gândească. 

— Ce e cu ele? 

— Şi ele... sunt murdare. 


— Pot să mai aştept o seară. 

Probabil că l-ar fi implorat să o lase să doarmă 
în căruţă dacă el ar fi fost gol aici... 

— De ce ar trebui să fiu singura goală? Nu ar 
funcţiona mai bine şiretlicul dacă am profita 
amândoi de ocazie? 

— Eşti foarte tânără, spuse el precaut. lar eu 
sunt foarte bătrân. 

— Cât de bătrân? 

Nu-l întrebase asta niciodată. 

— Bătrân. 

Ea ridică din umeri. 

— Un corp este un corp. Duhneşti la fel de rău 
ca mine. Du-te şi dormi afară, dacă n-ai de gând să 
te speli. 

Era un test - nu impus de vreo dorinţă sau 
logică, ci... ca să vadă dacă ar fi ascultat de ea. Ca 
să afle cine deţinea controlul. Să vadă dacă i-ar fi 
adus apă pentru baie, dacă ar fi făcut ce îi ceruse... 

Avea s-o lase să aibă senzaţia că deţinea 
controlul asupra situaţiei. El îi schiţă un zâmbet. 

— Bine, spuse el. 

Când Lorcan intră din nou în cort, cu apa, o 
văzu pe Marion aşezată pe sacul de dormit, cu 
cizmele scoase şi cu piciorul rănit întins în faţa ei. 
Îşi sprijinea mâinile mici pe carnea sfârtecată şi 
decolorată, ca şi când s-ar fi masat ca să-şi aline 
durerea. 

— Cât de mult te doare în fiecare zi? 

Uneori, îşi folosea magia ca să-i susţină glezna. 
Când îşi amintea. Ceea ce nu se întâmpla des. 

Totuşi Marion îşi îndreptă privirea spre cazanul 
aburind pe care el îl lăsă pe podea, apoi spre 
găleata pe care o cărase pe umăr, tot pentru ea. 

— Mă doare de când eram mică, spuse ea 
distantă, ca şi când apa curată ar fi hipnotizat-o. Se 
ridică şchiopătând, piciorul distrus făcând-o să se 
crispeze. Am învăţat să trăiesc cu asta. 

— Asta nu e un răspuns. 

— De ce îţi pasă? 

Cuvintele abia se auziră când îşi despleti părul 
des, încă atentă la baie. 

El era curios; voia să ştie cum, şi când, şi de 
ce. Marion era frumoasă - cu siguranţă că 
persoana care-i distrusese glezna o făcuse cu 
intenţii rele. Sau ca să prevină ceva mai rău. 

În cele din urmă, ea îi aruncă o privire. 

— Ai spus că ai stat de pază. Credeam că 
afară. 

El pufni. Într-adevăr, la asta se referise. 

— Simte-te bine! îi spuse el şi ieşi din nou din 
cort. 

Lorcan rămase în picioare în iarbă, 
supraveghind tabăra activă şi cupola cerului care 
se întuneca. Ura câmpiile. Prea mult spaţiu 
deschis; vizibilitate prea mare. 

În spatele lui, auzi fâşâitul pantalonilor 
alunecând pe piele, foşnetul hainei scoase, din 
pânză brută. Apoi auzi sunetele mai slabe ale unui 
material mai delicat alunecând. După aceea, se 
lăsă liniştea - urmată de un fâşâit foarte uşor. 
Fânul scârţâi. Apoi auzi salteaua ridicându-se şi 
căzând... 

Mica vrăjitoare ascundea ceva. Fânul scârţâi 
din nou când ea se întoarse la cazan. 

Ascundea ceva sub saltea - ceva ce purtase cu 


ea şi despre care nu voia ca el să afle. Apa plescăi, 

iar Marion surprinse cu un geamăt profund şi 
sincer. El ignoră sunetul. 

Cu toate astea, Lorcan se gândi la Rowan şi la 
regina lui ticăloasă. 

Marion şi regina erau cam de aceeaşi vârstă - 
una brunetă, cealaltă blondă. Avea regina să se 
deranjeze pentru Marion, odată ce ar fi sosit? 
Probabil că da, ar fi fost curioasă s-o vadă pe 
Celaena Sardothien, dar... ce s-ar fi întâmplat după 
aceea? 

Nu era problema lui. El îşi lăsase conştiinţa pe 
străzile pietruite şi lăturalnice din Doranelle, în 
urmă cu cinci secole. Ucisese oameni care-l 
imploraseră să-i lase în viaţă, distrusese oraşe 
întregi şi nu se uitase niciodată în urmă, la 
dărâmăturile fumegând. 

Şi Rowan făcuse la fel. Secole la rând, 
nenorocitul de Whitethorn îi fusese cel mai eficient 
general, asasin şi călău. Nimiciseră regate, iar apoi 
se îmbătaseră şi se culcaseră amorţiţi pe ruine, la 
următoarele petreceri cât ziua de lungă. 

larna asta, avusese un comandant al naibii de 
bun la dispoziţie - brutal, rău şi dispus să facă 
aproape orice îi ordona Lorcan. 

Următoarea dată când îl văzuse pe Rowan, 
prinţul urlase, disperat să se arunce în întunericul 
mortal ca să salveze viaţa unei prințese fără tron. 
Lorcan ştiuse - în momentul acela. 

Lorcan ştiuse, când îl ţintuise pe Rowan în 
iarba din afara fortului Mistward, prinţul agitându- 
se şi strigând după Aelin Galathynius, că totul era 
pe cale să se schimbe. Ştiuse că liderul pe care îl 


apreciase se schimbase irevocabil; că nu aveau să 

se mai desfete cu vin şi femei; că Rowan nu avea 
să mai privească spre orizont fără vreun licăr de 
dorinţă în ochi. 

Dragostea distrusese o unealtă perfectă de 
ucis. Lorcan se întreba dacă şi peste mai multe 
secole ar mai fi fost atât de supărat din cauza asta. 

lar regina... prinţesa, oricum îşi spunea Aelin... 
Era o proastă. Ar fi putut schimba inelul lui Athril 
cu armatele lui Maeve pentru o alianţă, ca să 
şteargă Morathul de pe faţa pământului. Chiar şi 
fără să ştie ce era inelul, l-ar fi putut folosi în 
avantajul ei. 

Dar ea îl alesese pe Rowan. Un prinţ fără 
coroană, fără armată, fără aliaţi. 

Meritau să piară împreună. 

Capul ud al lui Marion ieşi din cort, iar Lorcan 
se răsuci ca să vadă pătura groasă din lână, 
înfăşurată în jurul ei ca o rochie. 

— Poţi să aduci hainele acum? 

Ea aruncă grămada afară. Îşi adunase lenjeria 
de corp în cămaşa albă, iar pantalonii de piele... Nu 
s-ar fi uscat până dimineaţă şi probabil s-ar fi 
micşorat prea mult, dacă ar fi fost spălaţi 
necorespunzător. 

Lorcan se aplecă, luând grămada de haine şi 
încercând să nu se uite în cort, ca să afle ce 
ascunsese sub saltea. 

— Cum rămâne cu statul de pază? 

Părul lipit de cap îi scotea în evidenţă liniile 
ascuţite ale pomeţilor şi ale nasului fin. Dar ochii îi 
erau din nou luminoşi şi buzele pline ca un boboc 
de trandafir, când spuse: 


— Te rog, du-le la spălat! Repede! 

Lorcan nu se deranjă să-i răspundă când luă 
hainele de lângă cort, lăsând-o să stea parţial 
dezbrăcată înăuntru. Ombriel gătea orice se afla în 
oala de pe foc. Probabil tocană de iepure. Din nou. 
Lorcan se uită cu atenţie la hainele din mâinile lui. 

După jumătate de oră, se întoarse la cort cu o 
farfurie de mâncare în mână. Marion era pe saltea, 
cu picioarele întinse şi cu pătura strânsă sub 
umeri. 

Pielea ei era atât de albă! El nu mai văzuse 
niciodată o piele atât de albă şi fără pete. 

Ca şi când ea ar fi fost întotdeauna acoperită! 

Se încruntă la farfurie şi, apoi, la grămada de 
sub braţul lui. 

— Ombriel era ocupată, aşa că ţi-am spălat eu 
hainele. 

Ea roşi. 

— Un corp este un corp, îi repetă el simplu. La 
fel şi lenjeriile. 

Ea se încruntă, dar atenţia i se îndreptă din 
nou la farfuria pe care el i-o lăsă pe jos, în faţa ei. 

— Ţi-am adus cina, de vreme ce am presupus 
că nu vrei să stai cu toţi ceilalţi în pătură. El îi 
aruncă grămada de haine pe saltea. Şi ţi-am adus 
haine de la Molly. Contra cost, desigur. Dar măcar 
nu ai să dormi goală. 

Ea mâncă tocana fără să-i mulţumească. 

Când Lorcan era pe cale să plece, ea spuse: 

— Unchiul meu... Este comandant în Morath. 

Lorcan îngheţă. Şi se uită direct spre saltea. 

Dar Marion continuă să vorbească printre 
înghiţituri: 

— El... m-a încuiat o dată în temniţă. 

351 


Vântul se opri; focul de tabără de dincolo de 
cort licări, oamenii înghesuindu-se în jurul lui când 
insectele nocturne tăcură şi creaturile mici şi 
blănoase de câmpie fugiră în vizuini. 

Marion fie nu observă valul de putere 
întunecată, magia atinsă de însăşi Moartea, fie nu-i 
păsa. 

— Numele lui este Vernon şi este inteligent şi 
crud şi, probabil, o să încerce să te ţină în viaţă 
dacă ai să fii prins, spuse ea. li manipulează pe 
oameni ca să câştige putere pentru el. Este 
nemilos, lipsit de suflet. Nu se ghidează după 
niciun cod moral. 

Ea se întoarse la mâncare, terminând pentru 
seara asta. 

— Ai vrea să-l ucid pentru tine? întrebă încet 
Lorcan. 

Ochii limpezi şi negri se ridicară spre chipul lui. 
Şi, pentru o clipă, el văzu femeia care avea să 
devină - care devenise. Văzu persoana pe care 
orice regină ar fi preţuit-o lângă ea, indiferent unde 
s-ar fi născut. 

— M-ar costa? 

Lorcan îşi ascunse zâmbetul. Mica vrăjitoare 
era isteaţă şi şireată. 

— Nu, spuse el, şi vorbea serios. De ce te-a 
închis în temniţă? 

Gâtul alb al lui Marion se mişcă atunci când 
înghiţi. De două ori. Părea că voinţa şi refuzul de a 
renunţa nu la propunerea lui, ci la propriile frici, o 
ajutau să se uite în ochii lui. 

— Pentru că a vrut să vadă dacă cei din 


neamul lui puteau fi împerecheaţi cu un Valg. De 

aceea am fost adusă în Morath. Pe post de iapă 
valoroasă, de prăsilă. 

Mintea lui Lorcan se goli de gânduri. 

El văzuse şi îndurase şi făcuse multe, multe 
lucruri de nedescris, dar asta... 

— A avut succes? reuşi el să întrebe. 

— Nu cu mine. Au fost altele înaintea mea 
care... Ajutorul a venit prea târziu pentru ele. 

— Explozia aia nu a fost o întâmplare, nu-i aşa? 

Ea scutură încet din cap. 

— Tu ai produs-o? 

El se uită spre saltea, spre orice ascunsese ea 
dedesubt. 

Din nou, fata scutură din cap. 

— N-am să spun cine sau cum. Nu fără să risc 
viețile oamenilor care m-au salvat. 

— llkenii sunt... 

— Nu. lIlkenii nu sunt creaturile care au fost 
create în catacombe. Acelea... acelea au venit din 
munţii din jurul Morathului. Pe căi mult mai 
întunecate. 

Maeve trebuia să ştie. Trebuia să afle ce 
făceau ei în Morath; de ororile cărora li se dădea 
naştere acolo, de armata de demoni şi bestii care 
puteau rivaliza cu oricare altele din legende. Nu s- 
ar fi aliat niciodată cu un asemenea rău - nu ar fi 
fost niciodată suficient de proastă să se alieze cu 
Valgii. Nu când se luptase cu ei în urmă cu milenii. 
Dar, dacă nu lupta... Cât ar mai fi durat până când 
bestiile ar fi urlat pe lângă Doranelle? Până când 
propriul continent ar fi fost asediat? 

Doranelle putea rezista. Dar, mai mult ca sigur, 


el avea să moară de îndată ce ar fi găsit o cale să 

distrugă cheile şi Maeve l-ar fi pedepsit. Şi, odată 
mort, cu Whitethorn foarte probabil mort şi el... cât 
timp ar mai fi rezistat Doranelle? Zeci de ani? Ani? 

O întrebare se născu în mintea lui Lorcan, 
trăgându-l în prezent, în micul cort înghesuit. 

— Totuşi piciorul e distrus de ani de zile. Aşa 
de mult te-a ţinut închisă în temniţă? 

— Nu, spuse ea, fără să tresară la descrierea 
dură. Am stat în temniţă doar o săptămână. 
Glezna, lanţul... El mi-a făcut asta cu mult timp 
înainte. 

— Ce lanţ? 

Ea clipi. lar el îşi dădu seama că fata 
intenţionase să evite să-i spună acel detaliu. 

Dar, acum că el se uita... putea să vadă, prin 
mulţimea de cicatrice, o dungă albă. Şi acolo, în 
jurul celeilalte glezne perfecte şi minunate, era 
cealaltă dungă. 

Un vânt însoţit de praful şi răceala unui 
mormânt traversă câmpia. 

— Să-l întrebi chiar tu pe unchiul meu când ai 
să-l ucizi, spuse Marion simplu. 


Capitolul 31 


Ei bine, pe de o parte, cel puţin harta lui Rolfe 
funcţiona. 

De fapt, fusese ideea lui Rowan. Şi poate că se 
simţise un pic vinovată că îi lăsase pe Aedion şi pe 
Lysandra să creadă că Lordul Pirat plecase doar 
după Amuleta din Orynth, dar... măcar acum ştiau 
că harta lui demonică funcţiona. Şi că Lordul Pirat 


chiar trăia cu teroarea întoarcerii Valgilor în portul 

acesta. 

Ea se întrebă ce înţelesese Rolfe - ce îi arătase 
harta despre cheia Wyrd. Dacă îi dezvăluia 
diferenţa dintre cheie şi inelele din piatră Wyrd cu 
care fuseseră înrobiţi oamenii lui. Dintr-un motiv 
oarecare, Lordul Pirat îşi trimisese chelneriţa în 
recunoaşterea Valgilor, fără să-şi dea seama că 
Rowan alesese acea alee-fundac tocmai pentru a 
se asigura că numai cineva trimis de Rolfe s-ar fi 
aventurat atât de departe. Şi, de vreme ce Aelin nu 
avea nicio îndoială că Aedion şi Lysandra se 
strecuraseră neobservaţi pe străzi... Ei bine, măcar 
partea aceea a serii ei decursese bine. 

Cât despre restul... Era abia trecut de miezul 
nopţii când Aelin se întrebă cum naiba ar fi revenit 
ea şi Rowan la normalitate, dacă ar fi supravieţuit 
războiului. Dacă avea să fie o zi în care să nu-i fie 
uşor să sară peste acoperişuri ca şi când ar fi fost 
pietre într-un râu, să intre în camera cuiva şi să 
ţină o sabie la gâtul locatarului. 

Ei făcură primele două lucruri în cincisprezece 
minute. 

Şi, când îi găsiră pe Gavriel şi pe Fenrys 
aşteptându-i în camera lor comună din hanul 
Dragonul de Mare, Aelin presupuse că nu trebuia 
să se deranjeze cu al treilea. Chiar dacă ea şi 
Rowan îşi ţinură mâinile aproape de pumnale când 
se rezemară de peretele de lângă fereastra acum 
închisă. Ei o descuiaseră cu vântul lui Rowan - doar 
ca o lumânare să se aprindă în clipa în care 
fereastra se deschise, dezvăluind doi războinici Fae 
îmbrăcaţi şi înarmaţi, cu chipuri împietrite. 

— Aţi fi putut să folosiţi uşa, spuse Fenrys, cu 

braţele încrucişate - un pic prea nonşalant. 

— De ce să ne deranjăm, când o intrare 
dramatică ar putea fi mult mai amuzantă? 
răspunse Aelin. 

Chipul frumos al lui Fenrys tresări cu un 
zâmbet abia perceptibil în ochii negri. 

— Ce păcat ar fi să pierzi aşa ceva! 

Ea îi zâmbi, şi el făcu la fel. 

Aelin presupuse că ambele zâmbete nu erau 
un simplu rânjet, ci mai mult o... dezgolire a 
dinţilor. 

Ea pufni. 

— Pare că v-aţi bucurat de vara petrecută în 
Doranelle. Ce mai face draga mătuşă Maeve? 

Gavriel îşi încleştă uşor mâinile tatuate. 

— Imi negi dreptul de a-mi vedea fiul, şi totuşi 
dai buzna în camera noastră în mijlocul nopţii ca să 
ne ceri să-ţi divulgăm informaţii despre regina 
noastră, căreia i-am jurat credinţă cu sânge. 

— În primul rând, eu nu-ți neg nimic, pisoiule! 

Fenrys scoase un sunet de parcă s-ar fi înecat. 

— Este decizia fiului tău, nu a mea. Nu am 
destul timp să-l supraveghez sau să-mi pese. 

Minţea, desigur. 

— Cred că-ţi este greu să găseşti timp să-ți 
pese, interveni Fenrys, când te aşteaptă o viaţă de 
muritor. Îi aruncă o privire tăioasă şi şireată lui 
Rowan. Sau urmează să se Stabilească în curând? 

O, el era un ticălos! Un ticălos dur şi ursuz, 
perechea amuzantă a morocănosului şi 
gânditorului Lorcan. Lui Maeve cu siguranţă îi 
plăcea un anumit gen de mascul. 


Chipul lui Rowan nu exprimă nimic. 

— Problema Stabilirii lui Aelin nu te priveşte. 

— Nu? Faptul că ştie că este nemuritoare 
schimbă lucrurile. Multe lucruri. 

— Fenrys! îl avertiză Gavriel. 

Ea ştia suficiente despre transformarea 
creaturilor Fae pursânge şi a unora semi-Fae, care 
se petrecea imediat ce trupurile lor s-ar fi ales cu 
tinereţea eternă. Era un proces dur, corpurile şi 
magia lor având nevoie de câteva luni ca să se 
acomodeze cu oprirea şi reordonarea bruscă a 
procesului de îmbătrânire. Unii Fae nu aveau niciun 
control asupra puterii lor - unii îl pierdeau de tot în 
perioada necesară Stabilirii. 

lar cei semi-Fae... unii puteau să trăiască mult, 
unii puteau căpăta adevăratul dar al nemuririi. Ca 
Lorcan. Şi, probabil, şi ca Aedion. Ei aveau să afle 
în următorii câţiva ani dacă el o moştenise pe 
mama lui... sau pe masculul din partea cealaltă a 
camerei. Dacă ar fi supravieţuit războiului. 

lar în ceea ce o privea pe ea... Aelin nu-şi 
permise să se gândească la asta, tocmai din 
motivele pretinse de Fenrys. 

— Nu văd ce s-ar schimba, îi spuse ea. Există 
deja o regină nemuritoare. Cu siguranţă o a doua 
nu ar fi o noutate. 

— Şi ai să le oferi jurăminte de sânge 
masculilor care te atrag sau numai Whitethorn o 
să-ţi fie alături? 

Ea simţi agresiunea care emana din Rowan şi 
fu pe jumătate tentată să mormăie: „Sunt prietenii 
tăi. Ocupă-te de ei!” Dar el rămase tăcut, 
reţinându-se, când ea spuse: 

— Nu păreai deloc interesat de mine în ziua 

aia, în Mistward. 

— Crede-mă, el a fost, mormăi Gavriel. 

Aelin ridică o sprânceană. Dar Fenrys îi aruncă 
lui Gavriel o privire care îi promitea o moarte lentă. 

— Fenrys a fost cel care... s-a oferit voluntar să 
te antreneze, când Maeve ne-a spus că ai să vii în 
Wendlyn, explică Rowan. 

Serios? Interesant. 

— De ce? 

Rowan deschise gura, dar Fenrys îl întrerupse. 

— Aş fi ieşit din Doranelle. Şi probabil ne-am fi 
distrat mai mult. Ştiu ce ticălos poate să fie 
Whitethorn când vine vorba de antrenamente! 

— Voi doi aţi fi rămas pe acoperişul din Varese 
şi aţi fi băut până aţi fi murit, spuse Rowan. lar în 
ceea ce priveşte antrenamentul... Băiete, astăzi 
trăieşti datorită acelui antrenament. 

Fenrys îşi dădu ochii peste cap. Era mai tânăr, 
constată ea. Tot bătrân după standardele umane, 
dar Fenrys era şi se simţea mai tânăr. Mai sălbatic. 

— Apropo de Varese, rosti Aelin amuzată. Şi 
Doranelle... 

— Te avertizez, spuse încet Gavriel, că nu ştim 
multe despre planurile lui Maeve şi că, din cauza 
condiţiilor  legământului de sânge, nici să-ți 
spunem prea multe nu putem. 

— Cum face asta? întrebă Aelin făţiş. Cu 
Rowan, nu este... Ordinele pe care i le dau, chiar şi 
cele obişnuite, rămân la alegerea lui. Doar când 
trag de legătură îl pot face să... asculte. Şi, chiar şi 
atunci, mai mult îi sugerez ce să facă. 

— Cu ea este diferit, spuse încet Gavriel. 


Depinde de conducătorul căruia i-ai jurat. Voi doi 

aţi depus jurământul cu dragoste. Nu ţi-ai dorit să-l 
conduci sau să-l stăpâneşti. 

Aelin încercă să nu tresară la adevărul din acel 
cuvânt - dragoste. În ziua aceea... când Rowan se 
uitase în ochii ei în timp ce ea sorbea sângele... 
începuse să-şi dea seama ce era. Că sentimentul 
ce începea să-i lege devenea atât de puternic, 
încât era de nedescris... Nu era o simplă prietenie, 
ci ceva născut şi întărit de jurământ. 

— Maeve, adăugă Fenrys, îi controlează 
mintea. Şi, astfel, legătura se naşte din ascultare 
faţă de ea - indiferent de ce se întâmplă. Ea ne dă 
ordine, noi ne supunem. Facem ce vrea ea. 

Umbrele dansară în acei ochi, iar Aelin îşi 
strânse degetele în pumni. Faptul că Maeve simţea 
nevoia să forţeze pe oricare dintre ei să se culce cu 
ea... Rowan îi spusese că, deşi legăturile lor de 
rudenie erau îndepărtate, erau suficient de 
apropiate, încât să o împiedice pe Maeve să îl 
caute, dar ceilalţi... 

— Deci nu aţi putut să-l încălcaţi. 

— Niciodată - dacă am fi făcut-o, magia care 
ne leagă de ea ne-ar fi ucis între timp, spuse 
Fenrys. Ea se întrebă dacă el încercase şi de câte 
ori. El îşi înclină capul într-o parte, ca un lup. De ce 
întrebi? 

„Pentru că, dacă Maeve poate cumva să 
pretindă că viaţa lui Aedion îi aparţine, din cauza 
familiei lui, nu pot face nimic să îl ajut.” 

Aelin ridică din umeri. 

— Deoarece mi-ai distras atenţia. 

Ştia că zâmbetul pe care îl schiţă îi înnebunea 


pe Rowan şi pe Aedion şi... da. Părea că era un 
359 


mod sigur de a enerva orice mascul Fae, deoarece 
furia licări pe chipul perfect al lui Fenrys. 

Ea îşi curăţă unghiile. 

— Ştiu că voi doi sunteţi bătrâni şi că ora 
voastră de culcare a trecut, aşa că n-am să mă 
lungesc: flota lui Maeve navighează spre Eyllwe. 
Acum suntem aliaţi. Dar e posibil ca drumul meu 
să mă conducă într-un conflict direct cu flota 
aceea, poate cu ea, fie că vreau sau nu. 

Rowan se încordase un pic, iar ea îşi dori să nu 
pară slabă ca să-i arunce o privire, să încerce să 
citească licărirea din reacţia lui. 

Fenrys se uită la Rowan - parcă din obişnuinţă. 

— Cred că problema care trebuie să ne 
îngrijoreze mai mult este dacă Maeve navighează 
ca să i se alăture lui Erawan. Ea ar putea face 
orice. 

— Reţeaua noastră - a ei - de informaţii este 
prea mare, replică Rowan. Nu există nicio şansă să 
nu fi aflat deja că flota imperiului este campată în 
golful din Oro. 

Aelin se întrebă cât de des trebuia prinţul Fae 
să se corecteze în tăcere în privinţa termenilor 
folosiţi. A noastră, a ei... Se întrebă dacă îi lipseau 
vreodată cei doi masculi care se încruntau la ei. 

— Maeve ar putea să se ducă să o 
intercepteze, spuse gânditor Gavriel. Să învingă 
flota Morathului ca dovadă a intenţiei sale de a te 
ajuta şi apoi... să se folosească de asta pentru ce 
planuri mai are. 

Aelin ţâţăi. 

— Chiar şi cu soldaţi Fae pe nave, nu poate să 


fie atât de proastă, încât să rişte asemenea 

pierderi catastrofice, doar ca să îmi intre din nou în 
graţii. Nu conta că Aelin ştia că ea ar fi acceptat 
orice ofertă sau ajutor din partea lui Maeve, cu sau 
fără riscuri. 

Fenrys zâmbi. 

— O, pierderile vieților Fae nu ar interesa-o 
prea mult. Probabil i-ar spori entuziasmul. 

— Ai grijă, spuse Gavriel. 

Pe toţi zeii, vorbea la fel ca Aedion pe tonul 
acela. 

— Fie ce-o fi! continuă Aelin. Voi doi ştiţi ce 
înfruntăm cu Erawan; ştiţi ce a vrut Maeve de la 
mine în Doranelle. Ce a plecat Lorcan să facă. 
Afişându-şi din nou calmul de războinici, nici măcar 
nu zvâcniră când ea întrebă: Maeve v-a ordonat să- 
i luaţi şi cheile lui Lorcan? Şi inelul? Sau o să-i luaţi 
numai viaţa? 

— Dacă-ţi spunem că ne-a ordonat să luăm 
totul, rosti tărăgănat Fenrys, sprijinindu-şi mâinile 
la spate, pe pat, ai să ne omori, Moştenitoare a 
Focului? 

— Asta o să depindă de cât de utili o să vă 
dovediţi ca aliaţi, spuse simplu Aelin. 

Greutatea care-i atârna între sâni, pe sub 
bluză, hurui ca şi când i-ar fi răspuns. 

— Rolfe are arme, spuse încet Gavriel. Sau o să 
primească. 

Aelin ridică o sprânceană. 

— Şi-o să mă coste dacă aud aşa ceva? 

Gavriel nu era destul de prost să întrebe de 
Aedion. Războinicul spuse doar atât: 

— Se numesc lănci de foc. Alchimiştii de pe 


continentul sudic le-au creat pentru propriile 

războaie teritoriale. Nu ştim mai multe, dar 
dispozitivul poate fi controlat de un singur om - cu 
efecte devastatoare. 

Şi cu posesorii magiei care-şi recăpătaseră 
darurile atât de recent sau care, în mare parte, 
erau morţi din cauza Adarlanului... 

Nu avea să fie singură. Nu avea să fie singura 
mânuitoare a focului pe câmpul de luptă. 

Dar numai dacă flota lui Rolfe ar fi devenita ei. 
Dacă ar fi făcut ceea ce ea îl ghida cu mare atenţie 
să facă. Să ceară ajutor de pe continentul sudic ar 
fi putut dura câteva luni pe care nu le avea. Dar, 
dacă Rolfe comandase deja proviziile... Aelin dădu 
iar din cap spre Rowan, iar ei se desprinseră de 
zid. 

— Asta e tot? întrebă Fenrys. O să ne spui ce 
plănuieşti să faci cu informaţiile astea sau suntem 
doar slugile tale? 

— Nu aveţi încredere în mine, iar eu nu am în 
voi, spuse Aelin. Este mai uşor aşa. Ea deschise 
fereastra cu cotul. Dar mulţumesc pentru 
informaţii. 

Fenrys ridică suficient de mult din sprânceană, 
încât să o facă să se întrebe dacă Maeve rostise 
cuvintele în apropierea lui. Şi îşi dori sincer să o fi 
topit pe mătuşa ei în ziua aceea, în Doranelle. 

Ea şi Rowan săriră şi se căţărară pe 
acoperişurile din Golful Craniului, ţiglele vechi fiind 
încă alunecoase din cauza ploii de peste zi. 

Când Trandafirul Oceanului licări ca o bijuterie 
spălăcită o stradă mai în faţă, Aelin se opri în 
umbre, lângă un coş şi şopti: 

— Nu trebuie să facem nicio greşeală. 

Rowan puse o mână pe umărul ei. 

— Ştiu. Vom face să merite. 

Ei îi ardeau ochii. 

— Jucăm un joc împotriva a doi monarhi care 
conduc şi urzesc planuri de mai mult timp decât 
există multe dintre regate. Şi, chiar şi pentru ea, 
şansele de a-i păcăli şi de a-i manipula... Când văd 
cum Maeve îi controlează... Ea aproape ne-a 
despărţit primăvara trecută. A fost atât de 
aproape! 

Rowan îşi trecu degetul mare peste buzele ei. 

— Chiar dacă Maeve m-ar fi ţinut în robie, m-aş 
fi luptat cu ea. În fiecare zi, în fiecare oră, cu 
fiecare respiraţie. 

El o sărută uşor şi-i spuse pe buze: 

— M-aş fi luptat tot restul vieţii mele ca să 
găsesc o cale dea mă întoarce din nou la tine. Am 
ştiut asta din clipa în care ai ieşit din întunericul 
Valgilor şi mi-ai zâmbit printre flăcările tale. 

Ea îşi înghiţi nodul din gât şi ridică o 
sprânceană. 

— Erai dispus să o faci înainte de toate 
lucrurile astea? Pe atunci nu aveai prea multe 
beneficii. 

Amuzamentul şi ceva mai profund dansară în 
ochii lui. 

— Ce am simţit pentru tine în Doranelle simt şi 
acum. Doar că nu am crezut că voi avea vreodată 
şansa să acţionez. 

Amândoi ştiau de ce ea avea nevoie să audă 
asta. Cuvintele lui Darrow şi ale lui Rolfe dansau în 
mintea ei, un cor nesfârşit de ameninţări amare. 


Dar Aelin îi zâmbi superior. 

— Atunci, acţionează, Prinţe! 

Rowan râse încet şi nu mai spuse nimic în timp 
ce o sărută, lipind-o cu spatele de coşul dărăpănat. 
El îşi strecură lent limba în gura ei. 

O, zeilor! Asta o scotea din minţi - focul dintre 
ei. 

Cu el, ar fi putut transforma întreaga lume în 
scrum. Işi aparţineau unul celuilalt şi se găsiseră 
peste secole de vărsare de sânge şi pierderi, peste 
oceane, regate şi război. 

Rowan se retrase, respirând sacadat şi-i şopti 
pe buze: 

— Chiar şi atunci când eşti în alt regat, Aelin, 
tot îţi simt focul în sânge şi în gură. 

Ea gemu uşor, arcuindu-se spre el în timp ce 
mâna lui îi atinse spatele, fără să-i pese dacă îi 
zărea cineva de pe străzile de dedesubt. 

— Ai spus că n-ai să mă ai lipită de un copac 
pentru prima dată, şopti ea, trecându-şi mâinile 
peste braţele lui, peste muşchii sculptați ai 
pieptului său lat. Ce spui de un coş? 

Rowan râse din nou şi îi muşcă buza de jos. 

— Amintește-mi din nou de ce mi-a fost dor de 
tine. 

Aelin chicoti, dar sunetul fu repede înecat 
atunci când Rowan o sărută încă o dată mai 
profund, în lumina lunii. 


Capitolul 32 


Aedion stătuse treaz jumătate de noapte, 
gândindu-se la avantajele tuturor locurilor posibile 
în care să-şi întâlnească tatăl. Pe plajă, i se părea 

că i-ar fi cerut să poarte o conversaţie privată, pe 
care nu era sigur că şi-o dorea; sediul lui Rolfe i se 
părea prea public, iar curtea hanului prea 
formală... Se agitase şi se întorsese în patul lui, 
aproape adormit când îi auzi pe Aelin şi Rowan 
întorcându-se mult după miezul nopţii. In mod 
deloc surprinzător, se furişaseră afară fără să 
spună cuiva. Dar măcar fusese cu prinţul Fae. 

Lysandra, care dormea buştean, nu se, agitase 
când paşii lor scârţâiseră pe holul de afară. Intrase 
pe uşă doar cu câteva ore mai devreme, iar Dorian 
deja dormea în patul lui, înainte ca ea să-şi reia 
trupul obişnuit şi să se legene pe picioare. 

Aedion abia îi observase goliciunea - nu când 
ea se clătinase, iar el se aruncase să o prindă 
înainte să cadă pe covor. 

Ea  clipise zăpăcită, uitându-se către «el, 
devenind lividă. Aşadar, el o lăsase pe marginea 
patului şi o învelise cu pătura. 

— Ai văzut destule femei goale, spuse ea, fără 
să se deranjeze să o ţină. Este prea cald pentru 
lână. 

Aşa că pătura îi alunecă de pe spate când se 
aplecă înainte,  sprijinindu-şi  antebraţele pe 
genunchi şi inspirând profund. 

— Pe toţi zeii, mă ameţeşte atât de mult! 

Aedion îi atinse spatele gol cu o mână şi o 
mângâie uşor. Atingerea o făcu să înţepenească, 
dar el descrise cercuri largi şi uşoare pe pielea.-i 
moale precum catifeaua. După o clipă, ea scoase 
un sunet care ar fi putut fi un tors. 

Liniştea pluti suficient de mult, încât Aedion îşi 


dădu seama că ea adormise cumva. Şi nu era un 

somn obişnuit, ci somnul în care cădeau uneori 
Aelin şi Rowan ca să îşi lase magia să-şi revină. Era 
atât de profund, încât niciun antrenament nu putea 
să-l deranjeze şi niciun instinct nu putea să-l 
întrerupă. Corpul îşi luase ce-i trebuia, cu orice 
preţ, şi asumându-şi orice vulnerabilitate. 

Luând-o uşor în braţe înainte să cadă în faţă, 
Aedion o ridică pe un umăr şi o duse spre capul 
patului. Dădu la o parte cearşafurile curate din 
bumbac cu o mână, iar apoi o lăsă jos, părul din 
nou lung acoperindu-i sânii fermi. Erau mult mai 
mici decât cei pe care îi văzuse prima dată. Lui nu-i 
păsa de mărimea lor - erau frumoşi oricum. 

Ea nu se mai trezise, iar el se retrăsese în patul 
lui. Adormise doar după transformarea luminii într- 
un gri apos, înainte de răsărit, apoi se trezise chiar 
după răsărit şi renunţase să mai doarmă. Se îndoia 
că avea să se mai odihnească înainte de întâlnire. 

Aşa că Aedion se spălă şi se îmbrăcă, 
gândindu-se dacă ar fi fost o prostie să se pieptene 
pentru tatăl lui. 

Lysandra era trează când el se întoarse în 
cameră şi, din fericire, era din nou roşie în obraji, 
iar regele încă dormea în patul lui. 

Dar creatura metamorfică îl măsură din priviri 
pe Aedion şi spuse: 

— Cu asta te îmbraci? 

Lysandra îl făcu să se schimbe de hainele 
murdare de pe drum, dădu buzna în camera lui 
Aelin şi a lui Rowan înfăşurată doar într-un cearşaf 
şi luă ce avea nevoie din dulapul prinţului Fae. 

Probabil că Aelin se auzi de dincolo de golf 


când strigă „leşi afară”, iar Lysandra zâmbi cu o 

şiretenie de felină când se întoarse, aruncându-i 
jacheta verde şi pantalonii. 

Când el ieşi din baie, şi ea era îmbrăcată - nu 
ştia de unde luase hainele simple: pantaloni negri 
strâmţi, cizme înalte până la genunchi şi o cămaşă 
albă, băgată în pantaloni. Ea îşi lăsase părul 
mătăsos pe jumătate ridicat şi jumătate pe spate, 
iar acum îl răsuci pe un umăr. Lysandra îl studie cu 
un zâmbet aprobator. 

— Mult mai bine! Semeni mai mult cu un prinţ 
şi mai puţin cu un... vagabond. 

Aedion făcu o plecăciune în bătaie de joc. 

Dorian se agită, o briză rece fluturând 
înăuntru, ca şi când şi magia lui s-ar fi trezit, miji 
ochii la amândoi, apoi la ceasul de pe prichici. El îşi 
trase perna peste ochi şi se întoarse la somn. 

— Ce gest regesc! îi spuse Aedion îndreptându- 
se spre uşă şi alese să nu audă ce mormăi Dorian 
prin pernă. 

El şi Lysandra luară în linişte micul dejun în 
sala de mese - deşi el mâncase pe jumătate forţat. 
Fie din respect, fie pentru că era atât de ocupată 
să se îndoape cu tot ce era pe masă, creatura 
metamorfică nu-i adresă nicio întrebare. 

Pe toţi zeii, femelele din regatul lui mâncau 
mai mult decât el! Presupunea că magia le 
consuma rezervele de energie atât de repede, 
încât era un miracol că nu îl atacau constant. 

Tot în linişte se îndreptară şi spre taverna lui 
Rolfe, santinelele din faţă dându-se la o parte fără 
să pună vreo întrebare. El întinse mâna spre 
mâner, când Lysandra spuse în cele din urmă: 

— Eşti sigur? 

El dădu aprobator din cap. Şi asta fu tot. 

Aedion deschise uşa, găsindu-i pe cei din grup 
exact unde presupusese că ar fi fost la acea oră: la 
bar, luând micul dejun. Cei doi masculi se opriră 
când ei intrară. 

lar Aedion îşi îndreptă privirea direct spre 
bărbatul blond - spre unul din cei doi, dar... nu era 
nicio îndoială care din ei era... al lui. 

Gavriel îşi lăsă furculita pe farfuria aproape 
goală. 

El purta haine ca ale lui Rowan şi, ca prinţul 
Fae, era bine înarmat, chiar şi la micul dejun. 

Aelin era total opusul lui, dar Gavriel era o 
reflexie întunecată. Trăsăturile pronunţate şi 
ascuţite, gura rigidă - de la el le moştenise. Părul 
blond tuns era diferit şi mai deschis decât cel ca 
mierea şi lung până la umeri al lui Aedion. Şi pielea 
lui Aedion era aurie ca a celor din familia Ashryver 
- nu foarte bronzată. 

Încet, Gavriel se ridică. Aedion se întrebă dacă 
moştenise şi graţia, calmul de prădător, chipul 
inexpresiv şi încordat - sau dacă amândoi 
primiseră aceeaşi instruire. 

Leul încarnat. 

Îşi dorise să-l întâlnească aşa, cam ca într-o 
ambuscadă, ca tatăl său să nu aibă timp să 
pregătească discursuri frumoase. Voia să vadă ce 
ar fi făcut tatăl său când l-ar fi confruntat, ce fel de 
mascul era, cum reacţiona la orice... 

Celălalt războinic, Fenrys, se uita între ei, cu 
furculiţa încă ridicată spre gura deschisă. 

Aedion se forţă să meargă, cu genunchii 


surprinzător de siguri, chiar dacă i se părea că 

trupul îi aparţine altcuiva. Lysandra rămase lângă 
el, puternică şi cu ochi strălucitori. Cu fiecare pas 
pe care îl făcu, tatăl lui îl studie fără să afişeze 
vreo expresie, până când... 

— Semeni... şopti Gavriel, aşezându-se pe 
scaun. Semeni atât de mult cu ea! 

Aedion ştia că Gavriel nu se referea la Aelin. 
Până şi Fenrys se uită acum la Leu, la suferinţa 
care se unduia în ochii roşiatici. 

Însă Aedion nu prea îşi aducea aminte de 
mama lui. Abia dacă-şi amintea chipul ei distrus, 
pe moarte. 

Aşa că spuse: 

— Ea a murit ca regina ta să nu pună ghearele 
pe mine. 

El nu era sigur că tatăl său respira. Lysandra se 
apropie, ca o piatră neclintită în marea agitată a 
furiei lui. 

Aedion îşi ţintui tatăl cu privirea, neştiind de 
unde veneau cuvintele şi furia, dar, iată-le 
zvâcnindu-i de pe buze ca nişte bice. 

— Ar fi putut să o vindece în complexele Fae, 
dar ea nu s-ar fi apropiat de ele, nu le-ar fi lăsat să 
vină de frica lui Maeve - el îi scuipă numele - ştiind 
că eu exist. De frică să nu devin robul ei, ca tine. 

Chipul bronzat al tatălui se albise. Lui Aedion 
nu-i păsa de ce îşi imaginase Gavriel până acum. 
Lupul mârâi la Leu: 

— Avea douăzeci şi trei de ani. Nu s-a căsătorit 
niciodată, iar ai ei au evitat-o. A refuzat să spună 
cuiva cine este tatăl meu şi le-a acceptat disprețul 
şi umilinţa fără să se văicărească. A făcut-o pentru 
că mă iubea pe mine, nu pe tine. 

Şi, brusc, îşi dori să îi fi cerut lui Aelin să vină, 
ca să îi spună să îl transforme în cenuşă pe acest 
războinic ca pe comandantul din Ilium, deoarece, 
uitându-se la faţa aceea - /a fața lui... îl ura. Il ura 
pentru cei douăzeci şi trei de ani pe care îi avusese 
mama lui, care murise mai tânără decât era el 
acum, singură şi tristă. 

— Dacă ticăloasa ta regină o să încerce să mă 
ia, am să-i tai gâtul, mârâi Aedion. Dacă o să-mi 
rănească familia mai mult decât a făcut-o, am să 
ţi-l tai şi pe al tău. 

— Aedion, spuse răguşit tatăl său. 

Sunetul numelui dat de mama sa pe buzele 
lui... 

— Nu vreau nimic de la tine. Asta dacă nu 
cumva ai de gând să ne ajuţi, caz în care nu am să 
mă opun... ajutorului. Dar, în afară de asta, nu 
vreau nimic de la tine. 

— Îmi pare rău, spuse tatăl său cu ochii de leu 
atât de îndureraţi, încât Aedion se întrebă dacă 
tocmai lovise un mascul deja doborât. 

— Nu faţă de mine trebuie să-ţi ceri scuze, 
spuse el, întorcându-se spre uşă. 

Scaunul tatălui său scârţâi pe podea. 

— Aedion! 

Aedion continuă să meargă, iar Lysandra veni 
lângă el. 

— Te rog! spuse tatăl său când Aedion apucă 
mânerul uşii. 

— Du-te naibii! spuse Aedion şi plecă. 

El nu se întoarse la Trandafirul Oceanului. Şi nu 
suporta să fie în preajma oamenilor, a sunetelor şi 


mirosurilor lor. Aşa că se îndreptă spre munţii 

imenşi de deasupra golfului, pierzându-se în jungla 
de frunze, umbre şi sol umed. Lysandra rămase cu 
un pas în urma lui, la fel de tăcută. 

Se opri abia după ce găsi un afloriment care 
ieşea dintr-o parte a muntelui care dădea spre golf, 
spre oraş şi spre apele curate de dincolo. Acolo se 
aşeză şi respiră. 

Lysandra luă loc lângă el, pe piatra plată, 
încrucişându-şi picioarele sub ea. 

— Nu mă aşteptam să spun nimic din toate 
acele lucruri, spuse el. 

Ea se uita spre turnul de veghe din apropiere, 
de la baza muntelui. El văzu cum ea supraveghea 
cu atenţie nivelul inferior, unde Distrugătorul-de- 
nave era înfăşurat în jurul unei roţi imense, scara 
exterioară în spirală a turnului, tocmai până la 
nivelurile superioare, unde o catapultă şi un 
harpon mare montat pe o turelă - sau era o 
arbaletă gigantică? - erau fixate, scaunul arcaşului 
şi săgeata fiind îndreptate spre un inamic invizibil 
din golful de dedesubt. Cu dimensiunea armei şi 
maşinăria care fusese aranjată să o lanseze în golf, 
el nu avea nicio îndoială că putea străpunge o 
carenă şi să nimicească o navă. Sau să străpungă 
trei oameni. 

Lysandra spuse simplu: 

— Ai vorbit din inimă. Poate că e bine că te-a 
auzit. 

— Avem nevoie ca ei să lucreze cu noi. E 
posibil să-l fi transformat într-un duşman. 

Ea îşi aranjă părul peste un umăr. 

— Crede-mă, Aedion, nu l-ai transformat! Dacă 
i-ai fi spus să se târască pe cărbuni încinşi, ar fi 

făcut-o. 

— O să-şi seama destul de curând cine sunt eu 
mai exact şi poate că nu o să mai fie atât de 
disperat. 

— Cine, mai exact, crezi că eşti? Ea se încruntă 
la el. Curva Adarlanului? Asta crezi tu despre tine? 
Generalul care şi-a ţinut unit regatul, care şi-a 
salvat oamenii când au fost uitaţi până şi de 
propria lor regină - ăsta e bărbatul pe care îl 
cunosc. Ea mârâi încet, şi nu la el. Şi, dacă o să 
înceapă să arate cu degetul, am să-i aduc aminte 
că a servit-o pe căţeaua din Doranelle secole la 
rând, fără nicio problemă. 

Aedion pufni. 

— Aş plăti bani buni ca să te văd înfruntându-l 
pe el. Şi pe Fenrys. 

Ea îl înghionti cu cotul. 

— E de ajuns să-mi spui, generale, şi am să mă 
transform în coşmarul lor. 

— Şi ce creatură e asta? 

Ea îi zâmbi cu subinţeles. 

— Ceva la care lucrez. 

— Nu trebuie să ştiu, nu? 

Ea îşi dezgoli dinţii. 

— Nu, chiar nu trebuie. 

El râse, surprins că putea să facă asta. 

— Este un ticălos frumos, trebuie să recunosc 
asta. 

— Cred că lui Maeve îi place să adune bărbaţi 
simpatici. 

Aedion pufni zgomotos. 

— De ce nu? Are de-a face cu ei o veşnicie. 


Măcar să-i facă plăcere să se uite la ei. 

Ea râse din nou, iar sunetul îi luă lui Aedion o 
greutate de pe umeri. 


Cu Goldryn şi Damaris pentru prima dată 
asupra ei, Aelin intră în Dragonul de Mare după 
două ore şi tânji după vremurile în care putea să 
doarmă fără să simtă groaza sau stringenţa unui 
lucru. 

Tânji după vremurile în care ar fi putut avea 
timp să se culce cu afurisitul ei de iubit şi, în 
schimb, să nu aleagă să doarmă câteva ore. 

Voise asta. Seara trecută, ei se întorseseră la 
han, iar ea făcuse baie mai repede ca niciodată. Ba 
chiar ieşise goală din baie şi îl găsise pe prinţul ei 
Fae adormit pe patul alb şi strălucitor, încă 
îmbrăcat, părând că-şi dorise doar să închidă ochii 
cât timp s-ar fi spălat ea. 

lar extenuarea lui... II lăsase pe Rowan să se 
odihnească. Se ghemuise lângă el pe pătură, încă 
goală, şi adormise înainte să-şi pună capul pe 
pieptul lui. Ştia că avea să fie o vreme când nu ar 
mai fi putut dormi în atâta siguranţă, atât de 
profund. 

Cu cinci minute înainte ca Lysandra să dea 
buzna, Rowan se trezise şi începuse să o trezească 
şi pe ea. Incet, cu mângâieri chinuitoare pe 
trunchiul şi coapsele ei, cu mici săruturi şi 
muşcături pe gura, urechea şi gâtul ei. 

Dar, după ce Lysandra intrase valvârtej în 
cameră ca să fure haine pentru Aedion, după ce le 


explicase unde se ducea Aedion... timpul de 

aşteptare se prelungise. O făcuse să-şi amintească 
ce trebuia să rezolve azi. Cu un bărbat momentan 
tentat să o ucidă şi cu o flotă împrăştiată şi 
speriată. 

Gavriel şi Fenrys stăteau acum cu Rolfe la 
masa din spatele barului, fără Aedion, ambii cu 
ochii cam mari de uimire când ea intră. 

Poate că privirea aceea ar fi făcut-o să se 
simtă mândră, dacă Rowan nu ar fi mers chiar în 
spatele ei, pregătit deja să le taie gâturile. 

Rolfe se ridică în picioare. 

— Ce cauţi aici? 

— Căpitane, eu aş avea mare grijă cum i-aş 
vorbi azi, spuse Fenrys cu mai multă precauţie şi 
consideraţie decât îi arătase în seara precedentă. 
Privirea îi era aţintită asupra lui Rowan, care chiar 
se uita la Rolfe, ca şi când ar fi fost cina. Alege-ţi 
atent cuvintele! 

Rolfe îi aruncă o privire lui Rowan, îi văzu faţa 
şi păru să înţeleagă. 

Poate că acea precauţie avea să-l tenteze mai 
mult astăzi pe Rolfe să fie de acord cu cererea ei. 
Dacă ea făcea ceea ce trebuia. Dacă făcea tot ceea 
ce trebuia. 

Aelin schiţă un zâmbet lui Rolfe şi se rezemă 
de masa goală de lângă a lor, literele aurii şi 
ciobite de pe şipci formând numele Tă'etoarea- 
Cetii. Rowan ocupă un loc alături de ea, atingându- 
şi genunchiul de al ei. Ca şi cum până şi o distanţă 
de câţiva zeci de centimetri era de nesuportat. 

Dar ea îi zâmbi un pic mai mult lui Rolfe. 

— Am venit să văd dacă te-ai răzgândit. În 
legătură cu alianţa. 

Rolfe bătu cu degetele tatuate pe masă, chiar 
peste nişte litere aurite care alcătuiau cuvântul 
Treierătoarea. lar lângă nume... o hartă a 
continentului fusese întinsă între Rolfe şi războinicii 
Fae. 

Nu harta de care avea cu adevărat nevoie să 
ştie că funcţiona, ci... Ceea ce văzu o făcu pe Aelin 
să înţepenească. 

— Ce este aia? spuse ea, observând statuetele 
argintii campate în mijlocul continentului, o linie 
impenetrabilă dinspre trecătoarea Ferian până la 
gura râului Avery. Şi statuetele suplimentare din 
golful din Oro. Şi din Melisande şi Fenharrow şi în 
apropiere de graniţa nordică a regatului Eyllwe. 

Gavriel, care arăta de parcă cineva l-ar fi lovit 
în cap - pe toţi zeii, cum decursese întâlnirea cu 
Aedion? - spuse înainte ca Rowan să îi rupă gâtul 
lui Rolfe din cauza oricărui răspuns pe care îl 
clocise: 

— Căpitanul Rolfe a primit veşti în dimineaţa 
asta. A vrut să îl sfătuim. 

— Ce este asta? spuse ea, arătând cu degetul 
aproape de linia principală de statuete întinse în 
mijlocul continentului. 

— Este cel mai recent raport despre locul 
armatelor Morathului, spuse tărăgănat Rolfe. Şi-au 
ocupat poziţiile. Acum e imposibil să trimitem 
ajutor în Nord. Şi sunt pregătite să atace Eyllwe. 


Capitolul 33 
— Eyllwe nu are armată, spuse Aelin şi simţi 


cum sângele i se scurse din obraji. După primăvara 
375 


trecută, nu mai are cine să lupte - în afară de 
bandele de rebeli. 

— Ai un număr exact? îl întrebă Rowan pe 
Rolfe. 

— Nu, spuse căpitanul. Ştirea mi s-a transmis 
doar ca un avertisment - ca să nu trimit nicio 
încărcătură în apropiere de Avery. Am vrut să le 
aflu părerea - făcu semn cu bărbia spre cei doi 
războinici - în legătură cu ceea ce trebuie să fac. 
Deşi presupun că ar fi trebuit să vă invit şi pe voi, 
de vreme ce ei par că vor să vă spună ce fac. 

Niciunul din ei nu catadicsi să răspundă. Aelin 
studie linia - linia de armate. 

— Cât de repede se mişcă? întrebă Rowan. 

— Au trecut aproape trei săptămâni de când 
legiunile au plecat din Morath, spuse Gavriel. Se 
mişcă mai repede ca orice armată pe care am 
văzut-o vreodată. 

Sincronizarea evenimentului... 

Nu. Nu - nu, nu putea fi din cauza a ceea ce se 
întâmplase în Ilium, din cauză că ea îl chinuise pe 
el... 

— Este o exterminare, spuse deschis Rolfe. 

Ea închise ochii, înghițind cu greu. Nici măcar 
căpitanul nu îndrăzni să vorbească. 

Rowan îi atinse mijlocul cu o mână, consolând- 
o în tăcere. Ştia - înţelegea şi el. 

Ea deschise ochii, linia aceea arzându-i 
vederea şi inima şi spuse: 

— Este un mesaj. Pentru mine. 

Îşi desfăcu pumnul şi se uită la cicatricea de 
acolo. 


— Totuşi de ce să atace regatul Eyllwe? întrebă 

Fenrys. Şi de ce iau poziţie, dar nu îl devastează? 

Nu reuşi să spună cu voce tare că ea atrăsese 
lucrul acesta asupra regatului Eyllwe pentru că-şi 
bătuse joc de Erawan, deoarece el ştia la cine 
ţinuse Celaena Sardothien, şi voia să îi distrugă 
spiritul şi inima, arătându-i de ce erau în stare 
armatele lui. Ce ar fi făcut, când ar fi avut el chef. 
Nu Terrasenului... ci regatului prietenului pe care 
ea îl iubise atât de mult. 

Regatul pe care jurase să-l protejeze, să-l 
salveze. 

— Avem legături personale în Eyllwe, spuse 
Rowan. Ştie că regatul contează pentru ea. 

Fenrys continuă să se uite la ea, studiind-o. 
Dar Gavriel spuse pe un ton egal: 

— Erawan deţine acum tot ce e la sud de 
Avery. Mai puţin arhipelagul acesta. Şi, chiar şi aici, 
are un avanpost în Fundac. 

Aelin se holbă la hartă, la spaţiul care acum 
părea atât de mic spre nord. 

În vest, Pustiurile se întindeau mult dincolo de 
munţii care separau continentul. lar privirea ei se 
îndreptă spre un mic nume de-a lungul coastei 
vestice. 

Briarcliff. 

Numele răsună prin ea, făcând-o să se 
trezească, şi îşi dădu seama că ei discutaseră şi se 
gândiseră la cum o asemenea armată ar fi putut să 
traverseze terenul atât de repede. 

Ea îşi masă tâmpla, holbându-se la punctul de 
pe hartă. 

Gândindu-se la datoria de viaţă care i se 


cuvenea. 

Privirea îi cobori spre sud. Spre Deşertul Roşu. 
Unde multe datorii de viaţă aşteptau să le 
revendice. 

Aelin îşi dădu seama că ei o întrebaseră ceva, 
dar nu se obosi să desluşească întrebarea când îi 
spuse încet lui Rolfe: 

— Ai să-mi dai flota ta. Ai să o înarmezi cu 
lăncile de foc pe care ştiu că le-ai comandat şi pe 
cele în plus ai să le trimiţi flotei myceniene, când o 
să sosească. 

Linişte. 

Rolfe râse şi se aşeză din nou. 

— Pe naiba! 

El îşi flutură mâna tatuată peste hartă şi apele 
se agitară şi se schimbară într-un tipar care o făcu 
să se întrebe dacă numai Rolfe putea să-l 
descifreze. Ea avea nevoie ca el să-l poată citi, ca 
să găsească Lacătul. 

— Asta îţi arată doar cât de depăşită numeric 
eşti. El se gândi la cuvintele ei. Flota myceniană 
este doar un mit. Un basm. 

Aelin se uită la mânerul sabiei lui Rolfe, la han 
şi la nava ancorată în apropiere. 

— Tu eşti urmaşul poporului mycenian, spuse 
Aelin. lar eu am venit să cer şi datoria pe care o ai 
faţă de neamul meu. 

Rolfe nu se mişcă şi nu clipi. 

— Sau toate referinţele la dragonii de mare 
sunt vreun fetiş personal? întrebă Aelin. 

— Mycenienii au dispărut, spuse categoric 
Rolfe. 

— Nu cred. Cred că se ascund aici, în Insulele 


Moarte, de foarte mult timp. Şi, cumva, ai reuşit să 

fii din nou la putere. 

Cei trei masculi Fae se priveau reciproc. 

Aelin îi spuse lui Rolfe: 

— Am eliberat lliumul de Adarlan. Am recucerit 
oraşul - căminul tău antic - pentru tine. Pentru 
mycenieni. Este al tău, dacă îndrăzneşti să 
revendici moştenirea poporului tău. 

Lui Rolfe mâna îi tremură uşor. El strânse 
pumnul, ascunzându-l sub masă. 

Atunci, ea îi permise unui licăr al magiei să 
iasă la suprafaţă, îi permise auriului din ochii ei să 
strălucească precum o flacără puternică. Gavriel şi 
Fenrys se îndreptară când puterea ei umplu 
camera şi oraşul. Cheia Wyrd dintre sânii ei începu 
să zvâcnească, să susure. 

Ştia că faţa ei nu afişa nicio trăsătură umană, 
de muritoare. 

Ştia asta pentru că pielea de un maro-auriu a 
lui Rolfe căpătase o nuanţă bolnăvicioasă. 

Ea închise ochii şi expiră. 

Fuiorul de putere pe care îl adunase se undui 
într-o linie invizibilă. Lumea tremură în urma lui şi 
forţa ei făcu un clopot din oraş să sune de două ori. 
Chiar şi apele din golf tremurară când trecu pe 
lângă ele şi se duse în larg, spre arhipelag. 

Când Aelin deschise ochii, mortalitatea se 
întorsese. 

— Ce naiba a fost asta? întrebă în cele din 
urmă Rolfe. 

Fenrys şi Gavriel deveniră foarte interesaţi de 
harta din faţa lor. 

— Doamna mea trebuie să se elibereze în 


fiecare zi de nişte fărâme din puterea ei, ca să nu o 

mistuie, spuse calm Rowan. 

Fără să vrea, în ciuda a ceea ce făcuse, ea 
decise că voia ca Rowan să îi spună doamna mea 
măcar o dată pe zi. 

Rowan continuă, insistând ca Rolfe să-i spună 
mai multe despre armata în mişcare. Lordul Pirat, 
pe care Lysandra îl identificase în urmă cu câteva 
săptămâni ca fiind mycenian mulţumită spionajului 
lui Arobynn şi a partenerilor lui de afaceri, nu prea 
părea în stare vorbească, tocmai din cauza ofertei 
pe care ea i-o făcuse. Dar Aelin aşteptă. 

Aedion şi Lysandra sosiră după ceva timp - iar 
verişorul ei doar îi aruncă în trecere o privire lui 
Gavriel când el se aplecă deasupra hărţii şi începu 
să gândească precum un general, cerând tot soiul 
de detalii. 

Insă Gavriel se holbă în linişte la fiul său, 
urmărind cum verişorul ei îşi îndreptă privirea spre 
hartă, ascultând sunetele vocii lui ca şi când ar fi 
fost un cântec pe care încerca să-l memoreze. 

Lysandra merse spre fereastră, supraveghind 
golful. 

Ca şi când ar fi putut să vadă unduirea pe care 
Aelin o trimisese în lume. 

Intre timp, creatura metamorfică îi spusese lui 
Aedion adevăratul motiv pentru care se duseseră 
în Ilium. Nu doar ca să-l vadă pe Brannon, nu doar 
ca să-i salveze poporul... ci pentru asta. Ea şi 
creatura metamorfică născociseră planul în timpul 
gărzilor lungi de noapte de pe drum, gândindu-se 
la toate capcanele şi beneficiile. 

Dorian intră după zece minute, privirea lui 
îndreptându-se direct spre Aelin. Şi el îi simţise 

puterea. 

Regele îl salută politicos pe Rolfe, apoi rămase 
tăcut cât fu pus la curent cu poziţionarea armatelor 
lui Erawan. Apoi se aşeză pe un scaun lângă ea în 
timp ce ceilalţi masculi continuară să discute 
despre rutele de aprovizionare şi arme, Rowan 
explicându-le tot. 

Dorian îi aruncă o privire de nepătruns şi îşi 
sprijini o gleznă pe genunchi. 

Ceasul bătu ora unsprezece, iar Aelin se ridică 
în picioare în mijlocul discursului lui Fenrys despre 
diversele armuri şi posibilitatea ca Rolfe să 
investească în minereuri, ca să facă faţă cererii. 

Liniştea se lăsă din nou. 

— Mulţumesc pentru ospitalitate, îi spuse Aelin 
lui Rolfe, apoi se întoarse şi făcu un pas, înainte să 
întrebe: asta e tot? 

Se uită peste umăr, iar Rowan veni lângă ea. 
Aelin lăsă o mică flacără să iasă la suprafaţă. 

— Da. Dacă nu ai să-mi dai o flotă, dacă nu ai 
să-i uneşti pe mycenienii rămaşi şi dacă nu ai să te 
întorci în Terrasen, atunci am să găsesc pe 
altcineva care să facă toate astea. 

— Nu există altcineva. 

Ea îşi îndreptă din nou privirea spre harta de 
pe masă. 

— Cândva, ai spus că am să plătesc pentru 
aroganţa mea. Şi am făcut-o. De multe ori. Dar 
Sam şi cu mine ţi-am atacat tot oraşul şi flota şi le- 
am distrus. Pentru două sute de vieţi pe care le-ai 
considerat mai puţin umane. Aşadar, poate că m- 
am subestimat. Poate că, până la urmă, nu am 


nevoie de tine. 

Ea se întoarse din nou, iar Rolfe spuse 
dispreţuitor: 

— Sam tot mai tânjea după tine când a murit 
sau până la urmă ai încetat să-l tratezi ca pe un 
gunoi? 

Un icnet, o lovitură şi nişte pahare zornăind se 
auziră. Ea îşi întoarse încet privirea ca să-l vadă pe 
Rowan cu mâinile în jurul gâtului lui Rolfe şi cu 
dinţii aproape să-i smulgă urechea, căpitanul fiind 
lipit de hartă şi de statuetele împrăştiate peste tot. 

Fenrys schiţă un zâmbet. 

— Ţi-am spus să-ţi alegi cu grijă cuvintele, 
Rolfe! 

Aedion păru să-şi dea silinţa să îşi ignore tatăl 
când îi spuse căpitanului: 

— Îmi pare bine că te-am cunoscut. 

Apoi se îndreptă spre locul în care Aelin, Dorian 
şi Lysandra aşteptau lângă uşă. 

Rowan se aplecă, şoptindu-i la ureche lui Rolfe 
ceva care îl făcu să albească, apoi îl împinse un pic 
mai tare în masă înainte să meargă spre Aelin. 

Rolfe îşi puse mâinile pe masă, cu siguranţă 
dorindu-şi să le arunce nişte cuvinte de ocară, dar 
înţepeni. Ca şi când un impuls i-ar fi străbătut 
corpul. 

EI îşi întoarse palmele şi le împreună. 

Privirea i se ridică - dar nu spre ea. Spre 
ferestre. 

Spre clopotele care începuseră să sune în cele 
două turnuri de pază care flancau gura golfului. 

Sunetul frenetic al clopotelor făcu străzile de 
dincolo de ei să încremenească, să tacă. 


însemnătatea fiecărei bătăi era clară. 

Rolfe păli. 

Aelin urmări cum negrul - mai închis decât 
cerneala care fusese tatuată acolo - se întinse pe 
degetele lui, spre palme. Un negru pe care numai 
Valgii îl puteau aduce. 

O, acum nu mai exista nicio îndoială că harta 
funcţiona. 

Ea le spuse însoţitorilor ei: 

— Plecăm. Acum. 

Rolfe dădea buzna deja spre ea - spre uşă. Nu 
spuse nimic atunci când o deschise şi merse cu 
paşi mari pe chei, unde secundul şi timonierul-şef 
alergau spre el. 

Aelin închise uşa în urma lui Rolfe şi se uită cu 
atenţie la prietenii ei. Şi la cei doi Fae. 

Fenrys fu cel care vorbi primul, ridicându-se în 
picioare şi urmărind pe fereastră cum se agitau 
Rolfe şi oamenii lui. 

— Aminteşte-mi să nu te supăr niciodată. 

— Dacă forţa aceea o să ajungă în oraş, 
oamenii aceştia... spuse încet Dorian. 

— Nu o să ajungă, spuse Aelin întâlnindu-i 
privirea lui Rowan. Ochii verzi ca pinul îi ţintuiră pe 
ei. 

„Arată-le de ce ai depus jurământul de sânge”, 
îi spuse ea în tăcere. 

El schiţă un zâmbet şiret. Rowan se întoarse 
spre ei. 

— Să mergem! 

— Să mergem, spuse Fenrys deodată, arătând 
spre fereastră. Încotro? 

— Este o barcă ancorată pe partea cealaltă a 


insulei, spuse Aedion. El îşi înclină capul spre 

Lysandra. Ai crede că ar fi observat o barcă trasă 
de un rechin seara trecută, dar... 

Uşa se deschise cu zgomot, iar silueta înaltă a 
lui Rolfe se ivi. 

— Tu! 

Aelin îşi puse o mână pe piept. 

— Eu? 

— Tu ai trimis magia acolo; tu i-ai chemat. 

Ea izbucni în râs, îndepărtându-se de masă. 

— Dacă mi-aş însuşi vreodată un astfel de 
talent, cred că l-aş folosi să-mi chem aliaţii. Sau pe 
mycenieni, de vreme ce tu susţii cu atâta îndârjire 
că nu există. Ea se uită peste umărul lui - cerul era 
încă senin. Noroc! îi ură ea, ocolindu-l. 

— Ce? întrebă Dorian fără să gândească. 

Aelin îl măsură din priviri pe regele Adarlanului. 

— Asta nu e lupta noastră. lar eu n-am de gând 
să sacrific soarta regatului meu pentru o luptă cu 
valgii. Dacă ai minte, nici tu nu ai s-o faci. 

Chipul lui Rolfe se schimonosi de furie - chiar 
dacă frica, profundă şi adevărată, strălucea în ochii 
lui. Ea făcu un pas spre străzile haotice, dar se 
opri, întorcându-se spre Lordul Pirat. 

— Presupun că şi cei doi au să mă însoţească. 
De vreme ce acum sunt aliaţii mei. 

În tăcere, Fenrys şi Gavriel se apropiară, iar ea 
ar fi putut ofta uşurată că ei făceau asta fără 
întrebări, că Gavriel era dispus să facă orice ar fi 
fost necesar ca să rămână aproape de fiul său. 

Rolfe spuse printre dinţi: 

— Crezi că, dacă nu-mi mai oferi ajutor, o să 
mă obligi să te ajut? Dar, dincolo de golf, între 


insulele distante, se aduna un nor întunecat. 

— Am vorbit serios, Rolfe. Mă descurc şi fără 
tine, cu sau fără flotă. Cu sau fără mycenieni. Şi, 
acum, insula asta îmi pune în pericol cauza. Ea 
înclină capul spre mare. Am să mă rog Malei 
pentru tine. Atinse mânerul lui Goldryn. Un mic 
sfat, de la un infractor de profesie pentru altul: 
taie-le capetele! Este singurul mod de a-i ucide. 
Doar dacă nu vrei să-i arzi de vii, dar pariez că 
majoritatea ar sări peste bord şi ar înota spre mal 
înainte ca săgețile tale în flăcări să facă prea multe 
pagube. 

— Şi cum rămâne cu idealismul tău - cum 
rămâne cu acea copilă care mi-a furat două sute 
de sclavi? l-ai lăsa pe oamenii de pe insula asta să 
piară? 

— Da, spuse ea simplu. Rolfe, ţi-am spus că am 
învăţat câteva lucruri în Endovier. 

Rolfe înjură. 

— Crezi că Sam ar fi de acord? 

— Sam este mort, spuse ea, pentru că oameni 
ca tine şi ca Arobynn au putere. Dar domnia lui 
Arobynn a luat acum sfârşit. Ea zâmbi la orizontul 
care se întuneca. Se pare că şi a ta s-ar putea 
termina destul de curând. 

— Ticăloaso... 

Rowan mârâi, apropiindu-se înainte ca Rolfe să 
se ferească. 

Se auziră nişte paşi grăbiţi, iar apoi timonierul- 
şef al lui Rolfe apăru în tocul uşii. El gâfâi când îşi 
sprijini o mână de prag, apucând cu cealaltă 
mânerul sabiei sale în formă de dragon de mare. 

— Suntem într-un mare rahat. 


Aelin se opri. Rolfe se încordă. 

— Cât de mare? întrebă căpitanul. 

El îşi şterse transpiraţia de pe frunte. 

— Opt vase de război pline cu soldaţi - cu cel 
puţin o sută fiecare, cu mai mulţi decât am putut 
să văd la nivelurile inferioare. Sunt flancate de doi 
balauri de mare. Toate se mişcă atât de repede, de 
parcă le-ar împinge vânturile de furtună. 

Aelin îi aruncă o privire lui Rowan. 

— Cât de repede putem ajunge la barcă? 

Palid la faţă, Rolfe se uita la cele câteva nave 
din portul său. La Distrugătorul-de-nave din golf 
care, momentan, zăcea sub suprafaţa liniştită. 
Fenrys, care sesiză privirea căpitanului, observă: 

— Balaurii de mare au să rupă lanţul. 
Evacuează-ţi oamenii de pe insulă! Foloseşte toate 
bărcile şi scoate-i de aici! 

Rolfe se întoarse încet spre Aelin, ochii lui verzi 
ca marea clocotind de ură şi de resemnare. 

— Asta-i vreo încercare de a-mi deconspira 
cacealmaua? 

Aelin se juca absent cu capătul cozii ei 
împletite. 

— Nu. Este o sincronizare convenabilă, dar nu. 

Rolfe se uită cu atenţie la toţi - la puterea care 
ar fi putut să-i distrugă insula, dacă ei ar fi ales să 
o facă. În cele din urmă, vorbi răguşit: 

— Vreau să fiu amiral. Vreau tot arhipelagul 
ăsta. Vreau oraşul Ilium. Şi, după terminarea 
războiului, vreau ca titlul de Lord să-mi preceadă 
numele, cum a fost în cazul numelor strămoşilor 
mei, cu mult timp în urmă. Cum rămâne cu plata 
mea? 

Aelin îl studie şi ea, întreaga cameră fiind 

cufundată în tăcere, în comparaţie cu haosul de 
afară. 

— Pentru fiecare navă din Morath pe care o 
devastezi, poţi să păstrezi comorile şi aurul de la 
bord. Dar armele şi muniţia au să ajungă pe front. 
Am să-ţi dau pământ, dar niciun titlu regal în afară 
de Lord al lliumului şi Rege al Arhipelagului. Dacă 
vei avea urmaşi, am să-i accept ca moştenitori ai 
tăi - aşa cum aş face pentru orice copil pe care l-ar 
putea avea Dorian. 

Dorian dădu serios din cap. 

— Tu şi moştenitorii tăi o să fiţi recunoscuţi de 
Adarlan, tot aşa cum şi pământul acesta o să fie 
recunoscut ca fiind al tău. 

— Trimite-i pe ticăloşii ăia pe fundul mării şi 
flota mea îţi aparţine, spuse Rolfe. Totuşi nu pot 
să-ţi garantez că mycenienii au să-şi facă apariţia. 
Suntem împrăştiaţi prea departe şi de prea mult 
timp. Aici trăiesc puţini, iar ei nu au să se agite 
fără o motivaţie... corespunzătoare. El privi spre 
bar, ca şi când s-ar fi aşteptat să vadă pe cineva în 
spatele lui. 

Dar Aelin ridică o mână, schiţând un zâmbet. 

— Lasă asta în seama mea. 

Pielea tatuată întâlni carnea cicatrizată când 
Rolfe dădu mâna cu ea. Destul de puternic încât să 
rupă oase, dar şi ea îl strânse la fel. Trimise o mică 
flacără care îi arse degetele. 

El şuieră, retrăgându-şi mâna, iar Aelin zâmbi. 

— Bine ai venit în armata Maiestăţii Sale, 
corsar Rolfe! Ea gesticulă spre uşa deschisă. 
Mergem? 

Aedion era nebună, îşi dădu seama Dorian. 
Genială şi vicleană, dar nebună. 

Şi poate cea mai mare şi mai lipsită de 
remuşcări mincinoasă pe care o întâlnise vreodată. 

El îi simţise chemările strecurându-se în lume. 
Simţise focul bâăzâindu-i pe piele. Era imposibil să 
nu ştie cui îi aparţinea. Şi era imposibil să nu-şi fi 
dat seama că focul se îndreptase chiar spre 
Fundac, unde forţele de acolo ar fi ştiut că exista o 
persoană în viaţă cu genul acela de flacără la 
dispoziţia ei, şi că i-ar fi urmărit magia până aici. 

El nu ştia ce declanşase asta, de ce alesese ea 
momentul acesta, dar... 

Dar Rowan o informase pe Aelin cum îl 
bântuiau Valgii pe Rolfe. Cum el pusese ca oraşul 
să fie păzit zi şi noapte, îngrozit de întoarcerea lor. 
Aşadar, Aelin folosise informaţia în avantajul ei. 
Mycenienii - pe toţi zeii! Erau doar o poveste de 
spus la culcare, una cu poveţe. Dar iată-i ascunşi 
cu grijă, până ce Aelin îi scosese la lumină. 

Şi când Lordul Pirat şi Regina Terrasenului 
dădură mâna, iar ea îi zâmbi lui Rolfe, Dorian îşi 
dădu seama că... poate că şi el ar fi putut să se 
descurce cu mai multă viclenie şi nebunie. 

Zâmbetele şi bunele maniere nu aveau să 
câştige războiul. 

Avea să fie câştigat de o femeie dispusă să 
rişte o întreagă insulă plină de oameni ca să obţină 
ce avea nevoie ca să-i salveze pe toţi. De o femeie 
ai cărei prieteni erau la fel de dispuşi să îi facă 


jocul şi să îşi sfâşie sufletele, dacă asta ar fi 

însemnat să-i salveze pe cei mai mulţi. Ei ştiau cât 
de mult cântăreau vieţile celor care ar fi intrat în 
panică în jurul lor, dacă ar fi greşit. Şi Aelin poate 
mai mult decât oricine altcineva. 

Aelin şi Rolfe ieşiră pe uşa deschisă a tavernei, 
în stradă. În urma lor, Fenrys fluiera încet. 

— Zeii să te ajute, Rowan, femeia asta este... 

Dorian nu aşteptă să audă tot ce voia să spună 
şi îi urmă pe pirat şi pe regină în stradă, însoţit de 
Aedion şi de Lysandra. Fenrys păstră distanţa faţă 
de ceilalţi, dar Gavriel rămase aproape, cu privirea 
încă aţintită asupra fiului său. Pe toţi zeii, Leul şi 
Lupul semănau atât de mult; mergeau la fel. 

Rolfe le strigă oamenilor săi, care-l aşteptau 
aliniaţi în faţa lui: 

— Toate navele care pot să transporte oameni 
pleacă acum! El dădu ordine, trimiţându-şi oamenii 
spre diversele nave de mult părăsite ca să le 
folosească, inclusiv pe a lui, în timp ce Aelin 
rămase acolo, cu mâinile în şolduri, uitându-se cu 
atenţie la toţi. 

— Care este cea mai rapidă navă a ta? îl 
întrebă ea pe căpitan. 

El i-o arătă pe a lui. 

Ea îl ţintui cu privirea, iar Dorian aşteptă planul 
extraordinar şi nesăbuit. Dar Aelin vorbi fără să se 
uite la vreunul dintre ei: 

— Rowan, Lysandra, Fenrys şi Gavriel, voi 
sunteţi cu mine. Aedion, tu ai să te duci spre turnul 
de veghe dinspre nord şi ai să mânuieşti harponul 
montat. Dacă se apropie vreo navă de lanţ, îi 
găureşti carena nenorocită. 


Dorian înţepeni când ea i se adresă în cele din 

urmă, citindu-i deja ordinele în privire. El deschise 
gura ca să obiecteze, dar Aelin îi spuse simplu: 

— Bătălia asta nu este pentru un rege. 

— Şi este pentru o regină? 

Nu afişă nici urmă de amuzament, ci doar un 
calm de gheaţă când îi înmână sabia pe care el nu- 
şi dăduse seama că ea o purtase pe lângă corp. 
Damaris. 

Goldryn încă-i era prinsă pe spate, rubinul 
strălucind ca un tăciune aprins când ea spuse: 

— Unul din noi trebuie să trăiască, Dorian. Du- 
te în turnul de veghe din sud - stai la bază şi 
pregăteşte-ţi magia! Să dobori orice forţă care 
încearcă să treacă peste lanţ. 

Nu cu sabia, ci cu magia. El şi-o prinse pe 
Damaris la centură, greutatea sabiei fiindu-i 
străină. 

— Şi tu ce ai să faci? întrebă el. Ca şi când i-ar 
fi răspuns, puterea lui i se zvârcoli în stomac, 
precum o viperă care se încovoia ca să atace. 

Aelin se uită la Rowan, la mâna lui tatuată. 

— Rolfe, ia-ţi toate lanţurile care ţi-au mai 
rămas din comerţul cu sclavi! O să avem nevoie de 
ele. 

Pentru ea - pentru Rowan. Ca să le constrângă 
magia, dacă le-ar fi scăpat de sub control. 

Pentru că Aelin... Aelin urma să conducă nava 
aceea chiar în inima flotei inamice şi să îi scufunde 
pe toţi. 


Capitolul 34 


Ea era o mincinoasă, o criminală şi o hoatţă, iar 

Aelin se temea că, după încheierea războiului, 
avea să i se spună mult mai urât. Dar când 
întunericul nefiresc se adună la orizont, se întrebă 
dacă nu cumva se încumetase la un lucru pe care 
ea şi toţi prietenii ei cu colţi nu ar fi putut să-l ducă 
la capăt. 

Nu îşi permise să se lase cuprinsă de frică. 

Nu făcu decât să lase focul negru să unduiască 
prin ea. 

Asigurarea acestei alianţe era doar o parte din 
plan. Cealaltă parte, cea mai mare... era mesajul. 
Nu pentru Morath. 

Ci pentru lume. 

Pentru posibilii aliaţi care supravegheau 
continentul şi care se întrebau dacă, într-adevăr, 
era o cauză pierdută. 

Astăzi, mesajul ei avea să tune peste ţinuturi. 

Faptul că distrugea castelele inamice şi-i 
ucidea pe regi nu o făcea o prinţesă rebelă. 

Ea era o forţă a naturii. Era o calamitate şi 
comandanta războinicilor nemuritori şi legendari. 
Şi dacă acei aliaţi nu aveau să i se alăture... voia 
ca ei să se gândească la ziua de astăzi şi la ce ar fi 
făcut ea, şi să se întrebe dacă, într-o zi, ar fi putut 
da de ea pe țărmurile şi în porturile lor. 

Nu veniseră în urmă cu zece ani. Ea voia ca ei 
să ştie că nu uitase. 

Rolfe termină de dat ordine oamenilor săi şi se 
grăbi la bordul Dragonului de Mare, Aedion şi 
Dorian năpustindu-se spre cai ca să-i ducă spre 
turnurile de veghe. Aelin se întoarse spre 
Lysandra, care îi supraveghea calm pe toţi. 


— Ştii ce trebuie să faci pentru mine? întrebă 

Aelin încet. 

Ochii verzi ca muşchiul ai Lysandrei străluciră 
când dădu aprobator din cap. 

Aelin nu îşi permise să o îmbrăţişeze. Nu îşi 
permise nici măcar să-i atingă mâna prietenei ei. 
Nu când Rolfe le urmărea. Nu când cetăţenii 
oraşului le priveau, cu mycenienii pierduţi printre 
ei. Aşadar, Aelin spuse doar atât: 

— Spor la vânătoare! 

Fenrys scoase un sunet gâtuit, ca şi când şi-ar 
fi dat seama ce îi ceruse, de fapt, creaturii 
metamorfice. Lângă el, Gavriel era încă prea 
ocupat ca să se holbeze după Aedion, care nici 
măcar nu-i aruncase o privire tatălui său înainte de 
a-şi prinde scutul şi sabia pe spate, de a încăleca 
pe o iapă jalnică şi de a galopa spre turnul de 
veghe. 

Aelin îi spuse lui Rowan, vântul dansând deja în 
părul argintiu al prinţului ei războinic: 

— Plecăm acum! 

Aşadar, plecară. 

Pe străzi, oamenii intrau în panică în timp ce 
forţele întunecate se conturau la orizont: nave 
imense cu pânze negre, care se îndreptau spre 
golf, ca şi când chiar ar fi fost purtate de un vânt 
nefiresc. 

Dar Aelin, însoţită de Lysandra, se îndreptă 
către Dragonul de Mare, Rowan şi cei doi tovarăşi 
ai lui ajungându-le din urmă. 

Oamenii se opriră şi se uitară cu gurile căscate, 
când ei urcară pe pasarelă, îşi fixară şi îşi 
rearanjară armele: cuțite şi săbii, securea lui 
Rowan, care străluci când şi-o agăţă într-o parte, 

un arc şi o tolbă plină cu săgeți cu pene negre, pe 
care Aelin presupunea că Fenrys ar fi putut să le 
lanseze cu o precizie mortală, şi mai multe săbii. 
Plimbându-se pe puntea Dragonului de Mare, care 
se clătina uşor şi al cărei lemn era meticulos 
lustruit, Aelin era de părere că, împreună, formau 
un arsenal mobil. 

Imediat ce Gavriel urcă la bord, pasarela fu 
ridicată de oamenii lui Rolfe. Ceilalţi, aşezaţi câte 
doi pe băncile care flancau puntea, ridicară 
vâslele. Rowan le făcu lui Gavriel şi lui Fenrys 
semn din bărbie, iar cei doi se alăturară oamenilor 
fără o vorbă, grupul lui intrând în rând, cuprinşi de 
ritmuri mai vechi decât unele regate. 

Rolfe ieşi pe o uşă care conducea, fără 
îndoială, spre camerele lui, urmat de doi oameni 
care cărau lanţuri imense. 

Aelin merse spre ei. 

— Ancoraţi-le de catargul principal şi asiguraţi- 
vă că este loc suficient să ajungă... aici! 

Ea le arătă locul în care stătea acum, în 
mijlocul punţii. Suficient spaţiu faţă de toată 
lumea, suficient spaţiu ca să poată lucra cu Rowan. 

Rolfe le ordonă oamenilor să  vâslească, 
aruncând o privire spre Fenrys şi Gavriel - care 
mânuiau câte o vâslă şi care-şi dezgoliră dinţii 
când făcură un efort considerabil. 

Incet, nava începu să se mişte, împreună cu 
celelalte din jurul lor. 

Dar, mai întâi, trebuiau să iasă din golf şi să 
treacă de limita Distrugătorului-de-Nave. 

Oamenii lui Rolfe înfăşurară lanţurile în jurul 


catargului, lăsându-le suficient de lungi ca să 

ajungă la Aelin. 

Fierul avea să-i fie un loc de prindere, o ancoră 
ca să-i amintească cine şi ce era. Fierul urma să o 
ţină în frâu când imensitatea magiei ei, a lui 
Rowan, ar fi ameninţat să o măture. 

Dragonul de Mare se deplasă încet prin port, 
strigătele şi icniturile oamenilor lui Rolfe în timp ce 
vâsleau înecând vuietul oraşului din spatele lor. 

Ea aruncă o privire spre ambele turnuri de 
veghe, ca să vadă sosirea lui Dorian şi, apoi, părul 
auriu al lui Aedion, care urca grăbit pe scara melc 
spre imensul harpon montat în vârf. Inima i se 
poticni pentru o clipă când îşi aminti cum îl văzuse 
pe Sam alergând pe aceleaşi scări - nu ca să apere 
turnul, ci ca să-l distrugă. 

Ea alungă amintirea de gheaţă şi se întoarse 
spre Lysandra, care stătea lângă balustrada punţii, 
urmărindu-şi verişorul. 

— Acum! 

Până şi Rolfe încetă să mai dea ordine când 
auzi cuvântul. 

Lysandra se aşeză grațios pe balustrada lată 
din lemn, îşi balansă picioarele peste bord... şi 
căzu în apă. 

Oamenii lui Rolfe se grăbiră spre balustradă. 
Cei din bărcile care îi flancau făcură la fel, zărind 
femeia care plonjase în apa de un albastru intens. 

Dar nu ieşi o femeie. 

Dedesubt, în adâncuri, Aelin zări o strălucire, o 
transformare şi o întindere. Oamenii începură să 
înjure. 

lar Lysandra continuă să crească sub apă, pe 


fundul nisipos din port. 

Oamenii vâsliră mai repede, însă viteza navei 
nici nu se compara cu a creaturii care ieşi din 
valuri. 

Un bot lat şi verde ca jadul, cu dinţi albi 
sfâşietori, fornăi puternic, apoi se arcui din nou sub 
apă, dezvăluind pentru o clipă capul mare şi ochii 
şireţi când dispăru. 

Unii bărbaţi ţipară. Rolfe puse o mână pe 
timonă. Secundul lui, cu sabia cu mâner în formă 
de dragon de mare proaspăt lustruită pe lângă 
corp, căzu în genunchi. 

Lysandra plonjă şi îi lăsă să vadă corpul lung şi 
puternic care ieşi la suprafaţă puţin câte puţin 
când plonjă în adâncuri, solzii verzi strălucindu-i ca 
bijuteriile în soarele orbitor al amiezii. Să vadă 
legenda din profeţiile lor: mycenienii s-ar fi întors 
doar o dată cu dragonii mării. 

Şi, astfel, Aelin se asigurase că unul apărea 
chiar în portul lor afurisit. 

— Pe toţi zeii! mormăi Fenrys din locul în care 
vâslea. 

Într-adevăr, cam asta fu singura reacţie pe 
care reuşi Aelin să o provoace atunci când 
dragonul de mare plonjă în adâncuri, apoi înotă 
înainte. 

Pentru că acelea erau înotătoare puternice - 
aripi pe care Lysandra le întindea sub apă, 
strângându-şi micile braţe anterioare şi picioare, 
coada mare şi ţepoasă servindu-i drept cârmă. 

Unii dintre oamenii lui Rolfe murmurară: 

— Un dragon - un dragon care să ne protejeze 
nava... Legendele înaintaşilor noştri... 


Într-adevăr, Rolfe era palid la faţă când se 

holbă spre locul în care Lysandra dispăruse în apă, 
ţinând în continuare cârma, ca şi când l-ar fi 
împiedicat să cadă. 

Doi balauri de mare... împotriva unui dragon 
de mare. 

Pentru că niciun foc din lume nu ar fi avut efect 
în adâncuri. Şi, ca ei să aibă o şansă să nimicească 
navele acelea, nu puteau interveni de sub apă. 

— Haide Lysandra, şopti Aelin şi se rugă lui 
Temis, Zeița Sălbăticiunilor, să o ajute pe creatura 
metamorfică să fie rapidă şi să nu şovăie sub 
valuri. 


Aedion îşi aruncă scutul de pe spate şi se 
aşeză pe scaunul din faţa imensului harpon din fier 
care, probabil, era cu o mână mai înalt ca el, şi al 
cărui vârf era mai mare decât capul său. Erau doar 
trei sulițe. Trebuia să le utilizeze cu înţelepciune. 

Dincolo de golf, abia putea zări pe rege luând 
poziţie de-a lungul meterezei celui mai jos nivel al 
turnului. În golf, nava lui Rolfe se tot apropia de 
lanţul coborât al Distrugătorului de Nave. 

Aedion apăsă pe una dintre cele trei pedale 
care îi permitea să rotească lansatorul montat, 
apucând mânerele de pe ambele părţi, care 
poziţionau sulița la locul ei. Atent şi cu precizie, el 
tinti harponul spre cea mai îndepărtată margine a 
golfului, unde două braţe ale insulei se aplecau 
una spre cealaltă, ca să formeze un culoar îngust 
în port. 


Valurile se spărgeau chiar dincolo de ele, de un 

recif bun pentru distrugerea navelor şi, fără 
îndoială, locul în care Rolfe avea să-şi poziţioneze 
nava, pentru a păcăli flota din Morath să intre în el. 

— Ce naiba e aia? şopti una dintre santinelele 
care înarma tunul, întorcându-se spre apele 
golfului. 

O umbră mare şi lungă aluneca pe sub apă în 
faţa Dragonului de Mare, mai repede decât nava, 
mai repede decât un delfin. Corpul ca de şarpe se 
ridică din apă, purtat de aripi care, la fel de bine, 
ar fi putut fi nişte înotătoare. 

Lui Aedion i se opri inima. 

— Este un dragon de mare, reuşi el să spună. 

Ei bine, măcar acum ştia la ce formă secretă 
lucrase Lysandra. 

Şi de ce Aelin insistase să intre în templul lui 
Brannon. Nu doar ca să-l vadă pe rege, nu doar să 
recucerească oraşul pentru mycenieni şi Terrasen, 
ci... pentru ca Lysandra să se uite cu atenţie la 
sculpturile detaliate şi de dimensiuni reale ale 
dragonilor de mare. Ca să dea viaţă unui mit. 

Ele două... O, diavoliţe pricepute şi intrigante! 
Chiar era o regină a legendelor. 

— Cum... cum... Santinela se întoarse spre 
ceilalţi, care murmurau între ei. O să ne apere? 

Lysandra se apropie de Distrugătorul de Nave, 
coborât încă sub apă, răsucindu-se şi arcuindu-se, 
atingând rocile ca şi când ar fi vrut să-şi simtă 
noua formă. Să o simtă în puţinul timp pe care îl 
mai aveau. 

— Da, şopti Aedion când groaza îi umplu 
venele. Da, o să ne apere. 

Apa era caldă, liniştită şi eternă. 

Şi ea era o umbră solzoasă care făcea peştii 
colorați ca pietrele preţioase să ţâşnească în 
casele lor de coral; era o ameninţare plutitoare 
prin apă, care făcea păsările albe ce pluteau la 
suprafaţă să se împrăştie luându-şi zborul când o 
simțeau trecând pe dedesubt. 

Razele soarelui se răspândeau în fascicule prin 
apă, iar Lysandra, în mica parte umană rămasă din 
ea, părea că plutea printr-un templu de lumini şi 
umbre. 

Dar acolo - departe, purtate de ecourile 
sunetelor şi ale vibraţiilor - le simţea. 

Până şi prădătorii mai mari din apele acestea 
fugeau, îndreptându-se spre largul mării, dincolo 
de insule. Nici măcar promisiunea apei împroşcate 
cu sânge nu le putea ţine în calea celor două forţe 
care urmau să se ciocnească. 

In faţă, zalele puternice ale Distrugătorului de 
Nave se lăsau în adâncuri, precum colierul colosal 
al unei zeițe care se apleca să bea marea. 

Ea citise despre dragonii de mare - de mult 
uitaţi şi dispăruţi - aflaţi la dispoziţia lui Aelin. 
Prietena ei ştiuse că întărirea armatei lui Rolfe cu 
mycenieni nu le-ar fi fost prea mult de ajutor, dar, 
dacă ar fi apelat, în schimb, la puterea mitului... ar 
fi putut să-i adune pe oameni. Şi, cu un cămin pe 
care, în sfârşit, putea să li-l ofere printre insule şi în 
Terrasen... 

Lysandra studiase sculpturile dragonilor de 


mare din templu, de îndată ce Aelin arsese mizeria 

de pe ele. Magia ei umpluse golurile care nu se 
vedeau din sculpturi. Ca nările care adulmecau 
toate mirosurile din apă, urechile care identificau 
diversele rânduri de sunete. 

Lysandra înotă spre recif, tocmai dincolo de 
marginile depărtate ale insulei. Trebuia să-şi 
retragă aripile, dar aici... era locul confruntării. Aici 
trebuia să-şi dezlănţuie toate instinctele sălbatice, 
renunțând la partea din ea care simţea şi căreia îi 
păsa. 

Aceste bestii, oricum ar fi fost create, erau 
doar atât: bestii. Animale. 

In luptă, nu aveau să se ghideze după coduri şi 
morală, ci să lupte până la moarte şi pentru 
supravieţuire, fără milă sau compasiune. 

Ea trebuia să lupte la fel. Mai făcuse asta - 
devenise feroce nu doar în ziua în care se 
dărâmase castelul de cleştar, ci şi în noaptea în 
care fusese capturată, iar oamenii aceia 
încercaseră să o ia pe Evangeline. Situaţia de față 
nu era cu mult diferită. 

Lysandra îşi  înfipse ghearele curbate şi 
ascuţite în marginea recifului ca să rămână pe loc 
în valuri şi privi apa liniştită, care se întindea 
înainte, la nesfârşit. 

Astfel, îşi începu straja mortală. 


Capitolul 35 


Cocoţată pe balustrada Dragonului de Mare, 
apucând scara din sfoară ce cobora de pe catarg, 
Aelin savură răcoarea picăturilor de apă care îi 


stropiră faţa când nava înaintă prin valuri. Imediat 

ce nava se îndepărtă de celelalte, Rowan lăsase 
vântul să-i umfle pânzele, îndreptând cu viteză 
Dragonul de Mare spre lanţul imens. 

Îi fu greu să nu privească înapoi când trecură 
peste lanţul scufundat... şi când Distrugătorul de 
Nave începu să se ridice din apă, izolându-i în afara 
golfului - unde celelalte nave ale lui Rolfe aveau să 
aştepte în siguranţă în spatele lanţului - ca să 
păzească oraşul care îi urmărea acum în tăcere. 

Dacă totul mergea bine, urmau să aibă nevoie 
doar de nava aceasta, îi spusese ea lui Rolfe. 

Şi, dacă nu, atunci navele lui oricum nu ar fi 
contat. 

Apucând strâns funia, Aelin se aplecă în afară, 
albastrul vibrant şi albul de dedesubt trecând 
repede şi nedesluşit. „Nu prea repede, îi spusese 
ea lui Rowan. Nu îţi risipi forţa - nu prea ai dormit 
aseară.” 

El tocmai se aplecase să o muşte uşor de 
ureche înainte să se aşeze pe banca lui Gavriel, ca 
să se concentreze. 

Era încă acolo, puterea lui permițându-le 
oamenilor să nu mai vâslească şi să se 
pregătească pentru ce venea spre ei. Aelin se uită 
din nou înainte - spre pânzele negre care se 
umflau la orizont. 

Cheia Wyrd de la gât îi răspunse vibrând. 

O simţea... magia ei putea să le adu/mece în 
vânt stricăciunea. Nici urmă de Lysandra, dar ea 
era acolo. 

Lumina soarelui era orbitoare pe valuri, când 
magia lui Rowan încetini, aducându-i la o viteză 


constantă spre cele două piscuri ale insulei, 

înclinate spre acelaşi punct. 

Era timpul! 

Aelin cobori de pe balustradă, cizmele scoțând 
un zgomot surd pe lemnul ud al punţii. Atât de 
mulţi ochi se întoarseră spre ea, spre lanţurile 
întinse pe puntea principală! 

Rolfe se îndreptă în direcţia ei, coborând de pe 
puntea pupei, de unde condusese nava. 

Ea ridică un lanţ greu din fier, întrebându-se pe 
cine ţinuse înainte. Rowan se ridică în picioare cu o 
mişcare graţioasă şi constantă şi ajunse lângă ea 
în acelaşi timp cu Rolfe. 

— Ce urmează acum? voi să afle căpitanul. 

Aelin făcu semn din bărbie spre navele care 
erau suficient de aproape încât să vadă siluetele 
înghesuite pe diversele punți. Foarte multe siluete. 

— O să-i atragem cât de mult posibil. Când ai 
să le vezi albul ochilor, să ne strigi! 

— lar apoi, ai să arunci ancora peste tribord, 
adăugă Rowan. Ca să ne rotim. 

— De ce? întrebă Rolfe când Rowan o ajută să- 
şi prindă cătuşele în jurul încheieturilor. 

Ea se opuse fierului, magia ei zvârcolindu-se. 
Rowan o prinse de bărbie cu degetul mare şi cu cel 
arătător, făcând-o să se uite în ochii lui când îi 
spuse lui Rolfe: 

— Pentru că nu vrem să ne stea catargele în 
cale când o să deschidem focul. Par să fie destul 
de importante pentru o navă. 

Rolfe mormăi şi plecă. 

Rowan îi cuprinse maxilarul, mângâindu-i 
obrazul cu degetul mare. 


— Ne eliberăm puterea, încet şi constant. 

— Ştiu. 

Ridicând din sprâncene, el îşi înclină capul şi 
schiţă un zâmbet cu gura-i păcătoasă. 

— Au trecut câteva zile de când te-ai afundat 
în puterea ta, nu-i aşa? 

Ea dădu din cap. Se concentrase atât de mult 
şi făcuse un efort atât de mare să rămână în 
prezent, activă şi conştientă în timp ce se tot 
scufunda, extrăgând cât de multă putere posibil, 
fără să atragă atenţia. 

— Nu am vrut să risc în situaţia asta. Nu dacă 
salvarea lui Dorian te-a epuizat. 

— Mi-am revenit, să ştii. Deci mica manifestare 
din dimineaţa asta... 

— A fost un mod de a mai elimina excesul de 
putere, spuse ea crispată. Şi de a-l face pe Rolfe să 
se scape pe el. 

El chicoti şi îi eliberă faţa ca să îi dea cealaltă 
cătuşă. Ea uri atingerea veche şi hidoasă pe pielea 
sa, şi pe a lui, când i-o prinse în jurul încheieturii lui 
tatuate. 

— Grăbiţi-vă! spuse Rolfe din locul în care se 
întorsese la cârmă. 

Într-adevăr, navele se apropiau de ei. Nici 
urmă de balauri de mare - cu toate că nici creatura 
metamorfă nu se vedea. 

Rowan luă cuțitul de vânătoare, oţelul 
strălucind în soarele arzător. Era mijlocul amiezii. 

Întocmai motivul pentru care ea intrase în 
biroul lui Rolfe cu aproape două ore mai devreme. 

Practic, ea sunase clopotul de cină pentru 
armata din Fundac. Pariase că ei nu aveau să 
aştepte până la căderea nopţii, dar păreau să se 

teamă de furia stăpânului lor, dacă ar fi scăpat-o 
din plasă, mai mult decât se temeau de lumină. 
Sau erau prea proşti ca să-şi dea seama că 
moştenitoarea Malei avea să fie în cea mai bună 
formă. 

— Vrei să faci tu onorurile sau ar trebui să le 
fac eu? spuse Rowan. 

Fenrys şi Gavriel se ridicaseră în picioare, cu 
săbiile scoase în timp ce supravegheau de la o 
distanţă sigură. Aelin întinse mâna liberă, cu palma 
plină de cicatrice, şi luă cuțitul de la el. O tăietură 
rapidă îi făcu pielea să usture, sângele cald 
încălzindu-i pielea lipicioasă din cauza apei de 
mare. 

Rowan luă cuțitul o clipă mai târziu, iar mirosul 
sângelui îi izbi nările şi îi ascuţi simţurile la 
maximum. Dar ea întinse palma însângerată. 

Magia ei se roti în lume, pârâindu-i în vene şi în 
urechi. Ea se abţinu să lovească pământul cu 
piciorul, să-şi rotească umerii. 

— Încet şi constant, repetă Rowan, ca şi când 
ar fi simţit că puterea ei era acum activă. Cu braţul 
încătuşat, îi cuprinse talia ca să o ţină lângă el. Am 
să fiu cu tine la fiecare pas. 

Ea îşi înălţă capul ca să îi studieze chipul, liniile 
dure şi tatuajul unduitor. El se aplecă să o sărute 
pe gură. lar când buzele lui le întâlniră pe ale ei, îşi 
uniră palmele însângerate. 

Magia zvâcni prin ea, veche şi vicleană, iar 
Aelin se arcui spre el, genunchii cedându-i când 
puterea lui cataclismică o străbătu. 

Ea ştia că toată lumea de pe punte vedea doar 
doi iubiţi îmbrăţişaţi. 

403 


Dar Aelin se adânci tot mai mult în puterea sa 
şi îl simţi făcând acelaşi lucru; simţi cum fiecare 
picătură de gheaţă, vântul şi fulgerul se izbiră în 
ea. lar când ajunse la Aelin, esenţa puterii lui cedă 
în faţa puterii ei, se topi şi se transformă în tăciuni 
şi foc. Se transformă în miezul topit al pământului, 
conturând lumea şi dând naştere unor noi ţinuturi. 

Ea cobori tot mai mult. 

Aelin simţi vag nava care se clătina sub ei, 
uşoara muşcătură a fierului când îi respinse magia; 
simţi cum prezenţa lui Fenrys şi cea a lui Gavriel 
pâlpâiau în jurul lor ca nişte lumânări. 

Trecuseră câteva luni de când se retrăsese 
atât de adânc în abisul puterii ei. 

Când se antrenase cu Rowan în Wendlyn, îşi 
impusese o limită. lar apoi, în ziua în care-i 
întâlnise pe Valgi, o depăşise - descoperise un nou 
nivel ascuns dedesubt, de care se folosise când 
învăluise oraşul Doranelle cu puterea ei; îi luase o 
zi întreagă să coboare atât de mult, ca să extragă 
ce avea nevoie. 

Aelin începuse coborârea în urmă cu trei zile. 

Se aşteptase să se oprească după prima zi. Să 
atingă limita pe care o mai simţise. 

Nu o făcuse. 

lar acum... acum, cu puterea lui Rowan, care 
se alătura puterii sale... 

Rowan încă o ţinea strâns lipită de el cu braţul, 
iar ea simţi vag şi ca prin beznă cum haina lui o 
zgârie uşor pe faţă; simţi duritatea armelor prinse 
dedesubt şi mirosul său care o învăluia, calmând-o. 

Ea era o piatră aruncată în marea puterii ei - a 


puterii lor, care tot cobora. 

Acolo - acolo era limita. Limita presărată cu 
cenuşă, puţul unui vulcan adormit. 

Doar faptul că-şi simţea picioarele pe puntea 
de lemn o împiedica să se afunde în cenuşa aceea, 
să afle ce dormita dedesubt. 

Magia îi şopti să înceapă să sape prin cenuşă şi 
nămol. Dar Rowan o strânse mai mult de mijloc. 

— Uşor, îi şopti el la ureche. Uşor. 

Puterea lui curse şi mai mult în ea, vântul şi 
gheaţa agitându-se cu puterea ei, răsucindu-se 
într-un vârtej. 

— Sunt aproape acum, îi avertiză Rolfe din 
apropiere - din altă lume. 

— Ţinteşte spre mijlocul flotei! îi ordonă 
Rowan. Aruncă navele de pe margine pe recif! 

Unde s-ar fi scufundat, lăsându-i pe 
supraviețuitori să fie ucişi cu săgeți trase de Fenrys 
şi de oamenii lui Rolfe. Rowan trebuia să fie atent 
şi mai apoi să urmărească armata care se apropia. 

Ea îi simţea - simţea perişorii magici ridicându- 
se ca răspuns la întunericul care se aduna dincolo 
de orizontul conştiinţei sale. 

— Sunt aproape în raza de acţiune, strigă 
Rolfe. 

Ea începu să se ridice, trăgând după sine 
abisul de flăcări şi tăciuni. 

— Încet, şopti Rowan. 

Aelin se înălţă din nou, tot mai sus, spre mare 
şi lumina soarelui. 

„Aici, păru acea rază de soare să îi facă semn. 
La mine.” 

Magia ei se avântă spre ea, spre voce. 


— Acum! strigă Rolfe. 

Şi, ca o un animal feroce eliberat din lesă, 
magia ei izbucni. 


A 


Se descurcase bine cât Rowan îi cedase 
puterea lui. 

Ea se oprise şi se ridicase de câteva ori, dar... 
îşi controlase coborârea. 

Chiar dacă puterea ei crescuse mai mult decât 
înainte. Era uşor să uite că încă evolua - că 
puterea avea să se maturizeze odată cu ea. 

Şi când Rolfe strigase „Acum!” Rowan îşi dădu 
seama că uitase, spre paguba lui. 

Un stâlp de foc ce nu ardea izbucni din Aelin, 
ridicându-se spre cer şi colorând lumea în roşu, 
portocaliu şi auriu. 

Forţa acestuia o smulse din braţele lui, iar 
Rowan o apucă de mână cu putere, refuzând să o 
lase să întrerupă contactul. Oamenii din jurul lor se 
retraseră clătinându-se, căzând în fund când se 
uitară în sus, cu gurile căscate de groază şi mirare. 

Mai sus, coloana de flăcări se rotea, un vârtej 
al morţii, vieţii şi renaşterii. 

— Pe toţi zeii! şopti Fenrys în spatele lui. 

Magia lui Aelin încă se revărsa în lume. Încă 
ardea mai fierbinte şi mai frenetic. 

Ea scrâşni din dinţi şi îşi lăsă capul pe spate în 
timp ce gâfâi, cu ochii închişi. 

— Aelin! o avertiză Rowan. 

Stâlpul de foc începu să se extindă, acum 
albastru şi turcoaz. Era o flacără care ar fi putut 
topi oasele şi crăpa pământul. 

Prea mult. Îi dăduse prea multă putere, iar ea 
coborâse prea adânc într-a ei... 

Prin flăcările care îi învăluiau, Rowan zări flota 
inamicilor înnebuniţi, care acum se puneau în 
mişcare ca să fugă, să iasă din raza de acţiune. 

Manifestarea continuă a lui Aelin nu era pentru 
ei. 

Pentru că nu era nicio scăpare, nu cu puterea 
pe care o adunase ea. 

Manifestarea era pentru ceilalţi, pentru oraşul 
care îi urmărea. 

Pentru ca lumea să ştie că nu era doar o 
prinţesă care se amuza cu tăciuni frumoşi. 

— Aelin, spuse din nou Rowan, încercând să 
tragă de legătura dintre ei. 

Dar nu se întâmplă nimic. 

Văzu numai gura deschisă a unei bestii antice 
şi nemuritoare. O bestie care deschisese un ochi, o 
bestie care vorbea în limbile a o mie de lumi. 

Gheaţa îi inundă venele. Ea purta piatra Wyrd. 

— Aelin! 

Dar, atunci, Rowan simţi cum pragul puterii ei 
crăpă ca şi când bestia din cheia Wyrd ar fi lovit cu 
piciorul, iar cenuşa şi roca antică se sfărâmară sub 
ea. 

Şi dezvăluiră, dedesubt, un miez lichid, de 
magie topită. 

Ca şi când ar fi fost inima înflăcărată a Malei. 

Aelin plonjă în puterea aceea. Se scăldă în ea. 

Rowan încercă să se mişte, încercă să-i strige 
să înceteze... 

Dar Rolfe, cu ochii mari de groază şi uimire, îi 
strigă: 

— Deschide focul! 

Ea îl auzi. Şi, la fel de violent cum străpunsese 
cerul, stâlpul de foc plonjă şi intră din nou în ea, 
răsucindu-se şi învăluind-o pe dinăuntru, fuzionând 
într-un miez de putere atât de fierbinte, încât sfârâi 
în el, arzându-i sufletul... 

Flăcările licăriră în afară în aceeaşi secundă în 
care ea întinse mâinile-i arzânde spre Rowan şi-i 
smulse ultimele fărâme de putere. 

La fel cum îşi smulse mâna dintr-a lui. La fel 
cum puterea şi piatra Wyrd dintre sânii ei se 
contopiră. 

Rowan căzu în genunchi şi în capul lui se auzi 
un pocnet, ca şi când l-ar fi străbătut un tunet. 

Când Aelin deschise ochii, el îşi dădu seama că 
nu era tunetul, ci sunetul unei uşi care se 
deschidea cu zgomot. 

Chipul ei deveni inexpresiv. Rece ca spaţiul 
dintre stele. lar ochii ei... 

Turcoazul ardea strălucitor... în jurul unui miez 
argintiu. Nu se vedea nici urmă de auriu. 

— Asta nu e Aelin, şopti Fenrys. 

Un zâmbet slab îi înflori pe buzele pline, născut 
din cruzime şi aroganță, iar ea se uită cu atenţie la 
lanţul din fier din jurul încheieturii sale. 

Fierul se topi, minereul topit sfârâind prin 
puntea de lemn şi în întunericul de dedesubt. 
Creatura care se holba prin ochii lui Aelin îşi îndoi 
degetele în pumni. Lumina se scurse printre 
degetele-i strânse. 

O lumină rece şi albă. Fuioarele pâlpâiră - cu o 
flacără argintie... 

— Pleacă! îl avertiză Gavriel. Pleacă şi nu te 

uita! 

Gavriel era într-adevăr în genunchi, cu capul 
plecat şi privirea întoarsă. Fenrys îi urmă exemplul. 

Pentru că el ştia că se uita la flota întunecată, 
ce îi umpluse corpul iubitei sale... O parte primitivă 
şi intrinsecă a lui ştia. 

— Deanna, şopti Rowan. 

Ea îşi îndreptă privirea întrebătoare spre el şi 
confirmându-i, îi spuse cu o voce profundă şi goală, 
tânără şi bătrână: 

— Orice lacăt are o cheie. Spune-i Viitoarei 
Regine să îl recupereze curând, pentru că toţi 
aliaţii din lume nu au să conteze dacă nu o să 
folosească Lacătul, dacă nu o să îl unească din nou 
cu acele chei. Spune-i flăcărilor şi fierului ei, 
împreunate, unite în argint, să afle ce trebuie găsit. 
Trebuie să facă doar un pas. Apoi se uită din nou în 
altă parte. 

lar Rowan îşi dădu seama ce era puterea din 
mâna ei. Işi dădu seama că flacăra pe care urma 
să o dezlănţuie avea să fie rece, dar ardea; îşi 
dădu seama că era răceala stelelor, răceala luminii 
furate. 

Nu un foc mistuitor, ci focul lunii. 


Într-o clipă, ea era acolo. lar apoi dispăru. 

Pe urmă, fu dată deoparte, închisă într-o cutie 
fără cheie; puterea, corpul şi numele nu îi 
aparţineau. 

lar ea o simţi pe Cealaltă acolo; simţi cum o 


umplea, râzând uşor în timp ce se minuna de 

căldura soarelui de pe faţa ei, de briza umedă 
marină care-i acoperea buzele cu sare, de durerea 
mâinii acum vindecate. 

Atât de mult timp - trecuse atât de mult timp 
de când Cealaltă simţise asemenea lucruri, de 
când le simţise pe deplin şi nu ca pe ceva parţial şi 
diluat. 

Şi flăcările acelea - flăcările ei şi magia 
iubitului ei... acum îi aparţineau Celeilalte. 

Unei zeițe care intrase prin poarta temporară 
care-i atârna între sâni şi pusese stăpânire pe 
trupul ei, ca şi când ar fi fost doar o mască. 

Nu putea să vorbească deoarece ea nu avea 
voce, sine, nimic... 

lar ea nu putu decât să se uite ca printr-o 
fereastră în timp ce o simţea pe zeiţă - care, 
probabil, nu o protejase, ci o vânase toată viaţa ei 
pentru momentul acesta, pentru ocazia aceasta - 
uitându-se cu atenţie la flota întunecată din faţă. 

Era atât de uşor să o distrugă. 

Dar alte vieţi licăreau - în spate. Mai multe 
vieţi pe care putea să le nimicească şi ale căror 
strigăte de moarte să le audă cu propriile urechi, 
pe care să le vadă cu ochii ei încetând să mai 
existe într-un fel în care zeiţa nu reuşise 
niciodată... 

Ea urmări cum propria-i mână, încununată cu o 
flacără albă care zvâcnea, începu să se mişte din 
locul în care şi-o întinsese către flota întunecată. 

Spre oraşul lipsit de apărare din mijlocul 
golfului. 

Timpul încetini şi se dilată când corpul ei se 
întoarse spre oraş, când braţul i se ridică, cu 

pumnul îndreptat spre centrul lui. Pe docuri erau 
oameni, urmaşii unui clan pierdut; unii fugeau de 
manifestarea focului pe care ea îl dezlănţuise în 
urmă cu câteva clipe. Degetele începură să i se 
desfacă. 

„Nu!” 

Cuvântul era un strigăt, o rugăminte, iar 
argintiul şi verdele îi licăriră în faţa ochilor. 

Un nume. Un nume răsună prin ea când el se 
aruncă în calea pumnului şi a focului lunii, nu doar 
ca să-i salveze pe nevinovaţii din oraş, ci să-/ cruţe 
sufletul de agonia de a-i fi distrus pe toţi... 

Rowan. Şi când chipul lui deveni clar, iar 
tatuajul ieşi în evidenţă în lumina soarelui, când 
pumnul plin de o putere inimaginabilă se deschise 
acum spre inima ui... 

În lume nu exista nicio forţă care ar fi putut să 
o controleze. 

Şi Aelin Galathynius îşi aduse aminte numele ei 
când distrusese cuşca în care o închisese zeiţa, 
când o apucă pe zeiţă de gât şi o aruncă afară prin 
gaura deschisă prin care se infiltrase şi o 
închisese... 

Aelin reveni în corpul şi puterea ei. 

Focul rece, focul furat din stele... 

Lui Rowan încă i se mişca părul atunci când se 
opri brusc în faţa pumnului ei care se deschidea. 

Timpul acceleră din nou, total, repede şi 
intransigent. Aelin avu răgaz doar cât să se arunce 
într-o parte, să-şi încline departe de el pumnul 
acum deschis, să-l îndrepte oriunde, numai nu spre 
Rowan... 


Nava de sub ea, mijlocul şi flancul stâng al 

flotei întunecate de dincolo de aceasta şi marginea 
exterioară a insulei din spate explodară într-o 
furtună de foc şi gheaţă. 


Capitolul 36 


Sub valuri era atâta linişte, în ciuda sunetelor 
înăbuşite ale strigătelor, ale ciocnirilor şi ale morții 
care răsunau spre ea. 

Aelin cobori, aşa cum se adâncise în puterea 
ei, greutatea cheii Wyrd din jurul gâtului fiind ca o 
piatră de moară... 

Deanna. Ea nu ştia cum, nu ştia de ce... 

„Regina căreia i s-a promis.” 

Plămânii i se strânseră şi o usturară. 

Şoc. Poate că ăsta era şocul. 

Se afundă în continuare, încercând să simtă 
calea înapoi în corpul şi în mintea ei. 

Apa sărată îi făcea ochii să o usture. 

O mână puternică şi mare o apucă de guler şi o 
smuci, ridicând-o cu mişcări constante. 

Ce făcuse ea, ce făcuse ea, ce făcuse ea... 

Lumina şi aerul se împrăştiară în jurul ei, iar 
mâna care o ţinea de guler îi cuprinse pieptul, 
lipind-o de corpul dur al unui mascul, ţinându-i 
capul deasupra valurilor furioase. 

— Te-am prins, spuse o voce care nu era alui 
Rowan. 

Alţii. Fuseseră şi alţii pe navă, iar ea îi ucisese 
pe toţi... 

— Maiestate, spuse masculul, o întrebare şi un 
ordin tăcut. 


Fenrys. Acela era numele lui. 

Ea clipi, iar numele, titlul şi puterea ei distrusă 
i se agitară din nou în corp - marea, lupta şi 
ameninţarea Morathului roind. 

Mai târziu. Avea să se ocupe mai târziu de 
zeiţa afurisită care se gândise să o folosească pe 
ea ca pe o preoteasă din templu. Mai târziu, urma 
să se gândească la cum să treacă prin toate lumile 
ca să o găsească pe Deanna şi să o facă să 
plătească. 

— Ţine-te bine! spuse Fenrys în haosul care se 
auzea acum: ţipetele oamenilor,  scârţâitul 
lucrurilor care se rupeau, pârâitul flăcărilor. Nu-mi 
da drumul! 

Înainte să-şi aducă aminte cum să vorbească, 
ei dispărură în... neant. În întunericul solid şi fără 
substanţă când acesta o strânse puternic. 

Apoi ei fură din nou în apă, ridicându-se printre 
valuri, când ea se reorientă şi bolborosi după aer. 
El îi mişcase, cumva - redusese distanţele, 
judecând după rămăşiţele complet diferite care 
pluteau în jurul lor. 

Fenrys o ţinu lipită de el, respirând sacadat. Ca 
şi când magia pe care o avea ca să facă două mari 
salturi l-ar fi epuizat. El inspiră adânc. 

Apoi dispărură din nou, în spaţiul întunecat, gol 
şi totuşi înghesuit. Numai câteva clipe trecură 
înainte ca apa şi cerul să apară din nou. 

Fenrys mormăi şi o strânse mai tare cu braţul, 
în timp ce înotă cu cealaltă spre mal, dând 
rămăşiţele la o parte. Respirația îi era acum umedă 
şi răguşită. Oricare ar fi fost magia, se consumase. 

Dar Rowan - unde era Rowan? 


Ea scoase un sunet care ar fi putut fi numele 

lui sau un suspin. 

— El este pe recif - este în regulă, gâfâi Fenrys. 

Ea nu îl crezu. lzbindu-se de brațul 
războinicului Fae până ce el o eliberă, alunecă în 
apa rece şi se întoarse spre locul în care se 
îndreptase Fenrys. Când îl văzu pe Rowan stând în 
apă până la genunchi pe recif, scoase un alt sunet 
slab. El îşi ţinea deja braţul întins, chiar dacă îi 
separau încă treizeci de metri. 

Era în regulă. Nevătămat. Viu. Şi Gavriel, la fel 
de ud, stătea lângă el, cu faţa la... 

O, pe toţi zeii! 

Sângele păta apa. Erau cadavre peste tot. lar 
flota Morathului... 

O mare parte dispăruse. De-a lungul 
arhipelagului, nu erau decât aşchii de lemn negru 
şi bucăţi de pânză şi funii care ardeau. Dar mai 
erau trei nave. 

Trei nave ce se îndreptau spre epava care era 
Dragonul de Mare şi care lua apă, ivindu-se ca norii 
de furtună... 

— Trebuie să înoţi, mormăi Fenrys de lângă ea, 
cu părul blond şi ud lipit de cap. Chiar acum. Cât 
de repede poţi. 

Ea întoarse capul spre el, clipind ca să înlăture 
apa sărată care-i ardea ochii. 

— Inoată acum! izbucni Fenrys, dezgolindu-şi 
caninii, iar ea nu-şi permise să se gândească la ce 
umbla sub ei, când el o apucă din nou de guler şi o 
aruncă, pur şi simplu, în faţa lui. 

Aelin nu aşteptă. Se concentră la mâna întinsă 
a lui Rowan în timp ce înotă, chipul său fiind atât 


de calm - ca al unui comandant pe câmpul de 

luptă. Magia i se epuizase; magia ei era un pustiu, 
iar a lui... Ea îi furase puterea... 

Avea să se gândească mai târziu la asta. Aelin 
împinse şi se feri de bucăţile mai mari de resturi, 
trecând pe lângă... 

Pe lângă oameni. Oamenii lui Rolfe. Morți în 
apă. Era şi căpitanul undeva printre ei? 

Cel mai probabil, îşi ucisese singurul aliat 
uman din războiul acesta - şi singura ei cale 
directă spre Lacăt. lar dacă ştirea despre cel din 
urmă s-ar fi răspândit... 

— Mai repede! strigă Fenrys. 

Rowan îşi băgă sabia în teacă şi se lăsă pe 
vine... 

Apoi înotă spre ea, repede şi lin, trecând 
printre şi pe sub valuri, apa părând să se despartă 
în faţa lui. Ea voia să strige că putea reuşi singură, 
dar... 

El ajunse la ea, fără să spună nimic înainte să 
se strecoare în spatele ei, păzind-o împreună cu 
Fenrys. 

Dar ce ar fi putut să facă în apă fără magie, 
împotriva botului deschis al unui balaur de mare? 

Ea ignoră groaznica strânsoare din piept şi se 
grăbi spre recif, Gavriel aşteptând-o acum în locul 
în care fusese Rowan. Dedesubt, reciful de coral se 
întinse în sfârşit, iar Aelin aproape suspină, muşchii 
tremurându-i când Gavriel se lăsă pe vine ca ea să 
poată ajunge la mâna lui întinsă. 

Leul o scoase cu uşurinţă din apă. Genunchii îi 
cedară când cizmele îi atinseră vârfurile coralului, 
dar Gavriel o ţinu în continuare, lăsând-o subtil să 


se rezeme de el. Rowan şi Fenrys ieşiră din apă o 

clipă mai târziu, iar prinţul ajunse imediat acolo, îi 
luă faţa în mâini, îi dădu la o parte părul ud şi se 
uită cu atenţie la ochii ei. 

— Sunt bine, spuse ea răguşit, din cauza 
magiei, a zeiţei sau a apei sărate pe care o 
înghiţise. Sunt eu. 

Lui Rowan, care se întoarse cu faţa spre cele 
trei nave care veneau acum spre ei, vorbele sale îi 
fură de ajuns. 

În partea cealaltă, Fenrys se aplecase cu 
mâinile pe genunchi, gâfâind. El îşi ridică privirea 
spre ochii ei, cu părul ud, dar îi spuse lui Rowan: 

— Sunt epuizat - ori va trebui să aşteptăm să- 
mi revin, ori să înotăm spre țărm. 

Aelin interpretă mişcarea bruscă din cap a lui 
Rowan ca pe o înţelegere a stării lui Fenrys şi o 
mulţumire, iar ea privi în spatele lor. Reciful părea 
o prelungire a țărmului stâncos şi negru din spate, 
dar, în lipsa refluxului, avea să le fie greu să 
înoate. Trebuiau să rişte să înfrunte ce era sub 
apă... 

Sub apă. Cu Lysandra. 

Nu se zărea nici urmă de balaur sau de dragon. 

Aelin nu ştia dacă era un lucru bun sau rău. 


Aelin şi masculii Fae ajunseră la recif, iar acum 
stăteau în apă până la genunchi, în vârful lui. 

Orice s-ar fi întâmplat... decursese foarte rău. 
Atât de rău, încât Lysandra ar fi putut să jure că 
prezenţa sălbatică şi feroce care nu o uitase 


vreodată, se ascunsese în umbra ei lungă cât timp 

lumea de deasupra explodase. 

Ea se rostogolise de pe coral, curentul 
desfăcându-se şi rotindu-se. Lemnele, funiile şi 
pânzele căzuseră pe suprafaţa apei, unele 
scufundându-se în adâncuri. Apoi, corpurile, 
braţele şi picioarele. 

Însă căpitanul şi secundul său se ţineau de 
resturile plutitoare care îi încurcau, încercând să-i 
tragă spre fundul nisipos al apei. 

Alungându-şi şocul, Lysandra înotă spre ei. 

Rolfe şi omul său îngheţară când ea se apropie, 
întinzând mâinile spre arme, pe sub apă. Dar 
Lysandra rupse resturile care cu siguranţă îi 
înecau, apoi rămase nemişcată - ca să-i lase să se 
prindă de ea. Nu avea mult timp la dispoziţie... 

Rolfe şi secundul lui se prinseră de picioarele 
ei, ţinându-se ca moluştele când ea îi propulsă prin 
apă - dincolo de ruinele arse. Intr-un minut, îi lăsă 
pe malul stâncos, iar ea ieşi doar cât să inspire 
înainte să se scufunde. 

Mai erau mulţi oameni care se zbăteau în apă. 
Ea se îndreptă spre ei, ferindu-se de resturi, până 
când... 

Sângele mânji curentul. Şi nu erau picăturile 
care pătau apa de când explodase nava. 

Erau nori mari şi agitaţi de sânge. Ca şi când 
nişte maxilare imense ar fi prins şi strâns un trup. 

Lysandra se aruncă în faţă, coada puternică 
lovind înainte şi înapoi, şi îşi undui corpul, 
grăbindu-se spre cele trei nave care veneau spre 
supraviețuitori. Ea trebuia să acţioneze acum, cât 
balaurii se îndopau. 


Mirosul urât al navei negre ajunse la ea chiar şi 

pe sub valuri. Ca şi când lemnul negru ar fi fost 
înmuiat în sânge putred. 

lar când se apropie de carena bombată a celei 
mai apropiate nave, două siluete mari se formară 
în apă. 

Lysandra se simţi fixată cu privirea în clipa în 
care lovi carena cu coada. 

O dată. De două ori. 

Lemnul crăpă. Strigăte înăbuşite ajunseră la 
ea, de deasupra. 

Se retrase, se învârti şi lovi cu coada în carenă 
a treia oară. 

Lemnul se rupse şi-i smulse solzii, dar răul 
fusese făcut. Tot mai multă apă trecu pe lângă ea, 
rupând lemnul în timp ce gaura se tot mărea. Ea se 
retrase din curentul apei - scufundându-se când 
cei doi balauri care se înfruptau frenetic din 
oameni se opriră. 

Lysandra se grăbi spre următoarea navă. 
Trebuia să scufunde navele şi, după aceea, aliaţii 
lor ar fi putut să doboare rând pe rând soldaţii care 
se zbăteau, în vreme ce înotau spre țărm. 

Cei de pe a doua navă fură mai înţelepţi. 

Suliţele şi săgețile  şuierară prin apă, 
îndreptându-se către ea. Lysandra se scufundă 
spre fundul nisipos al apei, apoi ţâşni în sus, ţintind 
spre carena vulnerabilă a navei, corpul pregătindu- 
se de impactul care se repetă înainte să ajungă la 
navă. 

Mai repede decât putea să simtă, ocolind nava, 
balaurul de mare se izbi în ea. 

Ghearele sfâşiară şi tăiară, iar ea se întoarse 


instinctiv şi lovi cu coada atât de puternic, încât 

balaurul se rostogoli prin apă. 

Lysandra se retrase, văzându-l bine când 
acesta o fixă cu privirea. 

O, pe toţi zeii! 

Era aproape de două ori mai mare, de un 
albastru-închis, cu burta-i albă împestriţată cu un 
albastru mai deschis. Corpul semăna cu al unui 
şarpe, iar aripile erau aproape ca nişte înotătoare 
pe lângă corp. Nu fusese creat ca să fie rapid sau 
ca să înoate prin ocean, ci... pentru ghearele lungi 
şi încovoiate, pentru botul acum deschis, care 
adulmeca sângele şi sarea şi mirosul ei, 
dezvăluindu-şi dinţii la fel de înguşti şi de ascuţiţi 
ca ai unui ţipar. 

Dinţii erau ca nişte cârlige. Ca să prindă şi să 
sfâşie. 

În spatele balaurului, celălalt i se alătură. 

Oamenii pleoscăiau şi strigau deasupra ei. 
Dacă nu distrugea navele inamice... 

Lysandra îşi strânse aripile. Işi dori să fi luat o 
gură mai mare de aer, să-şi fi umplut de tot 
plămânii. Dând din coadă în curent, lăsă sângele 
care încă i se prelingea din locul în care lemnul 
navei îi străpunsese pielea să curgă spre ei. 

Ştiu când ajunse la balauri. 

Momentul în care ei îşi dădură seama că ea nu 
era doar un animal obişnuit. 

lar apoi, Lysandra se scufundă. 

Repede şi lin, plonjă în adâncuri. Dacă ei 
fuseseră creaţi doar pentru a ucide, atunci ea avea 
să-şi folosească viteza. 

Lysandra trecu repede în spatele lor, pe sub 


umbrele lor negre, înainte ca ei să poată măcar să 

se întoarcă. Spre largul oceanului. 

„Haideţi, haideţi, haideţi... 

Ca nişte câini care urmăreau un iepure-de- 
câmp, ei se grăbiră. 

Chiar spre nord, era un banc de nisip flancat de 
recife. 

Ea se îndreptă spre el, înotând din răsputeri. 

Unul din balauri era mai rapid decât celălalt; 
destul de rapid, încât botul care muşca făcu apa 
din urma ei să se unduiască... 

Apa deveni mai limpede, mai luminoasă. 
Lysandra se îndreptă direct spre reciful care se 
înălța din adâncuri, un stâlp nemişcat de viaţă şi 
activitate. Ea ocoli bancul de nisip... 

Celălalt balaur îi apăru în faţă, iar al doilea era 
încă aproape de coada ei. 

Erau nişte creaturi inteligente. 

Dar Lysandra se aruncă într-o parte - în apele 
puţin adânci din jurul bancului de nisip şi se lăsă 
răsturnată de inerție, de nenumărate ori, tot mai 
aproape de fâşia îngustă de nisip. Îşi înfipse adânc 
ghearele şi se opri, nisipul împroşcând-o şi 
acoperind-o şi, cu coada, îşi scoase din apă trupul 
mult mai greu... 

Balaurul care se gândise să o ia prin 
surprindere ocolind prin partea cealaltă se aruncă 
din apă, pe bancul de nisip. 

Ea lovi, repede ca o viperă. 

Cu maxilarele, îi apucă grumazul expus şi îl 
muşcă. 

Acesta o împunse cu capul şi dădu din coadă, 
dar ea îl lovi pe şira spinării cu coada şi i-o frânse, 
aşa cum îi rupse şi gâtul. 

Sângele negru care avea gust de carne 
râncedă îi inundă gâtul. 

Lăsând balaurul mort, ea se uită cu atenţie la 
marea de turcoaz, la resturile plutitoare, la cele 
două nave rămase şi la port... 

Unde era al doilea balaur? Unde naiba era? 

Era destul de inteligent încât să ştie când Îl 
aştepta moartea şi când să caute o pradă mai 
uşoară, realiză ea. 

Deoarece înotătoarea dorsală cu ţepi care se 
scufunda acum se îndrepta către... 

Către locul în care Aelin, Rowan, Gavriel şi 
Fenrys stăteau pe recif, cu săbiile scoase. 
Înconjuraţi de apă din toate părţile. 

Lysandra plonjă în valurile care o curăţară de 
nisip şi sânge. Încă unul - doar un singur balaur, şi 
apoi ar fi putut distruge navele... 

Balaurul rămas ajunse la aflorimentul de corali; 
prinzând viteză ca şi când ar fi vrut să sară din apă 
şi să o înghită cu totul pe regină. 

Nu ajunse la şase metri de suprafaţă. 

Lysandra se aruncă în el, ambii lovind coralul 
atât de puternic, încât acesta tremură sub ei. Insă 
Lysandra îşi înfipsese ghearele în spinarea lui şi-l 
ţinea cu botul de ceafă, tremurând, cedând pe 
deplin cântecului supravieţuirii, trupului său care-i 
striga să ucidă, să ucidă, să ucidă... 

Ei se rostogoliră în larg; balaurul încă lupta, 
însă ea nu-l mai ţinea atât de puternic de gât... 

Nu. O navă de război se ivi la suprafaţa apei, 
iar Lysandra se scufundă în adâncuri, adunându-şi 
puterea pentru ultima dată când îşi întinse aripile 


şi înotă în sus... 

ÎI izbi pe balaur de carena navei care, acum, 
era deasupra lor. Bestia urlă furioasă. Ea îl izbi în 
mod repetat. Carena pocni. La fel şi corpul 
balaurului. 

Ea urmări cum bestia se blegi. Urmări apa 
intrând în carena despicată a navei şi ascultă cum 
soldaţii de la bord începură să strige. 

Îşi scoase ghearele din bestie şi o lăsă s 
alunece spre fundul apei. 

Incă o navă. Doar una... 

Era atât de obosită. Era foarte probabil să nu 
se poată transforma decât după câteva ore. 

Lysandra ieşi la suprafaţă, inspiră şi se pregăti. 

Strigătele lui Aelin ajunseră la ea înainte de a 
se putea scufunda din nou. 

Nu erau ţipete de durere... ci un avertisment. 
Un cuvânt spus de nenumărate ori. Un cuvânt 
pentru ea. 

„Înoată!” 

Lysandra îşi înălţă capul spre locul în care 
regina stătea pe recif. 

Dar Aelin îi arăta ceva în spate. Nu nava 
rămasă... ci largul mării. 

Unde trei siluete imense despicau valurile, 
îndreptându-se spre ea. 


Oc 


Capitolul 37 


Regina lui Aedion era pe recif, Rowan lângă ea, 
iar tatăl lui şi Fenrys îi flancau. Rolfe şi majoritatea 
oamenilor lui ajunseseră în partea opusă a gurii 
înguste a golfului - pe reciful de acolo. 


Şi, prin canalul dintre ei... 

O navă de război. 

Un dragon de mare. 

Şi trei balauri de mare. 

Balauri de mare adulti. Primii doi... nu se 
maturizaseră complet. 

— O, rahat! începu să spună santinela de lângă 
Aedion, din turnul de veghe. O, rahat, o, rahat! 

Erau balaurii de mare care, după afirmaţiile lui 
Rolfe, ar fi urmărit până la capătul pământului pe 
oricine le-ar fi ucis puii. Puteai să scapi doar dacă 
erai în mijlocul continentului - dar, chiar şi aşa, 
canalele nu ar fi fost niciodată sigure. 

lar Lysandra tocmai ucisese doi. 

Părea că ei nu veniseră singuri. Şi, după 
ovaţiile soldaţilor Valg de pe nava rămasă... fusese 
o capcană. Puii fuseseră momeala. 

Ei fuseseră doar un pic mai mari decât 
Lysandra. Adulții - masculii - erau de trei ori mai 
mari decât ea. 

Mai lungi decât nava de război care staţiona 
acolo şi de pe care arcaşii trăgeau spre oamenii 
care încercau să înoate spre țărm, în canalul care 
se transformase într-o capcană a morţii pentru 
dragonul verde de mare. 

Pentru dragonul verde de mare care stătea 
acum între cele trei creaturi monstruoase şi regina 
lui, eşuată pe rocile acelea fără niciun licăr de 
magie rămas în vene. Regina lui, care-i strigase de 
nenumărate ori Lysandrei să înoate, să se 
transforme, să fugă. 

Însă Aedion o văzuse pe Lysandra ucigându-i 
pe cei doi pui. 

Cu fiecare secundă, ea întârziase. Şi, deoarece 

o văzuse schimbându-şi des forma în ultimele luni, 
ştia că acum nu putea să se transforme destul de 
repede; că, probabil, era prea slăbită ca să o facă. 

Era prinsă în forma ei, aşa cum şi tovarăşii lui 
erau blocaţi pe recif. lar dacă Lysandra ar fi 
încercat să urce pe uscat... El ştia că masculii 
aveau să ajungă la ea înainte să-şi ridice corpul din 
apele puţin adânci. 

Cei trei masculi se apropiau din ce în ce mai 
repede în timp ce Lysandra rămăsese la gura 
golfului, fără să cedeze. 

Lui Aedion i se opri inima. 

— Este moartă, spuse printre dinţi una dintre 
santinele. O, pe toţi zeii, este moartă... 

— Taci naibii din gură, mâărâi Aedion, scrutând 
golful şi strecurându-se în locul rece şi calculat 
care îi permitea să ia decizii în lupte, să 
cântărească riscurile şi costurile. 

Pe de altă parte, lui Dorian îi veni o idee 
înaintea lui. 

De cealaltă parte a golfului, cu mâna ridicată şi 
pâlpâind ca o stea, Dorian îi făcuse semn de 
nenumărate ori Lysandrei cu puterea lui. „Vino la 
mine, vino la mine”, părea să strige regele. 

Cei trei masculi se scufundară sub valuri. 

Lysandra se întoarse, plonjând în adâncuri... 

Dar nu spre Dorian. 

Aelin încetă să mai strige. lar magia lui Dorian 
se stinse. 

Aedion nu putu decât să urmărească atunci 
când umbra creaturii metamorfice pluti spre cei 
trei masculi, confruntându-i. 


Cei trei balauri îşi întinseră aripile atât de mari, 

încât lui Aedion i se uscă gâtul. 

Şi, pentru prima dată, îşi uri verişoara. 

O ura pe Aelin pentru că îi ceruse asta 
Lysandrei, ca să îi apere şi să se asigure că 
mycenienii aveau să lupte pentru Terrasen. li ura 
pe oamenii care o răniseră atât de mult pe 
Lysandra, încât era dispusă să renunţe la viaţă. Se 
ura pentru că era blocat în turnul inutil, cu o 
maşină de război capabilă să tragă numai câte o 
suliță. 

Lysandra se îndreptă spre balaurul din mijloc 
şi, când fură separați doar de o sută de metri, coti 
spre dreapta. 

Ei rupseră formaţia, unul scufundându-se, unul 
rămânând la suprafaţă şi celălalt în urmă. Voiau să 
o încolţească. Să o conducă într-un loc în care să o 
înconjoare din toate părţile, iar apoi să o sfâşie. 
Avea să fie o treabă murdară şi violentă. 

Dar Lysandra ţâşni prin canal. Se îndreptă... 

Se îndreptă chiar spre ultima navă de război 
rămasă. 

Asupra ei se abătură mai multe săgeți. 

Sângele ţâşni când unele îşi atinseră ţinta 
printre solzii ei verzi. 

Lysandra continuă să  înoate, sângele ei 
înnebunindu-l pe masculul aflat cel mai aproape de 
ea şi de suprafaţă, forțându-l să se mişte mai 
repede ca să o apuce, să o muşte... 

Lysandra se apropie de navă, încasând 
săgeată după săgeată, şi sări din apă. 

Se izbi în soldaţi, în lemn şi în catarg, 
rostogolindu-se,  zvârcolindu-se şi ridicându-se, 
cele două catarge rupându-se sub coada ei. 

Ea lovi cealaltă parte şi se scufundă, sângele 
roşu strălucind peste tot, tocmai în clipa în care 
balaurul din spatele ei sări pe navă într-un arc larg, 
care îi tăie răsuflarea lui Aedion. Dar cu cioturile 
zimţate ale catargelor, care se înălţau ca nişte 
sulițe... 

Masculul ateriză pe ele cu un trosnet pe care 
Aedion îl auzi din partea cealaltă a golfului. 

El se ridică, dar lemnul îi străpungea acum 
spatele. 

Şi, sub greutatea lui imensă... nava începu să 
crape şi să se scufunde. 

Lysandra nu pierdu timpul şi se îndepărtă, iar 
Aedion abia putea respira când ea ţâşni din nou 
de-a lungul golfului, cei doi masculi fiind atât de 
îngrozitor de aproape, încât dârele din urma lor se 
uneau. 

Unul se scufundă, adâncurile înghiţindu-l. Dar 
al doilea era încă în spatele ei... 

Lysandra îl conduse pe acela direct în raza de 
acţiune a lui Dorian. 

Se apropie de țărm şi de turnul înalt cât de 
mult posibil, aducându-l pe cel de-al doilea mascul 
cu ea. Regele îşi întinse ambele mâini. 

Masculul trecu furios mai departe - doar ca să 
se oprească atunci când gheaţa se întinse peste 
apă. Gheaţă solidă, aşa cum nu mai fusese 
vreodată pe acolo. 

Santinelele de lângă Aedion tăcură. Masculul 
urlă, încercând să se elibereze - dar gheaţa regelui 
se tot îngroşa, prinzându-l pe balaur. Când bestia 
încetă să se mişte, solzi de gheaţă îl acopereau din 


bot până în coadă. 

Dorian scoase un strigăt de luptă. 

Şi Aedion trebui să recunoască faptul că, la 
urma urmelor, regele nu era atât de inutil, când 
catapulta din spatele lui Dorian se eliberă, iar o 
piatră de mărimea unei căruţe fu aruncată în golf. 

Chiar peste balaurul îngheţat. 

Piatra topi gheaţa şi carnea. lar balaurul se 
sparse într-o mie de bucăţi. 

Rolfe şi o parte din oamenii lui ovaţionau - 
oamenii ovaţionau de pe docurile din oraş. 

Dar mai era un mascul rămas în port. lar 
Lysandra... 

Nu ştia unde era masculul. 

Corpul lung şi verde se agită în apă, 
scufundându-se în valuri, aproape frenetic. 

Aedion scrută golful, mişcându-se în scaunul 
tunarului în acest timp, căutând să vadă umbra 
neagră şi imensă... 

— ÎN STÂNGA TA! strigă Gavriel din partea 
cealaltă a golfului, magia amplificându-i fără 
îndoială vocea. 

Lysandra se întoarse şi, iată, masculul ieşea cu 
viteză din adâncuri, ca şi când ar fi fost un rechin 
care îşi ataca prada. 

Lysandra se mişcă. Era înconjurată de un câmp 
de resturi plutitoare, navele inamicilor care se 
scufundau erau ca nişte insule ale morţii şi mai era 
şi lanţul... Dacă ar fi putut să ajungă la el şi să se 
ridice... Nu, era prea greoaie, prea lentă. 

Ea trecu din nou cu viteză pe lângă turnul lui 
Dorian, dar masculul nu voia să se apropie pentru 
că ştia că moartea îl aştepta acolo. El rămase în 


afara razei de acţiune, jucându-se cu ea când se 

aruncă din nou în câmpul de resturi dintre navele 
inamice. Spre largul mării. 

Aelin şi ceilalţi urmăriră neajutoraţi de pe recif 
cum cei doi monştri trecură repede, masculul 
aruncând bucăţi de carenă şi catarge în aer, spre 
creatura metamorfică. 

Una o lovi pe Lysandra într-o parte, şi ea se 
scufundă. 

Aedion sări de pe scaunul lui, strigând. Dar, iat- 
o, sângera în timp ce continua să înoate şi să-l 
conducă pe mascul prin mijlocul resturilor; apoi se 
întoarse brusc. Masculul urmări sângele care 
înceţoşa apa, ţâşnind printre resturile de care ea 
se ferea cu agilitate. 

Ea îl făcuse să fie însetat de sânge. 

lar Lysandra, afurisita, îl conducea spre 
rămăşiţele navelor inamice, unde soldaţii Valg 
încercau să se salveze. Masculul ţâşni printre 
soldaţi şi lemne, ca şi când ar fi fost nişte perdele 
de borangic. 

Sărind prin apă, ocolind resturile, reciful şi 
cadavrele, cu lumina soarelui licărindu-i pe solzii 
verzi şi sângele rubiniu, Lysandra îl conduse pe 
mascul într-un dans al morții, mai lent cu fiecare 
mişcare, de vreme ce sângera tot mai mult. 

lar apoi ea schimbă direcţia, îndreptându-se 
spre golf - spre lanţ. 

Şi către nord - către el. 

Aedion studie săgeata mare din faţa lui. 

Trei sute de metri de apă liberă o separa de 
furia săgeţii lui. 

— INOATA! strigă Aedion, chiar dacă ea nu-l 
putea auzi. ÎNOATĂ, LYSANDRA! 

Liniştea se lăsă peste tot în Golful Craniului 
când dragonul de jad înotă din răsputeri. 

Masculul se apropie de ea, scufundându-se. 

Lysandra trecu pe sub zalele lanţului, iar 
umbra masculului se întinse pe sub ea. 

Atât de mică! Era atât de mică în comparaţie 
cu el, încât o muşcătură ar fi fost suficientă. 

Aedion se trânti din nou pe scaunul tunarului, 
apucând mânerele şi întorcând maşinăria, în timp 
ce ea continuă să înoate în direcţia lui. 

O singură ocazie. Atât ar fi avut. O singură 
ocazie afurisită. 

Lysandra se grăbi înainte, iar Aedion ştia că ea 
era conştientă de moartea care se ivea. Ştia că ea 
forţa inima dragonului de mare aproape la 
maximum. Ştia că masculul ajunsese la fundul 
apei, iar acum se ridica tot mai mult spre burta ei 
vulnerabilă. 

Doar câţiva metri în plus, doar câteva clipe în 
plus. 

Transpiraţia alunecă pe fruntea lui Aedion, iar 
inima îi bătu atât de tare, încât nu-i auzi decât 
bubuitul. El întoarse sulița uşor, ajustând tinta. 

Masculul urcă furios din adâncuri, cu botul 
deschis, gata să o sfâşie în două dintr-o singură 
lovitură. 

Lysandra ajunse în raza de acţiune şi sări - sări 
din apă, cu solzii strălucitori şi însângerată. 
Masculul sări odată cu ea, apa curgându-i din 
maxilarul deschis când ei se înălţară cu boltă. 

Aedion trase, lovind maneta cu palmele. 

Corpul lung al Lysandrei se arcui spre fălcile 


acelea când masculul se ridică din apă, 

expunându-şi grumazul alb... 

Când sulița imensă a lui Aedion îl străpunse. 

Sângele ţâşni din gura deschisă, iar creatura 
făcu ochii mari când se mişcă înapoi. 

Lysandra căzu în apă şi aruncă un fuior de apă 
înalt, care le blocă vederea amândurora când se 
prăbuşiră în mare. 

Când acesta scăzu, se văzură doar umbrele lor 
şi o baltă tot mai mare de sânge negru. 

— Tu... tu... se bâlbâi santinela. 

— Mai încarcă una, îi ordonă el, ridicându-se de 
pe scaun ca să se uite cu atenţie la apa 
învolburată. 

Unde era ea, unde era ea... 

Aelin era cocoţată pe umerii lui Rowan, 
scrutând golful. 

Şi, apoi, un cap verde ieşi din apă, sângele 
negru ţâşnind ca spuma valurilor când ea aruncă în 
valuri capul tăiat al masculului. 

Ovaţii frenetice izbucniră din toate colţurile 
golfului. 

Dar Aedion se ridicase deja şi alerga, aproape 
sărind treptele care duceau spre plaja către care 
înota acum Lysandra, sângele ei înlocuindu-l pe cel 
negru care murdărea apa. 

Atât de lentă, fiecare mişcare a ei era atât de 
dureros de lentă! El o pierdu când cobori dincolo 
de copaci, gâfâind. 

Rădăcinile şi pietrele îl încurcau, dar picioarele 
lui rapide de Fae zburară peste lut până ce acesta 
se transformă în nisip, până ce lumina intră printre 
copaci şi, iat-o, întinsă pe plajă, sângerând de 
peste tot. 

Dincolo de ei, în golf, Distrugătorul de Nave era 
coborât, iar flota lui Rolfe ieşea să-i ia pe soldaţii 
supraviețuitori şi să-i salveze pe cei care mai erau 
pe acolo. 

El observă vag cum Aelin şi ceilalţi se aruncară 
în mare, înotând din răsputeri spre uscat. 

Aedion căzu în genunchi, crispându-se când 
nisipul o împroşcă. Capul acoperit de solzi era 
aproape la fel de mare ca el, dar ochii ei... ochii 
aceia verzi, la fel de verzi ca solzii... 

Erau plini de durere. Şi de extenuare. 

întinse o mână spre ea, dar Lysandra îşi 
dezgoli dinţii - scoțând un uşor mârâit. 

El îşi ridică mâinile, retrăgându-se. 

Nu femeia era cea care se uita la el, ci bestia 
care devenise. Ca şi când s-ar fi lăsat atât de mult 
pradă instinctelor, încât fusese singurul mod de 
supravieţuire. 

Sângele care curgea din rănile şi tăieturile de 
peste tot uda nisipul alb. 

Rowan şi Aelin - unul din ei ar fi putut să ajute. 
Dacă ar fi putut invoca vreo putere, după ce făcuse 
regina.  Lysandra închise ochii, respirând 
superficial. 

— Deschide naibii ochii! mârâi Aedion. 

Mârâi şi ea, dar deschise un ochi. 

— Ai ajuns până aici. Nu muri pe plaja asta 
afurisită. 

Afişă o urmă de supărare feminină, mijind un 
ochi. El trebuia să o recupereze pe femeie. Trebuia 
să o lase să preia controlul. Altfel, bestia nu avea 
să le permită să se apropie suficient ca să o ajute. 

— Poţi să-mi mulţumeşti după ce ai să-ţi revii. 

Ochiul în care mânia licărea îl privi din nou cu 
precauţie. Însă ea era tot un animal. 

Aedion spuse tărăgănat, în ciuda credinţei care 
începea să îi năruie calmul arogant, pe care-l afişa 
ca pe o mască: 

— Santinelele inutile din turnul de veghe sunt 
acum pe jumătate îndrăgostite de tine, minţi el. 
Unul a spus că vrea să te ceară în căsătorie. 

Se auzi un mârâit uşor. El cedă un pas, dar 
continuă să se uite în ochii ei când rânji. 

— Dar ştii ce le-am spus? Le-am spus că nu au 
nicio şansă. Aedion vorbi mai încet, uitându-se în 
ochii ei îndureraţi şi extenuaţi. Pentru că eu mă voi 
căsători cu tine, îi promise el. Intr-o zi. Mă voi 
căsători cu tine. Voi fi generos şi te voi lăsa să 
alegi data, chiar dacă va fi peste zece ani. Sau 
douăzeci. Dar, într-o zi, vei fi soţia mea. 

Clipi din ochi cu o expresie care putea fi doar 
indignare şi exasperare feminină. 

El ridică din umeri. 

— Prinţesa Lysandra Ashryve. Sună bine, nu-i 
aşa? 

lar apoi dragonul fornăi. Amuzat. Extenuat, 
dar... amuzat. 

Ea deschise fălcile ca şi când ar fi încercat să 
vorbească, dar îşi dădu seama că nu o putea face 
în acest corp. Sângele îi curgea printre dinţii ei 
imenşi, iar ea tremura de durere. 

Tufele se rupseră şi pocniră şi iată-i pe Aelin şi 
Rowan, pe tatăl său şi pe Fenrys. Toţi uzi, acoperiţi 
cu nisip şi cenuşii ca moartea. 

Regina lui se clătină suspinând spre Lysandra, 


aruncându-se pe nisip înainte ca Aedion să-i poată 

striga vreun avertisment. 

Dar Lysandra doar tresări când regina puse o 
mână pe ea şi spuse de nenumărate ori „îmi pare 
rău, îmi pare rău”. 

Fenrys şi Gavriel, care poate îi salvase viaţa 
strigându-i unde se afla masculul, zăboviră la 
marginea pădurii, în timp ce Rowan se apropie, 
studiindu-i rănile. 

Fenrys îi zări privirea lui Aedion; zări furia care- 
i avertiza pe amândoi să nu se apropie de creatura 
metamorfică şi spuse: 

— Ai tras al naibii de bine, băiete! 

Tatăl lui confirmă printr-un gest tăcut din cap. 

Aedion îi ignoră pe amândoi. Indiferent ce puț 
cu magie ar fi secat verişoara lui şi Rowan, se 
reumplea deja. Rănile creaturii metamorfice se 
închiseră, una câte una. Incet - dureros de încet, 
dar... sângerarea încetă. 

— A pierdut mult sânge, observă Rowan ca 
pentru sine. Prea mult. 

— Nu am văzut niciodată aşa ceva, şopti 
Fenrys. Niciunul dintre ei nu mai văzuse. 

Aelin tremura, cu o mână pe prietena ei - şi 
atât de palidă şi de trasă la faţă, încât cuvintele 
dure pe care el le păstrase pentru ea erau inutile. 
Regina lui ştia preţul. Îi luase atât de mult timp să 
aibă încredere în oricare dintre ei ca să acţioneze. 
Dacă Aedion ar fi ţipat acum la ea, chiar dacă încă- 
şi dorea să o facă... Aelin ar fi putut să nu mai 
delege pe nimeni. Deoarece, dacă Lysandra nu ar 
fi fost în apă când lucrurile decurseseră atât de 
rău... 

— Ce s-a întâmplat? şopti el, surprinzându-i 

privirea lui Aelin. Ce naiba s-a întâmplat acolo? 

— Am pierdut controlul, spuse ea răguşit. 

Ca şi când nu s-ar fi putut abţine, mâna îi 
alunecă spre piept. Unde, prin bluza albă, el zări 
Amuleta din Orynth. 

În clipa aceea, îşi dădu seama. Ştiu exact ce 
purta Aelin. Ce i-ar fi atras interesul lui Rolfe pe 
harta lui - destul de asemănătoare cu esenţa 
Valgilor, ca să îl facă să vină alergând. 

Ştiu de ce fusese atât de important, atât de 
vital, să rişte totul ca să o ia de la Arobynn Hamel. 
Ştiu că azi folosise o cheie Wyrd şi că aproape îi 
ucisese pe toţi... 

El tremura acum, furia preluând controlul. Dar 
Rowan mârâi la el, pe un ton jos şi urât: 

— Las-o pe mai târziu! 

Deoarece Fenrys şi Gavriel se încordaseră 
urmărind totul. 

Aedion mârâi la rândul lui. Rowan îi aruncă o 
privire rece şi calmă care-i spuse că, dacă ar fi 
încercat măcar să facă o aluzie la obiectul pe care 
îl purta regina lor, i-ar fi smuls limba. La propriu. 

Aedion îşi reprimă furia. 

— Nu putem să o cărăm, iar ea este prea 
slăbită ca să se transforme. 

— Atunci, o să aşteptăm aici până o să poată, 
spuse Aelin. Dar privirea i se îndreptă spre golf, 
unde Rolfe era luat acum la bordul navelor de 
salvare. Şi la oraşul de dincolo, care încă ovaţiona. 

Era o victorie - dar semăna destul de mult cu o 
înfrângere. Mycenienii rămaşi fuseseră salvaţi de 
unul dintre dragonii lor de mare pierduţi. Aelin şi 


Lysandra transformaseră profeția antică într-o 

realitate. 

— Rămân eu, spuse Aedion. Tu ocupă-te de 
Rolfe. 

Tatăl său spuse din spate: 

— Pot să aduc nişte provizii din turnul de 
veghe. 

— Bine, zise el. 

Aelin gemu, ridicându-se în picioare, dar îl privi 
de sus înainte să ia mâna întinsă a lui Rowan. 

— Îmi pare rău, spuse ea încet. 

Aedion ştia că era sinceră. Tot nu se deranjă să 
răspundă. 

Lysandra gemu, iar reverberaţiile îi trecură prin 
genunchi direct în burtă, iar Aedion se întoarse din 
nou spre creatura metamorfică. 

Aelin plecă fără să-şi mai ia rămas-bun. 


Leul zăbovi în tufe, nevăzut şi neauzit în timp 
ce Lupul veghea dragonul întins încă pe plajă. 

Lupul rămase acolo ore în şir. Cât fluxul curăţă 
portul de sânge, în timp ce navele Lordului Pirat 
aruncară cadavrele inamicilor rămaşi în marea 
agitată. În vreme ce tânăra regină se întoarse în 
oraşul din mijlocul golfului, ca să se ocupe de 
urmări. 

Odată ce soarele începu să apună, dragonul se 
roti şi, încet, silueta ei începu să pâlpâie şi să se 
micşoreze; solzii fură înlocuiţi de pielea netedă, 
chipul uman perfect luă locul botului şi membrele 
noduroase se alungiră în picioare aurii. Nisipul îi 


acoperea corpul gol, iar ea încercă şi nu reuşi să se 

ridice. Atunci, Lupul se mişcă, aruncându-şi mantia 
în jurul ei şi luând-o în braţe. 

Creatura metamorfică nu obiectă şi închise din 
nou ochii înainte ca Lupul să înceapă să meargă cu 
paşi mari pe plajă, spre copaci, cu capul ei sprijinit 
de pieptul lui. 

Leul nu se arătă şi se abţinu să îşi ofere 
ajutorul. Işi înghiţi cuvintele pe care trebuia să i le 
spună Lupului, care doborâse un balaur de mare cu 
o singură săgeată. Avea douăzeci şi patru de ani şi 
deja era un mit care se şoptea la focurile de 
tabără. 

Fără îndoială, evenimentele zilei aveau să fie 
povestite în jurul focului în tărâmuri pe care nici 
măcar Leul nu le cutreierase în toate secolele lui. 

Leul îl urmări pe Lup dispărând în pădure, 
îndreptându-se spre oraşul din capătul drumului 
nisipos, cu creatura metamorfică inconştientă în 
braţe. 

lar Leul se întrebă dacă şi el avea să fie 
menţionat în poveştile acelea şoptite - dacă fiul 
său avea să permită vreodată lumii să afle cine îi 
fusese tată. Sau dacă i-ar fi păsat. 


Capitolul 38 


De îndată ce portul fu din nou în siguranţă, 
întâlnirea cu Rolfe fu rapidă şi sinceră. 

lar Aelin ştia că, dacă nu avea să plece naibii 
din oraşul ăsta pentru o oră sau două, urma iar să 
explodeze. 

„Orice cheie are un lacăt”, îi spusese Deanna, 


un mic memento al ordinului lui Brannon, 

folosindu-se de vocea ei. Şi îi dăduse titlul acela... 
titlul care îi atinsese atât de profund o coardă a 
groazei şi a înţelegerii, încât ea încă încerca să-şi 
dea seama ce însemna. Regina căreia i s-a promis. 

Aelin se grăbi alergând spre o bucată de plajă 
din partea îndepărtată a insulei, simțind nevoia să 
îşi pună sângele în mişcare, să-şi liniştească 
gândurile. În spatele ei, paşii lui Rowan erau liniștiți 
ca moartea. 

Numai ei doi fuseseră la întâlnirea cu Rolfe. 
Însângerat şi ud leoarcă, Lordul Pirat le dăduse 
întâlnire în camera principală a hanului său, 
numele fiind acum un memento permanent al 
navei pe care ea o distrusese. 

— Ce naiba s-a întâmplat? întrebase el. 

lar ea, atât de obosită, atât de supărată şi plină 
de dezgust şi de disperare, abia reuşise să-şi 
adune mândria. 

— Când eşti binecuvântat de Mala, afli că, 
uneori, poţi să-ţi pierzi controlul. 

— Să-ţi pierzi controlul? Nu ştiu ce aţi vorbit 
acolo voi, proştilor, dar, de unde am stat eu, mi s-a 
părut că ţi-ai pierdut minţile şi că voiai să-mi; 
incinerezi oraşul! 

Rowan, rezemându-se de marginea unei mese 
din apropiere, îi explică: 

— Magia este o fiinţă vie. Când eşti atât de 
adâncit în ea, este nevoie de mai mult efort să-ţi 
aduci aminte de tine şi de scopul tău. Faptul că 
regina mea a făcut asta înainte să fie prea târziu 
este o realizare în sine. 

Rolfe nu fu impresionat. 


— Mie mi-ai părut o fetiţă care avea o putere 

prea mare pentru a o controla şi doar faptul că 
prinţul ţi-a sărit în faţă te-a făcut să hotărăşti să 
nu-mi ucizi poporul nevinovat. 

Aelin închise ochii pentru o clipă, imaginea lui 
Rowan sărind în faţa pumnului de foc al lunii, 
licărindu-i în faţă. Când deschise ochii, lăsă 
certitudinea să se estompeze în ceva îngheţat şi 
dur. 

— Mie mi se pare, spuse ea, că Lordul Pirat din 
Golful Craniului şi urmaşii mycenieni de mult 
dispăruţi tocmai s-au aliat cu o tânără regină atât 
de puternică, încât poate să distrugă oraşe, dacă 
vrea. Mi se pare că te-ai făcut de neatins cu alianţa 
asta şi că orice prost care caută să te rănească şi 
să te uzurpe, o să aibă de-a face cu mine. Deci îţi 
sugerez să salvezi ce mai poţi din preţioasa ta 
navă, să-ţi jeleşti zecile de oameni pentru a căror 
moarte îmi asum total răspunderea şi pe ale căror 
familii am să le recompensez corespunzător şi să 
taci naibii din gură. 

Ea se întoarse spre uşă, simțind extenuarea şi 
furia în oase. 

— Vrei să ştii ce m-a costat harta asta? îi 
răspunse Rolfe. 

Ea se opri, Rowan uitându-se între ei, cu o 
expresie de necitit. 

Aelin zâmbi peste umăr. 

— Sufletul tău? 

Rolfe râse răguşit. 

— Da - într-un fel. Când aveam şaisprezece 
ani, eram aproape un sclav pe una dintre navele 
acelea împuţite, descendența mea myceniană fiind 


numai un drum spre înfrângere. El întinse o mână 

tatuată peste literele care alcătuiau cuvântul 
„Treierătoarea”. Fiecare monedă pe care am 
câştigat-o s-a întors aici - la mama şi la sora mea. 
Şi, într-o zi, nava pe care mă aflam a fost surprinsă 
de furtună. Căpitanul, care era un ticălos, a refuzat 
să găsească un port sigur, iar nava a fost distrusă. 
Cei mai mulţi membri ai echipajului s-au înecat. 
Am plutit în derivă o zi, am eşuat pe o insulă de la 
marginea arhipelagului şi m-am trezit cu un bărbat 
care se holba la mine. L-am întrebat dacă sunt 
mort, iar el a râs şi m-a întrebat ce îmi doresc. 
Deliram atât de mult, încât i-am spus că vreau să 
fiu căpitan - că vreau să fiu Lordul Pirat din Golful 
Craniului şi să-i fac pe proştii aroganţi, precum 
căpitanul care mi-a ucis prietenii, să se plece în 
faţa mea. Mi s-a părut că visez când mi-a explicat 
că ar trebui să plătesc, dacă ar fi să-mi ofere 
iscusinţa de a o face. Că mi-ar lua cel mai de preţ 
lucru. l-am spus că am să-l plătesc - indiferent cu 
ce. In orice caz, nu aveam bunuri, nici bogății şi 
nici oameni. Câteva monede de cupru nu ar fi 
însemnat mare lucru. El a zâmbit înainte să dispară 
în ceața mării. M-am trezit cu tatuajul pe mâini. 

Aelin aşteptă. 

Rolfe ridică din umeri. 

— M-am întors aici şi am găsit nave 
binevoitoare cu ajutorul hărţii tatuate de străin. Un 
dar din partea zeilor - sau aşa mi s-a părut mie. 
Insă abia când am văzut pânzele negre pe 
ferestrele colibei mele am început să mă îngrijorez. 
Şi doar când am aflat că mama şi sora mea şi-au 
folosit puţinii bani pentru a închiria o luntre ca să 


mă caute - şi că luntrea s-a întors în port, dar fără 

ele - mi-am dat seama de preţul plătit, cerut de 
mare; cerut de el. Şi asta m-a făcut destul de hain, 
încât să mă dezlănţui asupra oraşului acesta, 
asupra acestui arhipelag. Ochii verzi ai lui Rolfe 
erau la fel de nemiloşi ca ai Zeului Mării, care îi 
făcuse darul şi care îl osândise. Acesta a fost preţul 
puterii mele. Care va fi al tău, Aelin Galathynius? 

Ea nu îi răspunse înainte să dea buzna afară. 
Deşi vocea Deannei îi răsunase în minte. 

„Regina căreia i s-a promis.” 

Acum, stând pe plaja goală şi supraveghind 
largul strălucitor al mării, în timp ce ultimele raze 
ale soarelui dispăreau, Rowan spuse lângă ea: 

— Ai folosit de bunăvoie cheia? 

Nici urmă de judecată sau de condamnare. 
Doar curiozitate şi îngrijorare. 

Aelin spuse răguşit: 

— Nu. Nu ştiu ce s-a întâmplat. Eu eram cu 
voi... Şi apoi a venit ea. 

Îşi masă pieptul, evitând să atingă lanţul de 
aur. Gâtul i se strânse când studie punctul de pe 
pieptul lui, chiar între pectorali, spre care îşi 
îndreptase pumnul. 

— Cum ai putut? şopti ea, străbătută de un 
fior. Cum ai putut să te bagi aşa în faţa mea? 

Rowan se apropie, dar nu mai mult de un pas. 
Valurile învolburate şi strigătele pescăruşilor care 
se îndreptau noaptea spre cuib umplură spaţiul 
dintre ei. 

— Dacă ai fi distrus orașul, asta te-ar fi distrus 
pe tine şi orice speranţă de a încheia o alianţă. 

Mâinile şi apoi braţele, pieptul şi genunchii 
începură să-i tremure. Flăcările şi cenuşa i se 

răsuciră pe limbă. 

— Dacă te-aş fi ucis, şopti ea, dar se înecă cu 
vorbele, incapabilă să-şi termine gândul, ideea în 
sine. Gâtul o arse şi închise ochii, flăcările calde 
unduindu-se în jurul ei. Credeam că mi-am aflat 
limita puterii, recunoscu ea, magia deja 
revărsându-se atât de curând, prea curând după ce 
se epuizase. Credeam că ce am găsit în Wendlyn 
era limita. Nu am ştiut că este doar o... 
anticameră. 

Aelin îşi ridică mâinile, deschizând ochii ca să- 
şi vadă degetele înconjurate de flăcări. Intunericul 
se întinse peste lume. Prin vălul auriu, albastru şi 
roşu, se uită la prinţul ei. Îşi ridică neajutorată, 
între ei, mâinile arzând. 

— Ea m-a răpit - ea m-a luat. Şi i-am simţit 
conştiinţa. Era ca un păianjen care aştepta în plasă 
de zeci de ani şi care ştia că, într-o zi, am să fiu 
destul de puternică şi de proastă, încât să-mi 
folosesc împreună magia şi cheia. La fel de bine aş 
fi putut să sun clopoţelul pentru cină. 

Focul ei arse mai fierbinte, mai strălucitor, iar 
ea îl lăsă să crească, să se înalțe şi să pâlpâie. 

El zâmbi strâmb, cu amărăciune. 

— Se pare că vrea ca găsirea Lacătului să fie o 
prioritate pentru noi, dacă mesajul ţi-a fost 
transmis de două ori. 

Avea dreptate. 

— Nu este suficient să ne luptăm cu Erawan şi 
cu Maeve, să facem voia lui Brannon şi a Elenei? 
Acum trebuie să mai înfrunt şi zeii care îmi respiră 
în ceafă? 


— Poate că a fost un avertisment - poate că 

Deanna a vrut să-ţi arate cum un zeu nu prea 
prietenos te-ar putea folosi, dacă nu eşti atentă. 

— S-a bucurat de fiecare secundă. A vrut să 
vadă ce ar putea să facă puterea mea, ce ar putea 
să facă ea cu trupul meu, cu cheia. 

Flăcările ei arseră mai fierbinte, sfâşiindu-i 
hainele până când se transformară în cenuşă, până 
ce rămase goală, îmbrăcată doar cu propriul foc. 

— Şi felul în care mi-a spus - Regina căreia i s- 
a promis. Când? Cui? Ce să fac? Nu am mai auzit 
expresia asta în viaţa mea, nici măcar înainte de 
căderea Terrasenului. 

— O să ne dăm noi seama. 

Şi asta fu tot. 

— Cum poţi să fii atât de... //iniștit în privinţa 
asta? Tăciunii ţâşniră din ea ca un roi de licurici. 

Rowan îşi încordă maxilarul. 

— Crede-mă, Aelin, nu mă /inişteşte deloc 
ideea că eşti o pradă pentru ticăloşii ăştia 
nemuritori şi că pot să mi te ia astfel de lângă 
mine. Dacă aş putea, aş vâna-o pe Deanna şi m-aş 
răzbuna pentru ce ţi-a făcut. 

— Ea este Zeița Vânătorii. E posibil să fii 
dezavantajat. Flăcările ei se domoliră un pic. 

El schiţă un zâmbet. 

— Ea este o nemuritoare arogantă. Trebuie să 
dea greş cumva. Şi, în plus... Ridică din umeri. O 
am pe sora ei de partea mea. El îşi înclină capul, 
studiindu-i focul, chipul. Poate că ăsta-i motivul 
pentru care Mala mi-a apărut în dimineaţa aia şi 
mi-a dat binecuvântarea ei. 

— Pentru că eşti singurul destul de arogant şi 

Rowan îşi scoase cizmele, aruncându-le pe 
nisipul uscat din spatele lui. 

— Deoarece sunt singurul destul de arogant şi 
nebun ca să îi cer Malei, Aducătoarea-Focului, să 
mă lase să rămân cu femeia pe care o iubesc. 

Cuvintele îi făcură flăcările să se transforme 
într-un auriu pur, dar ea spuse: 

— Poate că, pur şi simplu, eşti destul de 
arogant şi de nebun încât să mă iubeşti. 

Masca inexpresivă se crăpă. 

— Aelin, noua profunzime a puterii tale nu 
schimbă nimic. Ceea ce a făcut Deanna nu 
schimbă nimic. Eşti încă tânără; puterea ta este 
încă în creştere. Şi, dacă noul izvor de putere ne 
oferă chiar şi cel mai mic avantaj împotriva lui 
Erawan, atunci mulţumeşte.-i întunericului 
nenorocit pentru asta. În schimb, noi doi o să 
învăţăm împreună să-ţi gestionăm puterea. Nu ai 
să înfrunţi singură situaţia; nu tu decizi că nu poţi fi 
iubită pentru că ai puteri care pot salva şi; distruge. 
Dacă ai să începi să urăşti puterea aceea... El 
scutură din cap. Nu cred că o să câştigăm războiul, 
dacă ai să o iei pe calea asta. 

Aelin intră în valuri şi se lăsă în genunchi, 
aburul ridicându-se în jurul ei în fuioare imense. 

— Uneori, recunoscu ea în şuieratul apei, îmi 
doresc să lupte altcineva în acest război. 

Rowan intră în valul clocotitor, magia lui 
protejându-l de căldura ei. 

— A, spuse el, îngenunchind lângă ea şi 
continuând să se uite peste marea întunecată, dar 
cine altcineva ar putea să îi intre pe sub piele lui 

acelei mânarii nesuferite. 

Ea  chicoti, începând să simtă atingerea 
răcoroasă a apei pe corpul gol. 

— Din câte îmi amintesc, prinţe, acea mândrie 
nesuferită ţi-a cucerit inima capricioasă şi 
nemuritoare. 

Rowan se aplecă în vălul subţire de flăcări care 
se topea acum în aerul dulce al nopţii şi îi muşcă 
buza inferioară. O muşcătură bruscă şi răutăcioasă. 

— lat-o pe Inima mea de Foc! 

Aelin îl lăsă să o întoarcă în valuri şi-n nisip cu 
faţa la el, îi permise să îşi treacă buzele de-a lungul 
maxilarului, a rotunjimii pometului şi a vârfului 
urechii sale Fae. 

— Astea, spuse el muşcându-i lobul urechii, mă 
tentează de câteva luni. Cu limba, îi contură vârful 
delicat, iar ea îşi arcui spatele. Mâinile puternice îi 
strânseră şi mai bine şoldurile. Uneori, când 
dormeai lângă mine în Mistward, trebuia să mă 
străduiesc din răsputeri să nu mă aplec şi să le 
muşc. Să te muşc peste tot. 

— Hmm, spuse ea şi îşi lăsă capul pe spate ca 
să îi facă loc spre gât. 

Rowan se supuse cererii ei tăcute, sărutând-o 
apăsat şi ciupind-o, mârâind uşor, pe gât. 

— Nu am mai făcut-o niciodată pe plajă, spuse 
mieros, cu buzele aproape de pielea ei, sorbind 
încet locul dintre gât şi umăr. Şi iată - suntem 
departe de toţi... ceilalţi. 

O mână îi alunecă de pe şoldul ei ca să-i 
mângâie cicatricele de pe spate, iar cealaltă ca să-i 
cuprindă spatele, lipind-o de tot de el. 

Aelin îşi întinse palmele pe pieptul lui, 

trăgându-i bluza albă peste cap. Valurile calde îi 
loveau, dar Rowan o ţinea bine - nemişcată, 
neclintită. 

— Ar putea să ne caute cineva, îşi aminti Aelin. 

Rowan îi râse uşor pe gât. 

— Ceva îmi spune, zise el, respiraţia 
alunecându-i pe pielea ei, că s-ar putea să nu te 
deranjeze dacă am fi descoperiţi. Dacă cineva ar 
vedea cât de profund am de gând să te venerez. 

Ea simţi cuvintele legănându-se acolo, se simţi 
pe sine legănându-se pe marginea falezei şi înghiţi. 
Insă Rowan o prinsese de fiecare dată când ea 
căzuse - prima dată, când se aruncase în abisul 
disperării şi al suferinţei; a doua oară, când 
castelul se dărâmase, iar ea plonjase spre pământ. 
Şi de data asta, a treia oară... Ea nu se temea. 

Aelin îi întâlni privirea lui Rowan şi spuse clar, 
deschis şi fără urmă de îndoială: 

— Te iubesc. Sunt îndrăgostită de tine, Rowan. 
Sunt de ceva timp. Şi ştiu că lucrurile pe care poţi 
să mi le oferi sunt limitate şi că s-ar putea să ai 
nevoie de timp... 

El îi strivi buzele cu ale lui şi-i şopti în suflet 
cuvinte mai preţioase decât rubinele, smaraldele şi 
safirele: 

— Te iubesc. Pot să-ţi ofer orice şi nici nu am 
nevoie de timp. Chiar şi când lumea asta o să fie 
doar un fir de praf uitat între stele, eu tot am să te 
iubesc. 

Aelin nu ştia când începuse să plângă, când 
corpul începuse să-i tremure de forţa plânsului. Ea 
nu spusese niciodată asemenea cuvinte - nimănui. 
Niciodată nu îşi permisese să fie atât de 

vulnerabilă, niciodată nu simţise acest /ucru 
arzător şi nesfârşit, atât de mistuitor, încât ar fi 
putut să moară din cauza intensității lui. 

Rowan se retrase, ştergându-i lacrimile cu 
degetele mari, una după alta. El spuse încet, abia 
auzindu-se peste valurile care se spărgeau în jurul 
lor: 

— Inimă de Foc. 

Cu un smiorcăit, îşi împiedică lacrimile să 
curgă. 

— Condorule! 

El râse, iar ea îl lăsă să o întindă pe nisip cu o 
blândeţe aproape de adoraţie. Pieptul sculptat i se 
ridică uşor când îi măsură din priviri corpul gol. 

— Eşti... atât de frumoasă! 

Ea ştia că nu se referea doar la piele, rotunjimi 
şi oase. 

Dar Aelin continuă să zâmbească, murmurând. 

— Ştiu, spuse ea şi îşi ridică mâinile deasupra 
capului, lăsând Amuleta din Orynth pe o parte 
înaltă şi sigură a plajei. Degetele îi intrară în nisipul 
moale când, încet, îşi arcui spatele. 

Rowan îi urmări fiecare mişcare, fiecare 
tresărire a muşchilor şi a pielii. Când privirea îi 
zăbovi asupra sânilor pe care apa mării lucea, 
lăcomia i se citi pe chip. 

Apoi privirea îi alunecă mai jos. Mai jos. Şi, 
când zăbovi în partea superioară a coapselor ei, cu 
ochii strălucindu-i, Aelin îl întrebă: 

— Ai de gând să rămâi gură-cască toată seara? 

Rowan deschise uşor gura şi respiră sacadat, 
corpul său arătându-i ei exact unde avea să se 
ajungă. 

Un vânt-fantomă şuieră printre palmele lui, 
şoptind peste nisip. Magia ei o furnică atunci când 
mai mult simţi decât văzu scutul lui Rowan 
cuprinzându.-i. Ea îşi trimise puterea peste scutul în 
care lovi şi bătu cu scântei de foc. 

Caninii lui Rowan licăriră. 

— Nimic nu o să treacă de scut. Şi nimic nu o 
să mă rănească. 

Ea simţi cum i se relaxă pieptul. 

— Este atât de diferit? Cu cineva ca mine? 

— Nu ştiu, recunoscu Rowan şi îi privi din nou 
trupul ca şi când, prin pielea ei, ar fi putut să-i 
vadă inima aprinsă. Nu am fost niciodată cu... 
cineva egal mie. Nu mi-am permis să fiu atât de 
dezlănţuit. 

Pentru că orice fărâmă din puterea ei ricoşa 
din Rowan. Ea se sprijini pe coate, ridicându-şi 
gura spre noua cicatrice de pe umărul lui, rana 
fiind mică şi zimţată - lată cât un vârf de săgeată - 
şi o sărută o dată, de două ori. 

Rowan era atât de încordat deasupra ei, încât 
ea credea că muşchii aveau să-i explodeze. Insă 
mâinile lui îi alunecară blând pe spate, mângâindu- 
i uşor cicatricele şi tatuajele făcute de el, care le 
acopereau. 

Valurile o gâdilau şi mângâiau, iar el îşi dori să 
stea deasupra ei, dar ea îi atinse pieptul cu palma 
şi îl opri, zâmbindu-i pe buze. 

— Dacă suntem egali, atunci nu înţeleg de ce 
încă eşti pe jumătate îmbrăcat. 

Ea nu îi dădu şansa să-i explice când îşi trecu 
limba peste conturul buzelor lui şi-i desfăcu uzata 

el respira. 

Şi, doar ca să vadă ce ar fi făcut, îl pipăi prin 
pantaloni. 

Rowan înjură. 

Ea râse uşor, îi sărută din nou cea mai 
proaspătă cicatrice şi, încet şi indolent, îşi cobori 
un deget, privindu-l în ochi cu fiecare centimetru 
pe care îl atingea. 

Şi când Aelin îl atinse din nou cu palma, îi 
spuse: 

— Eşti al meu. 

Rowan începu să respire din nou, sacadat şi 
frenetic, în timp ce valurile se spărgeau în jurul lor. 
Ea îi descheie primul nasture de la pantaloni. 

— Sunt al tău, mărâi el. 

Un alt nasture fu desfăcut. 

— Şi mă iubeşti, spuse ea. 

Nu era o întrebare. 

— La nesfârşit, şopti el. 

Ea descheie cel de-al treilea şi ultimul nasture, 
iar el îi dădu drumul ca să-şi arunce pantalonii pe 
nisipul din apropiere, cu tot cu lenjeria intimă. Gura 
i se uscă în timp ce îl privi cu atenţie. 

Rowan fusese născut şi antrenat pentru luptă, 
fiecare centimetru al trupului său fiind al unui 
războinic pursânge. 

Era cel mai frumos lucru pe care îl văzuse ea 
vreodată. Al ei... era al ei şi... 

— Tu eşti a mea, şopti Rowan, iar ea simţi 
afirmaţia în oase şi-n suflet. 

— Sunt a ta, îi răspunse Aelin. 

— Şi mă iubeşti. 

In spatele ferocităţii, o speranţă şi o bucurie 

tăcută i se citeau în privire. 

— La nesfârşit. Prea mult timp fusese singur şi 
rătăcit. Acum, nu mai era. 

Rowan o sărută din nou. Încet. Blând. Îşi 
strecură o mână pe abdomenul ei, în vreme ce se 
aplecă peste ea, lipindu-şi şoldurile de ale ei. 
Atingerea o făcu să suspine uşor; mai suspină încă 
o dată atunci când monturile lui o atinseră sub 
sânul greu, care o durea. Apoi se aplecă să-l sărute 
şi pe celălalt. 

Îi atinse sfârcurile cu dinţii, iar ea închise ochii 
şi gemu. 

O, zeilor! O, pe toţi zeii! Rowan ştia ce făcea; 
chiar ştia ce făcea. 

El îşi plimbă buzele pe sfârcurile ei, iar ea îşi 
lăsă capul pe spate, înfigându-şi degetele în umerii 
lui, îndemnându-l să cuprindă mai mult, mai 
apăsat. 

Rowan îşi mârâi aprobarea, cu limba încă pe 
sânul ei, mângâind-o lent dinspre coaste către talie 
şi coapse şi, apoi, din nou, spre sâni. Arcuirea ei fu 
o cerere nerostită... 

O atingere-fantomă, ca şi când vântul nordic s- 
ar fi întrupat, trecu peste sânii ei goi. 

Aelin izbucni în flăcări. 

Roşul, auriul şi albastrul care izbucniră în jurul 
lor, luminând palmele care se înălţau peste 
marginea plajei ale cărei valuri se spărgeau în 
spatele lor, îl făcură pe Rowan să râdă misterios. 
Poate că ea ar fi intrat în panică şi s-ar fi îngrozit, 
dacă el nu şi-ar fi întins buzele către ale ei, dacă 
mâlinile-fantomă de vânt rece nu ar fi continuat să 
îi mângâie sânii, dacă propria lui mână nu ar fi 

continuat să o mângâie, tot mai aproape de locul 
în care avea nevoie de el. 

— Eşti minunată, îi şopti el pe buze şi-şi 
strecură limba în gura ei. 

Când îi simţi duritatea împingându-se în ea, îşi 
ridică şoldurile, simțind nevoia să se frece de el, să 
facă orice ca să-şi domolească dorinţa crescândă 
dintre picioare. Rowan gemu, iar ea se întrebă 
dacă în lume mai exista vreun mascul atât de 
despuiat şi de aplecat peste o femeie în flăcări, 
care să se fi uitat la flăcările acelea fără pic de 
frică. 

Ea îşi strecură mâna între ei şi, când îl strânse, 
se minună de oţelul înfăşurat în catifea, iar Rowan 
gemu din nou, împingându-se în mâna ei. Nu-l mai 
sărută şi-i fixă ochii verzi cu privirea în timp ce îşi 
mişcă mâna de-a lungul lui. El îşi cobori capul - nu 
ca să o sărute, ci să vadă unde îl mângâia. 

Un vânt şuierător, plin de gheaţă şi de zăpadă, 
suflă în jurul lor. Şi fu rândul ei să râdă. Dar Rowan 
o apucă de încheietură şi îi îndepărtă mâna. Ea 
deschise gura ca să protesteze, dorindu-şi să-l 
atingă mai mult, să-l guste mai mult. 

— Lasă-mă, mârâi Rowan pe pielea udă dintre 
sânii ei. Lasă-mă să te ating! 

Vocea îi tremură suficient, încât Aelin să-i 
ridice bărbia cu degetul mare şi cu cel arătător. 

Un licăr de frică şi uşurare străluci sub lăcomia 
lucioasă. Ca şi când ar fi atins-o atât cât să-şi 
aducă aminte că ea reuşise astăzi şi că era în 
siguranţă, dar şi ca să o facă să se simtă bine. Ea 
se ridică, atingându-şi uşor buzele de ale lui. 

— Fii cât poţi de rău, prinţe! 

Rowan îi zâmbi periculos când se retrase ca să- 
şi plimbe mâna lată de la gâtul ei şi până la 
încheietura coapselor sale. Atingerea posesivă o 
făcu să se cutremure şi începu să respire sacadat 
când el îi apucă coapsele şi îi desfăcu picioarele, 
expunând-o pe deplin în faţa lui. 

Un alt val se sparse şi se despărţi în jurul lor, 
iar ea simţi apa ca pe o mie de săruturi de-a lungul 
pielii. Rowan îi sărută buricul şi apoi şoldul. 

Aelin nu-şi putea lua ochii de la părul lui 
argintiu, care strălucea de la apa sărată şi în 
lumina lunii, de la mâinile care o ţineau când el îşi 
plecă uşor capul între picioarele ei. 

Şi, când Rowan o gustă pe plajă, când râse pe 
pielea-i udă în timp ce ea îi strigă răguşit numele, 
ţipetele răsunând printre palmieri, nisip şi apă, 
Aelin renunţă să mai gândească. 

Aelin se mişcă,  unduindu-şi  şoldurile, 
implorându-l să continue. Aşadar, Rowan o făcu, 
strecurându-şi un deget înăuntru când îi alintă cu 
limba locul acela şi, o, pe toţi zeii, ea avea să 
izbucnească într-un foc stelar... 

— Aelin, spuse el, rostindu-i numele ca pe o 
rugăminte. 

— Te rog! gemu ea. Te rog! 

Cuvântul îl înnebuni. Rowan se ridică din nou 
deasupra ei, iar ea scoase un sunet care ar fi putut 
fi un scâncet sau numele lui. 

Rowan îşi sprijini o mână în nisipul de lângă 
capul ei, o apucă de păr şi, cu cealaltă mână, se 
ghidă în ea. La prima împingere, ea îşi uită numele. 
Şi, când o pătrunse cu mişcări uşoare de unduire, 

era regină şi că avea un trup al ei şi un regat şi o 
lume de care să aibă grijă. 

După ce Rowan se adânci în ea, tremurând din 
cauza reţinerii când o lăsă să se obişnuiască, ea îşi 
ridică mâinile în flăcări spre faţa lui, vântul şi 
gheaţa  rostogolindu-se şi vuind în jurul lor, 
dansând pe valuri cu panglici de foc. În ochii lor nu 
se citea niciun cuvânt. 

Cuvintele din orice limbă şi din orice lume erau 
insuficiente. 

El se aplecă, revendicându-i gura, când începu 
să se mişte, şi o pătrunse pe deplin. 

Lacrimile, ale ei sau, poate, ale lui, se 
transformară în aburi printre flăcările lui Aelin. 

Ea îşi trecu mâinile pe spatele lui musculos, 
peste cicatricele din lupte şi orori de mult trecute. 
Şi, când mişcările lui deveniră mai profunde, ea îşi 
înfipse degetele, zgâriindu-l cu unghiile pe spate, 
revendicându-l şi însemnându-l. Rowan se retrase 
când văzu sângele, iar ea se arcui, expunându-şi 
gâtul. Pentru el - doar pentru el. 

Magia lui Rowan se dezlănţui, cu toate că-i 
atingea gâtul cu atenţie, în ciuda faptului că-şi 
plimba caninii pe pielea ei. Şi, la atingerea dinţilor 
mortali, moartea care plutea în apropiere, şi la 
mâinile care aveau s-o iubească şi să fie 
întotdeauna blânde cu ea... 

Orgasmul explodă prin ea ca un foc sălbatic. 
Şi, chiar dacă nu îşi aducea aminte cum o chema, 
îşi aduse aminte de numele lui Rowan când îl 
strigă, în timp ce el continua să se mişte, storcând 
fiecare gram de plăcere din ea, focul care ardea 

La vederea nisipului, propriul orgasm îi 
străbătu trupul, iar el îi gemu numele şi, astfel, ea 
şi-l aminti în cele din urmă, fulgerul alăturându-se 
vântului şi gheții, deasupra apei. 

Aelin îl ţinu în acest timp, trimiţându-şi opalul 
de foc al magiei, ca să se împreuneze cu puterea 
lui. Cât timp el se revărsă în ea, fulgerul şi flăcările 
dansară pe mare, fără oprire. 

Fulgerul continuă să lovească, liniştit şi 
minunat, chiar şi după ce el se opri. Sunetele lumii 
se revărsară din nou, respiraţia fiindu-i la fel de 
răguşită ca şuieratul valurilor care se spărgeau în 
timp ce o sărută lent spre tâmplă, nas şi gură. 
Aelin îşi mută privirea de la frumuseţea magiei lor, 
de la frumuseţea /or, şi constată că faţa lui era cea 
mai frumoasă dintre toate. 

Tremura - la fel şi Rowan, care nu se retrăsese 
din ea. El îşi băgă faţa în locul dintre gâtul şi 
umărul ei, respiraţia lui sacadată încălzindu-i 
pielea. 

— Eu niciodată, încercă el să spună răguşit. N- 
am ştiut că poate fi... 

Ea îşi trecu degetele pe spatele lui cu cicatrice, 
de nenumărate ori. 

— Ştiu, şopti ea. Ştiu. 

Deja ştia că îşi dorea mai mult, deja calcula cât 
timp trebuia să-l aştepte. 

— Odată, mi-ai spus că nu muşti femelele altor 
masculi. 

Rowan se încordă un pic, dar ea continuă 
sfioasă: 

— Deci asta înseamnă... că ţi-ai muşca propria 
femelă? 

Înțelegerea licări în ochii verzi când îşi ridică 
fruntea de pe gâtul ei ca să studieze locul în care 
caninii îi străpunseseră pielea. 

— A fost prima dată când mi-am pierdut cu 
adevărat controlul în preajma ta, ştii. Am vrut să te 
arunc de pe o stâncă şi te-am muşcat înainte să-mi 
dau seama ce fac. Cred că trupul meu şi magia 
mea au ştiut. lar tu aveai un gust... Rowan respiră 
sacadat. Atât de bun. Te-am urât pentru asta. Mă 
gândeam mereu la tine. Mă trezeam noaptea cu 
gustul acela pe limbă - mă trezeam cu gândul la 
gura ta spurcată şi frumoasă. El îşi trecu degetul 
mare peste buzele ei. Nu vrei să ştii la ce lucruri 
depravate m-a făcut gura ta să mă gândesc. 

— Hmm, şi reciproca e valabilă, dar nu mi-ai 
răspuns la întrebare, spuse Aelin când îşi înfipse 
degetele de la picioare în nisipul ud şi în apa caldă. 

— Da, spuse apăsat Rowan. Unor masculi le 
place să o facă. De plăcere, ca să-şi marcheze 
teritoriul... 

— Femelele îi muşcă pe masculi? 

El începu din nou să se întărească în ea, când 
întrebarea pluti în aer. O, pe toţi zeii - iubiții Fae. 
Ce norocoase ar fi fost toate să aibă unul! 

— Vrei să mă muşti? o întrebă Rowan răguşit. 

Aelin îi privi gâtul, corpul minunat şi chipul pe 
care, cândva, îl urâse cu atâta înverşunare. Şi se 
întrebă dacă era posibil să iubeşti pe cineva atât 
de mult, încât să mori din cauza asta. Dacă era 
posibil să iubeşti pe cineva atât de mult încât 
timpul, distanţa şi moartea să nu reprezinte niciun 
pericol. 

— Doar de gât? 

Rowan făcu ochii mari, iar faptul că se împinse 
în ea îi oferi răspunsul. 

Se mişcară împreună, unduindu-se ca marea 
din faţa lor, iar când Rowan îi strigă din nou 
numele în întunericul împestriţat de stele, Aelin 
speră că zeii auziră şi îşi dădu seama că zilele lor 
erau acum numărate. 


Capitolul 39 


Rowan nu ştia dacă trebuia să fie amuzat, 
încântat sau un pic îngrozit că fusese binecuvântat 
cu o regină şi o iubită căreia îi păsa atât de puţin 
de decenţa publică. Făcuse dragoste cu ea de trei 
ori pe plajă - de două ori pe nisip, apoi a treia oară 
în apa caldă. Şi totuşi, sângele îi era încă fierbinte. 
Şi îşi dorea să o mai facă. 

Înotaseră în apele puţin adânci ca să se spele 
de nisipul lipit de ei, dar Aelin îi cuprinsese talia cu 
picioarele, îl sărutase pe gât, apoi îi linsese 
urechea, iar el i-o muşcase pe a ei şi o pătrunsese 
încă o dată. Ştia de ce el avea nevoie de contact 
fizic, de ce avea nevoie să o guste, pentru ca mai 
apoi să o aibă. Şi ea avea nevoie de aceleaşi 
lucruri. 

El încă avea nevoie de asta. După prima dată, 
fusese lăsat să îşi revină, ca să-şi recupereze 
minţile, după ce împreunarea îl... dezlănţuise. Il 
distrusese şi îl recrease. Magia lui fusese un 
cântec, iar ea fusese... A 

Nu mai avusese pe cineva ca ea. li oferise tot 
ce-i oferise el. Şi când ea îl muşcase în timpul celei 

spulberase şase dintre palmierii din apropiere când 
avusese un orgasm atât de puternic, încât crezuse 
că trupul avea să i se împrăştie. 

După ce terminaseră, ea voise să se întoarcă în 
Golful Craniului îmbrăcată doar în flăcări, dar el îi 
dăduse cămaşa şi cureaua lui, care nu o acopereau 
suficient - mai ales picioarele-i frumoase -, măcar 
aşa nu ar mai fi iscat o revoltă. 

Era sumar îmbrăcată. Şi, în clipa în care ar fi 
intrat în raza de acţiune a oricărei fiinţe, poseda un 
simţ supranatural al mirosului şi ar fi fost evident 
ce făcuseră pe plajă. 

El o marcase - mai intens decât mirosul pe 
care îl avusese ea înainte. O marcase profund, iar 
aşa ceva nu mai putea fi anulat, spălat. Se 
revendicaseră reciproc, iar Rowan ştia că ea era 
conştientă de ce însemna asta - la fel ca şi el... 
Ştia că fusese alegerea ei. O decizie finală în ceea 
ce-l privea pe cel cu care avea să-şi împartă patul 
regal. 

Avea să încerce să se ridice la înălţimea 
onoarei - să găsească un mod de a dovedi că el o 
merita, că ea nu pariase pe cine nu trebuia. 
Cumva, avea să o câştige. Chiar dacă, în afară de 
inima şi de magia lui, nu prea avea ce să-i ofere. 

Dar o cunoştea pe regina lui. Şi ştia că, în 
ciuda a ceea ce făcuseră, Aelin îl ţinuse pe plajă şi 
ca să-i evite pe ceilalţi. Ca să le evite întrebările şi 
cererile. Dar el făcu un pas în Trandafirul 
Oceanului, văzu lumina din camera lui Aedion şi 
ştiu că prietenii lor nu aveau să renunţe atât de 
uşor. 

Într-adevăr, Aelin se încrunta spre lumină - 

deşi îngrijorarea dispăru rapid când îşi aminti de 
creatura care fusese atât de mult inconştientă. În 
picioarele goale, nu făcu niciun zgomot pe scări şi 
pe hol când se grăbi spre camera ei, fără să se 
deranjeze să bată înainte de a deschide uşa. 

Rowan expiră brusc, încercând să-şi adune 
magia ca să răcească focul care încă îi încălzea 
sângele şi să-şi calmeze instinctele care-i urlau nu 
să o aibă, ci să elimine orice altă ameninţare. 

Pentru orice mascul Fae, momentul în care îşi 
făcea o iubită era periculos. Mai rău, când asta 
însemna ceva mai mult. 

Dorian şi Aedion stăteau în cele două fotolii din 
faţa şemineului întunecat, cu braţele încrucişate. 

Şi verişorul ei păli probabil de groază când o 
mirosi pe Aelin - semnele amândurora fiind şi 
vizibile, şi invizibile. 

Lysandra stătea în pat, trasă la faţă, dar miji 
ochii spre regină. Creatura metamorfică fu cea 
care o întrebă mieros: 

— Ţi-a plăcut? 

Aedion nu îndrăzni să se mişte şi, din privire, îl 
avertiză pe Dorian să-i urmeze exemplul. Rowan îşi 
domoli furia când îi văzu pe ceilalţi masculi lângă 
regina lui, amintindu-şi că erau prietenii lui, dar... 

Furia sălbatică se poticni când o simţi pe Aelin 
înfiorându-se  uşurată, acum că o găsise pe 
creatura metamorfică aproape vindecată şi lucidă. 
Insă regina lui nu făcu decât să ridice din umeri. 

— Nu e ăsta singurul lucru la care sunt buni 
masculii Fae? 

Rowan ridică din sprâncene, chicotind când se 

timpul, cum rostise cuvinte ca te rog şi o, pe toți 
Zeii, iar apoi alte câteva rugăminţi. Avea să-i facă 
plăcere să o audă rostind din nou vorbele cărora 
nu le dădea glas prea des. 

Aelin îi aruncă o privire  încruntată, 
provocându-l să o spună. Şi, în ciuda faptului că 
tocmai fusese a lui, în ciuda faptului că încă îi 
simţea gustul, Rowan ştia că, data viitoare, ea nu 
avea să mai primească restul lucrurilor pe care şi 
le dorea. 

Aelin roşi ca şi când i-ar fi citit gândurile, dar 
luă amuleta de la gât, o lăsă pe masa joasă dintre 
Aedion şi Dorian şi spuse: 

— Am aflat că asta este a treia cheie Wyrd din 
Wendlyn. 

Linişte. 

Apoi, ca şi când nu le-ar fi distrus orice 
sentiment de siguranţă pe care-l mai aveau, Aelin 
scoase Ochiul distrus al Elenei din sac, îl aruncă o 
dată în aer şi făcu semn din bărbie spre Regele 
Adarlanului. 

— Cred că este timpul să-ţi cunoşti strămoşii. 


Dorian ascultă povestea lui Aelin. 

Despre cheia Wyrd pe care o purtase în secret, 
despre ce se întâmplase în acea zi în golf, despre 
cum îl păcălise pe Lorcan şi cum spera că asta 
avea să-l conducă, în cele din urmă, pe războinic 
din nou la ei - cu celelalte două chei în mâini. Şi 
cum, cu puţin noroc, urmau să găsească Lacătul pe 

Stâncoase - singurul lucru capabil să unească din 
nou cheile Wyrd în poarta din care fuseseră făcute 
şi să pună capăt amenințării lui Erawan pentru 
totdeauna - aşa cum i se ordonase de două ori. 

Niciun număr de aliaţi nu ar fi contat, dacă nu 
ar fi putut să-l împiedice pe Erawan să folosească 
acele chei ca să dezlănţuie hoardele de Valgi din 
propriul regat, asupra ținutului Erilea. Faptul că 
avea cele două chei deja adusese prea mult 
întuneric. Dacă ar fi obținut-o pe a treia, dacă ar fi 
reuşit să stăpânească Poarta Wyrd şi să o deschidă 
spre orice lume dorea şi ar fi folosit-o ca să invoce 
orice armată cuceritoare... Ei trebuiau să găsească 
Lacătul, ca să anuleze cheile. 

Când regina termină, Aedion se înfuria în 
tăcere, Lysandra se încrunta, iar Aelin stingea 
acum lumânările din cameră, fluturându-şi uşor 
mâna. Două volume vechi, scoase din desagile 
pline ale lui Aedion, stăteau deschise pe masă. El 
cunoştea cărţile - nu ştia că ea le luase din 
Rifthold. Ochiul Elenei, amuleta din metal răsucit, 
era pe unul din ele când Aelin verifică însemnele 
de pe o pagină pătată de vreme. 

intunericul se lăsă când ea îşi folosi propriul 
sânge ca să scrijelească însemnele pe podeaua din 
lemn. 

— Se pare că o să datorăm mai mulţi bani 
pentru câte am distrus în oraşul ăsta, mormăi 
Lysandra. 

Aelin pufni. 

— O să mutăm covorul ca să o acoperim. Ea 
termina de făcut un semn - un semn Wyrd, îşi 

în pumn Ochiul. 

— Şi acum? întrebă Aedion. 

— Acum o să ne ţinem gurile, spuse dulce 
Aelin. 

Lumina lunii acoperi podeaua, devorată de 
liniile întunecate pe care ea le incrustase. Aelin se 
îndreptă spre locul în care Rowan stătea fără 
cămaşă la marginea patului, din cauză că regina o 
purta acum, şi luă un loc lângă el, punându-şi o 
mână pe genunchiul lui. 

Lysandra fu prima care observă. 

Ea se ridică în pat, ochii verzi strălucindu-i ca 
ai unui animal când lumina lunii de pe semnele 
sângerii păru să sclipească. Aelin şi Rowan se 
ridicară în picioare. Dorian se holbă la semne, la 
lumina lunii, la raza care strălucea prin uşile 
deschise ale balconului. 

Ca şi când însăşi lumina ar fi fost o uşă, raza se 
transformă într-o siluetă umană. 

Aceasta pâlpâi, conturul fiind abia vizibil. Ca o 
născocire dintr-un vis. 

Lui Dorian i se ridică părul de pe braţe, iar el 
avu înţelepciunea să alunece de pe scaun şi să se 
lase într-un genunchi atunci când îşi plecă fruntea. 

Fu singurul care făcu gestul. Singurul, îşi dădu 
el seama, care vorbise cu partenerul Elenei, Gavin. 
Cu mult timp în urmă - într-o altă viaţă. Încercă să 
nu se gândească la ce însemna acum faptul că 
purta sabia lui Gavin, Damaris. Aelin nu i-o ceruse 
înapoi - nu părea înclinată să o facă. 

Vocea înăbuşită a unei femei, care parcă ar fi 
strigat din depărtare, pâlpâi în interiorul şi în 
exteriorul imaginii. 

— Prea departe, spuse încet o voce tânără. 

Aelin înaintă şi închise cărţile vechi de vrăji 
înainte de a le stivui zgomotos. 

— Ei bine, Rifthold nu este chiar disponibil, iar 
mormântul tău este distrus, aşa că a; ghinion. 

Dorian îşi înălţă capul când privi între silueta 
pâlpâitoare din raze de lună şi tânăra regină din 
carne şi sânge. 

Trupul nedesăvârşit al Elenei dispăru şi apoi 
reapăru, ca şi când vântul ar fi deranjat-o. 

— Nu - rezist... 

— Atunci nu am să te rețin mult. Vocea lui 
Aelin era tăioasă ca o lamă. Fără jocuri. Fără 
jumătăţi de adevăr. De ce a venit astăzi Deanna? 
Înţeleg: este important ca Lacătul să fie găsit. Dar 
ce este? Şi spune-mi la ce s-a referit când mi-a 
spus „Regina căreia i s-a promis”. 

Ca şi când cuvintele ar fi lovit-o pe regina 
moartă ca un fulger, înaintaşa lui îşi făcu fizic 
apariţia. 

Era splendidă: chipul îi era tânăr şi serios, iar 
părul lung, alb-argintiu - ca al lui Manon - iar 
ochii... De un albastru uimitor. Ea îl fixă cu privirea, 
rochia galbenă pe care o purta fluturând pe o 
briză-fantomă. 

— Ridică-te, tinere rege! 

Aelin pufni. 

— Putem să nu ne jucăm de-a spiritul antic şi 
sfânt? 

Însă Elena se uită cu atenţie la Rowan şi la 
Aedion. Gâtul zvelt şi alb i se mişcă. 

Şi Aelin, pe toţi zeii, pocni din degete spre 
regină - o dată, de două ori - atrăgându-i din nou 

atenţia asupra ei. 

— Bună, Elena, spuse ea tărăgănat, mă bucur 
să te văd. A trecut ceva timp. Vrei să-mi răspunzi 
la nişte întrebări? 

lritarea licări în ochii reginei moarte. Dar Elena 
îşi ţinu bărbia ridicată şi umerii drepţi. 

— Nu am mult timp. Îmi este prea greu să 
menţin legătura, atât de departe de Rifthold. 

— Ce surpriză! 

Cele două regine se priviră. 

Elena începu prima: 

— Deanna este o zeiţă. Nu are reguli şi coduri 
morale, aşa ca noi. Pentru ea, timpul nu există aşa 
cum există pentru noi. Ţi-ai lăsat magia să atingă 
cheia, cheia a deschis o uşă, iar Deanna s-a 
întâmplat să te urmărească atunci. Că ţi-a vorbit 
este un dar în sine. Faptul că ai reuşit să o alungi 
înainte să fie pregătită... Nu o să uite prea curând 
insulta, Maiestate. 

— Poate să-şi aştepte rândul, spuse Aelin. 

Elena scutură din cap. 

— Sunt... atât de multe lucruri pe care nu am 
apucat să ţi le spun. 

— Cum ar fi că tu şi Gavin nu l-aţi ucis pe 
Erawan, că aţi minţit în privinţa asta şi că ne-aţi 
lăsat pe noi să ne ocupăm de el? 

Dorian riscă să arunce o privire spre Aedion, 
dar chipul de general îi era dur şi calculat - aţintit 
asupra reginei moarte care acum se afla în cameră 
cu ei. Lysandra - Lysandra dispăruse. 

Nu de tot, ci în forma ei de leopard-fantomă, 
furişându-se printre umbre. Rowan îşi sprijinea 
nonşalant mâna pe sabie, deşi magia lui Dorian 

străbătu camera şi îşi dădu seama că arma trebuia 
să fie distragerea fizică în faţa loviturii magice pe 
care i-ar fi dat-o Elenei, dacă ar fi îndrăznit să se 
uite ciudat la Aelin. Într-adevăr, un scut dur din aer 
le despărţea pe cele două regine şi sigila şi 
camera. 

Elena scutură din cap, iar părul argintiu pluti. 

— Trebuia să recuperezi cheile Wyrd înainte ca 
Erawan să ajungă atât de departe. 

— Ei bine, n-am făcut-o! izbucni Aelin. lartă-mă 
dacă nu mi-ai dat nişte instrucţiuni prea clare! 

— Nu am timp să-ţi explic, dar să ştii că a fost 
singura şansă, spuse Elena. Ca să ne salvez, să 
salvez Erilea, a fost unica şansă de care am putut 
să profit. Şi, cu toate replicile lor, regina îi arătă 
palmele lui Aelin. Deanna şi tatăl meu au spus 
adevărul. Credeam... credeam că este stricat, dar 
dacă ei ţi-au spus să găseşti Lacătul... Ea îşi muşcă 
buza. 

— Brannon mi-a spus să merg în Mlaştinile 
Stâncoase din Eyllwe ca să găsesc Lacătul, zise 
Aelin. Unde, mai exact, în mlaştini? 

— Cândva, în mijlocul mlaştinilor, a existat un 
oraş imens, şopti Elena. Acum, este pe jumătate 
înecat pe câmpie. Într-un templu din centru, am 
lăsat rămăşiţele Lacătului. Eu nu am... Tatăl meu a 
plătit un preţ înfiorător pentru Lacăt. L-a costat... 
trupul mamei mele, viaţa ei muritoare. Un Lacăt 
pentru cheile Wyrd - ca să sigileze poarta şi să 
unească cheile pentru totdeauna. Nu am înţeles 
pentru ce a fost făcut; tatăl meu nu mi-a spus 
nimic până când nu a fost prea târziu. Nu ştiam 

şi că putea să sigileze orice voiam noi. Aşadar, l- 
am furat. L-am folosit pentru mine, pentru poporul 
meu. De atunci, plătesc pentru asta. 

— L-ai folosit ca să-l închizi pe Erawan în 
cavou, spuse încet Aelin. 

Expresia rugătoare dispăru de pe chipul Elenei. 

— În ziua aceea, prietenii mei au murit în valea 
din Munţii Negri pentru ca eu să pot avea şansa de 
a-l opri. Le-am auzit ţipetele chiar dacă eram în 
mijlocul taberei lui Erawan. Nu mă voi scuza că am 
încercat să opresc  măcelul pentru ca 
supraviețuitorii să poată avea un viitor. Pentru ca 
tu să poţi avea un viitor. 

— Deci ai folosit Lacătul şi apoi l-ai ascuns 
printre dărâmături? 

— L-am lăsat pe câmp, în oraşul sfânt - în 
amintirea vieților pierdute. Dar un cataclism imens 
a scuturat pământul după câteva zeci de ani... iar 
oraşul s-a scufundat, apa din mlaştină s-a revărsat, 
iar Lacătul a fost uitat. Nu l-a mai recuperat 
nimeni. Puterea lui a fost deja folosită. Era doar o 
bucată de metal şi sticlă. 

— lar acum nu este? 

— Dacă tatăl meu şi Deanna ţi-au spus despre 
el, înseamnă că are un rol important în oprirea lui 
Erawan. 

— lartă-mă dacă nu am încredere în cuvântul 
unei zeițe care a încercat să mă folosească drept 
paiaţă ca să distrugă oraşul. 

— Metodele ei sunt indirecte, dar probabil că 
nu a vrut să-ţi facă rău... 

— Pe naiba! 

Elena pâlpâi din nou. 

— Du-te în Mlaştinile Stâncoase şi găseşte 
Lacătul! 

— l-am spus lui Brannon şi am să-ţi spun şi ţie: 
avem lucruri mai importante de făcut... 

— Mama mea a murit ca să făurească Lacătul! 
izbucni Elena, ochii arzându-i strălucitor. A 
renunţat la corpul ei muritor ca să poată fauri 
Lacătul pentru tatăl meu. Eu am fost cea care nu l- 
a folosit aşa cum trebuia. 

Aelin clipi, iar Dorian se întrebă dacă ar fi 
trebuit să-şi facă griji cu adevărat când ea rămase 
fără cuvinte. 

— Cine a fost mama ta? şopti Aelin. 

Dorian se gândi la toate lecţiile de istorie 
despre casa lui regală, dar nu reuşi să îşi 
amintească. 

Elena scoase un sunet care ar fi putut să fie un 
suspin, imaginea ei estompându-se în pânze de 
păianjen şi raze de lună. 

— Cea care l-a iubit cel mai mult pe tatăl meu. 
Cea care l-a binecuvântat cu nişte daruri atât de 
puternice, iar apoi s-a întrupat într-o muritoare şi i- 
a oferit darul inimii ei. 

Lui Aelin i se înmuiară braţele pe lângă corp. 

— Rahat! zise brusc Aedion. 

Elena râse fără să se amuze când îi spuse lui 
Aelin: 

— De ce crezi că arzi atât de strălucitor? Nu 
doar sângele lui Brannon îţi curge prin vene. Ci şi 
al Malei. 

— Mala, Aducătoarea-Focului, era mama ta, 
şopti Aelin. 

Elena deja dispăruse. 

— Sincer, este o minune că nu v-aţi ucis una 
pe cealaltă, spuse Aedion. 

Dorian nu se deranjă să-l corecteze spunându-i 
că, tehnic vorbind, era imposibil, având în vedere 
că una din ele era deja moartă. Mai degrabă, se 
gândi la tot ce spusese şi ceruse regina. Rowan, 
tăcut, părea să facă acelaşi lucru. Lysandra 
adulmecă semnele de sânge ca şi când ar fi vrut să 
verifice dacă rămăşiţele anticei regine mai erau 
prin preajmă. 

Aelin se uită pe uşile deschise ale balconului cu 
ochii mijiţi şi cu buzele strânse. Işi desfăcu pumnul 
şi studie Ochiul Elenei, pe care-l mai ţinea încă în 
palmă. 7 

Ceasul bătu ora unu dimineață. Incet, Aelin se 
întoarse spre ei. Spre el. 

— Sângele Malei ne curge prin vene, spuse ea 
răguşit, strângând Ochiul înainte să îl bage în 
buzunarul de la cămaşă. 

El clipi, dându-şi seama că, într-adevăr, aşa 
era. Că poate amândouă fuseseră considerabil 
înzestrate din cauza asta. Dorian i se adresă lui 
Rowan, doar pentru că el ar fi putut auzi sau vedea 
ceva în toate călătoriile lui: 

— Chiar e posibil ca un zeu să devină muritor? 

Rowan, care o urmărise pe Aelin cu o oarecare 
prudenţă, se întoarse spre el. 

— Nu am auzit niciodată de aşa ceva. Dar... 
Fiinţele Fae au renunţat la nemurire ca să-şi lege 
vieţile de cele ale partenerilor lor muritori. 

Lui Dorian i se părea că Aelin se uita în mod 
voit atent la un punct de pe cămaşa ei. 


— Cu siguranţă Mala a găsit un mod să facă 

asta. 

— Nu este doar posibil, murmură Aelin. A 
făcut-o. Acel... puț de putere pe care l-am 
descoperit azi... Era chiar de la Mala. Poate că 
Elena este în multe feluri, dar nu o mincinoasă. 

Lysandra reveni la forma ei umană, clătinându- 
se suficient, încât se aşeză pe pat înainte ca 
Aedion să se mişte, ca să o ajute să-şi menţină 
echilibrul. 

— Deci ce facem acum? întrebă ea, cu o voce 
slabă. Flota lui Erawan se ascunde în Golful din 
Oro; Maeve navighează spre Eyllwe. Dar niciunul 
nu ştie că noi avem cheia asta Wyrd - sau că 
Lacătul există... şi se află chiar între armatele lor. 

Pentru o clipă, Dorian se simţi un prost inutil, în 
timp ce ei toţi, inclusiv el, se uitară la Aelin. Era 
Regele Adarlanului, îşi aminti el. Era egalul ei. 
Chiar dacă pământurile şi oamenii îi fuseseră 
furaţi, iar capitala prădată. 

Aelin se frecă la ochi cu degetul mare şi cel 
arătător, expirând prelung. 

— Chiar o urăsc pe flecara aia bătrână. 

Ea îşi ridică privirea, studiindu-i pe toţi şi spuse 
simplu: 

— Dimineaţă, o să navigăm spre Mlaştinile 
Stâncoase ca să găsim Lacătul. 

— Rolfe şi mycenienii? întrebă Aedion. 

— El o să-şi ia jumătate din flotă ca să-i 
găsească pe ceilalţi mycenieni, oriunde s-ar 
ascunde. Apoi au să navigheze toţi spre nord, către 
Terrasen. 

— Riftholdul este la mijlocul drumului, patrulat 


de balauri, replică Aedion. Şi reuşita planului 

depinde de credinţa noastră că Rolfe o să se ţină 
de cuvânt. 

— Rolfe ştie cum să se ferească, spuse Rowan. 
Singura soluţie este să avem încredere în el. Şi şi-a 
respectat promisiunea făcută lui Aelin în ceea ce-i 
priveşte pe sclavi, de acum doi ani şi jumătate. 

Nu exista nicio îndoială în privinţa motivului 
pentru care Aelin îl făcuse să şi-o respecte. 

— Şi cealaltă jumătate a flotei lui Rolfe? insistă 
Aedion. 

— Câteva nave au să rămână să păzească 
arhipelagul, spuse Aelin. Şi altele au să ne 
însoţească în Eyllwe. 

— Nu poţi să lupţi împotriva flotei lui Maeve cu 
o parte din cea a lui Rolfe, spuse Aedion, 
încrucişându-şi braţele. Dorian îşi înghiţi propriul 
argument, lăsându-l pe general să termine de 
vorbit. Ca să nu mai vorbim de forţele din Morath. 

— Nu am de gând să mă duc acolo ca să mă 
lupt, fu tot ce spuse Aelin. 

Şi nimic mai mult. 

Apoi ei se împrăştiară, Aelin şi Rowan plecând 
în camera lor. 

Dorian rămase treaz, chiar şi când însoțitorii lui 
începură să respire profund şi lent. Se gândi la 
fiecare cuvânt rostit de Elena, se gândi la apariţia 
de demult a lui Gavin, care îl trezise ca să o 
oprească pe Aelin să deschidă portalul acela. Poate 
că Gavin o făcuse nu ca să o cruţe pe Aelin, ci ca 
să-i împiedice pe zeii care aşteptau cu ochi reci să 
o prindă, aşa cum o făcuse azi Deanna. 

El îşi alungă temerile, hotărând să se 
gândească la asta într-un moment în care ar fi fost 

mai puţin înclinat să tragă concluzii greşite. Dar, în 
mintea lui, firele formau o structură în nuanţe de 
roşu, verde, auriu şi albastru, care străluceau şi 
zvâcneau, şoptindu-şi secretele în limbi nevorbite 
în lumea asta. 


La o oră după răsărit, ei plecară din Golful 
Craniului cu cea mai rapidă navă de care se putea 
lipsi Rolfe. Rolfe nu se deranjă să-şi ia rămas-bun, 
ocupându-se deja de pregătirea flotei înainte de a 
părăsi portul scânteietor şi de a naviga în 
arhipelagul luxuriant de dincolo de el. Totuşi îi oferi 
lui Aelin un dar de despărţire: coordonatele vagi 
ale Lacătului. Harta lui le găsise - sau, mai 
degrabă, găsise indicii despre acestea. Probabil că 
era protejat, îi avertizase căpitanul, dacă tatuajul 
său nu reuşise să-l localizeze cu precizie. Dar era 
mai bine decât nimic, presupusese Dorian. La fel 
mormăise şi Aelin. 

În aer, Rowan dădu târcoale în forma sa de 
uliu, uitându-se în faţă şi în spate. Fenrys şi Gavriel 
erau la vâsle, ajutându-i să iasă din port - la fel şi 
Aedion, aflat la o distanţă confortabilă de tatăl său. 

Dorian stătea la cârma de lângă căpitanul 
posac şi scund - o femeie mai în vârstă, care nu se 
arăta deloc interesată să discute cu el, fie că era 
rege ori ba. Lysandra înota în valurile de dedesubt 
într-o formă sau alta, păzindu-i de amenințările din 
adâncuri. 

Insă Aelin stătea singură la provă, cu părul 


blond desfăcut şi plutindu-i în spate, atât de 

nemişcată, încât ar fi putut fi geamăna figurinei 
aflate la zeci de centimetri dedesubt. Soarele care 
răsărea o îmbrăca într-o strălucire aurie, focul 
lunar care ameninţase să-i distrugă pe toţi fiind de 
nevăzut. 

Dar, chiar dacă regina sclipea în faţa umbrelor 
lumii... o urmă de răceală îi atinse inima lui Dorian. 

lar el se întrebă dacă nu cumva Aelin privea 
arhipelagul, marea şi cerul, ca şi când nu avea să 
le mai vadă niciodată. 


După trei zile, aproape ieşiseră din arhipelag. 
Dorian era din nou la cârmă, Aelin la provă, iar 
ceilalţi, fie erau plecaţi în recunoaştere, fie se 
odihneau. 

Magia sa îl simţi înaintea lui Dorian. O 
conştientizare, un avertisment şi o trezire. 

El scrută orizontul. Războinicii Fae tăcură 
primii. 

La început, păru un nor - un mic nor, aruncat 
de vânt la orizont. Apoi o pasăre mare. 

Când marinarii începură să se grăbească spre 
arme, mintea lui Dorian îi dădu, în sfârşit, un nume 
bestiei care se îndrepta spre ei, cu aripi late şi 
lucioase. Balaur. 

Era numai unul. Şi un singur călăreț. Un călăreț 
care nu se mişca şi al cărui păr alb şi desfăcut 
flutura într-o parte. Aşa cum se înclina şi călăreţul. 

Balaurul zbură mai jos, atingând uşor apa. 
Lysandra fu imediat pregătită, aşteptând ordinul 
reginei de a lua forma în care avea să se lupte cu 

el... 

— Nu. 

Dorian rosti cuvântul fără să se gândească, 
apoi îl spuse de nenumărate ori, în timp ce 
balaurul şi călăreţul se apropiau din ce în ce mai 
mult de navă. 

Vrăjitoarea era inconştientă, iar corpul i se 
apleca într-o parte pentru că nu era trează, pentru 
că era pătată peste tot de sânge albastru. 

— Nu trageţi; nu trageţi... 

Dorian strigă ordinul când se grăbi spre locul în 
care Fenrys îşi încordase arcul, vârful negru al 
săgeţii fiind ţintit spre gâtul expus al vrăjitoarei. 
Cuvintele îi fură înghiţite de strigătele marinarilor 
şi ale căpitanului lor. Magia lui Dorian se extinse 
când o scoase pe Damaris din teacă... 

— Nu trageti! se auzi în vacarm vocea lui Aelin. 

Toţi se opriră. Balaurul zbură mai aproape, 
apoi se înclină, ocolind barca. 

Sângele albastru prinsese coajă pe coastele 
pline de cicatrice ale bestiei. Atât de mult sânge! 
Vrăjitoarea abia stătea în şa. Chipul bronzat îi era 
palid, iar buzele îi erau mai albe decât osul de 
balenă. 

Balaurul descrise un cerc complet, deplasându- 
se mai jos de data asta, pregătindu-se să aterizeze 
cât mai aproape de barcă. Nu ca să atace... ci 
pentru ajutor. 

Pentru o clipă, balaurul se ridică lin peste 
valurile de culoarea cobaltului. Apoi vrăjitoarea se 
înclină atât de mult, încât corpul păru să-i rămână 
fără oase. Ca şi cum, în clipa aceea, în care 


ajutorul era la doar câţiva metri distanţă, norocul 
471 


care o ţinuse călare o părăsi în cele din urmă. 

Liniştea se lăsă pe navă când Manon Cioc- 
negru se rostogoli din şa, căzu prin vânt şi stropi 
de spumă şi atinse suprafaţa apei. 


Partea a doua 
Inimă de Foc 


Capitolul 40 


În cea mai mare parte a dimineţii înnorate şi 
înăbuşitoare, fumul o înţepase pe Elide în ochi. 

Erau doar fermierii care dădeau foc câmpurilor 
rămase necultivate, afirmase Molly, astfel încât 
cenuşa să poată fertiliza pământul pentru recolta 
din anul următor. Mai mult ca sigur, ei erau la o 
distanţă de câţiva kilometri, dar vântul nordic şi 
înviorător avea să poarte fumul şi cenuşa departe. 
Era calea care conducea acasă, spre Terrasen. 

Dar ei nu se îndreptau spre Terrasen. Ei se 
îndreptau către est, direct către coastă. 

Curând, ea trebuia să cotească spre nord. Ei 
trecuseră printr-un oraş - doar unul singur, iar 
cetăţenii acestuia se  săturaseră deja de 
carnavaluri ambulante şi de artişti. Chiar dacă mai 
era până la lăsarea nopţii, Elide ştia deja că, foarte 
probabil, ei ar fi câştigat bani doar cât să-şi 
acopere cheltuielile de şedere. 

Până acum, ea atrăsese în total patru clienţi în 
micul său cort, majoritatea tineri care voiau să afle 
ce fete din sat îi plăceau, abia observând că Elide - 
sub machiajul gros ca o cremă - nu era mai în 
vârstă decât ei. Ei fugiseră când prietenii lor 

trecuseră în grabă, şoptind prin clapele pictate cu 
stele ale cortului că un spadasin cu braţe mari, 
aproape cât trei trunchiuri de copac, dădea un 
spectacol pe cinste. 

Elide se încruntase la tinerii pierde-vară care 
dispărură - unul fără să plătească - şi la Lorcan, 
pentru că îi zădărnicise reprezentanța. 

Ea aşteptă cele două minute înainte să iasă din 
cort, pălăria imensă şi ridicolă pe care i-o îndesase 
Molly pe cap oprindu-se între clape. Din vârf, 
atârnau mărgeluţe şi amulete, iar Elide şi le dădu 
din faţa ochilor, aproape împiedicându-se de 
veşmintele asortate, roşii ca sângele, când se duse 
să vadă ce era cu toată agitația. 

Dacă muşchii lui Lorcan îi impresionaseră pe 
tinerii din oraş, atunci pe tinere le dădeau peste 
cap. 

Şi pe femeile mai în vârstă, îşi dădu seama 
Elide, fără să se deranjeze să-şi facă loc prin 
mulţimea înghesuită din faţa scenei improvizate, 
pe care Lorcan jongla şi arunca săbii şi cuțite. 

Lorcan nu era un artist talentat. Nu, chiar era 
destul de obraznic, încât să pară plictisit acolo sus, 
aproape morocănos. 

Însă trupul fără cămaşă şi uns cu ulei 
compensa lipsa farmecului. Şi, pe toţi zeii... 

Lorcan îi făcea pe tinerii care îi vizitaseră cortul 
să pară... copii. 

El balansa şi-şi arunca armele ca şi cum ar fi 
fost un nimic, iar ea avea sentimentul că 
războinicul nu făcea decât să-şi execute unul 
dintre exercițiile zilnice de întreținere. Dar 


mulţimea încă se mira la fiecare răsucire, şi 

aruncare, şi prindere, iar monedele încă 
zăngăneau în castronelul de la marginea scenei. 

Înconjurat de torţe, părul negru al lui Lorcan 
părea să înghită lumina, ochii negri fiindu-i 
inexpresivi. Elide se întrebă dacă masculul se 
gândea să-i ucidă pe toţi cei care salivau după el 
ca nişte câini în jurul unui os. Nu-l putea 
condamna. 

O picătură de transpiraţie îi curse pe pieptul 
lucrat, prin părul ud şi negru. Elide urmări, uşor 
încremenită, cum stropul de transpiraţie îi alunecă 
încet pe adânciturile musculoase ale abdomenului. 
Mai jos. 

Nu era cu nimic mai bună decât femeile care îi 
făceau ochi dulci, îşi spuse şi fu pe cale să se 
întoarcă în cortul ei, când Molly comentă chiar de 
lângă ea: 

— Soţul tău ar putea doar să stea acolo şi să-ţi 
cârpească ciorapii, şi femeile şi-ar goli buzunarele 
ca să aibă şansa să se holbeze la el. 

— Efectul ăsta l-a avut peste tot pe unde am 
umblat cu fostul nostru carnaval, minţi Elide. 

Molly ţâţâi. 

— Eşti norocoasă că încă se uită la tine aşa 
cum o face, şopti ea când Lorcan îşi aruncă în aer 
sabia, iar oamenii suspinară. 

Elide se întrebă dacă Lorcan s-ar fi uitat măcar 
la ea, în cazul în care i-ar fi spus cum o chema, 
cine era şi ce purta asupra ei. El dormea pe 
podeaua cortului în fiecare seară - nu că ea s-ar fi 
deranjat vreodată să-i ofere salteaua. De obicei, 
intra după ce ea adormea şi pleca înainte să se 


trezească. Ce anume făcea, nu ştia - poate că se 

antrena, de vreme ce corpul lui arăta... aşa. 

Lorcan aruncă trei cuțite în aer şi se plecă în 
faţa mulțimii, fără urmă de modestie sau 
amuzament. Oamenii suspinară din nou când 
cuţitele se îndreptară spre spatele lui expus. 

Dar, cu o mişcare uşoară şi graţioasă, Lorcan 
se răsuci, prinzând fiecare cuţit, unul după celălalt. 

Mulțimea ovaţionă, iar Lorcan se uită liniştit la 
castronelul cu monede. Mai multe din cupru - şi 
câteva din argint - curseră, ca o rafală de ploaie. 

Molly râse încet. 

— Dorinţa şi frica pot să deschidă orice pungă. 
Brusc, îi aruncă o privire. Nu ar trebui să fii în 
cortul tău? 

Elide nu se deranjă să răspundă când plecă şi 
ar fi putut jura că îl simţi pe Lorcan uitându-se la 
pălăria ei şi la mărgelele care se legănau, la 
veşmintele lungi şi voluminoase. Ea continuă să 
meargă şi mai suportă alţi câţiva tineri - şi câteva 
tinere - care îi puseră întrebări despre vieţile lor 
amoroase înainte de a se trezi din nou singură în 
cortul stupid, unde numai sferele de cristal se 
legănau, cu mici lumânări înăuntru, luminând în 
întuneric. 

Aştepta ca Molly să-i strige, în sfârşit, că se 
terminase carnavalul când Lorcan intră în cort, 
aplecându-şi umerii şi ştergându-şi faţa cu o 
bucată de material care, în mod sigur, nu era 
cămaşa lui. 

— Îţi dai seama că Molly o să te implore să 
rămâi, spuse Elide. 

El se aşeză pe scaunul pliant din faţa mesei 


rotunde. 

— Asta e prezicerea ta de profesionistă? 

Ea dădu la o parte un şirag de mărgele care i 
se legănau în ochi. 

— Ţi-ai vândut şi cămaşa? 

Lorcan rânji feroce. 

— Am primit zece monede de cupru pentru ea 
de la nevasta unui fermier. 

Elide se încruntă. 

— Ce dezgustător! 

— Banii sunt bani. Presupun că nu trebuie să-ţi 
faci griji în privinţa asta, cu tot aurul pe care l-ai 
ascuns. 

Elide se uită în ochii lui, fără să se deranjeze să 
pară plăcută. 

— Ai o stare rară de bine. 

— Aşa se întâmplă când două femei şi un 
bărbat îţi oferă un loc în paturile lor. 

— Atunci, ce cauţi aici? întrebă mai răstit decât 
intenţionase. 

El se uită cu atenţie la globurile care atârnau, 
la covorul ţesut, la faţa neagră de masă, iar apoi la 
mâinile ei, mici, cu cicatrice şi bătături, care 
apucau strâns marginea mesei. 

— Nu ţi-aş da planurile peste cap dacă m-aş 
strecura în noapte cu altcineva? Lumea s-ar 
aştepta să mă alungi - să fii cu inima frântă şi 
furioasă, cât ai mai rămâne aici. 

— Ai putea la fel de bine să te relaxezi, spuse 
ea. Oricum ai să pleci în curând. 

— Şi tu, îi aminti el. 

Elide bătu uşor cu un deget pe faţa de masă, 
materialul aspru zgâriindu-i pielea. 

— Ce este? întrebă el. Ca şi când nu i-ar fi 

făcut plăcere să fie politicos. 

— Nimic. 

Nu era nimic, totuşi. Ea ştia de ce amânase 
întoarcerea spre nord, plecarea inevitabilă din 
grupul acesta şi drumul final de una singură. 

Abia era băgată în seamă într-un carnaval 
izolat. Ce naiba avea să facă într-un regat cu 
oameni atât de puternici - mai ales că nu putea să 
citească? Dacă Aelin putea distruge regi şi salva 
oraşe, ce naiba avea să facă ea ca să-şi 
dovedească valoarea? Să le spele hainele? Să le 
spele vasele? 

— Marion, spuse el tăios. 

Ea îşi ridică privirea, surprinsă să-l mai vadă 
acolo. Ochii negri ai lui Lorcan erau de necitit în 
lumina slabă. 

— In seara asta au fost destui tineri care nu s- 
au putut abţine să nu se holbeze la tine. De ce să 
nu te distrezi cu ei? 

— De ce? izbucni ea. 

Gândul de a fi atinsă de vreun străin, de a fi 
pipăită pe întuneric de vreun bărbat fără chip şi 
nume... 

Lorcan rămase nemişcat. El continuă pe un ton 
calm: 

— Când ai fost în Morath, cineva... 

— Nu. Ea ştia la ce se referea. Nu - nu s-a 
ajuns atât de departe. Dar amintirea bărbaţilor 
care o atinseseră şi se hliziseră la goliciunea ei... 
Ea o alungă. Nu am fost niciodată cu un bărbat. N- 
am avut şansa şi nici nu m-a interesat. 

El îşi înclină capul, părul negru şi mătăsos 
alunecându-i peste faţă. 

— Preferi femeile? 

Ea clipi la el. 

— Nu, nu cred. Nu ştiu ce prefer. Repet, eu 
niciodată... nu am avut ocazia să simt... asta. 

Ea nu cunoştea dorința, pofta trupească. Şi nu 
ştia cum sau de ce ajunseseră ei să vorbească 
despre asta. 

— De ce? 

Şi cu toată concentrarea lui Lorcan aţintită 
asupra ei, cu felul în care se uită la buzele vopsite 
cu roşu, Elide îşi dori să-i spună despre turn, 
despre Vernon şi despre părinţii ei. Despre motivul 
pentru care, dacă ar fi fost să dorească pe cineva 
vreodată, lucrul acesta ar fi fost rezultatul unei 
încrederi atât de mari în cineva, încât ororile să 
dispară; al cunoaşterii faptului că acea persoană ar 
fi luptat din răsputeri să o elibereze şi să nu o mai 
închidă niciodată, să o rănească sau să o 
părăsească. 

Elide deschise gura. Apoi se auziră ţipetele. 


Lorcan nu ştia ce naiba căuta în cortul ridicol 
de mic al lui Marion. Trebuia să se spele, să 
îndepărteze transpiraţia şi uleiul şi senzația de a fi 
privit cu jind de atâtea perechi de ochi. 

Dar, după ce-şi terminase jalnicul spectacol, o 
zărise pe Marion în mulţime. Nu o văzuse mai 
devreme în seara aceea, înainte de a-şi pune 
pălăria şi de a îmbrăca acele veşminte, dar... poate 
din cauza machiajului ochilor intens creionaţi, 


datorită şi felului în care buzele vopsite în roşu îi 
478 


făceau gura să semene cu un fruct proaspăt... o 
observase. 

Observase şi felul în care o reperaseră bărbaţii. 
Unii se uitaseră de-a dreptul cu gura căscată, 
afişându-şi trupeşte mirarea şi poftele, în timp ce 
Marion zăbovea distrată la marginea mulţimii şi, în 
schimb, îl privea pe Lorcan. 

Era frumoasă. După câteva săptămâni în care 
mâncase şi fusese în siguranţă, tânăra sfrijită şi 
îngrozită se transformase, cumva, din drăguță în 
frumoasă. El îşi terminase numărul mai devreme 
decât intenţionase şi până să îşi ridice din nou 
privirea, Marion dispăruse. 

Ca un câine nenorocit, el îi detectase mirosul 
prin mulţime şi o urmărise până în cort. 

În umbrele şi luminile strălucitoare dinăuntru, 
cu pălăria, mărgelele şi veşmintele de un roşu- 
închis... era întruchiparea  oracolului.  Calmă, 
rafinată şi... pe deplin interzisă. 

lar el se concentrase atât de intens să se înjure 
pentru că se holbase la gura plină şi păcătoasă, în 
timp ce ea recunoscuse că era încă neatinsă, încât 
nu detectase nimic nelalocul său înainte să 
înceapă ţipetele. 

Nu, fusese prea ocupat să se gândească la ce 
sunete ar fi putut ieşi de pe buzele pline, dacă ar fi 
învăţat-o încet şi cu blândeţe arta dragostei. 

Atacul, presupuse Lorcan, era felul lui Hellas de 
a-i spune să îşi ţină scula în pantaloni şi să nu se 
mai gândească la prostii. 

— Intră sub căruţă şi rămâi acolo, izbucni el 
înainte de a ieşi din cort. 


Nu aşteptă să vadă dacă îl ascultă. Marion era 

isteaţă - ştia că ar fi avut şanse mai bune de 
supravieţuire dacă îl asculta şi se adăpostea. 

Lorcan îşi făcu simţit talentul prin mulţimea 
panicată a carnavalului - un val de energie 
întunecată care se unduia - apoi se grăbi să-i 
spună ceea ce simţea. Puterea lui era intensă şi 
ucigătoare. 

De o parte a câmpului se vedea periferia 
oraşului, iar de cealaltă, o pădure în care domnea 
o noapte nesfârşită... şi aripi. 

Înălţându-se, siluetele vânjoase plonjară din 
cer - magia lui detectă patru ilkeni care aterizară 
cu ghearele scoase, dezgolindu-şi dinţii sfâşietori. 
Aripile pieloase, după câte se părea, îi însemnau ca 
fiind un pic diferiţi faţă de cei care le dăduseră de 
urmă în Oakwald. Erau o variaţie sau forma 
cizelată a unui vânător deja nemilos. 

Oamenii  fugiră ţipând spre oraş, spre 
adăpostul câmpurilor întunecate de dincolo. 

Focurile de la distanţă nu fuseseră aprinse de 
fermieri ca să-şi ardă câmpurile nefolosite. 
Fuseseră aprinse ca să acopere cerul, ca să 
ascundă mirosul bestiilor. De el. Sau de oricare alt 
războinic înzestrat cu puteri. 

Marion. Ei o vânau pe Marion. 

Carnavalul era în haos, iar caii nechezau şi se 
ridicau în două picioare. Lorcan fugi spre locul în 
care cei patru ilkeni aterizaseră în mijlocul 
câmpului, chiar acolo unde dăduse spectacol în 
urmă cu câteva minute, la timp ca să-l vadă pe 
unul aterizând pe un tânăr care fugea şi 
doborându-l pe spate. 


Tânărul încă striga la zeii care nu aveau să-i 

răspundă în timp ce ilkenul se aplecă, îşi scoase o 
gheară lungă şi îi sfârtecă burta cu o mişcare lină. 
El încă tipa când ilkenul îşi cobori faţa mutilată şi 
se înfruptă. 

— Ce drăcia dracului sunt bestiile astea? 

Era Ombriel, care ţinea sabia lungă şi groasă 
într-un fel care îi spunea lui că ştia cum să o 
mânuiască. Nik veni repede în spatele ei, cu două 
săbii nefinisate şi aproape ruginite în mâinile 
cărnoase. 

— Soldaţi din Morath, fu tot ce spuse Lorcan. 

Nik se uita la sabia şi securea pe care le 
scosese Lorcan, iar el nu se gândi să pretindă că 
nu ştia cum să le folosească şi că era un simplu 
bărbat din sălbăticie, când spuse cu o precizie 
rece: 

— Sunt capabili, în mod natural, să treacă prin 
orice magie şi mor numai dacă sunt decapitaţi. 

— Sunt înalţi de aproape trei metri, spuse 
Ombriel cu faţa palidă. 

Lorcan îi lăsă cu evaluările şi fricile lor, intrând 
în cercul de lumină din mijlocul câmpului, când cei 
patru ilkeni terminară să se joace cu tânărul. Omul 
era încă viu, şoptind rugăminţi de ajutor. 

Lorcan îşi dezlănţui puterea şi ar fi putut jura 
că tânărului i se citea recunoştinţa în ochi, când 
moartea îl întâmpină. 

llkenii îşi ridicară privirea ca la un semn, 
şuierând încet. Sângele le curse de pe dinţi. 

Lorcan se  concentră, pregătindu-se să-i 
distragă şi să-i zăpăcească, dacă într-adevăr 
rezistau magiei. Poate că Marion ar fi avut timp să 


fugă. llkenul care-i spintecase burta tânărului îi 

spuse, râsul dansându-i pe limba gri: 

— Tu eşti şeful? 

— Da, zise Lorcan simplu. 

Asta îi spuse suficient. Ei nu ştiau cine era el şi 
ce rol juca în evadarea lui Marion. 

Cei patru ilkeni zâmbiră. 

— Căutăm o fată. A ucis pe unul dintre noi - şi 
pe alţi câţiva. 

Pe ea o învinuiau pentru moartea ilkenilor, din 
urmă cu câteva săptămâni? Sau era o scuză ca să- 
şi vadă de-ale lor? 

— Am urmărit-o spre trecătoarea Achantus... 
Ar putea să se ascundă aici, printre oamenii tăi. 
Acesta rânji superior. 

Lorcan îi făcu pe Nik şi Ombriel să tacă din 
gură. Dacă ar fi început să-i dea de gol, securea 
din mâinile lui s-ar fi mişcat. 

— Caută în alt carnaval. Suntem în echipa asta 
de câteva luni. 

— Ea este mică, mai zise creatura, ochii aceia 
prea umani licărind. Oloagă de un picior. 

— Nu ştim pe nimeni care să fie aşa. 

Ei ar fi vânat-o până la capătul pământului. 

— Atunci, aliniază-ţi oamenii ca să îi putem... 
inspecta. 

Să-i facă să meargă. Să-i analizeze. Să caute o 
tânără cu păr negru, care şchiopăta şi care cine 
ştie ce alte semne făcute de unchiul ei mai avea. 

— l-aţi speriat pe toţi. S-ar putea să dureze 
câteva zile până când au să se întoarcă. Şi, repet, 
spuse Lorcan, ridicând securea un pic mai sus, în 
caravana mea nu e nimeni care să se potrivească 


unei asemenea descrieri. 

În spatele lui, Nik şi Ombriel tăceau, groaza lor 
duhnind în nările lui. Lorcan o forţă pe Marion să 
rămână ascunsă. 

llkenul zâmbi - era cel mai hidos zâmbet pe 
care îl văzuse Lorcan în toate secolele lui. 

— Avem aur. Într-adevăr, ilkenul de lângă el 
avea o pungă plină legată la şold. Numele ei este 
Elide Lochan. Unchiul ei este Lordul Perranthului. O 
să te răsplătească din plin dacă i-o vei da. 

Cuvintele îl loviră pe Lorcan ca nişte pietre. 
Marion - Elide... minţise. Reuşise să-l împiedice 
până şi să-i adulmece minciunile, rostise destule 
adevăruri şi se folosise de propria-i frică pentru a-şi 
ascunde mirosul... 

— Nu cunoaştem pe nimeni cu numele ăsta, 
spuse din nou Lorcan. 

— Păcat, spuse santinela. Pentru că, dacă s-ar 
fi aflat în compania voastră, am fi luat-o şi am fi 
plecat. Dar acum... llkenul le zâmbi celor trei 
tovarăşi, iar aripile lor negre foşniră. Acum, se pare 
că am zburat foarte mult pentru nimic. Şi suntem 
foarte flămânzi. 


Capitolul 41 


Elide se strecurase într-un compartiment 
ascuns din podeaua celei mai mari căruţe şi se 
rugase să nu o descopere nimeni. Sau să înceapă 
să ardă lucruri. Respirația ei rapidă era singurul 
sunet. Aerul devenea sufocant şi fierbinte, 
picioarele îi tremurau şi avea crampe din cauză că 
stătea ghemuită, dar ea încă aştepta, ascunsă. 

Lorcan fugise afară - pur şi simplu, fugise în 

agitaţie. Ea părăsise cortul la timp ca să-i vadă pe 
cei patru ilkeni - înaripați - coborând în tabără. Nu 
zăbovise destul de mult ca să vadă ce se 
întâmplase după aceea. 

Nu-şi dădea seama dacă trecuseră minute sau 
ore. 

Ea le adusese pe creaturi în caravană, la 
oamenii aceştia... 

Ţipetele  deveniră mai stridente, apoi se 
estompară. După aceea, nu se mai auzi nimic. 

Poate că Lorcan era mort. Poate că toată 
lumea era moartă. 

Cu urechile ciulite, încercă să respire mai 
domol ca să asculte sunetele vieţii, ale acţiunii de 
dincolo de ascunzătoarea ei mică şi fierbinte. Fără 
îndoială, era un loc rezervat pentru contrabandă, şi 
nu pentru un om. 

Nu putea să se mai ascundă mult timp. Dacă 
ilkenii aveau să-i ucidă pe toţi, urmau să caute 
supraviețuitori şi, foarte probabil, ar fi adulmecat- 
O. 

Trebuia să scape cu fuga; să evadeze, să 
observe ce putea şi să fugă spre câmpurile 
întunecate şi să se roage ca acolo să nu mai 
aştepte şi alţii. Picioarele şi gambele îi amorţiseră 
cu câteva minute înainte, iar acum o furnicau 
neîncetat. Era foarte posibil nici să nu poată să 
meargă, iar piciorul ei stupid şi inutil... 

Ea ascultă din nou, rugându-se lui Anneit să le 
îndrepte ilkenilor atenţia în altă parte. 

Doar liniştea o întâmpină. Nu se mai auzeau 
ţipete. 

Acum. Ar fi trebuit să plece acum, cât mai era 

întuneric. 

Elide nu-i mai permise fricii nicio secundă să-i 
otrăvească sângele. Ea supravieţuise Morathului, 
supravieţuise singură câteva săptămâni. Avea să 
reuşească; trebuia să reuşească şi nu ar fi 
deranjat-o deloc să fie spălătoarea de vase a 
reginei, dacă asta ar fi însemnat că putea trăi... 

Elide se îndreptă, simțind că o dureau umerii 
când ridică încet trapa, micul covor alunecând 
înapoi. Ea scrută interiorul căruţei - băncile goale 
de pe ambele părţi - şi apoi se uită cu atenţie la 
noaptea care îi făcea semn din depărtare. Lumina 
intra din tabăra din spatele ei, dar, în faţă... era o 
mare de întuneric. Câmpul era, poate, la zece 
metri distanţă. 

Lemnul care scârţâi o făcu pe Elide să tresară 
când împinse trapa suficient, încât să se strecoare, 
pe burtă. Dar haina i se agăţă, făcând-o să se 
oprească. Elide scrâşni din dinţi, trăgând orbeşte, 
dar se prinsese în spaţiul înghesuit. Anneith să o 
salveze... 

— Spune-mi, se auzi vocea tărăgănată a unui 
bărbat în spatele ei, din apropierea băncii vizitiului. 
Ce ai fi făcut dacă aş fi fost un soldat ilken? 

Uşurarea îi înmuie oasele, iar Elide se abţinu să 
suspine. Se întoarse ca să-l vadă pe Lorcan plin de 
sânge negru, stând pe banca din spatele locului 
vizitiului, cu picioarele întinse în faţă. Lângă el, 
toporul şi sabia erau şi ele pătate de sânge negru, 
iar Lorcan mesteca în dorul lelii un pai de grâu, în 
timp ce se uita la peretele din pânză al căruţei. 

— Primul lucru pe care eu l-aş fi făcut în locul 
tău, spuse gânditor Lorcan, fără să se uite 

deocamdată la ea, ar fi fost să-mi scot rochia. Dacă 
ai fi alergat, ai fi căzut pe burtă - iar roşul e la fel 
de strident ca un sunet de alarmă. 

Ea trase din nou de rochie, iar materialul se 
rupse în sfârşit, încruntându-se, atinse uşor locul 
din care se eliberase şi găsi un panou şubrezit din 
lemn. 

— Al doilea lucru pe care l-aş fi făcut, continuă 
Lorcan, fără să se deranjeze să-şi şteargă stropii de 
sânge de pe faţă, ar fi fost să-ţi spun naibii 
adevărul. Să ştii că bestiilor ilken le place să 
vorbească, dacă le motivezi cum trebuie... Şi mi-au 
spus nişte lucruri foarte interesante. In cele din 
urmă, ochii negri se îndreptară spre ea, extrem de 
răutăcioşi. Dar nu mi-ai spus adevărul, nu-i aşa, 
Elide? 


Elide căscă ochii şi se albi la faţă pe sub 
machiaj. Pe undeva, îşi pierduse pălăria, iar părul 
negru îi alunecă liber din nişte agrafe când se 
ridică din compartimentul ascuns. Lorcan urmări 
fiecare moment, evaluând şi cântărind lucrurile, 
întrebându-se ce să facă, mai exact, cu ea. 

Era o mincinoasă. O mincinoasă vicleană. 

Elide Lochan, legitima Lady a Perranthului, ieşi 
trântind trapa şi încruntându-se la el, de unde era 
în genunchi pe podea. Lorcan se încruntă şi el. 

— De ce ar fi trebuit să am încredere în tine, 
spuse ea cu o răceală impresionantă, când m-ai 
urmărit zi/e în şir prin pădure? De ce ar fi trebuit 
să-ţi spun ceva despre mine, când tu ai fi fost 

dispus să mă vinzi celui care ţi-ar fi oferit cei mai 
mulţi bani? 

Pe Lorcan îl durea tot trupul; capul îi zvâcnea 
din cauza măcelului căruia abia reuşise să îi 
supravieţuiască. Ilkenii muriseră, dar nu prea uşor. 
lar cel pe care îl lăsase în viaţă, cel pe care Nik şi 
Ombriel îl imploraseră să-l ucidă şi să termine 
treaba, îi spusese, de fapt, foarte puţine lucruri. 

Dar Lorcan hotărâse că soția lui nu trebuia să 
ştie asta. Hotărâse că era timpul să vadă ce ar fi 
putut să-i dezvăluie, dacă i-ar fi spus câteva 
minciuni. 

Elide se uită la armele lui, la sângele urât 
mirositor care îl acoperea ca uleiul. 

— l-ai ucis pe toţi? 

El îşi scoase paiul de grâu din gură. 

— Crezi că aş fi fost aici, dacă nu aş fi făcut-o? 

Elide Lochan nu era o simplă femeie care 
încerca să se întoarcă în patria ei şi să-şi servească 
regina. Era o /aay de viţă nobilă, care şi-ar fi dorit 
întoarcerea căţelei scuipătoare de foc din Nord, ca 
să-i ofere ajutorul, oricare ar fi fost acela. Ea şi 
Aelin s-ar fi potrivit de minune, decise el: 
mincinoasa cu chip dulce şi prinţesa nesuferită şi 
îngâmfată. 

Elide se trânti pe bancă, masându-şi picioarele 
şi gambele. 

— Îmi risc viaţa pentru tine, spuse el prea 
încet, şi totuşi, decizi să nu-mi spui că unchiul tău 
nu este doar un comandant din Morath, ci şi mâna 
dreaptă a lui Erawan şi că tu eşti bunul lui de preţ. 

— Ţi-am spus destule lucruri adevărate. Nu 


contează cine sunt. Şi nu sunt bunul nimănui. 

Furia îi smuci lesa pe care fusese atent să o 
ţină din scurt înainte de a-i urmări mirosul până la 
căruţă. Afară, ceilalţi se grăbeau să îşi facă 
bagajele, gata să fugă în noapte înainte ca sătenii 
să dea vina pe ei pentru dezastru. 

— Ba contează cine eşti! Cu regina ta pe drum, 
unchiul tău ştie că ea ar plăti scump ca să te 
recupereze. Nu eşti doar un bun de prăsilă - eşti o 
unealtă de negociere. Ai putea să fii la fel de bine 
cea care să o îngenuncheze căţeaua aia. 

Furia licări pe chipul ei cu trăsături fine. 

— Şi tu ai destule secrete, Lorcan! Ea îi rosti 
numele ca pe o înjurătură. lar eu încă nu am reuşit 
să hotărăsc dacă mi se pare insultător sau 
amuzant faptul că tu crezi că sunt prea proastă ca 
să observ. Că ai crezut că sunt o fată zăpăcită de 
frică, prea recunoscătoare pentru prezenţa unui 
războinic, atât de puternic încât să mă întreb 
măcar ce căutai acolo sau ce voiai sau ce ai de 
câştigat din toate astea. Ţi-am arătat exact ce ai 
vrut să vezi: o tânără rătăcită care avea nevoie de 
ajutor, poate o mincinoasă pricepută, dar care, în 
cele din urmă, nu merita să o bagi în seamă. lar tu, 
cu aroganţa ta de nemuritor, nu te-ai gândit prea 
mult. De ce ai fi făcut-o, când oamenii sunt atât de 
inutili? De ce te-ai fi deranjat, când plănuiai să mă 
abandonezi în clipa în care obţineai ce voiai? 

Lorcan clipi, sprijinindu-şi picioarele pe podea. 
Ea nu se retrase niciun centimetru. 

El nu-şi amintea ultima dată când îi vorbise 
astfel cineva. 

— Ai grijă ce spui! 

Elide îi zâmbi cu ură. 

— Sau ce? Ai să mă vinzi Morathului? Ai să mă 
foloseşti ca să intri acolo? 

— Nu m-am gândit la asta, dar mulţumesc 
pentru idee. 

Grumazul îi tresări - singurul semn că se 
temea, dar ea spuse clar şi fără ezitare: 

— Dacă ai să încerci să mă duci în Morath, am 
să mă sinucid înainte să mă treci peste podul 
Fortăreţei. 

Amenințarea şi promisiunea îl făcură să îşi ţină 
mânia sub control, furia absolută că... într-adevăr, 
ea se prefăcuse că-i întâmpină aşteptările, 
aroganţa şi prejudecățile. El spuse precaut: 

— Ce au cu tine, de-i face să te vâneze 
neîncetat? Ei nu o fac pentru sângele tău nobil, 
pentru magia ta sau ca să te folosească în procesul 
de înmulţire. Obiectul pe care îl porţi cu tine - ce 
este? 

Poate că era o seară a adevărului, poate că 
moartea plutea suficient de aproape, încât să o 
facă să fie un pic nesăbuită, dar Elide spuse: 

— Este un dar pentru Celaena Sardothien. De 
la o prizonieră în Morath, care a aşteptat mult timp 
să o răsplătească pentru un bine din trecut. Nu ştiu 
mai multe. 

Un dar pentru asasină - nu pentru regină. 
Poate că nu era nimic important, dar... 

— Lasă-mă să-l văd! 

— Nu. 

Ei se fixară din nou unul pe celălalt cu privirea. 
lar Lorcan ştia că, dacă ar fi vrut, ar fi putut să-l ia 
şi să dispară, după ce ar fi adormit ea. Să vadă ce 
ar fi putut să o facă să îl protejeze atât de mult. 

Dar el ştia... o mică şi stupidă parte din Lorcan 
ştia că, dacă ar fi furat de la femeia căreia deja i se 
furaseră prea multe... Nu ştia dacă ar mai fi putut 
să îndrepte situaţia. De-a lungul secolelor, el 
făcuse nişte lucruri atât de rele şi de josnice, fără 
să se gândească de două ori. Le savurase din plin 
cruzimea. 

Dar aşa... aici era o limită. Cumva... cumva aici 
era o nenorocită de limită. 

Cu orice dar ar fi avut, ea păru să-i înţeleagă 
decizia. Umerii îi căzură, iar ea se holbă în gol la 
peretele de pânză, când sunetele şi îndemnurile 
celor din grupul lor de a se grăbi să-şi facă 
bagajele şi de a lăsa în urmă lucrurile de care se 
puteau lipsi se auziră mai aproape. 

— Marion o chema pe mama mea, spuse Elide 
încet. A murit apărând-o pe Aelin Galathynius de 
asasinul ei. Mama a tras de timp pentru ca Aelin să 
fugă - să scape pentru ca, într-o zi, să poată să se 
întoarcă şi să ne salveze pe toţi. Unchiul meu, 
Vernon, a urmărit zâmbind cum tatăl meu, Lordul 
Perranthului, a fost executat în faţa castelului. Apoi 
i-a luat tatei titlul, pământurile şi casa. Şi, în 
următorii zece ani, unchiul meu m-a închis în cel 
mai înalt turn din castelul Perranth, doar cu doica 
mea. Când mi-am rupt piciorul şi glezna, nu a avut 
suficient de multă încredere în vindecătoare ca să 
le lase să mă trateze. A păstrat gratiile de la 
ferestrele turnului ca să mă împiedice să mă 
sinucid şi mi-a încătuşat gleznele ca să mă 
împiedice să fug. Am plecat pentru prima dată în 
zece ani când m-a băgat într-un furgon-închisoare 


şi m-a târât în Morath. Acolo, m-a obligat să lucrez 

ca servitoare - pentru umilinţa şi groaza cu care se 
delecta. Am plănuit şi visat să evadez în fiecare zi. 
Şi, când a sosit clipa... Am profitat de ocazie. Nu 
ştiam despre ilkeni; am auzit doar zvonuri despre 
creaturile decăzute care erau create în munţii de 
dincolo de fortăreață. Nu am ce pământuri, bani 
sau armată să-i ofer lui Aelin Galathynius. Dar am 
să o găsesc şi am să o ajut cum am să pot. Măcar 
ca să împiedic o fată, doar una singură, să îndure 
ce am suferit eu. 

El se gândi la adevărul cuvintelor ei. Lăsă 
vorbele să-i pună la punct viziunea despre ea. 
Planurile... lui. 

— Am peste cinci sute de ani, spuse Lorcan. 
Prin jurământul de sânge, sunt legat de regina 
Maeve a creaturilor Fae şi locţiitorul ei. Am făcut 
lucruri măreţe şi îngrozitoare în numele ei şi am să 
mai fac până când am să mor. M-am născut 
bastard pe străzile din Doranelle şi am umblat liber 
cu ceilalţi copii abandonaţi, până ce mi-am dat 
seama că talentele mele sunt diferite. Şi Maeve a 
observat. Pot ucide mai repede - pot simţi când 
moartea se apropie. Cred că magia mea este 
moartea, oferită mie de însuşi Hellas. Umblu pe 
tărâmurile astea în numele reginei mele, deşi am 
venit fără permisiunea ei. Ar putea foarte bine să 
mă vâneze şi să mă ucidă pentru asta. Dacă 
santinelele ei au să vină să mă caute, este în 
interesul tău să te prefaci că nu mă cunoşti. 

Mai erau multe de spus, dar... şi Elide mai avea 
secrete. Ei îşi spuseseră destule pentru moment. 

Nici măcar o urmă de frică nu-i pătă mirosul. 

— Ai familie? fu tot ce rosti Elide. 

— Nu. 

— Ai prieteni? 

— Nu. 

Războinicii din grupul său nu  contau. 
Nenorocitului de Whitethorn nu păruse să îi pese 
când el îi abandonase ca să o servească pe Aelin 
Galathynius; Fenrys recunoscuse că ura legătura; 
Vaughan nu prea era prin preajmă; cumpătarea 
permanentă a lui Gavriel îl scotea din minţi; şi, mai 
tot timpul, Connall era prea ocupat să se 
împerecheze cu Maeve ca un animal. 

Elide îşi înclină capul, iar părul îi alunecă pe 
faţă. El ridică mâna ca să i-l dea pe spate şi să se 
uite atent în ochii ei negri. Dar mâinile îi erau 
acoperite cu sânge murdar. Şi avea sentimentul că 
Elide Lochan nu accepta să fie atinsă fără ca ea să- 
Şi fi dorit acelaşi lucru. 

— Atunci, şopti ea, noi doi semănăm măcar în 
privinţa asta. 

Nu aveau nici familie, nici prieteni. Situaţia nu 
păruse chiar atât de jalnică înainte ca ea să spună 
asta, înainte să se vadă, brusc, prin ochii ei. 

Elide se ridică în picioare şi dădu din umeri 
când Molly strigă din apropriere: 

— Ar trebui să te speli; iar arăţi ca un 
războinic. 

El nu era sigur dacă ea îi făcuse un 
compliment. 

— Din nefericire, Nik şi Ombriel şi-au dat 
seama că noi nu suntem ceea ce părem. 

Neliniştea licări în ochii ei. 

— Dacă am pleca... 


— Nu. Au să ne păstreze secretul. 

Chiar dacă doar pentru că îl văzuseră pe 
Lorcan omorându-i pe ilkeni şi ştiau exact ce ar fi 
putut să le facă dacă ar fi respirat măcar ciudat 
spre ei. 

— Putem să mai rămânem o vreme - până ce 
scăpăm de asta. 

Elide dădu din cap, şchiopătând vizibil când se 
îndreptă spre partea din spate a căruţei. Ea se 
aşeză pe margine înainte de a cobori, simţindu-şi 
glezna prea slăbită şi prea dureroasă ca să sară. 
Totuşi se mişcă în linişte şi cu demnitate, şuierând 
uşor când atinse pământul cu piciorul. 

Lorcan o urmări şchiopătând în noapte fără să 
arunce o privire spre el. 

Şi se întrebă ce naiba făcea el. 


Capitolul 42 


Moartea mirosea a sare, a sânge, a lemn şi a 
putreziciune. 

Şi durea. 

Întunericul să o învăluie, durea ca naiba! Cei 
Antici minţiseră că vindeca toate bolile, dacă 
durerea care-i traversa stomacul era vreun semn. 
Ca să nu mai vorbim de durerea puternică de cap, 
de uscăciunea gurii, de usturimea celeilalte tăieturi 
de pe braţul ei. 

Poate că întunericul era altă lume, alt tărâm. 
Poate că plecase spre tărâmul iadului de care 
oamenii se temeau atât de mult. 

Ea ura Moartea. 

Şi Moartea putea să se ducă naibii... 

Manon Cioc-negru deschise ochii prea grei şi 
care o usturau prea tare şi se uită mijit la lumina 
pâlpâitoare a lămpii care se legăna pe panourile 
din lemn ale camerei în care stătea întinsă. 

Nu era un dormitor adevărat, îşi dădu ea 
seama după mirosul urât al sării şi după legănatul 
şi scârţâitul lumii din jurul ei. Era o cabină - pe o 
navă. 

Una mică şi întunecoasă, în care abia încăpea 
patul şi cu un hublou prea mic pentru a putea 
măcar să se strecoare prin el... 

Ea se ridică rapid. Abraxos. Unde era 
Abraxos... 

— Relaxează-te! se auzi vocea tărăgănată şi 
prea cunoscută a unei femei, din spaţiul umbrit de 
lângă piciorul patului. 

Durerea erupse în burta lui Manon, un răspuns 
întârziat la mişcarea ei bruscă, iar ea se uită 
printre bandajele albe care îi zgâriau degetele şi la 
tânăra regină care stătea pe scaunul de lângă uşă. 
Se uită între femeie şi lanţurile pe care le avea 
acum la încheieturile mâinilor şi la picioare - 
ancorate în pereţii în care găurile păreau a fi fost 
date recent. 

— Se pare că îmi eşti din nou datoare cu viaţa, 
Cioc-negru, spuse Aelin Galathynius, cu un umor 
rece în ochii ei turcoaz. Elide. Dacă Elide ajunsese 
aici... 

— Apropo, doica ta agitată, balaurul, e în 
regulă. Nu ştiu cum ai ajuns să călăreşti un balaur 


atât de simpatic, dar stă întins mulţumit la soare, 

pe puntea din faţă. Nu pot să spun că îi fericeşte 
pe marinari - mai ales că trebuie să curețe după el. 

„Găseşte un loc sigur”, îi spusese ea lui 
Abraxos. O găsise cumva pe regină? Ştiuse cumva 
că locul acesta era singurul unde ar fi putut avea o 
şansă la supravieţuire? 

Aelin îşi lăsă picioarele pe podea, cizmele 
scoțând un zgomot surd. Faţă de ultima dată când 
Manon o văzuse pe femeie, ea afişa un soi de 
nerăbdare sinceră. Ca şi când hazul războinicei 
care râsese în lupta lor din vârful templului lui 
Temis s-ar fi ciobit un pic, iar ea ar fi devenit mai 
crudă şi mai vicleană. 

Burta lui Manon zvâcni cu o durere care o făcu 
să îşi muşte buza ca să nu şuiere. 

— Cine te-a rănit aşa nu glumea, spuse regina. 
Ai probleme acasă? 

Asta nu era treaba reginei sau a altcuiva. 

— Lasă-mă să mă vindec şi apoi am să plec, 
spuse răguşit Manon, cu limba uscată şi grea. 

— O, nu, zise mieros Aelin. Nu pleci nicăieri. 
Balaurul tău poate să facă ce doreşte, dar, în mod 
oficial, tu eşti acum a noastră. 

Manon începu să ameţească, dar se forţă să 
spună: 

— A voastră? 

Ea schiţă un zâmbet cu subiînţeles. Apoi regina 
se ridică grațios. Părul îi era mai lung, faţa mai 
subţire, iar ochii turcoaz duri şi bântuiţi. Regina 
spuse simplu: 

— Uite regulile, Cioc-negru. Dacă încerci să 
evadezi, mori. Dacă răneşti pe careva, mori. Dacă 


ne bagi pe vreunul dintre noi în necaz... Cred că 

înţelegi unde vreau să ajung. Dacă întreci limita, 
am să termin ce am început în ziua aia din pădure, 
cu sau fără datorie de viaţă. De data asta, nu am 
nevoie de sabie ca să o fac. 

În timp ce vorbi, flăcări aurii părură să-i pâlpâie 
în ochi. În ciuda durerii, Manon îşi dădu seama, 
uimită, că regina chiar ar fi putut să o ucidă înainte 
ca ea să se apropie suficient, încât să o omoare. 

Aelin se întoarse spre uşă, punând pe mâner 
mâna acoperită de cicatrice. 

— Am găsit aşchii de fier în burta ta înainte să 
te vindec. Îţi sugerez să nu-l minţi pe cel care o să 
poată să te suporte suficient de mult timp, încât să 
afle toată povestea. Ea făcu semn din bărbie spre 
podeaua pe care se aflau un ulcior şi un pahar. Apa 
este lângă pat. Dacă poţi să ajungi la ea. 

Apoi plecă. 

Manon ascultă cum sunetul paşilor ei hotărâți 
se stinse. În afară de valurile care loveau nava, de 
scârţâitul lemnului şi de pescăruşi, nu se auzeau 
alte voci sau sunete. Aşadar, trebuiau să fie încă 
aproape de coastă, navigând spre... Asta trebuia să 
afle. 

După ce s-ar fi vindecat, ar fi scăpat de cătuşe 
şi s-ar fi urcat pe Abraxos. 

Dar unde să se ducă? La cine? 

Nu era niciun cuib care să o primească, niciun 
Clan care să o ascundă de bunica ei. lar Cele 
Treisprezece... Unde erau acum? Fuseseră vânate? 

Pe Manon o ardea stomacul, dar ea se întinse 
după apă. Durerea o lovi destul de puternic, încât 
renunţă după o clipă. 

Ei auziseră, fără îndoială, ce era ea. Cele 

Treisprezece auziseră. 

Nu doar o Crochan pe jumătate, ci ultima 
Regină Crochan. 

lar sora ei... sora ei vitregă... 

Manon fixă cu privirea tavanul umbrit din lemn. 

Pe mâini, simţea sângele vrăjitoarei Crochan. 
Şi mantia ei... mantia roşie era întinsă pe marginea 
patului. Mantia surorii ei. Pe care bunica o obligase 
să o poarte, ştiind cui îi aparținuse, ştiind cui îi 
tăiase Manon gâtul. 

Nu mai era moştenitoarea Cioc-negru, cu sau 
fără sângele Crochan. 

Disperarea se cuibări ca o pisică în jurul durerii 
din burta lui Manon. Ea devenise un nimeni şi un 
nimic. 

Ea nu îşi aminti când adormise. 


Vrăjitoarea dormi trei zile după ce Aelin raportă 
că ea se trezise. Dorian intra în cabina înghesuită 
împreună cu Rowan şi regina de fiecare dată când 
o mai vindecau câte puţin, observând cum lucra 
magia lor, dar neîndrăznind să o încerce pe Cioc- 
negru, cât era inconştientă. 

Chiar şi inconştientă, respiraţiile şi zvâcnirile lui 
Manon erau un memento al faptului că era un 
prădător înnăscut şi că faţa-i incredibil de 
frumoasă era ca o mască ce putea să-i 
ademenească pe cei imprudenti spre moarte. 

Cumva, părea convenabil, având în vedere că, 
probabil, e; se îndreptau spre propria condamnare. 


După ce fuseseră escortaţi de cele două nave 

ale lui Rolfe pe coasta regatului Eyllwe, evitaseră 
ţărmul. O furtună puternică îi obligase să ancoreze 
printre micile insule din largul apelor din Leriba, iar 
ei supravieţuiseră doar mulţumită vânturilor lui 
Rowan, care îi protejaseră. Cei mai mulţi dintre ei 
îşi petrecuseră timpul vomând într-o găleată. 
Inclusiv Rowan. 

Acum se apropiau de Banjali şi, cu fiecare 
leghe cu care se apropiau de minunatul oraş, 
Dorian încercase şi eşuase să nu se gândească la 
prietenul său mort. Incercase, dar nu reuşise să nu 
se mai gândească la faptul că, dacă lucrurile nu ar 
fi mers atât de rău, Nehemia ar fi fost cu ei, chiar 
pe nava aceasta. Incercase şi nu reuşise să nu se 
gândească dacă nu cumva atingerea ei - semnul 
Wyrd pe care i-l desenase cândva pe piept - îi 
trezise... puterea. Dacă nu fusese şi un blestem, nu 
doar o binecuvântare. 

El nu avusese curajul să o întrebe pe Aelin ce 
simţea, deşi o surprinsese deseori fixând cu 
privirea coasta - chiar dacă ei nu o vedeau, chiar 
dacă nu s-ar fi apropiat. 

Dacă magia lui Rowan i-ar fi ajutat, într-o 
săptămână - sau mai puţin - ar fi ajuns la 
marginea estică a Mlaştinilor Stâncoase. Şi, odată 
aflaţi în raza de acţiune... ar fi trebuit să se ghideze 
cu încredere după indicaţiile vagi ale lui Rolfe. 

Şi să evite flota lui Melisande - flota lui Erawan 
acum, presupuse el - care aştepta chiar după 
peninsula din golful din Oro. 

Dar, pentru moment... Dorian era de strajă în 
camera lui Manon şi niciunul nu-şi asumase vreun 


risc în ceea ce o privea pe moştenitoarea Cioc- 

negru. 

El îşi drese vocea când ea îşi mişcă pleoapele, 
genele-i negre ridicându-se, şi apoi deschise ochii. 

Ochii aurii şi somnoroşi îi întâlniră pe ai lui. 

— Bună, vrăjitoareo, spuse el. 

Ea strânse uşor din buzele-i pline şi senzuale, 
dar el nu-şi dădea seama dacă făcuse gestul ca să 
nu se strâmbe sau ca să zâmbească. Dar ea se 
ridică, părul alb ca luna îi alunecă în faţă, iar 
lanţurile zăngăniră. 

— Bună, prinţule, spuse ea. 

Pe toţi zeii, era răguşită! 

El se uită la ulciorul cu apă. 

— Vrei să bei? 

Trebuia să fie însetată. Reuşi cu greu să îi 
toarne câteva picături pe gât, nedorind să rişte să 
o înece sau să-i elibereze dinţii de fier, de oriunde 
i-ar fi ţinut. 

Manon se uită cu atenţie la ulcior şi apoi la el. 

— Sunt şi prizoniera ta? 

— Datoria de viaţă este plătită, spuse el 
simplu. Nu însemni nimic pentru mine. 

— Ce s-a întâmplat? spuse ea răguşit. 

Era un ordin - şi unul pe care el îi permise să-l 
dea. 

Insă îşi umplu paharul, încercând să nu pară că 
măsura cât de departe ar fi ajuns ea în lanţurile 
acelea când i-l înmână. Unghiile de fier nu se 
văzură când apucă paharul cu degetele subţiri. Se 
crispă uşor şi se mai crispă un pic atunci când îl 
ridică la buzele încă palide şi bău. 

Ea goli paharul. Dorian îl umplu din nou în 


tăcere. O dată. De două ori. De trei ori. 

După ce îi astâmpără setea, în sfârşit, el spuse: 

— Balaurul tău a zburat direct spre noi. Tu te-ai 
rostogolit din şa în apă, la doar cincizeci de metri 
de nava noastră. Cum ne-a găsit, nu ştim. Te-am 
scos din apă - Rowan ţi-a pansat temporar 
abdomenul pe punte, înainte să putem să te 
aducem aici. Este un miracol că nu ai murit la cât 
sânge ai pierdut. Ca să nu mai vorbesc de infecţie. 
Te-am ţinut aici o săptămână, iar Aelin şi Rowan s- 
au ocupat de tine - a trebuit să te taie din nou în 
unele locuri, ca să îndepărteze carnea distrusă. De 
atunci, ai tot leşinat şi ţi-ai revenit. 

Dorian nu avea chef să-i spună că el fusese cel 
care sărise în apă. El pur şi simplu... acţionase, aşa 
cum o făcuse şi Manon când îl salvase în turnul 
său. Nu îi datora mai mult. Lysandra, în forma ei de 
dragon de mare, îi ajunsese din urmă câteva clipe 
mai târziu, iar el o ţinuse în braţe pe Manon cea 
udă leoarcă atunci când urcase pe spatele creaturii 
metamorfice. Vrăjitoarea fusese atât de palidă, iar 
rana de pe abdomenul ei... aproape că-l făcuse să 
vomite ce mâncase la micul dejun. Ea semăna cu 
un peşte care fusese eviscerat neglijent. 

Spintecată - confirmase Aelin după o oră, 
ridicând o mică bucată de metal - de cineva cu 
unghii foarte ascuţite din fier. 

Niciunul dintre ei nu menţionase că ar fi putut 
fi o pedeapsă - pentru că îl salvase. 

Manon evalua camera cu ochi care se 
limpezeau repede. 

— Unde suntem? 

— Pe mare. 


Aelin îi ordonase să nu îi spună nimic despre 

planurile şi locul în care se aflau. 

— Ţi-e foame? o întrebă el, gândindu-se la ce 
anume ar fi mâncat. 

Într-adevăr, ochii aurii se îndreptară spre gâtul 
lui. 

— Serios? El ridică o sprânceană. 

Ei i se umflară un pic nările. 

— Doar de distracţie. 

— Nu eşti... măcar parţial om? 

— Nu în felurile care ar conta. 

Corect - deoarece celelalte părţi... de Fae, 
Valg... Sângele Valg le crease pe vrăjitoare. Insuşi 
prinţul care îl infestase avea acelaşi sânge ca ea. 
Văzând ochii aurii care-l priveau acum, ţipându-i să 
plece, imaginile şi cuvintele despre prinţul acela se 
strecurară din străfundurile memoriei lui... Erau 
ochii regilor Valg. El întrebă precaut: 

— Deci te consideri mai mult Valg decât om? 

— Valgii sunt duşmanii mei - Erawan e 
duşmanul meu. 

— Şi asta ne face aliaţi? 

Ea nu îi confirmă nimic. 

— Se află printre voi o tânără pe nume Elide? 

— Nu. Cine naiba mai e şi aia? N-am întâlnit pe 
nimeni cu numele ăsta. 

Manon închise ochii pentru o clipă. Gâtul ei 
subţire se mişcă. 

— Ai veşti despre Cele Treisprezece ale mele? 

— Tu şi balaurul sunteţi primii pe care i-am 
văzut de câteva săptămâni. 

Întrebarea ei şi faptul că încremenise îl făcură 
să se mire. 

— Nu ştii dacă sunt în viaţă. 

Şi cu bucăţile de fier din burta ei... 

Vocea lui Manon fu monotonă şi rece ca 
moartea. 

— Spune-i lui Aelin Galathynius să nu se 
deranjeze să se folosească de mine ca să 
negocieze. Matroana Cioc-negru nu o să mă 
recunoască nici ca moştenitoare, nici ca vrăjitoare, 
şi nu o să faceţi decât să vă dezvăluiţi localizarea 
exactă. 

Magia lui pâlpăi. 

— Ce s-a mai întâmplat în Rifthold? 

Manon se aşeză din nou, înclinându-şi capul în 
direcţia opusă lui. Spuma de pe hubloul deschis i 
se prinse în părul alb şi-l făcu să strălucească în 
cabina slab luminată. 

— Totul are un preţ. 

Şi cuvintele acelea, şi faptul că vrăjitoarea îşi 
întorsese faţa, părând să aştepte moartea, îl făcură 
să spună: 

— Ţi-am zis cândva să mă cauţi - se pare că 
erai nerăbdătoare să-mi vezi chipul frumos. 

Ei îi înţepeniră umerii. 

— Mi-e foame. 

El zâmbi lent. 

Ca şi când i-ar fi auzit zâmbetul, Manon îi 
aruncă o privire urâtă. 

— Mâncare. 

Însă trupul încă-i era prea fragil. Orice s-ar fi 
întâmplat, orice ar fi îndurat ea... Dorian îşi întinse 
un braţ de-a lungul spătarului scaunului său. 

— Vine în câteva minute. Nu mi-ar plăcea să 
pieri. Ar fi păcat să pierd cea mai frumoasă femeie 


din lume în floarea vieţii ei nemuritoare şi rele. 

— Nu sunt femeie, fu tot ce spuse ea. 

Dar enervarea licări în ochii de culoarea aurului 
topit. 

El ridică indolent din umeri, poate doar din 
cauza faptului că era, într-adevăr, în lanţuri; poate 
pentru că, în ciuda morţii pe care o emana ea şi 
care i se părea încântătoare, nu se temea deloc. 

— Vrăjitoare, femeie... câtă vreme părţile care 
contează sunt acolo, ce mai contează? 

Ea se ridică în şezut, afişându-şi neîncrederea 
şi indignarea extenuată pe faţa perfectă. In tăcere, 
îşi dezgoli dinţii. 

În schimb, Dorian îi zâmbi leneş. 

— Îţi vine sau nu să crezi, la bordul navei sunt 
neobişnuit de mulţi oameni atrăgători, bărbaţi şi 
femei. Ai să te integrezi de minune. Şi presupun că 
ai să te integrezi şi printre nemuritorii irascibili. 

Ea aruncă o privire spre uşă cu câteva clipe 
înainte ca el să audă paşii care se apropiau. Tăcură 
amândoi până ce mânerul se întoarse, dezvăluind 
chipul încruntat al lui Aedion. 

— Trează şi gata să sfâşie gâturi, se pare, 
spuse generalul în loc de salut. 

Dorian se ridică, luându-i tava cu ceea ce 
părea a fi tocană de peşte. După cum se uita 
Aedion la Manon, el se întrebă dacă trebuia să 
verifice peştele, să nu fie otrăvit. Se încruntă şi ea 
la războinicul cu părul auriu. 

— Dacă ar fi fost după mine, v-aş fi doborât pe 
tine şi pe balaurul tău nenorocit, spuse Aedion. Fii 
recunoscătoare că regina mea crede că îi eşti mai 
de folos în viaţă! 

Apoi el plecă. 

503 


Dorian lăsă tava lângă Manon şi o urmări 
adulmecând-o. Ea muşcă încet şi precaut - ca şi 
când ar fi lăsat mâncarea să-i alunece în burta care 
se vindeca şi simțind cum se aşeza acolo. Ca şi 
când chiar ar fi verificat dacă era otrăvită. Cât 
aşteptă, Manon întrebă: 

— Nu tu dai ordine pe nava asta? 

El făcu un efort să nu se enerveze. 

— Ştii care-i situaţia mea. Acum sunt la mila 
prietenilor mei. 

— Şi Regina Terrasenului este prietena ta? 

— N-aş vrea ca nimeni altcineva să-mi 
păzească spatele. Cu excepţia lui Chaol, dar... 

Era inutil să se gândească la el, să îi simtă 
lipsa. 

În cele din urmă, Manon mai luă o înghiţitură 
din tocana ei de peşte. Apoi alta. Şi alta. 

lar el îşi dădu seama că ea evita să-i 
vorbească. Suficient cât să o întrebe: 

— Bunica ta ţi-a făcut asta, nu-i aşa? A 

Lingura ei se opri în bolul de lemn ciobit. Incet, 
se întoarse cu faţa la el. Era un chip inexpresiv, 
făurit din coşmarurile şi fanteziile de la miezul 
nopţii. 

— Îmi pare rău, recunoscu el, dacă preţul 
pentru că m-ai salvat atunci în Rifthold a fost... 
asta. 

— Află dacă Cele Treisprezece ale mele sunt în 
viaţă, prinţule. Fă asta şi sunt la dispoziţia ta. 

— Unde le-ai văzut ultima dată? 

Ea nu spuse nimic şi mai înghiţi o lingură de 
mâncare. 


— Au fost prezente când bunica ta ţi-a făcut 

asta? insistă el. 

Umerii i se lăsară un pic, iar ea luă încă o 
lingură din lichidul tulbure, dar nu sorbi. 

— Viaţa Locţiitoarei mele a fost preţul pentru 
ce s-a întâmplat în Rifthold. Am refuzat să-l 
plătesc. Aşa că am tras de timp, ca să poată Cele 
Treisprezece ale mele să fugă. In clipa în care am 
lovit-o cu sabia pe bunica, mi-am pierdut titlul şi 
legiunea. Le-am pierdut pe Cele Treisprezece când 
am fugit. Nu ştiu dacă mai sunt în viaţă sau dacă 
au fost vânate. Ea îşi îndreptă privirea spre ochii 
lui, strălucitoare nu doar din cauza tocanei 
aburinde. Găseşte-le pentru mine! Află dacă sunt 
în viaţă sau dacă s-au întors în întuneric. 

— Suntem în mijlocul oceanului. Nu o să 
primim niciun fel de veşti pentru o vreme. 

Ea se întoarse la mâncat. 

— Ele sunt tot ce mi-a mai rămas. 

— Atunci, presupun că amândoi suntem 
moştenitori fără coroane. 

Ea pufni fără să se amuze. Părul alb i se mişcă 
în briza mării. 

Dorian se ridică şi merse spre uşă. 

— Am să fac ce-am să pot. 

— ŞI... Elide. 

Din nou, acel nume. 

— Cine este ea? 

Dar Manon se întoarse la tocană. 

— Spune-i lui Aelin Galathynius că Elide Lochan 
este în viaţă şi că o caută. 

Conversaţia cu regele o epuiză. Imediat ce 
mâncarea îi ajunse în stomac şi mai bău nişte apă, 
Manon se întinse în pat şi dormi. 

Şi dormi. 

Şi dormi. 

Uşa se deschise cu zgomot, la un moment dat, 
iar ea îşi aminti vag cum Regina Terrasenului şi, 
apoi, prinţul ei general, o întrebaseră ceva. Despre 
Elide, probabil. 

Dar Manon zăcuse acolo, pe jumătate 
adormită, nedorind să gândească sau să 
vorbească. Ea se întrebă dacă ar fi încetat să 
respire, dacă trupul ei nu ar fi făcut asta de unul 
singur. 

Înainte de a-l implora, practic, pe Dorian 
Havilliard să le găsească pentru ea, nu-şi dăduse 
seama cât de imposibil le-ar fi fost Celor 
Treisprezece să supravieţuiască. Până ce nu se 
trezise destul de disperată să îşi ofere serviciile în 
schimbul unor veşti despre ele. 

Dacă ei ar fi vrut-o măcar să servească după 
toate cele întâmplate. O descendentă Cioc-negru şi 
o Crochan. 

Şi părinții săi... ucişi de bunica ei. Ei 
promiseseră lumii un copil al păcii. lar ea îi 
permisese bunicii să o transforme într-un copil al 
războiului. 

Gândurile se învârteau, consumându-i puterea, 
acoperind culorile şi sunetele. Ea se trezea şi îşi 
făcea nevoile când era necesar, mânca atunci când 
îi era lăsată mâncare, dar se lăsa învăluită de 
somnul greu şi inutil. 


Uneori, Manon visa că era în camera aceea din 

Omega, cu sângele surorii ei vitrege pe mâini şi în 
gură. Câteodată, stătea lângă bunica ei, o 
vrăjitoare matură şi nu copilul care fusese atunci, 
şi o ajuta pe Matroană să sfâşie un bărbat frumos 
cu barbă, care le implora să-i lase fiica în viaţă. 
Uneori, zbura peste tărâmuri înverzite, cântecul 
unui vânt vestic chemând-o acasă. 

Deseori, visa că o pisică mare şi albă, murdară 
ca zăpada veche pe granit, stătea în cabină cu ea, 
mişcându-şi într-o parte şi în alta coada lungă 
atunci când observa că ea era atentă. Câteodată, 
era un lup alb care îşi arăta dinţii. Sau un leu de 
munte auriu, cu ochi blânzi. 

Manon îşi dorea ca animalele să-i cuprindă şi 
să-i strivească gâtul în fălci, dar nu o făceau 
niciodată. 

Aşa că Manon Cioc-negru dormi. Şi visă. 


Capitolul 43 


Trei zile mai târziu, Lorcan încă se întrebă ce 
naiba făcea. Ei lăsaseră oraşul de câmpie mult în 
urma lor, dar groaza acelei nopţi încă atârna peste 
caravana carnavalului ca o pătură groasă cu 
fiecare kilometru pe care căruțele îl parcurgeau în 
grabă. 

Ceilalţi nu aflaseră cum, mai exact, 
supravieţuiseră ilkenilor - nu-şi dăduseră seama că 
ilkenii erau aproape imposibil de ucis şi că niciun 
muritor de rând nu ar fi putut ucide unul, ca să nu 
mai vorbim de patru. Nik şi Ombriel se fereau de el 
şi de Elide şi simplul fapt că le surprindea privirile 
circumspecte şi examinatoare la focul de tabără 

când cinau în fiecare seară, îi arăta că ei încă 
încercau să-şi dea seama cine şi ce era el. 

Şi Elide se ferea de el. Din cauză că fugiseră 
atât de repede, ei nu avuseseră şansa să-şi 
monteze corturile obişnuite, dar, în seara asta, 
între zidurile sigure ale unui orăşel din câmpie, 
trebuiau să împartă o cameră la un han ieftin, 
pentru care Molly plătise cu ciudă. 

Îi era greu să nu o urmărească pe Elide cum se 
uita la oraş, apoi la han - să nu îi sesizeze privirea 
atentă, uşoara surprindere şi confuzie care îi 
traversau uneori chipul. 

El folosea un fuior din magia lui ca să îi 
echilibreze piciorul. Elide nu comenta niciodată în 
privinţa asta. Şi, uneori, magia lui întunecată şi 
decăzută atingea orice căra ea - darul de la o 
femeie muribundă pentru o asasină impulsivă - şi 
se retrăgea. 

Din seara aceea, Lorcan nu mai insistase să-l 
vadă, deşi petrecuse mult timp gândindu-se la ce 
ar fi putut ieşi din Morath. Colierele şi inelele erau, 
probabil, doar începutul. 

Whitethorn şi regina ticăloasă habar nu aveau 
despre ilkeni - şi, probabil nu avea habar despre 
majoritatea ororilor povestite de Elide. El se 
întrebă ce le-ar fi făcut un zid de foc sălbatic 
creaturilor - se întrebă dacă ilkenii se antrenau 
cumva împotriva arsenalului lui Aelin Galathynius. 
Dacă Erawan ar fi fost isteţ, s-ar fi gândit la ceva. 

Când ceilalţi intrară cu greu în hanul dărăpănat 
în căutare de mâncare şi odihnă, Elide o informă 
pe Molly că pleca la plimbare de-a lungul râului şi 
ieşi pe străzile pietruite. Şi, chiar dacă îi chiorăia 

stomacul, Lorcan o urmă, pretinzând în continuare 
că era soţul doritor să-şi păzească frumoasa soţie 
într-un oraş care văzuse şi vremuri mai bune decât 
acelea. Fără îndoială, datorită faptului că Adarlanul 
construia neîncetat drumuri pe continent şi că 
oraşul fusese lăsat la mare distanţă de orice arteră 
care traversa tărâmul. 

Furtuna pe care el o mirosise formându-se la 
orizont se mişca greoi spre oraşul construit din 
piatră, lumina transformându-se din auriu în 
argintiu. In câteva minute, umiditatea ridicată fu 
alungată de un vânt rece bine-venit. Lorcan o lăsă 
pe Elide să meargă pe toate cele trei străzi înainte 
să o ajungă din urmă şi să-i spună: 

— O să plouă. 

Ea îi aruncă o privire inexpresivă. 

— Ştiu ce înseamnă tunetele. 

Oraşul împrejmuit cu ziduri fusese construit pe 
ambele maluri ale unui râu pe jumătate uitat, cele 
două porţi mari de apă din fiecare capăt fiind 
ridicate ca să ceară taxe pentru intrarea în oraş şi 
să urmărească bunurile care soseau. El simţi 
mirosul de apă stătută, peşte şi lemn putred 
înainte să vadă apa noroioasă şi calmă, iar Elide se 
opri exact la marginea docurilor. 

— Ce cauţi? întrebă el în cele din urmă, cu un 
ochi la cerul care se întuneca. 

Muncitorii de la docuri, marinarii şi negustorii 
se uitau şi ei la nori, în timp ce se agitau. Unii 
zăboveau ca să lege barjele lungi cu fund plat şi să 
fixeze prăjinile netede pe care le foloseau ca să 
navigheze pe râu. Poate în urmă cu trei sute de 


ani, el văzuse un regat care se baza pe barje ca să 

transporte bunurile dintr-un capăt în celălalt. 
Numele îi scăpa, pierdut în catacombele memoriei 
lui. Lorcan se întrebă dacă mai exista, ascuns între 
două lanţuri muntoase, de cealaltă parte a lumii. 

Ochii strălucitori ai lui Elide urmăriră un grup 
de bărbaţi bine îmbrăcaţi, care se îndreptau spre 
ceea ce părea a fi o tavernă. 

— Când e furtună, trebuie să cauţi adăpost, 
şopti ea. Să fii la adăpost înseamnă să fii blocat 
înăuntru, unde nu poţi să faci altceva decât să 
bârfeşti. Bârfele înseamnă noutăţi despre restul 
ținutului de la comercianţi şi marinari. În privirea 
pe care i-o aruncă lui Lorcan dansa un umor sec. 
Asta înseamnă tunetele. 

Lorcan clipi în timp ce ea îi urmă pe bărbaţii 
care intraseră în taverna de lângă docuri. Primele 
picături mari ale furtunii căzură pe pietrele 
acoperite de muşchi, de pe chei. 

Lorcan o urmă pe Elide în tavernă, o parte din 
el recunoscând că, în toţi cei cinci sute de ani în 
care supravieţuise, omorâse şi servise, nu întâlnise 
pe cineva atât de... neimpresionat de el. Până şi 
nenorocita de Aelin simţea oarecum ameninţarea 
pe care o prezenta el. Poate faptul că locuise cu 
monştrii o făcuse să nu se mai teamă de ei. Se 
întrebă cum de Elide nu se transformase într-unul, 
între timp. 

Din instinct şi din obişnuinţa antrenamentului, 
Lorcan se uită la cârciumă, dar nu găsi nimic care 
să-i atragă atenţia. Duhoarea locului - de corpuri 
nespălate, urină, mucegai şi lână udă - ameninţa 
să-l sufoce. Dar, în câteva momente, Elide ocupase 


o masă lângă un grup format din oamenii de la 
510 


docuri şi comandase două halbe cu bere şi 
specialitatea casei pentru masa de prânz, oricare 
ar fi fost aceea. 

Lorcan se aşeză pe scaunul vechi de lângă al 
ei, întrebându-se dacă drăcia aia avea să se 
prăbuşească sub el când scârţâi. Tunetul bubui 
deasupra şi toţi ochii se îndreptară spre ferestrele 
dinspre chei. Ploaia torențială făcea barjele să se 
ridice şi să se clatine. 

Mâncarea le fu pusă în faţă, bolurile zăngănind 
şi aruncând tocana maro şi vâscoasă peste 
marginile ciobite. Elide nici măcar nu se uită la ea 
şi nu se atinse de berile care fură lăsate cu acelaşi 
dezinteres pentru bacşiş, în timp ce studie camera. 

— Bea! îi ordonă Elide. 

Lorcan se gândi să-i spună să nu-i dea ordine, 
dar... îi plăcea să o vadă pe mica fiinţă cu oase 
subţiri în acţiune. li plăcea să o vadă măsurând cu 
privirea o cameră plină de străini şi alegându-şi 
prada. Pentru că ea era la vânătoare - după cea 
mai bună şi sigură sursă de informaţii. După 
persoana care nu ar fi raportat garnizoanei din 
oraşul aflat încă sub controlul Adarlanului că o 
tânără brunetă punea întrebări despre armata 
inamică. 

Aşadar, Lorcan bău şi o urmări cum îi măsura 
cu privirea pe ceilalţi. Câte gânduri calculate se 
ascundeau în spatele chipului palid, ce de minciuni 
se pregăteau să zboare de pe buzele roşii! O parte 
din el se întrebă dacă reginei lui i s-ar fi părut 
frumoasă - dacă Maeve ar fi observat faptul că 
poate însăşi Anneith o învățase pe fată să 
privească, să asculte şi să mintă. 

O parte din el se îngrozi când se gândi la Elide 
în mâinile lui Maeve. La ce ar fi devenit. La ce i-ar fi 
cerut să facă Maeve, ca spion sau curtean. Poate 
era un lucru bun că Elide era muritoare, că 
speranţa de viaţă era prea scurtă pentru ca Maeve 
să se deranjeze să o transforme în cea mai 
maliţioasă santinelă posibil. 

Era atât de ocupat să se gândească la asta, 
încât aproape nu observă când Elide se rezemă 
nonşalant de spătar şi-i întrerupse pe negustorii şi 
căpitanii de la masa din spatele ei. 

— Cum adică Riftholdul nu mai există? 

Lorcan deveni atent. Dar ei aflaseră ştirea în 
urmă cu câteva săptămâni. 

Căpitanul cel mai aproape de ei - o femeie nu 
cu mult trecută de treizeci de ani - îi măsură din 
priviri pe Elide şi pe Lorcan şi apoi spuse: 

— Ei bine, nu a dispărut, dar... acum 
vrăjitoarele îl controlează în numele ducelui 
Perrington. Dorian Havilliard a fost alungat. 

Elide, mincinoasa şireată, păru complet şocată. 

— Am fost în sălbăticie câteva săptămâni. 
Dorian Havilliard este mort? 

Ea şopti cuvintele ca şi când ar fi fost 
îngrozită... şi ar fi evitat să fie auzită. 

O altă persoană de la masă - un bărbat cu 
barbă şi mai în vârstă - spuse: 

— Nu i-au găsit cadavrul, dar dacă ducele 
declară că nu mai este rege, presupun că este în 
viaţă. Nu are rost să vorbeşti împotriva unui mort. 

Tunetul bubui, aproape acoperindu-i şoaptele 
când ea întrebă: 


— Oare... s-ar duce în Nord? La... ea? 

Ei ştiau la cine se referea Elide. lar Lorcan ştia 
exact de ce venise ea aici. 

Ea intenţiona să plece. A doua zi, oricând ar fi 
plecat şi carnavalul. Probabil avea să plătească 
una dintre bărci ca să o ducă spre nord, iar el... 
avea să se îndrepte spre sud. Spre Morath. 

Tovarăşii schimbară nişte priviri, cântărind 
înfăţişarea tinerei, iar apoi pe cea a lui Lorcan. El 
încercă să  zâmbească, să pară calm şi 
neameninţător. Niciunul dintre ei nu făcu la fel, 
deşi Lorcan trebuie să fi făcut ceva corect, pentru 
că bărbatul cu barbă spuse: 

— Ea nu este în Nord. 

Fu rândul lui Elide să rămână nemişcată. 

Bărbatul cu barbă continuă: 

— Se zvoneşte că ea a omorât soldaţi în Ilium. 
Apoi, că a făcut haos în Golful Craniului săptămâna 
trecută. Acum navighează într-o altă direcţie - unii 
spun că spre Wendlyn, unii că spre Eyllwe, alţii 
spun că fuge spre cealaltă parte a lumii. Dar nu 
este în Nord. Se pare că nu va fi, pentru o vreme. 
Nu este înţelept să-ţi laşi casa fără apărare, dacă 
mă întrebi pe mine. Dar este foarte tânără; nu are 
de unde să ştie multe despre războaie. 

Lorcan se îndoia de asta şi se îndoia că 
ticăloasa nu făcea o mişcare fără sprijinul lui 
Whitethorn sau al fiului lui Gavriel. Dar Elide expiră 
cu un tremur. 

— De ce ar părăsi Terrasenul? 

— Cine ştie? Femeia se întoarse la mâncarea şi 
la compania ei. Se pare că regina are obiceiul să 
apară pe neaşteptate, să dezlănţuie haosul şi să 
dispară din nou. S-au pariat bani buni pe locul în 

care o să-şi facă apariţia. Eu spun că în Banjali, în 
Eyllwe - Vross de aici spune că în Varese, în 
Wendlyn. 

— De ce în Eyllwe? insistă Elide. 

— Nu ştiu, dar cred că ar fi chiar proastă să-şi 
deconspire planurile. Femeia îi aruncă lui Elide o 
privire tăioasă ca şi când i-ar fi spus să nu mai 
vorbească despre asta. 

Elide se întoarse la mâncarea şi la berea ei, 
ploaia şi tunetul acoperind pălăvrăgeala din 
cameră. 

Lorcan o privi cum bău toată berea din halbă în 
linişte. Şi, când păru mai puţin suspectă, se ridică 
şi plecă. 

Elide intră în alte două taverne din oraş şi făcu 
aceleaşi lucruri. Cu fiecare povestire, ştirile erau un 
pic diferite, dar părerea generală era că Aelin se 
îndrepta spre sud sau spre est şi că nimeni nu ştia 
la ce să se aştepte. 

Elide ieşi din a treia tavernă, urmată de 
Lorcan. Nu-şi vorbiseră de când ea intrase în 
primul han. El fusese prea distras gândindu-se cum 
ar fi fost să călătorească brusc din nou, de unul 
singur. Să o părăsească... şi să nu o mai vadă 
niciodată. 

lar acum, uitându-se la ploaie şi ascultând 
tunetele, Elide spuse: 

— Trebuia să mă duc în Nord. 

Lorcan se trezi că nu voia să confirme sau să 
obiecteze. Ca un prost fără rost, se trezi... ezitând 
să o îndrepte spre calea iniţială. 

Ea îşi cobori capul, apa şi lumina alunecându-i 
pe pomeţii înalţi. 

— Încotro am să mă îndrept acum? Cum am să 
o găsesc? 

— Ce ai aflat din zvonuri? îndrăzni el să o 
întrebe. 

Lorcan analizase toate informaţiile, dar voia să- 
i vadă mintea isteaţă la lucru. 

Şi o mică parte din el voia să vadă şi ce avea 
să hotărască în privinţa despărțirii lor. 

— Banjali - în Eyllwe. Cred că se duce în 
Banjali, spuse încet Elide. 

Lorcan încercă să nu pară prea uşurat. 
Ajunsese la aceeaşi concluzie, chiar dacă numai 
pentru că asta ar fi făcut Whitethorn - iar el îl 
antrenase pe prinţ câteva decenii. 

Ea îşi frecă faţa. 

— Cât... cât de departe este? 

— Departe. 

Ea cobori mâinile, trăsăturile-i fiind rigide şi 
palide. 

— Cum ajung acolo? Cum... 

Ea îşi masă pieptul. 

— Pot să-ţi fac rost de o hartă, se trezi el 
spunând, doar ca să vadă dacă ea i-ar fi cerut să 
rămână. 

Ea înghiţi în sec şi scutură din cap, unduindu-şi 
părul negru. 

— Nu mi-ar fi de niciun folos. 

— Hărțile sunt mereu folositoare. 

— Nu şi dacă nu ştii să citeşti. 

Lorcan clipi, întrebându-se dacă auzise bine. 
Dar culoarea îi pătă obrajii albi şi, într-adevăr, 
ruşinea şi disperarea îi înceţoşau ochii negri. 

— Dartu... 

În ultimele săptămâni, ea nu avusese ocazia să 
dezvăluie lucrul acesta, îşi dădu el seama. 

— Am învăţat literele, dar când s-a întâmplat 
ce s-a întâmplat, spuse ea, şi am fost dusă în 
turn... Doica mea era analfabetă. Aşa că mai mult 
nu am învăţat şi am uitat şi ce ştiam. 

El se întrebă dacă ar fi observat vreodată, în 
cazul în care ea nu i-ar fi spus. 

— Pare că ai reuşit să supravieţuieşti destul de 
impresionant fără asta. 

El vorbise fără să se gândească, dar i se 
păruse o concluzie potrivită. Ea zâmbi. 

— Presupun că da, spuse ea gânditoare. 

Magia lui Lorcan detectă garnizoana înainte ca 
el să o audă sau să-i simtă mirosul. 

Magia se undui de-a lungul săbiile lor - arme 
primitive, pe jumătate ruginite - iar apoi se scăldă 
în frica tot mai mare, în entuziasm, poate chiar şi 
într-o urmă de sete de sânge. 

Nu era bine. Nu când se îndrepta spre ei. 

Lorcan se apropie de Elide. 

— Se pare că prietenii noştri de la carnaval au 
vrut să câştige uşor o monedă de argint. 

Disperarea neajutorată de pe faţa ei se 
concentră într-o vigilenţă sporită. 

— Vin gărzile? 

Lorcan dădu aprobator din cap, paşii auzindu- 
se acum destul de aproape încât el să numere cât 
de mulţi se apropiau din garnizoana din mijlocul 
oraşului, ca să-i prindă, fără îndoială, între săbiile 
lor şi râu. Dacă ar fi fost să pună un pariu, ar fi 
pariat că cele două poduri care traversau râul - la 
zece străzi distanţă de ei - erau deja pline de gărzi. 

— Ai de ales, spuse el. Fie rezolv problema 
asta aici şi ne întoarcem la han ca să aflăm dacă 
Nik şi Ombriel au vrut să scape de noi... 

Elide strânse din buze, iar el îi află opţiunea 
înainte să i-o prezinte: 

— Fie ne urcăm într-una dintre barje şi plecăm 
naibii chiar acum. 

— A doua, şopti ea. 

— Bun, fu singurul lui răspuns când o apucă de 
mână şi o trase înainte. In ciuda puterii lui care-i 
sprijinea piciorul, ea era prea lentă... 

— Fă-o odată! izbucni ea. 

Aşadar, Lorcan o aruncă pe umăr, scoţându-şi 
securea cu cealaltă mână, şi alergă spre apă. 


Elide se împinse şi se lovi de umărul lat al lui 
Lorcan, ridicându-şi capul destul cât să privească 
strada din spatele lor. Nici urmă de gărzi, dar... 
vocea slabă care-i şoptea deseori la ureche o 
implora acum să plece. Să scape. 

— Porţile de la intrarea în oraş, şopti ea în timp 
ce muşchii şi oasele o loviră în burtă. Au să fie şi 
acolo. 

— Lasă-i în seama mea! 

Elide încercă să nu-şi imagineze ce însemna 
asta, dar apoi ajunseră la docuri, iar Lorcan alergă 
spre o barjă, cobori repede treptele cheiului şi păşi 
pe puntea lungă din lemn. Barja era mai mică 
decât celelalte, singura cameră din mijloc fiind 
vopsită în verde. Era goală - în afară de câteva 

Lorcan puse toporul la loc, iar Elide îl apucă de 
umăr, înfigându-şi degetele în muşchi atunci când 
el o aruncă peste buza înaltă a barjei şi pe 
scândurile din lemn. Ea se clătină un pas când 
picioarele i se obişnuiră cu mişcarea râului, dar... 

Lorcan se întorcea deja spre bărbatul slab ca o 
trestie care venea repede spre ei, cu cuțitul scos. 

— Aia e barca mea, se plânse acesta. 

El îşi dădu seama, mai exact, cu cine avea să 
se lupte când cobori scara mică din lemn, pe doc, 
şi se uită la conformaţia lui Lorcan, la securea şi; 
sabia din mâinile late ale războinicului, expresia 
morţii fiindu-i cu siguranţă întipărită pe chip. 

Lorcan spuse simplu: 

— Acum este barca noastră. 

Bărbatul privi între ei. 

— Nu... nu ai să treci de poduri sau de zidurile 
oraşului... 

Câteva momente. Ei aveau doar câteva 
momente la dispoziţie înainte să vină gărzile... 

— Urcă, acum! îi zise Lorcan bărbatului. 

Bărbatul începu să se retragă. 

Elide îşi sprijini o mână de marginea lată şi 
înaltă a bărcii şi spuse cu calm: 

— O să te ucidă înainte să cobori scara. 
Scoate-ne din oraş şi îţi jur că ai să fii eliberat de 
îndată ce scăpăm! 

— Ai să-mi tai gâtul atunci la fel de bine cum ai 
face-o acum, spuse bărbatul, înghițind în sec. 

Într-adevăr, Lorcan ţinea securea aşa cum ştia 
ea că o ţinea înainte să o arunce. 

— Te rog să te mai gândeşti, spuse Elide. 

Încheietura mâinii lui Lorcan zvâcni uşor. Ar fi 

făcut-o - l-ar fi ucis pe acest bărbat nevinovat, 
doar ca să scape... 

Bărbatul cobori cuțitul şi-l băgă în teaca de la 
şold. 

— Să mă lăsaţi unde râul coteşte dincolo de 
oraş. 

Asta fu tot ce avea Elide nevoie să audă când 
bărbatul se grăbi spre ei, dezlegă funiile şi sări cu 
uşurinţa cuiva care făcuse asta de o mie de ori, în 
barcă. El şi Lorcan apucară prăjinile ca să se 
împingă spre râu şi, de îndată ce se îndepărtară, 
Lorcan spuse printre dinţi: 

— Dacă ne trădezi, ai să mori înainte ca gărzile 
să apuce să urce la bord. 

Bărbatul dădu din cap, virând acum spre 
ieşirea estică a oraşului, în timp ce Lorcan o târî pe 
Elide în cabina formată dintr-o singură cameră. 

înăuntru, toate ferestrele erau destul de curate 
încât să sugereze că bărbatul era mândru de barca 
lui. Lorcan aproape o împinse sub o masă din 
mijloc, faţa de masă brodată protejând-o de orice, 
mai puţin de sunete: de paşii silenţioşi ai lui 
Lorcan, deşi ea îl simţi ascunzându-se ca să 
supravegheze mersul lucrurilor din cabină; răpăitul 
ploii de pe acoperişul plat; sunetul prăjinii, când se 
lovea ocazional de marginea bărcii. 

Curând, din cauza faptului că stătea nemişcată 
şi tăcută, trupul începu să o doară. 

Aşa avea să-i fie viaţa în viitorul apropiat? 
Vânată şi urmărită prin lume? 

Şi... cum ar fi găsit-o pe Aelin? Ar fi putut să se 
întoarcă în Terrasen, dar nu ştia cine conducea din 

că un mesaj nerostit îi transmitea că pericolul era 
acolo. Că în Terrasen nu era totul în regulă. 

Dar ca să se ducă în Eyllwe doar pe baza unor 
speculaţii... Dintre toate zvonurile pe care le 
ascultase Elide în ultimele două ore, argumentele 
căpitanului fuseseră cele mai înțelepte. 

Lumea păru că încremeneşte cu o încordare 
fără glas, cu un val de frică. 

Insă bărbatul se auzi strigând din nou şi 
metalul scârţâi - era o poartă. Porţile oraşului. 

Ea rămase sub masă, numărându-şi 
respiraţiile, gândindu-se la tot ce auzise. Se îndoia 
că oamenii de la carnaval aveau să le simtă lipsa. 

Şi şi-ar fi pariat toţi banii din cizmă că Nik şi 
Ombriel fuseseră cei care trimiseseră gărzile după 
ei, decizând că ea şi Lorcan erau o ameninţare 
prea mare - mai ales că ilkenii o vânau. Ea se 
întrebă dacă Molly ştiuse de la bun început, chiar 
de la prima întâlnire, că ei erau mincinoşi şi dacă îi 
lăsase pe Nik şi pe Ombriel să îi trădeze când 
recompensa era prea bună ca să fie refuzată, iar 
preţul loialității prea mare. 

Elide oftă pe nas. Se auzi un pleoscăit, dar 
barca se mişcă înainte. 

Măcar luase bucăţica de piatră cu ea, deşi 
hainele aveau să-i lipsească, aşa ponosite cum 
erau. Hainele astea din piele deveneau sufocante 
în căldura înăbuşitoare şi, dacă s-ar fi dus în 
Eyllwe, ar fi fost o corvoadă... 

Se auziră paşii lui Lorcan. 

— leşi afară! 

Crispându-se când glezna o duru, ea se târî de 
sub masă şi privi împrejur. 

— Nu sunt probleme? 

El scutură din cap. Ploaia şi apa din râu îl 
împroşcaseră. Ea se uită după el, spre locul din 
care bărbatul cârmise barca. Nu era nimeni acolo - 
sau în spatele bărcii. 

— A înotat înapoi spre țărm la cotitura râului, îi 
explică Lorcan. 

Elide expiră. 

— Ar putea foarte bine să alerge spre oraş şi să 
le spună. Nu ar dura mult să ne ajungă din urmă. 

— Ne vom ocupa de asta, spuse Lorcan, 
întorcându-se. i 

Prea repede. li evitase atât de repede 
privirea... 

Ea studie apa, petele de pe mânecile cămăşii 
lui. Ca şi când... s-ar fi spălat repede şi neglijent pe 
mâini. 

Se uită la securea de la şoldul lui, când el ieşi 
din cabină. 

— L-ai ucis, nu-i aşa? Asta fusese pleoscăitul. 
Un cadavru aruncat peste bord. 

Lorcan se opri şi se uită peste umărul său lat. 
Nimic uman nu i se citea în ochii. 

— Dacă vrei să supravieţuieşti, trebuie să fii 
dispus să faci ce este necesar. 

— Poate că avea o familie care depindea de el. 

Ea nu văzuse nicio verighetă, dar asta nu 
însemna nimic. 

— Nik şi Ombriel nu s-au gândit la noi când ne- 
au denunţat celor din garnizoană. 

Lorcan se duse pe punte, iar ea se năpusti 
după el. Copaci luxurianţi flancau râul, ca un scut 

lar acolo - acolo pe scânduri, era o pată 
strălucitoare şi închisă la culoare. Stomacul i se 
ridică. 

— Plănuiai să mă minţi! spuse ea mânioasă. 
Dar cum mi-ai fi explicat aia? 

El ridică din umeri. Lorcan luă prăjina şi se 
mişcă grațios spre marginea bărcii, de unde îi 
îndepărtă de un banc de nisip de care se apropiau. 

ÎI ucisese pe bărbatul acela... 

— l-am jurat că o să fie eliberat. 

— Tu i-ai jurat, nu eu! 

Ea îşi strânse degetele în pumni, iar acel obiect 
- acea piatră - înfăşurată într-o bucată de pânză, în 
jacheta ei, începu să se agite. 

Lorcan încremeni, ţinând strâns prăjina în 
mâini. 

— Ce este aia? spuse el prea încet. 

Ea rămase pe loc. N-avea de gând să dea 
înapoi din calea lui, să-i permită să o intimideze, să 
o domine, să ucidă oameni ca ei să poată să 
scape... 

— Ce. Este. Aia. 

Ea refuză să vorbească, să atingă măcar 
umflătura din buzunar. Aceasta zvâcnea şi bâzâia, 
o bestie care îşi deschidea ochiul, dar Elide nu 
îndrăzni să întindă mâna, să recunoască prezenţa 
ciudată şi nepământeană. 

Ochii lui Lorcan se măriră puţin, apoi el lăsă jos 
prăjina, traversă puntea şi intră în cabină. Ea 
zăbovi lângă margine, neştiind dacă să-l urmeze 
sau să sară în apă şi să înoate spre țărm, dar... 

Zgomotul surd al metalului pe metal se auzi, 

Strigătul lui Lorcan scutură barca, râul, copacii. 
Păsările cu picioare lungi ale râului îşi luară zborul. 

Apoi Lorcan deschise uşa atât de violent, încât 
aproape o scoase din balamale şi aruncă în râu 
ceea ce păreau a fi cioburile unei amulete sparte. 
Sau încercă să o facă. Lorcan aruncă obiectul atât 
de puternic, încât sări dincolo de râu şi se izbi de 
un copac, scobind o bucată de lemn. 

El se întoarse, iar mânia lui Elide se domoli un 
pic în faţa furiei care îi contorsiona trăsăturile. 
Lorcan se îndreptă spre ea, apucând prăjina ca şi 
când s-ar fi abținut să nu o gâtuie şi o întrebă: 

— Ce porți asupra ta? 

lar întrebarea, violenţa, pretenţia lui de a şti şi 
aroganţa o făcură şi pe ea să vadă roşu în faţa 
ochilor. Aşadar, Elide spuse încet şi cu venin: 

— De ce nu îmi tai gâtul, ca să afli singur? 

Nările lui Lorcan se umflară. 

— Dacă ai o problemă cu faptul că am ucis pe 
cineva care abia aştepta să ne trădeze când ar fi 
avut şansa, atunci o să-ţi iubeşti regina. 

De ceva vreme, el lăsase să se înţeleagă că o 
cunoştea; că o cunoştea suficient de bine încât să 
o facă în feluri oribile, dar... 

— La ce te referi? 

Pe toţi zeii, Lorcan părea că-şi pierduse 
cumpătul când spuse: 

— Celaena  Sardothien este o asasină de 
nouăsprezece ani - care se autodeclară cea mai 
bună din lume. El pufni. A ucis, s-a simţit bine şi a 
reuşit cumpărând ce a avut nevoie şi nu şi-a cerut 
niciodată scuze pentru asta, ba chiar s-a mândrit. 

mele, prinţul Rowan Whitethorn, a primit misiunea 
de a se ocupa de ea, când a eşuat pe țărmurile din 
Wendlyn. In schimb, s-a dovedit că s-a îndrăgostit 
de ea. S-a dovedit că, orice ar fi făcut în Munţii 
Cambrian, a împiedicat-o să nu-şi mai spună 
Celaena şi să înceapă să-şi folosească din nou 
numele adevărat. El zâmbi brutal.  Aelin 
Galathynius. 

Elide abia îşi simţea corpul. 

— Ce? fu singurul cuvânt pe care reuşi să-l 
rostească. 

— Regina ta care scuipă foc? Este o asasină 
nenorocită. Instruită să fie o ucigaşă din clipa în 
care mama ta a murit apărând-o. Instruită să nu fie 
cu nimic mai bună decât bărbatul care ţi-a 
măcelărit mama şi familia regală. 

Elide scutură din cap, mâinile tremurându-i. 

— Ce? repetă ea. 

Lorcan râse fără să se amuze. 

— Cât ai stat închisă în turn vreme de zece ani, 
ea s-a răsfăţat cu bogăţiile din Rifthold, alintată şi 
menajată de stăpânul ei - Regele Asasinilor - pe 
care l-a ucis cu sânge-rece în primăvara trecută. 
Deci află că salvatoarea ta de mult pierdută nu 
este cu mult mai bună decât mine. Află că l-ar fi 
ucis pe bărbatul acela tot aşa cum am făcut-o eu şi 
că, la fel ca şi mine, nu prea ti-ar tolera 
smiorcăielile. 

Aelin... o asasină. Aelin - aceeaşi persoană 
căreia trebuia să-i dea piatra... 

— Ştiai, spuse ea. In tot timpul cât am fost 
împreună, ai ştiut că eu caut aceeaşi persoană. 

— Ţi-am spus că, dacă o găseşti pe una, o 

găseşti şi pe cealaltă. 

— Ai ştiut şi nu mi-ai spus. De ce? 

— Tu nu mi-ai spus secretele tale. Nu văd de 
ce ţi le-aş spune pe ale mele. 

Ea închise ochii, încercând să ignore pata 
întunecată de pe lemn - încercând să aline 
usturimea cuvintelor lui şi să sigileze gaura care se 
deschisese sub picioarele ei. Ce fusese în amuleta 
aceea? De ce strigase el şi... 

— Mica ta regină, rosti Lorcan batjocoritor, este 
o criminală, o hoaţă şi o mincinoasă. Deci, dacă ai 
de gând să-mi spui că sunt aşa, atunci fii pregătită 
să-i spui şi ei. 

Pielea o strângea prea mult, iar oasele îi erau 
prea fragile ca să suporte mânia care prelua 
controlul. Ea căută cuvintele potrivite ca să-l 
rănească, aidoma unui pumn de pietre pe care săi 
le poată arunca în cap lui Lorcan. 

Elide spuse printre dinţi: 

— M-am înşelat. Am spus că noi doi suntem la 
fel - că nu avem familie şi prieteni. Dar eu nu am 
pentru că pământul şi circumstanţele mă separă 
de ei. Tu nu ai deoarece nimeni nu suportă să stea 
în preajma ta. 

Ea încercă - şi reuşi, dacă furia care dansa în 
ochii lui era vreun semn - să se uite la el de sus, 
chiar dacă era mai înalt ca ea. 

— Şi ştii care este cea mai mare minciună pe 
care le-o spui tuturor, Lorcan? Că preferi să fie aşa. 
Dar ce aud eu, când te plângi de regina mea 
ticăloasa? Nu aud decât cuvintele cuiva care este 
foarte invidios, singuratic şi jalnic. Nu aud decât 

Rowan s-au îndrăgostit şi care i-a urât din cauza 
fericirii lor - pentru că tu eşti atât de nefericit. 

Ea nu se putu opri de îndată ce începu să 
vorbească. 

— Aşa că n-ai decât să spui că Aelin e o 
criminală, o hoaţă şi o mincinoasă. N-ai decât să 
spui că e o regină ticăloasă, care scuipă foc. Dar, 
iartă-mă, dacă am să-mi permit să judec eu 
lucrurile acestea când am să o întâlnesc. Şi am să 
o întâlnesc. Ea îi arătă râul noroios şi gri care 
curgea în jurul lor. Mă duc în Eyllwe. Du-mă la țărm 
şi-am să mă despart de tine la fel de uşor cum te- 
ai despărţit tu de bărbatul acela. 

Lorcan o măsură din priviri, dezgolindu-şi dinţii 
suficient, încât să-şi arate caninii uşor alungiţi. Dar 
ei nu-i păsa de descendența lui Fae, de vârsta lui 
sau de abilitatea de a ucide. 

După o clipă, el se întoarse să împingă prăjina 
de fundul râului - nu ca să îi ducă la țărm, ci să îi 
ghideze de-a lungul râului. 

— Nu ai auzit ce am spus? Du-mă la țărm! 


— Nu. 

Furia îi copleşi raţiunea, ignorând 
avertismentele lui Anneith când se năpusti către el. 

— Nu? 


El lăsă prăjina să se târască în apă şi se 
întoarse cu faţa la ea. Nu afişa nicio emoție - nici 
măcar mânie. 

— Râul şi-a schimbat direcţia spre sud în urmă 
cu trei kilometri. După harta din cabină, putem să 
ne îndreptăm direct spre sud şi apoi să găsim cea 
mai rapidă cale spre Banjali. 

Ea îşi şterse stropii de ploaie de pe fruntea udă 

când Lorcan îşi apropie faţa destul de mult încât să 
respire acelaşi aer. 

— Se pare că şi eu am acum treabă cu Aelin 
Galathynius. Felicitări, Lady! Te-ai ales cu un ghid 
spre Eyllwe. 

O lumină rece şi ucigaşă se zărea în ochii lui, 
iar ea se întrebă ce naiba îl făcuse să strige. 

Dar el îşi cobori privirea spre buzele ei, strânse 
de mânie. Şi, o parte din ea, care nu avea nicio 
legătură cu frica, rămase nemişcată la atenţia 
acordată, chiar dacă alte părţi i se înmuiară un pic. 

În cele din urmă, ochii lui Lorcan îi întâlniră pe 
ai ei, iar el mai mult îi mormăi: 

— În ceea ce îi priveşte pe ceilalţi, eşti încă 
soţia mea. 

Elide nu obiectă - nici măcar când se întoarse 
în cabină, ajutată să meargă de magia lui 
nesuferită, şi trânti uşa atât de tare, încât sticla 
zăngăni. 


Norii de furtună se împrăştiară ca să dezvăluie 
o noapte înstelată şi o lună suficient de 
strălucitoare pentru ca Lorcan să navigheze pe râul 
calm şi îngust. 

El cârmi ore în şir, gândindu-se la cum anume 
să o ucidă pe Aelin Galathynius fără ca Elide sau 
Whitethorn să intervină, iar apoi la cum avea să-i 
taie cadavrul şi să-l dea la ciori. 

Ea îl minţise. Ea şi Whitethorn îl păcăliseră în 
ziua în care prinţul îi înmânase cheia Wyrd. 

acelea - un inel complet inutil din piatră Wyrd, 
înfăşurat într-o bucată de pergament, cu o 
mâzgălitură feminină: 


În speranța că ai să descoperi nişte 
termeni mai creativi cu care să mi te 
adresezi, în afară de „cățea”, când ai să 
găseşti asta. 

Cu toată dragostea, 

A.A.G. 


Avea să o omoare. Lent. Creativ. El fusese 
forţat să jure cu sânge că inelul Malei chiar oferea 
imunitate împotriva Valgilor când era purtat - nu 
se gândise să întrebe dacă şi cheia lor Wyrd era 
adevărată. 

lar Elide - ceea ce purta Elide, ceea ce îl făcuse 
să-şi dea seama... Avea să se gândească mai târziu 
la ce urma să-i facă lui Lady de Perranth. 

Singura lui consolare era că furase din nou 
inelul Malei, dar mica ticăloasă încă avea cheia. ŞI, 
dacă Elide trebuia oricum să se ducă la Aelin... O, 
ar fi găsit-o pe Aelin pentru Elide. 

Şi ar fi făcut-o pe Regina Terrasenului să se 
târască în faţa lui înainte s-o omoare. 


Capitolul 44 


Lumea începea şi se termina în flăcări. 

O mare de foc în care nu puteai să respiri, să 
auzi altceva în afară de pământul topit care se 
revărsa. Adevărata inimă de foc - unealta creaţiei 

Greutatea o sufoca în timp ce se agita, căutând 
o suprafaţă sau un fund de care să se împingă. Nu 
exista aşa ceva. 

Ca şi când i-ar fi inundat gâtul, clocotindu-i în 
sânge şi topind-o, ea începu să ţipe fără zgomot, 
implorând-o să înceteze... 

„Aelin.” 

Numele, strigat în miezul de foc din inima lumii 
era un far, o chemare. Ea se născuse aşteptând 
vocea aceea, o căutase orbeşte toată viaţa, ar fi 
urmat-o până la capătul lumii... 

„AELIN.” 

Aelin căzu din pat, cu flăcări în gură, în gât şi în 
ochi. Flăcări adevărate. 

Nuanţele de auriu şi albastru se împleteau 
printre rândurile clocotitoare de roşu. Flăcări 
adevărate,  erupte din ea, care  arseseră 
cearşafurile, cruţându-i camera şi restul patului, 
nava din mijlocul mării scăpând de la incinerare 
datorită unui zid indestructibil de aer. 

Mâinile înfăşurate în gheaţă îi strânseră umerii 
şi, prin flăcări, chipul încruntat al lui Rowan apăru, 
ordonându-i să respire... 

Ea inspiră. Mai multe flăcări se grăbiră să-i 
intre pe gât. 

Nu exista niciun fir, nicio lesă care să-i 
controleze magia. O, zeilor... o, zeilor, ea nu putea 
nici măcar să simtă în apropiere o ameninţare 
arzătoare. Nu era decât flacăra aceasta... 

Rowan îi cuprinse faţa cu mâinile, aburul 
unduindu-se unde gheaţa şi vântul lui îi întâlniră 
focul. 


— Tu eşti stăpâna lui; tu îl controlezi. Frica ta îi 

dă dreptul să preia controlul. 

Corpul i se arcui din nou pe saltea, complet 
gol. Probabil că-şi arsese hainele - cămaşa 
preferată a lui Rowan. Flăcările ei arseră mai 
intens. 

Cu putere, el o smulse şi o obligă să-i 
întâlnească privirea când spuse: 

— Te văd. Te văd toată. Şi nu îmi este frică. 

„Nu o să-mi fie frică.” 

O linie în strălucirea arzătoare. 

„Numele meu este Aelin Ashryver 
Galathynius... 

Și nu o să îmi fie frică.” 

La fel de sigur, ca şi când ar fi apucat-o în 
mână, lesa apăru. 

intunericul intră, binecuvântat şi calm, acolo 
unde flacăra se dezlănţuise. 

Ea înghiţi o dată, de două ori. 

— Rowan! 

Cu o strălucire aproape animalică în privire, el 
o studie cu atenţie din cap până-n picioare. 

Inima îi bătea cu putere, bubuind - panicată. 

— Rowan, repetă ea. 

El tot nu se mişcă, nu încetă să o fixeze cu 
privirea, în căutarea semnelor suferinţei. Panica lui 
o făcu să simtă ceva în piept. 

Aelin îl apucă de umăr, înfigându-şi unghiile în 
violenţa nestăpânită din trupul lui, ca şi cum el ar fi 
scăpat de lesele care-l înfrânau, în anticiparea 
luptei de a o ţine pe ea şi nu pe vreo zeiţă sau 
ceva mai rău în acest corp. 

— Calmează-te! Acum. 

El nu se linişti. Dându-şi ochii peste cap, ea Îi 

trase mâinile de pe faţa sa, ca să se aplece şi să 
arunce cearşafurile de pe ei. 

— Sunt bine, spuse ea, pronunţând fiecare 
cuvânt. Tu ai avut grijă de asta. Acum, dă-mi nişte 
apă. Mi-e sete. 

Un ordin simplu şi uşor. Să o servească, aşa 
cum el îi explicase că le p/ăcea masculilor Fae să 
fie necesari; ca să le fie satisfăcută acea parte din 
ei care voia să facă tărăboi şi să dea în mintea 
copiilor. Să îl facă să fie civilizat şi raţional din nou. 

Pe chipul dur al lui Rowan se citea o furie 
feroce, dar dedesubtul acestei măşti se ascundea o 
spaimă mocnindă. 

Aşadar, Aelin se aplecă şi îl muşcă de maxilar, 
asigurându-se că îl zgârie cu caninii şi îi spuse, 
lipindu-se de el: 

— Dacă nu începi să te porţi ca un prinţ, poţi 
să dormi pe podea. 

Rowan se retrase, faţa lui sălbatică 
neaparţinând în întregime lumii acesteia, dar încet, 
ca şi când ar fi înţeles cuvintele, iar trăsăturile i se 
îmblânziră. Încă părea nervos, dar nu într-atât 
încât să ucidă, ameninţare invizibilă împotriva ei, 
când se aplecă şi-i muşcă la rândul lui uşor 
maxilarul, spunându-i la ureche: 

— Am să te fac să regreţi că m-ai ameninţat, 
prinţesă! 

O, zeilor! Ea îşi strânse degetele de la picioare, 
dar îi zâmbi prosteşte când el se ridică în picioare, 
toţi muşchii corpului său unduindu-se la fiecare 
mişcare, şi îl urmări îndreptându-se grațios ca o 
felină spre lavoar şi cana de apă de deasupra. 


Ticălosul avu tupeul să o măsoare din priviri 

când ridică ulciorul. lar apoi îi zâmbi satisfăcut, ca 
un mascul, când umplu un pahar chiar până la 
buză, oprindu-se cu precizia unui expert. 

Ea se gândi dacă să trimită o flacără care să-i 
ardă fundul gol când lăsă jos ulciorul cu mare grijă 
şi calm. După aceea, se întoarse spre pat, privind-o 
la fiecare pas şi lăsă apa pe măsuţa de alături. 

Aelin se ridică pe genunchii surprinzător de 
stabili, ca să stea cu faţa la el. 

Doar scârţâitul navei şi şuieratul valurilor care 
se spărgeau de ea umplură camera. 

— Ce a fost asta? întrebă ea încet. 

El închise ochii. 

— Am fost... eu, care mi-am pierdut controlul. 

— De ce? 

El se uită la hublou şi la marea poleită de 
razele lunii de dincolo de el. Nu-i stătea deloc în 
fire să-i evite privirea. 

— De ce? insistă ea. 

În cele din urmă, Rowan o privi. 

— Nu ştiam dacă te-a luat din nou. Nu conta 
că, acum, cheia Wyrd era lângă pat, şi nu la gâtul 
ei. Chiar şi când mi-am dat seama că nu erai decât 
sclava magiei, eu tot... Magia te-a luat. A trecut 
mult timp de când nu am fost sigur... de când nu 
am ştiut cum să te aduc înapoi. El îşi dezgoli dinţii 
şi expiră sacadat, direcţionându-şi acum furia în 
interior. Înainte să-mi spui că sunt un Fae ticălos şi 
teritorial, permite-mi să mă scuz şi să-ţi explic 
faptul că este foarte greu... 

— Rowan. 

El se linişti. Traversă mica distanţă dintre ei, 


fiecare pas fiind răspunsul vreunei întrebări pe 

care o adresase ea din clipa în care sufletul ei 
luase fiinţă. 

— Nu eşti om. Nu mă aştept să fii. 

El păru să se retragă, dar ea îi atinse pieptul 
gol, în dreptul inimii care încă-i bubuia sub palmă. 

Ea spuse încet, simțind inima sub mâna ei: 

— Nu-mi pasă că eşti Fae sau om, dacă eşti 
Valg sau un nenorocit de vârcolac. Eşti ceea ce 
eşti. Şi eu îmi doresc... am nevoie, Rowan, de 
cineva care nu îşi cere scuze pentru cine este. Tu 
nu ai făcut-o niciodată. Ea se aplecă în faţă, ca să-i 
sărute pielea goală, acolo unde o atinsese cu 
mâna. Te rog să nu începi să o faci acum. Da, 
uneori mă enervezi cu prostiile tale de Fae posesiv, 
dar... ţi-am auzit vocea. M-a trezit. M-a scos din 
acel... loc. 

El îşi înclină capul până ce fruntea i se sprijini 
de a ei. 

— Îmi doresc să fi avut mai multe să-ţi ofer - în 
războiul acesta şi după el. 

Ea îi cuprinse talia goală cu braţele. 

— Îmi oferi mai multe decât am sperat 
vreodată. 

El păru să obiecteze, dar ea spuse: 

— Şi, de când Darrow şi Rolfe m-au informat că 
ar trebui să mă căsătoresc din interes, de dragul 
războiului, mi-am dat seama că ar trebui să 
procedez taman invers. 

El pufni. 

— Tipic. Dar dacă Terrasenul are nevoie... 

— lată cum văd eu lucrurile, spuse ea, 
retrăgându-se ca să-i studieze chipul aspru. Nu 


avem timp. lar căsătoria cu un rege străin, cu 

contractele şi distanţele, plus lunile de care are 
nevoie să adune şi să trimită o armată... nu avem 
atât de mult timp la dispoziţie. Nu avem decât 
momentul prezent. Şi nu-mi trebuie un soţ care să 
încerce să se ia la întrecere cu mine sau pe care să 
fiu nevoită să-l izolez undeva pentru siguranţa lui 
sau care să se ascundă într-un colţ când am să mă 
trezesc înconjurată de flăcări. Ea îi sărută din nou 
pieptul tatuat, chiar în locul în care inima bătea cu 
putere. Asta, Rowan - asta e tot ce-mi trebuie. ŞI 
nimic mai mult. 

Reverberaţiile respirației lui profunde şi 
sacadate îi răsunară în obraz, iar el îi mângâie 
părul cu o mână, pe spatele gol, şi mai jos. 

— Un regat care poate schimba lumea. 

Ea îi sărută colţul gurii. 

— Vom găsi o cale - împreună. Erau cuvintele 
pe care i le spusese el cândva, cuvintele care 
începuseră să-i vindece inima distrusă. Şi pe a lui. 
Te-am rănit... rosti ea răguşit. 

— Nu. El îşi trecu degetul mare peste pometul 
ei. Nu, nu m-ai rănit şi nu mi-ai făcut nimic altceva. 

Ceva se prăbuşi în pieptul ei, iar Rowan o 
cuprinse în braţe când ea îşi băgă faţa în gâtul lui. 
Cu mâinile-i bătătorite, îi mângâie spatele, toate 
cicatricele şi tatuajele pe care i le făcuse el. 

— Dacă o să supravieţuim războiului, şopti ea, 
după o vreme, sprijinindu-şi capul pe pieptul lui 
gol, noi doi va trebui să învăţăm cum să ne 
relaxăm. Să dormim toată noaptea. 

— Dacă  supravieţuim războiului, prințesă, 
spuse el, trecându-şi un deget pe spatele ei, am să 


fac bucuros tot ce ai să-mi ceri. Chiar şi să învăţ 

cum să mă relaxez. 

— Şi dacă nu o să avem niciun moment de 
pace nici după ce o să obţinem Lacătul şi cheile şi 
o să-l trimitem pe Erawan înapoi în ţinutul lui de 
iad? 

Amuzamentul dispăru, înlocuit de ceva mai 
intens când degetele lui se opriră pe spatele ei. 

— Chiar dacă o să primim ameninţări de război 
o dată la două zile, chiar dacă o să fim nevoiţi să 
găzduim emisari capricioşi, să vizităm regate 
îngrozitoare şi să ne purtăm frumos, am să le fac 
bucuros pe toate, dacă ai să-mi fii alături. 

Ei îi tremurară buzele. 

— Hei, tu! Când ai învăţat să ţii discursuri atât 
de frumoase? 

— Am avut nevoie de scuza potrivită ca să 
învăţ, spuse el, sărutându-i obrazul. 

Corpul i se încordă şi i se înmuie în toate 
locurile în care ar fi trebuit când el îşi mişcă buzele 
mai jos, sărutând-o uşor pe maxilar, pe ureche şi 
pe gât. Ea îşi înfipse degetele în spatele lui, 
dezgolindu-şi gâtul, când caninii lui o zgâriară un 
pic. 

— Te iubesc, îi şopti Rowan pe piele şi-şi trecu 
limba peste locul unde o zgâriase cu caninii. Aş 
intra în inima aprinsă a iadului ca să te găsesc. 

Aproape o făcuse în urmă cu doar câteva 
minute, voi ea să spună. Dar Aelin îşi arcui încă 
puţin spatele, gemându-şi uşor dorinţa. Asta - el... 
Avea să piară vreodată dorinţa? Nevoia nu doar de 
a-l auzi, ci de a o pătrunde atât de adânc, încât să 
simtă că sufletele lor se împleteau, că magia lor 


dansa... Firul care o scosese din miezul aprins de 

nebunie şi distrugere. 

— Te rog, şopti ea şi-şi înfipse unghiile în 
partea de jos a spatelui său, ca să se facă 
înţeleasă. 

Geamătul slab al lui Rowan fu singurul său 
răspuns când o ridică. Ea îi cuprinse talia cu 
picioarele, lăsându-l să o ducă nu spre pat, ci spre 
perete, iar senzaţia lemnului rece pe spatele ei, în 
comparaţie cu duritatea lui, care o împingea din 
faţă... 

Aelin gâfâi printre dinţii care-i scrâşniră când el 
îşi trecu din nou limba peste locul acela de pe gâtul 
ei. 

— Te rog. 

Ea îi simţi zâmbetul pe piele, când Rowan o 
pătrunse adânc şi puternic şi o muşcă de gât. 

Era o revendicare teribilă şi adevărată, de care 
înţelegea că el avea disperată nevoie. De care 
avea ea nevoie, iar cu dinţii şi corpul lui în ea... 
Urma să ia foc, să se nimicească din cauza nevoii 
copleşitoare... 

Rowan începu să-şi mişte lent coapsele, cu 
caninii încă înfipţi în gâtul ei. În timp ce limba îi 
alunecă de-a lungul celor două puncte de plăcere 
şi uşoară durere şi-i gustă însăşi esenţa ca şi când 
ar fi fost vin. 

El râse pe un ton jos şi răutăcios când 
orgasmul o făcu să îl muşte de umăr ca să nu ţipe 
prea tare şi să trezească fiinţele care dormeau pe 
fundul mării. 

Când în cele din urmă Rowan îşi îndepărtă 
buzele de gâtul ei, magia lui vindecând micile găuri 

ţintuind-o de perete în timp ce se mişcă mai 
profund şi mai puternic. 

Aelin îşi trecu degetele prin părul lui, când îl 
sărută pasional şi îşi gustă sângele de pe limba lui. 

Ea îi şopti pe buze: 

— Am să găsesc mereu o cale să mă întorc la 
tine. 

De data asta, când Aelin întrecu limita, Rowan 
plonjă odată cu ea. 


Manon Cioc-negru se trezi. 

Niciun sunet, niciun miros şi niciun indiciu nu 
trădaseră motivul pentru care se trezise, dar 
instinctele de prădător simţiseră ceva în neregulă 
şi îi stricaseră somnul. 

Ea clipi când se ridică, rănile durând-o mai 
puţin acum şi constată că avea mintea limpede. 

Camera era aproape întunecată, cu excepţia 
luminii lunii care pătrundea prin hublou ca să-i 
lumineze cabina înghesuită. Cât timp o furase 
somnul şi melancolia îngrozitoare? 

Ea ascultă atent scârţâitul navei. Un mormăit 
uşor se auzi de deasupra - Abraxos. Era încă în 
viaţă. Încă dormea - cunoştea mormăitul hârâit şi 
moleşit. 

Ea testă cătuşele de la încheieturi, ridicându-le 
ca să privească încuietoarea. Lanţurile groase şi 
ancorate bine de zid erau un soi de invenţie 
inteligentă. Şi gleznele erau în aceeaşi situaţie. 

Nu-şi amintea ultima dată când fusese în 

ani? 

Poate că avea să o găsească pe fată imediat ce 
ar fi ieşit de aici. Oricum se îndoia că regele 
Havilliard ştia ceva de Cele Treisprezece. Urma să 
se furişeze pe spatele lui Abraxos, să zboare spre 
coastă şi să o găsească pe Elide înainte de a da de 
urma sabatului ei. lar apoi... nu ştia ce ar mai fi 
făcut. Dar era mai bine decât să zacă aici ca un 
vierme la soare, lăsând disperarea care o 
controlase zilele sau săptămânile astea să o 
distrugă. 

Dar, ca şi când l-ar fi chemat, uşa se deschise. 

Dorian stătea acolo, cu o lumânare în... 

Nu era o lumânare. Flacăra care îi înconjura 
degetele îi făcu ochii de safir să strălucească 
intens când o găsi trează. 

— Tu ai fost cea care a trimis valul de putere? 

— Nu. Deşi nu îi era greu să presupună cine 
fusese, aşadar. Vrăjitoarele nu posedă o astfel de 
magie. 

El îşi înclină capul, flăcările pătându-i cu auriu 
părul negru-albăstrui. 

— Dar tu trăieşti de multă vreme. 

Ea dădu aprobator din cap, iar el îi înţelese 
gestul ca pe o invitaţie să se aşeze pe scaunul său 
obişnuit. 

— Puţina magie pe care o avem se numeşte 
Cedare, spuse ea şi simţi un fior pe şira spinării. De 
obicei, nu putem să o invocăm sau să o folosim, 
dar, pentru o clipă din viaţa ei, o vrăjitoare poate 
să invoce o putere extraordinară pe care să o 
dezlănţuie asupra inamicilor. Preţul pe care îl 

corpul îi este cedat întunericului. În războaiele 
vrăjitoarelor, au apelat la Cedări în toate bătăliile şi 
încăierările dintre ambele tabere. 

— Este sinucidere - să te arunci în aer... şi să 
iei inamicii cu tine. 

— Este, şi nu este frumos. Când vrăjitoarea 
Dinţi-de-fier îşi cedează viaţa întunericului, puterea 
acestuia o umple şi se dezlănţuie din ea într-un val 
negru. E o manifestare a ceea ce este în sufletele 
noastre. 

— Ai văzut cum se face? 

— O singură dată, mi-a arătat o vrăjitoare 
tânără şi speriată care ştia că nu o să aibă parte de 
glorie în alt mod. Numai că a distrus jumătate din 
armata vrăjitoarelor Dinţi-de-fier şi pe cea a 
vrăjitoarelor Crochan. 

Gândul îi rămase la cuvânt. Crochan. Poporul 
ei... 

Nu poporul ei. Ea era o nenorocită de Cioc- 
negru... 

— Vrăjitoarele  Dinţi-de-fier o vor folosi 
împotriva noastră? 

— Dacă vă confruntaţi cu sabaturi de rang 
inferior, da. Sabaturile mai vechi sunt prea 
arogante şi pricepute ca să aleagă Cedarea, în loc 
să câştige prin luptă. Dar sabaturile mai tinere şi 
mai slabe se sperie sau vor să-şi câştige vitejia prin 
sacrificiu. 

— Este o crimă. 

— Este război. lar războiul înseamnă crimă, 
indiferent din care tabără faci parte. 

Furia licări pe chipul lui, iar ea îl întrebă: 

— Ai ucis vreodată un om? 

El deschise gura ca să nege, dar lumina din 
mâna lui se stinse. 

O făcuse. Când purtase colierul, presupuse ea. 
Valgul din el o făcuse. De multe ori. Şi nu frumos. 

— Când ai să-i înfrunţi din nou, aminteşte-ţi ce 
te-au obligat să faci, spuse Manon. 

— Mă îndoiesc de faptul că am să uit vreodată, 
vrăjitoareo! 

El se ridică în picioare şi se îndreptă spre uşă. 

— Lanturile astea îmi sfâşie pielea, zise Manon. 
Cu siguranţă înţelegi creaturile înlănţuite. Dorian 
se opri. Ea îşi ridică mâinile, arătându-i lanţurile. 
Promit că nu am să fac niciun rău. 

— Nu este decizia mea. Acum că vorbeşti din 
nou, poate ai să o îmbunezi pe Aelin spunându-i ce 
insistă să afle de la tine. 

Manon habar nu avea ce o întrebase regina. 

— Cu cât stau mai mult aici, prințişorule, cu 
atât este mai probabil să fac ceva stupid când mă 
eliberezi. Măcar lasă-mă să simt vântul în faţă. 

— Ai o fereastră. Du-te şi stai în faţa ei! 

O parte din ea se îndreptă la asprimea şi 
răutatea din tonul acela, la mişcarea umerilor laţi. 

— Dacă aş fi dormit, ai mai fi zăbovit ca să te 
uiţi la mine o vreme? întrebă ea mieros. 

Amuzamentul de gheaţă îi licări în ochi. 

— Ai fi obiectat? 

Şi poate că era nesăbuită şi sălbatică şi încă 
puţin ameţită din cauză că pierduse sânge, dar 
spuse: 

— Dacă plănuieşti să te strecori aici la miezul 
nopţii, ar trebui să ai cel puţin decenţa să te 
asiguri că mă aleg cu ceva din asta. 

Lui îi zvâcniră buzele, deşi zâmbetul era rece şi 
senzual într-un fel care o făcea să se întrebe cum 
ar fi fost să se joace cu un rege binecuvântat cu 
magie brută. Dacă ar fi făcut-o să implore pentru 
prima dată în lunga ei viaţă. El părea în stare de 
asta - poate dispus să lase un strop de cruzime să 
pătrundă în dormitor. Ea îşi simţi sângele bâzâind. 

— Pe cât de tentant ar fi să te văd goală şi 
înlănţuită... El râse încet. Nu cred că ţi-ar plăcea să 
pierzi controlul. 

— Şi tu cu câte femei ai fost ca să-ţi dai atât de 
repede seama ce-şi doreşte o vrăjitoare? 

Zâmbetul deveni indolent. 

— Un domn nu spune niciodată. 

— Cu câte? 

El avea doar douăzeci de ani - deşi era un 
prinţ, rege acum. Era foarte probabil ca femeile să- 
i fi făcut ochi dulci de când i se îngroşase vocea. 

— Tu cu câţi bărbaţi ai fost? îi răspunse el. 

Ea rânji superior. 

— Cu destui încât să ştiu cum să mă ocup de 
nevoile prinților muritori. Cât să ştiu ce te-ar face 
să implori. 

Nu conta că ea se gândea la cu totul altceva. 

El traversă încăperea, dincolo de lanţurile ei şi-i 
invadă spaţiul personal. Se aplecă peste ea şi 
aproape că-i atinse nasul cu al lui, fără ca 
amuzamentul să i se citească pe chip sau pe 
buzele-i frumoase şi crude când spuse: 

— Nu cred că te descurci cu genul de lucruri de 
care am eu nevoie, vrăjitoareo! Şi nu am să mai 
implor pentru nimic în viaţa mea. 

lar apoi plecă. Manon se uită după el, un 

şuierat de furie scăpându-i printre buze. La ocazia 
de a-l prinde, de a-l ţine ostatic şi de a-şi cere 
libertatea; la aroganţa presupunerii lui; la căldura 
care i se adunase în inima-i care acum zvâcnea 
destul de insistent, încât să îşi strângă picioarele. 

Nu fusese niciodată refuzată. Bărbaţii se 
sfărâmaseră în bucăţi, uneori la propriu, ca să intre 
în patul ei. lar ea... Nu ştia ce ar fi făcut dacă el i-ar 
fi acceptat oferta, dacă ar fi decis să afle ce putea 
face regele, mai exact, cu buzele lui frumoase şi 
trupul sculptat. O distracţie - şi o scuză să se 
deteste şi mai mult, presupuse ea. 

Incă mai clocotea uitându-se la uşă când 
aceasta se deschise din nou. 

Dorian se rezemă de lemnul vechi, iar ea nu îşi 
dădu seama dacă ochii lui străluceau din cauza 
poftei trupeşti, a urii sau a ambelor sentimente. 
Dorian trase zăvorul, fără să se uite la el. 

Inima începu să-i bată, iar ea îşi îndreptă toată 
concentrarea nemuritoare asupra respirației lui 
constante şi lente, asupra chipului său inexpresiv. 

— Nu am să-mi răcesc gura de pomană 
spunându-ţi cât de stupid ar fi să încerci să mă iei 
ostatic, spuse el cu o voce dură. 

— Eu nu am să mi-o răcesc pe a mea 
spunându-ţi să accepti doar ce îţi ofer şi nimic mai 
mult. 

Ea îşi ciuli urechile, dar până şi inima lui 
nenorocită bătea constant. Nici urmă de frică. 

— Trebuie să te aud spunând „da”, zise el şi îşi 
îndreptă privirea spre lanţuri. 

Ea avu nevoie de o clipă ca să înţeleagă, dar 

— Ce atent eşti, prinţule! Dar, da. Fac asta 
pentru că vreau. Poate să fie micul nostru secret. 

Oricum nu mai era o persoană importantă 
acum. Să se culce cu inamicul era un nimic în 
comparaţie cu sângele Crochan care îi curgea prin 
vene. 

Ea începu să-şi descheie cămaşa albă pe care 
zeii ştiau cât o purtase, dar el mormăi: 

— O fac eu. 

Pe naiba! Ea atinse cel de-al doilea nasture. 

Nişte mâini invizibile o apucară de încheieturi 
destul de strâns, încât ea lăsă cămaşa. 

Dorian se îndreptă spre ea. 

— Am spus că o fac eu. 

Manon îl studie din cap până-n picioare, când 
se înălţă peste ea şi simţi un fior de plăcere. 

— Iţi sugerez să mă asculţi. 

Numai aroganța pur masculină din acea 
afirmaţie... 

— Curtezi moartea dacă... 

Dorian îşi plecă gura spre a ei. 

Atingerea fu uşoară ca o pană, ca o şoaptă. 
Atentă, calculată şi atât de neaşteptată, încât 
Manon se arcui un pic spre el. 

El îi sărută colţul gurii cu aceeaşi blândeţe de 
mătase. Apoi celălalt colţ. Ea nu se mişcă, nici 
măcar nu respiră - ca şi când tot trupul ei aştepta 
să vadă ce urma să facă. 

Dar Dorian se retrase, studiindu-i ochii cu o 
detaşare rece, şi făcu un pas înapoi când văzu 
ceea ce văzu. 

Degetele invizibile de pe încheieturile ei 


dispărură. Uşa se descuie. lar Dorian îi zâmbi din 

nou încrezător şi îi spuse peste umăr: 

— Poate în altă seară, vrăjitoareo! 

Manon aproape ţipă când el ieşi pe uşă şi nu se 
mai întoarse. 

Vrăjitoarea era lucidă, dar supărată. 

Aedion avusese plăcerea să-i servească micul 
dejun şi încercase să nu observe mirosul excitaţiei 
feminine care mai plutea în cabină sau că acesta 
era împletit cu mirosul lui Dorian. 

Regele avea dreptul să meargă mai departe, îşi 
aminti Aedion câteva ore mai târziu, când scrută 
orizontul după-amiezii de la cârma navei. In orele 
liniştite când era de serviciu, se gândea deseori la 
faptul că o mustrase pe Lysandra în privinţa mâniei 
lui şi a cruzimii faţă de rege. Şi poate - doar poate 
- că Lysandra avea dreptate. Şi poate că era un 
miracol faptul că Dorian era în stare să se arate 
interesat de o femeie după ce o văzuse pe Sorscha 
decapitată. Dar... cu vrăjitoarea? Cu fiinţa aila voia 
să se încurce el? 

Când Lysandra i se alătură după treizeci de 
minute, încă udă pentru că patrulase prin apele din 
faţă, îi adresase întrebarea asta. Drumul era liber. 

Lysandra îşi trecu degetele prin părul negru şi 
ud, încruntându-se. 

— Am avut clienţi care şi-au pierdut soțiile sau 
iubitele şi care îşi doreau ceva care să-i distragă. 
Îşi doreau pe cineva care să nu le semene iubitelor, 
poate ca să simtă cu totul altceva. Intâmplările 

de bine ar putea acum să se trezească atras de 
lucruri periculoase. 

— Era deja înclinat spre aşa ceva, şopti Aedion 
şi aruncă o privire spre locul în care Aelin şi Rowan 
se antrenau pe puntea principală, transpiraţia 
strălucind auriu când lumina după-amiezii se 
transformă în amurg. 

Dorian se cocoţă pe treptele din apropierea 
punţii pupei, cu Damaris sprijinită pe genunchi, pe 
jumătate treaz în căldură. O parte din Aedion 
zâmbi ştiind că Rowan avea să-l ia cu siguranţă la 
bătaie din cauza asta. 

— Aelin era periculoasă, dar încă umană, 
observă Lysandra. Manon... nu este. Probabil că 
aşa îi place lui. Şi, dacă aş fi în locul tău, nu m-aş 
băga. 

— Nu am de gând să mă bag în mijlocul 
dezastrului, nu-ţi face griji. Cu toate că, dacă aş fi 
în locul lui, nu aş lăsa dinţii ăia de fier să se 
apropie de părţile mele preferate. 

Aedion zâmbi când Lysandra îşi lăsă capul pe 
spate şi râse. El adăugă: 

— În plus, faptul că am văzut cum Aelin şi 
vrăjitoarea s-au certat de dimineaţă în privinţa lui 
Elide a fost suficient să-mi amintească să nu mă 
bag şi să mă bucur de spectacol. 

Micuța Elide Lochan - vie şi undeva pe-acolo, 
în căutarea lor. Pe toţi zeii! Expresia de pe chipul 
lui Aelin când Manon îi povestise în detaliu tot ce 
încercase Vernon să-i facă fetei... 

Pentru asta, urma să aibă loc o răfuială în 
Perranth. Aedion însuşi avea să-l spânzure pe lord 


de intestine, de viu. lar apoi, să îl răsplătească pe 

Vernon pentru cei zece ani de groază înduraţi de 
Elide. Pentru piciorul distrus şi pentru lanţuri. 
Pentru turn. 

Închisă într-un turn - într-un oraş pe care el îl 
vizitase de atâtea ori în ultimii zece ani, încât 
pierduse numărul. Poate că, din turn, ea urmărise 
cum legiunea Bane venise şi plecase din oraş. 
Gândindu-se, probabil, că el o uitase sau că nu îi 
păsa de ea. 

lar acum, ea era undeva acolo. Singură. 

Cu un picior permanent distrus, fără să fi fost 
instruită şi fără arme. Dacă avea noroc, poate că 
mai întâi ar fi dat peste legiunea Bane. 
Comandanții lui i-ar fi recunoscut numele şi ar fi 
protejat-o. Asta dacă ar fi îndrăznit să şi-l 
dezvăluie. 

Fusese nevoit să se abţină din răsputeri să nu 
o sugrume pe Manon pentru că abandonase fata în 
mijlocul pădurii Oakwald, pentru că nu o dusese în 
zbor, direct în Terrasen. 

Aelin totuşi nu se deranjase să se abţină. 

li dăduse două lovituri, ambele atât de rapide, 
încât nici măcar Aripa Conducătoare nu le văzuse. 

O lovise pe Manon cu dosul palmei peste faţă. 
Pentru că o părăsise pe Elide. 

Şi, după aceea, un inel de foc îi cuprinsese 
gâtul lui Manon, izbind-o de lemn, când Aelin o 
făcuse să jure că informaţiile erau corecte. 

Sec, Rowan îi amintise lui Aelin că Manon era 
responsabilă şi de evadarea şi salvarea lui Elide. 
Aelin spusese doar că, dacă nu ar fi fost aşa, focul 
i-ar fi intrat deja pe gât. 

Şi asta fusese tot. 

Aelin era încă supărată, după fervoarea cu care 
se antrena cu Rowan pe punte. 

Vrăjitoarea, după mârâiturile şi mirosul din 
cabina ei, era încă supărată. 

Aedion era mai mult decât pregătit să ajungă 
în Mlaştinile Stâncoase - chiar dacă, probabil, ceea 
ce îi aştepta acolo nu era atât de plăcut. 

Încă trei zile îi mai despărţeau de coasta 
estică. lar apoi... apoi aveau să vadă cât valora 
alianţa lui Rolfe, dacă bărbatul putea fi de 
încredere. 

— Nu-l poţi evita la nesfârşit, ştii, spuse 
Lysandra, atrăgându-i atenţia asupra celuilalt 
motiv pentru care el trebuia să coboare de pe 
navă. 

Tatăl său stătea în apropiere de locul în care 
Abraxos se ghemuise la provă, păzind şi observând 
balaurul. Învăţând cum să-i ucidă - unde să 
lovească. 

Nu conta că balaurul era doar cu un pic mai 
solid decât un câine de vânătoare de talie mare, şi 
destul de docil, încât ei nu se deranjaseră să-l pună 
în lanţuri. Oricum nu aveau niciunul suficient de 
mare şi era foarte probabil ca bestia să refuze să 
părăsească nava înaintea lui Manon. Abraxos se 
mişca doar ca să vâneze peşte sau prăzi mai mari, 
Lysandra escortându-l pe sub valuri, în forma ei de 
dragon de mare. lar când bestia se întindea pe 
punte... Leul îi ţinea companie. 

Aedion nu prea vorbise cu Gavriel de când 
plecaseră din Golful Craniului. 

— Nu îl evit, spuse Aedion. Doar că nu mă 

Lysandra îşi aruncă părul peste un umăr, 
încruntându-se la petele ude de pe bluza ei albă. 

— Mie mi-ar plăcea să-l aud povestind cum a 
cunoscut-o pe mama ta. Este de treabă - pentru 
cineva din grupul lui Maeve. Mai bun decât Fenrys. 

Intr-adevăr, Fenrys îl făcea pe Aedion să vrea 
să distrugă lucruri. Chipul acela amuzat, 
lăudăroşenia, aroganta... Totul era o altă oglindă, 
îşi dădu el seama. Dar una care o urmărea pe Aelin 
peste tot, ca un câine. Sau ca un lup, presupuse el. 

Aedion nu se confruntase cu masculul în ringul 
de antrenament, dar îl urmărise atent pe Fenrys 
luptându-se cu Rowan şi cu Gavriel, care îl 
antrenaseră. Fenrys lupta aşa cum el s-ar fi 
aşteptat să o facă un războinic pe care doi ucigaşi 
îl antrenaseră secole la rând. Dar nu mai zărise 
magia care îi permitea lui Fenrys să sară dintr-un 
loc în altul, ca şi când ar fi intrat pe o uşă invizibilă. 

Ca şi când gândurile lui l-ar fi invocat pe 
războinicul nemuritor, Fenrys ieşi din umbrele de 
sub punte şi le rânji superior tuturor înainte de a-şi 
ocupa poziţia de santinelă, în apropierea catargului 
din faţă. Toţi aveau un program de strajă şi de 
patrulare, Lysandra şi Rowan fiind de obicei 
însărcinaţi să zboare la înălţime ca să studieze 
terenul din faţă sau din spate sau ca să comunice 
cu cele două nave de escortă. Aedion nu îndrăznise 
să-i spună creaturii metamorfice că, deseori, 
număra minutele până la întoarcerea ei, că mereu 
simţea cum pieptul i se strângea insuportabil până 
când nu repera, întorcându-se spre ei, fiinţa 
înaripată sau cu înotătoare în care se transformase 


ea. 
548 


Ca şi verişoara lui, era sigură că creatura 
metamorfică nu i-ar fi apreciat agitația. 

Lysandra îi observa atent pe Aelin şi pe Rowan, 
cu săbiile ca argintul viu, când se întâlneau, 
lovitură după lovitură. 

— Te descurci bine cu lecţiile, îi spuse Aedion 
creaturii metamorfice. 

Ochii verzi ai Lysandrei se încruntară. Pe rând, 
toţi o învăţaseră cum să mânuiască diverse arme şi 
cum să se lupte corp la corp. Lysandra ştia câte 
ceva din timpul petrecut cu Arobynn - o învățase 
ca să asigure supraviețuirea investiţiei lui, îi 
spusese el. 

Dar ea voia să ştie mai multe. Cum să ucidă 
oamenii într-o mulţime de moduri. Asta nu ar fi 
trebuit să-l încânte atât de mult pe cât o făcea. Nu 
când ea ignorase râzând declaraţia pe care Aedion 
i-o făcuse pe plajă în ziua aceea din Golful 
Craniului. Ea nu mai deschisese subiectul. Nici el 
nu fusese atât de prost, încât să o facă. 

Fără să se poată abţine, Aedion se luă după 
Lysandra când ea se îndreptă spre spaţiul în care 
regina şi prinţul se antrenau, Dorian dându-se la o 
parte pe trepte ca să-i facă loc, în tăcere. Aedion 
observă gestul şi respectul regelui şi îşi alungă 
sentimentele contradictorii când zăbovi deasupra 
lor şi îşi concentră atenţia asupra verişoarei lui şi a 
lui Rowan. 

Însă ei ajunseră într-un impas - ceea ce fu 
suficient pentru ca Rowan să renunţe şi să îşi bage 
sabia în teacă. Apoi îi dădu lui Aelin peste nas când 
păru supărată că nu câştigase. Aedion râse în 
barbă şi aruncă o privire în direcţia creaturii 

metamorfice când regina şi prinţul se îndreptară 
spre ulciorul cu apă şi paharele sprijinite de 
balustrada scării şi se serviră. 

El tocmai voia să-i ofere Lysandrei o rundă 
finală în ring înainte ca soarele să apună când 
Dorian îşi sprijini braţele pe genunchi şi îi spuse lui 
Aelin printre zăbrelele scării: 

— Nu cred că o să facă nimic dacă o lăsăm 
afară. 

Aelin îşi sorbi elegant apa, gâfâind încă. 

— Ai ajuns la concluzia asta înainte, în timpul 
sau după vizita de la miezul nopţii? 

O, zeilor! Avea să fie genul acela de 
conversaţie! 

Dorian schiţă un zâmbet. 

— Tu îi preferi pe războinicii nemuritori. Eu de 
ce n-aş putea să o fac? 

Clinchetul slab al paharului ei pe măsuţă îl făcu 
pe Aedion să se pregătească - să înceapă să 
recalculeze configuraţia diverselor punți. Fenrys 
încă îi supraveghea de la catargul provei, Lysandra 
rămânând lângă Dorian. El presupunea că, stând 
deasupra lui Dorian pe scări şi cu Aelin alături, 
avea să fie chiar în mijloc. 

Exact unde jurase să nu fie. 

Rowan, din partea cealaltă a lui Aelin, îl întrebă 
pe Dorian: 

— Maiestate, ce te face să crezi că vrăjitoarea 
trebuie să fie liberă? 

Aelin îi aruncă o privire de foc. Bun - să se 
descurce prinţul cu furia ei. Chiar şi după câteva 
zile după revendicarea care-i făcuse pe toţi să 

pe gâtul lui Rowan sau zgârieturile delicate de pe 
umerii lui, prinţul Fae tot mai aducea cu un mascul 
care abia supravieţuise unei furtuni şi care se 
bucurase de fiecare secundă sălbatică a ei. 

Ca să nu mai spunem de cele două răni de pe 
gâtul lui Aelin din dimineaţa asta. El aproape o 
implorase să găsească o eşarfă. 

— Ce-ar fi să-l închidem pe unul dintre voi într- 
o cameră - arătă Dorian cu bărbia spre războinicii 
Fae din cealaltă parte a punţii şi spre Lysandra, din 
dreapta lui - şi să vedem cât de bine o să vă fie 
după ceva timp. 

— Tot trupul ei e menit să ademenească 
bărbaţii, spuse Aelin. Să-i facă să creadă că este 
inofensivă. 

— Crede-mă, Manon Cioc-negru nu este deloc 
inofensivă. 

— Ea şi cele din neamul ei sunt nişte ucigaşe, 
continuă Aelin. Sunt crescute fără conştiinţă. 
Indiferent de ce i-a făcut bunica ei, aşa o să fie 
mereu. Nu am să pun în pericol vieţile oamenilor 
de pe nava asta ca să poţi dormi mai bine la 
noapte. Ochii îi străluciră cu o expresie nespus de 
tăioasă. 

Ei se mişcară cu toţii, iar Aedion tocmai voia să 
îi ceară Lysandrei să se antreneze, conversaţia 
fiind încheiată, când Dorian spuse un pic prea 
încet: 

— Sunt rege, să ştii. 

Ochii turcoaz şi aurii se îndreptară spre Dorian. 
Aedion aproape văzu cuvintele pe care Aelin se 
străduia să le formuleze în minte, caracterul ei 


implorând-o să refuze provocarea. Cu câteva 

propoziţii alese, ar fi putut să-i facă spiritul fileuri, 
ca pe un peşte, sfâşiind şi mai mult ce mai 
rămăsese din omul violat de prinţul Valg. Şi, făcând 
asta, să piardă un aliat puternic de care ar fi avut 
nevoie nu doar în acest război, ci şi după aceea, 
dacă ar fi supravieţuit. Şi, atunci, acei ochi se 
îmblânziră un pic. Şi-ar fi pierdut şi prietenul. 

Aelin îşi masă cicatricele de la încheieturi, care 
ieşeau în evidenţă în lumina aurie a soarelui care 
apunea. Cele la care Aedion nu se putea uita. După 
o clipă, ea îi spuse lui Dorian: 

— Mişcări controlate. Dacă părăseşte camera, 
rămâne sub pază - supravegheată tot timpul de 
Fae şi de unul dintre noi. Cu cătuşe la mâini, nu şi 
la picioare. Fără lanţuri în cameră, dar cu un 
gardian în faţa uşii. 

Aedion prinse degetul mare cu care Rowan îi 
atinse una dintre cicatricele de pe încheieturile 
mâinilor ei. 

— Bine, fu tot ce zise Dorian. 

Aedion se gândi dacă să-i spună regelui că un 
compromis din partea lui Aelin trebuia sărbătorit. 

Vocea lui Aelin se transformă în acel tors letal. 

— După ce ai terminat de flirtat cu ea în ziua 
aia din Oakwald, a încercat să mă ucidă împreună 
cu sabatul ei. 

— Tu ai provocat-o, replică Dorian. lar eu mă 
aflu aici astăzi datorită riscurilor pe care şi le-a 
asumat când a venit în Rifthold, de două ori. 

Aelin îşi şterse transpiraţia de pe frunte. 

— Are motivele ei, iar eu mă îndoiesc de faptul 
că a făcut-o pentru că, în suta de ani de omoruri, a 

— Tu l-ai transformat pe Rowan după trei 
secole în care a fost legat de un jurământ de 
sânge. 

Tatăl lui Aedion spuse calm când părăsi 
stinghia de lângă Abraxos, de la provă, ca să se 
apropie de ei: 

— Maiestate, ţi-aş sugera să alegi un alt 
argument. 

Într-adevăr, toate instinctele lui Aedion se 
treziră la furia îngheţată care-i contura acum toţi 
muşchii prinţului. 

Şi Dorian observă asta şi spuse, poate un pic 
vinovat: 

— Nu am vrut să te ofensez, Rowan. 

Gavriel îşi înclină capul, părul auriu 
alunecându-i peste umărul lat, şi spuse schiţând un 
zâmbet: 

— Nu te îngrijora, Maiestate! Fenrys i-a făcut 
lui Whitethorn destule probleme cât pentru încă 
trei secole. 

Umorul şi zâmbetul uşor îl făcură pe Aedion să 
clipească. 

Dar Aelin îl scuti de efortul de a decide dacă să 
zâmbească la rândul său, spunându-i lui Dorian: 

— Ei bine? Hai să vedem dacă Aripii 
Conducătoare i-ar plăcea să se plimbe pe punte 
înainte de cină. 

Dorian avea dreptate să pară precaut, decise 
Aedion. Însă Aelin se îndrepta deja spre capătul 
opus al punţii, iar Fenrys îşi părăsi postul de lângă 
catargul provei, privirea tăioasă şi amară 
alunecând peste ei când trecură unul pe lângă 

Dar Fenrys avea să se conformeze, fără 
îndoială. Nici într-o mie de ani nu ar fi dezlănţuit 
vrăjitoarea fără ca toţi să fie acolo. Până şi cei din 
grupul Fae păreau să înţeleagă asta. 

Aşadar, Aedion merse după regina lui în lumina 
slabă a navei, noaptea pogorându-se deasupra lor 
şi se rugă ca Aelin şi Manon să nu fie pe cale să 
spulbere nava. 


Să se culce cu o vrăjitoare! Aelin scrâşni din 
dinţi când se îndreptă spre camera lui Manon. 

Dorian fusese cândva celebru în materie de 
femei, dar asta... Aelin pufni, dorindu-şi să fi fost 
Chaol prezent, chiar dacă numai ca să-i vadă, 
figura. 

Chiar dacă, într-un fel, o uşura să ştie că Faliq 
şi Chaol erau în Sud. Poate ca să adune o armată 
ca să traverseze Marea îngustă şi să mărşăluiască 
spre nord. Dacă ar fi avut noroc. 

Dacă. Aelin ura cuvântul acela. Dar... prietenia 
ei cu Dorian era destul de fragilă. Parţial, îi 
acceptase cererea dintr-o oarecare urmă de 
bunătate, dar, în mare parte, deoarece ştia că 
Manon avea să le spună mai multe despre Morath. 
Şi despre Erawan. Mult mai multe lucruri. 

Şi se îndoia că vrăjitoarea urma să o facă prea 
curând - mai ales că, în dimineaţa asta, Aelin îşi 
pierduse puțin cumpătul. Şi poate faptul că se 
folosea de interesul lui Dorian ca de un pretext să 
o îmbuneze pe vrăjitoare o făcea o persoană 

Aelin îşi relaxă mâna când se apropie de 
camera vrăjitoarei, luminile pătrunzând în valuri 
care erau mai brutale decât în miezul zilei. 

Rowan îi vindecase vânătaia cu care se alesese 
pe monturi când o lovise pe vrăjitoare, iar ea îi 
mulţumise încuind uşa camerei lor şi îngenunchind 
în faţa lui. Încă îi simţea degetele strânse-n pumn 
în părul ei, încă îi auzea geamătul... 

Rowan, acum la un pas lângă ea, întoarse 
capul în direcţia ei. 

„La ce naiba te gândeşti?” 

Dar pupilele i se dilataseră destul încât să fie 
perfect conştientă că el ştia exact la ce se gândise 
ea, în drum spre cabina vrăjitoarei. Faptul că 
Fenrys rămăsese cu mult în urmă pe hol îi spuse 
destule despre mirosul ei schimbat. 

„La lucruri obişnuite, îi replică ea lui Rowan, 
zâmbind prosteşte. La ucis, la croşetat, la cum să 
te fac să scoţi din nou sunetele acelea...” 

Rowan afişă o expresie îndurerată, care o făcu 
să zâmbească. Mai ales că gâtul i se mişcă atunci 
când înghiţi - cu greu. „Runda a doua, păru el să 
spună. După ce ne ocupăm de asta, o să urmeze 
runda a doua. De data asta, ev am să văd ce 
sunete scoţi.” 

Aelin aproape intră în tocul uşii deschise de la 
cabina lui Manon. Râsul domol al lui Rowan o făcu 
să se concentreze, să nu mai zâmbească precum o 
idioată îndrăgostită... 

Manon stătea în şezut în pat, uitându-se când 
la Rowan, când la Dorian şi la ea. 

Fenrys se strecură în spatele lor, îndreptându- 


şi atenţia direct spre vrăjitoare. Fără îndoială, era 

uimit de frumuseţea, graţia, perfecțiunea ei, bla- 
bla-bla. 

— Cine este el? întrebă Manon cu o voce joasă 
şi egală. 

Dorian ridică o  sprânceană, urmărindu-i 
privirea. 

— L-ai mai întâlnit. El este Fenrys - războinic 
jurat Reginei Maeve. 

Faptul că Manon miji ochii îi trezi un instinct. 
Nările vrăjitoarei se umflară când îl adulmecă pe 
masculul al cărui miros abia se simţea în cabina 
înghesuită... 

— Nu, nu este, spuse Manon. 

Vrăjitoarea îşi arătă unghiile de fier cu o 
secundă înainte ca Fenrys să atace. 

Încă avea instinctul de a apuca un cuţit înainte 
ca Aelin să-şi folosească magia. 

lar când Fenrys sări spre Manon mâărâind, 
puterea lui Rowan fu cea care îl izbi prin cameră. 

Inainte ca masculul să fi alunecat pe podea, 
Aelin ridică un zid de flăcări între ei. 

— Ce naiba! spuse ea. 

In genunchi, Fenrys se ţinu de gât, din cauză 
că Rowan îl lăsase fără aer. 

Cabina era prea mică pentru ca ei toţi să 
încapă fără să se apropie prea mult. Lui Dorian 
gheaţa încă-i dansa în vârfurile degetelor când îşi 
făcu loc lângă Manon, care era tot înlănţuită de 
pat. 


— Ce ai vrut să spui cu asta? i se adresă Aelin 

vrăjitoarei, fără să-şi ia privirea de la el. 

Rowan mormăi încet în spatele ei. 

lar Aelin urmări cu un amestec de groază şi 
satisfacţie cum inspiraţia adâncă îi făcu pieptul lui 
Fenrys să se umfle atunci când se ridică în picioare 
şi studie zidul de foc. 

Ca şi când magia lui Rowan s-ar fi consumat. 

Şi, când pielea lui Fenrys păru să strălucească 
şi să se topească, în timp ce o creatură la fel de 
albă ca zăpada proaspătă ieşi din iluzia care se 
destrăma, Aelin îi aruncă subtil lui Aedion o privire 
peste umăr. 

Verişorul ei se mişcă imediat, cheile pentru 
lanţurile lui Manon apărând din buzunarul lui. 

Dar Manon nu se mişcă în timp ce creatura luă 
formă, cu toate membrele subţiri, cu aripile 
strânse, cu faţa hidos deformată care adulmeca... 

Lanţurile lui Manon se desfăcură. 

— Ce eşti? îi spuse Aelin creaturii din spatele 
Zidului de foc. 

Manon răspunse în locul ei. 

— Copoiul lui Erawan. 

Creatura zâmbi, dezvăluindu-şi dinţii ca nişte 
cioturi putrede şi negre. 

— La dispoziţia voastră, spuse aceasta. Spuse 
ea, îşi dădu seama Aelin când observă sânii mici şi 
stafidiţi de pe pieptul îngust. Deci nu ţi-au ieşit 
matele pe afară, îi spuse mieros lui Manon. 

— Unde este Fenrys? întrebă Aelin. 

Copoiul nu încetă să zâmbească. 

— Patrulează pe navă, la un alt nivel, 
presupun. Fără să ştie, aşa cum nici voi nu aţi ştiut, 
că unul dintre ai voştri nu este cine pretinde, în 

vreme ce eu... 

— Uf, altă vorbăreaţă, spuse Aelin, dându-şi 
coada împletită peste un umăr. Lasă-mă să 
ghicesc: ai ucis un marinar, i-ai luat locul, ai aflat 
ce trebuie despre cum să o iei pe Manon de pe 
navă şi despre patrulele noastre şi... ce? Plănuiai 
să o răpeşti în noapte? Aelin se încruntă la corpul 
subţire al creaturii. Arăţi de parcă abia poţi să ridici 
o furculiţă - şi nu ai făcut-o de câteva luni. 

Copoiul clipi la ea - apoi şuieră. 

Manon râse încet. 

— Sincer? spuse Aelin. Ai fi putut să te strecori 
aici şi să te scuteşti de o mie de etape stupide... 

— Metamorfică, spuse creatura printre dinţi, 
destul de flămândă încât Aelin se bâlbâi. 

Ochii ei imenşi se îndreptaseră direct spre 
Lysandra, care mârâia încet în colţ, în forma ei de 
leopard-fantomă. 

— Metamorfică, şuieră din nou chestia, dorinţa 
strâmbându-i trăsăturile. 

lar Aelin avu sentimentul că ştia ce fusese 
creatura la început: era ceea ce prinsese şi 
mutilase Erawan în munţii din jurul Morathului. 

— După cum spuneam, tărăgănă Aelin cât de 
bine putu, chiar ţi-ai făcut-o cu mâna ta... 

— Am venit pentru moştenitoarea Cioc-negru, 
spuse gâfâind Copoiul. Dar uitaţi-vă la voi: un cufăr 
care valorează greutatea lui în aur. 

Ochii i se întunecară, ca şi când nu ar mai fi 
fost acolo, ca şi când creatura ar fi plutit în altă 
cameră... 

„Rahat.” 


Aelin atacă cu flacăra ei. 

Copoiul ţipă... 

lar flacăra lui Aelin se împrăştie în abur. 

Rowan ajunse imediat acolo, împingând-o 
înapoi, cu sabia scoasă. Magia ei... 

— Ar fi trebuit să mi-o daţi pe vrăjitoare, râse 
Copoiul şi smulse hubloul din partea laterală a 
navei. Acum, el ştie cu cine călătoriţi, ce navă 
cârmuiţi... 

Creatura sări spre gaura pe care o făcuse, 
spuma mării pătrunzând înăuntru. 

O săgeată cu vârf negru se izbi în genunchiul 
ei; apoi, o alta. 

Copoiul căzu la doi centimetri de libertate. 

Mârâind când el intră în cameră, Fenrys trase 
alta, ţintuindu-i umărul în scândurile din lemn. 

Se pare că el nu aprecia să fie imitat. Îi aruncă 
lui Rowan o privire furioasă, care-i spuse asta. ŞI 
prin care întrebă cum de ei toţi nu-şi dăduseră 
seama de diferenţă. 

Insă Copoiul se eliberă şi sângele negru ţâşni 
prin cameră, umplând-o cu mirosul său urât. Aelin 
înclină un pumnal, gata să-l arunce; Manon era pe 
cale să sară; securea lui Rowan era ridicată... 

Copoiul aruncă o curea din piele neagră în 
mijlocul camerei. 

Manon se opri. 

— Locţiitoarea ta a ţipat când Erawan a 
distrus-o, spuse Copoiul. Maiestatea Sa Întunecată 
îţi trimite asta ca să-ţi aduci aminte de ea. 

Aelin nu îndrăzni să-şi ia privirea de la 
creatură, dar ar fi putut să jure că Manon se 
clătină. 

— Un dar de la Regele Valgilor... pentru ultima 

Regină Crochan în viaţă, îi spuse Copoiul 
vrăjitoarei. 


Manon continuă să se holbeze la cureaua din 
piele împletită - cea pe care Asterin o purtase în 
fiecare zi, chiar şi atunci când lupta nu o cerea - 
fără să-i pese ce le declarase Copoiul celorlalţi. Nu- 
i păsa că era moştenitoarea Clanului Vrăjitoarelor 
Cioc-negru sau al celor Crochan. Nu-i păsa că... 

Manon nu-şi termină gândul în vuietul care-i 
reduse mintea la tăcere. 

Vuietul care îi ieşi pe gură când se aruncă 
asupra Copoiului. 

Săgeţile din bestie o zgâriară pe Manon când 
trânti corpul scheletic şi înrourat la podea. 
Ghearele şi dinţii loviră fără milă spre faţa ei, dar 
Manon îi cuprinse gâtul cu mâinile, iar fierul sfâşie 
pielea udă. 

Apoi ghearele fură înfipte în lemn de mâinile- 
fantomă, când Dorian se apropie, cu faţa atât de 
neînduplecată. Copoiul se zbătu, încercând să-şi 
elibereze ghearele... 

Creatura ţipă când mâinile invizibile îi apăsară 
oasele. 

Apoi trecură prin ele. 

Manon se uită uimită la mâinile tăiate cu o 
clipă înainte ca fiinţa să ţipe atât de tare, încât îi 
ţiuiră urechile. Însă Dorian spuse: 

— Termină odată! 

Manon ridică cealaltă mână, dorindu-şi să 
sfâşie Copoiul, nu oţelul. 

Ceilalţi urmăreau din spatele lor, cu armele 
pregătite. 

Dar Copoiul spuse gâfâind: 

— Nu vrei să ştii ce a spus Locţiitoarea ta 
înainte de a muri? Ce a cerșit? 

Manon ezită. 

— Ce semn oribil - necurat avea pe abdomen. 
Tu i-ai făcut asta, Cioc-negru? 

Nu. Nu, nu, nu... 

— Un copil; a spus că a născut un copil de 
vrăjitoare mort. 

Manon îngheţă cu totul. 

Şi nu-i păsa în mod deosebit când Copoiul se 
aruncă la gâtul ei, cu dinţii dezgoliţi. 

Nici flacăra, nici vântul nu îi frânseră gâtul 
Copoiului. 

Ci mâinile invizibile. 

Scârţâitul răsună prin cameră, iar Manon se 
întoarse spre Dorian Havilliard. Ochii lui de safir 
erau extrem de nemiloşi. Manon mârâi. 

— Cum înadrăzneşti să o ucizi în locul meu... 

Oamenii de pe punte începură să ţipe, iar 
Abraxos urlă. 

„Abraxos.” 

Manon se întoarse şi fugi prin zidul de 
războinici, înclinându-se pe hol şi urcând scările... 

Unghiile ei de fier rupseră bucăţi din lemnul 
alunecos când, cu o durere de stomac, se ridică. 
Aerul umed şi cald al nopţii o lovi; apoi mirosul 
mării; apoi... 

Erau şase. 

Pielea lor nu era albă ca a Copoiului, ci, mai 


degrabă, de un negru împestriţat - creată pentru 

umbre şi furişat. Toţi erau înaripaţi şi aveau corpuri 
Şi feţe umanoide... 

— llkeni, spuse unul dintre ei când spintecă un 
bărbat cu o singură lovitură a ghearelor. Suntem 
ilkeni şi am venit la festin. 

Într-adevăr, piraţii erau morţi pe punte, iar 
sângele avea un iz de cupru care îi acoperi 
simţurile când se grăbi spre locul din care se 
auzise urletul lui Abraxos. 

Dar el era în aer, bătând din aripi la înălţime şi 
dând din coadă. 

Cu creatura metamorfică în formă de balaur 
lângă el. 

Atacau trei siluete mai mici, mult mai agile 
decât ei... 

Flăcările izbucniră în noapte, împreună cu 
vântul şi gheaţa. 

Un ilken se topi. Cel de-al doilea rămase fără 
aripi. lar al treilea... al treilea îngheţă bocnă şi se 
sparse pe punte. 

Alţi opt ilkeni aterizară, iar unul sfâşie gâtul 
unui marinar care ţipa pe puntea provei... 

Dinţii de fier ai lui Manon coborâră. Flăcările 
izbucniră din nou, îndreptându-se către groaza 
care se apropia. 

Doar ca ei să înainteze prin ele. 

Pe navă se stârni o încăierare când aripile şi 
ghearele sfâşiară pielea delicată umană, când 
războinicii nemuritori se  dezlănţuiră asupra 
ilkenilor care aterizaseră pe punte. 

Aedion se repezi după Aelin în clipa în care 
balaurul ţipă. 

El ajunse pe puntea principală înainte de atacul 
chestiilor, înainte ca flăcările lui Aelin să erupă de 
pe puntea din faţă, iar el îşi dădu seama că 
verişoara lui putea să-şi poarte singură de grijă 
pentru că, /a naiba, regele Valg fusese ocupat. 
Creaturile spuseseră că erau //keni. 

Acum, în faţa lui, pe puntea de la pupă, unde 
alergase să-i cruţe pe căpitan şi pe ofiţerul secund 
de eviscerare, erau doi. Ambele bestii măsurau 
aproape trei metri şi erau născute din coşmaruri, 
dar, în ochii lor... aceia erau ochi umani. lar 
mirosurile lor... ca de carne putredă, dar... umană. 
Parţial. 

llkenii stăteau între el şi scările care duceau 
spre puntea principală. 

— Ce pradă ne-a adus vânătoarea asta! spuse 
unul. 

Aedion nu îndrăzni să nu fie atent la ei, deşi o 
auzise vag pe Aelin ordonându-i lui Rowan să se 
ducă şi să ajute celelalte nave. Vag, auzise un lup 
şi un leu mârâind, şi simţise sărutul rece al gheții 
izbind lumea. 

Aedion îşi apucă sabia şi o roti o dată, de două 
ori. Îi vânduse Lordul Pirat Morathului? Felul în care 
Copoiul se uitase la Lysandra... 

În sânge, furia i se transformă într-un cântec. 

Ei îl măsurară din priviri, iar Aedion îşi roti din 
nou sabia. Doi împotriva unuia singur - ar fi putut 
să aibă o şansă. 

Şi, atunci, un al treilea ilken sări din umbrele 


din spatele lui. 

Aelin ucise unul cu sabia Goldryn, decapitându- 


Ceilalţi doi... Nu fuseseră prea mulţumiţi de 
asta, dacă ţipetele lor neîncetate din clipele 
următoare erau vreun semn. 

Răgetul unui leu spintecă noaptea, iar Aelin se 
rugă ca Gavriel să fie cu Aedion undeva... 

Cei doi din faţa ei, care-i blocau calea spre 
punţile inferioare, încetară să mai şuiere suficient 
de mult timp, încât să o întrebe: 

— Unde-ţi sunt acum flăcările? 

Aelin deschise gura. Dar, apoi, Fenrys sări 
dintr-un petic de întuneric, ca şi când ar fi ieşit pur 
şi simplu pe o uşă, şi se izbi în cel care era mai 
aproape. Părea că avea de încheiat nişte socoteli. 

Fenrys îl apucă pe ilken de gât cu maxilarele, 
iar celălalt se învârti, cu ghearele scoase. 

Ea nu fu destul de rapidă ca să pună capăt 
luptei când două rânduri de gheare tăiară haina 
albă prin scutul pe care-l avea asupra lui, iar 
strigătul de durere al lui Fenrys se auzi peste apă. 

Două săbii de foc intrară prin gâturile celor doi 
ilkeni. 

Capetele se rostogoliră pe puntea udă de 
sânge. 

Fenrys se clătină înapoi, făcând un pas, înainte 
să se prăbuşească pe punte. Aelin se grăbi spre el, 
înjurând. 

Sânge, os şi mâzgă verzuie - otravă. Ca din 
cozile balaurilor. 

Ca şi când ar fi stins o mie de lumânări, ea îşi 
dădu la o parte flăcările şi aduse acea apă 
vindecătoare. Fenrys se transformă din nou într-un 
mascul, cu dinţii încleştaţi, înjurând încet şi urât, cu 
o mână pe coastele sfâşiate. 

— Nu te mişca, îi spuse ea. 

ÎI trimisese imediat pe Rowan spre celelalte 
nave, iar el încercase să o contrazică, dar... o 
ascultase. Ea nu ştia unde era Aripa Conducătoare 
- Regina Crochan. Pe toţi zeii! 

Aelin îşi pregăti magia, încercând să-şi 
domolească pulsul mărit... 

— Ceilalţi, spuse gâfâind Aedion, îndepărtându- 
se de ei şchiopătând şi acoperit cu sânge negru, 
sunt bine. 

Ea aproape suspină de uşurare - până când 
observă cum îi străluceau ochii verişorului şi că... 
Gavriel, însângerat şi şchiopătând mai rău decât 
Aedion, era cu un pas în spatele fiului său. Ce 
naiba se întâmplase? 

Fenrys mormăi, iar ea se concentră la rănile 
lui, la otrava care i se scurgea în sânge. Ea 
deschise gura să-i spună lui Fenrys să îşi coboare 
mâna când aripile bătură. 

Nu cele care îi plăceau ei. 

Aedion fu imediat în faţa lor, cu sabia scoasă, 
strâmbându-se de durere - dar unul dintre ilkeni 
ridică mâna cu gheare. 

— Haideţi să negociem! 

Verişorul ei se opri. Dar Gavriel se mişcă 
imperceptibil mai aproape de ilken, când acesta îl 
adulmecă pe Fenrys şi zâmbi. 


— Nu te deranja, îi spuse creatura lui Aelin, 

râzând încet. Nu mai are mult de trăit. 

Aedion mârâi, apucând cuţitele de luptă. Aelin 
îşi adună focul. Numai cel mai fierbinte foc al ei ar 
fi putut să-i ucidă - orice altceva i-ar fi lăsat 
nevătămaţi. Mai târziu, avea să se gândească la 
implicaţiile acestui lucru pe termen lung. 

— Am fost trimis să vă transmit un mesaj, 
spuse  ilkenul, zâmbind peste un umăr, spre 
orizont. Mulţumesc pentru că în Golful Craniului mi- 
aţi confirmat că aveţi cu voi ceea ce caută 
Maiestatea Sa Intunecată. 

Aelin simţi că leşină. 

Cheia. Erawan ştia că ea avea cheia Wyrd. 

Rowan reveni pe nava lor, magia lui aproape 
aruncându-l prin aer. 

Celelalte două nave nu fuseseră tulburate - ba 
oamenii chiar avuseseră tupeul să întrebe de ce 
naiba se ţipa. 

Rowan nu se deranjase să le explice mai multe 
în afară de faptul că era un atac inamic şi să 
arunce ancora până ce s-ar fi terminat, înainte de a 
pleca. El se întorsese la măcel. 

Se întoarse cu inima bătându-i atât de tare, 
încât crezu că avea să vomite de uşurare când 
plonjă ca să aterizeze şi o văzu pe Aelin 
îngenunchind pe punte. Până ce îl văzu pe Fenrys 
sângerând sub mâinile ei. 

Până ce ultimul ilken ateriză în faţa lor. 

Furia lui se transformă într-o suliță mortală, 
magia lui adunându-se când plonjă prin aer, 

îndreptându-se spre punte. El descoperise că 
exploziile concentrate puteau trece prin scutul care 
fusese introdus în ei. 

Avea să-i rupă capul creaturii. 

llkenul  râse când Rowan ateriză şi se 
transformă, uitându-se peste umărul subţire. 

— Morathul abia aşteaptă să vă întâmpine, 
rânji superior creatura şi se înălţă în aer, înainte ca 
Rowan să poată să îl atace. 

Însă Aelin nu se mişca. Gavriel şi Aedion, 
însângeraţi şi şchiopătând, abia se mişcau. Pieptul 
lui Fenrys era plin de sânge amestecat cu o mâzgă 
verzuie - otravă... 

Puterea străluci în mâinile lui Aelin când 
îngenunche deasupra lui Fenrys, concentrându-se 
asupra stropului de apă pe care i-l dăduse, o 
picătură de apă într-o mare de foc... 

Rowan deschise gura ca să-şi ofere ajutorul, 
când Lysandra gâfâi din umbre: 

— Se ocupă cineva de creatura aia sau o fac 
eu? 

Într-adevăr, ilkenul bătea din aripi spre coasta 
îndepărtată, doar un punct negru pe cerul 
întunecat, grăbindu-se să zboare, fără îndoială, 
direct spre Morath ca să dea raportul. 

Rowan înşfăcă arcul şi tolba cu săgețile cu vârf 
negru pe care le scăpase Fenrys. 

Niciunul dintre ei nu-l opri când merse spre 
balustradă, sângele pleoscăindu-i sub cizme. 

Doar valurile, scâncetele răniților şi scârţâitul 
arcului puternic în timp ce puse o săgeată şi 
încordă arcul erau singurele sunete. Tot mai 


departe. Forţându-şi braţele, ţinti spre acel punct 

negru, care se îndepărta dând din aripi. 

— Pun pariu pe o monedă de aur că ratează, 
spuse răguşit Fenrys. 

— Păstrează-ţi puterea ca să te vindeci! izbucni 
Aelin. 

— Să fie două, spuse Aedion în spatele lui. Eu 
spun că nimereşte. 

— Puteţi să vă duceţi toţi naibii, mârâi Aelin. 

Dar, apoi, adăugă: 

— Să fie cinci. Pe zece că îl doboară din prima! 

— S-a făcut, mormăi Fenrys, cu o voce plină de 
durere. 

Rowan scrâşni din dinţi. 

— Amintiţi-mi de ce mă deranjez cu vreunul 
dintre voi. 

Apoi trase. 

Săgeata fu aproape invizibilă când zbură în 
noapte. 

Şi, cu vederea lui Fae, Rowan văzu clar când 
săgeata îşi atinse ţinta. 

Chiar în capul creaturii. 

Aelin râse încet când aceasta căzu în apă, 
pleoscăitul auzindu-se chiar de la distanţă. 

Rowan se întoarse şi se încruntă la ea. Lumina 
îi pâlpâi în vârfurile degetelor când le tinu 
deasupra pieptului distrus al lui Fenrys. Dar el se 
încruntă la mascul, apoi la Aedion şi spuse: 

— Plătiţi, ticăloşilor! 

Aedion chicoti, dar Rowan zări umbra din ochii 
lui Aelin când ea se-ntoarse spre fosta santinelă. 
Inţelese de ce nu făcuse tărăboi, chiar dacă Fenrys 
fu rănit în faţa ei. Pentru că, dacă Erawan îi 


localiza... ei trebuiau să se mişte. Repede! 

Şi să se roage ca indicaţiile lui Rolfe în legătură 
cu Lacătul să fi fost corecte. 


Aedion se săturase de surprize. 

Se săturase să îşi simtă inima oprindu-i-se în 
piept. 

Ca atunci când Gavriel sărise să-i salveze 
pielea de ilkeni, Leul sfâşiindu-i cu o ferocitate care 
îl făcuse pe Aedion să rămână acolo ca un 
începător la primul său antrenament cu sabia. 

Ticălosul idiot se rănise între timp, căpătând o 
lovitură pe braţ şi pe coaste, care îl făcuse pe 
mascul să urle de durere. Din fericire, veninul care 
acoperea ghearele fusese folosit asupra altor 
oameni. 

Dar mirosul sângelui tatălui său îl făcu pe 
Aedion să acţioneze - acel miros mortal, de cupru. 
Gavriel doar clipise la el când Aedion ignorase 
durerea care îi zvâcnea în picior, „mulţumită” unei 
lovituri primite cu câteva clipe înainte, chiar 
deasupra genunchiului, iar ei luptaseră spate în 
spate, până ce acele creaturi fură numai grămezi 
de oase şi carne care zvâcneau. 

El nu-i spusese niciun cuvânt masculului 
înainte de a-şi pune sabia în teacă şi scutul pe 
spate şi de a pleca în căutarea lui Aelin. 

Ea era încă în genunchi deasupra lui Fenrys, 
oferindu-i lui Rowan doar o uşoară atingere pe 
coapsă, când el trecu repede pe lângă ei, ca să-i 
ajute pe ceilalţi răniţi. O atingere pe coapsă - 
pentru a nimeri o ţintă pe care Aedion era destul 

de sigur că cei mai mulţi din legiunea Bane ar fi 
considerat-o imposibilă. 

Aedion lăsă jos găleata cu apă pe care Aelin îi 
ceruse să o aducă pentru Fenrys, încercând să nu 
tresară când ea şterse otrava verde care se 
prelingea. La câţiva paşi distanţă, tatăl său îngrijea 
un pirat care plângea, dar nu avea mai mult de o 
tăietură pe coapsă. 

Fenrys şuieră, iar Aelin gemu şi ea de durere. 
Aedion se apropie. 

— Ce? 

Aelin scutură o dată din cap, refuzându-l. Dar 
el urmări cum ea se uită în ochii lui Fenrys - cum 
se uită într-un fel care îi spunea lui Aedion că, orice 
ar fi urmat să facă, avea să-l doară. El văzuse 
aceeaşi privire împărtăşită de vindecătoare şi 
soldat de sute de ori pe câmpurile de luptă şi în 
corturile vindecătoarelor, după aceea. 

— De ce, spuse gâfâind Fenrys, nu i-ai - gâfâi 
din nou - topit pur şi simplu? 

— Pentru că am vrut să obţin nişte informaţii 
de la ei înainte să ataci tu, ticălos Fae autoritar. 

Ea scrâşni din nou din dinţi, iar Aedion puse o 
mână pe spatele ei. Otrava se atinse, fără îndoială, 
de magia lui Aelin, când ea încercase să o spele, 
iar atingerea o făcuse să se mai aplece un pic. 

— Pot să mă vindec singur, spuse Fenrys, 
observând efortul. Du-te la ceilalţi! 

— O, te rog! izbucni ea. Chiar eşti nesuferit. 
Chestia aia avea otravă pe gheare... 

— Ceilalţi... 

— Spune-mi cum funcţionează magia ta - cum 
poţi sări aşa între locuri. 

Era un mod isteţ şi uşor de a-l face să se 
gândească la altceva. 

Aedion scrută puntea, asigurându-se că nu era 
nevoie de el, iar apoi şterse sângele şi otrava care 
curgeau din pieptul lui Fenrys. Probabil că durea ca 
naiba. Zvâcnitul constant din piciorul lui nu era 
nimic în comparaţie cu asta. 

— Nimeni nu ştie de unde vine - ce este, spuse 
Fenrys între  respiraţiile sacadate, îndoindu-şi 
degetele şi întinzându-le pe lângă corp. Dar mă 
lasă să mă strecor printre faldurile lumii. Doar pe 
distanţe scurte şi doar de câteva ori până ce mă 
epuizez, dar... aşa ceva e util pe un câmp de luptă. 
El gâfâi printre dinţii încleştaţi, când marginile 
exterioare ale rănii începură să se apropie una spre 
cealaltă. În afară de asta, nu am nimic special. 
Viteză, putere, vindecare rapidă... ceva mai mult 
decât pentru un Fae obişnuit, dar aceleaşi daruri. 
Mă pot proteja pe mine şi pe alţii, dar nu pot 
invoca un element. 

Mâna lui Aelin flutură uşor deasupra rănii. 

— Atunci, din ce e făcut scutul tău? 

Fenrys încercă, dar nu reuşi să ridice din 
umeri. Gavriel mormăi din locul în care se ocupa 
încă de piratul plângăcios: 

— Din aroganță. 

Aelin pufni, dar nu îndrăzni să-şi mute privirea 
de la rana lui Fenrys, când spuse: 

— Ai simţul umorului, Gavriel! 

Leul din Doranelle îi zâmbi strâmb peste umăr. 
Era un zâmbet rareori văzut şi reţinut, ca al lui 
Aedion. Odată, Aelin îi spusese Unchiul Pisicuţă, 


înainte ca Aedion să mârâie destul de urât, încât să 

o facă să se gândească bine înainte de a mai folosi 
termenul. Gavriel, spre meritul său, abia o făcu pe 
Aelin să ofteze afectată, ca atunci când numai ea 
sau Fenrys erau prin preajmă. 

— Acel simţ al umorului apare doar o dată la 
un secol, spuse răguşit Fenrys, deci ai face bine să 
speri că ai să te Stabileşti ori, altfel, asta o să fie 
ultima dată când ai să-l vezi. 

Aelin chicoti, dar se opri repede. Aedion simţi 
ceva rece şi uleios în stomac. 

— Îmi pare rău, spuse Fenrys, cuvintele în sine 
sau durerea făcându-l să se crispeze. 

Aelin întrebă înainte ca Aedion să se mai 
gândească la vorbele lui: 

— De unde vii? Ştiu că Lorcan este un bastard 
din mahalale. 

— Lorcan a fost un bastard în palatul lui 
Maeve, nu-ţi face griji, rânji superior Fenrys, tenul 
lui bronzat albindu-se. Lui Aelin buzele îi tresăriră 
într-un zâmbet. Connall şi cu mine eram fiii 
nobililor care locuiau în partea sud-estică a 
pământurilor lui Maeve... 

El şuieră. 

— Părinţii tăi? 

Aedion insistă, când Aelin păru să-şi caute 
cuvintele. El o văzuse vindecând mici tăieturi şi 
tămăduindu-i lent rănile lui Manon în decurs de 
câteva zile, dar... 

— Mama noastră a fost o războinică, spuse 
Fenrys, chinuindu-se la fiecare cuvânt. Ea ne-a 
instruit astfel. Şi tatăl nostru a fost, dar, deseori, 
era plecat la război. Mama a primit sarcina de a ne 
păzi casa şi pământurile. Şi de a-i raporta lui 

Maeve. 

Amândoi respirară sacadat şi greoi. Aedion se 
mişcă astfel încât Aelin să se poată apleca de tot 
peste el, încleştându-şi maxilarul din cauza 
greutăţii care-i apăsa pe genunchiul deja umflat. 

— Când Con şi cu mine aveam treizeci de ani, 
ne chinuiam să mergem cu ea în Doranelle - să 
vedem oraşul, să o întâlnim pe regină şi să 
facem... ce le place să facă tinerilor masculi cu 
bani în buzunare şi tinereţea de partea lor. Doar că 
Maeve ne-a privit o dată şi... El avu nevoie de mai 
mult timp să-şi tragă suflarea de data asta. De 
atunci, nu a mers bine. 

Aedion ştia restul; la fel şi Aelin. 

Ultima rămăşiţă din mâzga verde curse din 
pieptul lui Fenrys, iar Aelin şopti: 

— Ea ştie că urăşti jurământul, nu-i aşa? 

— Maeve ştie, spuse Fenrys. Şi nu mă îndoiesc 
de faptul că m-a trimis aici în speranţa că 
libertatea temporară o să mă tortureze. 

Lui Aelin îi tremurau mâinile, iar trupul i se 
cutremura peste al lui. Aedion îşi strecură un braţ 
în jurul taliei ei. 

— Îmi pare rău că eşti legat de ea, fu tot ce 
reuşi să spună Aelin. 

Rănile de pe pieptul lui Fenrys începură să se 
prindă. Rowan veni spre ea, de parcă ar fi simţit că 
îşi pierdea puterile. 

Chipul lui Fenrys era încă gri şi încordat, când 
îşi ridică privirea spre Rowan şi îi spuse lui Aelin: 

— Asta trebuie să facem - să protejăm, să 
servim, să preţuim. Maeve oferă... doar o bătaie de 
joc. El îşi studie rănile care i se vindecau pe piept, 

ameliorându-se atât de lent. Dar asta este 
chemarea sângelui unui mascul Fae, asta îl 
ghidează. E ceea ce căutăm cu toţii, chiar când 
spunem că nu o facem. 

Tatăl lui Aedion rămăsese nemişcat deasupra 
piratului rănit. 

Aedion, surprinzându-se, îi spuse lui Gavriel 
peste umăr: 

— Şi tu consideri că Maeve îndeplineşte 
condiţiile astea - sau eşti ca Fenrys? 

Tatăl său clipi, singurul gest de care era 
capabil după şocul suferit, iar apoi îşi îndreptă 
spatele, marinarul rănit din faţa lui vindecându-se 
în somn. Aedion suportă privirea ochilor roşiatici, 
încercând să ignore sâmburele de speranţă care 
licărea în ochii Leului. 

— Şi eu provin dintr-o familie nobilă. Sunt cel 
mai mic dintre cei trei fraţi. N-aş fi ajuns să 
moştenesc sau să preiau conducerea. Am ales, 
aşadar, cariera militară, lucru care a atras atenţia 
lui Maeve şi mi-a făcut oferta. Nu există o onoare 
mai mare. 

— Asta nu e un răspuns, spuse încet Aedion. 

Tatăl său îşi roti umerii, agitându-se. 

— Mi-a displăcut doar o dată. O singură dată 
mi-am dorit să plec. 

El nu continuă. Şi Aedion ştia care erau 
cuvintele nerostite. 

Aelin îşi dădu o şuviţă de păr de pe faţă. 

— Chiar atât de mult ai iubit-o? 

Aedion încercă să nu lase să se vadă 
recunoştinţa pe care i-o ceruse ea. 


Lui Gavriel i se albiră monturile când îşi strânse 

pumnii. 

— Ea a fost o stea strălucitoare în secole de 
întuneric. Aş fi urmat steaua aceea până la capătul 
pământului, dacă m-ar fi lăsat. Dar nu a făcut-o, iar 
eu i-am respectat dorinţa de a păstra distanţa. De 
a nu o mai căuta vreodată. Am plecat pe un alt 
continent şi nu m-am mai uitat înapoi. 

Scârţâitul navei şi gemetele răniților erau 
singurele sunete care se mai auzeau. Aedion îşi 
stăpâni impulsul de a se ridica şi de a pleca. Ar fi 
părut un copil - nu un general care avansase prin 
sânge până la genunchi, pe câmpul de luptă. 

Aelin repetă, deoarece Aedion nu reuşi să 
spună cuvintele: 

— Ai fi încercat să rupi jurământul de sânge 
faţă de ea? Pentru ei? 

— Onoarea este codul meu, spuse Gavriel. Dar 
dacă Maeve ar fi încercat să îl rănească pe unul din 
voi, Aedion, aş fi făcut tot ce mi-ar fi stat în putere 
ca să te scap. 

Cuvintele îl loviră pe Aedion, apoi îi străbătură 
corpul. El nu se gândi la asta, la adevărul pe care îl 
simţise în fiecare cuvânt. La cum suna numele lui 
pe buzele tatălui său. 

Tatăl său verifică dacă piratul rănit mai suferea 
şi din cauza altor vătămări, apoi trecu la un altul. 
Ochii roşiatici se îndreptară spre genunchiul lui 
Aedion, umflat sub pantaloni. 

— Trebuie să-ţi îngrijeşti genunchiul sau, peste 
câteva ore, o să fie prea ţeapăn ca să-l mai 
foloseşti. 

Aedion simţi cum Aelin îşi îndreptă privirea 
spre el, să vadă dacă era rănit, dar masculul se 

uită în ochii tatălui său şi spuse: 

— Ştiu cum să-mi tratez rănile. Vindecătoarele 
de pe câmpul de luptă şi legiunea Bane îl 
învăţaseră suficiente lucruri de-a lungul anilor. 
Vezi-ţi de ale tale! 

Într-adevăr, masculul avea sânge închegat pe 
cămaşă. Era norocos - atât de norocos că veninul 
fusese deja şters de pe ghearele acelea. Gavriel 
clipi şi se uită în jos, colierul de tatuaje mişcându-i- 
se când înghiţi, după care continuă fără să spună 
nimic. 

Aelin îl împinse în cele din urmă pe Aedion, 
încercând şi nereuşind să se ridice în picioare. 
Aedion se întinse spre ea când îşi pierdu 
concentrarea din ochii acum înceţoşaţi, dar Rowan 
era deja acolo, luând-o uşor în braţe, înainte să 
cadă pe punte. Prea repede - probabil că îşi 
epuizase rezervele prea repede şi fără să fi 
mâncat. 

Rowan se uită în ochii lui, cu părul lui Aelin 
atârnând, când îşi rezemă capul de pieptul său. 
Efortul - efortul îi făcu stomacul lui Aedion să se 
întoarcă pe dos. Morathul ştia cu ce se înfrunta. Cu 
cine se înfrunta. Erawan îşi făurise corespunzător 
comandanții. Rowan dădu din cap ca şi când ar fi 
confirmat gândurile lui Aedion, dar spuse numai 
atât: 

— Ridică genunchiul! 

Fenrys picase într-un somn uşor înainte ca 
Rowan să o ducă pe Aelin sub punte. 

Aşadar, Aedion rămase singur pentru restul 
nopţii: primul de strajă, apoi rezemat de catargul 
punţii pupei câteva ore, cu genunchiul într-adevăr 

ridicat, nedorindu-şi să coboare în interiorul 
înghesuit şi slab luminat. 

Somnul începea în cele din urmă să-l prindă, 
când lemnul scârţâi la câţiva paşi în urmă, iar el 
ştiu că ea procedase aşa doar pentru că nu voia să 
îl sperie. 

Leopardul-fantomă se aşeză lângă el, dând din 
coadă, şi îi întâlni privirea cu o clipă înainte de a-şi 
lăsa capul pe coapsa lui. 

In linişte, ei priviră stelele care licăreau peste 
apele calme, Lysandra băgându-şi capul în şoldul 
lui. 

Lumina stelelor îi păta blana cu argintiu, iar 
Aedion schiţă un zâmbet. 


Capitolul 48 


Ei lucrară toată noaptea, coborând ancora 
suficient timp cât echipajul să astupe gaura din 
camera lui Manon. Avea să ţină pentru moment, îi 
spuse căpitanul lui Dorian, dar zeii să-i ajute dacă 
ar mai fi intrat într-o furtună înainte de a ajunge la 
mlaştini. 

Ei îngrijiră răniții ore întregi, iar când Dorian lipi 
carnea, fu recunoscător pentru stropul de magie 
vindecătoare învățată de la Rowan. Închipuindu-şi 
că era un puzzle sau o bucată de pânză ruptă, 
reuşi să nu-şi vomite cina frugală. Dar otrava... o 
lăsă în seama lui Rowan, a lui Aelin şi a lui Gavriel. 

Înainte ca dimineaţa să se transforme într-un 
gri respingător, feţele le erau pământii şi aveau 
pungi mari sub ochi. Fenrys, cel puţin, şchiopăta 
prin preajmă, iar Aedion o lăsase pe Aelin să-i 

îngrijească genunchiul, doar cât să îl facă să 
meargă din nou, însă... Trăiseră şi zile mai bune. 

Lui Dorian i se clătinară un pic picioarele când 
studie puntea îmbibată de sânge. Cineva aruncase 
trupurile creaturilor peste bord, împreună cu o 
mare parte din sângele închegat, totuşi... In cazul 
în care  Copoiul spusese adevărul, ei nu-şi 
permiteau luxul de a intra într-un port, ca să 
repare restul stricăciunilor de pe navă. 

Se auzi un mormăit puternic, iar Dorian se uită 
pe punte, spre provă. N 

Vrăjitoarea era încă acolo. Incă îi îngrijea rănile 
lui Abraxos, aşa cum făcuse toată noaptea. Una 
dintre creaturi îl muşcase de câteva ori - din 
fericire, fără otravă în dinţi, dar... pierduse ceva 
sânge. Manon nu lăsase pe nimeni în preajma lui. 

Aelin încercase o dată, iar când Manon mârâise 
la ea, Aelin înjurase într-atât, încât să-i facă pe toţi 
ceilalţi să se oprească, spunând că merita dacă 
bestia murea. Manon ameninţase să-i scoată şira 
spinării, Aelin făcuse un gest vulgar, iar Lysandra 
fusese forţată să supravegheze spaţiul dintre ele 
timp de o oră, cocoţată pe tachelajul catargului 
principal în forma leopardului-fantomă, dând din 
coadă în briză. 

Dar acum... părul alb al lui Manon era moale, 
vântul cald al dimineţii mişcându-i uşor şuvițele, 
când se rezemă de coastele lui Abraxos. 

Dorian ştia că risca. In urmă cu o seară, fusese 
pregătit să o dezbrace încet, să folosească lanţurile 
acelea. lar când îi văzuse ochii aurii devorându-l la 
fel de intens cum îşi dorea el să devoreze alte părţi 


din ea... 

Ca şi când i-ar fi simţit privirea, Manon se uită 
la el. 

Chiar şi din partea cealaltă a punţii, în fiecare 
centimetru dintre ei, se simţea tensiunea. 

Bineînţeles,  Aedion şi  Fenrys  observară 
imediat, oprindu-se în locul în care spălau sângele 
de pe punte, iar cel din urmă pufni. Amândoi se 
vindecaseră suficient încât să meargă, dar niciunul 
din ei nu se mişcă să intervină atunci când Manon 
se îndreptă spre el. Dacă până acum nu plecase 
sau nu atacase, probabil că ei hotărâseră că nu 
trebuia să se mai deranjeze să o facă acum. 

Manon ocupă un loc lângă balustradă şi se uită 
la apa nesfârşită, fuioarele de nori roz pătând 
orizontul. Sângele negru îi păta cămaşa şi palmele. 

— Ţie trebuie să-ţi mulţumesc pentru această 
libertate? 

El îşi sprijini braţele pe balustrada de lemn. 

— Poate. 

Ochii aurii se îndreptară spre el. 

— Magia... ce este? 

— Nu ştiu, spuse Dorian studiindu-şi mâinile. 
Mi s-a părut o prelungire a mea. Ca şi când am 
putut să comand nişte mâini adevărate. 

Pentru o clipă, se gândi la cum le simţise când 
o ţintuise de încheieturile mâinilor - cum 
reacţionase corpul ei, relaxat şi încordat acolo 
unde îi plăcea lui de obicei să fie, în timp ce gura 
lui abia o atinsese pe a ei. Ochii aurii i se măriră, 
ca şi când şi ea şi-ar fi amintit, iar Dorian se trezi 
spunând: 

— Nu te-aş răni. 

— Totuşi ţi-a făcut plăcere să omori Copoiul. 

El nu se deranjă să-şi alunge răceala din 
privire. 

— Da. 

Manon se apropie suficient încât să-şi treacă 
un deget peste banda palidă de pe gâtul lui, iar el 
uită că erau urmăriţi de o navă plină de oameni. 

— Ai fi putut să o faci să sufere - în schimb, ai 
omorât-o rapid. De ce? 

— Pentru că există o limită, chiar şi cu inamicii 
noştri. 

— Atunci, ai răspunsul. 

— Nu am pus nicio întrebare. 

Manon pufni. 

— Toată seara ai avut expresia asta în privire - 
te-ai întrebat dacă te transformi într-un monstru, 
ca noi ceilalţi. Când ai să mai ucizi data viitoare, 
să-ţi aduci aminte de limita aceea. 

— Tu ce limită ai, vrăjitoareo? 

Ea îi întâlni privirea, ca şi când ar fi vrut ca el 
să vadă câte făcuse într-un secol. 

— Nu sunt muritoare. Nu joc după regulile 
voastre. Am ucis şi am vânat oameni pentru 
distracţie. Nu mă confunda cu o femeie umană, 
prințişorule! 

— Nu mă interesează femeile umane, spuse el 
mieros. Sunt prea fragile. 

In clipa în care spuse asta, cuvintele loviră o 
rană dureroasă şi profundă din el. 

— llkenul, spuse el, trecând de acea durere. 
Ştiai despre ei? 

— Presupun că fac parte din ce se află în 
munţi, orice ar fi acolo. 


O voce răguşită de femeie izbucni: 

— Cum adică, orice ar fi în munti? 

Dorian aproape tresări. Părea că Aelin învățase 
ceva de la prietena ei, leopardul-fantomă. Până şi 
Manon clipi la apariţia reginei ude de sânge, care 
era acum în spatele lor. 

Manon se uită la Aedion şi Fenrys când ei 
auziră întrebarea şi se apropiară, urmaţi de 
Gavriel. Cămaşa lui Fenrys atârna încă în fâşii. Cel 
puţin Rowan stătea acum de strajă de pe tachelaj, 
iar Lysandra plecase în zbor, în căutarea 


pericolelor. 
— Nu i-am văzut niciodată pe ilkeni, zise 
vrăjitoare. Doar am auzit de ei - le-am auzit 


ţipetele când mureau şi, după aceea, urletele, când 
erau refăcuţi. N-am ştiut că asta sunt. Sau că 
Erawan i-ar trimite atât de departe de cuib. 
Umbrele mele le-au zărit doar o dată. Descrierea 
lor se potriveşte cu făpturile care ne-au atacat 
aseară. 

— llkenii sunt mai mult  cercetaşi sau 
războinici? întrebă Aelin. 

Aerul proaspăt părea să o fi influențat pe 
Manon să le divulge informaţii, deoarece ea se 
rezemă de balustradă, cu faţa la grupul de ucigaşi 
din jurul lor. 

— Nu ştim. Au profitat de acoperişul de nori. 
Umbrele mele pot afla orice nu se doreşte să se 
afle şi, totuşi, nu au putut să le vâneze sau să le 
urmărească pe chestiile astea. 

Aelin se încordă uşor, încruntându-se la apa 
care curgea dincolo de ei. Ea nu spuse nimic, ca şi 
când cuvintele ar fi dispărut şi extenuarea - ceva 


mai profund decât atât - s-ar fi instalat. 

— leşi din starea asta! spuse Manon. 

Aedion mârâi în semn de avertisment. 

Aelin îşi ridică încet privirea spre vrăjitoare, iar 
Dorian se pregăti. 

— Deci ai făcut presupuneri incorecte, spuse 
Manon. Te-au urmărit. Nu te lăsa distrasă de 
înfrângeri minore. Aşa este în război. Oraşele au să 
dispară, oamenii au să fie ucişi. Şi, dacă aş fi în 
locul tău, m-aş concentra mai mult la motivul 
pentru care au trimis atât de puţini ilkeni. 

— Dacă ai fi în locul meu, şopti Aelin pe un ton 
care îi stimulă magia lui Dorian, gheaţa răcorindu-i 
vârfurile degetelor. Mâna lui Aedion alunecă spre 
sabie. Dacă ai fi în locul meu! 

Ea râse încet şi amar. Dorian nu mai auzise 
acel sunet din... din dormitorul ud de sânge din 
castelul de cleştar care nu mai exista. 

— Ei bine, nu eşti în locul meu, Cioc-negru, 
deci am încredere că ai să-ţi păstrezi gândurile 
pentru tine, în privinţa asta. 

— Nu sunt o vrăjitoare Cioc-negru, spuse 
Manon. N 

Cu toții o fixară cu privirea. Insă vrăjitoarea nu 
făcu decât să se uite la regină. 

Aelin spuse fluturând o mână cu cicatrice: 

— Corect. Acea chestiune. Atunci, să auzim 
povestea! 

Dorian se întrebă dacă avea să se ajungă la 
lovituri, dar Manon aşteptă câteva clipe, privi din 
nou spre orizont şi spuse: 

— Când bunica mea mi-a luat titlul de 
moştenitoare şi Aripă Conducătoare, m-a şi 
renegat. Mi-a spus că tatăl meu a fost un prinţ 

Crochan şi că ea mi-a ucis părinţii pentru că au 
conspirat să pună capăt neînţelegerii dintre 
oamenii noştri şi să rupă blestemul de pe 
pământurile noastre. 

Dorian aruncă o privire spre Aedion. Chipul 
Lupului Nordului era încordat, iar ochii de Ashryver 
îi străluceau, gândindu-se la toate posibilităţile 
insinuate de Manon. 

Manon spuse un pic amorţită, ca şi când ar fi 
fost prima dată când vorbea cu sine: 

— Eu sunt ultima Regină Crochan - ultima 
descendentă directă a lui Rhiannon Crochan. 

Aelin îşi trecu zgomotos limba peste un dinte, 
cu sprâncenele ridicate. 

— Şi, continuă Manon, fie că bunica mea 
recunoaşte sau nu, sunt moştenitoarea Clanului 
Cioc-negru. În suta de ani în care vrăjitoarele mele 
au luptat alături de mine, au ucis vrăjitoare 
Crochan în cea mai mare parte a timpului, visând 
la o patrie în care le-am promis că au să se 
întoarcă. Şi, acum, sunt alungată, iar Cele 
Treisprezece ale mele sunt împrăştiate şi pierdute. 
Şi sunt moştenitoarea coroanei inamicului nostru. 
Deci, Maiestate, nu eşti singura cu planuri care nu 
merg. Aşa că adună-te şi gândeşte-te la ce să faci 
în continuare! 

Două regine - erau două regine printre ei, îşi 
dădu seama Dorian. 

Aelin închise ochii şi râse aspru. Aedion se 
încordă din nou, ca şi când râsetul acela ar fi putut 
cu uşurinţă să aducă violenţa sau pacea, dar 
Manon rămase locului. Înfruntând furtuna. 


Când Aelin deschise ochii, cu un zâmbet uşor, 

dar tăios, îi spuse Reginei-Vrăjitoare: 

— Ştiam eu că ţi-am salvat cu un motiv viaţa 
patetică. 

Manon îi răspunse cu un zâmbet înfricoşător. 

Masculii părură să expire forţat, inclusiv 
Dorian. 

Fenrys îşi trase cu dinţii buza de jos, scrutând 
cerul. 

— Ce nu înţeleg este de ce să aştepte atât de 
mult să facă asta? Dacă Erawan vă vrea morţi - 
dădu din cap spre Dorian şi Aelin - de ce să vă lase 
să vă maturizaţi, să deveniți puternici? 

Dorian încercă să nu tremure când se gândi la 
cât de nepregătiţi fuseseră. 

— Deoarece eu am scăpat de Erawan, spuse 
Aelin. 

Dorian încercă să nu-şi amintească acea 
noapte din urmă cu zece ani, dar amintirea îl 
încolţi, la fel ca pe Aelin şi pe Aedion. 

— A crezut că sunt moartă. Şi Dorian... Tatăl 
său l-a protejat. Cât de bine a putut. 

Dorian alungă şi amintirea aceea, mai ales 
când Manon îşi înclină întrebătoare capul. 

— Maeve ştia că eşti în viaţă, spuse Fenrys. 
Există şanse ca şi Erawan să fi ştiut. 

— Poate că ea i-a spus lui Erawan, zise Aedion. 

Fenrys întoarse capul spre general. 

— Ea n-a avut niciodată de-a face cu Erawan 
sau cu Adarlanul. 

— Din câte ştii tu, spuse gânditor Aedion. Asta 
dacă nu vorbeşte în dormitor. 

Ochii lui Fenrys se întunecară. 


— Maeve nu împarte puterea. Adarlanul i s-a 

părut şi încă i se pare un inconvenient. 

— Oricine poate fi cumpărat pentru un preţ, 
replică Aedion. 

— Necunoscut este preţul loialității lui Maeve, 
izbucni Fenrys. Nu poate fi cumpărat. 

Aelin rămase complet nemişcată la cuvintele 
războinicului. 

Ea clipi în direcţia lui, iar sprâncenele i se 
apropiară când şopti cuvintele spuse de el. 

— Ce este? întrebă Aedion. 

— Necunoscut este preţul meu, murmură 
Aelin. 

Aedion deschise gura, fără îndoială ca să o 
întrebe ce îi captase interesul, dar Aelin se încruntă 
la Manon. 

— Cele din neamul tău pot să vadă viitorul? Ca 
un oracol? 

— Unele,  recunoscu Manon. Vrăjitoarele 
Sânge-albastru pretind că pot. 

— Alte Clanuri pot? 

— Se spune că, pentru Antici, trecutul, 
prezentul şi viitorul se contopesc. 

Aelin scutură din cap şi merse spre uşa care 
dădea în holul cabinelor înghesuite. Rowan plonjă 
de pe tachelaj şi picioarele îi loviră scândurile chiar 
în clipa în care se transformă. El nici măcar nu se 
uită la ei când o urmă pe hol şi închise uşa în urma 
lor. 

— Ce-a fost asta? întrebă Fenrys. 

— O vrăjitoare Antică, spuse gânditor Dorian, 
apoi îi şopti lui Manon, Baba Picioare-galbene. 

Toţi se întoarseră spre el. Dar Manon îşi trecu 


degetele peste claviculă - unde colierul cicatricelor 

lui Aelin căpătate de la Picioarele-galbene încă îi 
cuprindea gâtul cu un alb desăvârşit. 

— larna asta, ea a fost la castelul tău, îi spuse 
Manon. A lucrat ca ghicitoare. 

— Şi a spus ceva despre asta? 

Aedion îşi încrucişă braţele. Aflase de vizită, îşi 
aminti Dorian. Aedion supraveghease dintotdeauna 
vrăjitoarele şi toţi jucătorii importanţi din ţinut - 
spusese el cândva. 

Manon îl măsură din priviri pe general. 

— Picioare-galbene era o ghicitoare - un oracol 
puternic. Pariez că a ştiut cine este regina din clipa 
în care a văzut-o. Şi că a văzut lucruri pe care 
plănuia să le vândă cui i-ar fi oferit mai mult. 

Dorian încercă să nu tresară din cauza acelei 
amintiri. Aelin o măcelărise pe Picioare-galbene 
când ea ameninţase să vândă secretele /ui. Aelin 
nu spusese nimic niciodată despre o ameninţare 
împotriva speciei ei. 

Manon continuă: 

— Picioare-galbene nu i-ar fi spus în mod 
direct, ci numai indirect. Ca fata să o ia razna când 
şi-ar fi dat seama. 

Ea aruncă o privire tăioasă spre uşa pe care 
dispăruse Aelin. 

Niciunul dintre ei nu mai spuse nimic, nici când 
mâncară mai târziu terci rece, la micul dejun. 

Părea că bucătarul nu supravieţuise nopţii. 


Rowan bătu la uşa băii lor private. Ea o 


încuiase. Intrase în camera lor şi apoi în baie şi îl 

încuiase afară. 

Şi, acum, vomita. 

— Aelin, spuse el încet. 

Ea respiră sacadat, râgâi şi vomită mai mult. 

— Aelin, mârâi el, gândindu-se cât timp avea 
să mai treacă până ce ar fi fost acceptabil, din 
punct de vedere social, să spargă uşa. 

„Poartă-te ca un prinţ”, se răstise ea la el cu o 
seară în urmă. 

— Nu mă simt bine, fu răspunsul ei înăbuşit. 
Vocea îi era slabă şi monotonă, aşa cum nu o mai 
auzise de ceva timp. 

— Atunci, lasă-mă să intru ca să pot să am 
grijă de tine, spuse el pe cât de calm şi de raţional 
putu. 

Ea îl închisese pe dinafară - // închisese pe 
dinafară. 

— Nu vreau să mă vezi aşa. 

— Te-am văzut când te-ai umezit. Mă descurc 
şi dacă te văd cum vomiţi, ceea ce, oricum, s-a mai 
întâmplat. 

Zece secunde. Zece secunde în plus îi păreau 
suficiente înainte să strivească mânerul şi să 
sfărâme încuietoarea. 

— Lasă-mă un minut! 

— Ce a spus Fenrys de te-a stârnit? 

El auzise totul de la postul lui de pe catarg. 

Era linişte totală. Ca şi când şi-ar fi adunat 
groaza neprefăcută în ea, împingând-o în jos, într- 
un loc în care nu avea să o mai vadă, să o simtă 
sau să o recunoască. Sau să-i spună lui despre 
asta. 


— Aelin. 

Încuietoarea se răsuci. 

Chipul îi era cenuşiu, iar ochii roşii. Cu o voce 
spartă spuse: 

— Vreau să discut cu Lysandra. 

Rowan se uită la găleata pe care o umpluse pe 
jumătate şi apoi la buzele ei palide. La transpiraţia 
de pe frunte. 

Lui i se opri inima în piept când se gândi că... 
că era posibil să nu mintă. i 

Şi la ce i-ar fi cauzat starea de rău. Incercă să o 
adulmece, dar mirosul de vomă era prea 
copleşitor, iar spaţiul prea mic şi plin de sare. El 
făcu un pas înapoi, clătinându-se şi curmându-şi 
gândurile. Fără să mai spună ceva, plecă din 
camera lor. 

Era amorţit când o căută pe creatura care se 
întorsese şi care, în forma ei umană, îşi devora 
micul dejun rece şi umed. Cu o privire îngrijorată, 
Lysandra îi ascultă ordinul în tăcere. 

Rowan se transformă şi se înălţă atât de sus, 
încât nava nu mai fu decât un punct plutitor, 
dedesubt. Norii îi răcoriră penele, iar vântul şuieră 
peste panica pură care îi bubuia în inimă. 

El plănuia să se piardă pe cerul dimineţii cât se 
uita după pericole, ca să se adune înainte de a se 
întoarce la ea şi de a începe să-i pună întrebări 
pentru răspunsurile cărora nu ar fi fost pregătit. 

Dar coasta apăru şi numai magia lui îl 
împiedică să se rostogolească din cer când văzu ce 
dezvăluiau primele raze ale soarelui. 

Râuri late şi scânteietoare şi pâraie şerpuitoare 
care curgeau prin smaraldul unduitor şi auriul 


luncilor şi prin păpurişul de-a lungul acestora, 

flancate pe ambele părţi de auriul închis al 
bancurilor de nisip. 

Şi acolo unde micile sate de pescari urmăriseră 
marea... foc, zeci de astfel de sate în flăcări. 

Pe nava de sub el, marinarii începură să strige, 
chemându-se unii pe ceilalţi când, în cele din urmă, 
coasta apăru la orizont, iar fumul deveni vizibil. 

Eyllwe. 

Eyllwe era în flăcări. 


Capitolul 49 


Elide nu vorbi cu Lorcan trei zile. 

Nu i-ar mai fi vorbit încă trei zile, poate trei luni 
blestemate, dacă nu ar fi fost nevoiţi să spargă 
liniştea urâtă. 

li venise ciclul. Şi, datorită dietei constante şi 
sănătoase din ultimele luni, picuratul inconsistent 
se transformase în potopul cu care se trezise în 
dimineaţa asta. 

Din patul îngust din cabină, se grăbise în mica 
latrină de la bord, scotocise prin toate sertarele şi 
cutiile, dar... în mod clar, o femeie nu-şi petrecuse 
niciodată timpul pe barca infernală. Se văzu 
nevoită să rupă faţa de masă brodată în fâşii şi, 
înainte să se curețe, Lorcan, care se trezise, era 
deja la cârma bărcii. 

— Am nevoie de provizii, spuse ea plictisită. 

— Incă miroşi a sânge. 

— Presimt că am să mai miros a sânge şi în 
următoarele zile câteva zile şi o să fie mai rău 
înainte să fie mai bine, deci îmi trebuie provizii. 
Acum. 

El se întoarse din locul lui obişnuit din 
apropierea provei, adulmecând o dată. Ei îi ardea 
faţa şi avea crampe. 

— Am să opresc în următorul oraş. 

— Când anume? 

Harta era inutilă pentru ea. 

— Până la căderea nopţii. 

Ei  navigaseră prin toate oraşele şi 
avanposturile de-a lungul râului, supraviețuind cu 
peştele prins de Lorcan. Neputinţa ei o enervase 
atât de mult, încât, după prima zi, începuse să-i 
imite mişcările şi, aşa, prinsese un păstrăv gras. Ea 
îl puse să-l omoare şi să-l curețe şi să-l gătească, 
dar... măcar îl prinsese. 

— Bine, spuse Elide. 

— Bine, zise şi Lorcan. 

Ea se îndreptă spre cabină ca să găsească un 
alt material pe care să-l folosească, dar Lorcan 
spuse: 

— Nu prea ai sângerat ultima oară. 

Ultimul lucru pe care voia să-l facă era să 
poarte conversaţia asta. 

— Poate corpul meu s-a simţit în sfârşit destul 
de în siguranţă ca să fie normal. 

Pentru că, în ciuda faptului că-l omorâse pe 
bărbatul acela, că minţise şi apoi îi spusese în faţă 
adevărul despre Aelin... Lorcan ar fi înfruntat orice 
ameninţare, fără să se gândească de două ori. 
Poate pentru propria-i supraviețuire, dar îi 
promisese să o protejeze. Reuşi să doarmă toată 
noaptea deoarece el rămase întins pe podeaua 
dintre ea şi uşă. 

— Deci... atunci, nu este nimic în neregulă. 

Nu se deranjă să se uite la ea când o spuse. 

Însă Elide îşi înclină capul, studiindu-i muşchii 
tari ai spatelui. Chiar dacă refuza să-i vorbească, îl 
urmărise şi găsise scuze să se uite cum se antrena 
în fiecare zi, de obicei fără cămaşă. 

— Nu, nu este nimic în neregulă, spuse ea. 

Cel puţin, aşa spera. 

Finnula, doica ei, ţâţâise mereu şi-i spusese că 
ciclurile ei erau sporadice - prea slabe şi 
neregulate pentru ca acesta să vină exact o lună 
mai târziu... Nu avea chef să se gândească la asta. 

— Bun, spuse Lorcan. Ne-ar fi întârziat dacă ar 
fi fost altfel. 

Ea dădu ochii peste cap în spatele lui, deloc 
surprinsă de răspuns, şi intră şchiopătând în 
cabină. 


Oricum trebuia să oprească, îşi spuse Lorcan 
când o văzu pe Elide negociind cu o hangiţă din 
oraş pentru proviziile de care avea nevoie. 

Ea îşi înfășurase părul negru cu o basma roşie 
găsită, probabil, pe mica barcă jalnică, şi chiar 
vorbi pe nas cu femeia, înfăţişarea ei nefiind nici 
pe departe cea a femeii graţioase şi tăcute pe care 
o ignorase trei zile. 

Ceea ce fusese în regulă. În cele trei zile îşi 
puse la cale planurile pentru Aelin Galathynius; se 
gândise cum avea să-i întoarcă favoarea pe care i- 
o făcuse. 

Hanul părea destul de sigur, aşadar Lorcan o 


lăsă pe Elide să negocieze - se dovedi că avea 

nevoie şi de haine noi - şi hoinări pe străzile 
dărăpănate ale oraşului de lângă râu, în căutare de 
provizii. 

Străzile forfoteau cu negustorii de pe râu şi 
pescarii care acostau pe timpul nopţii. Apelând la 
intimidare, Lorcan reuşi să cumpere o ladă de 
mere, carne de vânat uscată şi nişte ovăz la 
jumătate din preţul obişnuit. Doar ca să-l facă să 
plece, comerciantul de pe cheiul surpat îi dădu şi 
câteva pere - pentru minunata doamnă, spusese 
el. 

Lorcan, cu braţele pline de marfă, aproape 
ajunse la barjă, când cuvintele îi răsunară în cap, 
dizarmonic. 

El nu o dusese pe Elide dincolo de partea 
aceea a cheiului. Nu-l spionase pe bărbat când 
acostase sau când ei plecaseră. In ciuda zvonurilor, 
acesta era un oraş de lângă râu: străinii veneau şi 
plecau mereu, şi plăteau ca să-şi păstreze 
anonimatul. 

El se grăbi înapoi spre barjă. Ceaţa se unduise 
dinspre râu, acoperind oraşul şi malul opus. Până 
să arunce lada şi marfa în barcă, fără să se 
deranjeze să le lege, străzile se goliseră. 

Magia lui se agită. El scrută ceața, petele de 
auriu unde lumânările străluceau la ferestre. „Nu 
este bine, nu este bine, nu este bine”, îi şopti 
magia. 

Unde era ea? 

„Grăbeşte-te”, o îndemnă el, numărând străzile 
pe care merseseră spre han. Ea ar fi trebuit să se 
întoarcă până acum. 

Ceaţa înaintă. Nişte chiţăituri i se auziră pe 

lângă cizme. 

Lorcan mârâi la strada pietruită când şoarecii 
trecură pe lângă el, spre apă şi se aruncară în râu, 
căţărându-se unul pe celălalt. 

Ceva nu venea - ceva era aici. 


Hangiţa insistă să probeze hainele înainte să le 
cumpere. Ea le puse grămadă în braţe lui Elide şi-i 
arătă o cameră din spatele hanului. 

Bărbaţii se holbară la ea - prea nerăbdători - 
când trecu pe holul îngust. Era ceva tipic pentru 
Lorcan să o lase, în vreme ce el căuta ce îi trebuia. 
Elide intră în cameră, găsind-o întunecată şi rece. 
Se întoarse, căutând o lumânare şi un cremene. 

Uşa se închise, prinzând-o înăuntru. 

Elide se întinse spre mâner când acea mică 
voce îi şopti: „Fugi, fugi, fugi!” 

Ea se izbi de ceva musculos, osos şi pielos. 

Mirosea a carne stricată şi a sânge stătut. 

Lumânarea care se aprinse în partea cealaltă a 
camerei dezvălui o masă din lemn şi un şemineu 
gol, ferestre închise şi... 

Pe Vernon, care-i zâmbea ca o pisică din 
celălalt capăt al mesei. 

Mâini puternice cu gheare o prinseră de umeri, 
unghiile intrându-i prin hainele de piele. Ilkenul o 
ţinu ferm când unchiul ei spuse tărăgănat: 

— Ce aventură ai avut, Elide! 

— Cum m-ai găsit? şopti Elide, mirosul urât al 
ilkenului aproape făcând-o să vomite. 

Unchiul ei se ridică în picioare cu o mişcare 
fluidă, lentă, îndreptându-şi tunica verde. 

— Pui întrebări ca să câştigi timp? Inteligentă 
mişcare, dar previzibilă. 

El făcu semn din bărbie spre creatură. Aceasta 
scoase un sunet gutural, ca un păcănit. 

Uşa se deschise în spatele lui, dezvăluind alţi 
doi ilkeni care aglomerau holul cu aripile şi feţele 
lor hidoase. O, zeilor! O, zeilor! 

„Gândeşte, gândeşte, gândeşte.” 

— Din câte am auzit ultima dată, însoţitorul tău 
punea proviziile în barcă şi o dezlega. Probabil că 
ar fi trebuit să-l plăteşti mai mult. 

— El este soţul meu, spuse ea printre dinţi. Nu 
ai dreptul să mă iei de lângă el - nimeni nu are. 

Pentru că, odată măritată, Vernon nu ar mai fi 
fost tutorele ei. 

Vernon râse încet. 

— Lorcan Salvaterre, locţiitorul lui Maeve, este 
soţul tău? Serios, Elide. El flutură leneş o mână 
spre ilken. Plecăm! 

Trebuia să lupte acum - acum, înainte să aibă 
şansa să o mişte, să o ia. 

Dar unde să fugă? Hangiţa o vânduse, cineva 
le trădase locaţia pe acest râu... 

llkenul trase de ea. Ea îşi înfipse călcâiele în 
şipcile de lemn, oricât de inutil ar fi fost gestul. 

Creatura râse încet şi îşi apropie gura de 
urechea ei. 

— Sângele tău miroase a curat. 

Ea se retrase, dar ilkenul o apucă de mână, 
limba lui gri gădilând-o pe gât. Zbătându-se, tot nu 
reuşi să facă nimic, în timp ce acesta îi întoarse 
spre hol şi spre cei doi ilkeni care aşteptau acolo. 
Spre uşa din spate, la mai puţin de trei metri 
distanţă, deja deschisă către noaptea de dincolo 
de ea. 

— Vezi de ce te-am protejat în Morath, Elide? 
spuse Vernon, ajungându-i din urmă. 

Ea lovi cu picioarele în podeaua de lemn, de 
nenumărate ori, chinuindu-se să ajungă la perete, 
la orice i-ar fi oferit un punct de sprijin de care să 
se împingă şi să se opună... 

„Nu. 

Nu. 

Nu.” 

Lorcan plecase - obținuse tot ce avea nevoie 
de la ea şi plecase. Ea îl încetinise, îi adusese pe 
cap inamici după inamici. 

— Şi ce vei face când te vei întoarce în Morath, 
acum că Manon Cioc-negru este moartă? 

Lui Elide i se crăpă pieptul când auzi acele 
cuvinte. „Manon...” 

— Spintecată de propria bunică şi aruncată din 
Breaslă pentru neascultare. Bineînţeles, te voi 
proteja de rudele tale, dar... Erawan va fi interesat 
să afle ce ai făcut. Ce ai... luat de la Kaltain. 

Piatra din buzunarul de la piept al jachetei. 

Aceasta zvâcni şi bâzâi, trezindu-se când ea se 
agită. 

Din hanul acum liniştit, nimeni de la capătul 


opus al holului nu se deranjă să vină de după colţ 

ca să-i investigheze strigătele fără cuvinte. Alţi 
ilkeni apărură chiar în faţa uşii deschise, din spate. 

Patru. lar Lorcan plecase... 

Piatra de la pieptul ei începu să clocotească. 

Dar o voce tânără şi bătrână, înţeleaptă şi 
drăguță, îi şopti: „Nu o atinge. Nu o folosi. Nu-i da 
atenţie”. 

Fusese în Kaltain - o înnebunise. O 
transformase în acea... carapace. 

O carapace care să fie umplută de altceva. 

Ajunse în faţa uşii deschise. 

„Gândeşte, gândeşte, gândeşte.” 

Ea nu reuşi să respire suficient încât să 
gândească, duhoarea ilkenului sugerându-i ororile 
pe care avea să le îndure după întoarcerea în 
Morath... 

Nu, nu avea de gând să meargă, să o ia, să o 
distrugă şi să o folosească... 

O şansă. Ar fi avut o singură şansă. 

„Nu, şopti vocea din mintea ei. Nu...” 

Insă unchiul ei avea un cuţit la şold când 
merse înainte şi ieşi pe uşă. Era singurul lucru de 
care ar fi avut nevoie. Ea îl văzuse de suficiente ori 
pe Lorcan făcând-o la vânătoare. 

Vernon se opri în curtea din spate, în care-l 
aştepta o cutie mare şi dreptunghiulară din fier. 

Cu o mică fereastră. 

Şi mânere pe două dintre margini. 

Ea ştiu ce rol aveau ilkenii când ceilalţi trei 
încercuiră cutia. 

Urmau să o împingă înăuntru, să închidă uşa şi 
să o ducă în zbor, înapoi spre Morath. 


Cutia era un pic mai mare decât un coşciug 

vertical. 

Uşa era deja deschisă. 

llkenii trebuiau să o elibereze ca să o arunce 
înăuntru. Pentru o secundă, i-ar fi dat drumul, iar 
ea ar fi trebuit să profite de situaţie. 

Vernon zăbovea lângă cutie. Ea nu îndrăzni să 
se uite la cuţit. 

Un suspin îi scăpă din gât. Avea să moară aici - 
în curtea murdară, înconjurată de creaturile 
îngrozitoare, fără să mai vadă vreodată soarele, să 
râdă sau să asculte muzică... 

llkenul se agită în jurul cutiei, foşnind din aripi. 

Cinci paşi. Patru. Trei. 

„Nu, nu, nu”, o imploră vocea înţeleaptă. 

Nu avea să fie dusă înapoi în Morath. Nu avea 
să-i lase să o atingă şi să o pervertească... 

llkenul o împinse în faţă, ghiontul violent fiind 
menit să o arunce clătinându-se în cutie. 

Elide se învârti, lovindu-se, în schimb, cu faţa 
de margine; nasul îi trosni, dar se întoarse spre 
unchiul ei. O duru când îşi lăsă greutatea pe gleznă 
ca să se întindă spre cuțitul de la şoldul lui. 

Vernon nu avu timp să-şi dea seama ce 
intenţiona ea atunci când scoase cuțitul din teaca 
de la şold; când roti cuțitul printre degete şi 
cuprinse mânerul cu cealaltă. 

Când îşi adună umerii şi expiră prelung, 
înfigând cuțitul. 


Lorcan lovi mortal. 


Ascuns în ceaţă, cei patru ilkeni nu-l putură 

depista când bărbatul de care era sigur că era 
unchiul lui Elide îl pusese pe acel ilken să o 
împingă spre cutia-temniţă. 

În el îşi înfipsese Lorcan barda. 

Elide suspina. De groază şi disperare. 

Fiecare sunet îi asmuţea furia în ceva atât de 
mortal, încât Lorcan abia mai vedea. 

Apoi ilkenul o aruncă în acea cutie de fier. 

lar Elide dovedi că nu blufase când spusese că 
nu avea să se mai întoarcă niciodată în Morath. 

El auzi cum nasul i se sparse când ea se lovi de 
marginea cutiei; îl auzi pe unchiul ei strigând 
surprins când ricoşă şi se întinse spre el... 

Şi îi apucă pumnalul. Nu ca să-l ucidă. 

Pentru prima dată în cinci secole, Lorcan 
cunoscu adevărata frică atunci când Elide întoarse 
cuțitul spre ea, cu lama înclinată ca să-i intre în 
inimă. 

El îşi aruncă barda. 

Când vârful pumnalului îi străpunse pielea de 
deasupra coastelor, mânerul din lemn al securii lui 
o lovi în încheietura mâinii. 

Elide căzu ţipând, iar pumnalul sări departe... 

Lorcan se mişca deja când ei se întoarseră spre 
locul în care se cocoţase pe acoperiş. El sări pe cel 
mai apropiat, spre armele pe care le lăsase acolo 
cu câteva minute înainte, ştiind că aveau să iasă 
pe această uşă... 

Următorul cuţit al lui trecu prin aripa unui 
ilken. Apoi un altul îl dobori înainte ca ei să-l 
localizeze. Dar Lorcan fugea deja spre cel de-al 
treilea acoperiş de lângă curte. Spre sabia pe care 


o lăsase acolo şi pe care o aruncă direct în faţa 

celui mai apropiat. 

Impreună cu Vernon, încă doi strigau acum să 
bage fata în cutie... 

Elide alerga din răsputeri către aleea îngustă 
care ieşea din curte, nu spre strada lată. Aleea era 
prea mică pentru un ilken, mai ales cu toate 
resturile şi gunoaiele aruncate acolo. Deşteaptă 
fată! 

Lorcan sări şi se rostogoli pe următorul 
acoperiş, spre cele două pumnale rămase... 

El le aruncă, dar ilkenul îi reperase ţinta şi-i 
învățase stilul de aruncare. 

Ei nu îl aflaseră pe cel al lui Elide. 

Ea nu plecase pe alee doar ca să se salveze. 
Se dusese după bardă. 

Şi Lorcan urmări cum femeia se strecură în 
spatele ilkenului distras şi îi tăie aripile. 

Cu încheietura rănită. Cu nasul din care îi 
curgea sânge pe faţă. 

llkenul ţipă, zbătându-se ca să o apuce, chiar 
dacă se prăbuşi în genunchi. 

Unde voia ea. 

Toporul se legăna din nou înainte ca şuieratul 
creaturii să nu se mai audă. 

Sunetul fu întrerupt o secundă mai târziu, când 
capul i se rostogoli pe pietre. 

Lorcan sări de pe acoperiş, îndreptându-se 
spre singurul ilken rămas, care clocotea de furie la 
ea... 

Dar acesta se învârti şi alergă spre locul în care 
Vernon se ghemuia lângă uşă, cu faţa palidă. 

Suspinând, cu sângele-i stropind pietrele, Elide 
se întoarse şi ea spre unchiul ei, cu toporul deja 

ridicat. 

Însă ilkenul ajunse la unchiul ei, îl înşfăcă în 
braţele puternice şi îşi luară amândoi zborul. 

Elide aruncă oricum toporul şi rată la milimetru 
aripa ilkenului. 

Toporul se izbi de drumul pietruit, ciobind o 
piatră, chiar lângă ilkenul cu aripile sfâşiate - care 
acum se târâia spre ieşirea din curte. 

Lorcan urmări cum Elide luă toporul şi se duse 
după bestia distrusă, care şuiera. 

Aceasta lovi cu ghearele spre ea, dar Elide se 
feri cu uşurinţă de lovitură. 

Creatura ţipă când ea călcă pe aripa-i distrusă, 
oprindu-i târâşul spre libertate. 

Când aceasta tăcu, ea îi spuse cu o voce 
înceată şi nemiloasă pe care el nu o mai auzise, 
clar, în ciuda sângelui care îi înfunda o nară: 

— Vreau ca Erawan să ştie că, data viitoare 
când o să vă mai trimită după mine ca pe o haită 
de câini, am să-i întorc favoarea. Vreau ca Erawan 
să ştie că, data viitoare când am să-l văd, am să-i 
scrijelesc numele lui Manon pe inima lui 
nenorocită. 

Lacrimile îi curseră pe faţă, tăcute şi nesfârşite 
ca furia care îi sculpta acum trăsăturile unei 
creaturi de o frumuseţe şi de o putere teribilă. 

— Dar se pare că în seara asta ai ghinion, îi 
spuse Elide ilkenului, ridicând din nou toporul 
peste un umăr. llkenul păru că scânceşte când ea 
zâmbi macabru. Pentru că este nevoie doar de 
unul ca să transmită mesajul. lar tovarăşii tăi au 
plecat deja. 


Toporul căzu. 

Carnea, oasele şi sângele se revărsară pe 
pietre. 

Ea rămase acolo, holbându-se la cadavru, la 
sângele urât mirositor care-i curgea din gât. 

Lorcan, poate un pic amorţit, se apropie şi-i luă 
toporul din mâini. Cum de reuşise să-l folosească 
dacă încheietura o durea... 

Mişcarea o făcu să şuiere şi să scâncească. De 
parcă forţa care-i cursese prin sânge ar fi dispărut, 
lăsând în urmă doar durerea. 

În tăcerea deplină, ea îşi apucă încheietura 
mâinii, când el dădu târcoale ilkenilor morţi şi le 
tăie capetele. Unul după celălalt, recuperându-şi 
din mers armele. 

Oamenii din han se agitau, întrebându-se ce se 
auzea - dacă erau în siguranţă să iasă ca să vadă 
ce se întâmplase cu fata pe care o trădaseră de 
bunăvoie. 

Pentru o clipă, Lorcan se gândi dacă să o ucidă 
pe hangiţă. 

— Au murit destui, spuse Elide. 

Lacrimile îi curseră pe obrajii stropiţi cu sânge 
negru, stropi care semănau cu nişte pistrui. 
Sângele roşu şi pur îi curse din nas pe buze şi 
bărbie, închegându-se deja. 

Aşadar, el îşi puse toporul în teacă şi o luă în 
braţe, iar ea nu se opuse. 

El o purtă prin oraşul învăluit de ceaţă, spre 
locul în care era legată barca lor. Privitorii se 
adunaseră deja, fără îndoială ca să le adune 
proviziile, după plecarea ilkenilor. Un mârâit de-al 
lui Lorcan îi făcu să fugă în ceaţă. 

Când urcă în barcă, aceasta se legănă sub el. 

— El mi-a spus că ai plecat, zise Elide. 

Lorcan încă nu o lăsă jos, ţinând-o în aer, cu un 
braţ, cât dezlegă funiile. 

— Şi tu l-ai crezut. 

Ea îşi şterse sângele de pe faţă, apoi se crispă 
din cauza încheieturii rănite şi a nasului spart. El 
trebuia să se ocupe de asta. Chiar şi aşa, era 
posibil să rămână pentru totdeauna un pic strâmb. 
Lorcan se îndoia că ei i-ar fi păsat. 

Ştia că, probabil, o să vadă nasul strâmb ca pe 
un semn că luptase şi supravieţuise. 

În cele din urmă, Lorcan o lăsă jos, pe lada de 
mere - unde o putea vedea. Ea rămase tăcută 
când el luă prăjina şi împinse barca dinspre doc, 
din oraşul îngrozitor, bucuros de adăpostul ceţii, 
când plutiră în aval. Probabil că şi-ar mai fi permis 
două zile pe râu, înainte să fie nevoiţi să urce pe 
uscat ca să scape de inamicii care îi urmăreau. 
Bine că acum se aflau suficient de aproape de 
Eyllwe, încât să ajungă pe jos în câteva zile. 

Când nu mai fu nimic în afară de ceaţă şi râul 
care lovea barca, Lorcan vorbi din nou. 

— Nu ai fi oprit pumnalul. 

Nu-i răspunse, iar liniştea deveni apăsătoare. 
El se întoarse în locul în care Elide stătea cocoţată 
pe ladă. 

Lacrimile îi curseră pe faţă când fixă apa cu 
privirea. 

El nu ştia cum să o consoleze, cum să o aline - 
nu aşa cum avea ea nevoie. 

Lăsă jos prăjina şi se aşeză lângă ea pe ladă, 
lemnul scârţâind. 


— Cine este Manon? 

El auzise o mare parte din lucrurile spuse de 
Vernon printre dinţi în camera privată în care se 
lua masa, când întinsese capcana în curte, dar 
unele detalii îi scăpaseră. 

— Aripa Conducătoare a Legiunii Dinţi-de-fier, 
spuse Elide, cu vocea tremurândă, cuvintele fiindu- 
i înăbuşite de sângele care i se închega în nări. 

Lorcan spuse la întâmplare: i 

— Ea a fost cea care te-a scos. In acea zi - ea 
era motivul pentru care purtai haine de vrăjitoare 
din piele, şi pentru care ai ajuns să rătăceşti în 
Oakwald. 

Elide dădu aprobator din cap. 

— Şi Kaltain - cine era? 

Persoana care îi dăduse obiectul pe care î 
purta. 

— Amanta lui Erawan - sclava lui. Era de o 
vârstă cu mine. El i-a pus piatra în braţ şi a 
transformat-o într-o fantomă vie. Ea a tras de timp 
pentru ca Manon şi cu mine să fugim; făcând asta, 
Kaltain şi o mare parte din Morath au fost nimicite 
de flăcări. 

Elide băgă mâna în jachetă, respirând greoi 
printre lacrimile care-i curgeau încă pe chip. Lorcan 
nu mai respiră când scoase o bucată de material 
negru. 

Mirosul era feminin, străin - distrus, trist şi 
rece. Dar acesta ascundea un alt miros - unul pe 
care îl cunoştea şi pe care-l ura... 

— Kaltain a spus să-i dau asta Celaenei - nu lui 
Aelin, zise Elide, suspinând. Deoarece Celaena... i-a 
dat o mantie călduroasă în temniţa rece. Ei nu au 


lăsat-o pe Kaltain să-şi ia mantia când au adus-o în 

Morath, dar ea a reuşit să păstreze bucata asta. Ca 
să-şi amintească să o răsplătească pe Celaena 
pentru bunătatea arătată. Dar... Ce fel de cadou 
este ăsta? Ce este asta? 

Ea desfăcu materialul, dezvăluind o piatră de 
un argintiu închis. 

Fiecare picătură de sânge din corpul lui se răci 
şi se încălzi, se agită şi se linişti. 

Ea suspina încet. 

— Ce este răsplata asta? Oasele îmi spun să nu 
o ating. Mie... O voce mi-a spus ca nici măcar să nu 
mă gândesc la asta... 

Era în neregulă. Obiectul din mâinile ei 
frumoase şi murdare era în neregulă. Nu îşi avea 
locul aici, nu ar fi trebuit să fie aici... 

Zeul care îl ocrotise toată viaţa se îndepărtase. 

Până şi moartea se temea de piatra asta. 

— Strânge-o! spuse el tăios. Chiar acum! 

Cu mâna tremurând, ea se supuse. Doar după 
ce o ascunse în jacheta ei, el spuse: 

— Hai să te speli mai întâi. Să-ţi vindec nasul şi 
încheietura mâinii. Între timp, am să-ţi spun ce 
ştiu. 

Ea dădu din cap, privind spre râu. 

Lorcan întinse mâna, apucând-o de bărbie şi 
forţând-o să se uite la el. Ochii negri şi lipsiţi de 
speranţă îi întâlniră pe ai lui. El îi şterse o lacrimă 
răzleaţă cu degetul mare. 

— i-am promis că te voi proteja. Nu îmi voi 
încălca promisiunea, Elide. 

Ea voi să se retragă, dar el o apucă un pic mai 
tare, obligând-o să-l privească. 

— Am să te găsesc mereu, îi jură el. 

Ea înghiţi. 
— Promit, şopti Lorcan. 


Elide se gândi la tot ce îi spusese Lorcan cât îi 
curăţă faţa, îi inspectă nasul şi încheietura mâinii 
pe care i-o legă cu o cârpă moale şi, repede, dar 
nu cu duritate, îi îndreptă nasul. 

Chei Wyrd. Porţi Wyrd. 

Aelin avea o cheie Wyrd. Le căuta pe celelalte 
două. 

Curând, avea să mai fie doar una, de îndată ce 
Elide i-ar fi dat cheia pe care o purta. 

Două chei - împotriva uneia singure. Poate că 
aveau să câştige războiul acesta. 

Chiar dacă Elide nu ştia cum ar fi putut Aelin să 
le folosească fără să se distrugă. Dar... era treaba 
lui Aelin să se gândească la asta. Poate că Erawan 
avea armatele, dar, dacă Aelin avea două chei... 

Încercă să nu se gândească la Manon. Vernon 
minţise în legătură cu plecarea lui Lorcan - ca să îi 
distrugă buna dispoziţie, să o facă să vină de 
bunăvoie. Poate că nici Manon nu era moartă. 

Fără dovezi, nu voia să creadă. Nu înainte ca 
toată lumea să-i ţipe că Aripa Conducătoare nu mai 
era. 

Lorcan se întorsese la provă înainte ca ea să se 
schimbe cu una dintre bluzele lui, cât se uscau 
hainele ei de piele. Încheietura mâinii îi zvâcnea, 
durerea fiind slabă şi insistentă şi nici faţa nu-i era 
mai bine, iar Lorcan îi spusese că, probabil, avea 


să se aleagă cu un ochi vânăt, dar... mintea îi era 

limpede. 

Ea veni lângă el, privindu-l cum împingea 
prăjina în fundul mâlos al râului. 

— Am ucis creaturile alea. 

— Te-ai descurcat bine, spuse el. 

— Nu regret. 

Ochii negri şi profunzi se îndreptară spre ea. 

— Bun. 

Ea nu ştia de ce o spuse, de ce simţise nevoia 
să o facă, de parcă ar fi însemnat ceva pentru el, 
dar Elide se ridică pe vârfuri, îl sărută pe obrazul 
păros şi zise: 

— Şi eu am să te găsesc mereu, Lorcan. 

ÎI simţi fixând-o cu privirea, chiar şi după 
câteva minute, când se urcă în pat. 

Când se trezi, fâşii curate de pânză pentru 
ciclul ei o aşteptau lângă pat. 

El îşi tăiase cămaşa spălată şi uscată peste 
noapte, pentru ca ea să o poată folosi. 


Capitolul 51 


Coasta regatului Eyllwe ardea. 

Timp de trei zile, navigară pe lângă sate. Unele 
încă ardeau, iar altele erau doar cenuşă. Şi, în 
fiecare dintre ele, Aelin şi Rowan se chinuiseră să 
stingă flăcările. 

Rowan, în forma lui de uliu, putea zbura, dar... 
asta o ucidea. O ucidea că nu-şi puteau permite să 
se oprească suficient de mult încât să meargă pe 
țărm. Aşadar, ea o făcu de pe navă; se adânci în 
puterea ei, întinzând-o cât de mult posibil ca să 


traverseze marea, cerul şi nisipul, să stingă 

incendiile unul câte unul. 

Până la sfârşitul celei de-a treia zile, ea era 
moleşită şi atât de însetată, încât nicio cantitate de 
apă nu putea să o potolească, buzele fiindu-i 
crăpate şi exfoliate. 

Rowan se dusese pe țărm de trei ori până 
acum, ca să întrebe cine o făcuse. 

De fiecare dată, răspunsul era acelaşi: 
întunericul trecuse peste ei în timpul nopţii, o 
beznă care acoperea stelele, iar, apoi, satele 
ardeau sub săgețile aprinse şi nereperate înainte 
să-şi atingă ţinta. 

Dar unde era acel întuneric, unde erau 
armatele lui Erawan... Nu era nici urmă de ele. 

Şi nici de Maeve. 

Rowan şi Lysandra zburaseră la înălţime şi în 
depărtare, în căutarea unei armate, dar... nimic. 

Fantomele, declarau acum unii săteni, îi 
atacaseră. Fantomele morţilor lor neîngropaţi, care 
se întorceau acasă din tărâmuri îndepărtate. 

Până ce începură să răspândească alt zvon. 

Că Aelin Galathynius incendia Eyllwe, sat după 
sat. Din răzbunare că ei nu-i ajutaseră regatul în 
urmă cu zece ani. 

Nu conta că ea stingea incendiile. Ei nu îl 
crezură pe Rowan când încercă să le explice cine le 
stingea incendiile de pe o navă din larg. 

El îi spuse să nu asculte, să nu se gândească la 
asta. Aşadar, ea încercă. 

Şi într-una dintre acele ocazii se întâmplase ca 
Rowan să-şi treacă degetul mare peste cicatricea 
de pe palma ei, aplecându-se ca să o sărute pe 
gât. li şoptise ceva, iar ea ştiu că el simţise un 

răspuns pentru întrebarea care îl făcuse să fugă de 
pe navă în dimineaţa aceea. Nu, nu îi purta copilul 
în pântece. 

Ei discutaseră despre asta doar o dată - cu o 
săptămână în urmă. Când ea se dăduse de pe el, 
gâfâind şi acoperită de transpiraţie, iar Rowan o 
întrebase dacă lua un tonic, iar Aelin îi spusese, 
simplu, „nu”. 

El înţepenise. 

După aceea, îi explicase că, dacă moştenea 
măcar o parte din sângele Fae al lui Mab, la fel de 
bine ar fi putut să moştenească şi chinul fiinţelor 
Fae de a procrea. Şi, chiar dacă sincronizarea era 
îngrozitoare... dacă aceasta era singura ei şansă 
de a oferi Terrasenului un moştenitor, un viitor... 
nu avea să o rateze. Ochii lui verzi deveniseră 
distanţi, dar dăduse aprobator din cap, sărutând-o 
pe umăr. Şi asta fusese tot. 

Ea nu îşi adunase curajul să-l întrebe dacă voia 
să fie tatăl copiilor ei. Dacă voia să aibă un copil, 
având în vedere ce i se întâmplase Lyriei. 

Şi, în scurtul moment dinainte de a zbura din 
nou spre țărm ca să mai stingă nişte incendii, ea 
nu avusese nici curajul să-i explice de ce vomitase 
în acea dimineaţă. 

Ultimele trei zile fuseseră confuze. Din clipa în 
care Fenrys rostise cuvintele „Necunoscut este 
preţul meu”, totul fusese o ceaţă de fum, flăcări, 
valuri şi soare. 

Dar când soarele apuse în a treia zi, Aelin 
alungă din nou gândurile acelea când nava de 
escortă începu să semnalizeze în faţă, echipajul 


lucrând frenetic să arunce ancora. 

Transpiraţia îi acoperea fruntea, iar limba îi era 
uscată. Dar uită de sete şi de extenuare când văzu 
ceea ce oamenii lui Rolfe zăriseră în urmă cu 
câteva clipe. 

Un teren vast, îmbibat cu apă sub un cer 
înnorat, se întindea spre continent cât vedeai cu 
ochii. lerburi verzi şi albe acopereau dealurile şi 
depresiunile, mici insule de viaţă printre apele gri 
ca nişte oglinzi. Printre ele, din apa negricioasă şi 
din  movilele de pământ, ruinele ieşeau ca 
membrele unui cadavru îngropat superficial... 
Ruinele imense ale unui oraş, cândva minunat, 
înecat pe câmpie. 

Mlaştinile Stâncoase. 


Manon îi lăsă pe oameni şi pe Fae să Îi 
întâlnească pe căpitanii celorlalte două nave. 

Ea auzi ştirea destul de curând: ceea ce căutau 
ei zăcea cam la o zi şi jumătate distanţă de mers 
pe țărm. Nu ştiau unde anume sau de cât timp ar fi 
avut nevoie să găsească locul exact. Până la 
întoarcerea lor, navele aveau să rămână ancorate 
aici. 

Şi părea că Manon urma să li se alăture în 
călătoria pe țărm. Ca şi când regina ar fi bănuit că, 
dacă ea ar fi rămas în urmă, mica lor flotă nu ar 
mai fi fost intactă la întoarcere. 

Isteaţă femeie. 

Dar asta era cealaltă problemă. Cea care acum 
o înfrunta Manon şi care părea deja neliniştită şi 


ofensată. 

Abraxos lovi uşor cu coada, ţepii din fier 
zgâriind puntea impecabilă a navei. Ca şi când ar fi 
auzit ordinul reginei, din urmă cu un minut: 
„Balaurul trebuie să plece”. 

În întinderea deschisă şi plată a mlaştinii, ar fi 
ieşit prea mult în evidenţă. 

Manon puse o mână pe botul lui cu cicatrice, 
întâlnindu-i ochii negri şi profunzi. 

— Trebuie să te ascunzi undeva. 

El fornăi cald şi trist în palma ei. 

— Nu te smiorcăi! spuse Manon, chiar dacă 
ceva se răsuci şi se agită în burta ei. Nu te arăta, fii 
atent şi întoarce-te peste patru zile! Ea îşi permise 
să se aplece, sprijinindu-şi fruntea de botul lui. 
Mărâitul lui îi vui în oase. Noi doi suntem o 
pereche. Câteva zile nu înseamnă nimic, prietene. 

El îi împinse capul cu al lui. 

Manon înghiţi cu greu. 

— Mi-ai salvat viaţa. De multe ori. Nu ţi-am 
mulţumit niciodată pentru asta. 

Abraxos scânci încet. 

— Noi doi, promise ea. De acum şi până când 
întunericul o să ne revendice. 

Ea se forţă să se retragă. Se forţă să îi mângâie 
încă o dată botul. Apoi făcu un pas înapoi. Şi încă 
unul. 

— Pleacă! 

El nu se mişcă. Ea îşi dezgoli dinţii din fier. 

— Pleacă! 

Abraxos îi aruncă o privire plină de reproş, dar 
corpul i se încordă, ridicându-şi aripile. 

lar Manon decise că niciodată nu urâse mai 


mult pe cineva decât îi ura pe Regina Terrasenului 
610 


şi pe prietenii ei. Pentru că îl obligau să plece. 
Pentru că îi despărţeau, când atât de multe 
pericole nu reuşiseră să îi separe. 

Dar Abraxos era în aer, pânzele scârţâind în 
vântul făcut de aripile lui, iar Manon îl urmări până 
când fu un punct la orizont, până ce şalupele fură 
pregătite să-i ducă spre iarba înaltă şi apa stătută 
şi gri a mlaştinii de dincolo. 

Regina şi ai ei se pregătiră, înarmându-se aşa 
cum unii oamenii se găteau cu bijuterii, punându-şi 
întrebări şi răspunzându-şi unul altuia. Ce mult 
semănau cu Cele Treisprezece ale ei - atât de 
mult, încât ea trebui să se întoarcă, să se ascundă 
în umbrele arborelui trinchet şi să încerce să 
respire regulat. 

Mâinile îi tremurau. Asterin nu era moartă. 
Cele Treisprezece nu erau moarte. 

Ea îşi alungase gândurile acestea. Dar acum, 
când balaurul care mirosea a flori dispărea la 
orizont... 

Ultima bucată din Aripa  Conducătoare 
dispăruse odată cu el. 

Un vânt înăbuşitor o ademenea spre țărm... 
spre mlaştină. Târând cu el şi mantia ei roşie. 

Manon îşi trecu un deget peste mantia roşie pe 
care se forţase să o îmbrace în dimineaţa asta. 

Rhiannon. 

Nu auzise niciun zvon cum că familia regală 
Crochan părăsise ultimul câmp de bătălie, în urmă 
cu cinci sute de ani. Se întrebă dacă vreuna dintre 
vrăjitoarele Crochan, în afară de sora ei vitregă, 
ştia că pruncul lui Lothian Cioc-negru şi al prinţului 
Crochan supravieţuise. 

Manon desfăcu broşa care îi prindea mantia pe 
umeri. Ea cântări încheietoarea groasă din material 
roşu în mâini. 

Mişcându-şi rapid unghiile de câteva ori, ajunse 
să ţină o fâşie lungă şi subţire din mantie. Cu alte 
câteva mişcări, şi-o legă la capătul cozii împletite, 
roşul contrastând cu părul ei alb ca luna. 

Manon ieşi din umbrele din spatele arborelui 
trinchet şi se uită peste marginea navei. 

Nimeni nu comentă când aruncă mantia surorii 
vitrege în mare. 

Vântul o purtă câţiva metri peste valuri, înainte 
să fluture şi să cadă ca o frunză moartă pe valuri. 
O baltă de sânge - asta părea de la distanţă, când 
valurile o purtară departe, în largul oceanului. 

Ea îi găsi pe Regele Adarlanului şi pe Regina 
Terrasenului aşteptând lângă balustrada punţii 
principale, însoțitorii lor urcând în şalupele care 
aşteptau ridicându-se pe valuri. 

Întâlni ochii de safir şi, apoi, pe cei turcoaz cu 
auriu. 

Ea ştia că ei o văzuseră. Poate că nu 
înțelegeau ce însemna mantia, dar... gestul îl 
înțelegeau. 

Manon îşi retrase dinţii din fier şi unghiile când 
se apropie de ei. 

Aelin Galathynius spuse încet: 

— Mereu le vezi chipurile. 

Numai când vâsliră spre mal, iar spuma 
valurilor îi udă, îşi dădu seama Manon că regina nu 
se referise la Cele Treisprezece. lar Manon se 
întrebă dacă şi Aelin urmărise mantia plutind în 


larg şi dacă i se păruse că semăna cu sângele 
612 


vărsat. 
Capitolul 52 


Ei nu ajunseră în Leriba. Sau în Banjali. Nu erau 
nici măcar pe aproape. 

Lorcan simţi pe umăr apăsarea care îl ghidase 
şi îi croise viaţa - acea mână invizibilă şi insistentă 
a umbrei şi a morţii. Aşa că se îndreptară spre sud 
şi apoi către vest, navigând repede pe reţeaua de 
râuri care treceau prin Eyllwe. 

Elide nu protestă şi nici nu se îndoi când el îi 
explică faptul că, dacă Hellas îi înghiontea, regina 
pe care o căutau ei era, probabil, în direcţia aceea. 
Orice i-ar fi condus. Acolo nu erau oraşe - doar 
câmpii nesfârşite care înconjurau cea mai sudică 
extremitate a  Oakwaldului şi apoi mlaştinile. 
Peninsula abandonată era plină de ruinele din 
mlaştini. 

Dar, dacă acolo i se spusese să meargă... 
Atingerea zeului întunecat pe umăr nu îl îndrumase 
niciodată greşit. Aşadar, urma să vadă ce găsea. 

El nu îşi permise să se gândească prea mult la 
faptul că Elide purta o cheie Wyrd. Că ea încerca 
să i-o aducă inamicului său. Poate că invocările 
puterii lui i-ar fi condus pe amândoi - la ea. 

lar apoi, ar fi avut două chei, dacă acţiona cum 
trebuia. 

Dacă era mai inteligent, mai rapid şi mai 
nemilos decât ceilalţi. 

După aceea, urma cea mai periculoasă parte 
din toate: cu două chei, să călătorească în inima 


Morathului, ca să o caute pe a treia. Viteza avea 

să-i fie cel mai bun aliat şi singura şansă de 
supravieţuire. 

Şi, probabil, pe Elide sau pe ceilalţi nu i-ar mai 
fi văzut niciodată. 

În cele din urmă, ei îşi abandonaseră barja în 
acea dimineaţă, înghesuind în saci proviziile care 
încăpeau înainte de a pleca prin iarba unduitoare. 
După câteva ore, urcuşul unui deal abrupt din 
mijlocul câmpului o făcu pe Elide să respire 
sacadat. Trecuseră deja două zile de când el 
simţea mirosul de apă sărată - trebuiau să fie 
aproape de marginea mlaştinilor. Elide înghiţi cu 
greu, iar el îi dădu bidonul când urcară pe vârful 
dealului. 

Dar Elide se opri, braţele căzându-i pe lângă 
corp, iar ceea ce se întindea în faţa lor îl făcu pe 
Lorcan să îngheţe. 

— Ce este locul ăsta? şopti Elide, ca şi când s- 
ar fi temut că pământul însuși ar fi auzit. 

Cât vedeai cu ochii, departe, la orizont, 
pământul se surpase zece metri - de la marginea 
piscului, nu a dealului pe care stăteau, iar 
crăpătura era imensă, ca şi când un zeu furios ar fi 
călcat apăsat şi şi-ar fi lăsat urma. 

Apa sălcie şi argintie o acoperea în mare parte, 
nemişcată ca o oglindă, întreruptă doar de insule 
ierboase, movile de pământ şi ruine superbe. 

— Locul ăsta e malefic, şopti Elide. Nu ar trebui 
să fim aici. 

Într-adevăr, lui i se ridicase părul de pe braţe, 
şi toate instinctele i se treziră când scrută 
mlaştina, ruinele, mărăcinii şi frunzişul des, care 
înăbuşiseră o parte din insule. 

Până şi zeul morţii renunţase să-l mai 
înghiontească şi se ascunsese în spatele umărului 
lui Lorcan. 

— Ce simţi? 

Buzele ei erau palide. 

— Linişte. Viaţă, dar o linişte, ca şi cum... 

— Ca şi cum ce? insistă el. 

Ea rosti tremurat cuvintele. 

— Ca şi cum toţi oamenii care au locuit aici, cu 
mult timp în urmă, sunt încă prinşi înăuntru... încă 
sunt... dedesubt. Ea îi arătă o ruină - probabil 
acoperişul boltit şi spart al unei săli de bal ataşate 
de turn. Un palat. Nu cred că locul ăsta este pentru 
cei vii, Lorcan. Bestiile din apele astea... Nu cred că 
tolerează intruşii. Nici morţi. 

— Piatra sau zeiţa care te protejează îţi spune 
asemenea lucruri? 

— Inima mea îmi şopteşte un avertisment. 
Anneith tace. Nu cred că vrea să fie prin preajmă. 
Nu cred că ne va urma. 

— A venit în Morath, dar nu aici? 

— Ce este în mlaştinile astea? întrebă ea în 
schimb. De ce se îndreaptă Aelin spre ele? 

Asta părea să fie întrebarea. Pentru că, dacă şi- 
ar fi continuat drumul, cu siguranţă regina şi 
Whitethorn ar fi simţit - şi numai o răsplată sau o 
ameninţare imensă i-ar fi adus aici. 

— Nu ştiu, recunoscu el. Nu sunt oraşe sau 
avanposturi nicăieri în apropiere. 

Totuşi aici îi condusese zeul întunecat - şi 
acesta era locul spre care mâna tremurândă îl tot 
împingea să se aventureze. 


Pe insulele prea mici, ca să fie la adăpost de 

creaturile care sălăşluiau sub apa sticloasă, nu era 
nimic în afară de ruine şi un frunziş dens. 

Insă Lorcan se supuse zeului care-l înghiontea 
în umăr şi o conduse înainte pe Lady de Perranth. 


— Cine a locuit aici? întrebă Elide, holbându-se 
la chipul ros de vreme al statuii care ieşea din zidul 
de piatră aproape năruit. 

Zidul se clătina pe marginea exterioară a micii 
insule pe care se aflau, iar femeia sculptată acolo, 
acum acoperită de muşchi, fusese frumoasă 
cândva, fără îndoială, precum şi bucata rămasă 
care mai sprijinea grinzile şi acoperişul care, de 
atunci, putreziseră. Dar vălul ei sculptat părea 
acum unul al morţii. Elide tremură. 

— Locul ăsta a fost uitat şi distrus cu multe 
secole înainte să mă nasc, spuse Lorcan. 

— Aparţinea de Eyllwe? 

— Făcea parte dintr-un regat care acum nu 
mai este; era al unui popor pierdut, care s-a rătăcit 
şi s-a unit cu cele de pe alte tărâmuri. 

— Cred că erau foarte talentaţi, dacă au 
construit nişte clădiri atât de frumoase. 

Lorcan aprobă mormăind. Trecuseră două zile 
de când înaintau lent prin mlaştină - nici urmă de 
Aelin. Dormiseră la adăpostul ruinelor, deşi niciunul 
din ei nu se odihnise cu adevărat. Elide visase 
oameni cu feţe palide şi ochi lăptoşi pe care nu îi 
întâlnise niciodată, care strigau rugăminţi în timp 
ce apa le intra pe gât şi pe nas. Chiar şi trează, îi 
vedea şi le auzea strigătele în vânt. 

Era doar briza printre pietre, mormăi Lorcan în 
prima zi. 

Dar, după privirea lui, ea îşi dădu seama că şi 
el auzise morţii. 

Auzise bubuitul cataclismului care prăbuşise 
terenul chiar sub ei, auzise şuvoiul de apă care îi 
devoră pe toţi înainte să poată fugi. Animalele 
ciudate din mare, din mlaştină şi din râu se 
apropiaseră în anii următori, făcând din ruine un 
teren de vânătoare şi mâncându-se între ele când 
nu mai rămânea niciun cadavru îmbibat cu apă. Se 
schimbau şi se adaptau - devenind mai grase şi 
mai inteligente decât strămoşii lor. 

Din cauza acelor animale dura atât de mult să 
traverseze mlaştina. Lorcan trebuia să se uite 
atent la apa prea liniştită dintre insulele de 
siguranţă. Uneori, era sigur să mergi prin apa 
sărată, adâncă până la piept. Alteori, nu. 

Câteodată, nici măcar pe uscat nu erai în 
siguranţă. De două ori deja, ea zărise o coadă 
lungă şi solzoasă - placată ca o armură - 
alunecând în spatele unui zid de piatră sau al unui 
stâlp rupt. De trei ori, văzuse ochii mari şi aurii, cu 
pupile verticale, urmărind dintre trestii. 

Lorcan o arunca peste un umăr şi alerga ori de 
câte ori îşi dădeau seama că nu erau singuri. 

Apoi mai erau şi şerpii - cărora le plăcea să 
atârne de copacii ca nişte fantome şi care îşi 
trăgeau seva din insule. Şi musculiţele care-i 
muşcau neîncetat şi care nici nu se comparau cu 
norii de țânțari care, uneori, îi vânau ore întregi. 
Sau până când Lorcan trimitea un val din puterea 


lui întunecată spre ei, iar insectele cădeau toate la 

pământ, ca o ploaie neagră. 

Dar, de fiecare dată când el ucidea... ea simţea 
pământul cutremurându-se. Nu de frica lui... ci ca 
şi cum s-ar fi trezit şi ar fi ascultat, întrebându-se 
cine îndrăznea să îl traverseze. 

În cea de-a patra noapte, Elide era atât de 
obosită şi atât de încordată, încât îi veni să 
scâncească atunci când se ghemuiră într-un 
sanctuar rar: un hol dărâmat, cu o parte din 
mezanin intactă. Era deschis spre cer, iar plantele 
agăţătoare sufocau trei ziduri, dar scara din piatră 
rezistase - şi se înălța suficient de mult, încât nimic 
din ce-ar fi putut să iasă târâindu-se din apă nu ar 
fi reuşit să îi atace. Lorcan înconjurase baza şi 
partea de sus a scărilor cu vrejuri de plante 
agăţătoare şi crengi - ca să-i alerteze dacă vreun 
animal ar fi şerpuit pe trepte. 

Nu îndrăzniră să facă un foc, dar era destul de 
cald, încât ei să nu-i lipsească unul. Stând întinsă 
lângă Lorcan, al cărui trup era un zid solid între ea 
şi pietrele din stânga ei, Elide urmări stelele 
pâlpâitoare, auzind constant băzâitul moleşit al 
insectelor. Ceva urlă la distantă. 

Insectele se opriră. Mlaştina păru să-şi îndrepte 
atenţia spre urletul profund şi feroce. 

Încet, viaţa se reluă din nou - deşi mai încet. 

Lorcan şopti: 

— Dormi, Elide. 

Ea înghiţi în sec, cu frica în sânge. 

— Ce-a fost aia? 

— Un animal care fie a urlat ca să-şi găsească 
o pereche, fie ca să-şi marcheze teritoriul. 


Ea nu voia să ştie cât de mari erau bestiile. 

Ochii şi cozile zărite îi erau de ajuns. 

— Povesteşte-mi despre ea, şopti Elide. Despre 
regina ta. 

— Am mari îndoieli că asta o să te ajute să 
dormi mai bine. 

Ea se întoarse pe partea cealaltă, găsindu-l 
întins pe spate şi privind cerul. 

— Chiar o să te omoare pentru ce ai făcut? 

El dădu aprobator din cap. 

— Totuşi ai riscat - de dragul ei. Ea îşi rezemă 
capul de un pumn. O iubeşti? 

Ochii aceia, mai negri decât spaţiul dintre 
stele, se îndreptară spre ea. 

— M-am îndrăgostit de Maeve de când am 
văzut-o prima dată. 

— Eşti... eşti amantul ei? 

Ea nu îndrăznise să-l întrebe - nu-şi dorise cu 
adevărat să afle. 

— Nu. M-am oferit o dată şi a râs de obrăznicia 
mea. Gura lui se încordă. Aşa că m-am făcut 
nepreţuit în alte moduri. 

Răgetul de la distanţă linişti lumea pentru 
câteva clipe. Era mai aproape sau cumva îşi 
imaginase ea asta? Când aruncă din nou o privire 
spre el, Lorcan se uita la gura ei. 

— Poate se foloseşte de dragostea ta în 
avantajul ei, spuse ea. Poate că este în interesul ei 
să te ţină după ea. Poate că o să se răzgândească 
atunci când ai să-i arăţi că vrei să... pleci. 

— l-am jurat cu sânge. Nu am să plec 
niciodată. 

Pieptul ei o duru când îl auzi. 

— Atunci poate să stea liniştită, ştiind că ai să 

tânjeşti după ea o eternitate. 

Rosti cuvintele mai tăios decât intenţionase şi 
dădu să se uite la stele, dar Lorcan o apucă de 
bărbie, mai repede decât putu să simtă. El o privi 
în ochi, studiindu-i. 

— Nu face greşeala de a mă crede un prost 
romantic. Nu sper la nimic din partea ei. 

— Atunci, asta nu seamănă deloc a dragoste. 

— Şi ce ştii tu despre dragoste? 

El era atât de aproape - se apropiase fără ca 
ea să-şi fi dat seama. 

— Cred că dragostea ar trebui să te facă fericit, 
spuse Elide, aducându-şi aminte de părinţii ei - de 
cât de des zâmbiseră şi râseseră, de cum se 
priviseră unul pe celălalt. Ar trebui să te 
transforme în cea mai bună versiune a ta. 

— Insinuezi că nu sunt aşa? 

— Cred că nici măcar nu ştii ce este fericirea. 

El afişă o expresie serioasă - gânditoare. 

— Nu mă deranjează... să fiu în preajma ta. 

— Asta e un compliment? 

Un zâmbet îi traversă chipul ca de granit, iar 
ea voi... să îl atingă. Să-i atingă zâmbetul şi gura. 
Cu degetele, cu propriile buze. Il făcea mai tânăr, 
mai... frumos. 

Aşadar, îşi întinse degetele tremurânde şi îi 
atinse buzele. 

Lorcan îngheţă, încă pe jumătate deasupra ei, 
cu o privire atentă şi serioasă. 

Dar ea îi contură buzele şi i se păru că pielea 
fină şi caldă se deosebea atât de mult de cuvintele 
dure pe care le rostea. 


Ea ajunse la colţul buzelor, iar el îşi întoarse 

faţa în mâna ei, sprijinindu-şi obrazul aspru pe 
palma fetei. Ochii i se îngreunară când ea îşi trecu 
degetul mare peste pometul lui. 

— Eu te-aş ascunde, şopti Elide. În Perranth. 
Dacă tu... dacă faci ce trebuie să faci şi dacă ai 
nevoie de-un loc în care să te duci... Ai avea un loc 
acolo, alături de mine. 

El deschise ochii, dar în lumina care strălucea 
în ei, nu era nimic dur, nimic rece. 

— Aş fi un mascul dezonorat - ţi-ar strica 
imaginea. 

— Dacă o să creadă asta cineva, nu o să aibă 
loc în Perranth. 

Lui i se mişcă gâtul. 

— Elide, tu trebuie să... 

Însă ea se ridică uşor, buzele ei luând locul 
degetelor. 

Sărutul fu uşor, tăcut şi rapid, abia o atingere a 
buzelor ei de ale lui. 

| se păru că Lorcan tremură când ea se retrase. 
Când căldura îi îmbujoră obrajii. Dar ea se forţă să 
vorbească, surprinsă să-şi audă vocea egală: 

— Nu trebuie să-mi răspunzi acum. Şi nici altă 
dată. Dacă ai apărea în pragul uşii mele după zece 
ani, chiar şi atunci oferta ar mai fi valabilă. E un loc 
pentru tine, în Perranth - dacă vreodată ai să ţi-l 
doreşti sau ai să ai nevoie de el. 

Ceva asemănător agoniei se undui în ochii lui, 
cea mai umană expresie pe care o văzuse afişând- 
O. 

Dar el se aplecă înainte şi, în ciuda mlaştinii, în 
ciuda lucrurilor care se petreceau în lume, pentru 


prima dată în zece ani, Elide se trezi că nu îi fu 

deloc frică în timp ce Lorcan îi mângâie buzele cu 
ale lui. Nu îi fu frică de nimic atunci când el o făcu 
din nou, sărutându-i un colţ al gurii şi apoi pe 
celălalt. 

Mâinile lui fură la fel de blânde şi de 
răbdătoare ca săruturile când el îi îndepărtă părul 
de pe frunte şi îşi îndreptă palmele spre şoldurile şi 
coapsele ei. Ea îşi ridică mâinile spre faţa lui şi îşi 
trecu degetele prin părul său mătăsos când se 
arcui spre el, tânjind să-i simtă greutatea trupului. 

Lorcan îi contură buzele cu limba, iar Elide se 
minună de cât de natural i se părea să se deschidă 
pentru el, de cum contactul îi făcea corpul să 
vibreze, duritatea lui împingându-se în moliciunea 
ei. Lorcan gemu când îi atinse prima dată limba cu 
a lui şi îşi frecă şoldurile de ale ei, în aşa fel încât 
ea se aprinse şi îşi undui trupul spre al lui, în semn 
de răspuns şi de nevoie. 

La cererea ei, o sărută mai pasional, 
coborându-şi o mână ca să-i apuce coapsa, 
desfăcându-i picioarele un pic mai mult, ca să se 
poată aşeza de-a binelea între ele. Şi, când el se 
alinie cu ea... Îşi dădu seama că gemea când se 
frecă de el din nou, când Lorcan îşi dezlipi buzele 
de ale ei şi îi sărută maxilarul, gâtul şi urechea. Ea 
tremură, dar nu de frică, ci de dorință, când Lorcan 
îi şopti numele de nenumărate ori pe piele. N 

El parcă-i rostea numele ca pe o rugăciune. li 
cuprinse faţa cu mâinile şi văzu că ochii-i 
străluceau şi că respira la fel de sacadat ca ea. 

Elide îndrăzni să-şi mişte degetele de pe 
obrazul lui, pe gât, chiar sub gulerul bluzei. Pielea 


lui era ca mătasea încălzită. Atingerea îl făcu să 

tremure, iar el îşi înclină capul, încât părul negru i 
se revărsă pe fruntea ei, şi îşi împinse şoldurile în 
ale ei doar cât să o facă să suspine. Mai mult, îşi 
dădu ea seama - voia mai mult. 

Privirea lui o întâlni pe a ei într-o întrebare 
tăcută, iar ea îşi opri mâinile pe pieptul său, în 
locul în care inima-i bătea puternic. 

Îşi înălţă fruntea ca să-l sărute şi, când buzele 
li se întâlniră, ea îi şopti răspunsul... 

Lorcan îşi ridică repede capul. Brusc, se ridică 
în picioare şi se întoarse către nord-est. 

Acolo, întunericul începuse să se întindă peste 
stele, stingându-le una câte una. 

Orice fărâmă de căldură, de dorinţă, se stinse 
în ea. 

— E o furtună? 

— Trebuie să fugim, spuse Lorcan. 

Dar era miezul nopţii - soarele nu avea să 
răsară decât după cel puţin şase ore. Ca să 
traverseze acum mlaştina... Întunericul care se 
aduna înghiţea din ce în ce mai multe stele. 

— Ce este aia? Se întindea şi mai mult, cu 
fiecare clipă. Departe, până şi animalele mlaştinii 
încetară să urle. 

— Ilkeni, şopti Lorcan. Aia e o armată de ilkeni. 

Elide ştia că nu veneau după ea. 


Capitolul 53 


După două zile în labirintul nesfârşit al 
Mlaştinilor Stâncoase - dovă, nu o zi şi jumătate, 
cum Ssugerase ticălosul de Rolfe - Aelin era 


înclinată să  incinereze tot locul. Din cauza 

umidității, nu era niciodată uscată, transpira mereu 
şi era lipicioasă. Şi, mai rău: erau insecte. 

Ea ţinu la distanţă micii demoni cu un scut din 
flăcări invizibile, dezvăluit doar de şuierat, atunci 
când se izbeau de el. Poate că s-ar fi simţit prost, 
dacă nu ar fi încercat să o mănânce de vie din 
prima zi aici. Dacă nu şi-ar fi scărpinat zecile de 
muşcături roşii până la sângerare - iar Rowan ar fi 
intervenit să le vindece. 

După atacul Copoiului, puterile ei de vindecare 
erau vlăguite. Aşadar, Rowan şi Gavriel o făcură pe 
vindecătorii pentru toţi, având grijă de muşcăturile 
care provocau mâncărimi, de urmele lăsate de 
plantele înţepătoare şi de zgârieturile din cauza 
bucăţilor zimţate şi scufundate ale ruinelor care îi 
tăiau, dacă nu erau atenţi când mergeau prin apa 
sălcie. 

Numai Manon părea imună la epuizarea 
provocată de  mlaştini, considerând plăcută 
frumuseţea feroce şi în descompunere a acestora. 
Ea îi aminti lui Aelin de una dintre bestiile 
îngrozitoare ale râului care domneau pe aici - cu 
acei ochi aurii şi dinţi ascuţiţi şi strălucitori... Aelin 
încercă să nu se gândească prea mult la asta. 
Încercă să-şi imagineze că pleca de aici şi că 
ajungea pe pământ uscat. 

Dar, în mijlocul întinderii moarte şi vaste, se 
afla Lacătul Malei. 

Rowan cerceta înainte în forma-i de uliu, în 
vreme ce soarele se îndrepta încet spre orizont, şi 
Lysandra cuprindea cu privirea apele dintre micile 
dealuri, când creatura dezgustătoare şi solzoasă 


din mlaştină cu limbă bifurcată la care se 

strâmbase  Aelin şuieră indignată, înainte ca 
Lysandra să sară în apă. 

Aelin se strâmbă din nou când înaintă 
târşâindu-şi picioarele prin apă spre unul dintre 
micile dealuri, acoperit cu mărăcini şi încununat de 
doi stâlpi căzuţi, un labirint conceput să zgârie, să 
smulgă şi să sfâşie. 

Aşa că trimise o explozie de foc peste deal, 
transformându-l în cenuşă, care i se lipi de cizmele 
ude când traversă mâlul gri. 

Fenrys chicoti lângă ea când coborâră dealul. 

— Ei bine, e şi ăsta un mod de a trece mai 
departe. 

El întinse o mână ca să o conducă prin apă şi o 
parte din ea se opuse ideii de a fi escortată, dar... 
la naiba, decât să fi căzut într-un puț cu apă. Ştia 
mult prea bine ce se ascundea adânc sub ele. Nuo 
interesa să înoate printre rămăşiţele putrezite ale 
oamenilor. 

Fenrys o apucă strâns de mână când merseră 
prin apa adâncă până la piept. Mai întâi, o împinse 
pe mal şi apoi urcă şi el. Fără îndoială că, la fel ca 
şi Gavriel, ar fi putut sări printre insule, în formă de 
leu. Ea nu înţelegea motivul pentru care se 
deranjau să rămână în forma lor Fae. 

Aelin îşi folosi magia ca să se usuce pe cât de 
bine posibil şi, apoi, folosi un fuior ca să usuce şi 
hainele lui Fenrys şi ale lui Gavriel. 

Era un mod obişnuit şi inofensiv de a-şi 
consuma puterea. Chiar dacă faptul că o folosise 
timp de trei zile pe coasta incendiată a regatului 
Eyllwe o epuizase fizic. Mental. Incă simţea că ar fi 


putut să doarmă cu săptămânile. Dar magia şoptea 

neîncetat. Chiar dacă ea era obosită... puterea 
cerea mai mult. Măcar uscatul hainelor lor între 
pantele din apa mlaştinii linişti, pentru moment, 
drăcia blestemată. 

Lysandra îşi scoase capul hidos printre 
mărăcini, iar Aelin ţipă, retrăgându-se un pas. 
Creatura metamorfică rânji, dezgolindu-şi doi colţi 
foarte ascuţiţi. Fenrys râse, studiind creatura care 
şerpui la câţiva paşi în faţă. 

— Deci poţi să-ţi schimbi pielea şi oasele, dar 
nu poţi să scapi de semn? 

Lysandra se opri la câţiva centimetri de apă şi, 
pe insula din faţă, Aedion păru să se încordeze, în 
ciuda faptului că merse în continuare. Bun. Măcar 
nu ar fi fost singura care ar fi rupt gâtul cuiva, dacă 
ar fi râs de Lysandra. Dar prietena ei se 
transformă, strălucind şi extinzându-se, până ce 
forma ei deveni umanoidă - Fae. 

Până ce Fenrys se uita la el însuşi, deşi la o 
versiune mai mică, potrivită pentru hainele femeii. 
Gavriel, care venea de pe malul din spatele lor, se 
opri când o văzu. 

Cu o voce aproape la fel de tărăgănată ca a lui 
Fenrys, Lysandra spuse: 

— Presupun că asta o să mă dea mereu de gol. 

Ea întinse încheietura mâinii şi trase în sus 
mâneca jachetei ca să-şi dezvăluie pielea măslinie, 
pătată de semnul acela. 

Se tot studie în timp ce ei continuară să 
meargă prin apă şi să se caţăre şi, în cele din 
urmă, remarcă: 

— Chiar auzi mai bine. 


Lysandra îşi trecu limba peste caninii uşor 

alungiţi. Fenrys se crispă un pic. 

— Ce rol au ăştia? întrebă ea. 

Gavriel se apropie şi o înghionti, făcând 
împreună câţiva paşi înainte. 

— Fenrys este ultimul pe care ar trebui să-l 
întrebi. Asta dacă vrei răspunsul aşteptat. 

Lysandra chicoti şi îi zâmbi Leului când urcară 
dealul. Era ciudat să îl vadă zâmbind pe chipul lui 
Fenrys. Acesta întâlni privirea lui Aelin şi se 
strâmbă din nou, considerând, fără îndoială, 
situaţia la fel de descurajantă. Ea chicoti. 

Aripile bătură în faţă, iar Aelin îşi permise să se 
minuneze o clipă când Rowan zbură repede spre 
ei. Rapid, puternic - hotărât. 

Gavriel rămase câţiva paşi în urmă când 
Lysandra încremeni lângă Aedion în vârful dealului 
şi se transformă. Ea se clătină un pic, iar Aelin 
fandă - doar ca Aedion să i-o ia înainte, apucând-o 
uşor pe Lysandra de cot, când Rowan ateriză şi se 
transformă. Toţi aveau nevoie de o pauză lungă şi 
binemeritată. 

— Drept înainte - până mâine după-amiază, o 
să fim acolo, spuse prinţul ei Fae. 

La următoarea întâlnire cu Rolfe, avea să-l 
întrebe cum, mai exact, calculase distanţele pe 
harta lui infernală. 

Dar chipul lui Rowan se albise pe sub tatuaje. 
După o clipă, el adăugă: 

— ÎI simt - magia mea îl simte. 

— Spune-mi că nu este la şase metri adâncime 
sub apă. 

El scutură rapid din cap. 


— Nu am vrut să risc să mă apropii prea mult. 
627 


Dar îmi aminteşte de templul Devoratorul de 
Păcate. 

— Atunci, chiar ne aflăm într-un loc cu 
adevărat minunat, relaxant şi primitor, spuse ea. 

Aedion râse în barbă, privind orizontul. Dorian 
şi Manon urcaseră pe malul de dedesubt, uzi, iar 
vrăjitoarea studia cu atenţie marea de insule din 
faţă. Vrăjitoarea nu spuse dacă observase ceva. 

Rowan cercetă insula pe care stăteau: înaltă, 
protejată de un zid năruit de pietre dintr-o parte şi 
de mărăcini din cealaltă. 

— O să rămânem aici în seara asta. Este destul 
de sigură. 

Aelin aproape oftă de uşurare. Lysandra le 
murmură o mulţumire zeilor. 

În câteva minute, cu ajutorul magiei şi al forţei 
fizice, ei curăţară o zonă suficient de mare ca să 
găsească locuri printre blocurile imense de piatră, 
iar Aedion se apucă de gătit: o masă cam tristă cu 
pâine tare şi cu vietăţile din mlaştină vânate de 
Gavriel şi Rowan, pe care le considerase suficient 
de sigure pentru a fi mâncate. Aelin nu se uită la 
verişorul ei, preferând să nu ştie ce naiba urma să 
mănânce. 

Şi ceilalţi părură înclinați să îşi îndrepte atenţia 
în altă parte şi, chiar dacă Aedion reuşise să 
folosească  mirodeniile insuficiente cu un 
surprinzător talent, o parte din carne era, totuşi... 
tare. Şi lipicioasă. La un moment dat, Lysandra se 
abţinu politicos să vomite. 

Noaptea se lăsă aducând cu ea o mare de 
stele. Aelin nu-şi amintea ultima dată când fusese 


atât de departe de civilizaţie - poate traversând un 

ocean spre sau dinspre Wendlyn. 

Aedion, aşezat lângă ea, dădu mai departe 
burduful prea uşor cu vin. Ea bău, recunoscătoare 
pentru gustul acru care spălă gustul de carne 
rămas. 

— Să nu-mi spui niciodată ce a fost, îi şopti 
Aelin, urmărind cum ceilalţi terminară de mâncat 
în linişte. Lysandra îşi exprimă acordul, mormăind. 

Aedion rânji un pic răutăcios, studiindu-i şi el 
pe ceilalţi. La o distanţă de câţiva paşi, pe 
jumătate în umbră, Manon supraveghea totul. 
Aedion se uită prelung la Dorian, iar Aelin se 
pregăti, însă zâmbetul verişorului ei se mai 
îmblânzi. 

— Tot ca o domnişoară delicată mănâncă. 

Dorian ridică repede capul, dar Aelin se abţinu 
să râdă când îşi aminti de asta. Cu zece ani în 
urmă, mâncaseră împreună, iar ea îi spusese 
prinţului  Havilliard ce părere avea despre 
manierele lui la masă. Dorian clipi când, fără 
îndoială, îşi aminti momentul, ceilalţi privindu-se 
reciproc. 

Regele făcu o plecăciune adâncă. 

— Am s-o iau ca pe un compliment. Într- 
adevăr, mâinile îi erau în mare parte curate, iar 
hainele acum uscate, imaculate. 

Mâinile ei... Aelin băgă mâna în buzunar după o 
batistă care era la fel de murdară ca şi ea, dar... 
era mai bine decât să se şteargă de pantaloni. 
Scoase Ochiul Elenei de unde-l ţinea de obicei 
înfăşurat, punându-l pe genunchi când se şterse pe 
degete de mirodenii şi de grăsime, şi apoi îi oferi 
bucata de mătase Lysandrei. Aelin îşi trecu 

nonşalant degetele peste metalul îndoit al Ochiului 
când creatura metamorfică se şterse pe mâini, 
piatra albastră din mijloc licărind cu o flacără de 
culoarea cobaltului. 

— Din câte îmi aduc aminte, continuă Dorian 
schiţând un zâmbet, voi doi... 

Atacul se petrecu atât de repede, încât Aelin 
nu îl simţi şi nici nu-l văzu înainte să se termine. 

Acum, Manon stătea la marginea focului, 
mlaştinile fiind o întindere întunecată în spatele ei. 

In clipa următoare, solzii şi dinţi albi şi 
strălucitori se întinseră să o muşte, ţâşnind din 
tufele de pe mal. lar apoi liniştea se lăsă când 
bestia imensă a mlaştinii îngheţă pe loc. 

Oprită de mâini invizibile - de mâini puternice. 

Cu sabia pe jumătate scoasă, Manon respiră 
sacadat când se uită la botul roz-albicios, căscat 
suficient de mult, încât să îi smulgă capul. Dinţii 
erau la fel de lungi ca degetul mare al lui Aelin. 

Aedion înjură. Ceilalţi nici măcar nu se mişcară. 

Insă magia lui Dorian ţinu bestia nemişcată şi 
îngheţată, fără ca gheaţa să fie vizibilă. Era 
aceeaşi putere pe care o mânuise împotriva 
Copoiului. Aelin căută orice legătură, orice fir 
strălucitor al puterii, dar nu găsi niciunul. El nici 
măcar nu-şi ridicase mâna ca să o direcţioneze. 
Interesant. 

Dorian îi spuse lui Manon, care încă se uita în 
gura morții de la câţiva centimetri de faţa ei: 

— Să o ucid sau să îi dau drumul? 

Aelin cu siguranţă avea o părere în privinţa 
asta, dar privirea cu care o avertiză Rowan o făcu 
să tacă şi să se uite puţin mirată la prinţul ei. 

„O, ticălos bătrân şi viclean!” Faţa lui dură şi 
tatuată nu dezvăluia nimic. 

Manon se uită la Dorian. 

— Elibereaz-o! 

Chipul regelui se încordă, apoi bestia dispăru în 
întuneric, ca şi când un zeu ar fi aruncat-o dincolo 
de mlaştină şi, la distanţă, se auzi un pleoscăit. 

Lysandra oftă. 

— Nu-i aşa că sunt frumoşi? 

Aelin îi aruncă o privire. Creatura metamorfică 
zâmbi. 

Dar Aelin se uită din nou la Rowan, privindu-l în 
ochi. „Ce bine că scutul tău a dispărut tocmai când 
creatura aia s-a ridicat! Ce ocazie excelentă pentru 
o lecţie de magie! Dacă se termina prost?” 

Ochii lui Rowan sclipiră. „De ce crezi că gaura 
s-a deschis lângă vrăjitoare?” 

Aelin îşi înecă râsetul exasperat. Dar Manon 
Cioc-negru îl studia pe rege, cu mâna încă pe 
sabie. Aelin nu se deranjă să pretindă că nu i-ar fi 
urmărit când vrăjitoarea îşi întoarse privirea aurie 
spre ea. Spre Ochiul Elenei, încă în echilibru pe 
genunchiul lui Aelin. 

Manon zâmbi. 

— De unde ai ăla? 

Lui Aelin i se ridică părul de pe braţe. 

— Ochiul Elenei? Mi-a fost dăruit. 

Dar vrăjitoarea se uită din nou la Dorian - ca şi 
când s-ar fi salvat de chestia aceea... „O, Rowan nu 
coborâse scutul doar pentru o lecţie de magie, nu-i 
aşa?” Aelin nu îndrăzni să-i arunce o privire, de 
data asta, nu când Manon îşi înfipse degetele în 


pământul noroios ca să deseneze o formă. 

Un cerc mare - şi două cercuri suprapuse, unul 
deasupra celuilalt, în circumferința lui. 

— Asta e Zeiţa-cu-trei-feţe, spuse încet Manon. 
Noi numim asta... Ea desenă o linie brută în cercul 
din mijloc, în spaţiul în formă de ochi în care se 
suprapuneau ele. Ochiul Zeiţei. Wu al Elenei. Ea 
încercui din nou exteriorul. Cotoroanţa spuse 
despre circumferința exterioară: „Încercui interiorul 
cercului de deasupra: Mama. Il încercui şi pe cel de 
dedesubt: Fecioara”. Manon împunse ochiul din 
interior: „Şi inima întunericului din ea”. 

Fu rândul lui Aelin să scuture din cap. Ceilalţi 
nici măcar nu clipiră. 

Manon spuse din nou: 

— Este un simbol al vrăjitoarelor Dinţi-de-fier. 
Profeţii Sânge-albastru îl au tatuat pe inimi. lar 
celor care dovedeau vitejie în luptă, pe vremea 
când locuiam în Pustiuri... li se dădea acest simbol. 
Ca să celebreze gloria şi faptul că eram 
binecuvântate de Zeiţă. 

Aelin se gândi dacă să arunce nenorocita de 
amuletă în mlaştină, dar spuse: 

— In ziua în care am văzut-o prima dată pe 
Baba Picioare-galbene... amuleta s-a încălzit şi a 
devenit grea în prezenţa ei. Am crezut că este un 
avertisment. Poate că a fost o... recunoaştere. 

Manon studie colierul de cicatrice care-i pătau 
gâtul lui Aelin. 

— Şi-a manifestat puterea în ciuda magiei 
înfrânate? 

— Mi s-a spus că anumite obiecte erau... 
scutite. Vocea lui Aelin se tensionă. Baba Picioare- 


galbene ştia toată istoria cheilor Wyrd şi a porţilor. 

Ea a fost cea care mi-a spus despre ele. Şi asta 
face parte din istoria voastră? 

— Nu. Nu din perspectiva aceea, spuse Manon. 
Dar Picioare-galbene era o Antică - ştia lucruri 
acum pierdute pentru noi. Ea a distrus zidurile 
oraşului Crochan. 

— Legenda spune că măcelul a fost... 
catastrofal, spuse Dorian. 

Umbrele licăriră în ochii lui Manon. 

— Din câte am auzit, câmpul de luptă este 
neroditor. Niciun fir de iarbă nu creşte acolo. Se 
spune că din cauza blestemului lui Rhiannon 
Crochan. Sau a sângelui care l-a udat în ultimele 
trei săptămâni ale războiului. 

— Ce spune blestemul, mai exact? întrebă 
Lysandra, încruntându-se. 

Manon îşi studie unghiile de fier atât de mult, 
încât Aelin crezu că nu avea de gând să răspundă. 
Aedion îi aruncă burduful cu vin din nou în poală, 
iar Aelin mai bău când Manon răspunse în cele din 
urmă: 

— Rhiannon Crochan a apărat porţile oraşului 
ei timp de trei zile şi trei nopţi împotriva celor trei 
Matroane Dinţi-de-fier. În jurul ei, surorile îi erau 
moarte, copiii ucişi, iar soţul țintuit de una dintre 
caravanele de război ale vrăjitoarelor Dinţi-de-fier. 
Ultima Regină Crochan, ultima speranţă a dinastiei 
lor vechi de o mie de ani... Nu a avut o moarte 
uşoară. Oraşul a fost cu adevărat pierdut abia după 
ce a căzut la răsăritul celei de-a patra zile. Şi, când 
agoniza pe câmpul de luptă, când vrăjitoarele 
Dinţi-de-fier au dărâmat zidurile oraşului din jurul 
ei şi i-au ucis poporul... ea ne-a blestemat. Le-a 

blestemat pe cele trei Matroane şi, prin ele, tot 
clanul Dinţi-de-fier. A blestemat-o pe Picioare- 
galbene - care i-a dat lovitura finală lui Rhiannon. 

Niciunul dintre ei nu se mişcă, nu vorbi şi nu 
respiră prea zgomotos. 

— Rhiannon a jurat cu ultima suflare că vom 
câştiga războiul, dar nu pământul. Că, pentru ceea 
ce am făcut, vom moşteni pământul doar ca să-l 
vedem uscându-se şi murind în mâinile noastre; că 
animalele noastre se vor stafidi şi vor muri; că 
urmaşii noştri vor muri la naştere, otrăviţi de râuri 
şi pâraie. Că peştii vor putrezi în lacuri înainte de 
a-i putea prinde; că iepurii şi căprioarele vor fugi 
peste munţi. Că Regatul Vrăjitoarelor, cândva 
verde, se va transforma într-un pustiu. Vrăjitoarele 
Dinţi-de-fier au râs şi au băut sângele Crochan. 
Până când primul copil de vrăjitoare Dinţi-de-fier s- 
a născut - mort. Şi apoi şi alţii. Până ce vitele au 
putrezit pe câmp, iar culturile s-au uscat peste 
noapte. Până la sfârşitul lunii, au rămas fără 
mâncare. Până la sfârşitul celei de-a doua, cele trei 
Clanuri Dinţi-de-fier s-au dezlănţuit unul împotriva 
celuilalt, sfâşiindu-se în bucăţi. Aşa că Matroanele 
ne-au ordonat tuturor să plecăm în exil. Au separat 
Clanurile ca să traverseze munţii şi să hoinărească, 
aşa cum am făcut şi noi. La câteva decenii, 
trimiteau grupuri ca să încerce să lucreze 
pământul, să vadă dacă blestemul mai are efecte. 
Grupurile acelea nu s-au mai întors. Am hoinărit 
cinci sute de ani - şi paguba a fost şi mai mare din 
cauză că, în cele din urmă, oamenii l-au luat, iar 
pământul le-a răspuns. 

— Dar tot ai de gând să te întorci acolo? 

întrebă Dorian. 

Ochii aurii nu erau pământeni. 

— Rhiannon Crochan a spus că există o cale - 
una singură - de a rupe blestemul. Manon înghiţi şi 
intonă cu o voce rece, încordată: Sânge /a sânge şi 
suflet la suflet, împreună ati făcut-o şi doar 
împreună puteţi s-o desfaceţi. Fiţi puntea, fiti 
lumina. Când fierul se va topi, când florile vor 
răsări pe câmpurile însângerate - lăsaţi pământul 
să fie martor şi reveniti acasă. Manon răsuci între 
degete capătul cozii împletite, pe care o legase cu 
bucata de mantie roşie. Toate vrăjitoarele Dinţi-de- 
fier din lume s-au gândit la blestem. De cinci 
secole încercăm să-l rupem. 

— Şi părinţii tăi s-au căsătorit ca să rupă 
blestemul? insistă Aelin cu precauţie. 

Ea dădu din cap. 

— Nu am ştiut că a mai supravieţuit cineva din 
neamul lui Rhiannon. 

Şi, acum, sângele ei curgea prin venele 
albastre ale lui Manon. 

— Elena a trăit cu un mileniu înainte de 
războaiele vrăjitoarelor, spuse gânditor Dorian. 
Ochiul nu are nicio legătură cu asta. El îşi masă 
gâtul. Corect? 

Manon nu răspunse, ci doar întinse un picior ca 
să şteargă simbolul pe care îl desenase pe pământ. 

Aelin bău restul vinului şi băgă Ochiul înapoi în 
buzunar. 

— Poate că acum înţelegi de ce mi s-a părut un 
pic dificil să mă ocup de Elena, îi spuse lui Dorian. 

Insula era destul de vastă pentru ca o 
conversaţie să se desfăşoare fără să fie auzită. 

Rowan presupuse că tocmai asta voiau cei din 
fostul lui grup când îl găsiseră de strajă pe scara 
melc dărăpănată şi acoperită de plante agăţătoare, 
de pe care se vedea insula şi împrejurimile. 
Rezemându-se de o bucată dintr-un zid cândva 
boltit, Rowan întrebă: 

— Ce este? 

— Ar trebui să o duci pe Aelin la o mie de 
kilometri de aici, spuse Gavriel. In seara asta. 

Un val al magiei lui şi instinctele ascuţite îi 
spuseră că totul era în siguranţă în imediata 
vecinătate, calmând furia ucigaşă în care gândul 
acela îl făcuse să alunece. 

— Orice ne-ar aştepta mâine, ne aşteaptă de 
mult timp, Rowan, spuse Fenrys. 

— Şi de unde ştiţi? 

Ochii roşiatici ai lui Gavriel străluciră ca ai unui 
animal în întuneric. 

— Viaţa iubitei tale şi a vrăjitoarei sunt legate 
una de cealaltă. Ele au fost conduse aici de forţe 
pe care nici măcar noi nu le putem înţelege. 

— Gândeşte-te la asta! insistă Fenrys. Două 
femei ale căror căi s-au intersectat în seara asta 
aşa cum rareori am văzut. Două regine care ar 
putea controla oricare jumătate a acestui continent 
- două feţe ale unei monede. Amândouă sunt 
metise. Manon, o vrăjitoare Dinţi-de-fier şi o 
Crochan. Aelin... 

— Om şi Fae, termină Rowan în locul lui. 


— Ele două acoperă cele trei rase principale de 

pe pământul acesta. Una este muritoare şi alta 
nemuritoare; una venerează Focul, iar cealaltă 
întunericul. Trebuie să continui? Se pare că intrăm 
direct în mâinile cui controlează jocul acesta - de 
veacuri. 

Când se gândi la asta, Rowan îi aruncă lui 
Fenrys o privire care, de obicei, îi făcea pe oameni 
să se retragă. 

— Maeve aşteaptă, Rowan, interveni Gavriel. 
De pe vremea lui Brannon. Pe cineva care o va 
conduce spre chei. Pe Aelin a ta. 

Primăvara asta, Maeve nu spusese nimic 
despre Lacăt sau despre inelul Malei. Rowan rosti 
încet, cuvintele lui fiind promisiunea unei morţi: 

— Maeve te-a trimis şi din cauza Lacătului? 

— Nu, spuse Fenrys. Nu, nu a zis nimic despre 
asta. El se agită pe loc, întorcându-se spre un urlet 
îndepărtat şi ameninţător. Dacă Maeve şi Aelin 
merg la război, Rowan, dacă se întâlnesc pe un 
câmp de luptă... 

El încercă să nu îşi imagineze măcelul 
cataclismic şi pagubele. 

Poate că ar fi trebuit să rămână în nord, 
asigurându-şi apărarea. 

— Maeve nu îşi va permite să piardă, şopti 
Fenrys. Deja te-a înlocuit. 

Rowan se întoarse spre Gavriel. 


— Cu cine? 

Ochii de leu se întunecară. 

— Cairn. 

Sângele lui Rowan se răci mai mult decât 
magia lui. 


— Este nebună? 

— Ne-a spus că l-a promovat cu o zi înainte de 
plecarea noastră. El zâmbea ca un motan cu un 
canar în gură când am ieşit din palat. 

— El este un sadic. Cairn... 

Indiferent de cât de mult se antrenase, pe 
câmpul de luptă şi în afara lui, războinicul Fae nu 
scăpase de înclinația lui pentru cruzime. Rowan îl 
închisese, îl biciuise, îl disciplinase şi ademenise 
orice urmă de compasiune pe care ar fi putut să o 
arate... fără niciun rezultat. Cairn se născuse 
savurând suferinţa celorlalţi. 

Aşadar, Rowan îl alungase din armata lui şi-l 
aruncase în poala lui Lorcan. Cairn rezistase cam o 
lună cu Lorcan, înainte să fie trimis într-o legiune 
izolată, comandată de un general care nu făcea şi 
nu era interesat să facă parte dintr-un grup. 
Poveştile despre ceea ce le făcea Cairn soldaţilor şi 
nevinovaţilor pe care îi întâlnea... 

Fiinţele Fae aveau puţine legi împotriva 
crimelor. lar Rowan se gândise să scutească lumea 
de răutatea lui Cairn de fiecare dată când îl vedea. 
Faptul că Maeve îl numise în grupul ei, că-i oferise 
putere şi influenţă, aproape fără limite... 

— Pun pariu pe tot aurul pe care îl am că ea o 
va lăsa pe Aelin aproape să se distrugă în 
încercarea de a-l nimici pe Erawan... pentru ca mai 
apoi să atace când va fi cât mai slăbită, spuse 
gânditor Fenrys. 

Pentru ca Maeve să nu dea niciunui mascul un 
ordin secret prin jurământul de sânge... Ea voia ca 
el - voia ca Aelin - să ştie asta. Să se îngrijoreze şi 
să speculeze. 

Fenrys şi Gavriel îşi aruncară reciproc priviri 

precaute. 

— Noi încă o slujim, Rowan, şopti Gavriel. Şi tot 
trebuie să-l ucidem pe Lorcan atunci când o să 
vină momentul. 

— De ce aţi deschis subiectul? Nu vă voi sta în 
cale. Nici Aelin, credeţi-mă! 

— Deoarece, spuse Fenrys, Maeve nu execută, 
ci pedepseşte - lent. De-a lungul anilor. Dar ea îl 
vrea pe Lorcan mort. Şi nu mort pe jumătate sau 
cu gâtul tăiat, ci mort de-a binelea. 

— Decapitat şi ars, spuse încruntat Gavriel. 

Rowan expiră. 

— De ce? 

Fenrys aruncă o privire peste marginea scărilor 
- spre locul în care dormea Aelin, părul ei auriu 
strălucind în lumina lunii. 

— Lorcan şi cu tine sunteţi cei mai puternici 
masculi din lume. 

— Uiţi că Lorcan şi Aelin nu suportă nici să stea 
unul lângă celălalt. Mă îndoiesc de faptul că există 
vreo şansă să se alieze. 

— Noi nu-ţi spunem decât că Maeve nu ia 
decizii fără să aibă un motiv important, îi explică 
Fenrys. Fii pregătit pentru orice. Faptul că şi-a 
trimis flota, oriunde s-ar afla, este doar începutul. 

Animalele din mlaştini urlară, iar Rowan îşi dori 
să urle şi el. Dacă Aelin şi Cairn s-ar fi întâlnit 
vreodată, dacă Maeve avea vreun plan, în afară de 
dorinţa de a deţine cheile... 

Aelin se întoarse în somn, încruntându-se din 
cauza gălăgiei, iar Lysandra, care aţipea lângă ea 
ca leopard-fantomă, îşi mişcă stufoasa coadă. 


Rowan se dezlipi de perete, mai mult decât 
639 


pregătit să se alăture reginei lui. Dar el îl găsi şi pe 
Fenrys holbându-se la ea, încordat şi nehotărât. 
Vocea lui Fenrys fu o şoaptă spartă când spuse: 

— Ucide-mă! Dacă ţi se va ordona să mă ucizi, 
Rowan, înainte să fiu nevoit să o fac eu. 

— Ai să mori înainte să poţi să te apropii la un 
pas de ea! 

Nu era o ameninţare, ci o promisiune şi o 
declaraţie simplă. Fenrys îşi încovoie umerii în 
semn de mulţumire. 

— Mă bucur, ştii, spuse Fenrys cu o seriozitate 
neobişnuită, că am acest timp. Că Maeve mi l-a 
dăruit fără intenţie. Că am ajuns să ştiu cum este - 
să fiu aici, să fac parte din asta. 

Rowan nu ştiu ce să spună, aşa că se uită la 
Gavriel. 

Dar Leul nu făcu decât să dea aprobator din 
cap când îşi cobori privirea spre mica tabără de 
dedesubt. Spre fiul său, care dormea. 


Capitolul 54 


Ultima parte a călătoriei din dimineaţa 
următoare era cea mai lungă de până acum, gândi 
Manon. 

Era atât de aproape de Lacătul pe care îl căuta 
regina cu emblema vrăjitoarelor în buzunar. 

Ea adormise, gândindu-se ce legătură ar fi 
putut să existe, dar nu găsi nimic. 

Se treziseră cu toţii înainte de răsărit, obligaţi 
de umiditatea apăsătoare şi atât de densă, încât lui 
Manon i se părea că-i atârna o pătură pe umeri. 


Regina fu, în mare parte, tăcută din locul în 
640 


care mergea în fruntea grupului ei, cu partenerul 
său cercetând deasupra, flancată de verişorul ei şi 
de creatura care adoptase forma unei vipere de 
mlaştină cu adevărat îngrozitoare. Lupul şi Leul 
veneau din spate, adulmecând şi ascultând orice 
era în neregulă. 

Oamenii care  locuiseră cândva în aceste 
ţinuturi nu avuseseră un sfârşit uşor sau plăcut. Ea 
le simţea durerea chiar şi acum, şoptind printre 
pietre, unduindu-se prin apă. Bestia din mlaştină 
care se furişase aseară lângă ea era cea mai puţin 
îngrozitoare de aici. Alături, chipul încordat al lui 
Dorian Havilliard părea să sugereze că şi el simţea 
la fel. 

Manon merse printr-o baltă cu apă caldă, 
adâncă până la talie, şi puse întrebarea ca să nu se 
mai gândească la asta: 

— Cum va folosi cheile ca să-i alunge pe 
Erawan şi Valgii lui? Sau, la drept vorbind, cum va 
scăpa de bestiile create de el, care nu sunt din 
ţinutul lui originar, ci un fel de hibrizi? 

Ochii de safir se întoarseră spre ea. 

— Ce? 

— Este o cale prin care să-i identificăm pe cei 
care aparţin şi pe cei care nu? Sau toate bestiile cu 
sânge Valg - îşi puse o mână pe pieptul ud - vor fi 
trimise în ţinutul întunericului şi al frigului? 

Dinţii lui Dorian străluciră când îi încleştă. 

— Nu ştiu, recunoscu el şi o privi pe Aelin 
sărind cu agilitate peste o piatră. Dacă o să o facă, 
presupun că o să ne spună în cel mai potrivit 
moment pentru ea. 


Şi cel mai puţin convenabil pentru ei, gândi el, 

fără să fie nevoit să adauge. 

— Şi presupun că ea decide? Cine rămâne şi 
cine nu? 

— Aelin nu i-ar alunga pe oameni ca să 
locuiască împreună cu Valgii de bunăvoie. 

— Dar, în cele din urmă, ea decide. 

Dorian se opri în vârful unui deluşor. 

— Cine deţine cheile decide. Şi ai face bine să 
te rogi la zeii vicleni pe care îi venerezi ca Aelin să 
le deţină până la sfârşit. 

— Şi tu? 

— De ce aş vrea să mă apropii de creaturile 
acelea? 

— Eşti la fel de puternic ca ea. Le-ai putea 
folosi tu. De ce nu? 

Ceilalţi înaintară repede, dar Dorian rămase 
nemişcat. Chiar avu îndrăzneala să o apuce de 
încheietura mâinii. 

— De ce nu? 

Ce răceală neînduplecată afişa chipul frumos! 
Ea nu îşi putea întoarce privirea de la el. O briză 
umedă şi fierbinte trecu pe lângă ei, fluturându-i 
părul odată cu ea. Vântul nu-l atinse, nu îi zburili 
niciun fir negru. Un scut - el se proteja. De ea sau 
de orice s-ar fi aflat în mlaştină? 

— Pentru că eu am fost cel care a făcut-o, 
spuse el cu blândeţe. 

Ea aşteptă. 

Răceala se citea în ochii lui albaştri. 

— Mi-am ucis tatăl. Am distrus castelul. Mi-am 
curăţat propriul regat. Deci, dacă aş fi avut cheile, 
Aripă Conducătoare, termină el când îi eliberă 


încheietura mâinii, nu mă îndoiesc de faptul că aş 

fi procedat la fel - pe continentul acesta. 

— De ce? şopti ea, cu sângele îngheţat în vene. 

Într-adevăr, furia de gheaţă care se unduia din 
el o sperie un pic atunci când Dorian spuse: 

— Pentru că ea a murit. Şi, chiar înainte de 
moartea ei, lumea s-a asigurat că suferă şi că eu 
sunt speriat şi singur. Şi, cu toate că nimeni nu îşi 
va aminti cine este, eu am să-mi amintesc. Nu am 
să-i uit niciodată culoarea ochilor sau zâmbetul. Şi 
nu am să-i iert niciodată pe oameni pentru că mi 
le-au luat. 

Femeile umane erau prea fragile, spusese el. 
Nu era de mirare că se apropiase de ea. 

Manon nu veni cu niciun răspuns, iar ea ştia că 
el nu căuta unul, dar spuse oricum: 

— Prea bine. 

Manon ignoră licărul de uşurare care îi traversă 
chipul lui Dorian când ea înaintă. 


Calculele lui Rowan nu fuseseră greşite: ei 
ajunseră la Lacăt înainte de amiază. 

Chiar dacă Rowan nu ar fi cercetat înainte, 
Aelin presupunea că, din clipa în care văzură 
complexul de  labirinturi inundate sau stâlpii 
distruşi, ar fi fost evident că Lacătul zăcea în domul 
pe piatră pe jumătate dărâmat din centru. În mare 
parte, deoarece totul - fiecare plantă agăţătoare şi 
picătură de apă - părea să se ferească de el. Ca şi 
când complexul ar fi fost bătaia inimii întunecate a 
mlaştinilor. 


Rowan se transformă când ateriză în faţa 

bucății înverzite de pământ uscat de la marginea 
complexului întins unde se adunaseră cu toţii, fără 
să rateze un pas când merse lângă ea. Aelin 
încercă să nu pară prea uşurată de întoarcerea lui 
în siguranţă. 

De altfel, ea îşi dădu seama că era chiar o 
tortură pentru ei să o urmeze când se băga în faţa 
pericolelor, ori de câte ori avea chef. Poate că avea 
să încerce să fie mai atentă, dacă ei simțeau 
numai groaza asta. 

— Locul este prea liniştit, spuse Rowan. Am 
studiat zona, dar... nu am găsit nimic. 

Aedion scoase Sabia din Orynth din teaca de 
pe spate. 

— Vom încercui perimetrul şi vom înainta din 
aproape în aproape, până vom ajunge la clădire. 
Fără surprize. 

Lysandra se îndepărtă de ei, pregătindu-se să 
se transforme. 

— Eu am să intru în apă - dacă am să ţip de 
două ori, să urcați pe uscatul mai înalt. Dacă am să 
tip o dată, rapid, să ştiţi că drumul este liber. 

Aelin dădu din cap ca să-i confirme şi să-i 
ordone să înainteze. Până să se îndrepte Aedion 
către zidul exterior al complexului, Lysandra 
intrase în apă, toată numai solzi şi gheare. 

Rowan le făcu semn din bărbie lui Gavriel şi lui 
Fenrys. Ambii masculi se transformară în linişte, iar 
apoi înaintară, cel din urmă alăturându-i-se lui 
Aedion, primul ducându-se în direcţia opusă. 

Rowan rămase lângă  Aelin, Dorian şi 
vrăjitoarea din spatele ei cât timp aşteptară 
semnalul de drum liber. 

Când ţipătul solitar şi rapid al Lysandrei 
spintecă aerul, Aelin îi şopti lui Rowan: 

— Care este trucul? Unde este? Este prea uşor. 

Într-adevăr, nu era nimeni şi nimic acolo. Nicio 
ameninţare dincolo de ceea ce ar fi putut putrezi în 
puţurile şi canalele de scurgere. 

— Crede-mă, m-am gândit la asta. 

Ea aproape că îl simţi alunecând în acel loc 
furios şi îngheţat - unde instinctele înnăscute şi 
secolele de antrenament îl făcuseră să vadă lumea 
ca pe un câmp de luptă şi dornic de a face orice ca 
să elimine toate amenințările la adresa ei. Nu era 
doar natura unui Fae, ci natura lui Rowan de a 
proteja, de a apăra şi de a lupta pentru un scop şi 
pentru fiinţa iubită. 

Aelin se apropie şi îl sărută pe gât. Ochii verzi 
ca pinul se îmblânziră uşor când, lăsând ruinele în 
pace, îi studiară chipul. 

— Când o să ne întoarcem la civilizaţie, spuse 
el, vocea devenindu-i mai gravă când o sărută pe 
obraz, pe ureche şi pe frunte, am să-ţi găsesc cel 
mai drăguţ han de pe tot continentul ăsta 
nenorocit. 

— 0? 

El o sărută pe gură. O dată, de două ori. 

— Cu mâncare bună, un pat foarte confortabil 
şi o cadă mare. 

Chiar şi în mlaştini, era uşor să se lase 
fascinată de el, de gustul, mirosul, vocea şi 
atingerea lui. 

— Cât de mare? şopti ea, fără să-i pese de ce 
crezură ceilalţi când reveniră. 


— Destul de mare pentru amândoi, îi spuse el 

pe buze. 

Promisiunea îi făcu sângele să clocotească. Ea 
îl sărută o dată - rapid, dar pasional. 

— Sunt neajutorată în faţa unor asemenea 
oferte. Mai ales în faţa celor făcute de un mascul 
atât de drăguţ. 

Cuvântul drăguţ îl făcu să se încrunte şi să-i 
muşte urechea cu caninii. 

— Să ştii că ţin socoteala, prinţesă. Ca să-mi 
amintesc să te răsplătesc pentru toate lucrurile cu 
adevărat minunate pe care le spui, când o să fim 
singuri data viitoare. 

El îşi strânse degetele în cizmele ude. Ea îl 
bătu uşor pe umăr şi îl măsură din priviri cu o 
ireverenţă absolută, spunând în timp ce înaintă: 

— Chiar sper că ai să mă obligi să te implor să 
o faci. 

Din urmă, mârâitul său îi încălzi inima. 

Cu toate acestea, sentimentul dură cam un 
minut. După câteva cotituri în labirintul din ziduri şi 
stâlpi dărăpănaţi, lăsându-l pe Dorian să păzească 
intrarea şi pe Rowan să se strecoare înainte, Aelin 
se trezi lângă vrăjitoare - care părea mai mult 
plictisită. Destul de corect. La urma urmelor, ea 
fusese adusă cu forţa aici. 

Inaintând cu greu şi pe cât de tăcuţi posibil pe 
sub bolțile înalte şi stâlpii din piatră, Rowan le făcu 
semn de la răscrucea din faţă. Ei se apropiau. 

Aelin o scoase din teacă pe Goldryn, iar Manon 
îşi scoase şi ea sabia. 

Aelin ridică din sprâncene când privi printre 
săbiile lor. 

— Cum îi spui sabiei tale? 

— Spintecă-Vânt. 

Aelin ţâţăi. 

— Bun nume. 

— Şi tu? 

— Goldryn. 

Ea îşi arătă dinţii din fier când schiţă un 
zâmbet. 

— Nu este un nume bun. 

— Dă vina pe strămoşii mei. 

Ea cu siguranţă o făcea. Pentru foarte multe 
lucruri. 

Ei ajunseră la răscruce - un drum ducea la 
stânga, unul la dreapta şi niciunul nu le indica vreo 
cale directă spre mijlocul ruinelor. 

Rowan îi spuse lui Manon: 

— Tu ia-o în stânga şi fluieră dacă găseşti 
ceva! 

Manon merse printre pietre, apă şi păpuriş, cu 
umerii destul de încordaţi, încât să sugereze că nu 
apreciase ordinul, dar că nu era destul de proastă 
să se certe cu el. 

Gândul o făcu pe Aelin să zâmbească uşor 
când ea şi Rowan merseră în continuare. Trecându- 
şi palma liberă peste zidurile sculptate pe lângă 
care mergeau, ea întrebă nonşalant: 

— Ce anume ţi-a spus Mala, în zorii zilei în care 
ţi-a apărut? 

El îi aruncă o privire. 

— De ce vrei să ştii? 

Inima ei începu să bată cu putere şi, poate că 
era laşă să o spună acum... 

Rowan o apucă de cot când îi citi limbajul 

— Aelin! 

Înconjuraţi fiind doar de apă, pietre şi mărăcini, 
ea îşi adună puterile şi coti. 

Şi, iată-l! 

Chiar şi Rowan uită să-i ceară un răspuns la 
întrebarea pe care ea intenţionase să i-o adreseze 
când studiară spaţiul deschis şi flancat de lângă 
zidurile dărăpănate şi scos în relief de stâlpii 
căzuţi. Şi, în capătul nordic... 

— Mare surpriză, mormăi Aelin. Uite un altar! 

— Este un cufăr, o corectă Rowan, schiţând un 
zâmbet. Are un capac. 

— Şi mai bine, spuse ea, înghiontindu-l cu 
cotul. Da - da, avea să-i spună mai târziu. 

Apa care îi separa de cufăr era liniştită şi de un 
argintiu deschis - prea întunecată ca să vadă dacă 
exista un fund dincolo de treptele care urcau spre 
platformă. Aelin apelă la magia apei, sperând că 
avea să-i murmure ce zăcea sub apă, dar flăcările 
ei ardeau prea zgomotos. 

Pleoscăitul se auzi din partea cealaltă, iar 
Manon apăru de după un zid din faţă. Ea se 
concentră la cufărul imens din piatră din partea din 
spate a spaţiului, piatra fiind crăpată şi plină de 
buruieni şi plante agăţătoare. Incepu să traverseze 
încet apa, pas cu pas. 

— Nu atinge cufărul! spuse Aelin. 

Manon îi aruncă o privire lungă şi continuă să 
se îndrepte spre platformă. 

Incercând să nu îşi piardă echilibrul pe 
podeaua  alunecoasă, Aelin traversă spaţiul, 
împroşcând cu apă treptele platformei când le 


urcă, urmată îndeaproape de Rowan. 

Manon se aplecă deasupra cufărului ca să 
studieze capacul, dar nu îl deschise, iar Aelin îşi 
dădu seama că se uita cu atenţie la nenumăratele 
semne Wyrd sculptate în piatră. 

Nehemia ştiuse cum să folosească semnele. Le 
învățase şi le ştia destul de bine, încât să le 
folosească puterea. Aelin nu o întrebase niciodată 
cum, de ce sau când. 

Dar, iată semnele Wyrd, în adâncul ținutului 
Eyllwe. 

Aelin se apropie de Manon, examinând capacul 
mai atent. 

— Ştii ce sunt astea? 

Manon îşi dădu pe spate părul lung şi alb. 

— Nu am mai văzut astfel de semne. 

Aelin studie câteva, străduindu-se să le 
traducă. 

— Pe unele le-am mai întâlnit. Pe altele, nu. Se 
scărpină în cap. Să aruncăm o piatră în el şi să 
vedem ce se întâmplă! propuse ea, răsucindu-se 
spre locul în care Rowan se uita peste umărul ei. 

Însă o zvâcnire goală de aer pulsă în jurul lor, 
oprind bâzâitul neîncetat al locuitorilor mlaştinii. 
Liniştea totală şi sunetul surprins al lui Fenrys le 
făcură pe Aelin şi pe Manon să ia poziţii defensive, 
pe laturi. Ca şi când ar mai fi făcut asta de sute de 
ori. 

Dar Rowan rămase nemişcat când scrută cerul 
cenuşiu, ruinele şi apa. 

— Ce este? şopti Aelin. 

Înainte ca prinţul să-i poată răspunde, Aelin 
simţi din nou vântul întunecat care pulsa, cerânau- 


le să fie atenţi. Nu era Valg. Nu, acest întuneric era 

născut din altceva. 

— Lorcan, şopti Rowan, cu mâna pe sabie, dar 
fără să o scoată. 

— Asta e magia lui? 

Aelin tremură când vântul atins de moarte 
suflă în direcţia ei. Ea îl alungă, ca şi când ar fi fost 
un ţânţar, iar acesta izbucni drept răspuns. 

— Este semnalul lui de avertisment, şopti 
Rowan. 

— Pentru ce? întrebă brusc Manon. 

Rowan se mişcă instantaneu, urcând cu 
uşurinţă zidurile înalte, chiar dacă pietrele se 
prăbuşeau. În vârf, îşi găsi echilibrul şi studie 
pământul din partea cealaltă a zidului. 

Apoi cobori lin, pleoscăitul său răsunând din 
pietre când ateriză. 

Lysandra ocoli, şerpuind, o tufă de buruieni şi 
se opri cu o lovitură rapidă a cozii solzoase când 
Rowan spuse prea calm: 

— Se apropie o legiune aeriană. 

— Dinţi-de-fier? şopti Manon. 

— Nu, spuse Rowan, întâlnind privirea lui Aelin 
cu o fermitate de gheaţă care îl ajutase în secolele 
de luptă. De ilkeni. 

— Câţi sunt? 

Vocea lui Aelin deveni rece... spartă. 

Rowan înghiţi, iar ea ştiu că studiase orizontul 
şi ţinutul din împrejurimi, nu pentru a-şi da seama 
dacă ar fi avut o şansă să câştige lupta care se 
apropia cu siguranţă, ci dacă ar fi reuşit să o 
scoată de acolo. Chiar dacă toţi ceilalţi trebuiau să 
tragă de timp pentru ea cu preţul propriilor vieţi. 

— Cinci sute. 

Capitolul 55 


Fiecare inspiraţie îi pârjolea gâtul lui Lorcan, 
dar continua să alerge prin mlaştină, Elide 
chinuindu-se lângă el, fără să se plângă, doar 
scrutând cerul cu ochi negri şi mari. 

Lorcan trimise o altă explozie pâlpâitoare a 
puterii lui. Nu spre armata înaripată care alerga nu 
foarte departe în faţă, ci dincolo de ea - spre locul 
nenorocit în care s-ar fi aflat Whitethorn şi 
ticăloasa lui de regină. Dacă ilkenii ar fi ajuns la ei 
cu mult înainte de sosirea lui Lorcan, cheia Wyrd 
pe care o purta ticăloasa ar fi fost ca şi pierdută. 
lar Elide... El îşi alungă gândurile. Ilkenii zburau 
neîncetat şi repede, îndreptându-se spre ceea ce 
trebuia să fie mijlocul mlaştinii. Ce naiba o adusese 
pe regină acolo? 

Elide obosi, iar Lorcan o apucă de sub cot ca să 
o ţină dreaptă, când se împiedică de o mică piatră 
crăpată. Mai repede! Dacă ilkenii i-ar fi luat prin 
surprindere, dacă i-ar fi furat răzbunarea şi cheia... 

Lorcan trimise izbucniri nenumărate ale puterii 
sale în toate direcţiile. În afară de chei, nu voia să 
vadă expresia de pe chipul lui Elide dacă ilkenii ar 
fi ajuns acolo primii. Şi ar fi găsit ce-ar mai fi rămas 
din scuipătoarea de foc şi curtenii ei. 


Nu aveau unde să fugă. În mijlocul câmpiei în 
descompunere, nu aveau unde să evadeze sau să 


se ascundă. 

Erawan le dăduse de urmă aici. Trimisese cinci 
sute de ilkeni ca să îi recupereze. Dacă ilkenii îi 
găsiseră pe mare şi în acest pustiu nesfârşit, fără 
îndoială că ar fi reuşit să-i găsească dacă ar fi 
încercat să se ascundă printre ruine. 

Toţi tăcură când se adunară pe un deal înverzit 
de la marginea ruinelor, privind acea masă neagră 
luând formă. În adâncul ruinelor din spatele lor, 
cufărul aştepta încă. Neatins. 

Aelin ştia că Lacătul nu putea să-i ajute cu 
nimic altceva în afară de a le risipi timpul 
deschizând cufărul. Brannon putea să stea la 
coadă, dacă voia să se plângă. 

lar Lorcan... era undeva acolo. Avea să se 
gândească la asta mai târziu. Măcar Fenrys şi 
Gavriel rămăseseră, în loc să atace ca să ducă la 
îndeplinire ordinul de asasinare dat de Maeve. 

Rowan spuse, cu ochii aţintiţi asupra aripilor 
pieloase şi rapide de la orizont: 

— Vom folosi ruinele în avantajul nostru. Îi vom 
obliga să se adune în zone-cheie. 

Ca un nor de lăcuste, ilkenii acoperiră norii, 
lumina, cerul. Un fel de calm monoton o străbătu 
pe Aelin. 

Opt împotriva a cinci sute. 

Fenrys îşi legă rapid la spate părul auriu. 

— Îi despărţim şi îi distrugem. Înainte să se 
apropie prea mult. Cât sunt încă în aer. El lovi 
pământul cu piciorul, rotindu-şi umerii - ca şi când 
ar fi alungat încleştarea jurământului de sânge 
care îi vuia să-l vâneze pe Lorcan. 

— Mai este o cale, spuse Aelin răguşit. 


— Nu, fu răspunsul lui Rowan. 

Ea înghiţi cu greu şi îşi ridică bărbia. 

— Aici nu este nimeni şi nimic. Riscul de a 
folosi cheia ar fi minim... 

Rowan îşi dezgoli dinţii când mârâi. 

— Nu, şi cu asta am încheiat discuţia. 

— Nu-mi dai tu ordine, spuse Aelin păstrându- 
şi calmul. 

Ea văzu şi simţi enervarea lui Rowan 
escaladând cu o viteză ameţitoare. 

— Va trebui să-mi smulgi cheia din mâinile 
moarte şi reci. 

El vorbea serios - ar fi obligat-o să-l ucidă 
înainte să o lase să folosească cheia cu alt scop, în 
afară de cel menit. 

Aedion râse încet şi amar. 

— Aelin, ai vrut să le transmiţi un mesaj 
inamicilor noştri despre puterea ta. Armata se 
apropia tot mai mult, iar gheaţa şi vântul lui Rowan 
o atinseră, în timp ce el se afundă în magia lui. 
Aedion făcu semn din bărbie spre armata care se 
apropia. Se pare că şi Erawan ţi-a răspuns. 

Aelin spuse printre dinţi: 

— Mă învinovăţeşti pentru asta? 

Ochii lui Aedion se întunecară. 

— Ar fi trebuit să rămânem în Nord. 

— Îţi amintesc că nu am avut de ales. 

— Ai avut, şopti Aedion, fără să intervină 
nimeni, nici măcar Rowan. Tot timpul ai avut de 
ales şi ai ales să îţi etalezi magia. 

Aelin ştia foarte bine că ochii ei îi licăreau 
înflăcăraţi când făcu un pas spre el. 

— Aşadar, presupun că nu mă mai crezi 

Aedion îşi dezgoli dinţii. 

— Asta nu e un joc. E război, iar tu ai insistat 
să-l faci pe Erawan să arate ce poate. Ai refuzat să- 
ţi discuţi planurile mai întâi cu noi, să ne laşi să 
contribuim, când no; am luptat în războaie... 

— Nu îndrăzni să dai vina pe mine! Aelin 
aruncă o privire în sinea ei - la puterea de acolo, 
care tot cobora spre puţul cu foc etern. 

— Nu este momentul potrivit, spuse Gavriel. 

Aedion flutură o mână spre el, gestul fiind un 
ordin tăcut şi urât ca Leul să tacă. 

— Unde sunt aliaţii noştri, Aelin? Unde sunt 
armatele noastre? Pentru eforturile noastre, nu 
putem să ne mândrim decât cu Lordul Pirat, care 
ar putea foarte bine să se răzgândească dacă ar 
afla de asta de la cine nu trebuie. 

Ea îşi înghiţi cuvintele. Timp. Avea nevoie de 
timp... 

— Dacă vrem să avem o şansă, spuse Rowan, 
trebuie să luăm poziţie. 

Tăciunii licăriră în vârfurile degetelor ei. 

— O vom face împreună. 

Ea încercă să nu pară ofensată de sprâncenele 
ridicate, de gurile uşor căscate. 

— E posibil ca magia să nu reziste împotriva 
lor. Dar oţelul o va face. Ea făcu semn din bărbie 
spre Rowan şi Aedion. Întocmiţi planul! 

Aşadar, ei se supuseră. Rowan veni lângă ea, 
atingându-i spatele cu o mână. Singura alinare pe 
care i-ar fi arătat-o - când el ştia, amândoi ştiau, că 
nu argumentul lui câştigase. El îi întrebă pe cei doi 
masculi Fae: 

— Câte săgeți avem? 

— Zece tolbe pline, spuse Gavriel, privindu-l pe 
Aedion când îşi luă Sabia din Orynth de pe spate şi 
şi-o prinse din nou într-o parte. 

Din nou în forma ei umană, Lysandra plutise 
spre mal, cu spatele ţeapăn când ilkenii se 
adunară la orizont. 

Aelin îi lăsă pe masculi să-şi stabilească 
poziţiile şi se strecură lângă prietena ei. 

— Nu trebuie să lupţi. Poţi rămâne cu Manon - 
să păziţi cealaltă parte. 

Într-adevăr, Manon deja urca pe unul dintre 
zidurile ruinei, cu o tolbă cu destul de puţine săgeți 
aruncată pe spate, lângă Spintecă-Vânt. Aedion îi 
ordonase să cerceteze cealaltă direcţie, ca să 
depisteze surprizele neplăcute. Vrăjitoarea păruse 
gata să-l contrazică - până ce păru să-şi dea 
seama că, măcar pe acest câmp de luptă, nu ea 
era prădătorul principal. 

Lysandra îşi împleti părul negru, pielea ei aurie 
fiind acum palidă. 

— Nu ştiu cum de au făcut asta de atât de 
multe ori. Secole la rând. 

— Sincer, nici eu nu ştiu, spuse Aelin, uitându- 
se peste umăr la masculii Fae care analizau acum 
amplasarea mlaştinii, direcţia vântului şi orice 
altceva care le-ar fi fost de folos. 

Lysandra îşi masă faţa, apoi îşi îndreptă umerii. 

— Animalele mlaştinii se enervează uşor, ca o 
persoană pe care o cunosc. 

Aelin o înghionti pe creatură cu cotul, iar 
Lysandra pufni, în ciuda armatei din faţă. 

— Aş putea să le supăr - să le ameninţ 
cuiburile. Ca în cazul în care ilkenii aterizează... 

adăugă Lysandra. 

— Să nu se ocupe doar de noi, spuse Aelin 
zâmbind macabru. 

Dar pielea Lysandrei era încă palidă, iar 
respiraţia cam superficială. Aelin îşi  împleti 
degetele cu cele ale creaturii metamorfice şi 
strânse puternic. 

Lysandra strânse şi ea o dată înainte de ao 
elibera ca să se transforme, şoptind: 

— Vă dau un semn când termin. 

Aelin dădu din cap, mai rămânând pentru o 
clipă pe mal ca să urmărească pasărea albă cu 
picioare lungi bătând din aripi deasupra mlaştinii - 
spre întunericul tot mai mare. 

Ea se întoarse la timp spre ceilalţi ca să-l vadă 
pe Rowan făcându-le semn din bărbie lui Aedion, 
Gavriel şi Fenrys. 

— Voi trei îi ademeniţi spre noi. 

— Şi voi? spuse Aedion, măsurându-i din priviri 
pe ea, pe Rowan şi pe Dorian. 

— Eu trag prima, spuse  Aelin, flăcările 
dansându-i ochii. 

Rowan îşi înclină capul. 

— Doamna mea vrea prima şi primeşte prima 
lovitură. Şi, după ce au să se împrăştie panicaţi, o 
să intervenim noi. 

Aedion îl privi lung. 

— Să nu ratezi de data asta. 

— Ticălosule! se răsti ea. 

Nu observă zâmbetul lui Aedion când se duse 
să mai ia o armă din bagajele lor, apucând o tolbă 
cu săgeți în fiecare mână şi aruncând unul dintre 

deja postul în vârful zidului din spatele lor, 
mormăind când încordă celălalt arc al lui Aedion. 

Rowan îi spuse lui Dorian: 

— Izbucniri scurte. Găseşte-ţi ţintele - în 
mijlocul grupurilor - şi foloseşte doar câtă magie ai 
nevoie. Nu o risipi pe toată deodată. [inteşte spre 
capete, dacă poţi. 

— Şi când au să înceapă să aterizeze? întrebă 
Dorian, măsurând din priviri terenul. 

— Protejează-te şi atacă atunci când poţi. Să 
stai tot timpul cu spatele la zid. 

— Nu voi fi din nou prizonierul lui. 

Aelin încercă să ignore însemnătatea spuselor 
lui. 

Dar Manon preciză de pe zidul de deasupra lor, 
cu o săgeată pusă în arc: 

— Dacă o să se ajungă la asta, prinţişorule, am 
să te ucid înaintea lor! 

Aelin spuse printre dinţi: 

— Nu vei face aşa ceva. 

Amândoi o ignorară când Dorian spuse: 

— Mulţumesc. 

— Niciunul din voi nu va fi luat prizonier! 
mormăi Aelin şi plecă. 

Şi nu aveau să mai aibă o a doua sau o a treia 
şansă. 

Doar pe prima. Singura ei şansă. 

Poate că era timpul să vadă cât de adânc era 
noul puț de putere. Ce locuia în el. 

Poate că era timpul ca Morathul să înveţe să 
tipe. 

Aelin se apropie de marginea apei, apoi sări pe 
următoarea insulă cu iarbă şi pietre. Rowan veni 

tăcut lângă ea, mergând în acelaşi ritm. Abia după 
ce ajunseră pe următorul deal îşi înclină faţa spre 
ea, pielea lui aurie întinzându-se, ochii fiindu-i la fel 
de reci ca ai ei. 

Numai că furia era îndreptată către ea - poate 
mai domolită decât o percepuse în Mistward. Ea îşi 
dezgoli dinţii cu un zâmbet feroce, macabru. 

— Ştiu, ştiu. Adaugă sugestia mea cu privire la 
folosirea cheii Wyrd pe lista tuturor lucrurilor 
îngrozitoare pe care le fac sau le spun. 

Aripi mari şi pieloase bătură aerul şi, în sfârşit, 
ţipetele ascuţite începură să coboare spre ei. 
Genunchii îi tremurară, dar ea îşi reprimă frica 
ştiind că şi el o putea simţi. 

Aşadar, îşi impuse să mai facă un pas pe acea 
câmpie îmbibată cu apă şi plină de păpuriş - spre 
armata ilkenilor, care aveau să ajungă deasupra lor 
în câteva minute sau poate chiar mai repede. 

Şi îngrozitorul şi nenorocitul de Lorcan le 
câştigase răgazul, de oriunde s-ar fi aflat ticălosul. 

Rowan nu obiectă când ea mai făcu un pas, 
apoi un altul. Aelin trebuia să se distanţeze de toţi 
- trebuia să se asigure că toţi tăciunii puteau să 
atingă armata şi că nu îşi risipea puterea călătorind 
prea departe ca să facă asta. 

Ceea ce însemna că era nevoită să înainteze 
singură în mlaştină. Să aştepte ca acele creaturi să 
fie suficient de aproape, încât să le vadă dinţii şi să 
ştie cine mărşăluia acum prin păpuriş, în direcţia 
lor, şi ce avea să le facă ea. 

Dar ilkenii atacară în continuare. 

La distanţă, departe, în dreapta, creaturile 
mlaştinii începură să ţipe - fără îndoială, în urma 

Lysandrei. Ea se rugă ca bestiile să fie flămânde. ŞI 
că nu le deranja carnea din Morath. 

— Aelin! 

Vocea lui Rowan trecu peste apă, peste plante 
şi prin vânt. Ea se opri, uitându-se peste umăr spre 
locul în care el stătea acum pe un banc de nisip, ca 
şi când i-ar fi fost imposibil să nu o urmeze. 

Oasele puternice şi neînduplecate ale feţei lui 
erau fixate cu acea brutalitate de războinic. Dar 
ochii lui verzi erau strălucitori - aproape blânzi - 
când ea spuse: 

— Aminteşte-ţi cine eşti. Cu fiecare pas înainte 
şi înapoi. Aminteşte-ţi cine eşti. Şi că îmi aparţii. 

Ea se gândi la cicatricele noi şi delicate de pe 
spatele lui - semne făcute de unghiile ei, pe care el 
refuzase să şi le vindece cu magia lui şi pe care, în 
schimb, le tămăduise cu apă de mare, sarea 
închizând cicatricele înainte ca trupul nemuritor să 
le poată netezi. Semnele revendicării ei, îi şoptise 
el ultima dată când făcuseră dragoste. Aşadar, el şi 
oricine i-ar fi văzut ar fi ştiut că era al ei. Că era al 
ei, aşa cum şi ea era alui. 

Şi deoarece el era al ei, deoarece toti erau ai 
ei... 

Aelin se întoarse cu spatele la el şi traversă 
câmpia în fugă. 

Cu fiecare pas spre armata ale cărei aripi abia 
le zărea, se uită după bestiile stârnite de Lysandra, 
tocmai când începu să coboare rapid şi mortal în 
inima magiei ei. 

De câteva zile, zăbovise sleită de puteri, cu un 
ochi la abisul topit şi clocotitor de dedesubt. Rowan 
ştia. Fenrys şi Gavriel cu siguranţă ştiau. Îi 

protejase, le uscase hainele, ucisese insectele care 
îi supărau... Apelase la diverse şi neînsemnate 
metode de a-şi elibera tensiunea, de a-şi păstra 
echilibrul şi de a se obişnui cu profunzimea şi 
presiunea puterii. 

Cu cât se afunda mai mult în puterea ei, cu 
atât mai mult presiunea îi apăsa corpul şi mintea. 
Aceea era arsura - când ceda presiunii, când 
magia era epuizată prea repede sau prea lacom, 
când era consumată, iar purtătorul încerca încă să 
se scufunde mai mult decât ar fi trebuit. 

Aelin se opri în mijlocul câmpului. Ilkenii o 
văzuseră alergând, iar acum zburau spre ea, 
neatenţi la cei trei masculi care se strecurară în 
depărtare, cu arcurile pregătite, ca să-i împingă pe 
soldaţii lui Erawan în flăcările ei. 

Dacă ar fi putut să le ardă apărarea! Ar fi 
trebuit să-şi secătuiască puterea ca să-i incinereze 
pe toţi. Adevărata putere a lui Aelin Aducătoarea- 
Focului. Niciun tăciune mai puţin. 

Aşadar, Aelin renunţă la însemnele civilizaţiei, 
la conştiinţă, la reguli şi la umanitate şi plonjă în 
focul ei. 

Zbură spre acel abis în flăcări, mai deloc 
conştientă de umiditatea densă de pe pielea ei, de 
presiunea care i se acumula în cap. 

Plonjase direct în jos şi se împinsese de pe 
fund, aducând toată acea putere la suprafaţă 
împreună cu ea. Efortul avea să fie imens şi 
adevăratul test al controlului şi puterii. Uşor - era 
atât de uşor să pătrundă în inima focului şi a 
cenuşii. Partea grea era să o aducă la suprafaţă; 


atunci urma să aibă loc explozia. 

Tot mai adânc, Aelin se avântă în puterea ei. 
Prin ochii muritori şi reci, îi observă pe ilkeni 


apropiindu-se. O clemenţă - dacă fuseseră 
vreodată oameni, poate le-ar fi arătat îndurare 
ucigându-i. 


Aelin ştia că ajunsese la ultima limită a puterii 
ei, datorită alarmei care-i bubui atunci când se 
aruncă în profunzimile arzătoare ale iadului. 

Regina Focului şi a Umbrei, Moştenitoarea 
Focului, Aelin a Focului Sălbatic, Inimă de Foc. 

Ea trecu arzând prin toate titlurile, asumându- 
şi-le, devenind ceea ce şuieraseră ambasadorii 
străini când dăduseră raportul despre puterea 
instabilă şi tot mai mare a reginei-copil din 
Terrasen, a copilului-regină. O promisiune care 
fusese şoptită în întuneric. 

Presiunea începu să i se adune în cap şi în 
vene. 

Mult în spate, în afara razei ei de acţiune, simţi 
licăririle magiei lui Rowan şi ale lui Dorian care-şi 
adunau exploziile ce aveau să le răspundă alor ei. 

Aelin se afundă în inima necunoscută a puterii 
ei. 

Infernul se continua la nesfârşit. 


Capitolul 56 


Lorcan ştia că încă erau prea lenți, cu sau fără 
semnalul de avertisment. 

Elide gâfâia, împleticindu-se când Lorcan se 
opri la marginea unei câmpii mari şi inundate. Ea 
îşi dădu la o parte o şuviţă rebelă de pe faţă, inelul 
lui Athril licărindu-i pe deget. Ea nu-l întrebase de 

unde îl avea sau ce făcea când Lorcan i-l 
strecurase pe deget în dimineaţa asta. El doar o 
avertizase să nu îl scoată niciodată; că, probabil, 
era singurul lucru care ar fi putut să o păzească de 
ilkeni, de Morath. 

Forţa se îndreptase spre nord şi departe de 
locul din care plecaseră Lorcan şi Elide, fără 
îndoială ca să-şi asigure o abordare mai bună. Şi, 
în capătul celălalt al câmpiei, prea departe pentru 
ca Elide să vadă clar cu ochii ei de om, Whitethorn, 
al cărui păr argintiu licări, era lângă Regele 
Adarlanului. Magia, strălucitoare şi rece, se rotea în 
jurul lor. Şi, mai departe... 

Pe toţi zeii! Gavriel şi Fenrys erau în păpuriş, 
cu arcurile încordate. Şi fiul lui Gavriel. Îndreptate 
spre armata care se apropia. Aşteptând... 

Lorcan observă unde se uitau toţi. 

Nu către armata care se apropia de ei. 

Ci spre regina care stătea singură, în inima 
câmpiei inundate. 

Lorcan îşi dădu seama o clipă prea târziu că el 
şi Elide se aflau de partea greşită a liniei de 
demarcaţie - prea departe spre nord de locul în 
care tovarăşii lui Aelin stăteau în siguranţă în 
spatele ei. 

işi dădu seama exact în clipa în care Elide o 
văzu pe femeia cu păr auriu care înfrunta armata. 

Braţele i se înmuiară pe lângă corp. Faţa îi era 
palidă. 

Elide făcu un pas clătinându-se - un pas spre 
Aelin, scoțând un mic zgomot. 

Atunci, el o simţi. 


Lorcan o mai simţise, în ziua aceea din 

A 


Mistward. Când Regina Terrasenului îi devastase 
pe prinții Valg, când puterea ei fusese un monstru 
venit din adâncuri, făcând lumea să tremure. 

Asta nu era nimic - nimic - în comparaţie cu 
puterea care vuia acum în lume. 

Elide se clătină, rămânând cu gura căscată la 
pământul buretos, când apa mlaştinii se undui. 

Cinci sute de ilkeni se apropiară. Ei primiseră 
avertismentul lui şi întinseseră o capcană. 

lar acea putere... acea putere pe care Aelin o 
scotea din gaura iadului în care se afla, din puţul 
aprins pe care fusese condamnată să-l suporte... 
avea să treacă peste ei. 

— Ce este, şopti Elide, dar Lorcan sări spre ea, 
aruncându-se la pământ, acoperindu-i corpul cu al 
lui. 

El proiectă un scut peste ei, coborând repede 
şi puternic în magia lui, căderea fiind aproape 
necontrolată. Nu avu timp să facă nimic, ci doar 
să-şi verse fiecare gram de putere în scutul său, în 
singura barieră care i-ar fi împiedicat să se 
topească. 

Nu ar fi trebuit să-şi risipească energia 
avertizându-i. Nu când acum era foarte probabil ca 
el şi Elide să moară din cauza asta. 

Whitethorn ştia - chiar şi în Mistward - că 
regina nu îşi intrase încă în drepturi. Ştia că o 
asemenea putere apărea o dată la câteva veacuri 
Şi, ca să o servească, să o servească pe ea... 

Era un regat care nu doar ar fi schimbat lumea, 
ci ar fi dat naştere uneia noi. 

Un regat care ar fi putut cuceri această lume şi 


pe oricare alta. 

Dacă şi-ar fi dorit. Dacă femeia de pe câmp şi- 
ar fi dorit. Şi asta era întrebarea, nu-i aşa? 

— Lorcan, şopti Elide, cu vocea spartă de 
dorinţă pentru regină sau de teama ei - el nu ştia. 

Nu avu timp să presupună, când un răget 
feroce se ridică din păpuriş. Un ordin. 

Şi, apoi, o ploaie de săgeți ţintite precis şi 
brutal zburară din mlaştină ca să lovească 
flancurile exterioare ale ilkenilor. El observă 
săgețile lui Fenrys după vârfurile negre care îşi 
găsiră cu uşurinţă ţintele. Nici fiul lui Gavriel nu 
rată. Ilkenii căzură din cer, iar ceilalţi intrară în 
panică, zburând unii în alţii, înclinându-se în 
interior. 

Chiar spre locul în care Regina Terrasenului îşi 
dezlănţui toată forţa magiei asupra lor. 


În clipa în care Lysandra urlă ca să anunţe că 
bestiile din mlaştină erau nervoase şi că ea se afla 
din nou în siguranţă în spatele liniilor lor, în clipa în 
care ilkenii se apropiară atât de mult, încât Aedion 
ar fi putut să-i doboare ca pe nişte gâşte, regina lui 
explodă. 

In ciuda faptului că ţinta lui Aelin era departe 
de ei, în ciuda scutului lui Rowan, căldura focului 
pârjolea. 

— Pe toţi zeii! se trezi Aedion spunând când se 
retrase clătinându-se prin păpuriş, retrăgându-se 
mai mult în spatele liniei ei de atac. Pe toţi zeii! 

Cei din inima legiunii nu avură timp să ţipe 
când fură mistuiţi într-o mare de flăcări. 

Aelin nu era o salvatoare în spatele căreia să 
te afli, ci un cataclism de care să te fereşti. 

Focul deveni mai fierbinte, oasele scârţâindu-i, 
când transpiraţia îi apăru pe frunte. Dar Aedion 
ocupă o nouă poziţie şi aruncă o privire ca să se 
asigure că tatăl său şi Fenrys făcuseră la fel în 
cealaltă parte a câmpului inundat şi ţinti spre 
ilkenii care se fereau din calea flăcării. El îşi folosi 
inteligent săgețile. 

Cenuşa cădea pe pământ ca o zăpadă, 
constant şi lent. 

Nu destul de rapid. Ca şi când ar fi simţit ritmul 
lent al lui Aelin, gheaţa şi vântul explodară 
deasupra. 

Acolo unde flacăra aurie şi roşie nu topea 
legiunea lui Erawan, Dorian şi Rowan o spulberau. 

Ilkenii încă rezistau, ca şi când ar fi fost o pată 
de întuneric mai greu de îndepărtat. 

Aelin ardea în continuare. Aedion nici măcar nu 
putea să o vadă în mijlocul acelei puteri. 

Era un preţ - o asemenea putere trebuia să 
aibă un preţ. 

Ea se născuse ştiind greutatea coroanei şi a 
magiei ei. Îi simţise izolarea cu mult înainte de a 
ajunge la adolescenţă. Şi asta părea o pedeapsă 
suficientă, dar... trebuia să aibă un preţ. 

„Necunoscut este preţul meu.” Asta îi spusese 
vrăjitoarea. 

În minte îi încolţi o idee, pe care încă nu o 
putea ajunge. El trase penultima săgeată între 
ochii unui ilken frenetic. 

Treptat, rezistenţa malefică împotriva magiei 
cedă în faţa exploziilor de gheaţă, vânt şi flăcări. 

lar apoi, Whitethorn începu să se îndrepte spre 
furtuna de foc, de la cincisprezece metri în faţă. 
Spre Aelin. 


Lorcan o ţintui pe Elide la pământ, aruncând 
toate umbrele şi rezervele rămase de întuneric în 
acel scut. Flăcările erau atât de fierbinţi, încât 
transpiraţia îi curgea pe frunte, chiar în părul ei 
mătăsos, întins pe muşchiul verde. Apa mlaştinii 
din jurul lor fierbea. 

Fierbea. Peştii pluteau cu burta în sus. lerburile 
se uscau şi luau foc. Toată lumea era un iad, fără 
început şi fără sfârşit. 

Cu sufletul întunecat şi sfâşiat, Lorcan îşi 
înclină capul şi urlă la unison cu cântecul arzător al 
puterii ei. 

Elide se crispa, cu pumnii strânşi în cămaşa lui 
şi cu faţa băgată în gâtul lui Lorcan, când el scrâşni 
din dinţi şi înfruntă furtuna de foc. Nu era doar foc, 
îşi dădu el seama. Ci vânt şi gheaţă. Alte două 
magii puternice i se alăturaseră ei - sfâşiindu-i 
scutul şi pe ilkeni. 

Val după val, magia se izbi în puterea lui. Un 
dar mai mic ar fi cedat - o magie inferioară ar fi 
încercat să se opună, nu doar să lase puterea să 
treacă peste ei. 

Dacă Erawan i-ar fi pus lui Aelin Galathynius un 
colier la gât... totul s-ar fi sfârşit. 

să ţină legată femeia şi puterea aceea... Oare 
un colier ar fi fost în stare să controleze asta? 


Printre flăcări ceva se mişcă. 

Whitethorn mergea pe mlaştina care fierbea, 
fără să se grăbească. 

Flăcările se roteau în jurul cupolei scutului lui 
Rowan, răsucindu-se cu vântul lui îngheţat. 

Doar un mascul care îşi pierduse minţile s-ar fi 
aventurat în acea furtună. 

llkenii continuau să moară lent şi deloc curat, 
de vreme ce magia lor întunecată cedase. Cei care 
încercau să fugă de flăcări, de gheaţă sau de vânt 
erau doborâţi de săgeți. Cei care reuşeau să 
aterizeze erau sfâşiaţi în ambuscadele ghearelor, 
ale colţilor şi ale loviturilor cozilor solzoase. 

Profitaseră de fiecare minut al avertismentului 
său. Întinseseră cu uşurinţă o capcană pentru 
ilkeni. În care ei căzuseră atât de repede... 

Dar Rowan ajunse la regina din mijlocul 
mlaştinii când flăcările ei se stinseră, în timp ce 
vântul lui se opri şi fuioarele de gheaţă 
neiertătoare îi sparseră pe cei câţiva ilkeni care 
zburau pe cer. 

Cenuşa şi gheaţa strălucitoare căzură din 
belşug şi rotindu-se ca fulgii de zăpadă, tăciunii 
dansând între grămezile de cadavre ale ilkenilor. 
Nu mai erau supraviețuitori. Niciunul. 

Lorcan nu îndrăzni să ridice scutul. 

Nici când prinţul păşi pe mica insulă unde 
stătea regina. Nici când Aelin se întoarse spre 
Rowan şi singura flacără rămasă era o coroană de 
foc pe capul ei. 

Lorcan urmări în linişte cum Rowan îi cuprinse 
cu o mână talia şi cu cealaltă obrazul şi îşi sărută 
regina. 

Tăciunii îi agitară părul desfăcut când ea îşi 

înfăşură braţele în jurul gâtului său şi se apropie. O 
coroană aurie de flăcări se aprinse pe capul lui 
Rowan - geamăna celei pe care o văzuse Lorcan 
arzând în ziua aceea, în Mistward. 

El îl cunoştea pe Whitethorn. Ştia că prinţul nu 
era ambițios - nu cum ar fi putut muritorii să fie. 
Probabil că ar fi iubit-o pe femeie dacă ar fi fost 
obişnuită. Dar puterea aceasta... 

În sufletul lui pustiit, Lorcan simţi atracţia şi o 
uri. 

Era motivul pentru care Whitethorn mersese 
spre ea - motivul pentru care Fenrys era acum la 
jumătatea câmpului, uluit, cu toată atenţia 
îndreptată către locul în care stăteau «i, 
îmbrăţişaţi. 

Elide se agită sub el. 

— S-a... terminat? 

Având în vedere pasiunea cu care regina îşi 
săruta prinţul, el nu ştia ce să-i spună lui Elide. Dar 
o lăsă să iasă de sub el, ridicându-se în picioare ca 
să se uite pe furiş la cele două siluete de la orizont. 
El se ridică şi le urmări împreună cu ea. 

— l-au ucis pe toţi, şopti ea. 

O întreagă legiune - dispărută. Nu cu uşurinţă, 
dar... ei reuşiseră. 

Cenuşa tot mai cădea, adunându-se în părul 
negru şi mătăsos al lui Elide. El luă uşor un fir, apoi 
ridică un scut pentru a nu se mai aşeza cenuşa pe 
ea. 

Din seara precedentă, nu o mai atinsese. Nu 
avusese timp, iar el nu voise să se gândească la ce 
îi făcuse sărutul acela. Cum îl distrusese complet şi 


încă îi făcea stomacul să se răsucească în moduri 
668 


cu care nu era sigur că s-ar fi putut obişnui. 

— Ce facem acum? întrebă Elide. 

Îi luă o clipă să-şi dea seama la ce se referea 
ea. Aelin şi Rowan se retraseră în cele din urmă, 
deşi prinţul se aplecă să-i atingă gâtul. 

Puterea atrăgea putere printre Fae. Poate că 
Aelin Galathynius avea ghinion că masculii din 
grup fuseseră atraşi de puterea lui Maeve cu mult 
înainte ca ea să se fi născut şi că, în schimb, se 
înlănţuiseră de ea. 

Poate că ei erau cei ghinionişti, pentru că nu 
aşteptaseră ceva mai bun. 

Lorcan scutură din cap ca să-şi limpezească 
gândurile inutile şi trădătoare. 

Cea care stătea acolo era Aelin Galathynius. Cu 
puterea epuizată. 

El simţi acum lipsa completă a sunetului sau 
senzaţiei de căldură acolo unde, cu câteva clipe în 
urmă, fusese o furtună groaznică. Şi frigul care se 
strecura. 

Ea îşi golise toată rezerva. Cu toţii o făcuseră. 
Poate că Whitethorn mersese spre ea şi o 
îmbrăţişase nu doar pentru că voia să o încalece în 
mijlocul mlaştinii, ci să o ţină în picioare de îndată 
ce puterea ar fi dispărut. Imediat ce ea ar fi rămas 
vulnerabilă. 

Deschisă atacului. 

„Ce facem acum?” întrebase Elide. 

Lorcan schiţă un zâmbet. 

— Mergem să-i salutăm. 

Schimbarea din tonul lui o făcu să se oprească. 

— Nu sunteţi prieteni. 


Cu siguranţă nu erau, şi el nici nu-şi dorea să 

fie, nu când regina era în raza lui vizuală. Nu când 
ea avea acea cheie Wyrd... geamăna celei pe care 
o purta Elide. 

— Nu au să mă atace, spuse el şi începu să se 
îndrepte spre ei. 

Apa mlaştinii era aproape fierbinte, iar el se 
strâmbă la peştii care pluteau, cu ochii lăptoşi 
deschişi larg spre cer. Broaştele şi alte animale 
pluteau printre ei, mişcându-se în valurile făcute 
de el. 

Elide şuieră când intră în apa fierbinte, dar îl 
urmă. 

Încet, Lorcan se apropie de prada lui, prea 
concentrat la ticăloasa care scuipa foc ca să 
observe că Fenrys şi Gavriel dispăruseră din 
poziţiile lor din păpuriş. 


Capitolul 57 


Fiecare pas spre Aelin era o eternitate - şi 
fiecare pas era cumva prea rapid. 

Elide nu fusese niciodată mai conştientă de 
şchiopătatul ei, de hainele ei murdare, de părul 
dezordonat şi lung, de trupul firav şi de lipsa 
oricăror daruri vizibile. 

Ea îşi imaginase puterea lui Aelin, visase cum 
distrusese castelul de cleştar. 

Nu se gândise că faptul de a o vedea 
dezlănţuită i-ar fi făcut oasele să tremure de 
groază. Sau că şi ceilalţi aveau astfel de daruri 
înfiorătoare - gheaţa şi vântul care se împletiseră 
cu focul, până când doar moartea se pogorâse din 


cer. Mai că îi păru rău de ilkenii pe care îi uciseseră 

ei. 

Lorcan era tăcut. Încordat. 

Acum, îşi dădea seama în ce stare era, îi 
cunoştea micile ticuri pe care el le credea 
insesizabile în faţa altora. Dar iată - mică zvâcnire 
din partea stângă a gurii lui. Aceea era încercarea 
lui de a-şi reprima furia care îl controla acum. Şi, 
acolo, uşoara înclinare a capului spre dreapta... 
aşa evalua şi reevalua el împrejurimile, armele şi 
obstacolele din câmpul vizual. Oricare ar fi fost 
scopul acestei întâlniri, Lorcan nu credea că avea 
să decurgă bine. 

El se aştepta să se lupte. 

Dar Aelin - Ae/in - se întorsese acum spre ei 
din locul în care stătuse pe mormanul de iarbă. 
Prinţul ei cu păr argintiu se întoarse odată cu ea şi 
făcu nonşalant un pas în faţa ei. Aelin îl ocoli. El 
încercă să îi blocheze din nou calea. Ea îl înghionti 
cu cotul şi rămase pe loc lângă el. Prinţul din 
Doranelle - iubitul reginei ei. Cât ar fi contat 
părerea în faţa lui Aelin? Dacă el îl ura pe Lorcan, 
şi-ar fi însuşit imediat şi ea disprețul şi 
neîncrederea lui? 

Ea ar fi trebuit să se gândească la cum ar fi 
părut să fie văzută cu Lorcan, să se apropie cu 
Lorcan. 

— Regreţi că m-ai ales ca aliat? întrebă Lorcan 
cu un calm tăios. Ca şi când şi el ar fi reuşit să 
citească semnele care o dădeau de gol. 

— Asta spune ceva, nu-i aşa? 

Ea ar fi putut jura că în ochii lui licări ceva 
asemănător suferinţei. Dar era tipic pentru Lorcan 


- abia tresărise chiar şi când se frecase de el, în 

barcă. 

— Se pare că oricum înţelegerea noastră este 
pe cale să se încheie, zise el. Am să mă asigur că 
am să le explic termenii, nu-ţi face griji. Nu mi-ar 
plăcea ca ei să creadă că-ţi petreci timpul cu mine. 

— Nu la asta m-am referit. 

El pufni. 

— Nu-mi pasă. 

Elide se opri şi-şi dori să îl facă mincinos pentru 
că, pe jumătate, ştia că el minţea şi că, tot pe 
jumătate, pieptul i se strânse la auzul cuvintelor. 
Dar ea rămase tăcută, lăsându-l să înainteze, 
distanţa dintre ei crescând cu fiecare pas grăbit. 

Dar ce ar fi putut să-i spună lui Aelin? „Bună? 
Ce mai faci? Te rog, nu mă incinera? Îmi pare rău 
că sunt atât de murdară şi oloagă?” 

O mână blândă o atinse pe umăr. „Fii atentă! 
Uită-te împrejur!” 

Elide îşi ridică privirea din locul în care se 
strâmbase la hainele ei murdare. Lorcan era 
probabil la şase metri în faţă, ceilalţi fiind doar 
nişte siluete aproape de orizont. 

Mâna invizibilă de pe umărul ei se strânse. 
„Observă. Vezi.” 

Ce să vadă? Cenuşa şi gheaţa cădeau în 
dreapta, ruinele se ridicau în stânga şi numai 
mlaştina se întindea înainte. Dar Elide se opri, 
studiind lumea din jurul ei. 

Ceva era în neregulă. Ceva făcu toate 
creaturile care supravieţuiseră vârtejului de magie 
să devină din nou tăcute. larba arsă foşni şi 
suspină. 

Lorcan continuă să meargă, cu spatele rigid, 

deşi nu întinse mâna spre arme. 

„Vezi, vezi, vezi.” 

Ce să vadă? Ea se întoarse pe loc, dar nu găsi 
nimic. Deschise gura ca să-l strige pe Lorcan. 

Ochii aurii licăriră în tufe, la mai puţin de 
treizeci de paşi în faţă. 

Ochi aurii imenşi, aţintiţi asupra lui Lorcan, în 
timp ce el mergea la doar câţiva metri distanţă. Un 
leu de munte, gata să atace, să sfâşie carnea şi să 
rupă oasele... 

„Nu...” 

Bestia se avântă din iarba arsă. 

Elide îl strigă pe Lorcan. 

El se roti, dar nu spre leu. Spre ea, acel chip 
furios se îndrepta spre ea... 

Dar ea alerga, cu piciorul străbătut de durere, 
în timp ce Lorcan simţi, în sfârşit, că urma să fie 
atacat. 

Leul de munte ajunse la el, gheare groase 
ţintind în jos, când îşi îndreptă colții chiar spre 
gâtul lui. 

Lorcan scoase cuțitul de vânătoare atât de 
repede, încât se zări numai licărul gri al oţelului. 

Bestia şi masculul Fae căzură la pământ, chiar 
în apa noroioasă. 

Elide se grăbi spre el, un țipăt nerostit 
izbucnind din ea. Nu era un leu de munte obişnuit. 
Nici pe departe. Nu după cum cunoştea fiecare 
mişcare a lui Lorcan când ei se rostogoliră prin 
apă, când se feriră, se loviră şi se atacară, sângele 
ţâşnind, magia lovindu-se, scut pe scut... 

Apoi atacă lupul. 

Un lup alb şi imens, care ţâşnise de nicăieri, 

furios şi concentrat doar asupra lui Lorcan. 

Lorcan scăpă de leu, sângele curgându-i pe 
braţ şi pe picior, şi gâfâi. Dar lupul dispăruse în 
neant. Unde era, unde era... 

Apăru din aer, ca şi când ar fi păşit pe un pod 
invizibil, la trei metri de Lorcan. 

Nu era un atac. Era o execuţie. 

Elide traversă spaţiul dintre două movile de 
pământ, iarba îngheţată tăindu-i palmele, ceva 
scârţâindu-i în picior... 

Lupul sări spre spatele vulnerabil al lui Lorcan, 
cu ochi lucioşi şi însetaţi de sânge şi cu dinţi 
strălucitori. 

Elide urcă repede micul deal, timpul rotindu-se 
de sub ea. 

„Nu, nu, nu, nu.” 

Colţii urâţi şi albi se apropiară de spatele lui 
Lorcan. 

Lorcan o auzi atunci, îi auzi suspinul tremurat 
când ea se aruncă în el. 

ingrijorat, căscă ochii când ea se izbi în spatele 
lui neprotejat. 

Când observă lovitura fatală venind nu dinspre 
leul din faţa lui, ci dinspre lupul care, în loc să-i 
cuprindă lui gâtul, o apucă pe Elide de braţ. 

Ar fi putut jura că ochii lupului se măriră de 
groază când încercă să retragă lovitura fizică, când 
un scut întunecat şi dur se izbi de ea, lăsând-o fără 
aer cu rezistenţa lui de neclintit... 

Sânge, durere, oase, iarbă şi urlete de furie. 

Lumea se înclină când ea şi Lorcan căzură la 
pământ, trupul fiindu-i aruncat peste al lui, iar 
lupul o trase de braţ cu fălcile. 

Ea se ghemui peste Lorcan, aşteptând ca lupul 
şi leul de munte să-şi termine treaba, să îi apuce 
gâtul şi să-l muşte. 

Nu veni niciun atac. Liniştea spintecă lumea. 

Lorcan se întoarse peste ea, respirând sacadat, 
cu chipul însângerat şi palid când îi studie faţa, 
braţul. „Elide, Elide, Elide... 

Ea nu putea respira, nu putea ignora senzaţia 
că braţul îi era doar fâşii de carne şi oase rupte... 

Lorcan îi cuprinse faţa înainte ca ea să se 
poată uita şi izbucni: 

— De ce ai făcut asta? De ce? 

El nu aşteptă un răspuns. Işi înălţă capul şi 
mârâitul lui atât de urât îi răsună în oase, îi făcu 
durerea din braţ să sporească atât de mult, încât 
ea scânci. 

El mârâi la leu şi la lup, scutul lui fiind un vânt 
întunecat rotitor în jurul lor: 

— Eşti mort. Amândoi sunteţi morti... 

Elide întoarse capul suficient cât să-l vadă pe 
lupul alb holbându-se la ei. La Lorcan. Să vadă 
lupul transformându-se cu un licăr de lumină în cel 
mai frumos bărbat pe care îl văzuse vreodată. 
Chipul lui bronzat se încordă când îi studie braţul. 
Braţul ei, braţul ei... 

— Lorcan, ni s-a ordonat, se auzi vocea blândă 
şi necunoscută a unui bărbat din locul în care şi 
leul se transformase într-un mascul Fae. 

— Să le ia naiba de ordine, ticălos nenorocit! 

Războinicul-lup spuse printre dinţi, gâfâind: 

— Nu ne mai putem împotrivi mult ordinului, 
Lorcan... 


— Coboară scutul! spuse cel mai calm. O pot 

vindeca pe fată. Las-o să plece! 

— Am să vă ucid pe amândoi, jură Lorcan. Am 
să te ucid... 

Elide se uită la braţul ei. 

Lipsea o bucată. Din antebraţ. Sângele curgea 
în rămăşiţele ierbii arse. Osul alb ieşea în afară... 

Poate că ea începu să ţipe sau să suspine sau 
să tremure în tăcere. 

— Nu te uita, izbucni Lorcan, strângându-i din 
nou faţa ca să îi îndrepte privirea spre a lui. 

Chipul îi era brăzdat de o furie atât de grozavă, 
încât ea abia îl recunoscu, dar el nu făcu nicio 
mişcare împotriva masculilor. 

Puterea lui era epuizată. Şi-o consumase 
aproape pe toată protejându-i de flacăra lui Aelin şi 
de magia oricărei creaturi ce mai fusese pe câmp. 
Acest scut... era tot ce-i mai rămăsese lui Lorcan. 

Şi, dacă l-ar fi coborât ca ei să o poată 
vindeca... cei doi l-ar fi ucis. El îi avertizase în 
privinţa atacului, iar ei tot l-ar fi ucis. 

Aelin - unde era Ae/in... 

Marginile lumii deveneau tot mai întunecate, 
corpul ei implorând să cedeze mai degrabă decât 
să suporte durerea care-i reordona totul în viaţă. 

Lorcan se încordă ca şi când ar fi simţit uitarea 
care ameninţa. 

— Vindec-o, îi spuse el masculului cu ochi 
blânzi, iar apoi, continuăm... 

— Nu, spuse ea. Nu pentru asta, nu pentru 
ea... 

Ochii negri ai lui Lorcan erau inexpresivi când 
ea îi studie chipul. 


— Voiam să te însoțesc în Perranth, rosti încet 

Lorcan, apoi cobori scutul. 


Nu era o alegere grea. Şi nu îl înspăimânta. Nu 
la fel de mult ca rana mortală din braţul ei. 

Fenrys atinsese o arteră. Ea ar fi rămas fără 
sânge în câteva minute. 

Lorcan fusese născut din şi dăruit cu întuneric. 
Să se întoarcă în el nu era o sarcină dificilă. 

Dar să lase acea lumină strălucitoare şi 
minunată să se stingă înaintea lui... În oasele lui 
vechi şi amare, nu putea accepta asta. 

Ea fusese uitată - de tot şi de oricine. Şi totuşi 
sperase. Şi totuşi fusese bună cu el. 

Şi totuşi îi oferise un licăr de pace în timpul în 
care el o cunoscuse. 

Ea îi oferise un cămin. 

El ştia că Fenrys nu ar fi putut să se 
împotrivească ordinului de asasinare dat de 
Maeve. Ştia că Gavriel avea să se ţină de cuvânt şi 
să o vindece, dar că Fenrys nu putea lupta 
împotriva ordinului jurământului de sânge. 

El ştia că ticălosul urma să-şi regrete fapta. 
Ştia că lupul fusese îngrozit în clipa în care Elide 
sărise între ei. 

Lorcan renunţă la scutul său, rugându-se ca ea 
să nu urmărească începutul vărsării de sânge. Aşa 
cum fusese când el şi Fenrys se atacaseră cu 
ghearele şi colții. Ar fi rezistat împotriva 
războinicului. Dacă Gavriel nu s-ar fi alăturat din 
nou. 


Scutul dispăru, iar Gavriel fu imediat în 

genunchi, întinzându-şi mâinile late spre braţul ei. 
Durerea o paraliza, dar ea încercă să-i spună lui 
Lorcan să fugă, să ridice din nou scutul... 

Lorcan se ridică în picioare, ignorându-i 
rugămintea. 

El se întoarse spre Fenrys. Războinicul tremura 
de încordare, cu mâinile încleştate pe lângă corp, 
ca să nu-şi apuce vreuna din săbii. 

Elide încă suspina, încă îl implora. 

Trăsăturile încordate ale lui Fenrys erau 
brăzdate de regret. 

Lorcan îi zâmbi războinicului. 

Gestul îl scoase pe Fenrys din minţi. 

Santinela lui sări spre el, cu sabia scoasă, iar 
Lorcan şi-o ridică pe a lui, ştiind deja mişcarea pe 
care Fenrys plănuia să o folosească. El îl învățase 
cum să o facă. Şi ştia că Fenrys îşi cobora garda în 
partea stângă, doar pentru o clipă, expunându-şi 
gâtul... 

Fenrys ateriză în faţa lui, lovind jos şi ferindu- 
se spre dreapta. 

Lorcan îşi înclină sabia spre gâtul vulnerabil. 

Amândoi fură aruncaţi în spate de un vânt 
intens şi rece, rămas în urma luptei. 

Fenrys se ridică în picioare, cuprins de furia de 
sânge, dar vântul se tot izbi în el, ţinându-l la 
pământ. Lorcan se luptă împotriva lui, dar scutul 
pe care îl aruncase Whitethorn peste ei, puterea 
brută pe care o folosea acum ca să-i ţină ţintuiţi, 
era prea puternică de vreme ce magia lui era 
epuizată. 

Cizmele scârţâiră pe iarba arsă. Întins pe malul 


unui deluşor, Lorcan îşi ridică fruntea. Whitethorn, 

ai cărui ochi licăreau de furie, stătea între el şi 
Fenrys. 

Rowan îi studie pe Gavriel şi Elide care încă 
plângea, încă implora să se termine tot. Dar braţul 
ei... 

O zgărietură îi păta braţul alb ca luna, dar 
puterea de vindecare brută de pe câmpul de luptă 
a lui Gavriel umpluse golurile, carnea lipsă şi 
oasele rupte. Şi el trebuie să-şi fi folosit toată 
magia... 

Gavriel se legănă un pic. 

Vocea lui Whitethorn era aspră. 

— Asta se termină acum. Voi doi nu vă atingeţi 
de ei. Sunt sub protecţia lui Aelin Galathynius. 
Dacă îi răniţi, faptul va fi considerat act de război. 

Erau cuvinte vechi şi clare, singurul mod în 
care un ordin de sânge putea fi împiedicat. Nu 
anulat - ci doar întârziat puţin. Ca să le câştige 
timp. 

Fenrys gâfâi, dar uşurarea licări în ochii lui. 
Gavriel se încovoie uşor. 

Ochii negri ai lui Elide erau încă sticloşi de 
durere, pistruii de pe obraji contrastând cu albul 
nefiresc al pielii ei. 

Whitethorn le spuse lui Fenrys şi lui Gavriel: 

— Ne-am înţeles cu ce naiba se va întâmpla 
dacă depăşiţi limita? 

Spre şocul definitiv al lui Lorcan, ei îşi plecară 
capetele şi spuseră: 

— Da, prinţe! 

Rowan cobori scuturile, iar Lorcan se grăbi spre 
Elide, care se chinuia să se ridice, holbându-se la 


braţul ei aproape vindecat. Gavriel se retrase cu 

înţelepciune. Lorcan îi examină braţul, faţa, 
trebuind să o atingă, să o miroasă... 

El nu observă că paşii uşori din iarbă nu erau ai 
foştilor lui tovarăşi. 

Dar cunoştea vocea feminină care se auzi din 
spatele lui: 

— Ce naiba se întâmplă? 


Elide nu avea cuvinte să-i spună lui Lorcan ce 
simţise în momentul în care el coborâse scutul. Ce 
simţise când prinţul războinic tatuat şi cu păr 
argintiu oprise măcelul fatal. 

Dar ea rămase fără suflare când se uită peste 
umărul lat al lui Lorcan şi văzu femeia cu păr auriu 
mergând spre ei. 

Era tânără, şi totuşi chipul ei... Era un chip 
antic, precaut, viclean şi puternic. Frumos, cu piele 
bronzată şi ochi turcoaz, strălucitori. Ochi de 
turcoaz, cu un miez auriu în jurul pupilei. 

Ochi Ashryver. 

Aceiaşi ca ai bărbatului frumos şi blond care 
veni lângă ea cu un arc în mână şi cu trupul 
musculos încordat când evaluă dacă trebuia să 
verse sânge. 

Două feţe ale aceleiaşi monede aurii. 

Aelin. Aedion. 

Amândoi o ţintuiau cu privirea tipică familiei 
Ashryver. 

Aelin clipi şi chipul bronzat i se încreţi când 
întrebă: 

— Tu eşti Elide? 

Elide nu putu decât să dea aprobator cap. Încă 
aplecat pe jumătate deasupra ei, Lorcan era 
încordat ca un arc. 

Aelin se apropie, fără să-şi mute privirea de la 
chipul lui Elide. Tânără - părea atât de tânără în 
comparaţie cu femeia care se apropia. Aelin avea 
cicatrice peste tot pe mâini, pe gât, pe 
încheieturile mâinilor... unde fuseseră cătuşele. 

Se lăsă în genunchi la mai puţin de un pas 
distanţă, iar Elide se gândi că ar fi trebuit să facă o 
plecăciune până la pământ... 

— Semeni... atât de mult cu mama ta, spuse 
Aelin, cu vocea spartă. 

Aedion îngenunche tăcut şi-şi puse o mână lată 
pe umărul lui Aelin. 

Mama ei, care murise luptând pentru ca femeia 
asta să poată trăi... 

— Îmi pare rău, spuse Aelin cu umerii uşor 
plecaţi şi privirea în pământ când lacrimile îi 
alunecară pe obrajii roşii. Îmi pare rău. Câţi ani 
aşteptaseră acele cuvinte să fie rostite? 

Chiar dacă pe Elide o durea braţul, asta nu o 
opri să-i atingă mâna lui Aelin, încleştată în poală. 

Să atingă mâna bronzată, plină de cicatrice. 
Pielea caldă şi lipicioasă îi întâlni vârfurile 
degetelor. 

Real. Acest lucru era real - Ae/in era 
adevărată. 

Ca şi când Aelin şi-ar fi dat seama de acelaşi 
lucru, îşi ridică fruntea. Deschise gura, dar regina 
strânse din buzele-i care tremurau. 

Niciunul dintre cei adunaţi nu vorbi. 

Şi, în sfârşit, Aelin îi spuse lui Elide: 

— Ea a tras de timp pentru mine. 

Elide ştia la ce se referea regina. 

Lui Aelin începu să îi tremure mâna. 

— Datorită mamei tale sunt azi în viaţă, spuse 
regina cu o voce răguşită. 

— Ştiu, şopti Elide. 

— Mi-a cerut să-ţi spun... Ea inhală tremurând. 
Dar Aelin nu îşi luă ochii de la ea, în ciuda 
lacrimilor care-i tot curgeau prin praful de pe 
obraji. Mama ta mi-a zis să îţi spun că te iubeşte 
foarte mult. Au fost ultimele cuvinte pe care mi le- 
a spus. „Spune-i lui Elide că o iubesc foarte mult.” 

De mai bine de zece ani, Aelin fusese singura 
purtătoare a acelor ultime cuvinte. Vreme de zece 
ani, prin moarte, disperare şi război, Aelin le 
purtase prin regate. 

lar aici, la marginea lumii, ele se regăsiseră din 
nou. Aici, la marginea lumii, doar pentru o clipă, 
Elide simţi mâna caldă a mamei sale pe umăr. 

Când plânse, lacrimile îi înţepară ochii lui Elide. 
Apoi auzi iarba scârţâind în spatele lor. 

Ea văzu mai întâi părul alb şi, după aceea, 
ochii aurii. 

lar Elide suspină când Manon Cioc-negru 
apăru, schiţând un zâmbet. 

Când Manon Cioc-negru le văzu pe ea şi pe 
Aelin, îngenuncheate în iarbă, şopti un singur 
cuvânt. 

Speranță. 

Nu erau moarte. Niciuna din ele nu era moartă. 

— Braţul te... spuse Aedion răguşit. 

Aelin îl apucă uşor, inspectând tăietura 
superficială, noua piele roz care dezvăluia ce 

lipsise cu doar câteva clipe în urmă, apoi se răsuci 
pe genunchi, mârâind la războinicul-lup. 

Masculul cu păr auriu îşi feri privirea când 
regina se încruntă nemulțumită. 

— Nu a fost vina lui, reuşi să spună Elide. 

— Muşcătura sugerează contrariul, spuse sec 
Aelin, cu mânie în ochii turcoaz. 

— Îmi pare rău, spuse masculul, ori reginei, ori 
lui Elide - ea nu ştia. 

El îşi ridică privirea în care se citea ceva 
asemănător suferinţei spre Aelin. 

Aelin ignoră cuvintele. Bărbatul tresări, iar 
prinţul cu păr argintiu păru să îi arunce scurt o 
privire compătimitoare. 

Dar dacă nu Aelin dăduse ordinul să-l ucidă pe 
Lorcan... 

Aelin se adresă celuilalt mascul cu păr auriu 
din spatele lui Elide, celui care o vindecase - leului: 

— Presupun că Rowan ţi-a spus condiţiile. Dacă 
te atingi de ei, mori. Dacă respiri cum nu trebuie 
spre ei, eşti mort. 

Elide încercă să nu se crispeze la răutatea 
acelor cuvinte. Mai ales când Manon zâmbi cu o 
încântare vicleană. 

Aelin se încordă când vrăjitoarea veni în 
spatele-i expus, dar îi permise lui Manon să se 
aşeze în dreapta ei. Ca să o măsoare din priviri pe 
Elide cu ochii aurii. 

— Îmi pare bine că ne întâlnim, pui de 
vrăjitoare, îi spuse Manon şi se întoarse spre 
Lorcan în acelaşi timp cu Aelin. 

Aelin pufni. 

— N-arăţi prea bine. 

— Nici tu, se răsti Lorcan la ea. 

Rânjetul lui Aelin era îngrozitor. 

— Ai primit biletul meu, nu-i aşa? 

Aedion pusese mâna pe sabie... 

— Sabia din Orynth, spuse Elide deodată când 
observă măciulia din os şi semnele antice. Aelin şi 
Lorcan încetară să se atace. Sabia... tu... 

O dată, Vernon îşi bătuse joc de ea, când 
venise vorba de sabie, spunându-i că fusese luată 
de Regele Adarlanului şi topită. Arsă, împreună cu 
tronul din corn de cerb. 

Ochii turcoaz ai lui Aedion se îmblânziră. 

— Este intactă. Noi am supravieţuit. 

Cei trei supraviețuitori din regatul şi familiile 
lor. 

Dar Aelin îl măsura din nou din priviri pe 
Lorcan, furioasă şi rânjind din nou primejdios. Elide 
spuse încet: 

— Maiestate, am supravieţuit datorită lui. Ea 
arătă cu bărbia spre Manon. Şi datorită ei. Eu sunt 
aici datorită lor. 

Manon dădu din cap, îndreptându-şi atenţia 
spre buzunarul în care Elide ascunsese bucata de 
piatră, confirmarea pe care o căutase, de altfel, 
amintirea celei de-a treia părţi a triunghiului. 

— Sunt aici, spuse Elide când Aelin o ţintui cu 
ochii  descurajant de vii, datorită lui Kaltain 
Rompier. 

Ignoră nodul din gât când, cu degetele 
tremurânde, scoase bucăţica de pânză din 
buzunarul interior. Atingerea  ne/umească a 
acesteia îi pulsă în palmă. 


— Ea mi-a spus să-ţi dau asta. Să i-o dau 

Celaenei Sardothien, vreau să spun. Nu ştia că 
ele... că voi două sunteţi una şi aceeaşi persoană. 
A spus că este răsplata pentru... pentru mantia 
călduroasă pe care i-ai oferit-o într-o temniţă 
friguroasă. 

Ea nu se ruşină de lacrimile care cădeau, nu în 
onoarea a ceea ce făcuse femeia. Aelin studie 
bucata de material din palma tremurândă a lui 
Elide. 

— Cred că a păstrat-o ca pe un memento al 
bunătăţii, spuse răguşit Elide. Ei... ei au distrus-o şi 
au rănit-o, iar ea a murit singură în Morath. A murit 
singură, ca eu să nu... ca ei să nu poată... 

Niciunul dintre ei nu vorbi şi nici nu se mişcă. 
Ea nu-şi dădea seama dacă asta înrăutăţea 
situaţia. Dacă mâna cu care Lorcan îi atinsese 
spatele o făcea să plângă mai tare. 

Cuvintele se  rostogoliră de pe buzele 
tremurânde ale lui Elide: 

— A spus s-să-ţi aminteşti că ai promis s-să-i 
pedepseşti pe toţi. Şi a s-spus că poţi descuia orice 
uşă, dacă ai c-cheia. 

Aelin strânse din buze şi închise ochii. 

Un bărbat brunet şi chipeş se apropie. Era, 
poate, cu doar câţiva ani mai în vârstă decât ea, 
dar se mişca atât de grațios, încât fata se simţea 
mică şi neînsemnată în faţa lui. Ochii lui de safir, 
inteligenţi şi netulburaţi - şi trişti - o ţintuiră pe 
Elide. 

— Kaltain Rompier ţi-a salvat viaţa? Şi ţi-a dat 
aia? 

El o cunoştea - o cunoscuse. 


Manon Cioc-negru spuse cu o voce slabă şi 

amuzată: 

— Lady Elide Lochan din Perranth, ţi-l prezint 
pe Dorian Havilliard, Regele Adarlanului! 

Regele ridică din sprâncene către vrăjitoare. 

— M-maiestate, se bâlbâi ea, înclinându-şi 
capul. De fapt, ar fi trebuit să se ridice. Să nu mai 
zacă pe pământ ca un vierme. Dar încă ţinea 
crâmpeiul de pânză şi piatra. 

Aelin îi şterse faţa umedă cu mâneca, apoi se 
îndreptă. 

— Ştii ce ai cu tine, Elide? 

— D-da, Maiestate. 

Ochii de turcoaz, bântuiţi şi obosiţi, se ridicară 
spre ai ei. Apoi se îndreptară spre Lorcan. 

— De ce nu ai luat-o? Vocea era goală şi dură. 

Elide bănui că era norocoasă dacă nu fusese 
niciodată folosită asupra ei. 

Lorcan îi întâlni privirea fără să tresară. 

— Nu îmi aparţine. 

Aelin se uită acum între ei, văzând prea multe 
şi îi spuse lui Lorcan, cu un chip rece: 

— Mulţumesc pentru că mi-ai adus-o. 

Ceilalţi parcă se străduiau să nu pară prea 
şocaţi de acele cuvinte. 

Dar Aelin se întoarse spre Manon. 

— O revendic. Cu sau fără sânge de vrăjitoare 
în vene, este Lady din Perranth şi îm; aparține. 

Ochii aurii licăriră încântați de provocare. 

— Şi dacă o revendic eu pentru clanul Cioc- 
negru? 

— Cioc-negru - sau Crochan? spuse mieros 
Aelin. 


Elide clipi. Manon - şi pentru vrăjitoarele 
686 


Crochan? Ce căuta Aripa Conducătoare aici? Unde 
era Abraxos? 

— Ai grijă, Maiestate! zise vrăjitoarea. De 
vreme ce numai tăciunii ţi-au rămas din putere, va 
trebui să ne luptăm din nou după vechea modă. 

Rânjetul periculos reveni. 

— Ştii, speram la runda a doua. 

— Doamnelor! spuse printre dinţi prinţul cu păr 
argintiu. 

Amândouă se întoarseră, zâmbindu-i îngrozitor 
de nevinovat lui Rowan Whitethorn. Prinţul Fae, 
spre meritul lui, tresări doar după ce ele se uitară 
din nou în altă parte. 

Elide îşi dori să se fi putut ascunde în spatele 
lui Lorcan, când ambele femei îşi îndreptară încă o 
dată atenţia aproape feroce spre ea. Manon se 
întinse în faţă, înclinându-i mâna lui Elide spre locul 
în care aştepta Aelin. 

— Poftim, am terminat cu asta, spuse Manon. 

Aelin se crispă un pic, dar băgă în buzunar 
pânza cu cheia înăuntru. O umbră se ridică imediat 
din inima lui Elide, o prezenţă discretă, acum 
redusă la tăcere. 

— În picioare! îi ordonă Manon. Noi aveam 
ceva treabă. 

Ea întinse o mână ca să o ridice pe Elide, dar 
Lorcan interveni şi o făcu el însuşi. Nu-i eliberă 
braţul lui Elide, iar ea încercă să nu se sprijine în 
căldura lui. Încercă să nu pară că abia făcuse 
cunoştinţă cu regina ei, cu prietenii şi curtenii săi 
şi... cumva, îl consideră acum pe Lorcan cel mai 
neameninţător dintre toţi. 


Manon îi zâmbi superior lui Lorcan. 

— Masculule, revendicarea ta este în coada 
listei, zise ea şi îşi arătă dinţii din fier care-i făcură 
faţa frumoasă să pară înspăimântătoare. 

Lorcan nu îi dădu drumul. Manon vorbi într-un 
fel care, de obicei, aducea moartea: 

— Nu. O. Atinge. 

— Nu-mi dai tu ordine, vrăjitoareo! spuse 
Lorcan. Şi nu ai nimic de spus cu privire la ceea ce 
este între noi. 

Elide se încruntă la el. 

— Înrăutăţeşti lucrurile. 

— Nouă ne place să-i spunem „prostie 
teritorială”, mărturisi Aelin. Şi „ticălos Fae posesiv” 
se potriveşte la fel de bine. 

Prinţul Fae tuşi cu subînţeles în spatele ei. 

Regina se uită peste umăr, ridicând din 
sprâncene. 

— Uit vreun nume de alint? 

Ochii prinţului războinic străluciră, chiar dacă 
afişă o concentrare de prădător. 

— Cred că le-ai spus pe toate. 

Aelin îi făcu semn din ochi lui Lorcan. 

— Dacă o răneşti, îţi voi topi oasele! fu tot ce 
spuse ea şi plecă. 

Manon îşi dezgoli şi mai mult dinţii de fier şi 
mimă o plecăciune în faţa lui Lorcan, când merse 
în urma reginei. 

Aedion îl măsură din priviri pe Lorcan şi pufni. 

— Aelin face ce vrea, dar cred că m-ar lăsa să 
văd câte oase pot să-ţi rup înainte să ţi le topească 
ea. 

După aceea, le urmă şi el pe cele două femei. 


Una cu păr argintiu, una blondă. 

Elide aproape ţipă când leopardul-fantomă 
apăru de nicăieri, zvâcnind din mustăţi spre 
Lorcan, iar apoi se duse după femei, agitându-şi 
coada pufoasă. 

Apoi plecă şi regele, urmat de masculii Fae. 
Numai prinţul Rowan Whitethorn rămase acolo. El îi 
aruncă o privire lui Elide. 

Elide se smuci imediat din prinsoarea lui 
Lorcan. Aelin şi Aedion se opriseră în faţă, 
aşteptând-o. Schiţându-i un zâmbet binevoitor. 

Aşadar, Elide se îndreptară spre ei, spre 
curtenii ei, şi nu se uită înapoi. 


Rowan tăcuse în ultimele câteva minute, 
observând. 

Lorcan fusese dispus să moară pentru Elide. 
Fusese dispus să amâne să o caute pe Maeve ca 
Elide să trăiască. Şi, apoi, fusese destul de posesiv, 
încât să-l facă pe Rowan să se întrebe dacă tot 
timpul părea atât de ridicol în preajma lui Aelin. 

Acum singur, Rowan îl întrebă pe Lorcan: 

— Cum ne-ai găsit? 

El îi zâmbi tăios. 

— Un zeu întunecat m-a înghiontit în direcţia 
asta. Armata ilkenilor s-a ocupat de restul. 

Era acelaşi Lorcan pe care-l cunoştea de secole 
şi, totuşi... nu era el. O parte dură fusese slăbită - 
nu, a/inată. 

Lorcan se holbă spre sursa acelei alinări, dar 
maxilarul i se încleştă când îşi îndreptă atenţia 
spre locul în care Aelin merse lângă ea. 

— Puterea aia ar putea la fel de uşor să o 
distrugă, ştii. 

— Ştiu, recunoscu Rowan. Ceea ce făcuse ea în 
urmă cu câteva minute, puterea pe care o 
invocase şi o dezlănţuise... Fusese un cântec la 
auzul căruia magia lui explodase natural. 

Când rezistenţa ilkenilor cedase în cele din 
urmă în faţa focului, a gheții şi a vântului, Rowan 
nu reuşise să-şi înăbuşe dorinţa de a pătrunde în 
mijlocul arzător al puterii şi să o vadă strălucind în 
ea. 

La jumătatea drumului, îşi dăduse seama că nu 
era doar o simplă ispită. Il interesa femeia 
dinăuntru, care poate că avea nevoie de contactul 
fizic cu o altă fiinţă pentru a-şi reaminti că avea un 
trup şi de oamenii care o iubeau; şi acest lucru ar fi 
adus-o înapoi din starea de calm ucigaş, care îi 
doborâse atât de nemilos pe ilkeni din ceruri. 

Dar, apoi, flăcările dispăruseră, cadavrele 
inamicilor se transformaseră în gheaţă şi cenuşă, 
iar ea se uitase la el. Pe toţi zeii! Când îl privise, 
aproape căzuse în genunchi. 

Era regina, iubita şi prietena lui - şi mai mult 
de atât. Lui nu-i păsase că aveau spectatori. £/ 
trebuise să o atingă, să se asigure că ea era bine, 
să simtă femeia care putea face lucruri atât de 
măreţe şi de îngrozitoare şi în ochii căreia tot se 
zărea vitalitatea care-l chema. 

„Mă faci să vreau să trăiesc, Rowan.” 

El se întrebă dacă Elide Lochan îl făcuse cumva 
pe Lorcan să simtă acelaşi lucru. 

— Şi cum rămâne cu misiunea ta? îl întrebă pe 


Lorcan. 

Blândeţea părăsise trăsăturile sculptate în 
granit ale lui Lorcan. 

— Ce-ar fi să-mi spui ce cauţi în locul ăsta 
infect, şi apoi o să discutăm despre planurile mele. 

— Aelin poate să decidă ce să-ţi spun. 

— Ce câine cuminte! 

Rowan îi zâmbi indolent, dar se abţinu să facă 
vreun comentariu cu privire la femeia delicată şi 
brunetă care îl controla acum pe Lorcan. 


Capitolul 58 


Kaltain Rompier tocmai schimbase soarta 
războiului. 

Dorian nu se mai simţise niciodată atât de 
ruşinat de propria persoană. 

El ar fi trebuit să fie mai bun. Ar fi trebuit să 
vadă mai bine. Cu toţii ar fi trebuit. 

Gândurile îl ameţiră când Dorian rămase în 
spatele complexului templului pe jumătate 
inundat, urmărind în tăcere cum Aelin studia 
cufărul de pe altar, ca şi când ar fi fost un inamic. 

Regina era acum flancată de Lady Elide, Manon 
fiind de partea cealaltă a fetei brunete, iar 
Lysandra stătea întinsă în forma-i de leopard- 
fantomă la picioarele reginei. 

Puterea, doar din acel grup, era ameţitoare. lar 
Elide... În drumul înapoi spre ruine, Manon îi 
şoptise lui Aelin cum că Elide era păzită de 
Anneith. 

Păzită, aşa cum şi restul păreau să fie de alţi 
zei. 

Lorcan intră în ruine, cu Rowan lângă el. 

Fenrys, Gavriel şi Aedion se apropiară de ei, cu 
mâinile pe săbii, corpurile încă vibrându-le de 
încordare în timp ce-l ţineau sub observaţie pe 
Lorcan. Mai ales cele ale războinicilor lui Maeve. 

Ei formau un alt inel al puterii. 

Lorcan - Lorcan era binecuvântat de însuşi 
Hellas, îi spusese Rowan în călătoria cu barca spre 
Insulele Morţii. Hellas, zeul morţii. Care călătorise 
aici cu Anneith, consoarta lui. 

Lui Dorian i se ridică părul de pe braţe. 

Urmaşi - fiecare din ei atins de un alt zeu, 
fiecare din ei ghidat aici subtil şi în linişte. Nu era o 
coincidenţă. Nu putea fi. 

Manon îl observă stând la câţiva paşi distanţă, 
îi zări chipul atent şi se desprinse din cercul de 
femei care vorbeau încet, ca să vină lângă el. 

— Ce e? 

Dorian îşi încleştă maxilarul. 

— Chestia asta nu-mi miroase a bine. 

El aşteptă să fie contrazis, luat în râs, însă 
Manon îi spuse doar atât: 

— Explică-mi! 

El deschise gura, dar Aelin urcă pe platformă. 

Lacătul - Lacătul care ar fi ţinut cheile Wyrd, 
care i-ar fi permis lui Aelin să le pună din nou în 
poarta lor. Mulțumită lui Kaltain, mulţumită lui 
Elide, ei mai aveau nevoie doar de cea a lui 
Erawan, oriunde ar fi păstrat-o. Dar să pună mâna 
pe Lacăt... 

Rowan ajunse imediat lângă regină, când ea se 
uită în cufăr. 

Încet, ea la ei. La Manon. 


— Urcă aici! spuse regina cu o voce 

descurajant de calmă. 

Manon avu înţelepciunea să nu refuze. 

— Nu este locul sau momentul să-l explorezi, îi 
spuse Rowan reginei. O să-l luăm cu noi pe navă şi 
apoi o să mai vedem ce e de făcut. 

Aelin îi confirmă în şoaptă, albă la faţă. 

— Lacătul a fost vreodată aici? îi întrebă 
Manon. 

— Nu ştiu. Dorian nu o auzise pe Aelin rostind 
cuvintele, însă asta fu suficient să îl facă să urce 
treptele, apa picurând în urma lui când aruncă o 
privire înăuntru. 

Nu era niciun Lacăt. Nu aşa cum se 
aşteptaseră, nu cum i se promisese reginei şi nu 
cum fusese instruită să-l găsească. 

În cufărul din piatră era doar un singur obiect: 
o oglindă înrămată în fier, a cărei suprafaţă era 
aproape aurie din cauza vechimii, pătată şi 
acoperită de murdărie. Şi, de-a lungul marginii 
complicat sculptate, ascuns în colţul din dreapta 
sus... 

Semnul  Ochiului Elenei. Un simbol al 
vrăjitoarelor. 

— Ce naiba este asta? întrebă Aedion de pe 
treptele de dedesubt. 

Manon fu cea care îi răspunse, uitându-se 
chiorâş la chipul aspru al reginei: 

— Este oglinda unei vrăjitoare. 

— Ce? întrebă Aelin. 

Ceilalţi se apropiară. 

Manon bătu uşor, cu unghia, marginea de 
piatră a cufărului. 

— Când ai ucis-o pe Picioare-galbene, ţi-a dat 

ceva de înţeles în ceea ce priveşte motivul pentru 
care era aici, ţi-a spus ce voia de la tine sau de la 
fostul rege? 

Dorian încercă să-şi amintească, dar nu reuşi. 

— Nu, răspunse apoi. 

Aelin îi aruncă o privire întrebătoare, dar 
Dorian scutură din cap. 

— Tu ştii de ce a fost aici? o întrebă ea pe 
vrăjitoarea care dădu uşor din cap, ezitând un pic. 

Dorian se pregăti. 

— Vrăjitoarea Picioare-galbene a venit aici ca 
să-l întâlnească pe rege - să-i arate cum 
funcţionează oglinzile ei magice. 

— Le-am spart aproape pe toate, spuse Aelin, 
încrucişându-şi braţele. 

— Nu ai distrus decât nişte imitații şi trucuri 
ieftine. Adevăratele ei oglinzi de vrăjitoare... Pe 
acelea nu le poţi sparge. Cel puţin, nu cu uşurinţă. 

Pe Dorian îl îngrozea direcţia în care se 
îndrepta discuţia. 

— Ce poţi să faci cu ele? 

— Poţi să vezi viitorul, trecutul şi prezentul. 
Poţi să vorbeşti între oglinzi, dacă cineva are una 
la fel. Şi, apoi, mai sunt cele rare din argint - a 
căror făurire necesită ceva vital din partea cui le 
face. 

Vocea lui Manon se auzi mai încet. Dorian se 
întrebă dacă până şi printre vrăjitoarele Cioc-negru 
poveştile acestea fuseseră şoptite doar la focurile 
de tabără. 

— Celelalte oglinzi amplifică şi înmagazinează 
explozii de putere brută, ca să fie dezlănţuite în 


cazul în care oglinda este îndreptată spre ceva. 

— Sunt o armă, spuse Aedion, făcând-o pe 
Manon să dea din cap. 

Probabil că şi generalul pusese cap la cap 
toate informaţiile, deoarece întrebă înaintea lui 
Dorian: 

— Vrăjitoarea Picioare-galbene s-a întâlnit cu el 
pentru armele astea, nu-i aşa? 

Manon rămase tăcută destul de mult, încât el 
ştiu că Aelin voia să insiste. Insă Dorian o avertiză 
din priviri să tacă, iar ea îşi ţinu gura, la fel ca toţi 
ceilalţi. 

În cele din urmă, vrăjitoarea spuse: 

— Ei fac turnuri. lmense, dar care să poată fi 
cărate pe câmpul de luptă, acoperite de astfel de 
oglinzi, pentru ca Erawan să le folosească 
împreună cu puterile lui - ca să vă incinereze 
armatele din câteva lovituri. 

Aelin închise ochii. Rowan puse o mână pe 
umărul ei. 

— Asta este... una dintre oglinzile pe care vrea 
să le folosească? întrebă Dorian, gesticulând spre 
cufăr, spre oglinda dinăuntru. 

— Nu, spuse Manon, studiind oglinda 
vrăjitoarei din cufăr. Orice fel de oglindă ar fi asta, 
este... Nu ştiu pentru ce a fost făcută şi nici ce 
puteri are. Dar, cu siguranță, nu este Lacătul pe 
care îl cauţi. 

Aelin scoase Ochiul Elenei din buzunar, 
cântărindu-l în palmă şi oftă brusc pe nas. 

— Sunt gata să termin cu ziua de azi. 

Masculii Fae transportară oglinda între ei 
kilometri în şir. 

Rowan şi Aedion insistară ca Manon să le mai 
dea detalii despre turnurile vrăjitoarelor. Două erau 
deja construite, dar ea nu ştia câte altele se mai 
construiau. Acestea erau postate în trecătoarea 
Ferian şi, probabil, şi în alte părţi. Nu, nu ştia cum 
le transportau sau câte vrăjitoare erau la un turn. 

Aelin lăsă cuvintele să se ordoneze într-o parte 
profundă şi liniştită a ei. Avea să înţeleagă cum 
stătea treaba cu oglinda aia blestemată a doua zi, 
după ce ar fi dormit. 

Magia ei era epuizată. Pentru prima dată în 
ultimele zile, puţul de magie era inactiv acum. 

Putea să doarmă o săptămână. O lună. 

Fiecare pas prin mlaştină, înapoi spre locul în 
care i-ar fi aşteptat cele trei nave, era un efort. 
Lysandra se oferea deseori să se transforme într- 
un cal şi să o poarte, dar Aelin refuza. Şi creatura 
metamorfică era epuizată. Cu toţii erau. 

Ea voia să discute cu Elide, voia să o întrebe 
atât de multe lucruri despre anii în care fuseseră 
despărțite, dar... Epuizarea care o copleşise făcea 
aproape imposibilă discuţia. Ştia ce fel de somn o 
chema - somnul profund şi reconfortabil, pe care 
trupul i-l cerea după un consum prea mare de 
magie, după o lungă perioadă de înfrânare. 

Aşadar, Aelin nu prea vorbi cu Elide, lăsând-o 
pe Lady să se rezeme de Lorcan în graba lor spre 
coastă, cărând oglinda. 

Prea multe secrete - erau încă prea multe 
secrete în legătură cu Elena, Brannon şi războiul 


lor de demult. Existase Lacătul vreodată? Sau 

oglinda vrăjitoarei era Lacătul? Prea multe întrebări 
şi prea puţine răspunsuri. Avea să desluşească 
totul, odată întorşi în siguranţă, odată ce ar fi avut 
şansa să doarmă. 

De îndată ce... şi toate celelalte lucruri s-ar fi 
aşezat. Aşadar, ei merseră cu greu prin mlaştină, 
fără odihnă. 

Lysandra fu cea care, cu simţurile de leopard, 
detectă la un kilometru distanţă de plaja cu nisip 
alb şi de marea calmă şi gri de dincolo un zid de 
dune de nisip înverzite, care blocau câmpul vizual 
din faţă. 

Toţi îşi scoaseră armele când urcară pe dune, 
nisipul alunecându-le de sub picioare. Rowan nu se 
transformă - singura dovadă a extenuării pe care o 
arătase. El ajunse primul pe deal şi-şi scoase sabia 
de pe spate. 

Respiratul o făcu pe Aelin să simtă arsuri în gât 
când se opri lângă el, Gavriel şi Fenrys aşezând 
uşor oglinda în cealaltă parte a ei. 

Pentru că o sută de pânze gri se vedeau 
înainte, înconjurându-le nava. 

Acestea se împrăştiau spre orizontul vestic, 
într-o linişte deplină, cu excepţia oamenilor pe care 
abia îi puteau zări la bord. Nave din vest... din 
Golful din Oro. 

Flota lui Melisande. 

Şi, pe plajă, îi aşteptau... o armată de douăzeci 
de războinici, conduşi de o femeie cu mantie gri. 
Lysandra îşi scoase ghearele când mârâi încet. 

Lorcan o împinse pe Elide în spatele lui. 

— Ne retragem spre mlaştini, îi spuse el lui 
Rowan, care evaluă împietrit grupul de pe plajă şi 

flota care se ivea. Putem să scăpăm de ei. 

Aelin îşi băgă mâinile în buzunare. 

— Nu au să ne atace. 

— Presupui asta bazându-te pe anii întregi de 
experienţă în război? întrebă Lorcan zeflemitor. 

— Ai grijă! mârâi Rowan. 

— E absurd, spuse Lorcan, răsucindu-se, ca şi 
când ar fi vrut să o ia pe Elide, care era palidă la 
faţă, lângă el. Rezervele noastre sunt epuizate... 

Un zid de foc subţire ca hârtia îl împiedică pe 
Lorcan să o arunce pe Elide peste umăr. Cam cât 
reuşi Aelin să invoce. 

Manon, cu unghiile ei de fier, păşi în faţa lui 
când mormăi: 

— Nu o duci nicăieri pe Elide. Nici acum şi nici 
altă dată. 

Lorcan se îndreptă. Şi, înainte să poată strica 
totul cu cearta lor, Elide îi atinse braţul lui Lorcan, 
care ţinea sabia, cu o mână delicată. 

— Este alegerea mea, Manon. 

Manon doar se uită la mâna de pe braţul lui 
Lorcan. 

— Vom discuta mai târziu despre asta. 

Într-adevăr. Aelin îl măsură din priviri pe 
Lorcan şi făcu semn din bărbie. 

— Du-te şi fii supărat în altă parte! 

De pe plajă, însoţită de soldaţii săi, femeia cu 
mantie se îndrepta în direcţia lor. 

— Chestia asta nu s-a terminat, mormăi 
Lorcan. 

Aelin schiţă un zâmbet. 

— Crezi că nu ştiu? 

Însă Lorcan merse spre Rowan, puterea 

întunecată licărindu-i şi unduindu-se pe valuri ca 
un tunet tăcut, şi adoptă o poziţie defensivă. 

Aelin se uită la prinţul ei cu chip de piatră, apoi 
la Aedion, care-şi ţinea sabia şi scutul înclinate şi 
pregătite, şi la ceilalţi. 

— Să mergem să-i salutăm. 

Rowan tresări. 

— Aelin... 

Dar ea deja cobora duna, străduindu-se să nu 
alunece pe nisipul instabil, să-şi ţină fruntea sus. 
Ceilalţi, care veneau din urmă, erau încordaţi ca 
nişte arcuri, dar respirau normal - pregătiţi pentru 
orice. 

Soldaţii în armuri grele şi uzate, de culoare gri, 
cu feţe dure şi cu cicatrice, îi măsurară din priviri 
când atinseră nisipul. Fenrys mârâi la unul dintre 
ei, iar bărbatul îşi feri privirea. 

Însă femeia cu mantie îşi dădu jos gluga în 
timp ce se apropie cu o graţie de felină, oprindu-se 
la aproximativ trei metri distanţă. 

Aelin ştia tot despre ea. 

Ştia că acum avea douăzeci de ani. Ştia că acel 
roşu ca vinul era culoarea naturală a părului de 
lungime medie. Ştia că ochii căprui-roşiatici erau 
singurii pe care îi văzuse în orice tărâm, în orice 
aventură. Ştia că blazonul familiei sale era capul 
de lup de pe măciulia sabiei puternice de la şold. li 
cunoştea pistruii, buzele pline şi surâzătoare şi 
braţele  înşelător de subţiri, care-i ascunseră 
muşchii tari ca piatra, când şi le încrucişă. 

Ansel din Briarcliff, Regina Pustiurilor, schiţă un 
rânjet când întrebă tărăgănat: 

— Aelin, cine ţi-a permis să-mi foloseşti numele 

în luptele din groapă? 

— Eu mi-am acordat permisiunea să-ţi folosesc 
numele cum vreau, Ansel, în ziua în care ţi-am 
cruțat viaţa în loc să ţi-o curm, ca unei laşe. 

Zâmbetul încrezut i se întinse şi mai mult pe 
buze. 

— Bună, ticăloaso, spuse mieros Ansel. 

— Bună, trădătoareo, îi răspunse la fel Aelin, 
studiind flota care se întindea în faţa lor. Se pare 
că ai ajuns la timp, în cele din urmă. 


Capitolul 59 


Aelin simţi şocul total al tovarăşilor ei când 
Ansel făcu teatral o plecăciune, gesticulând spre 
navele din faţa lor, şi spuse: 

— Aşa cum mi-ai cerut: flota ta. 

Aelin pufni. 

— Se pare că soldaţii tăi au prins şi zile mai 
bune. 

— O, mereu arată aşa! Am încercat din 
răsputeri să îi fac să se intereseze mai mult de 
înfăţişarea şi de frumuseţea lor interioară, dar... ştii 
cum sunt bărbaţii. 

Aelin  chicoti, chiar dacă simţi că şocul 
tovarăşilor ei se transformă în ceva fierbinte. 

Manon înaintă, briza mării suflându-i şuviţele 
albe peste faţă, şi îi spuse lui Aelin: 

— Flota lui Melisande se pleacă Morathului. La 
fel de bine ai putea să semnezi o alianţă cu 
Erawan, dacă ai să lucrezi cu această... persoană. 

Ansel păli când văzu dinţii şi unghiile de fier. 
lar Aelin îşi aminti povestea pe care i-o şoptise 

cândva asasina transformată în regină, pe 
nisipurile bătute de vânt ale deşertului şi sub 
covorul de stele. O prietenă din copilărie - mâncată 
de vie de o vrăjitoare Dinţi-de-fier. 

Pe de altă parte, după măcelul familiei ei, 
Ansel fusese cruţată când intrase în tabăra 
vrăjitoarei Dinţi-de-fier. 

— Ea nu este din Melisande, îi spuse Aelin lui 
Manon. Pustiurile sunt aliaţii Terrasenului. 

Aedion tresări, studiind acum navele şi femeia 
din faţa lor. 

Manon Cioc-negru spuse cu o voce ca moartea: 

— Cine este ea ca să vorbească despre 
Pustiuri? 

O, pe toţi zeii! Aelin îşi impuse să afişeze lipsă 
de respect şi gesticulă între cele două femei. 

— Manon Cioc-negru, Moştenitoarea Clanului 
vrăjitoarelor Cioc-negru şi, acum, ultima Regină 
Crochan... ţi-o prezint pe Ansel din Briarcliff, 
asasina şi Regina Pustiurilor Vestice. 


Vuietul îi umplu mintea lui Manon când ei 
vâsliră înapoi spre nava lor, întrerupţi numai de 
pleoscăitul vâslelor în valurile calme. 

Avea să o ucidă pe ticăloasa roşcată. Lent. 

Ei rămaseră în tăcere până ce ajunseră şi 
urcară la bordul navei înalte. 

Nici urmă de Abraxos. 

Manon scrută cerul, flota, marea. Nici urmă de 
solzi. 


Furia din stomac i se transformă în altceva, în 

ceva mai rău, iar ea făcu un pas spre căpitanul 
roşu la faţă, ca să ceară răspunsuri. 

Dar Aelin îi tăie nonşalant calea, aruncându-i 
un zâmbet de viperă când privi între Manon şi 
femeia roşcată, care se rezema acum de stâlpul 
scării. 

— Voi două ar trebui să discutaţi mai târziu. 

Manon o ocoli rapid. 

— Ansel din Briarcliff nu vorbeşte în numele 
Pustiurilor. 

Unde era Abraxos... 

— Dar tu o faci? 

lar Manon trebui să se întrebe dacă ea 
cumva... se încurcase în planurile urzite de regină. 
Mai ales când Manon se trezi din nou forţată să se 
oprească, să se întoarcă spre regina care rânjea 
superior şi să spună: 

— Da, vorbesc. 


Până şi Rowan clipi la tonul lui Manon Cioc- 
negru - la vocea care nu era a unei vrăjitoare, a 
unei războinice sau a unui predator, ci unei regine. 

A ultimei Regine Crochan. 

Rowan evaluă lupta posibil explozivă dintre 
Ansel din Briarcliff şi Manon Cioc-negru. 

El îşi aminti tot ce îi spusese Aelin despre Ansel 
- despre trădarea din timpul antrenamentului celor 
două femei în deşert, despre lupta până la moarte, 
care o făcuse pe Aelin să o cruţe pe femeia 
roşcată. Era o datorie de viaţă, pe care Aelin îi 


ceruse să i-o plătească. 

Ansel, cu o aroganță care explica pe deplin de 
ce ea şi Aelin se împrieteniseră rapid, îi spuse 
tărăgănat lui Manon din locul în care se căţărase 
pe treptele punţii pupei: 

— Ei bine, din câte ştiu, nici vrăjitoarele 
Crochan şi nici cele Dinţi-de-fier nu s-au deranjat 
să aibă grijă de Pustiuri. Presupun că, de vreme ce 
sunt cea care i-a hrănit şi apărat pe oamenii 
Pustiurilor în ultimii doi ani, pot să vorbesc în 
numele lor. Şi să decid pe cine ajutăm şi cum să o 
facem. Ansel rânji cu superioritate către Aelin. 
Vrăjitoarea se holba la gâtul ei, ca şi când ar fi vrut 
să-l sfâşie cu dinţii ei de fier. Noi suntem vecine, la 
urma urmelor. N-aş fi o bună vecină, dacă nu aş da 
o mână de ajutor. 

— Explică-mi, spuse ferm  Aedion, inima 
bătându-i destul de puternic, încât Rowan să o 
audă. 

Era primul cuvânt pe care îl rostise generalul 
de când Ansel îşi scosese gluga. De când mica 
surpriză a lui Aelin îi aşteptase pe plajă. 

Ansel îşi înclină capul, iar Rowan îşi dădu 
seama că nuanţa părului mătăsos, care strălucea 
în lumină, era cea a celui mai bogat vin roşu. 
Intocmai cum i-l descrisese Aelin odată. 

— Ei bine, acum câteva luni, îmi vedeam de 
treabă în Pustiuri, când am primit din senin un 
mesaj de la Aelin. Din Rifthold, mi-a trimis un 
mesaj clar şi răspicat. Lupte în groapă. Ea chicoti, 
scuturând din cap. Şi mi-am dat seama că trebuie 
să mă pregătesc. Să-mi mut armata la poalele 
munţilor Anascaul. 


Aedion respiră sacadat. Numai secolele de 

antrenament îl împiedicau pe Rowan să respire la 
fel. Cei din grupul său rămaseră neclintiţi în 
spatele tuturor, pe poziţiile pe care le luaseră de 
sute de ori de-a lungul secolelor. Gata de măcel - 
sau să scape cu viaţă, luptând. 

Ansel afişă un rânjet victorios. 

— Jumătate dintre soldaţi se îndreptară într- 
acolo, gata să se alăture Terrasenului, patria 
prietenei mele, Celaena Sardothien, care nu a uitat 
asta, nici măcar când era în Deşertul Roşu; şi care 
nu a încetat să privească spre nord în toate nopţile 
în care vedeam stelele. Salvarea regatului pe care 
nu l-a uitat era cel mai important dar pe care 
puteam să i-l ofer, ca să o răsplătesc. Şi asta 
înainte să primesc scrisoarea ei de acum câteva 
luni, în care mi-a spus cine este şi că o să mă 
spintece dacă nu am să-i susţin cauza. Eram deja 
pe drum cu armata mea, dar... apoi a sosit 
următoarea scrisoare, prin care mi-a transmis să 
mă duc în Golful din Oro. Să o întâlnesc acolo şi să 
urmez nişte instrucţiuni exacte. 

Aedion întoarse repede capul spre Aelin, apa 
sărată a valurilor strălucindu-i încă pe faţa 
bronzată. 

— Depeşele din Ilium... 

Aelin flutură leneş o mână spre Ansel. 

— Lasă femeia să termine. 

Ansel se îndreptă spre Aelin şi o luă de braţ. Ea 
rânji ca o diavoliţă. 

— Presupun că ştiţi cât de autoritară este 
Majestatea Sa. Dar i-am urmat instrucţiunile. Mi- 
am adus cealaltă jumătate a armatei când m-am 


îndreptat spre sud, am traversat Colţii Albi şi am 

ajuns în Melisande. Regina de acolo a presupus că 
am sosit ca să-i oferim ajutor. Ne-a lăsat să intrăm 
pe porţile principale. 

Rowan îşi ţinu respiraţia. 

Ansel fluieră ascuţit, iar pe nava cea mai 
apropiată, caii se auziră nechezând şi bătând din 
copite. 

Şi, apoi, un cal Asterion ieşi din grajduri. 

Calul era întruparea unei furtuni. 

Rowan nu-şi amintea ultima dată când o 
văzuse pe Aelin radiind de încântare când şopti: 

— Kasida. 

— Ştii că îmi cam place să jefuiesc? continuă 
Ansel. Cu trupele din Melisande împrăştiate spre 
Morath, a fost nevoită să cedeze. Deşi s-a înfuriat 
când a văzut că iau calul şi situaţia s-a înrăutățit 
când am scos-o din temniţă ca să-i dezvălui că 
steagul Terrasenului flutură alături de lupul meu la 
ea acasă. 

— Ce? spuse Aedion fără să gândească. 

Aelin şi Ansel se întoarseră spre ei, cu 
sprâncenele ridicate. Dorian făcu un pas înainte, 
clătinându-se la cuvintele lui Ansel, iar Regina 
Pustiurilor îi aruncă o privire care spunea că i-ar fi 
făcut plăcere să-/ devoreze. 

Ansel gesticulă larg cu un braţ către navele din 
jurul lor. 

— Flota din Melisande este acum flota noastră, 
iar capitala ne aparţine. Ea făcu semn din bărbie 
spre Aelin. Cu plăcere! 

Manon Cioc-negru izbucni în râs. 

Aedion nu ştia pe cine să fie mai furios: pe 
Aelin, pentru că nu-i spusese despre Ansel din 
Briarcliff şi nenorocita de armată căreia îi ordonase 
să prade ţinutul Melisande şi să îi cucerească flota 
sau pe el însuşi, pentru că nu avusese încredere în 
ea. Pentru că întrebase unde erau aliaţii lor, pentru 
tot ce insinuase în momentele dinaintea atacului 
ilkenilor. Ea îi acceptase, pur şi simplu, 
comportamentul. 

În vreme ce toţi cei adunaţi pe puntea 
principală se gândeau la vorbele lui Ansel, 
verişoara lui spuse încet: 

— Melisande a vrut să asiste Morathul în 
despărţirea Nordului de Sud. Nu i-am luat oraşul 
pentru glorie sau cucerire, dar nu am să permit să 
intervină nimic între mine şi înfrângerea 
Morathului. Melisande o să înţeleagă acum clar 
costul alianţei cu Erawan. 

El încercă să nu se enerveze. Era prinţul ei 
general. Rowan era consortul ei - sau ceva 
asemănător. Şi, cu toate acestea, ea nu le 
împărtăşise lucrul acesta. El nici măcar nu se 
gândise la Pustiuri ca la un aliat. Poate că asta era 
cauza. l-ar fi spus să nu se deranjeze. 

Aedion îi zise lui Ansel: 

— Probabil ca Melisande i-a anunţat deja pe cei 
din Morath. Fără îndoială că armatele lor se 
grăbesc să se întoarcă în capitală. Spune-le 
oamenilor care ţi-au rămas să traverseze Colţii. 
Putem conduce flota de acolo. 

Ansel se uită la Aelin, care dădu afirmativ din 
cap. Apoi Regina Pustiurilor îl întrebă: 

— Şi după aceea o să mărşăluim în nord, spre 
Terrasen, şi o să traversăm trecătorile din munţii 
Anascaul? 

Aedion îi confirmă dând doar o dată din cap, 
gândindu-se deja unde urma să-şi posteze oamenii 
şi cui din legiunea Bane avea să-i încredinţeze 
comanda. Fără să-i vadă pe oamenii lui Ansel 
luptând... Aedion începu să se îndrepte spre scările 
punţii pupei, fără să se deranjeze să aştepte 
permisiunea. 

Dar Aelin îl opri, dregându-şi vocea: 

— Mâine-dimineaţă, înainte să plece, să 
vorbeşti cu Ansel despre locul în care să-şi aducă 
armata, după ce şi-o reîntregeşte. 

El abia dacă dădu din cap şi continuă să urce 
treptele, ignorând privirea îngrijorată a tatălui său 
când plecă. Ceilalţi se despărţiră în cele din urmă, 
iar lui Aedion nu-i păsa unde plecau, ci doar că 
avea câteva minute de intimitate. 

Se rezemă de balustradă, uitându-se în valurile 
care loveau carena navei, încercând să nu-i 
observe pe oamenii de pe navele din jur, care-i 
măsurau din priviri pe el şi pe tovarăşii lui. 

De la distanţă, auzi câteva din şoaptele lor. 
„Lupul Nordului, Generalul Ashryver.” Unii începură 
să spună poveşti - multe dintre ele, nişte minciuni 
sfruntate, doar câteva fiind destul de aproape de 
adevăr. Aedion lăsă sunetul valurilor să le înece. 

Îi simţi mirosul mereu altul şi ceva din pieptul 
lui se relaxă. Se relaxă un pic mai mult la vederea 
braţelor ei subţiri şi aurii, când ea şi le sprijini de 
balustradă, lângă ale lui. 


Lysandra privi peste umăr spre locul în care 

vrăjitoarea şi Elide - pe toţi zeii, Elide! - plecaseră 
să se aşeze lângă catargul provei, vorbind încet. 
Probabil că-şi povesteau aventurile, de când se 
despărţiseră. 

Flota nu avea să navigheze până dimineaţă, îl 
auzise el pe căpitan spunând. Se îndoia că asta 
avea vreo legătură cu Aelin, care voia să vadă 
dacă balaurul Aripei Conducătoare s-ar fi întors. 

— Nu ar trebui să zăbovim, spuse Aedion, 
scrutând acum orizontul nordic. Ilkenii veniseră 
dintr-acolo şi, dacă îi găsiseră atât de uşor, chiar 
dacă acum erau înconjurați de o flotă... Avem două 
chei şi Lacătul - sau ce naiba este oglinda aia. 
Fluxul este în avantajul nostru. Ar trebui să 
plecăm. 

Lysandra îi aruncă o privire tăioasă. 

— Du-te şi discută cu Aelin! 

Aedion o studie din cap până în picioare. 

— Ce te preocupă? 

Ea fusese distantă în ultimele câteva zile. Dar 
acum, văzu cum îşi puse masca de curtezană când 
păru să le impună ochilor să strălucească, iar gurii 
încordate să se relaxeze. 

— Nimic. Pur şi simplu sunt obosită. 

Ceva din felul în care ea privea marea îl puse 
pe gânduri. 

Aedion spuse precaut: 

— Ne-am luptat pe tot continentul. Chiar şi 
după zece ani, luptele tot mă epuizează. Îmi 
obosesc trupul şi inima. 

Lysandra îşi trecu un deget pe lemnul neted al 
balustradei. 


— Credeam... Totul părea o mare aventură. 

Chiar şi atunci când pericolul era atât de îngrozitor, 
tot era ceva nou, iar eu nu mai eram prinsă-n 
rochii şi-n dormitoare. Dar, după ziua din Golful 
Craniului, nu a mai fost aşa. A început să se 
transforme în... luptă pentru supravieţuire. Şi unii 
dintre noi s-ar putea să nu supravieţuiască. Gura îi 
tremură uşor. Nu am avut niciodată prieteni - nu 
aşa cum am acum. Şi astăzi, pe plajă, când am 
văzut flota şi m-am gândit că îi aparţine inamicului 
nostru... Pentru o clipă, mi-am dorit să nu vă fi 
întâlnit. Pentru că gândul că oricare dintre voi... Ea 
inspiră. Cum reuşeşti? Cum ai învăţat să păşeşti pe 
câmpul de luptă cu legiunea Bane şi să nu laşi 
groaza că nu toţi veţi putea scăpa cu viaţă să te 
distrugă? 

Aedion ascultă fiecare cuvânt, evaluă fiecare 
respiraţie tremurată şi îi vorbi deschis: 

— Tot ce poţi să faci este să o înfrunţi. El îşi 
dori ca ea să nu fi fost nevoită să se gândească la 
astfel de lucruri, să nu o apese o astfel de povară. 
Frica de a pierde... poate să te distrugă la fel de 
mult ca pierderea în sine. 

În cele din urmă, Lysandra îi întâlni privirea. 
Tristeţea din ochii ei verzi îl lovi ca un pumn în 
stomac. Făcu un efort să nu întindă mâna spre ea. 

— Cred că amândoi o să fim nevoiţi să ne 
aducem aminte de asta pe viitor, spuse ea. 

El dădu din cap, oftând pe nas. 

— Şi să ne amintim să ne bucurăm de timpul 
pe care îl avem. Probabil că ea îşi dăduse seama 
de asta de atâtea ori ca și el. 

Gâtul subţire şi minunat i se mişcă atunci când 
înghiţi, iar ea îi aruncă o privire piezişă printre 

genele plecate. 

— Să ştii că asta - orice ar fi - îmi face plăcere. 

Inima îi bătu cu putere. Aedion se gândi dacă 
să fie sau nu subtil şi să-şi acorde trei secunde ca 
să decidă. În final, apelă la metoda lui obişnuită, 
care îl ajutase şi pe câmpurile de luptă, şi în afara 
lor: un atac direct şi suficient de arogant ca să-şi 
surprindă oponenții. 

— Orice ar fi chestia asta dintre noi? spuse el 
cu o jumătate de zâmbet. 

Lysandra deveni chiar defensivă şi ridică mâna. 

— Ştiu că trecutul meu nu este... interesant. 

— Am să te opresc acum, spuse Aedion, 
îndrăznind să se apropie un pas. Şi am să-ţi spun 
că nimic nu este neinteresant în ceea ce te 
priveşte. Nimic. Am fost cu mulţi oameni. Cu femei, 
cu bărbaţi... am încercat tot. 

Ea ridică din sprâncene. Aedion dădu din 
umeri. 

— Mă simt bine cu ambele sexe, în funcţie de 
starea mea de spirit şi de persoană. Unul dintre 
foştii iubiţi încă-i era unul dintre prietenii cei mai 
apropiaţi - şi cel mai priceput comandant din 
legiunea Bane. Atracția este atracţie. El îşi adună 
curajul. Şi ştiu suficiente despre asta încât să 
înţeleg ceea ce noi doi... 

Ceva se întunecă în privirea ei, iar el rămase 
fără cuvinte. Prea curând. Era prea curând pentru 
o discuţie de genul acesta. 

— Putem să ne dăm seama de cum stau 
lucrurile. Nu trebuie decât să fim sinceri unul cu 
celălalt. 


Într-adevăr, sinceritatea era singurul lucru pe 

care voia să-l ceară. De la un prieten, nu s-ar fi 
aşteptat la mai mult. 

Un mic zâmbet dansă pe buzele ei. 

— Da, şopti ea. Hai să-ncepem de acolo. 

El îndrăzni să se mai apropie un pas, fără să-i 
pese de cine îi urmărea de pe punte, de pe 
tachelaj sau de pe navele din jurul lor. Culoarea 
înflori în obrajii frumoşi şi pentru el fu un efort să 
nu-i atingă cu un deget, apoi cu buzele. Să îi guste 
pielea. 

Însă nu avea să se grăbească, ci să se bucure 
de fiecare clipă, aşa cum îi spusese şi ei să facă. 

Deoarece asta urma să fie ultima lui 
vânătoare. Nu intenţiona să risipească fiecare 
moment glorios din prima. Să risipească vreun 
moment pe care i-l oferise soarta şi din tot ce voia 
să-i arate ei. 

Toate râurile, pădurea şi marea din Terrasen. 
Voia să o vadă pe Lysandra râzând la balurile de 
toamnă; să împletească panglici în jurul pomilor de 
arminden primăvara şi să asculte, cu ochi mari, 
vechile poveşti de război şi cu fantome în faţa 
focurilor aprinse, în palatele din munţi. Totul. l-ar fi 
arătat totul. Şi-ar fi păşit pe câmpul de luptă de 
nenumărate ori, ca să se asigure de asta. 

Aşadar, Aedion îi zâmbi Lysandrei şi îi atinse 
uşor mâna. 

— Mă bucur că, pentru prima dată, suntem de 
acord. 


Capitolul 60 


Aelin şi Ansel ciocniră sticlele de vin peste 

masa lungă şi zgâriată din bucătăria de pe vas şi 
băură cu nesaţ. 

În zori, ei trebuiau să navigheze spre nord, 
înapoi în Terrasen. 

Aelin îşi rezemă antebraţele de masa 
alunecoasă. 

— Un toast pentru intrările dramatice. 

Lysandra, ghemuită pe bancă în forma-i de 
leopard-fantomă, cu capul în poala lui Aelin, scoase 
un sunet ca un râs de felină. Ansel clipi uimită. 

— Aşadar, ce urmează acum? 

— Ar fi frumos, mormăi Aedion din capătul 
mesei, de unde el şi Rowan se încruntau la ele, să 
fim incluşi în măcar unul dintre planuri, Aelin. 

— Dar faceţi nişte feţe atât de grozave când vi 
le dezvălui! spuse Aelin. 

El şi Rowan mârâiră. O, ea ştia că ei erau 
supăraţi. Atât de supăraţi că nu le spusese despre 
Ansel. Dar gândul de a-i fi dezamăgit, de a fi 
eşuat... Intenţionase să facă asta de una singură. 

Aparent, Rowan îşi stăpâni suficient supărarea, 
cât să o întrebe pe Ansel: 

— În Melisande nu erau ilkeni sau Valgi? 

— Sugerezi că, dacă ar fi fost, armatele mele 
nu sunt atât de bune, încât să cucerească oraşul? 

Ansel bău din vinul ei, iar amuzamentul îi 
dansă în privire. Dorian stătea la masă între Fenrys 
şi Gavriel, toţi trei găsind de cuviinţă să tacă. 
Lorcan şi Elide erau pe punte - undeva. 

— Nu, prinţe, continuă Ansel. Am întrebat-o pe 
regina din Melisande ce-i cu absenţa ororilor create 
în Morath şi, după ceva muncă de convingere, m-a 
informat că, prin nişte şiretlicuri şi intrigi, a reuşit 

să-l ţină pe Erawan departe de ea. Şi de soldaţii ei. 

Aelin se îndreptă uşor, dorindu-şi să fi avut mai 
mult vin decât sfertul care-i mai rămăsese în sticlă, 
atunci când Ansel adăugă: 

— După terminarea războiului, Melisande nu va 
avea cum să se scuze că e la mâna lui Erawan sau 
a Valgilor. Tot ce a făcut regina şi armata ei - 
alegerea de a se alia el - a fost o opţiune umană. 
Ea aruncă o privire cu subînţeles spre cea mai 
întunecată parte a bucătăriei, unde Manon Cioc- 
negru stătea singură. Cel puţin Melisande o să 
simpatizeze cu clanul Dinţi-de-fier. 

În lumina slabă, dinţii de fier ai lui Manon 
licăriră. Părea că balaurul ei nu fusese reperat sau 
auzit de când plecase. lar ea şi Elide discutaseră 
mai mult de o oră pe punte în după amiaza asta. 

Aelin hotărî să le facă tuturor o favoare şi 
interveni: 

— Am nevoie de mai mulţi oameni, Ansel. Şi nu 
pot să fiu în mai multe locuri, în acelaşi timp. 

Acum, toţi erau atenţi. 

Ansel lăsă jos sticla. 

— Vrei să-ţi mai adun încă o armată? 

— Vreau să le găseşti pe vrăjitoarele Crochan 
dispărute pentru mine. 

Manon se îndreptă brusc. 

— Ce? 

Aelin zgârie un semn de pe masă. 

— Ele se ascund, dar încă sunt acolo, dacă 
vrăjitoarele din clanul Dinţi-de-fier le vânează. 
Posibil într-un număr destul de mare. Promite-le că 
ai să împărţi Pustiurile cu ele. Tu controlezi 


Briarcliff şi jumătate de coastă. Dă-le lor insula şi 

Sudul! 

Manon se apropie, cu o privire ucigătoare. 

— Nu ai dreptul să promiţi asemenea lucruri. 

Rowan şi Aedion îşi apucară rapid săbiile, dar 
Lysandra deschise un ochi somnoros, întinse o 
mână pe bancă şi-şi dezvălui ghearele ascuţite ca 
nişte ace, acum între tibiile lui Manon şi Aelin. 

Aelin îi spuse lui Manon: 

— Nu poţi păstra pământul, din cauza 
blestemului. Ansel l-a câştigat, cu sânge şi pierderi 
şi datorită inteligenţei. 

— Este patria mea, patria poporului meu... 

— Asta a fost preţul cerut, nu-i aşa? Clanul 
Dinţi-de-fier îşi primeşte pământul, probabil în 
schimbul promisiunii lui Erawan de a rupe 
blestemul. Aelin pufni la ochii mari ai lui Manon. O 
- Anticele nu ţi-au spus asta, nu-i aşa? Păcat. Asta 
au aflat spionii lui Ansel. Ea o măsură din priviri pe 
Aripa Conducătoare. Dacă tu şi vrăjitoarele tale o 
să vă dovediţi mai bune decât Matroanele voastre, 
o să aveţi şi voi un loc în ţinut. 

Manon se întoarse la locul ei şi se încruntă la 
micul cuptor din bucătărie, ca şi când ar fi putut 
să-l îngheţe. 

— Ce sensibile sunt vrăjitoarele astea! şopti 
Ansel. 

Aelin strânse din buze, dar Lysandra râse din 
nou. Manon îşi lovi unghiile unele de altele din 
celălalt capăt al camerei. Lysandra îi răspunse cu 
ale ei. 

Aelin îi spuse lui Ansel: 

— Găseşte-le pe vrăjitoarele Crochan! 


— Au dispărut toate, interveni din nou Manon. 

Le-am vânat până când aproape le-am exterminat. 

Aelin se uită încet peste umăr. 

— Dar dacă le-ar chema regina lor? 

— Nu sunt regina lor, aşa cum nici tu nu eşti. 

Aveau ele să se lămurească în privinţa asta. 
Aelin puse o palmă pe masă. 

— Trimite în nord pe cine şi orice poţi, îi spuse 
ea lui Ansel. Măcar o să-l enervăm pe Erawan dacă 
o să prădăm capitala din Melisande pe ascuns, dar 
nu vrem să rămânem blocaţi aici când Terrasenul o 
să fie atacat. 

— Cred că Erawan s-a născut supărat. 

Numai Ansel, care sfidase o dată moartea 
sărind peste o râpă şi o convinsese şi pe Aelin să 
sară, lucru care aproape o costase viaţa, ar fi luat 
peste picior un rege Valg. Dar Ansel adăugă: 

— Am s-o fac. Nu ştiu cât de eficient o să fie 
planul, dar oricum trebuie să mă duc în nord. Deşi 
cred că lui Hisli o să i se frângă inima să îşi ia din 
nou rămas-bun de la Kasida. 

Nu era nicio surpriză că Ansel reuşise să o 
păstreze pe Hisli, iapa Asterion pe care o furase 
pentru sine. Dar Kasida - o, Kasida era la fel de 
frumoasă cum şi-o amintea Aelin, chiar mai 
frumoasă odată ce fusese condusă peste o 
pasarelă, pe navă. Aelin mângâiase iapa când o 
duse în grajdurile înghesuite şi umede şi o mituise 
cu un măr, ca să o ierte. 

Ansel bău din sticlă. 

— Am auzit, ştii? Când te-ai dus în Endovier, 
încă îmi făceam loc spre tron şi mă luptam cu 
hoarda Lordului Loch, împreună cu lorzii pe care i- 


am adunat, dar... chiar şi în Pustiuri, noi am aflat 

când ai fost trimisă aici. 

Aelin zgârie din nou masa, perfect conştientă 
că ceilalţi ascultau. 

— Nu a fost amuzant. 

Ansel dădu aprobator din cap. 

— După ce l-am ucis pe Loch, a trebuit să 
rămân ca să-mi apăr tronul, să îndrept din nou 
lucrurile pentru poporul meu. Dar am ştiut că, dacă 
exista cineva care să supravieţuiască în Endovier, 
tu erai aceea. Am plecat vara trecută. Am ajuns în 
munţii Ruhnn când am aflat că nu mai eşti acolo. 
Că ai fost dusă în capitală de... Ea se uită la chipul 
împietrit al lui Dorian, din cealaltă parte a mesei. 
El. Dar nu am putut să mă duc în Rifthold. Era prea 
departe şi eu eram plecată prea mult timp. Aşadar, 
m-am întors. Am plecat acasă. 

Aelin vorbi gâtuit. 

— Ai încercat să mă salvezi? 

Focul făcea ca părul lui Ansel să capete nuanţe 
de rubiniu şi auriu. 

— Nu a trecut o oră în care să nu mă gândesc 
la ce am făcut în deşert. La cum ai tras săgeata 
aceea după douăzeci şi unu de minute. Mi-ai spus 
douăzeci; că ai să tragi chiar dacă nu aş fi ieşit din 
raza de acţiune. Eu număram; ştiam câte au 
trecut. Mi-ai dat un minut în plus. 

Lysandra se întinse, băgându-şi botul în mâna 
lui Ansel. Ea o scărpină leneş pe creatura 
metamorfică. 

— Tu erai oglinda mea, spuse Aelin. Minutul în 
plus a fost pentru amândouă. Aelin ciocni din nou 
sticla de cea a lui Ansel. Mulţumesc! 


— Nu-mi mulţumi încă, zise simplu Ansel. 

Aelin se îndreptă. Ceilalţi se opriră din mâncat, 
lăsându-şi tacâmurile în tocană. 

— Focurile de-a lungul coastei nu au fost 
aprinse de Erawan, spuse Ansel, ochii căprui 
licărind în lumina lămpii. l-am interogat pe regina 
din Melisande şi pe locotenenţii ei, dar... nu a fost 
un ordin din Morath. 

Mărâitul uşor al lui Aedion îi spuse că toţi 
cunoşteau răspunsul înainte ca Ansel să continue. 

— Am primit un raport că soldaţii Fae le-au 
aprins, trăgând săgeți de pe nave. 

— Maeve, şopti Gavriel. Dar ei nu-i stă în fire 
să işte incendii. 

— Mie da, spuse Aelin. 

Se uitară unii la alţii. Ea râse ironic. 

Ansel dădu din cap. 

— Ea a pornit incendiul şi a dat vina pe tine. 

— Cu ce scop? întrebă Dorian, trecându-şi 
mâna prin părul negru-albăstrui. 

— Ca să o submineze pe Aelin, spuse Rowan. 
Ca să o facă să pară o tirană, nu o salvatoare. O 
ameninţare pe care să o înfrunţi, nu căreia să i te 
alături. 

Aelin ţâţăi. 

— Maeve joacă bine, trebuie să recunosc. 

— Deci a ajuns pe țărmurile acelea, spuse 
Aedion. Dar unde naiba este? 

Frica se instală în stomacul lui Aelin. Ea nu 
reuşi să spună că în nord. Să sugereze faptul că 
poate Maeve naviga acum spre Terrasenul lipsit de 
apărare. O uitătură spre Fenrys şi Gavriel îi 
dezvălui deja scuturând din cap, răspunzând în 


tăcere privirii tăioase a lui Rowan. 

— Plecăm la răsărit, spuse Aelin. 


După o oră, în lumina slabă a cabinei lor 
private, Rowan trasă o linie pe harta întinsă în 
centrul podelei, a doua linie alături şi o a treia 
lângă aceasta. Trei linii, trasate la distanţe 
aproximative ca nişte brazde late ale continentului 
de la mijloc. Aelin, care stătea lângă el, le studie. 

Rowan trase o săgeată spre interior, de la linia 
din stânga spre cea din mijloc, şi spuse încet, astfel 
încât ceilalţi din camerele alăturate sau de pe hol 
să nu audă: 

— Ansel şi armata ei lovesc dinspre munţii 
vestici. Altă săgeată în direcţia opusă - spre linia 
din dreapta. Rolfe, mycenienii şi flota asta lovesc 
de pe coasta estică. O săgeată îndreptată în jos, 
spre secţiunea din dreapta a micului desen, unde 
cele două săgeți se întâlneau. Legiunea Bane şi 
cealaltă jumătate a armatei lui Ansel pleacă din 
centru, din munţii Staghorns, spre mijlocul 
continentului - şi toate se îndreaptă spre Morath. 
Ochii îi erau ca nişte focuri verzi. Ţi-ai poziţionat 
armatele? 

— Mai am nevoie de oameni, răspunse ea. Ci 
de mai mult timp. 

El se încruntă. 

— Şi în ce armată ai să lupţi? Colţul gurii îi 
zvâcni. Presupun că nu am să pot să te conving să 
rămâi în spatele liniilor. 

— Ştii că nici măcar nu trebuie să încerci. 

— Păi unde ar mai fi distracţia, dacă aş obţine 

toată gloria, în timp ce tu ai sta degeaba? Te-aş 
sâcâi mereu cu chestia asta. 

Ea pufni şi se uită cu atenţie la celelalte hărţi 
pe care le întinseseră pe podeaua din cabina lor. 
Împreună, formau o „cuvertură” a lumii lor - nu 
înfăţişau doar continentul, ci şi tărâmurile de 
dincolo. Ea se ridică în picioare, deasupra ei, ca şi 
când ar fi putut să vadă armatele, atât pe cele de 
aproape, cât şi pe cele de la distanţă. 

Rowan, încă îngenuncheat, se uită la lumea 
întinsă la picioarele ei. 

Şi ea îşi dădu seama că, într-adevăr, era - dacă 
ar fi câştigat acest război, dacă ar fi recuperat 
continentul. 

Aelin studie întinderea lumii care i se păruse 
atât de vastă cândva şi care, acum, la picioarele ei, 
părea atât de... vulnerabilă. Atât de mică şi de 
vulnerabilă! 

— Ai putea, ştii, spuse Rowan, tatuajul lui 
ieşind în evidenţă în lumina lămpii. Să îl cucereşti 
pentru tine. Să îl iei cu totul. Foloseşte-te de 
metodele de rahat ale lui Maeve împotriva ei. Ține- 
ţi promisiunea. 

Nu o judeca. Pur şi simplu, făcea calcule 
sincere şi se gândea. 

— Şi mi te-ai alătura, dacă aş face-o? Dacă m- 
aş transforma într-o cuceritoare? 

— Ai uni pământurile, nu le-ai prăda şi nu le-ai 
pârjoli. Şi, da, aş face-o, până la capăt. 

— Asta-i ameninţarea, nu-i aşa? spuse ea 
gânditoare. Celelalte regate şi teritorii au să-şi 
petreacă restul existenţei întrebându-se dacă, într- 


o zi, o să mă apuce neliniştea în Terrasen. Au să se 

străduiască să se asigure că rămânem fericiţi între 
graniţele noastre şi că-i considerăm mai utili în 
calitate de aliaţi şi parteneri comerciali şi nu de 
posibile cuceriri. Probabil că Maeve a atacat coasta 
ținutului Eyllwe şi a pretins că am făcut-o eu ca să 
întoarcă tărâmurile acelea străine împotriva mea - 
să lovească în demonstraţia făcută de puterea mea 
în Golful Craniului... şi să se folosească de asta 
împotriva noastră. 

El dădu din cap. 

— Dar, dacă ai putea... ai face-o? 

Pentru o clipă, îşi văzu faţa sculptată în statui 
din regate atât de îndepărtate, încât nici nu ştiau 
că Terrasenul exista. Un zeu în viaţă, aceasta era 
moştenitoarea  Malei şi  cuceritoarea lumii 
cunoscute. Ar fi adus muzica, şi cărţile, şi cultura, 
ar fi eliminat corupţia care putrezea toate colţurile 
lumii... 

— Nu acum, spuse ea încet. 

— Dar mai târziu? 

— Poate dacă am să mă plictisesc să fiu 
regină... Am să mă gândesc să devin împărăteasă. 
Să le ofer urmaşilor mei nu un singur regat, ci o 
puzderie. 

Oricum, nu strica să o spună. Să se gândească 
la asta, pe cât de stupid şi inutil era. Chiar dacă 
faptul că posibilităţile o făceau să îşi pună 
întrebări... poate nu o făcea mai bună decât Maeve 
sau Erawan. 

Rowan făcu semn din bărbie spre cea mai 
apropiată hartă - spre Pustiuri. 

— De ce ai iertat-o pe Ansel, după tot ce ţi-a 
făcut ţie şi altora în deşert? 

Aelin se ghemuli din nou. 

— Pentru că a ales greşit, în încercarea de a 
vindeca o rană pe care nu ar fi putut niciodată să o 
vindece. Pentru că a încercat să-i răzbune oamenii 
pe care i-a iubit. 

— Şi tu chiar ai pus toate astea în mişcare 
când eram în Rifthold? Când te luptai în gropi? 

Ea îi făcu ştrengăreşte semn din ochi. 

— Am ştiut că, dacă mă dau drept Ansel din 
Briarcliff, o să afle cumva că o tânără cu păr roşcat 
îi foloseşte numele ca să ucidă soldaţi instruiți în 
Gropi. Şi că o să-şi dea seama că eu sunt. 

— Deci părul roşcat de atunci - nu era doar 
pentru Arobynn. 

— Nicidecum. 

Aelin se încruntă la hărţi, nemulțumită că nu 
reperase nici o altă armată ascunsă în jurul lumii. 

Rowan îşi trecu o mână prin păr. 

— Uneori, îmi doresc să ştiu tot ce gândeşti, 
să-ţi aflu toate planurile şi intrigile. Apoi îmi aduc 
aminte cât de încântat sunt atunci când le dezvălui 
- de obicei, când este cel mai probabil să îmi faci 
inima să-mi stea în piept. 

— Ştiam eu că eşti sadic. 

El îi sărută buzele o dată, de două ori şi vârful 
nasului, muşcându-l cu caninii. Ea şuieră şi îl 
alungă, iar chicotul lui profund răsună din pereţii 
de lemn. 

— Asta e pentru că nu mi-ai spus, zise el. Din 
nou. 

Dar, în ciuda cuvintelor lui, în ciuda tuturor 
lucrurilor, el părea atât de... fericit. Atât de 


mulţumit şi fericit să fie acolo, îngenuncheat 

printre hărţi, cu lampa aproape consumată şi cu 
lumea care se ducea naibii. 

Masculul nefericit şi rece pe care îl întâlnise 
prima dată, cel care aşteptase un oponent destul 
de bun ca să-i aducă moartea... Acum o privea 
fericit. 

Ea îl luă de mână, apucând-o strâns. 

— Rowan! 

Scânteia dispăru din ochii lui. 

Ea îi strânse degetele. 

— Rowan, am nevoie să faci ceva pentru mine. 


Manon se ghemui pe o parte în patul ei îngust, 
nereuşind să doarmă. 

Nu din cauza condiţiilor proaste - nu, ea 
dormise în condiţii mult mai rele, chiar şi cu gaura 
din perete prost peticită. 

Ea fixă cu privirea golul din perete, lumina lunii 
care pătrundea pe briza sărată de vară. 

Nu avea de gând să plece să le găsească pe 
vrăjitoarele Crochan. Indiferent de cum îi spunea 
Regina Terrasenului, faptul de a admite că se 
trăgea dintr-un alt neam era diferit... a-şi revendica 
moştenirea aceea. Oricum se îndoia că vrăjitoarele 
Crochan ar fi fost dispuse să o servească, având în 
vedere că ea le ucisese prinţesa. Pe sora ei vitregă. 

Şi chiar dacă vrăjitoarele Crochan ar fi ales să 
o servească, să lupte pentru ea... Manon puse o 
mână pe cicatricea groasă care acum îi traversa 
stomacul. Vrăjitoarele Dinţi-de-fier nu voiau să 


împartă Pustiurile. 

Dar mentalitatea aceea le trimisese pe toate în 
exil, presupuse ea când se întoarse pe spate, 
dându-şi părul de pe gâtul ud de transpiraţie. 

Se uită din nou prin spaţiile din gaură, spre 
marea de dincolo, aşteptând să zărească o umbră 
pe cerul nopţii, să audă vuietul aripilor puternice. 

Abraxos ar fi trebuit să ajungă deja. Ea ignoră 
groaza din stomac. 

Dar, în locul aripilor, paşii scârţâiră pe holul de 
afară. 

O clipă mai târziu, uşa se deschise aproape în 
linişte, apoi se închise din nou şi fu încuiată. 

Fără să se ridice, Manon întrebă: 

— Ce cauţi aici? 

Lumina lunii trecea prin părul negru-albăstrui 
al regelui. 

— Nu mai eşti în lanţuri. 

Auzind asta, ea se ridică şi se uită cu atenţie la 
locul din care lanţurile coborau de pe pereţi. 

— Te incită mai mult să mă vezi înlănţuită? 

Ochii de safir părură să strălucească în 
întuneric în timp ce el se rezemă de uşa închisă. 

— Uneori. 

Ea pufni, dar se trezi spunând: 

— Nu ţi-ai adus contribuţia niciodată. 

— La ce? întrebă el, deşi ştia la ce se referea. 

— La ce sunt. La cine sunt. 

— Părerea mea contează pentru tine, 
vrăjitoareo? 

Manon se îndreptă spre el, oprindu-se la câţiva 
paşi distanţă, conştientă de fiecare centimetru de 
întuneric dintre ei. 


— Nu pari indignat de faptul că Aelin a prădat 

ţinutul Melisande fără să spună nimănui, nu pare 
să-ţi pese că sunt o Crochan... 

— Nu-mi confunda tăcerea cu lipsa 
sentimentelor. Am motive întemeiate să nu îmi 
exprim gândurile. 

Gheaţa licări în vârful degetelor lui, iar Manon 
o urmări. 

— Mă întreb cine o să-l înfrunte pe Erawan, la 
sfârşit: tu sau regina? 

— Povestea focului împotriva întunericului este 
mai bună. 

— Da, dar şi una în care-l sfâşii pe regele 
demon fără să-ţi foloseşti mâinile este la fel de 
bună. 

El schiţă un zâmbet. 

— Cred că pot să-mi folosesc mâinile - 
invizibile şi reale - la ceva mai bun. 

Vorbele lui erau o invitaţie şi o întrebare. Ea se 
uită în ochii lui. 

— Atunci, termină ce ai început, şopti Manon. 

Dorian îi răspunse cu un zâmbet blând - însoţit 
de licărul de cruzime care îi încălzi sângele ca şi 
când însăşi Regina Focului l-ar fi acoperit suflând 
flăcări. 

Ea îl lăsă pe Dorian să o împingă cu spatele la 
perete. Il lăsă să o privească în ochi în timp ce îi 
desfăcu şireturile cămăşii ei albe. 

Unul câte unul. 

Il lăsă să se aplece ca să-şi atingă buzele de 
gâtul ei gol, chiar sub ureche. 

Mângâierea şi limba care trecu peste locul în 
care fuseseră buzele lui o făcură pe Manon să se 


arcuiască uşor. Apoi el se retrase. Se îndepărtă. 

Tocmai când mâinile-fantomă continuară să 
înainteze spre şoldurile şi talia ei, el deschise uşor 
gura, corpul tremurându-i de reţinere. Se abţinea 
atunci când majoritatea bărbaţilor profitau de ce le 
oferea, înfruptându-se din ea. Dar Dorian Havilliard 
spuse: 

— Copoiul a minţit în seara aia, când a vorbit 
despre Aghiotanta ta. Am simţit că minte - i-am 
gustat minciuna. 

O parte din pieptul ei încordat se relaxă. 

— Nu vreau să vorbesc despre asta. 

El se apropie din nou, iar mâinile-fantomă se 
mişcară sub sânii ei. Ea scrâşni din dinţi. 

— Şi despre ce vrei să vorbim, Manon? 

Ea nu era sigură că îi mai rostise vreodată 
numele. Şi felul în care îl spusese... 

— Nu vreau să vorbesc deloc, îi răspunse. Şi 
nici tu, adăugă ea, cu o privire plină de înţeles. 

Zâmbetul întunecat şi tăios reapăru, iar când el 
se apropie din nou, mâinile lui le înlocuiră pe cele 
fantomă. 

Atingându-i şoldurile, talia, sânii, în cercuri 
indolente şi lente, pe care ea îi permise să le 
traseze, doar pentru că nimeni nu îndrăznise 
niciodată. Fiecare atingere a pielii lui de a ei lăsao 
urmă de foc şi gheaţă. Se bucură, fascinată, de 
fiecare mişcare senzuală. Nici măcar nu se gândi 
să obiecteze când Dorian îi scoase cămaşa şi îi 
studie corpul gol, carnea cu cicatrice. 

Lăcomia i se citi pe chip când se uită atent la 
sânii şi abdomenul ei - la cicatricea care-l traversa. 

Pofta se transformă în ceva îngheţat şi rău. 


— O dată, m-ai întrebat unde trag linie între a 

ucide pentru a proteja şi a o face de plăcere. 
Degetele îi atinseră cicatricea de pe abdomen. Am 
să trec de cealaltă parte a liniei când am să o 
găsesc pe bunica ta. 

Un fior îi străbătu corpul, făcându-i sfârcurile 
să se întărească. El se uită la ei şi apoi trasă un 
cerc în jurul unuia. Dorian se aplecă, buzele şi 
după aceea limba lui urmând linia desenată de 
degetul său. Ea îşi reprimă geamătul care i se 
năştea în gât, muşcându-şi buza, şi înfigându-şi 
mâinile în buclele lui mătăsoase. 

Incă-i ţinea sfârcul între buze când îi întâlni din 
nou privirea, ochii de safir fiind umbriţi de gene 
negre, şi-i spuse: 

— Vreau să-ţi gust fiecare centimetru. 

Manon renunţă la pretextul raţiunii când regele 
îşi ridică fruntea şi o sărută. 

Şi, cu toată dorinţa lui de a o gusta, când 
deschise gura, i se păru lui Manon că regele avea 
gust de mare, de dimineaţă de iarnă; ceva atât de 
străin şi, totuşi, atât de familiar, reuşi să o facă să 
geamă. 

Işi strecură degetele spre maxilarul «ei, 
înclinându-i faţa ca să o sărute mai pasional, 
fiecare mişcare a gurii lui fiind o promisiune 
senzuală care o făcu să se arcuiască spre el şi să îi 
întâmpine toate mişcările când o exploră şi o 
tachină până ce abia mai fu în stare să gândească. 

Ea nu se gândise la cum ar fi fost să-şi piardă 
controlul. Şi să nu fie o slăbiciune, ci o libertate. 

Mâinile lui Dorian îi alunecară pe coapse ca şi 
când i-ar fi savurat muşchii de acolo, apoi împrejur 


- cuprinzându-i partea din spate, frecând-o de 

fiecare centimetru tare al lui. Sunetul slab din gâtul 
ei fu întrerupt când o ridică de pe perete cu o 
mişcare lină. 

Manon îi cuprinse talia cu picioarele când o 
purtă spre pat, încă devorând-o cu sărutări când o 
întinse sub el, în timp ce îi descheie pantalonii 
nasture cu nasture, apoi îi scoase. 

Dar Dorian se retrase în sfârşit, lăsând-o să 
gâfâie când o studie, goală în faţa lui. Cu un deget, 
o mângâie pe interiorul coapsei. Mai sus. 

— Te-am dorit din prima clipă în care te-am 
văzut în Oakwald, spuse el încet şi răguşit. 

Manon se întinse ca să-i scoată cămaşa, pânza 
albă alunecând ca să-i dezvăluie pielea bronzată şi 
muşchii conturaţi. 

— Da, fu tot ce îi spuse ea, în timp ce Îi 
desfăcea cureaua, cu mâinile tremurânde. Da, 
spuse din nou, când Dorian îi atinse cu un mont 
mijlocul şi mormăi aprobator la ceea ce găsi. 

Hainele lui căzură pe podea, lângă ale ei. 
Manon îi permise să-i ridice braţele deasupra 
capului, magia lui ţintuind-o uşor de încheieturile 
mâinilor pe saltea în timp ce o atinse, mai întâi cu 
acele mâini păcătoase, apoi cu gura lui păcătoasă. 
Şi, când Manon trebui să îl muşte de umăr ca să-şi 
înăbuşe geamătul când o excită, Dorian Havilliard 
o pătrunse adânc. 

Ei nu-i mai păsă cine era, cine fusese şi ce 
promisese cândva să fie atunci când el se mişcă. 
Îşi trecu mâinile prin părul lui des şi peste muşchii 
spatelui când se încordau şi se unduiau cu fiecare 
mişcare care o conducea din nou spre orgasmul 


sclipitor. Aici, nu era decât carne, foc şi fier; aici nu 

exista decât nevoia egoistă a ambelor trupuri. 

Mai mult. Voia mai mult - voia totul. 

Poate că-i şoptise asta, poate că-l implorase 
deoarece întunericul îi era martor, Dorian îi oferi 
ce-şi doreau amândoi. 

Când se linişti în cele din urmă, rămase peste 
Manon, cu buzele la un milimetru deasupra buzelor 
ei - plutind după ce o sărutase brutal, ca să-şi 
înece strigătul când avu orgasm. 

Tremura... în urma a ceea ce-i făcuse el, orice 
ar fi fost. Dorian îi dădu la o parte o şuviţă de pe 
faţă, cu degetele tremurânde. 

Ea nu îşi dăduse seama de cât de liniştită era 
lumea - de cât de zgomotoşi fuseseră probabil, 
mai ales cu atât de mulţi Fae prin apropiere. 

El era tot deasupra ei, în ea. Incă gâfâind, îşi 
îndreptă privirea de safir spre gura ei. 

— Asta ar fi trebuit să ne detensioneze. 

Ea vorbi încet când hainele lui alunecară, 
împinse de mâinile-fantomă. 

— Şi a făcut-o? 

El îi contură buza de jos cu degetul mare şi 
tremură când ea i-l sărută pasional. 

— Nu. Nici pe departe. 

Dar lumina gri care se strecura în cameră, 
făcând pereţii argintii, anunţa deja răsăritul. El 
păru să o observe în aceeaşi clipă cu ea. Mormăind 
încet, se ridică de pe ea. Ea se îmbrăcă rapid şi 
doar când îşi lega şireturile de la cămaşă, Dorian 
spuse: 

— Noi doi n-am terminat. 

Şi promisiunea pur masculină o făcu să-şi 
dezgolească dinţii. 

Dorian îi aruncă un nou zâmbet pur masculin, 
ridicând din sprâncene, şi ieşi pe uşă la fel de tăcut 
cum sosise. Păru să se oprească în prag - ca şi 
când un cuvânt i-ar fi stârnit interesul. Dar ieşi, uşa 
închizându-se cu un ţăcănit slab, liniştit şi calm. 

Manon se uită cu gura căscată după el, 
înjurându-şi sângele pentru că se încălzi din nou, 
pentru... ce îi permisese să-i facă. 

Se întrebă ce ar fi zis Dorian dacă i-ar fi spus 
că nu-i permisese niciodată unui bărbat să stea aşa 
deasupra ei. Nici măcar o dată. Se întrebă ce ar fi 
spus dacă i-ar fi zis că voia să îşi înfigă dinţii în 
gâtul lui, ca să afle ce gust avea; să-i atingă cu 
gura şi alte părţi şi să vadă ce gust avea acolo. 

Manon îşi trecu mâinile prin păr şi se lăsă pe 
pernă. 

Întunericul o învălui. 

Se rugă în linişte ca Abraxos să se întoarcă în 
curând. Prea mult timp - petrecuse prea mult timp 
printre aceşti oameni şi masculi Fae. Trebuia să 
plece. Elide era în siguranţă aici - poate că Regina 
Terrasenului era în multe feluri, dar Manon ştia că 
avea să o protejeze pe Elide. 

Dar, cu Cele Treisprezece împrăştiate şi 
probabil moarte, indiferent de ce afirmase Dorian, 
Manon nu ştia sigur încotro să se îndrepte după ce 
ar fi plecat. Lumea nu i se mai păruse niciodată 
atât de mare. 

Şi atât de goală. 


În ciuda epuizării, Elide abia dormi în timpul 

nopţii lungi în care ea şi Lorcan se legănau în 
hamacuri cu ceilalţi marinari. Mirosurile, sunetele, 
legănatul mării... Toate o sâcâiau şi nimic nu o 
făcea să se liniştească. Un deget păru să o 
trezească împungând-o, ca şi când i-ar fi spus să 
fie atentă, dar... nu era nimic. 

Lorcan se agită şi se roti ore întregi. De parcă 
aceeaşi forţă l-ar fi implorat să se trezească. 

Ca şi când el ar fi aşteptat ceva. 

Lorcan îşi epuizase puterea până să ajungă la 
navă, deşi nu arătase niciun semn de oboseală, în 
afară de o mică încordare a gurii. Dar Elide ştia că 
era aproape de ceea ce el îi descrisese ca fiind 
epuizare. Ştia pentru că, la câteva ore după aceea, 
mica atelă de magie care-i susţinea glezna tot 
pâlpâia. 

După ce Manon o informase despre soarta 
nesigură a Celor Treisprezece, Elide se ferise în 
mare parte din calea însoţitoarelor ei, lăsându-le să 
discute cu femeia roşcată care îi găsise pe plajă. La 
fel procedase şi Lorcan. El le ascultase discuţiile şi 
planurile, cu chipul încordat, ca şi când ceva 
încolăcit în el s-ar fi strâns cu fiecare clipă. 

Urmărindu-l cum dormea la doar câţiva paşi 
distanţă, chipul dur îmblânzindu-se în somn, o 
mică parte din Elide se întrebă dacă nu cumva ea 
aduse un alt pericol asupra reginei. Se întrebă 
dacă ceilalţi observaseră cât de des fusese 
îndreptată privirea lui Lorcan către spatele lui 
Aelin, ațintită, chiar. 

Ca şi când i-ar fi simţit atenţia, Lorcan deschise 
ochii şi îi întâlni privirea fără să clipească. Pentru o 


clipă, ea studie privirea profundă de la doar câţiva 

paşi distanţă, eterică în lumina argintie de 
dinaintea răsăritului. 

El fusese dispus să moară pentru ea. 

Chipul aspru se mai îmblânzi când privirea îi 
alunecă spre braţul care îi atârna în afara 
hamacului. Pielea tot mai era un pic umflată, dar... 
vindecată miraculos. Ea îi mulţumise lui Gavriel de 
două ori deja, dar el o ignoră, dând uşor din cap şi 
ridicând din umeri. 

Un mic zâmbet apăru pe buzele dure ale lui 
Lorcan când se întinse peste spaţiul dintre ei şi îşi 
trecu degetele bătătorite pe braţul fetei. 

— Tu ai ales asta? şopti el un pic mai tare 
decât scârţâitul funiilor hamacului. Cu degetul 
mare, îi mângâie palma. 

Elide îi studie cu atenţie toate ridurile. Nord - 
azi aveau să plece acasă. 

— Credeam că este evident, spuse ea la fel de 
încet, obrajii încălzindu-i-se. 

El îşi împleti degetele cu ale lui Elide, o emoție 
necunoscută ei pâlpâind ca lumina stelelor în ochii 
negri. 

— Trebuie să vorbim, spuse el. 

Strigătul santinelei fu cel care îi făcu să 
tresară. Unul complet îngrozit. 

Elide aproape se răsturnă din hamac, marinarii 
trecând repede pe lângă ea. Până să-şi dea părul 
din ochi, Lorcan deja dispăruse. 

Diversele punți erau aglomerate, iar ea trebui 
să şchiopăteze pe scări ca să vadă ce îi stârnise. Pe 
celelalte nave, oamenii erau treji şi agitaţi. Dintr-un 
motiv întemeiat. 


Traversând orizontul vestic, o altă flotă se 

îndrepta spre ei. 
lar Elide ştiu că nu era una chemată de Aelin. 
Fenrys şopti lângă ea, pe trepte: 
— Maeve! 

Nu avură de ales decât să o întâmpine. Flota 
lui Maeve era ajutată de vânt şi de curenţi, iar ei 
nu ar fi ajuns la țărm înainte să fie prinşi. Şi să fugă 
de soldaţii Fae... Nu era o opţiune. 

Rowan şi Aedion îi expuseră lui Aelin toate 
variantele. Toate aveau acelaşi deznodământ: 
confruntarea. lar ea era încă epuizată, atât de 
epuizată încât... Ştia cum aveau să decurgă 
lucrurile. 

Maeve avea trei nave în plus. Şi războinici 
nemuritori. Cu magie. 

Dură mult prea puţin timp pentru ca pânzele 
negre să umple cerul şi ei să afle că bărcile 
inamice erau mai bine făcute, iar soldaţii lor mult 
mai antrenați. Rowan şi grupul lui supervizaseră 
mare parte din antrenament şi detaliile oferite nu 
erau încurajatoare. 

Maeve le trimise un mesaj cu o barcă cu vâsle, 
ornată cu sculpturi. 

Să se predea - sau să fie trimişi pe fundul 
oceanului. Aelin avea timp să decidă până a doua 
zi dimineaţă. 

O zi întreagă, astfel încât frica să dea roade şi 
să se răspândească printre oamenii lor. 

Aelin se întâlni din nou cu Rowan şi cu Aedion. 


Grupul nu fusese chemat de regina lor, deşi Lorcan 

păşea ca o bestie în cuşcă, iar Elide urmărea cu un 
chip care, în mod impresionant, nu dezvăluia 
nimic. 

Ea nu avea nicio soluție. Dorian rămase tăcut, 
cu toate că se uita des între ea şi Manon. Ca şi 
când ar fi avut o nedumerire. El nu spuse care era. 

Aedion insistă să atace - să adune în linişte 
bărcile şi să atace, însă Maeve s-ar fi aşteptat la 
manevra asta. Şi ei ar fi putut ataca mai repede cu 
magia, decât cu săgețile de foc şi harpoanele. 

Timpul. Numai timpul îi rămânea ei la 
îndemână. 

Ei dezbătură şi speculară problema şi plănuiră. 
Rowan încercă să-i sugereze să fugă. Ea nu îl 
întrerupse, doar ca să-l lase să-şi dea seama cât de 
stupidă era ideea. După noaptea trecută, ar trebui 
să fie conştient că nu avea de gând să-l 
părăsească. Nu de bunăvoie. 

Aşadar, soarele apuse. lar flota lui Maeve 
aştepta, urmărind pregătită. Ca o panteră întinsă, 
gata să atace la răsărit. 

Timpul. Singura ei unealtă - şi pierzania ei. Şi 
timpul expirase. 

Aelin numără pânzele negre de nenumărate 
ori, când noaptea îi învălui. 

Şi nu ştiu ce să facă. 


Era inacceptabil, hotărâse Rowan în lungile ore 
de dezbateri. 
Inacceptabil că făcuseră atât de multe, doar ca 


să fie opriţi nu de Erawan, ci de Maeve. 

Ea nu catadicsise să-şi facă apariţia, chiar dacă 
nu era stilul ei. 

La răsărit, avea să accepte personal predarea 
lui Aelin, în văzul tuturor. lar apoi... Rowan nu ştia 
ce urma să facă după aceea. Ce voia Maeve, în 
afară de chei. 

Aelin fusese atât de calmă. Era şocată, îşi 
dăduse el seama. Aelin intrase în şoc. Rowan o 
văzuse  înfuriindu-se şi ucigând, râzând şi 
plângând, dar nu o văzuse niciodată... pierdută. lar 
el se ura pentru asta, dar nu găsea o cale de 
scăpare. Nu găsea o cale ca ea să scape. 

Aelin dormea buştean când Rowan se holbă la 
tavanul de deasupra patului, apoi îşi îndreptă 
privirea spre ea. El îi studie liniile feţei, buclele 
aurii, toate cicatricele albe ca luna şi spiralele 
negre de cerneală. Aplecându-se liniştit, o sărută 
pe frunte. 

Nu avea să permită să se termine aici, să fie 
asta situaţia care să-i distrugă. 

El cunoştea blazoanele care fluturau sub 
coroana lui Maeve. Le numărase şi le catalogase 
toată ziua, scotocind în adâncurile memoriei sale. 

Rowan se îmbrăcă şi aşteptă până se strecură 
pe hol înainte să-şi pună centura cu sabia. Cu 
mâna încă pe mâner, se mai uită o dată la ea. 
Pentru o clipă, trecutul îl acapară - pentru o clipă, 
O văzu aşa cum o zărise pe acoperişurile din 
Verese, beată şi căzută zdravăn. El îşi luase forma 
de uliu, evaluându-şi noua pradă, iar ea îl 
observase şi, deşi distrusă şi clătinându-se, tot îl 
reperase acolo. Şi scosese limba la el. 


Dacă cineva i-ar fi spus că femeia beată, 

certăreaţă şi amară avea să devină singurul lucru 
fără de care nu putea trăi... 

Rowan închise uşa. 

Asta era tot ce putea să-i ofere el. 

Rowan ajunse pe puntea principală şi se 
transformă, abia zărindu-se când se protejă şi 
zbură spre cerul sărat al nopţii - în mijlocul flotei 
lui Maeve. 


Verişorul lui Rowan avu destulă minte ca să nu 
încerce să-l ucidă pe loc. 

Ei erau destul de apropiaţi ca vârstă, aşa că 
Rowan crescuse împreună cu el, în casa unchiului 
său de alături, după moartea părinţilor lui. Dacă 
unchiul său ar fi murit, Enda ar fi luat pelerina de 
şef al casei lor - era un prinţ cu un titlu important, 
proprietate şi arme. 

Enda, spre meritul său, îi simţi sosirea înainte 
ca Rowan să se strecoare prin scutul slab de la 
ferestre. lar Enda rămase aşezat pe pat, deşi 
îmbrăcat pentru luptă, cu o mână pe sabie. 

Verişorul lui îl măsură din cap până în picioare 
când Rowan se transformă. 

— Asasin sau mesager, prinţe? 

— Niciuna, spuse Rowan înclinând uşor capul. 

Ca şi el, Enda avea părul argintiu, deşi ochii 
verzi îi erau împestriţaţi cu un maroniu care, 
uneori, putea să acopere tot verdele când era 
nervos. 

Dacă Rowan fusese crescut şi menit pentru 


luptă, Enda se pricepea să işte intrigi la curte. 

Verişorului său, în ciuda înălţimii şi a musculaturii, 
îi lipseau umerii laţi ai lui Rowan şi constituţia 
masivă - deşi asta ar fi putut fi rezultatul diferitelor 
antrenamente la care participaseră. Enda ştia 
suficiente despre luptă, aşa încât să fie trimis aici 
să conducă armata tatălui său, dar educaţia lor se 
intersectase puţin după primele decade ale 
tinereţii, când alergaseră împreună la moşia 
principală a familiei lui. 

Enda îşi ţinu mâna pe mânerul sabiei subţiri, 
complet calm. 

— Arăţi... diferit, spuse verişorul lui, 
încruntându-se. Mai bine. 

Într-o vreme, Enda fusese prietenul lui - înainte 
de Lyria. Înainte de... toate. lar Rowan poate ar fi 
fost înclinat să-i explice cine şi ce cauzaseră 
schimbarea, dar nu avea timp. Nu, timpul nu era 
aliatul lui în seara asta. 

— Şi tu arăţi diferit, prinţe! spuse Rowan. 

Enda schiţă un zâmbet. 

— Poţi să-i  mulţumeşti partenerului meu 
pentru asta. 

Cândva, vorbele l-ar fi făcut să simtă un junghi 
agonizant. Faptul că Enda pomenise de asta îi 
aminti că, poate, verişorul lui nu era un războinic 
format în luptă, dar curteanul era la fel de priceput 
ca oricare altul să observe detaliile importante - 
mirosul lui Aelin, acum împletit pentru totdeauna 
cu al lui. Aşadar, Rowan dădu din cap, schiţând şi 
el un zâmbet. 

— A fost fiul lordului Kerrigan, nu-i aşa? 

Într-adevăr, mirosul lui Enda era pătruns de un 


altul, revendicarea fiind profundă. 

— A fost. Enda zâmbi din nou, de data asta la 
inelul de pe degetul lui. Ne-am căsătorit în vara 
asta. 

— Vrei să-mi spui că l-ai aşteptat o sută de 
ani? 

Enda ridică din umeri, ţinând sabia mai uşor. 

— Când vine vorba de persoana potrivită, 
prinţe, merită să aştepţi o sută de ani. 

Ştia şi el asta. Îl înţelegea atât de bine, încât 
gândul îi crăpa pieptul. 

— Endymion, spuse el răguşit. Enda, trebuie să 
mă asculţi. 

Erau destui oameni care ar fi putut chema 
gărzile, dar el îl cunoştea pe Enda - sau îl 
cunoscuse. El era doar unul dintre cei câţiva 
verişori care îşi băgaseră mulţi ani nasul în treaba 
lui. Încercaseră, se minună Rowan acum, nu pentru 
bârfe, ci... ca să lupte să păstreze vie o parte din 
el. Enda, mai mult decât oricare dintre ei. 

Aşadar, Endymion îl ascultă. Rowan încercă să 
fie concis, încercă să îşi împiedice mâinile să-i mai 
tremure. La sfârşit, presupuse că cererea lui era 
simplă. 

După ce termină, Enda îl studie, răspunsul fiind 
ascuns în spatele măştii neutre, antrenate la curte. 

— Mă voi gândi la asta, spuse Enda. 

Era cel mai bun lucru la care putea spera 
Rowan. Nu îi mai spuse nimic vărului său înainte să 
se transforme din nou şi să zboare în noapte - spre 
un alt stindard lângă care mărşăluise cândva. 

lar Rowan trecu de la o navă la alta. Rosti 
acelaşi discurs. Ceru acelaşi lucru. 

Toţi verii lui îi dădură acelaşi răspuns. 

„Mă voi gândi la asta.” 
Capitolul 62 


Manon era trează când Dorian dădu buzna în 
camera ei, cu o oră înainte de răsărit. El ignoră 
cămaşa descheiată, sânii mari pe care îi gustase 
chiar cu o zi în urmă şi-i spuse: 

— Imbracă-te şi urmează-mă! 

Din fericire, vrăjitoarea îl ascultă. Deşi avea 
sentimentul că, în mare parte, o făcuse din 
curiozitate. 

Când el ajunse la camera lui Aelin, se deranjă 
să bată la uşă - în cazul în care regina şi Rowan ar 
fi profitat de ultimele câteva ore împreună. Dar 
regina era deja trează şi îmbrăcată, iar prinţul nu 
se vedea nicăieri. Aelin se uită o dată la chipul lui 
Dorian. 

— Ce este? 

El nu spuse niciunei femei nimic în timp ce le 
conduse în cală, nivelurile superioare ale navei 
forfotind cu pregătirile pentru luptă. 

În timp ce ei dezbătuseră şi se pregătiseră în 
ultimele zile, el se gândise la avertismentul lui 
Manon, după ce îi făcuse sângele să cânte de 
plăcere. „Dacă nu vrei să afli exact ce părţi din 
mine sunt făcute din fier când ai să mă atingi data 
viitoare, eu decid lucrurile astea.” 

Se gândise de nenumărate ori la felul în care 
cuvintele îi treziseră o amintire. Rămăsese treaz 
toată noaptea când cobori în putul lui, epuizat de 
magie. Şi, când începuse a se lumina... 


Dorian trase  cearşaful de pe oglinda 

vrăjitoarei, atent prinsă în perete. De pe Lacăt - 
sau ce era obiectul. In reflexia mută, cele două 
regine se încruntau în spatele lui. 

Manon îşi scoase unghiile din fier. 

— Dacă aş fi în locul tău, aş manevra cu grijă 
obiectul. 

— Apreciez şi am să ţin cont de avertisment, 
spuse el, întâlnind ochii aurii în oglindă. Ea nu îi 
zâmbi. Nici Aelin. El oftă. Nu cred că oglinda 
vrăjitoarei are vreo putere. Sau, mai degrabă, nu 
una brută, palpabilă. Cred că puterea sa este 
cunoaşterea. 

Paşii lui Aelin fură aproape tăcuţi când se 
apropie. 

— Mi s-a spus că Lacătul o să-mi permită să 
unesc cele trei chei în poartă. Crezi că oglinda ştie 
cum să fac asta? 

El dădu pur şi simplu din cap, încercând să nu 
fie prea ofensat de scepticismul care-i contorsiona 
chipul. 

Aelin luă un fir descusut de pe jacheta ei. 

— Dar ce legătură are Lacătul-oglinda-orice-ar- 
fi-asta cu flota care ne respiră în ceafă? 

El încercă să nu-şi dea ochii peste cap. 

— Are legătură cu ce a spus Deanna. Dar dacă 
Lacătul nu doar uneşte cheile din nou în poartă, ci 
este o unealtă prin care să le controlezi în 
siguranţă? 

Aelin se încruntă la oglindă. 

— Deci am să car chestia asta pe punte şi am 
să o folosesc ca să-i distrug flota lui Maeve cu cele 
două chei pe care le am? 

El inspiră adânc, rugându-se zeilor să-i dea 

răbdare. 

— Am spus că eu cred că puterea oglinzii este 
cunoaşterea. Cred că îţi va arăta cum să foloseşti 
în siguranţă cheile. Deci poţi să te întorci aici şi să 
le foloseşti fără consecinţe. 

Ea clipi încet. 

— Cum adică să mă întorc aici? 

Manon îi răspunse, apropiindu-se când studie 
oglinda. 

— Este o oglindă de călătorie. 

Dorian dădu din cap. 

— Gândeşte-te la cuvintele Deannei: „Focul şi 
fierul unite, contopite în argint ca să afle ce trebuie 
găsit. Un simplu pas e tot ce trebuie să faci.” El 
arătă spre oglindă. Păşeşte în argint - şi află. 

Manon ţâţăi. 

— Şi presupun că noi două suntem focul şi 
fierul. 

Aelin îşi încrucişă braţele. 

Dorian îi aruncă o privire strâmbă Reginei 
Terrasenului. 

— Ştii, şi alţii pot să rezolve lucruri, nu numai 
tu. 

Aelin se încruntă la el. 

— Nu avem timp pentru presupuneri. Prea 
multe ar putea să meargă prost. 

— Ţi-a mai rămas puţină magie, îi răspunse 
Dorian, fluturând o mână spre oglindă. Ai putea să 
intri şi să ieşi din oglinda asta înainte de răsărit. Şi 
să foloseşti ce afli ca să îi trimiţi lui Maeve un 
mesaj sigur. 

— Incă pot lupta cu sabia - fără riscuri şi fără 
să pierd vremea. 

— Poţi să opreşti lupta înainte ca pierderile să 
fie prea mari de ambele părţi. Deja nu mai avem 
timp, Aelin, adăugă el precaut. 

Ochii turcoaz îi erau calmi - dacă nu încă 
furioşi că dezlegase ghicitoarea înainte ei - dar 
ceva licări în ei. 

— Ştiu, spuse ea. Speram... Ea scutură din cap, 
mai mult ca pentru sine. Nu mai am timp, şopti ca 
şi când ar fi fost un răspuns şi se gândi la oglindă, 
apoi la Manon, şi expiră. Nu asta plănuiam. 

— Ştiu, spuse Dorian schiţând un zâmbet. De 
asta nu-ţi place. 

Manon întrebă înainte ca Aelin să-l atace: 

— Dar unde ne va conduce oglinda? 

Aelin îşi încleştă maxilarul. 

— Sperăm că nu în Morath. Dorian se încordă. 
Poate că planul acesta... 

— Simbolul ne aparţine amândurora, spuse 
Manon, studiind Ochiul Elenei incrustat în oglindă. 
Şi, dacă o să te ducă în Morath, o să ai nevoie de 
cineva care ştie pe unde să ieşi. 

Pe treptele din spatele calei se auziră nişte 
paşi zgomotoşi. Dorian se întoarse către ei, dar 
Aelin îi rânji lui Manon şi se apropie de oglindă. 

— Atunci, ne vedem dincolo, vrăjitoareo! 

Capul auriu al lui Aedion apăru printre lăzi. 

— Ce naiba... 

Semnul uşor din cap al lui Aelin păru să fie tot 
ce îi trebui lui Manon. Ea îşi puse mâna peste a lui 
Aelin. 

Ochii aurii îi întâlniră pe ai lui Dorian pentru o 
clipă, iar el deschise gura ca să-i spună ceva, 
cuvintele ieşindu-i ca dintr-un câmp gol din piept. 

Dar Aelin şi Manon apăsară sticla pătată cu 
mâinile unite. 

Strigătul de avertisment al lui Aedion răsună 
prin cală când ele dispărură. 


Capitolul 63 


Elide urmări cum nava se poziţiona în faţa 
flotei care se ivea înaintea lor şi apoi fu învăluită 
de haos când Aedion începu să strige dedesubt. 

Ştirea se află după câteva clipe. Se află când 
prinţul Rowan Whitethorn ateriză pe puntea 
principală, tras la faţă, cu ochii plini de frică, în 
timp ce Aedion ieşi pe uşă, urmat de Dorian, care 
avea o vânătaie la ochi. Plimbându-se şi clocotind 
de furie, Aedion le spuse cum Aelin şi Manon 
trecuseră prin oglinda-lacăt - şi dispăruseră, cum 
Regele Adarlanului dezlegase ghicitoarea Deannei 
şi le trimisese în ţinutul argintiu ca să le ajute să 
aibă o şansă în această bătălie. 

Ei coborâră în cală. Dar, indiferent de cât de 
tare forţă Aedion oglinda, aceasta nu se deschise 
pentru el. Indiferent de cât o cercetă Rowan cu 
magia lui, aceasta nu le dezvălui locul în care 
plecaseră Aelin şi Manon. Aedion scuipă pe podea, 
părând înclinat să îi mai învineţească un ochi 
regelui, când Dorian le explică faptul că nu prea 
avusese de ales. Nu părea să aibă păreri de rău - 
până ce Rowan refuză să-l privească în ochi. 

Numai când se adunară din nou pe punte, 
regele şi creatura metamorfică plecând să discute 
cu căpitanul despre noua schimbare de situaţie, 


Elide îi spuse, precaută, lui Aedion în timp ce se 

plimbau: 

— Faptul e consumat. Nu putem să aşteptăm 
ca Aelin şi Manon să găsească o cale de a ne salva. 

Aedion se opri, iar Elide se strădui să înfrunte 
furia care se concentra asupra ei. 

— Când am să vreau să-ţi aflu părerea în 
legătură cu modul în care am să mă ocup de 
regina mea dispărută, am să ţi-o cer. 

Lorcan mârâi la el. Dar Elide îşi ridică bărbia, 
chiar dacă insulta îi lovi ceva în piept. 

— Am aşteptat la fel de mult ca tine ca să o 
regăsesc, Aedion. Nu eşti singurul care se teme să 
o piardă încă o dată. 

Într-adevăr, Rowan Whitethorn îşi freca acum 
faţa. Ea bănuia că era singura emotie pe care ar fi 
afişat-o prinţul Fae. 

Rowan îşi cobori mâinile, iar ceilalţi îl urmăriră, 
aşteptându-i ordinele. 

Chiar şi Aedion. 

Elide tresări când îşi dădu seama. Când căută 
dovada, dar nu o găsi. 

— Continuăm pregătirile de luptă, spuse 
răguşit Rowan. 

El se uită la Lorcan, apoi la Fenrys şi Gavriel, 
iar înfăţişarea i se schimbă total când îşi îndreptă 
umerii, iar duritatea şi calculele i se citiră în privire. 

— E imposibil ca Maeve să nu ştie că sunteţi 
aici. O să apeleze la jurământul de sânge când o să 
ne doară cel mai mult. 

Maeve. O mică parte din ea îşi dori să o vadă 
pe regina care putea să-i controleze concentrarea 
neîncetată şi afecțiunea lui Lorcan de secole. Şi 


poate să-i spună lui Maeve ce credea ea. 

Fenrys apucă mânerul sabiei şi spuse mai încet 
decât îl auzise Elide până acum: 

— Nu ştiu cum să procedez. 

Într-adevăr, Gavriel părea pierdut, studiindu-şi 
mâinile tatuate ca şi când răspunsul s-ar fi aflat 
acolo. 

Lorcan fu cel care spuse: 

— Dacă sunteţi văzuţi luptând de partea asta, 
s-a terminat. Ori vă va ucide pe amândoi, ori vă va 
face să regretaţi în alte feluri. 

— Şi cu tine cum rămâne? îl provocă Fenrys. 

Lorcan îşi îndreptă privirea spre a ei, apoi din 
nou spre masculii din faţa lor. 

— Pentru mine s-a terminat cu luni în urmă. 
Acum nu trebuie decât să aştept să văd ce va face 
în privinţa asta. 

Dacă avea să-l omoare sau să-l târâie înapoi în 
lanţuri. 

Lui Elide i se întoarse stomacul şi evită 
impulsul de a-l apuca de mână, de a-l implora să 
fugă. 

— Ea o să-şi dea seama că i-am evitat ordinul 
de a te ucide, spuse în cele din urmă Gavriel. Dacă 
a lupta de partea lui Aelin nu ne condamnă 
suficient, atunci asta cu siguranţă o va face. ŞI 
probabil că a făcut-o deja. 

— Mai este o jumătate de oră până la răsărit, 
dacă voi doi vreţi să încercaţi din nou, spuse 
Lorcan. 

Elide se încordă, dar Fenrys spuse: 

— Totul face parte dintr-un plan. Elide îşi ţinu 
respiraţia când el îi studie pe masculii Fae - pe 
însoțitorii lui. Ca să ne despartă când Maeve ştie 

că, uniţi, am putea prezenta o ameninţare 
considerabilă. 

— Nu ne-am întoarce niciodată împotriva ei, 
replică Gavriel. 

— Nu, confirmă Fenrys. Dar i-am oferi puterea 
aceea altcuiva. 

lar el se uită la Rowan când spuse: 

— Când ne-ai cerut să-ţi venim în ajutor, 
primăvara trecută - când ne-ai cerut să venim ca 
să apărăm Mistwardul, am plecat înainte ca Maeve 
să afle. Am fugit. 

— Destul, mormăi Lorcan. 

Dar Fenrys continuă, uitându-se în ochii lui 
Rowan: 

— Când ne-am întors, Maeve ne-a biciuit 
aproape până la moarte. L-a legat pe Lorcan de 
stâlpi timp de două zile şi l-a lăsat pe Cairn să-l 
biciuiască până când a obosit. Lorcan ne-a ordonat 
să nu-ţi spunem - nu ştiu din ce motiv. Dar eu cred 
că Maeve a văzut ce am făcut împreună în 
Mistward şi şi-a dat seama cât de periculoşi putem 
fi - pentru ea. 

Rowan nu-şi ascunse devastarea din privire 
când se întoarse spre Lorcan - devastare pe care 
Elide o simţi ca pe un ecou în inima ei. Lorcan 
îndurase asta... şi tot îi era loial lui Maeve. Elide îşi 
trecu degetele peste ale lui. Mişcarea nu trecu 
neobservată de ceilalţi, dar ei tăcură, chibzuiţi. Mai 
ales când Lorcan îşi trecu şi el degetul mare pe 
dosul mâinii ei. 

lar Elide se întrebă dacă şi Rowan înţelegea că 
ordinul lui Lorcan ca ei să-şi ţină gura nu făcea 


parte dintr-o strategie, ci că, poate, era o metodă 
745 


prin care să-l scutească pe prinţ de a se mai simţi 
vinovat. De a nu-şi dori să se răzbune pe Maeve 
într-un mod care, cu siguranţă, l-ar fi rănit. 

— Ştiai că te-ar fi pedepsit înainte de a veni în 
Mistward? îi spuse răguşit Rowan lui Lorcan. 

Lorcan se uită în ochii lui. 

— Toţi ştiam care va fi preţul. 

Gâtul lui Rowan se mişcă atunci când înghiţi, 
iar el inspiră adânc, îndreptându-şi privirea spre 
scări, ca şi când Aelin ar fi apărut cu salvarea la 
îndemână. Dar ea nu o făcu, iar Elide se rugă ca, 
oriunde ar fi fost acum regina, să obţină 
informaţiile de care aveau disperată nevoie. Rowan 
le spuse tovarăşilor lui: 

— Ştiţi cum se va sfârşi probabil lupta asta. 
Chiar dacă în flota noastră sunt mulţi soldaţi Fae, 
şansele sunt încă împotriva noastră. 

Cerul începu să capete nuanţe roz şi purpurii 
când soarele se mişcă sub valurile distante. 

— Şansele au mai fost împotriva noastră şi 
înainte, spuse Gavriel şi-i aruncă o privire lui 
Fenrys, care dădu serios din cap. Vom rămâne 
până ce ni se va ordona contrariul. 

Gavriel se uită la Aedion când spuse ultimul 
cuvânt. |n ochii generalului se citea ceva 
asemănător recunoştinţei. 

Elide simţi atenţia lui Lorcan şi îl găsi privind-o 
încă în timp ce îi spuse lui Rowan: 

— Elide o să meargă pe țărm, păzită de 
oamenii de care te poţi lipsi. Sabia mea îţi aparţine 
doar dacă faci asta. 

Elide tresări, însă Rowan spuse: 

— S-a făcut. 

Rowan îi răspândi prin flotă, dând fiecăruia 
comanda câtorva nave. El îi postă pe Fenrys, pe 
Lorcan şi pe Gavriel pe navele dinspre centru şi 
spate, cât mai departe de Maeve. El şi Aedion 
ocupară primele linii, Dorian şi Ansel comandând 
linia de nave din spatele lui. 

Lysandra era deja sub valuri, ca de dragon de 
mare, pregătită pentru ordinul lui de a distruge 
carena, prova şi cârma navelor pe care le marcase 
pentru ea. El ar fi pariat că, deşi probabil navele 
Fae erau apărate de scuturi, nu ar fi pierdut 
rezerve importante de putere protejându-se sub 
apă. Lysandra avea să lovească repede şi puternic 
şi să dispară înainte ca ei să-şi dea seama cine şi 
ce îi distrusese de sub apă. 

Soarele răsări, clar şi strălucitor, aurind 
pânzele. 

Rowan nu îşi permise să se gândească la Aelin 
- la locul în care se afla, oricare ar fi fost acela. 

Minutele treceau, iar Aelin tot nu se întorcea. 

O bărcuţă cu vâsle din stejar ieşi din flota lui 
Maeve şi se îndreptă spre el. 

În barcă erau trei oameni, însă niciunul dintre 
ei nu era Maeve. 

El simţi miile de ochi de ambele părţi ale fâşiei 
prea înguste de apă dintre flotele lor, care 
urmăreau apropierea bărcii. Care îl urmăreau pe el. 

Un mascul în uniforma lui Maeve se ridică în 
picioare cu un echilibru supranatural Fae, în timp 


ce vâslaşii ţinură barca pe loc. 

— Maiestatea Sa aşteaptă răspunsul vostru. 

Rowan plonjă în rezervele lui epuizate de 
putere, păstrându-şi chipul calm. 

— Informeaz-o pe Maeve că Aelin Galathynius 
nu mai este prezentă ca să-i dea un răspuns. 

Singurul semn de şoc afişat de mascul fu doar 
clipitul său. Creaturile lui Maeve erau prea bine 
instruite, prea conştiente de pedeapsa primită 
pentru dezvăluirea secretelor ei. 

— Prințesei Aelin Galathynius i se ordonă să se 
predea, spuse masculul. 

— Regina Aelin Galathynius nu se află pe 
această navă şi nici pe oricare alta din flota asta. 
De fapt, nu este pe țărm sau în tărâmurile din 
apropiere. Aşadar, Maeve va afla că a făcut atâta 
drum degeaba. Vă vom lăsa flota în pace, dacă veţi 
proceda la fel. 

Masculul îi rânji superior. 

— Ai vorbit ca un laş care ştie că este copleşit 
numeric. Ai vorbit ca un trădător. 

Rowan schiţă un zâmbet către mascul. 

— Să vedem ce are acum de spus Maeve. 

Masculul scuipă în apă, dar cei din barcă 
vâsliră înapoi spre flotă. 

Pentru o clipă, Rowan îşi aminti ultimele 
cuvinte adresate lui Dorian înainte să-l trimită pe 
rege ca să-şi protejeze propria linie de nave. 

Nu mai era cazul să-şi ceară scuze. Aelin fie 
avea să se întoarcă, fie... el nu îşi permise să se 
gândească la alternativă. Dar puteau să tragă de 
timp pe cât de mult posibil, să încerce să scape - 
pentru ea şi pentru viitorul acestei flote. 


Chipul lui Dorian dezvăluise aceleaşi gânduri 

când dăduse mâna cu el şi-i spusese încet: 

— Nu este un lucru atât de greu să mori pentru 
prietenii tăi, nu-i aşa? 

Rowan nu se deranjase să insiste în 
convingerea lui că aveau să supravieţuiască. 
Regele fusese instruit în arta războiului, chiar dacă 
nu o practicase încă. Aşadar, Rowan îi zâmbise 
sever şi-i răspunsese: 

— Nu, nu este. 

Cuvintele răsunară din nou prin el când barca 
mesagerului dispăru. Şi, pentru cât le-ar fi fost de 
folos, pentru cât ar fi putut ei să tragă de timp, 
Rowan îşi întări din nou scuturile. 

Soarele răsărise deasupra orizontului când 
răspunsul lui Maeve sosi. 

Nu era un mesager într-o şalupă, ci o ploaie de 
săgeți - erau atât de multe, încât se făcu întuneric 
atunci când traversară cerul cu boltă. 

—  Apăraţi-vă! le strigă Rowan nu doar 
stăpânilor magiei, ci şi bărbaţilor înarmaţi care îşi 
ridicaseră scuturile îndoite şi uzate deasupra lor 
când săgețile căzură dincolo de linie. 

Săgeţile loviră, iar magia lui se îndoi sub atacul 
lor. Vârfurile le fuseseră înfăşurate cu o magie 
proprie, care îl făcu pe Rowan să scrâşnească din 
dinţi. Pe celelalte nave, unde scutul nu era 
rezistent, unii bărbaţi ţipară. 

Flota lui Maeve începu să se îndrepte încet 
spre ei. 


Capitolul 64 


Aelin avea un corp care nu era un trup. 

Ştia doar din cauză că, în vidul acesta, în 
amurgul ceţos, Manon avea un corp. Unul aproape 
transparent, ca de fantomă, dar... cu toate 
acestea, avea o formă. 

Dinţii şi unghiile lui Manon licăriră în lumina 
slabă când ea studie ceața gri care se rotea. 

— Ce este locul ăsta? 

Oglinda le transportase... oriunde aici, oriunde 
s-ar fi aflat. 

— Nici eu nu ştiu, vrăjitoareo! 

Oare se oprise timpul dincolo de ceaţă? 
Renunţase Maeve să atace când aflase că ea nu 
era prezentă - sau atacase oricum? Aelin nu se 
îndoia de faptul că Rowan avea să rămână pe 
poziţie pe cât de mult posibil. Nu se îndoia că el şi 
Aedion aveau să-i conducă. Dar... 

Dacă oglinda vrăjitoarei era Lacătul pe care îl 
căutase, se aşteptase să aibă vreun so; de reacţie 
imediată la cele două chei Wyrd pe care le 
ascunsese în jachetă. 

Nu... la asta. Nu la absolut nimic. 

Aelin o scoase pe Goldryn. In ceaţă, rubinul 
sabiei pâlpâi - singura culoare, singura lumină. 

— Tinem aproape; vorbim doar când este 
necesar, spuse Manon. 

Aelin înclina să fie de acord. Stăteau pe 
pământ, dar ceața îi ascundea picioarele - 
ascundea orice bănuială că aveau pământ sub 
tălpi, mai puţin târşăitul slab. 

— Bănuieşti încotro? şopti Aelin. Dar ele nu 
fură nevoite să decidă. 

Ceaţa învolburată se întunecă, iar Manon şi 


Aelin se apropiară una de cealaltă, spate în spate. 

Bezna le învălui - orbindu-le. 

Apoi se văzu o lumină slabă, înainte. Nu, nu 
înainte. Se apropia de ele. Umărul osos al lui 
Manon intră în al ei când se lipiră mai strâns, ca un 
zid impenetrabil. 

Dar din lumina care se undui şi se întinse, 
apărură nişte siluete care prinseră formă. 

Aelin află trei lucruri când lumina şi culoarea le 
învăluiră şi deveniră palpabile. 

Cine era în faţa lor nu le vedea şi nici nu le 
auzea sau simţea mirosul. 

Şi ele se aflau în trecut. Mai exact, în urmă cu 
o mie de ani. 

În genunchi, într-o trecătoare montană 
întunecată şi pustie, cu sângele picurându-i din nas 
şi lacrimile curgându-i prin praful de pe faţă şi 
stropindu-i, în faţa unui sarcofag negru, era Elena 
Galathynius. 

Pe tot sarcofagul, semnele Wyrd licăreau cu o 
flacără slabă şi albastră. lar în centrul lui... Se afla 
Ochiul Elenei, amuleta prinsă în piatră, al cărei aur 
galben nelustruit strălucea. 

Apoi, ca şi când o suflare fantomatică trecu 
peste el, Ochiul se stinse, împreună cu semnele 
Wyrd. 

Elena întinse o mână tremurând ca să 
răsucească Ochiul, rotindu-l de trei ori în piatra 
neagră. Ochiul ţăcăni şi se rostogoli în mâna 
Elenei, sigilând sarcofagul şi încuindu-l. 

— Ai avut Lacătul în tot acest timp. Dar 
oglinda... 

— Cred, şopti Aelin, că am fost în mod 


intenţionat induse în eroare în privinţa obiectului 

pe care trebuie să-l recuperăm. 

— De ce? spuse Manon la fel de încet. 

— Presupun că urmează să aflăm. 

O amintire - asta era. Dar ce era atât de 
important, încât fuseseră trimise să îl recupereze, 
când toată lumea aceea nenorocită se năruia în 
jurul lor? 

Aelin şi Manon rămaseră tăcute când scena se 
desfăşură. Când, în sfârşit, adevărurile se 
împletiră. 


Capitolul 65 
Răsăritul în Trecătorile de obsidian 


Lacătul făurise sarcofagul din munte. 

Îi luase toată puterea ca să-l lege strâns, pe 
Erawan, de piatră, să-l închidă înăuntru chiar. 

Ea simţea cum Regele Intunecat dormea 
înăuntru. Auzea ţipetele armatei lui decăzute 
înfruptându-se din carnea oamenilor, departe în 
valea de dedesubt. Cât aveau să mai lupte după 
răspândirea veştii înfrângerii lui Erawan? 

Ea nu era destul de proastă să spere că 
tovarăşii ei supravieţuiseră măcelului. Nu atât de 
mult timp. 

În genunchi, pe roca neagră şi ascuţită, Elena 
se uită la sarcofagul din obsidian, la simbolurile 
sculptate. La început, străluciseră, dar acum se 
stinseră şi se răciră - se liniştiră. Când furase 
Lacătul de la tatăl ei, în urmă cu multe luni, ea nu 
ştiuse - nu înţelesese - adevărata profunzime a 


puterii lui. Încă nu ştia de ce el îl făurise, ci doar că 

puterea Lacătului putea fi folosită o singură dată. 
lar acea putere... o, puterea imensă şi 
distrugătoare... îi salvase pe toţi. 

Gavin, întins şi însângerat în spatele ei, se 
agită. Faţa îi era atât de distrusă, încât ea abia îi 
vedea trăsăturile frumoase şi feroce. Braţul stâng îi 
era inutil pe lângă corp. Era preţul plătit pentru 
distragerea lui Erawan, cât ea dezlănţuise puterea 
Lacătului. Dar nici măcar Gavin nu ştiuse ce 
plănuise ea. Ce furase şi ce ascunsese în ultimele 
luni. 

Ea nu regreta asta. Nu când lui îi cruţase viaţa. 
Mai rău. 

Gavin se uită la sarcofag, la amuleta goală şi 
complicată a Lacătului din palma pe care şi-o 
sprijinea pe coapsă. El o recunoscu imediat, 
deoarece o văzuse la gâtul tatălui ei în primele 
săptămâni din Orynth. Piatra albastră din mijloc 
era acum epuizată, slab luminată, unde, cândva, 
pâlpâise un foc interior. Abia îi mai rămăsese un 
strop de putere. 

— Ce ai făcut? Vocea îi era spartă şi răguşită 
din cauza strigătelor, când o ajutase cu Erawan. Ca 
să-i câştige timp, să-şi salveze oamenii... 

Elena strânse Lacătul în pumn. 

— El este închis. Nu poate scăpa. 

— Lacătul tatălui tău... 

— S-a terminat, spuse ea, îndreptându-şi 
atenţia spre zecile de figuri antice, acum de partea 
cealaltă a sarcofagului. 

Gavin tresări, mişcarea bruscă a trupului său 
distrus făcându-l să şuiere. 


Ei nu aveau forme. Erau doar fragmente de 

lumini şi umbre, vânt şi ploaie, muzică şi amintiri. 
Entităţi separate, şi totuşi parte a unei majorităţi, a 
unei conştiinţe. 

Toţi se uitau la Lacătul spart cu piatră mată din 
mâinile ei. 

Gavin îşi plecă fruntea spre roca udă de sânge 
şi îşi feri privirea. 

Elenei îi tremurară oasele în prezenţa lor, dar 
îşi ţinu fruntea sus. 

— Descendenţa surorii noastre ne-a trădat, 
spuse unul din mare şi cer şi furtuni. 

Elena scutură din cap, încercând să înghită. 
Cedând. 

— Ne-am sa/vat. L-am oprit pe Erawan... 

— Proasto, spuse una dintre vocile 
schimbătoare, de oameni şi animale. Corcitură 
proaspătă! Nu te-ai gândit de ce a purtat-o tatăl 
tău, de ce nu s-a grăbit în toţi aceşti ani, 
adunându-şi puterea? A vrut să o folosească - 
pentru a pune din nou cele trei chei Wyrd în poartă 
şi a ne trimite acasă înainte de a o închide pentru 
totdeauna. 

Pe noi şi pe Regele Întunecat. Lacătul a fost 
făcut pentru noi - şi promis nouă. lar tu l-ai distrus. 

Elena se sprijini cu o mână de pământ ca să nu 
se clatine. 

— Tatăl meu poartă cheile Wyrd? 

El nu făcuse niciodată nici măcar o aluzie... lar 
Lacătul... ea crezuse că era o simplă armă. O armă 
pe care el refuzase să o folosească în acest război 
sângeros. 

Ei nu îi răspunseră, tăcerea fiind o confirmare 
suficientă. 

Un mic zgomot spart îi ieşi din gât. 

— Îmi pare rău, şopti Elena. 

Furia îi hurui în oase, amenințând să-i oprească 
inima în piept. Cea făcută din foc, din lumină şi 
cenuşă păru să se abţină, păru să se oprească în 
faţa furiei ei. 

Ca să-şi amintească. 

Nu-şi văzuse mama şi nici nu-i vorbise de când 
ea îşi părăsise corpul ca să făurească Lacătul. De 
când Rhiannon Crochan o ajutase pe Mala să-şi 
verse în amuletă propria-i esenţă, mulţimea puterii 
din mica oglindă a vrăjitoarei deghizate în piatră 
albastră trebuind să fie dezlănţuită doar o dată. Ei 
nu îi spuseseră niciodată Elenei de ce. Nu îi 
spuseseră că nu era o simplă armă pe care, 
cândva, tatăl ei urma să fie nevoit să o folosească, 
în disperare de cauză. 

Preţul: corpul muritor al mamei ei, viaţa pe 
care şi-o dorise pentru ea, alături de Brannon şi 
copiii lor. Trecuseră zece ani de atunci. Preţ de 
zece ani, tatăl ei nu încetase să aştepte ca Mala să 
se întoarcă, în speranţa că avea să o vadă din nou. 
Măcar o dată. 

„Nu îmi voi aminti de voi”, le spusese tuturor 
Mala înainte să se dăruiască făuririi Lacătului. Şi 
totuşi, iat-o, oprindu-se, ca şi când şi-ar fi amintit. 

— Mamă, se auzi într-o şoaptă spartă 
rugămintea Elenei. 

Mala, Aducătoarea-Focului, îşi mută privirea de 
la ea. 

Cel care vedea totul cu ochi înţelepţi şi calmi 
spuse: 

— Eliberează-l! Aşadar, am fost trădaţi de 

aceste bestii pământeşti. Haideţi să le întoarcem 
favoarea! Eliberează-l pe Regele Întunecat din 
sicriu! 

— Nu! se rugă Elena, ridicându-se în picioare. 
Te rog... te rog! Spune-mi ce trebuie să fac pentru 
a-mi răscumpăra greşeala, dar te rog să nu-l 
eliberezi! Te implor! 

— El se va ridica într-o zi, spuse cel din 
întuneric şi moarte. El se va trezi. Ai irosit puterea 
Lacătului nostru pe o prostie, când ai fi putut 
rezolva totul, dacă ai fi avut răbdare şi minte să 
înţelegi. 

— Atunci, să se trezească, imploră Elena, cu 
vocea spartă. Să moştenească altcineva acest 
război - cineva mai bine pregătit. 

— Laşo! spuse cel cu o voce ca de oţel, scuturi 
şi săgeți. Eşti o laşă dacă arunci povara altcuiva! 

— Te rog! spuse Elena. Am să vă dau orice, 
orice, dar nu asta. 

La unison, ei se uitară la Gavin. 

Nu... 

Dar mama ei fu cea care spuse: 

— Am aşteptat atâta timp ca să ne întoarcem 
acasă. Mai putem aştepta un pic. Ai grijă de 
acest... loc încă puţin. 

Nu erau doar zei, ci fiinţe superioare, diferite. 
Pentru care timpul era fluid, iar corpurile, nişte 
lucruri schimbătoare şi care puteau exista în mai 
multe locuri, întinşi ca nişte plase aruncate. Erau la 
fel de puternici, de imenşi şi de eterni, aşa cum era 
omul pentru o muscă efemeră. 

Nu se născuseră în această lume. Poate că 


deveniseră captivi aici, după ce trecuseră printr-o 

poartă Wyrd. lar ei făcuseră o înţelegere cu tatăl 
ei, cu Mala, ca, în cele din urmă, să îi trimită acasă, 
alungându-l pe Erawan împreună cu ei. lar ea le 
stricase înţelegerea. 

Cel cu trei feţe spuse: 

— Vom aştepta. Dar trebuie să plătești un preţ. 
Şi să ne faci o promisiune. 

— Spuneţi ce vreţi, zise Elena. 

Dacă i l-ar fi luat pe Gavin, l-ar fi urmat. Ea nu 
era moştenitoarea tronului tatălui ei. Nu conta 
dacă ieşea din trecătoarea montană. Nu era tocmai 
sigură că ar fi putut suporta să îl mai vadă - nu 
după aroganţa, mândria şi fariseismul ei. Brannon 
o implorase să asculte, să aştepte. In schimb, ea îi 
furase Lacătul şi fugise cu Gavin în noapte, 
disperată să salveze aceste tărâmuri. 

Cel cu trei feţe o studie. 

— Cineva din familia Malei va sângera din nou, 
ca să făurească un nou Lacăt. Şi tu îi vei conduce, 
ca pe un miel la tăiere, ca să plătească preţul 
pentru că tu ai ales să-i zădărniceşti puterea aici, 
pentru lupta asta neînsemnată. Îi vei arăta acestui 
urmaş cum să făurească un nou Lacăt cu darurile 
Malei, cum să îl folosească pentru a mânui cheile şi 
a ne trimite acasă. Târgul nostru iniţial rămâne 
valabil: îl vom lua pe Regele Întunecat cu noi. Îl 
vom spulbera în lumea noastră, unde va fi doar 
praf şi amintire. După ce vom pleca - îi vei arăta 
urmaşului cum să închidă poarta în urma noastră 
cu Lacătul care să o menţină intactă pentru 
totdeauna, renunțând la ultima picătură de forţa 
vitală. Aşa cum a fost pregătit să o facă tatăl tău, 


la momentul potrivit. 

— Te rog, şopti Elena. 

Cel cu trei feţe rosti: 

— Spune-i lui Brannon al Focului Sălbatic ce s-a 
petrecut aici; spune-i preţul pe care îl va plăti într-o 
zi un urmaş de-al său. Spune-i să se pregătească 
pentru asta. 

Elena asimilă cuvintele, condamnarea. 

— O voi face, şopti ea. 

Dar ei dispărură, lăsând doar o urmă de 
căldură, ca şi când o rază de soare i-ar fi atins 
obrazul. 

Gavin ridică fruntea. 

— Ce ai făcut? întrebă el din nou. Ce le-ai dat? 

— Nu ai... auzit? 

— Doar pe tine, spuse el răguşit, cu faţa 
îngrozitor de palidă. Nu şi pe ceilalţi. 

Ea se holbă la sarcofagul din piatră neagră din 
faţa lor, înrădăcinată în pământul trecătorii. Era 
neclintit. Ei trebuiau să construiască ceva în jurul 
lui ca să-l ascundă, să-l protejeze. 

— Preţul va fi plătit... mai târziu, zise Elena. 

— Spune-mi. 

Cu buzele-i umflate şi crăpate, abia reuşi să 
rostească vorbele. 

De vreme ce ea se condamnase deja, dacă tot 
îşi condamnase descendența, îşi dădu seama că nu 
mai avea nimic de pierdut minţind. Nu de data 
asta, nu de această ultimă dată. 

— Erawan se va trezi din nou - într-o zi. Când 
va sosi clipa, îi voi ajuta pe cei care trebuie să se 
lupte cu el. 

În ochii lui se citea neîncrederea. 

— Poţi să mergi? îl întrebă ea, întinzând mâna 

ca să-l ajute să se ridice. 

Soarele care se ridica, poleia munţii negri în 
auriu şi roşu. Ea nu avea nicio îndoială că valea din 
spatele lor era scăldată în sânge. 

Gavin îşi relaxă prinsoarea, degetele fiindu-i 
încă rupte, din locul în care ţinuse mânerul sabiei 
Damaris. Dar nu luă mâna pe care i-o oferise ea. 

lar el nu îi spuse ce detectase când atinsese 
Sabia Adevărului, ce minciuni  simţise şi 
descoperise. 

Ei nu mai vorbiră niciodată despre ele. 


Răsărit de lună la Templul din Sanarian, 
Mlaştinile Stâncoase 


Prinţesa din Eyllwe rătăcise prin Mlaştinile 
Stâncoase câteva săptămâni, căutând răspunsuri 
la ghicitorile rostite în urmă cu o mie de ani. 
Răspunsuri care ar fi putut să-i salveze regatul 
condamnat. 

Chei, şi porţi, şi lacăte - porţi, şi puțuri, şi 
profeţii. Asta îşi şopti prinţesa în săptămânile în 
care mersese singură prin mlaştină, vânând ca să 
rămână în viaţă, luptându-se cu bestiile cu dinţi şi 
venin, când era necesar, şi uitându-se la stele ca 
să se distreze. 

Aşadar, când prinţesa ajunse în cele din urmă 
la templu, când rămase în faţa altarului de piatră şi 
a cufărului, replica mai deschisă la culoare a celui 
negru de sub Morath, ea apăru într-un final. 


— Tu eşti Nehemia, spuse ea. 

Prinţesa se învârti, cu hainele-i de vânătoare 
din piele pătate şi umede, vârfurile aurii ale 
şuviţelor împletite scoțând un mic zgomot. 

O privire evaluatoare din partea unor ochi care 
păreau prea bătrâni pentru doar optsprezece ani; 
ochi care se uitaseră prea mult în întunericul dintre 
stele şi tânjise să le cunoască secretele. 

— Şi tu eşti Elena. 

Elena dădu aprobator din cap. 

— De ce ai venit? 

Prinţesa din Eyllwe făcu semn din bărbia-i 
elegantă spre cufărul din piatră. 

— Nu am fost chemată să-l deschid? Să aflu 
cum să ne salvăm şi să-i plătesc prinţului? 

— Nu, spuse încet Elena. Nu tu. Nu aşa. 

Prinţesa îşi arătă nemulţumirea doar 
strâmbând din buze. 

— Atunci, în ce fel trebuie să sângerez, Lady? 

Ea privise, aşteptase şi plătise pentru alegerile 
ei pentru prea mult timp. De prea mult. 

lar acum, că întunericul se lăsase... acum avea 
să răsară un nou soare. Trebuia să răsară. 

— Descendentele Malei vor plăti, nu ale tale. 

Spatele ei înţepeni. 

— Nu mi-ai răspuns la întrebare. 

Elena îşi dori să-şi fi putut retrage cuvintele, să 
le zăvorască. Dar acesta era preţul pentru regatul 
şi poporul ei. Preţul pentru aceşti oameni, pentru 
acest regat. Şi pentru ceilalţi. 

— În Nord, două ramuri se desprind din Mala. 
Una spre Casa Havilliard, unde prinţul cu ochii 
partenerului meu posedă magia mea brută - şi 


forţa ei brută. Cealaltă ramură trece prin Casa 

Galathynius, unde sângele a fost pur: din foc, 
tăciuni şi cenuşă. 

— Aelin Galathynius a murit, spuse Nehemia. 

— Nu este moartă. Nu, ea se asigurase de 
asta; încă plătea pentru ce făcuse în noaptea 
aceea de iarnă. Doar se ascunde, uitată de o lume 
recunoscătoare să vadă o asemenea putere stinsă 
înainte de maturitate. 

— Unde este? Şi ce legătură are cu mine, 
Lady? 

— Te pricepi la istorie, la jucători şi mize. 
Cunoşti semnele Wyrd şi ştii cum să le foloseşti. Ai 
înţeles greşit ghicitorile, crezând că tu trebuie să 
vii aici. Această oglindă nu este Lacătul - este o 
sursă de amintiri. Făurită de mine, de tatăl meu şi 
de Rhiannon Crochan. Făcută astfel încât 
moştenitoarea acestei poveri să poată înţelege 
într-o zi. Să ştie totul înainte de a decide. Şi 
această întâlnire se va afla în ea. Dar tu ai fost 
chemată ca să ne putem întâlni. 

Chipul tânăr şi înţelept aşteptă. 

— Du-te în nord, prinţesă! spuse Elena. Intră în 
casa inamicului tău! Stabileşte legăturile, primeşte 
invitaţia, fă ce trebuie, dar intră în casa inamicului 
tău. Cei doi urmaşi se vor întâlni acolo. Sunt deja 
pe drum. 

— Aelin Galathynius se îndreaptă spre Adarlan? 

— Nu Aelin. Nu cu acel nume, cu acea coroană. 
Să o recunoşti după ochii ei - turcoaz cu un miez 
auriu. Să o recunoşti după semnul de pe frunte - 
semnul bastardului, semnul lui Brannon. Ghideaz- 
o. Ajut-o. Va avea nevoie de tine. 

— Şi preţul? 

Elena nu simţi decât ură atunci. 

Uri zeii care ceruseră asta. Se uri pe sine. uri 
că i se ceruse asta; uri luminile strălucitoare... 

— Nu ai să mai pui niciodată piciorul în Eyllwe. 

Prinţesa se uită la stele ca şi când i-ar fi vorbit, 
ca şi când răspunsul ar fi fost scris acolo. 

— Poporul meu va supravieţui? întrebă ea 
încet. 

— Nu ştiu. 

— Atunci, voi face paşii necesari şi pentru asta. 
Am să-i unesc rebelii cât am să fiu în Rifthold, am 
să pregătesc continentul pentru război. 

Nehemia îşi cobori privirea de la stele. Elena îşi 
dori să cadă în genunchi în faţa tinerei prințese, să 
îi ceară iertare. 

— Unul din ei trebuie să fie pregătit - să facă 
ce trebuie făcut, spuse Elena, pentru că era 
singura cale să-i explice, să-şi ceară scuze. 

Nehemia înghiţi. 

— Atunci, am să te ajut cum am să pot. Pentru 
Erilea şi pentru poporul meu. 


Capitolul 66 


Aedion Ashryver fusese antrenat să ucidă 
oameni şi să apere frontul în luptă de când fusese 
suficient de mare cât să ridice o sabie. Prinţul 
Moştenitor Rhoe  Galathynius începuse să-l 
antreneze personal, ridicându-l pe Aedion la 
standarde pe care unii le-ar fi putut considera 
nedrepte, prea dure pentru un băiat. 

Dar Rhoe ştiuse, îşi dădu seama Aedion de la 


prova navei, cu oamenii lui Ansel din Briarcliff 
762 


înarmaţi şi pregătiţi în spatele lui. Rhoe ştiuse până 
şi faptul că Aedion avea să o slujească pe Aelin şi 
că atunci armatele străine ar fi provocat puterea 
Aducătoarei-Focului... şi probabil că nu ar fi 
înfruntat numai muritori. 

Rhoe - Evalin - speculase că armata 
nemuritorilor care se întindea acum în faţa lui 
urma să ajungă într-o zi pe aceste ţărmuri. lar ei îşi 
doriseră să se asigure că Aedion era pregătit când 
avea să se întâmple asta. 

— Ridicaţi  scuturile! le ordonă  Aedion 
oamenilor când a doua salvă de săgeți căzură 
dinspre flota lui Maeve. Mantia magică din jurul 
navelor lor rezista destul de bine mulţumită lui 
Dorian Havilliard şi, chiar dacă el se bucura că îi 
cruţase de vărsarea de sânge, după isprava pe 
care o făcuse cu Aelin şi Manon, Aedion scrâşni din 
dinţi la fiecare unduire a culorii din timpul 
impactului. 

— Sunt soldaţi, la fel ca voi, continuă Aedion. 
Nu vă lăsaţi păcăliţi de urechile lor ascuţite! 
Sângerează ca şi ceilalţi. Şi pot muri din cauza 
aceloraşi răni. 

El nu îşi permise să se uite înapoi - spre locul 
din care tatăl său comanda şi proteja un alt şir de 
nave. Gavriel tăcuse când Fenrys le dezvăluise 
cum să doboare un războinic Fae care se vindeca 
repede: trebuiau să le taie muşchii, nu să îi 
înjunghie. Să-i rupă un tendon şi să-l oprească pe 
nemuritor suficient timp cât să-l ucidă. 

Era mai uşor de zis decât de făcut. Soldaţii 
albiseră la gândul ăsta - la lupta deschisă, corp la 


corp, împotriva războinicilor Fae. Şi pe bună 

dreptate. 

Insă datoria lui Aedion nu era să le amintească 
aceste fapte simple. Datoria lui era să îi facă 
dispuşi să moară, să facă lupta asta să pară 
complet necesară. Frica ar fi putut rupe rândurile 
mai repede decât orice atac inamic. 

Rhoe - adevăratul său tată - îi spusese asta, 
iar Aedion o învățase în anii petrecuţi în nord. O 
învățase luptând în noroi şi sânge până la 
genunchi, împreună cu legiunea Bane. 

El îşi dori ca ei să-l flancheze, nu nişte soldaţi 
necunoscuţi din Pustiuri. 

Dar nu îşi putea lăsa frica să-i înmoaie tăria de 
caracter. 

A doua salvă a lui Maeve se ridică tot mai sus, 
săgețile plutind mai repede şi mai departe decât 
cele din arcurile muritorilor. Cu o ţintă mai bună. 

Scutul invizibil de deasupra lor se undui 
licărind albastru şi purpuriu când săgețile şuierară 
şi alunecară de pe el. 

Dar acesta deja se încovoia, pentru că vârfurile 
săgeţilor erau magice. 

Soldaţii de pe punte se agitară mişcându-şi 
scuturile, anticiparea lor şi groaza tot mai mare 
învăluindu-i simţurile lui Aedion. 

— E o ploaie neînsemnată, băieţi, spuse el 
zâmbind larg. Credeam că v-aţi obişnuit cu asta în 
Pustiuri. 

Se auziră unele mormăituri, dar scuturile 
metalice încetară să mai tremure. 

Aedion  chicoti. Se transformă în Lupul 
Nordului, dornic să verse sânge pe mările sudice. 
Aşa cum îl învățase Rhoe, aşa cum îl pregătise el, 

cu mult înainte de căderea Terrasenului, în umbra 
Adarlanului. 

Situaţia nu avea să se mai repete - şi, cu 
siguranţă, nu în faţa lui Maeve. Cu siguranţă, nu 
aici, fără ca nimeni să vadă asta. 

În faţă, pe linia frontului, magia lui Rowan licări 
alb, ca un semn tăcut. 

— Pregătiţi săgețile! ordonă Aedion. 

Arcurile scârţâiră, săgețile îndreptându-se spre 
cer. 

Alt licăr. 

— Salvă! strigă Aedion. 

Lumea se întunecă sub săgețile care zburară 
spre flota lui Maeve. 

O furtună de săgeți - ca să le distragă atenţia 
de la adevăratul atac din adâncuri. 


Apa era mai slab luminată aici, razele soarelui 
fiind numai nişte scânteieri care alunecau printre 
numeroasele bărci de pe valuri. 

Agitaţia adună şi alte creaturi, carnivorii 
căutând mâncarea din care aveau să se înfrupte cu 
siguranţă când cele două flote urmau să se 
întâlnească în cele din urmă. 

Un licăr de lumină o trimisese pe Lysandra în 
adâncuri, unduindu-se printre necrofagii care-i 
dădeau târcoale, pierzându-se în mulţimea lor cât 
de bine putu când luă viteză. 

Ea îşi modificase forma de dragon. Acum, avea 
membre mai lungi - cu degete opozabile. 


Şi o coadă mai puternică, pe care putea să o 

controleze mai bine. 

Era micul ei proiect din lungile zile de călătorie. 
să ia o formă originală şi să şi-o perfecţioneze. Să 
modifice pe placul ei ceea ce făcuseră zeii. 

Lysandra ajunse la prima navă pe care o 
însemnase Rowan, harta precisă a locului şi a 
modului în care să atace. Cu o lovitură de coadă, 
spulberă cârma. 

Auzi strigătele celor de pe punte chiar şi din 
adâncuri, dar Lysandra zbura deja, plutind spre 
următoarea barcă marcată. 

De data asta, îşi folosi ghearele, apucând 
cârma şi smulgând-o. Apoi dădu o gaură în carenă 
cu coada-i contondentă. Contondentă, nu ţepoasă 
- nu, pentru că ţepii rămăseseră în Golful Craniului. 
Aşadar, îşi transformase coada într-un berbec. 

Săgeţile fură trase cu o precizie mai bună 
decât a infanteriştilor Valgi, ţâşnind ca razele de 
soare în apă. Ea se pregătise şi pentru asta. 
Acestea ricoşară din solzii de Mătasea-păianjenului. 
În orele petrecute studiind materialul care-i 
acoperea aripile lui Abraxos, învățase cum să-şi 
transforme propria piele într-o fibră impenetrabilă. 

Lysandra rupse mai multe cârme. 

Soldaţii Fae ţipară în faţa ei. Dar harpoanele pe 
care le traseră erau prea grele, iar ea era prea 
rapidă şi plonja prea adânc şi prea repede. Bice 
magice de apă se întinseră spre ea, încercând să o 
prindă, dar nu reuşiră. 

Era regatul care putea schimba lumea, îşi 
spuse ea de nenumărate ori când epuizarea o 
apăsă, în timp ce continuă să distrugă cârmă după 
cârmă, dând găuri în navele Fae alese. 

Ea făcuse o promisiune acelui regat, acelui 
viitor. Lui Aedion şi reginei ei. Nu avea să o 
dezamăgească. 

Şi dacă nenorocita de Maeve ar fi vrut să se 
confrunte cu ei, dacă Maeve s-ar fi gândit să-i 
atace când erau slăbiţi... Lysandra intenţiona să o 
facă pe ticăloasă să-şi regrete alegerea. 


Magia lui Dorian se tulbură când flota lui 
Maeve transformă lansatul săgeţilor într-un haos 
total. Dar el îşi păstră scuturile intacte, peticind 
zonele prin care pătrunseseră săgețile. Deja, 
puterea i se clătina, consumată prea repede. 

Fie din cauza vreunui truc de-al lui Maeve, fie 
din cauza magiei care acoperea săgețile. 

Însă Dorian scrâşni din dinţi şi îşi controlă 
magia pentru ca avertismentele strigate de Rowan 
să nu răsune din apă - amplificate aşa cum Gavriel 
îşi folosise vocea în Golful Craniului. 

Dar, în ciuda haosului flotei lui Maeve, care-şi 
găsea navele asediate de sub apă, rândurile se 
întindeau la nesfârşit. 

Aelin şi Manon nu se întorseseră. 

Un mascul Fae panicat era o privelişte 
îngrozitoare. Era aproape o catastrofă să vezi doi. 

Când Aelin şi Manon dispăruseră în oglindă, 
Dorian bănui că doar strigătul lui Aedion îl făcuse 
pe Rowan să iasă din furia care-l cuprinsese. Și 
doar vânătaia care-i zvâcnea pe obrazul lui Dorian 
îl făcuse pe Rowan să se abţină din a-i face una 


asemănătoare. 

Dorian privi spre primele linii, unde prinţul Fae 
stătea la prova navei lui, cu sabia şi securea 
scoase, cu o tolbă de săgeți şi un arc pe spate şi cu 
diverse cuțite de vânătoare ascuţite ca briciul. 
Prinţul nu ieşise deloc din starea aceea, îşi dădu el 
seama. 

Nu, Rowan deja coborâse la un nivel de furie 
de gheaţă care-i făcu magia lui Dorian să tremure, 
în ciuda distanţei dintre ei. 

El simţea puterea lui Rowan - o simţea aşa 
cum o simţise pe a lui Aelin ridicându-se. 

Rowan coborâse deja adânc în rezerva lui de 
putere când Aelin şi Manon plecaseră. De îndată ce 
Aedion îşi concentrase frica şi furia spre lupta din 
faţă, el folosise ultima oră ca să plonjeze şi mai 
adânc. Acum plutea în jurul lor ca marea de la 
câţiva metri dedesubt. 

Dorian îi urmase exemplul, revenind la 
antrenamentul insuflat de prinţ. Gheaţa îi acoperi 
venele şi inima. 

Aedion îi spusese doar un singur lucru înainte 
de a pleca spre propria parte a flotei. Prinţul 
general îl măsurase o dată din priviri, fixând cu 
ochii de Ashryver vânătaia pe care i-o făcuse şi-i 
spusese: „Frica este o condamnare la moarte. 
Când ai să fii acolo, să îţi aduci aminte că noi nu 
trebuie să supravieţuim - ci numai să-i lovim 
suficient astfel încât, atunci când ea o să se 
întoarcă... să îi extermine pe restul.” 

Când, nu dacă. Dar când Aelin le-ar fi găsit 
trupurile sau orice ar mai fi rămas din ei dacă ar fi 
fost înghiţiţi de mare... ar fi putut foarte bine să 


distrugă lumea de furie. 

Poate că trebuia să o facă. Poate că lumea o 
merita. 

Poate că Manon Cioc-negru ar fi ajutat-o să o 
facă. Poate că aveau să domnească împreună 
peste ruine. 

El îşi dori să fi avut mai mult timp să discute cu 
vrăjitoarea. Să o cunoască nu doar fizic. 

Deoarece, în ciuda cârmelor distruse... navele 
avansară acum. 

Războinici Fae. Născuţi şi crescuţi să ucidă. 

Aedion şi Rowan trimiseră altă salvă de săgeți 
aţintite spre navele lor. Scuturile le dezintegrară 
înainte să atingă vreo ţintă. Asta nu avea să se 
termine cu bine. 

Inima îi bătu cu putere şi înghiţi în sec când 
navele se strecurară pe lângă cele scufundate, 
apropiindu-se de linia de demarcaţie. 

Magia lui se zvârcoli. 

Trebuia să aibă grijă încotro să o îndrepte şi să 
o facă să conteze. 

Nu avea încredere că puterea ar fi rămas 
concentrată dacă ar fi dezlănţuit-o. 

lar Rowan îi spusese să nu o facă. li spusese să 
aştepte până ce flota ar fi ajuns cu adevărat lângă 
ei. Până ce navele ar fi traversat acea linie. Până 
ce prinţul Fae i-ar fi ordonat să tragă. 

Pentru că focul şi gheaţa se luptau acum în 
Dorian, implorându-l să le elibereze. 

El îşi tinu bărbia sus când tot mai multe nave 
se apropiară de cele distruse din faţă şi apoi se 
strecurară pe lângă ele. 

Dorian ştia că avea să-l doară să-şi distrugă 
magia şi, după aceea, corpul. Ştia că avea să-l 

doară să-şi vadă tovarăşii doborâţi, unul câte unul. 

Totuşi Rowan păstră prima linie, nu îşi lăsă 
navele să se întoarcă şi să fugă. 

Din ce în ce mai aproape, navele inamice se 
îndreptară spre primele lor linii, împinse de vâsle 
mari şi puternice. Arcaşii erau pregătiţi să tragă, 
iar lumina soarelui licărea de pe armura lustruită a 
războinicilor Fae însetaţi de luptă, de la bord. Erau 
pregătiţi şi odihniţi, instruiți să ucidă. 

Nu avea să fie nicio capitulare. Maeve urma să- 
i nimicească doar ca să o pedepsească pe Aelin. 

El îi dezamăgise trimiţându-le departe pe 
Manon şi pe Aelin. Asumându-şi riscul, probabil că 
îi dezamăgise pe toţi. 

Dar Rowan Whitethorn nu o făcuse. 

Nu. Când navele inamice se poziţionară printre 
navele lor scufundate, Dorian văzu că fiecare avea 
acelaşi steag: un stindard argintiu, cu un uliu 
înfiorător. 

Şi, acolo unde steagul negru al lui Maeve cu o 
cucuvea fluturase lângă acesta... Acum, steagul 
negru cobori. 

Acum, steagul reginei întunecate dispăru 
complet, în timp ce Fae, care purtau stindardul 
argintiu al Casei Whitethorn, deschiseră focul 
asupra propriei flote. 


Capitolul 67 


Rowan îi povestise lui Enda despre Aelin. 
li spusese vărului său despre femeia pe care o 
iubea, despre regina a cărei inimă ardea ca un foc 


sălbatic. Îi povestise lui Enda despre Erawan şi 

despre ameninţarea cheilor şi despre faptul că 
Maeve şi le dorea. 

Şi, după aceea, îngenunchease şi-l implorase 
să-l ajute. 

Să nu deschidă focul asupra flotei Terrasenului, 
ci asupra flotei lui Maeve. 

Să nu irosească unica şansă la pace. Să 
oprească întunericul înainte de a-i consuma pe toţi, 
pe cei din Morath şi pe ai lui Maeve. Să lupte nu 
pentru regina care îl înrobise, ci pentru cea care îl 
salvase. 

„Mă voi gândi la asta”, îi spusese Endymion. 

Şi, astfel, Rowan se ridicase din genunchi şi 
zburase spre nava altui văr. Prinţesa Sellene, cea 
mai tânără verişoară, cu ochi şireţi, îl ascultase. ÎI 
lăsase să o implore. Şi, schiţând un zâmbet, îi 
spusese acelaşi lucru. „Mă voi gândi la asta.” 

Aşa că mersese de la o navă la alta. Spre verii 
care ştia că ar fi putut să-l asculte. 

Un act de trădare - asta le ceruse. Să comită 
un act de trădare şi unul atât de mare, încât nu ar 
mai fi putut să se întoarcă acasă, iar pământurile şi 
titlurile le-ar fi fost confiscate sau distruse. 

Şi, când navele lor nevătămate navigară lângă 
cele pe care le distrusese Lysandra, când atacară 
cu săgeți şi magie forţele care nu bănuiau nimic, 
Rowan le strigă celor din flota lui: „Acum, acum, 
acum!” 

Văslele intrară în valuri pleoscăind, bărbaţii 
mormăind când vâsliră din răsputeri spre flota 
aflată într-un haos total. Toţi verii lui atacaseră. 

Toţi, ca şi când s-ar fi întâlnit şi ar fi hotărât să 
rişte să se ruineze împreună. 

Rowan nu avusese o armată proprie pe care să 
i-o dea lui Aelin. Pe care să i-o dea Terrasenului. 

Aşadar, câştigase o armată pentru ea, apelând 
la singurele lucruri pe care i le pretinsese Aelin. 

Inima lui. Loialitatea şi prietenia. 

lar Rowan îşi dori ca Inima lui de Foc să fi fost 
acolo, ca să vadă cum Casa Whitethorn îi atacă 
flota lui Maeve, gheaţa şi vântul explodând peste 
valuri. 


Lui Lorcan nu-i venea să creadă. 

Nu-i venea să-şi creadă ochilor când o treime 
din flota lui Maeve deschisese focul asupra navelor 
ei în derivă. 

lar el ştiu, fără să i se confirme, că stindardele 
care fluturau pe navele acelea erau argintii. 

Oricum îi convinsese, oricând îi convinsese... 

Whitethorn reuşise. Pentru ea. 

Toate astea, pentru Aelin. 

Rowan ordonă, urlând către oamenii săi să îşi 
folosească avantajul, ca să distrugă flota lui Maeve 
dintre ei. 

Lorcan, un pic uimit, transmise ordinul spre 
navele lui. 

Maeve nu avea să permită aşa ceva şi, pentru 
asta, urma să nimicească neamul Whitethorn. 

Dar, iată-i, dezlănţuindu-şi gheaţa şi vântul 
asupra propriilor nave, însoţite de săgeți şi 
harpoane care treceau prin lemn şi soldaţi. 

Vântul îi suflă în păr, iar el ştiu că Whitethorn 


îşi folosea acum magia la maximum ca să-şi 

împingă navele în încăierare, înainte ca verii lui să 
piardă avantajul surprizei. Erau toţi nişte nebuni. 

Nebuni şi, cu toate acestea... 

Fiul lui Gavriel striga numele Whitethorn. Un 
strigăt afurisit de victorie. De nenumărate ori, 
bărbaţii îi răspunseră. 

Apoi Fenrys ridică vocea. Şi Gavriel. Şi regina 
cu păr roşcat. Şi regele Havilliard. 

Flota lor pluti spre cea a lui Maeve, înconjurată 
de soare, mare şi pânze, săbiile strălucind în 
lumina dimineții. Până şi vâslele ridicate şi 
coborâte păreau să repete scandările. 

Intrară în luptă şi în vărsarea de sânge, 
strigând numele prinţului. 

Pentru o clipă, Lorcan îşi permise să se 
gândească la asta - la puterea lucrului care îl 
convinsese pe Rowan să rişte totul. Şi Lorcan se 
întrebă dacă, probabil, ar fi fost singura forţă la 
care Maeve şi Erawan nu s-ar fi aşteptat. 

Dar Maeve - era undeva, pe o navă. 

Urma să se răzbune, să riposteze, să îi facă pe 
toţi să sufere... 

Rowan izbi flota lui Maeve în primele linii, 
dezlănţuind furia gheții şi a vântului său alături de 
săgețile lor. 

Şi, acolo unde puterea lui Rowan se oprea, 
intervenea cea a lui Dorian. 

Imposibilitatea de a câştiga se transformase 
acum în şansa unui nebun. Dacă Whitethorn şi 
ceilalţi ar fi putut să ţină rândurile, să rămână pe 
poziţii. 

Lorcan se trezi căutându-i cu privirea pe 


Fenrys şi pe Gavriel, dincolo de nave şi de soldaţi. 

Şi ştiu că răspunsul lui Maeve venise când îi 
urmări înţepenind unul după celălalt. II zări pe 
Fenrys sărind din alergare şi dispărând în aer. 
Lupul Alb din Doranelle apăru imediat lângă 
Gavriel, apariţia lui din neant făcându-i pe oameni 
să strige. 

Însă el îl apucă pe Gavriel de braţ şi amândoi 
dispărură din nou, cu chipurile încordate. Numai 
Gavriel reuşi să se uite spre Lorcan înainte să 
dispară - cu ochi mari, în semn de avertisment. 
Gavriel îi arătă ceva, după care ei dispărură în 
lumina soarelui şi-n spuma mării. 

Lorcan se holbă la locul pe care Gavriel reuşise 
să i-l arate, la mica sfidare care, probabil, lăsase o 
rană adâncă. 

Lui Lorcan i se răci sângele în vene. 

Maeve permitea luptei să izbucnească pe apă, 
deoarece avea alte jocuri în mişcare. Pentru că nu 
era deloc pe mare. 

Ci pe țărm. 

Gavriel îi arătase nu plaja îndepărtată, ci 
ţărmul - spre vest. 

Întocmai unde o lăsase pe Elide în urmă cu 
câteva ore. 

lar lui Lorcan nu-i păsă de bătălie, de ceea ce 
căzuse de acord să facă pentru Whitethorn, de 
promisiunea făcută prinţului. 

Ea fusese prima căreia îi făcuse o promisiune. 

Soldaţii nu fură destul de proşti încât să 
încerce să-l oprească în timp ce Lorcan îi predă 
unuia comanda şi luă o barcă. 

Elide nu vedea lupta din locul în care aştepta 
printre dunele de nisip, ierburile de mare şuierând 
în jurul ei. Dar putea să audă strigătele şi 
bubuiturile. 

Ea încercă să nu asculte vacarmul luptei şi, în 
schimb, să o implore pe Anneith să-i călăuzească 
prietenii. Să-l ţină pe Lorcan în viaţă şi pe Maeve 
departe de el. 

Dar Anneith stătea pe-aproape, plutind în 
spatele umărului ei. 

„Vezi, spuse ea, aşa cum o făcea mereu. Vezi, 
vezi, vezi.” 

In afară de nisip, iarbă, apă şi cer albastru, nu 
se vedea nimic. Nimic în afară de cei opt paznici 
cărora Lorcan le ordonase să rămână cu ea, care 
stăteau întinşi pe dune, părând nici uşuraţi, nici 
deranjaţi că pierdeau lupta furioasă de pe valurile 
din jurul cotului coastei. 

Vocea deveni insistentă. „Vită-te, uită-te, uită- 
te!” 

Apoi Anneith dispăru cu totul, de fapt, fugi. 

Norii se adunau dinspre mlaştină, îndreptându- 
se spre soarele care începea să răsară. 

Elide se ridică în picioare, alunecând un pic pe 
duna abruptă. 

Vântul bătu şi şuieră printre ierburi - nisipul 
cald căpătă o nuanţă gri şi amuţi când norii 
acoperiră soarele, întunecându-l. 

Ceva se apropia. 

Ceva care ştia că Aelin Galathynius îşi trăgea 
puterea din lumina soarelui. De la Mala. 


Lui Elide i se uscă gura. Dacă Vernon ar fi 

găsit-o aici... nu ar mai fi putut scăpa de el. 

Paznicii de pe dunele din spatele ei se agitară, 
observând vântul ciudat şi norii, simțind că furtuna 
care se apropia nu era naturală. Aveau să reziste 
în faţa ilkenilor până la sosirea ajutorului? Sau 
Vernon avea să aducă mai mulţi de data asta? 

Insă Vernon apăru pe plajă ca şi când ar fi ieşit 
dintr-o briză trecătoare. 


Capitolul 68 


Era o tortură. 

O agonie să o vadă pe Nehemia, tânără şi 
puternică şi înţeleaptă, vorbind cu Elena în 
mlaştină, printre aceleaşi ruine. 

lar apoi, mai era şi cealaltă tortură. 

Că Elena şi Nehemia se cunoscuseră şi 
lucraseră împreună. 

Că Elena făcuse aceste planuri în urmă cu o 
mie de ani. 

Că Nehemia se dusese în Rifthold ştiind că 
avea să moară. 

Ştiind că trebuia să o distrugă pe Aelin - să-şi 
folosească moartea ca să o distrugă, astfel încât să 
poată renunţa la a fi asasină şi să urce pe tron. 

Lui Aelin şi lui Manon li se arătă o altă scenă, a 
unei conversații şoptite la miezul nopţii, în 
subsolurile castelului de cleştar, unde o regină şi o 
prinţesă se întâlneau în secret. Aşa cum o făceau 
de câteva luni. 

Regina îi cerea prinţesei să plătească preţul pe 
care îl oferise în mlaştină. Să îşi organizeze propria 
moarte - să pună totul în mişcare. Nehemia o 

776 


avertizase pe Elena că ea - că Aelin - avea să fie 
distrusă. Mai rău, că urma să se cufunde atât de 
adânc într-un abis al furiei şi al disperării, încât nu 
ar mai fi reuşit să iasă. Nu drept Celaena. 

Nehemia avusese dreptate. 

Aelin tremura - corpul pe jumătate vizibil îi 
tremura atât de tare, încât crezu că pielea avea să- 
i cadă de pe oase. Manon se apropie şi îi oferi, 
probabil, singura consolare cunoscută vrăjitoarei: 
solidaritatea. 

Ele fixară din nou cu privirea ceața învolburată, 
unde scenele - amintirile - se desfăşuraseră. 

Aelin nu era sigură că putea suporta un alt 
adevăr. O altă revelaţie a finalităţii faptului că 
Elena îi vânduse pe ea şi pe Dorian zeilor pentru 
greşeala prostească pe care o făcuse, fără să 
înţeleagă adevăratul scop al Lacătului, cel de a-l 
închide pe Erawan în mormântul lui, decât să-l lase 
pe Brannon să îi pună capăt - şi să-i trimită pe zei 
spre locul pe care îl numeau „acasă”, luându-l şi pe 
Erawan cu ei. 

Să îi trimită acasă... folosind cheile ca să 
deschidă poarta Wyrd. Şi un nou Lacăt care să o 
închidă pentru totdeauna. 

„Necunoscut este preţul meu.” 

Îşi folosise puterea, secătuită până la ultima 
picătură - viaţa - ca să făurească acel nou Lacăt. 
Să-şi exercite puterea cheilor doar o dată - o 
singură dată, ca să-i alunge pe toţi, iar apoi să 
închidă poarta pentru totdeauna. 

Amintirile licăriră de jur-împrejur. 

Elena şi Brannon ţipau unul la celălalt într-o 


cameră pe care Aelin nu o văzuse de zece ani - 

apartamentul regelui din palatul din Orynth, în 
apartamentul ei - sau unul care ar fi trebuit să îi 
aparţină. Un colier strălucea la gâtul Elenei: Ochiul. 
Primul Lacăt, acum distrus, pe care Elena, acum 
Regina Adarlanului, părea să îl poarte ca pe un fel 
de memento al prostiei ei, al promisiunii făcute 
acelor zei furioşi. 

Cearta cu tatăl ei se înteţi până ce prinţesa 
plecă, iar Aelin ştiu că Elena nu avea să se mai 
întoarcă niciodată în palatul strălucitor din Nord. 

Apoi, într-o cameră din piatră greu de descris, 
oglinda vrăjitoarei dezvălui o frumuseţe brunetă cu 
o coroană din stele care stătea în faţa Elenei şi a 
lui Gavin, explicându-le cum funcţiona oglinda 
vrăjitoarei - cum avea să păstreze amintirile. 
Rhiannon Crochan îşi făcu apariţia. Manon tresări 
când o văzu, iar Aelin privi între ele. 

Chipul... era acelaşi. Chipul lui Manon şi al lui 
Rhiannon Crochan. Ultimele regine Crochan - din 
două ere diferite. 

După aceea, apăru imaginea lui Brannon - 
singur şi cu capul în mâini, plângând în faţa unui 
cadavru înfăşurat în giulgiu pe un altar din piatră. 
Silueta încovoiată a unei babe zăcea dedesubt. 

Era Elena, care renunţase la  graţia-i 
nemuritoare, ca să ducă o viaţă obişnuită de om 
alături de Gavin. Brannon încă arăta ca la treizeci 
de ani. 

Brannon, în al cărui păr blond-roşcat strălucea 
căldura a o mie de forje, mărâi, dezgolindu-şi dinţii 
când sfărâmă un disc de metal pe o nicovală, 
muşchii spatelui său unduindu-se sub pielea aurie 


când lovi neîncetat. 

Când făuri Amuleta din Orynth. 

Când puse o bucată de piatră neagră de 
ambele părţi şi apoi o fixă, sfidarea citindu-i-se în 
tot trupul. 

Apoi scrise mesajul cu semne Wyrd pe spate. 

Un singur mesaj. 

Pentru ea. 

Pentru adevărata lui  moştenitoare, dacă 
pedeapsa Elenei şi promisiunea făcută zeilor aveau 
să fie împlinite. Pedeapsa şi promisiunea care îi 
separase. Pe care Brannon nu putea şi nu voia să 
le accepte. Nu câtă vreme mai avea putere. 

„Necunoscut este preţul meu.” Scris chiar 
acolo - cu semne Wyrd. Cea care purta semnul lui 
Brannon, semnul copilului fără nume, născut din 
flori... Ea avea să fie preţul plătit pentru a pune 
capăt acestui lucru. 

Mesajul de pe spatele Amuletei din Orynth era 
singurul avertisment pe care i-l putea oferi, singura 
scuză pentru ceea ce făcuse fiica lui cu toate că, 
înăuntru, conţinea un secret atât de îngrozitor, 
încât nimeni nu trebuia să-l cunoască şi care nu 
putea fi spus nimănui. 

Dar aveau să existe indicii. Pentru ea. Ca să 
termine ceea ce începuseră ei. 

Brannon construi mormântul Elenei cu propriile 
mâini şi gravă şi mesajele pentru Aelin. 

Ghicitorile şi indiciile. Cele mai bune pe care 
putea să i le ofere ca să-i explice adevărul şi, în 
acelaşi timp, să ascundă cheile de ochii lumii, de 
puterile care le-ar fi folosit ca să domnească şi să 
distrugă. 

Apoi făuri metalul ciocănelului pentru uşă, 

779 


Mort, dăruit de Rhiannon Crochan, care-i atinse 
uşor obrazul regelui cu mâna înainte de a pleca din 
mormânt. 

Rhiannon nu era prezentă când Brannon 
ascunse bucata de piatră neagră sub bijuteria din 
coroana Elenei - a doua cheie Wyrd. 

Sau când o lăsă pe Damaris în postamentul ei, 
în apropierea celui de-al doilea sarcofag, pentru 
regele muritor pe care îl urâse şi pe care cu greu îl 
suportase, dar în prezenţa căruia îşi reprimase sila, 
de dragul fiicei lui. Chiar dacă Gavin îi luase fiica, 
fiica sufletului său, departe de el. 

Ultima cheie... 

Se duse în templul Malei, locul în care îşi 
dorise, de la bun început, să pună capăt lucrurilor. 

Focul curgător din jurul templului era un cântec 
în sângele lui, o chemare. O întâmpinare. 

Doar cei cu darurile lui - cu darurile e; - puteau 
intra aici. Nici măcar preotesele nu puteau ajunge 
pe insula din mijlocul râului de foc. Numai 
moştenitorul ar fi putut să o facă. Sau oricine ar fi 
deţinut o altă cheie. 

Aşadar, puse cheia rămasă sub o lespede de 
piatră. 

Şi, după aceea, intră în râul de foc, în inima 
arzândă a iubitei lui, iar Brannon, Regele 
Terrasenului, Lordul Focului, nu mai ieşi niciodată. 

Aelin nu ştia de ce o surprindea faptul că era 
capabilă să plângă în corpul acesta. Că trupul 
putea să verse lacrimi. 

Dar Aelin le vărsă pentru Brannon, care ştia ce 
le promisese Elena zeilor - şi se împotrivise cu 


furie, cedând povara unuia dintre descendenţii lui. 

Brannon făcuse tot ce-i stătea în puteri pentru 
ea. Ca să domolească lovitura acelei promisiuni, 
dacă nu-i putea schimba cursul. Să-i dea lui Aelin o 
şansă să lupte. 

„Necunoscut este preţul meu.” 

— Nu înţeleg ce înseamnă asta, spuse încet 
Manon. 

Aelin nu ştia cum să-i spună. Ea nu reuşise să-i 
zică lui Rowan. 

Elena apăru, la fel de reală ca ele şi se uită în 
lumina aurie şi tot mai slabă din templul Malei, 
când amintirea dispăru. 

— Imi pare rău, îi spuse ea lui Aelin. 

Apropierea Elenei o făcu pe Manon să 
înţepenească şi să se retragă un pas de lângă 
Aelin. 

— A fost singura cale, îi explică Elena. În ochii 
ei se citea o suferinţă adevărată. Regretul. 

— Faptul că am fost aleasă a fost o alternativă 
sau ai făcut-o doar ca să cruţi neamul preţios al lui 
Gavin? Vocea lui Aelin era dură şi răutăcioasă. La 
urma urmelor, de ce să verşi sângele Havilliard, 
când poţi să revii la vechile obiceiuri şi să alegi pe 
altcineva să ducă povara? 

Elena tresări. 

— Dorian nu era pregătit. Tu erai. Am ales 
împreună cu Nehemia ca să ne asigurăm că 
lucrurile decurg conform planului. 

— Conform planului, repetă şoptit Aelin. 
Conform tuturor intrigilor tale de a mă face să 
îndrept porcăria pe care ai început-o prin furt şi 
laşitate? 

— Ei au vrut să sufăr, spuse Elena. Şi am 

suferit. Faptul că am ştiut că tu trebuie să faci 
asta, să porţi povara... Mi-a sfâşiat constant şi fără 
încetare sufletul timp de o mie de ani. Mi-a fost 
atât de uşor să spun „da”, să-mi imaginez că vei fi 
o străină, cineva care nu va trebui să ştie adevărul, 
ci doar să se afle în locul potrivit cu darul potrivit şi 
totuşi... şi totuşi m-am înşelat. M-am înşelat atât 
de mult. Elena îşi ridică braţele în faţă, cu palmele 
în sus. Credeam că Erawan urma să se ridice şi că 
lumea îl va înfrunta. Nu am ştiut... Nu am ştiut că 
bezna se va pogori. Nu am ştiut că tărâmul tău va 
suferi. Că va suferi cât am încercat să-l feresc pe al 
meu de suferinţă. Şi s-au auzit atât de multe voci... 
atât de multe voci chiar înainte de cucerirea 
Adarlanului. Vocile m-au trezit. Vocile celor care îşi 
doreau un răspuns, care voiau ajutor. Privirea 
Elenei se îndreptă spre Manon, apoi din nou spre 
ea. Erau din toate regatele, din toate rasele. 
Oameni, vrăjitoare, Fae... Dar au ţesut o tapiserie a 
visurilor, în care toţi cereau un singur lucru... O 
lume mai bună. Apoi te-ai născut. Şi, cu flacăra 
aceea, ai fost răspunsul la întunericul care se 
aduna. Flacăra tatălui meu şi puterea mamei mele 
- renăscute în sfârşit. Şi tu erai puternică, Aelin. 
Atât de puternică şi atât de vulnerabilă totodată. 
Nu în faţa amenințărilor exterioare, ci în faţa 
amenințărilor din propria-ţi inimă, a izolării de 
puterea ta. Dar unii au ştiut cine eşti şi ce puteai 
oferi. Părinţii tăi, curtenii lor, fratele bunicului tău... 
şi Aedion. Aedion ştia că eşti Regina Promisă fără 
să ştie ce înseamnă asta, fără să ştie ceva despre 
tine, sau despre mine, sau ce am făcut ca să-mi 


crut poporul. 
782 


Cuvintele o loviră ca nişte pietre. 

— Regina Promisă, spuse Aelin, dar nu lumii, ci 
zeilor - cheilor. 

Ca să plătească preţul. Ca să fie sacrificiul lor 
pentru a bloca, în sfârşit, cheile în poartă. 

Deanna apăruse nu doar ca să-i spună cum să 
folosească oglinda, ci ca să-i aducă aminte că le 
aparţinea lor şi că le era datoare. 

Aelin spuse prea încet: 

— n noaptea de pe râul Florine nu am 
supravieţuit din întâmplare, nu-i aşa? 

Elena scutură din cap. 

— Noi nu am... 

— Nu, izbucni Aelin. Arată-mi! 

Elena înghiţi în sec, dar apoi ceața deveni 
neagră şi colorată şi până şi aerul din jurul lor 
îngheţă. 

Crengi rupte, respiraţii sacadate întrerupte de 
suspine, paşi uşori trecând printre mărăcini şi 
tufişuri. Mersul zgomotos al unui cal care se 
apropia... 

Aelin îşi impuse să rămână nemişcată când 
pădurea cunoscută şi îngheţată apăru exact aşa 
cum şi-o amintea ea. Când apăru ea, atât de mică 
şi de tânără, cu cămaşa albă de noapte ruptă şi 
murdară, cu părul zburlit, cu ochii strălucindu-i de 
groază şi cu o suferinţă atât de mare, încât o 
distrusese complet. Grăbindu-se să ajungă la râul 
învolburat de dincolo, la pod... 

Pe partea cealaltă erau stâlpii şi pădurea. 
Refugiul ei... 

Manon înjură încet când Aelin Galathynius se 


aruncă printre stâlpii podului şi îşi dădu seama că 

podul fusese rupt... şi plonjă în râul agitat şi pe 
jumătate îngheţat de dedesubt. 

Ea uitase cât de mare era distanţa şi cât de 
violent era râul negru, braţele albe fiindu-i 
luminate de luna ca de gheaţă. 

Întunericul şi liniştea înlocuiră imaginea, iar ele 
se rostogoliră de nenumărate ori când râul le izbi 
cu furie. 

— Au murit atât de mulţi, şopti Elena când ei 
urmăriră cum Aelin era aruncată, învârtită şi trasă 
în jos de râu. Frigul era nimicitor. Atâţia morţi şi 
atâtea lumini stinse, spuse Elena, cu vocea spartă. 
Tu erai atât de mică. Şi ai luptat... ai luptat din 
răsputeri. 

Şi, iat-o, apucând apa, agitându-se şi lovind cu 
picioarele, încercând să iasă la suprafaţă, la aer, 
simțind că plămânii începeau să i se încingă, 
simțind presiunea din ce în ce mai mare... 

Lumina pâlpâi din Amuleta din Orynth care-i 
atârna la gât, simbolurile verzui şuierând ca bulele 
în jurul ei. 

Elena îngenunche, urmărind cum amuleta 
strălucea sub apă. 

— Ei au vrut să te iau, chiar atunci. Aveai 
Amuleta din Orynth, toată lumea credea că ai 
murit, iar inamicul era distras de măcel. Puteam să 
te iau, să te ajut să dai de urma celorlalte două 
chei. Mi s-a permis să te ajut - să fac atâta lucru. 
Şi, după ce le-aş fi obţinut pe celelalte două, ar fi 
trebuit să te oblig să făureşti un nou Lacăt. Să te 
folosesc până la ultima picătură ca să făuresc 
Lacătul, să invoc poarta, să pun din nou cheile în 


ea, să-i trimit acasă şi să termin cu toate. Aveai 

destulă putere, chiar şi atunci. Ai fi murit dacă ai fi 
făcut-o, dar oricum erai probabil moartă. Aşa că m- 
au lăsat să ocup un corp, ca să te iau. 

Elena respiră sacadat când o siluetă plonjă în 
apă. O femeie frumoasă cu păr argintiu, îmbrăcată 
cu o rochie antică. Ea o apucă pe Aelin de talie, 
ridicând-o tot mai sus. 

Ele ajunseră la suprafaţa râului întunecat, 
zgomotos şi agitat, iar ea nu putu decât să apuce 
buşteanul în care o împinsese Elena, să-şi înfigă 
unghiile în lemnul ud şi să se agaţe de el în timp ce 
era purtată în aval, departe în noapte. 

— Am ezitat, şopti Elena. Te-ai agăţat de 
buştean cu toată forţa. Chiar dacă ţi s-a luat tot, ai 
continuat să lupţi. Nu ai cedat. lar ei mi-au spus să 
mă grăbesc, deoarece, chiar şi atunci, puterea lor 
de a mă ţine în trupul solid ceda. Mi-au spus doar 
să te iau şi să plec, dar... am ezitat. Am aşteptat 
până ce ai ajuns pe malul râului. 

Noroiul, păpurişul şi copacii se iveau deasupra, 
iar zăpada încă acoperea dealul abrupt al malului. 

Aelin îşi urmări urcuşul de-a buşilea pe mal, 
centimetru cu centimetru dureros, şi simţi urma 
îngheţată de noroi de sub unghii; îşi simţi corpul 
distrus şi îngheţat când se trânti pe pământ şi 
tremură, fără încetare. 

Simti cum frigul ucigător o învălui când Elena 
urcă pe mal, lângă ea. 

Când Elena se întinse spre ea, strigându-i 
numele, frigul şi şocul instalându-se... 

— Credeam că înecul era pericolul, şopti Elena. 
Nu mi-am dat seama că din cauză că ai stat atât 


de mult timp în frig... 

Buzele i se albăstriseră. Aelin urmări cum 
pieptul mic i se tot înălţă şi cobori... 

Şi, apoi, cum nu se mai mişcă. 

— Ai murit, şopti Elena. Ai murit chiar acolo. Ai 
luptat din răsputeri, iar eu te-am dezamăgit. Şi în 
momentul acela nu mi-a mai păsat că i-am 
dezamăgit din nou pe zei, că mi-am încălcat 
promisiunea de a îndrepta lucrurile şi tot aşa. Nu 
m-am gândit decât la cât este de nedrept... 
Lacrimile curgeau pe obrajii Elenei. Nici măcar nu 
ai apucat să trăieşti, să primeşti o şansă... Şi toţi 
oamenii care şi-au dorit şi au aşteptat o lume mai 
bună... Nu aveai să fii acolo ca să le-o oferi. 

O, pe toţi zeii! 

— Elena, şopti Aelin. 

Regina Adarlanului suspină în mâini, în vreme 
ce versiunea ei de odinioară o scutură pe Aelin, de 
nenumărate ori. Încercând să o trezească, 
încercând să resusciteze micul trup care cedase. 

— Nu am putut să permit şi să îndur aşa ceva. 
Nu de dragul zeilor, ci... de dragul tău, spuse Elena 
cu o voce răguşită. 

Lumina care licări în palma Elenei îi învălui 
braţul şi apoi tot trupul. Era o flacără. Ea o 
îmbrăţişă pe Aelin, căldura topind zăpada din jurul 
lor şi uscându-i părul acoperit de gheaţă. 

Buzele albastre căpătară o nuanţă roz, iar 
pieptul care încetase a se mai mişca se ridică 
acum. 

Întunericul dispăru în lumina gri a răsăritului. 

— lar apoi, i-am sfidat. 

Elena o lăsă în păpuriş şi se ridică, scrutând 

— Ştiam cine are o proprietate în apropierea 
râului, atât de departe de casa ta încât părinţii tăi 
i-au tolerat prezenţa, câtă vreme nu a fost destul 
de prost să facă probleme. 

Elena, ca un licăr de lumină, îl trezi pe Arobynn 
dintr-un somn adânc, în fosta lui reşedinţă din 
Terrasen. Ca şi când ar fi fost în transă, el îşi puse 
cizmele, părul roşcat strălucindu-i în lumina 
răsăritului, încălecă un cal şi plecă în pădure. 

Ce tânăr era fostul ei stăpân! Doar cu câţiva 
ani mai în vârstă decât ea, acum. 

Calul lui Arobynn se opri ca şi când o mână 
invizibilă ar fi tras de frâu, iar asasinul scrută râul 
învolburat, copacii, parcă în căutarea a ceva 
despre care nici măcar nu ştia că era acolo. 

Dar acolo era Elena, invizibilă ca lumina 
soarelui, ghemuită în păpuriş, când Arobynn zări 
mica siluetă murdară şi inconştientă de pe malul 
râului. El sări de pe cal cu graţia unei feline, 
scoţându-şi mantia când îngenunche în noroi şi 
căută să vadă dacă ea respira. 

— Ştiam ce este şi ce era probabil să-ţi facă. 
Cum te va antrena. Dar era mai bine decât să fii 
moartă. Şi m-am gândit că, dacă supravieţuiai, 
dacă deveneai puternică, dacă aveai şansa să 
ajungi la maturitate, poate reuşeai să le dai 
oamenilor care şi-au dorit şi au visat la o lume mai 
bună, cel puţin o şansă. Să-i ajuţi - înainte ca 
datoria să fie cerută din nou. 

Mâinile lui Arobynn ezitară când observă 
Amuleta din Orynth. El îi scoase amuleta de la gât 
şi o puse în buzunar. Uşor, o luă în braţe şi o purtă 

— Erai atât de tânără, spuse din nou Elena. Şi, 
mai presus de visători, mai presus decât datoria... 
am vrut să-ţi ofer timp. Ca măcar să afli cum este 
să trăieşti. 

— Care a fost preţul, Elena? întrebă Aelin cu o 
voce răguşită. Ce ţi-au făcut pentru asta? 

Elena se cuprinse cu braţele când imaginea se 
înceţoşă, iar Arobynn urcă pe cal, cu Aelin în braţe. 
Ceaţa se învolbură din nou. 

— Când se va sfârşi, reuşi Elena să spună, şi eu 
voi pleca. Pentru timpul pe care ţi l-am oferit, la 
finalul jocului, sufletul meu se va contopi din nou în 
întuneric. Nu am să-i mai văd niciodată pe Gavin, 
pe copiii sau prietenii mei... Am să dispar. Pentru 
totdeauna. 

— Ai ştiut asta înainte să... 

— Da. Ei mi-au spus, de nenumărate ori. Dar... 
nu am putut. N-am putut să fac altfel. 

Aelin îngenunche în faţa reginei şi-i cuprinse 
faţa pătată de lacrimi în palme. 

— Necunoscut este preţul meu, spuse Aelin. 

Elena dădu din cap. 

— Oglinda este doar... o oglindă. Un şiretlic să 
te aducă aici. Ca să poţi înţelege tot ce am făcut. 
„Doar o bucăţică de metal şi sticlă”, spusese Elena 
când Aelin o invocase în Golful Craniului. Dar acum 
eşti aici şi ai văzut. Acum înţelegi preţul. Ca să 
făureşti un nou Lacăt, ca să pui cele trei chei înapoi 
în poartă... 

Un semn străluci pe fruntea lui Aelin, 
încălzindu-i pielea. Semnul bastardului lui Brannon. 

Semnul celor fără nume. 


— Sângele Malei trebuie vărsat - puterea ta 

trebuie consumată. Fiecare picătură de magie, de 
sânge. Tu eşti preţul ce trebuie plătit pentru a face 
un nou Lacăt şi a bloca în poartă cheile. Ca să 
întregeşti poarta Wyrd. 

— Ştiu, rosti Aelin încet. 

Ştia deja de ceva timp. 

Se pregătise pentru asta cât de bine putuse, 
pregătind lucrurile pentru ceilalţi. 

— Am două chei, îi spuse Aelin reginei. Dacă 
am să o găsesc pe a treia, dacă am să o fur de la 
Erawan... ai să vii cu mine? Să mă ajuţi să pun 
capăt lucrurilor odată pentru totdeauna? 

„Ai să vii cu mine, ca să nu fiu singură?” 

Elena dădu din cap, dar şopti: 

— Îmi pare rău. 

Aelin îşi luă mâinile de pe faţa reginei şi respiră 
adânc şi tremurat. 

— De ce nu mi-ai spus de la început? 

Avea sentimentul vag că, în spatele lor, Manon 
evalua situaţia în tăcere. 

— Abia ieşeai din robie, spuse Elena. Abia 
rezistai, încercând atât de mult să pretinzi că eşti 
încă puternică şi întreagă. Doar atât am putut să 
fac pentru a te călăuzi, pentru a te înghionti pe 
calea cea bună. Oglinda a fost făcută şi ascunsă 
ca, într-o zi, să-ţi arate toate astea. Într-un fel în 
care eu nu puteam - nu aş fi reuşit să rezist doar 
câteva minute. 

— De ce mi-ai spus să mă duc în Wendlyn? 
Maeve este o ameninţare la fel de mare ca şi 
Erawan. 

Ochii albaştri de gheaţă 
ai ei. 


AA 

— Ştiu. Maeve îşi doreşte de mult să aibă din 
nou cheile. Tatăl meu credea că şi le doreşte nu 
doar ca să cucerească, ci pentru ceva mai 
întunecat, mai rău. Nu ştiu de ce a început să le 
caute doar după ce ai sosit. Dar te-am trimis în 
Wendlyn ca să te vindeci. Şi ca să-l... găseşti pe el. 
Pe cel care te-a aşteptat atât de mult timp. 

Inima lui Aelin se frânse. 

— Rowan. 

Elena dădu aprobator din cap. 

— El era o voce în neant, un visător ascuns şi 
tăcut. La fel erau şi tovarăşii lui. Dar prinţul Fae 
era... 

Aelin îşi reprimă suspinul. 

— Ştiu. Ştiu de mult timp. 

— Am vrut să simţi şi acea bucurie, şopti 
Elena. Oricât de scurtă. 

— Am simţit-o, reuşi  Aelin să spună. 
Mulţumesc. 

Elena îşi acoperi faţa la aceste cuvinte, 
tremurând. Dar, după o clipă, ea o studie pe Aelin 
şi apoi pe Manon, care încă urmărea în tăcere. 

— Puterea oglinzii vrăjitoarei scade; nu o să vă 
mai ţină aici mult timp. Te rog - permite-mi să-ţi 
arăt ce trebuie făcut. Cum să îndrepţi lucrurile. Nu 
ai să mai poţi să mă vezi după aceea, dar... am să 
fiu cu tine. Până la sfârşit, la fiecare pas, am să fiu 
cu tine. 

Manon nu făcu decât să pună mâna pe sabie. 

Aelin înghiţi în sec şi spuse: 

— Atunci, arată-mi! 

Aşa că Elena îi arătă. Şi, după ce termină, Aelin 
tăcu. Manon se plimba, mârâind încet. 

Dar Aelin nu se împotrivi când Elena se aplecă 
să o sărute pe frunte, pe semnul nenorocit pe care- 
| avea de o viaţă întreagă, ca o vită, însemnată ca 
să fie măcelărită. 

Semnul lui Brannon. Semnul copilului din flori... 
al Celor fără nume. 

„Necunoscut este preţul meu.” Ca să le 
cumpere un viitor, ea avea să-l plătească. 

Făcuse tot posibilul să pună lucrurile în mişcare 
ca să se asigure că, odată ce ar fi dispărut, ajutorul 
tot ar fi sosit. Era singurul lucru pe care putea să li- 
| ofere, ultimul ei dar pentru Terrasen. Pentru cei 
pe care îi iubea cu inima ei de foc sălbatic. 

Elena o mângâie pe obraz. Apoi antica regină 
şi ceața dispărură. 

Lumina soarelui le inundă, orbindu-le pe Aelin 
şi pe Manon atât de puternic, încât ele şuierară şi 
se izbiră una în cealaltă. Sarea mării, şuierul 
valurilor din apropiere şi foşnetul ierburilor de 
mare le întâmpinară. Şi, la distanţă, vuietele şi 
strigătele unui război. 

Se aflau la marginea mlaştinii, chiar pe buza 
mării, iar lupta se dădea în larg. Cumva, 
călătoriseră în ceaţă... 

Râsetul uşor al unei femei şerpui prin iarbă. 
Aelin cunoştea râsetul acela. 

Şi îşi dădu seama că poate nu călătoriseră prin 
ceaţă... 

Ci fuseseră poziţionate acolo. De forţele care 
acționau, de zeii care urmăreau. 

Ca să stea pe câmpul nisipos din faţa mării de 
turcoaz, a gărzilor moarte în armurile din Briarcliff, 
măcelărite şi încă sângerând pe dunele din 

apropiere, ca să stea în faţa Reginei Maeve a 
fiinţelor Fae. 

Elide Lochan era în genunchi în faţa ei - cu 
sabia unui războinic Fae la gât. 

Aedion înfruntase armate, înfruntase moartea 
de mai multe ori decât îşi putea aminti, dar asta... 

In ciuda celor făcute de Rowan... navele 
inamice tot îi copleşeau. 

Lupta dintre nave devenise prea periculoasă, 
iar mânuitorii magiei prea conştienţi de Lysandra, 
încât să-i permită să atace pe sub valuri. 

Ca leopard-fantomă, lupta acum brutal lângă 
Aedion, doborându-i pe toţi războinicii Fae care 
încercau să le abordeze nava. Pe toţi soldaţii care 
reuşeau să pătrundă prin protecţia slăbită a magiei 
lui Rowan şi a lui Dorian. 

Tatăl lui plecase. La fel şi Fenrys şi Lorcan. El 
îşi văzuse ultima dată tatăl pe puntea pupei de pe 
una dintre navele care se aflaseră sub comanda 
sa, cu o sabie în fiecare mână, Leul fiind pregătit 
să ucidă. Şi, de parcă i-ar fi simţit privirea lui 
Aedion, un zid de lumină aurie îl învăluise. 

Aedion nu era prost să îi ceară lui Gavriel să-l 
îndepărteze. Scutul se tot micșora, până ce îl 
acoperi pe Aedion ca o a doua piele. 

După câteva minute, Gavriel nu mai era - 
dispăruse. Dar scutul magic rămăsese. 

Acela fusese începutul virajului brusc pe care îl 
făcuseră, întorcându-se să se apere când lupta 


copleşitoare a nemuritorilor împotriva muritorilor 
792 


se lăsă cu victime în flota lor. 

El era sigur că Maeve avea o legătură cu asta. 
Dar căţeaua nu era problema lui. 

Problema lui era flota care îl înconjura; şi faptul 
că soldaţii inamici pe care îi ataca erau foarte bine 
antrenați şi nu se lăsau uşor doborâţi. Problema lui 
era că-l durea mâna cu care ţinea sabia, că scutul 
lui era plin de săgeți şi îndoit şi că tot mai multe 
nave se vedeau la distanţă. 

Nu îşi permise să se gândească la Aelin, la 
locul în care se afla ea. Instinctele Fae i se ascuţiră 
la magia lui Rowan şi a lui Dorian care se înălţă şi 
izbi apoi rândurile inamice. Navele se distruseră în 
urma acelei puteri; războinicii se înecară sub 
greutatea armurii lor. 

Propria lor navă se clătină înapoi dinspre cea 
pe care o atacaseră mulţumită fluxului de putere, 
iar Aedion folosi răgazul ca să se întoarcă spre 
Lysandra. Sângele din rănile lui şi din cele pe care 
le făcuse îl acoperea, amestecându-se cu 
transpiraţia care îi curgea pe piele. El îi spuse 
creaturii metamorfice: 

— Vreau să fugi. 

Lysandra întoarse un cap flocos spre el, mijind 
uşor ochii de un verde-deschis. Sângele proaspăt îi 
picură din bot pe scândurile de lemn. 

Aedion se uită în continuare în ochii ei. 

— Ai să te transformi într-o pasăre, într-o molie 
sau într-un peşte - chiar nu contează în ce - şi ai să 
pleci. Să fugi dacă vezi că urmează să fim înfrânți. 
E un ordin. 

Ea şuieră ca şi când i-ar fi spus: „Nu-mi dai tu 
mie ordine!” 

— Tehnic vorbind, sunt superiorul tău, spuse 
el, lovind scutul cu sabia ca să îndepărteze două 
săgeți în timp ce se clătinară din nou spre o altă 
navă plină cu războinici Fae odihniţi. Deci ai să 
fugi. Sau am să te iau la bătaie în Lumea de 
Dincolo. 

Lysandra veni spre el. Un bărbat mai slab s-ar 
fi îndepărtat de un prădător atât de mare, care se 
apropia. Unii dintre soldaţii lui chiar o făcură. 

Însă Aedion rămase pe loc atunci când ea se 
ridică pe picioarele din spate, punându-şi labele 
mari pe umerii lui, şi îşi apropie faţa însângerată 
de felină de a lui. Mustăţile ude îi zvâcniră. 
Lysandra se aplecă şi îşi băgă botul în obrazul şi în 
gâtul lui. 

Apoi se întoarse la locul ei, sângele pleoscăind 
sub labele-i silenţioase. Când ea catadicsi să îi 
arunce o privire, scuipând sânge pe punte, Aedion 
spuse încet: 

— Data viitoare, să faci asta ca femeie. 

Drept răspuns, ea dădu uşor din coada 
pufoasă. 

Însă nava lor se clătină înapoi spre ultimul lor 
atacator. Temperatura scăzu, iar Aedion nu ştia 
dacă asta se întâmpla din cauza lui Rowan, a lui 
Dorian sau a unuia dintre nobilii Whitethorn. Ei 
fuseseră norocoşi că Maeve adusese o flotă ai cărei 
mânuitori de magie se trăgeau, în mare parte, din 
familia lui Rowan. 

Aedion se pregăti, îndepărtându-şi picioarele 
când vântul şi gheaţa sfâşiară liniile inamice. 
Soldaţii Fae, poate cei pe care îi comandase chiar 

necruţător. 

Linie după linie, Rowan şi Dorian îşi aruncară 
puterea asupra flotei lui Maeve. 

Totuşi mai multe nave trecură pe lângă ei, 
atacându-i pe Aedion şi pe ceilalţi. Ansel din 
Briarcliff ţinu flancul stâng, iar... liniile rămaseră pe 
loc. Chiar dacă flota lui Maeve tot îi copleşea 
numeric. 

Primul soldat Fae care sări peste balustrada 
navei lor se îndreptă direct spre Lysandra. 

Fu ultima greşeală pe care o făcu masculul. 

Ea sări, aplecându-se pe el şi îl apucă de gât. 

Oasele scârţâiră şi sângele ţâşni. 

Aedion făcu un salt înainte, ca să-l atace pe 
următorul soldat care trecu peste balustradă, tăind 
căngile care se boltiră şi căzură. 

Aedion se relaxă într-un calm ucigător, cu un 
ochi la creatura care dobora soldat după soldat, 
scutul auriu al tatălui său rezistând şi în jurul ei. 

Moartea căzu peste ei. 

Aedion nu-şi permise să se gândească la câţi 
mai rămâneau. La cât de mulţi doborâseră Rowan 
şi Dorian, la epavele navelor lor care se scufundau 
în jurul lor, sângele şi resturile sufocând marea. 

Aşadar, Aedion continuă să ucidă. 

Şi să ucidă. 

Şi să tot ucidă. 


Pe Dorian îl ardea gâtul când respira, magia lui 
era lentă, o durere de cap îi pulsa la tâmple, dar el 

inamice, în timp ce soldaţii luptau şi mureau în 
jurul lui. 

Atât de mulţi. Atât de mulţi războinici instruiți, 
dintre care prea puţini erau binecuvântaţi cu 
magie - şi o folosiseră ca să treacă de ei. 

El nu îndrăzni să vadă cum se descurcau 
ceilalţi. Nu auzea decât strigătele şi mârâiturile de 
furie, tipetele muribunzilor, lemnul care scârţâia şi 
funiile care se rupeau. Norii se formaseră şi se 
adunaseră deasupra, blocând soarele. 

Magia lui cântă când le curmă viaţa soldaţilor, 
când se scăldă în moartea lor. Dar tot se ofilea. El 
pierduse noţiunea timpului. 

Totuşi ei continuau să vină. Şi Manon şi Aelin 
tot nu se întorseseră. 

Rowan apără prima linie, cu armele înclinate, 
pregătite pentru soldaţii care ar fi fost suficient de 
proşti, încât să se apropie. Dar prea mulţi treceau 
de magia lor. Prea mulţi îi copleşeau acum. 

Imediat ce se gândi la asta, strigătul de durere 
al lui Aedion traversă valurile, urmat de unul de 
furie. Oare Aedion... 

Gustul de cupru al sângelui îi umplu gura lui 
Dorian - era semnul epuizării. Un alt strigăt, 
profund şi strident, spintecă lumea. Dorian se 
pregăti, adunându-şi magia poate pentru ultima 
dată. 

Strigătul se auzi din nou când o siluetă mare se 
îndreptă în jos, cu viteză, din norii denşi. 

Era un balaur. Un balaur cu aripi strălucitoare. 

Şi, în spatele lui, coborând spre flota Fae cu o 
încântare răutăcioasă, zburau alţi doisprezece. 

Lysandra cunoştea strigătul acela. 

lar apoi Abraxos apăru plonjând din norii grei, 
urmat de alţi doisprezece balauri încălecaţi de 
vrăjitoarele Dinţi-de-fier. 

— Nu trageti! le strigă Rowan, de la o distanţă 
de şase nave, arcaşilor care îşi îndreptaseră cele 
câteva săgeți rămase spre vrăjitoarea cu păr auriu 
din apropierea lui Abraxos, balaurul ei de un 
albastru-deschis scoțând un strigăt de luptă. 

Celelalte vrăjitoare şi balaurii lor dezlănţuiră 
iadul asupra creaturilor Fae, spulberând liniile 
convergente, rupând funiile căngilor, câştigându-le 
o clipă de răgaz. Cum de ştiau pe cine să atace, de 
care parte să lupte... 

Abraxos şi alţi unsprezece se înclinară spre 
nord cu o mişcare lină, apoi plonjară către panicata 
flotă inamică. Totuşi, călăreaţa blondă se îndreptă 
spre nava Lysandrei, balaurul ei albastru aterizând 
grațios la provă. 

Vrăjitoarea frumoasă, cu o fâşie de piele 
neagră împletită pe frunte, strigă oricui putea s-o 
audă: 

— Unde este Manon Cioc-negru? 

— Cine eşti? întrebă Aedion răguşit. 

Dar recunoaşterea i se citi în ochi ca şi când şi- 
ar fi amintit de ziua de la templul lui Temis... 

Vrăjitoarea zâmbi, dezgolindu-şi dinţii albi, 
fierul licărindu-i în vârfurile degetelor. 

— Asterin  Cioc-negru, la dispoziţia ta! Ea 
scrută navele în formaţie de luptă. Unde este 

— Este o poveste lungă, dar ea este aici, strigă 
Aedion acoperind vacarmul. Lysandra se strecură 
mai aproape, măsurând din priviri vrăjitoarea şi 
sabatul care făcea acum prăpăd printre liniile Fae. 
Tu şi Cele Treisprezece ale tale ne-aţi salvat 
fundurile, vrăjitoareo, spuse Aedion, iar eu am să-ţi 
spun tot ce vrei să ştii! 

Ea îi zâmbi şiret şi îşi înclină capul. 

— Atunci, o să curăţăm câmpul pentru tine. 

Apoi Asterin şi balaurul se ridicară în aer şi 
ţâşniră printre valuri, îndreptându-se spre locul în 
care luptau celelalte. 

La apropierea lui Asterin, balaurii şi călăreţele 
se retraseră, ridicându-se la înălţime şi intrând în 
formaţie, ca un ciocan gata să lovească. 

Soldaţii Fae ştiau asta. Ei începură să-şi ridice 
scuturile slabe, trăgând frenetic spre ele, panica 
făcându-i să ţintească neglijent. Dar balaurii erau 
protejaţi de o armură - de una frumoasă şi 
eficientă. 

Cele Treisprezece râseră de inamici când 
intrară în flancul sudic. 

Lysandra îşi dori să fi avut puterea de a se 
transforma măcar pentru o ultimă dată, ca să li se 
alăture în distrugerea glorioasă. 

Cele Treisprezece adunară navele panicate 
între ele şi le spulberară folosindu-şi toate armele 
din arsenal - balaurii, săbiile, dinţii de fier. Cine 
trecea de ele era întâmpinat de compasiunea 
brutală a magiei lui Rowan şi a lui Dorian. 

Lysandra întâlni chipul stropit cu sânge al lui 
Aedion. Prinţul general rânji în felu-i caracteristic, 

decât setea de sânge. 

— Nu vrem ca vrăjitoarele să ne pună într-o 
lumină proastă, nu-i aşa? 

Lysandra rânji şi ea şi se avântă din nou în 
luptă. 


Nu mai erau mulţi. 

Magia lui Rowan era forţată la maximum - iar 
panica lui, un strigăt slab în cotloanele minţii - dar 
el continuă să atace, continuă să lovească tare cu 
săbiile în orice trecea de vântul şi de gheaţa lui sau 
de exploziile de putere brută şi necontrolată ale lui 
Dorian. Fenrys, Lorcan şi Gavriel fugiseră în urmă 
cu o oră sau cu o veşnicie, dispărând spre locul în 
care, fără îndoială, îi chemase Maeve, dar flota 
rezista. Oricine ar fi fost oamenii lui Ansel din 
Briarchiff, nu se temeau de războinicii Fae. Şi nu 
erau străini de vărsarea de sânge. Nici oamenii lui 
Rolfe. Niciunul dintre ei nu fugi. 

Cele  Treisprezece  continuară să aducă 
prăpădul asupra flotei panicate a lui Maeve. Asterin 
Cioc-negru dădu ordine la înălțime, cele 
douăsprezece vrăjitoare rupând liniile inamice cu o 
hotărâre feroce şi inteligentă. Dacă aşa lupta un 
sabat, atunci, o armată întreagă... 

Rowan scrâşni din dinţi când ultimele nave 
hotărâră să fie mai inteligente decât însoțitorii lor 
morţi şi începură să se îndepărteze. Dacă Maeve le 
ordona să se retragă... 

Păcat! Mare păcat! Avea să-şi trimită nava 
proprie în adâncuri. 

El îi fluieră lui Asterin când ea trecu din nou pe 
deasupra, adunându-le pe Cele Treisprezece şi, la 
rândul ei, îi fluieră confirmarea. Cele Treisprezece 
porniră după flota care fugea. 

Lupta se domoli, valurile roşii fiind încărcate de 
resturile care pluteau pe lângă ei, duse de fluxul 
rapid. 

Rowan îi ordonă căpitanului să ţină liniile şi să 
se ocupe de orice prostie ar fi încercat flota lui 
Maeve, dacă vreuna dintre nave ar fi hotărât să nu 
fugă. 

Cu picioarele care-i tremurau şi braţele care îi 
dârdâiau atât de rău încât se temea că, dacă ar fi 
lăsat jos armele, nu ar mai fi fost în stare să le 
ridice, Rowan se transformă şi zbură la înălţime. 

Verii lui se alăturaseră Celor Treisprezece în 
urmărirea flotei care încerca acum să fugă. El evită 
impulsul de a număra. Dar Rowan zbură mai sus, 
scrutând. 

Lipsea o navă. 

O navă pe care navigase, la care lucrase şi pe 
care luptase în războaiele trecute şi în călătorii. 

Nava personală de luptă a lui Maeve, 
Privighetoarea, dispăruse. 

Nu în flota care se retrăgea, apărându-se de 
nobilii Whitethorn şi de Cele Treisprezece. 

Nu în epavele care se scufundau acum în apă. 

Lui Rowan, sângele i se răci în vene, dar se 
avântă repede şi puternic spre nava lui Aedion şi a 
Lysandrei, unde sângele închegat acoperea atât de 
bine puntea, încât se undui când el se transformă 
şi ateriză. 

Aedion era acoperit de sângele lui şi de al 

800 


altora, iar Lysandra îşi golea stomacul de el. Rowan 
reuşi să-şi impună picioarelor să ocolească fiinţele 
Fae doborâte. El nu se uită prea atent la feţele lor. 

— S-a întors? întrebă imediat Aedion, tresărind 
când îşi lăsă greutatea pe coapsă. 

Rowan se uită cu atenţie la rana fratelui său. 
Trebuia să-l vindece - de îndată ce magia lui şi-ar fi 
revenit. Într-un loc precum acesta, nici măcar 
sângele Fae al lui Aedion nu putea ţine infecția 
departe mult timp. 

— Nu ştiu, spuse Rowan. 

— Găseşte-o, mârâi Aedion. 

El îşi mută privirea de la Rowan doar ca să o 
vadă pe Lysandra transformându-se în om - şi se 
uită în treacăt la rănile care-i acopereau pielea. 

Lui Rowan, pielea i se strânse pe oase. Simţi că 
pământul avea să-i alunece de sub picioare, când 
Dorian apăru lângă balustrada punţii principale, 
tras la faţă, deoarece, fără îndoială, îşi folosise 
toată magia ca să propulseze şalupa, şi gâfâi: 

— Pe coastă. Aelin este lângă coasta unde am 
trimis-o pe Elide - toate sunt acolo. 

Asta era la câţiva kilometri. Cum naiba 
ajunseseră acolo? 

— De unde ştii? întrebă Lysandra, strângându- 
şi părul la spate cu degetele însângerate. 

— Pentru că simt ceva acolo, spuse Dorian. 
Flacără, şi umbră, şi moarte. Ca şi când ar fi fost 
Lorcan, Aelin şi altcineva. Cineva antic. Puternic. 

Rowan se pregăti pentru asta, dar încă nu fu 
pregătit pentru groaza pură când Dorian adăugă: 

— O femelă. 


Maeve le găsise. 

Lupta nu se dăduse ca să obţină vreo victorie 
sau să cucerească ceva. Fusese o distracţie, pentru 
ca Maeve să se strecoare şi să-şi ia adevărata 
pradă. 

Ei nu aveau să ajungă suficient de repede. 
Dacă ar fi zburat singur, cu magia deja secătuită, 
nu ar fi fost de mare ajutor. Dacă ar fi fost toţi 
acolo, ar fi avut o şansă mai bună, Ae/in ar fi avut o 
şansă mai bună. 

Rowan se întoarse spre orizontul din spatele lor 
- spre balaurii care distrugeau flota rămasă. Ar fi 
durat prea mult să vâslească; magia lui era 
epuizată. Dar un balaur ar fi putut să-i ajute. 


Capitolul 71 


Regina creaturilor Fae era întocmai cum şi-o 
amintea Aelin. Cu veşminte negre şi învolburate, 
cu un chip frumos şi alb sub părul negru, cu buze 
roşii care schiţau un zâmbet... Nicio coroană nu îi 
împodobea capul pentru că toţi cei vii, dar chiar şi 
morţii, ar fi ştiut cine era. 

Vise şi coşmaruri întrupate; faţa întunecată a 
lunii. 

Şi, în genunchi, în faţa lui Maeve, o santinelă 
cu chip de piatră ţinea o sabie la gâtul gol al lui 
Elide, care tremura. Gărzile ei, toţi în armura lui 
Ansel, fuseseră probabil ucise înainte să poată 
striga un avertisment. Judecând după armele 
scoase doar pe jumătate din teci, nici măcar nu 
avuseseră şansa de a lupta. 

Manon rămase nemişcată ca moartea când o 
văzu pe Elide şi îşi scoase unghiile din fier. 

Aelin se forţă să schiţeze un zâmbet şi îşi 
împinse inima rănită şi sângerândă într-o cutie din 
profunzimea pieptului ei. 

— Peisajul nu este la fel de impresionant ca în 
Doranelle, dacă mă întrebi, dar măcar mlaştina 
chiar îţi reflectă adevărata natură, ştii? Va fi o casă 
nouă şi minunată pentru tine. Cu siguranţă merită 
să baţi atâta drum ca să o cucereşti. 

La marginea dealului care cobora spre plajă, 
un mic grup de războinici Fae le supravegheau. 
Masculi şi femele, cu toţii înarmaţi, cu toţii străini. 
O navă mare şi elegantă era ancorată în golful 
calm de dincolo. 

Maeve schiţă un zâmbet. 

— Ce mă bucur să aflu că eşti tot veselă în 
astfel de vremuri întunecate! 

— Cum să nu fiu, când atât de mulţi dintre 
masculii tăi frumoşi mă însoțesc? 

Maeve înclină capul, iar părul des şi negru îi 
alunecă de pe un umăr. ŞI, ca şi când i-ar fi 
răspuns, Lorcan apăru la marginea dunelor 
gâfâind, cu ochi mari şi sabia scoasă. Concentrarea 
lui - şi groaza, îşi dădu seama Aelin - era 
îndreptată asupra lui Elide. Asupra santinelei care-i 
ţinea sabia la gâtul alb. Maeve îi schiţă un zâmbet 
războinicului, dar se uită la Manon. 

Cu atenţia ei concentrată în altă parte, Lorcan 
veni lângă Aelin - ca şi când, cumva, ar fi fost 
aliaţi; ca şi cum aveau să lupte spate în spate. 
Aelin nu se deranjă să-i spună nimic. Nu când 
Maeve îi zise vrăjitoarei: 

— ţi cunosc fața. 


Acel chip rămase rece şi indiferent. 

— Las-o pe fată să plece! 

Ea râse zgomotos. 

— A! Lui Aelin stomacul i se strânse când 
concentrarea antică se îndreptă spre Elide. 
Revendicată de regină, şi de vrăjitoare, şi de... 
aghiotantul meu, se pare. 

Aelin se încordă. Nu credea că Lorcan respira 
lângă ea. 

Maeve se juca absent cu o şuviţă din părul 
moale al lui Elide. Lady de Perranth tremură. 

— Fata pe care Lorcan Salvaterre m-a chemat 
să o salvez. 

Unduirea puterii lui Lorcan din ziua în care flota 
lui Ansel se apropiase... Ştiuse că era o chemare. 
La fel cum şi ea îi chemase pe Valgi în Golful 
Craniului. Ea refuzase să explice imediat prezenţa 
lui Ansel, dorindu-şi să se bucure de surpriză, iar el 
chemase flota condusă de Maeve ca să se ocupe 
de ceea ce i se păruse lui a fi o flotă inamică. 
Pentru a o salva pe Elide. 

— Imi pare rău, fu tot ce spuse Lorcan. 

Aelin nu ştia dacă i se adresase ei sau lui Elide, 
ai cărei ochi erau acum mari de furie. Dar Aelin 
spuse: 

— Crezi că nu am ştiut? Că nu mi-am luat 
măsuri de precauţie? 

Lorcan se încruntă. Aelin ridică din umeri. 

Dar Maeve continuă: 

— Lady Elide Lochan, fiica lui Cal şi a lui Marion 
Lochan. Nu e de mirare că vrăjitoarea arde de 
nerăbdare să te recupereze, dacă sângele 
neamului ei îţi curge prin vene. 


Manon mârâi un avertisment. 

Aelin îi spuse tărăgănat reginei Fae: 

— Ei bine, nu ţi-ai târâit cadavrul antic tocmai 
până aici de pomană. Aşadar, să terminăm odată. 
Ce vrei pentru fată? 

Zâmbetul de viperă apăru din nou pe buzele lui 
Maeve. 


Elide tremura; tremura din toate oasele şi prin 
toţi porii, îngrozită de regina nemuritoare care 
stătea deasupra ei, de sabia gardianului de la gât. 
Ceilalţi din escorta reginei păstrară distanţa - dar 
la escortă se tot uita Lorcan, cu chipul încordat şi 
tremurând şi el din cauză că-şi înăbuşea furia. 

Asta era regina căreia îşi înclinase inima? 
Creatura asta rece, care privea lumea cu ochi 
trişti? Care îi ucisese pe soldaţii aceia fără să ezite? 

Regina pe care Lorcan o chemase pentru ea. El 
o adusese pe Maeve ca să o salveze pe ea... 

Elide respiră sacadat. El îi trădase. O trădase 
pe Aelin pentru ea... 

— Ce recompensă ar trebui să cer pentru fată? 
spuse gânditoare Maeve, făcând câţiva paşi spre 
ea, graţioasă ca o rază de lună. De ce nu-mi spune 
Aghiotantul meu? Ai fost atât de ocupat, Lorcan! Ai 
fost atât de ocupat în ultimele luni! 

El vorbi răguşit când îşi cobori capul. 

— Am făcut-o pentru tine, Maiestate. 

— Atunci, unde este inelul meu? Unde sunt 
cheile mele? 

Un inel. Elide era dispusă să parieze că era cel 


auriu de pe degetul ei, ascuns sub cealaltă mână, 

când şi le încleştă pe amândouă în faţă. 

Dar Lorcan făcu semn din bărbie spre Aelin. 

— Ea are cele două chei. 

Frigul răsună prin Elide. 

— Lorcan! 

Sabia gardianului zvâcni la gâtul ei. 

Aelin îi aruncă lui Lorcan doar o privire. 

El nu se uită nici la Elide, nici la Aelin. Nici 
măcar nu le băgă în seamă când continuă: 

— Aelin are două şi probabil bănuieşte unde o 
ascunde Erawan pe a treia. 

— Lorcan! îl imploră Elide. 

Nu - nu, el nu era pe cale să facă asta, nu era 
pe cale să Îi trădeze din nou... 

— Taci, îi spuse el. 

Maeve îşi plecă din nou privirea spre Elide. 
Întunericul antic şi etern era sufocant. 

— Cu ce intimitate îi rosteşti numele, Lady de 
Perranth! Cu ce apropiere! 

Aelin pufni în semn de avertisment. 

— Nu ai lucruri mai bune de făcut decât să 
terorizezi oameni? Dă-i drumul fetei şi hai să ne 
încheiem socotelile într-un mod mai distractiv! 

Flăcările dansară în vârfurile degetelor lui 
Aelin. 

Nu. Magia epuizată plutea aproape de 
extenuare. 

Dar Aelin păşi înainte, înghiontind-o pe Manon 
cu partea laterală a corpului când trecu - forţând-o 
pe vrăjitoare să se retragă. Aelin zâmbi. 

— Vrei să dansezi, Maeve? 

Dar Aelin îi aruncă lui Manon o privire tăioasă 
peste umăr, ca şi când i-ar fi spus „Fugi. Să o iei pe 

Elide în momentul în care garda lui Maeve o să 
cadă la pământ şi să fugiţi.” 

Maeve îi zâmbi lui Aelin. 

— Nu cred că ai fi un partener de dans potrivit 
în momentul ăsta. Mai ales când magia ta este 
aproape epuizată. Crezi că sosirea mea a depins 
numai de chemarea lui Lorcan? Cine crezi că i-a 
şoptit  Morathului că eşti într-adevăr aici? 
Bineînţeles, proştii nu şi-au dat seama că, după ce 
ai să te epuizezi cu armata lor, eu am să aştept. 
Erai deja extenuată după ce ai stins incendiile pe 
care le-a aprins flota mea, ca să te obosească pe 
coasta ținutului Eyllwe. Mi-a prins bine faptul că 
Lorcan mi-a indicat locul exact şi m-a scutit de 
efortul de a te găsi personal. 

Era o capcană. O capcană mare şi vicleană. Ca 
să-i secătuiască puterea lui Aelin de-a lungul 
zilelor, a  săptămânilor. Dar Aelin ridică o 
sprânceană. 

— Ai adus o flotă întreagă doar ca să işti 
câteva incendii? 

— Am adus o flotă ca să văd dacă te-ai ridica la 
înălţimea aşteptărilor. Lucru pe care se pare că 
prinţul Rowan l-a făcut. 

Speranţa se înălţă în pieptul lui Elide. 

— Flota a fost o măsură de precauţie, spuse 
Maeve. Pentru cazul în care ilkenii nu ar fi sosit ca 
să te epuizezi complet... M-am gândit că, până am 
să fiu eu pregătită, câteva sute de nave ar fi, deja, 
bune de surcele. 

Să-şi sacrifice propria flotă - sau o parte - ca 
să câştige un singur premiu... Asta era o nebunie. 


Regina era complet nebună. 

— Faceţi ceva, le spuse Elide printre dinţi lui 
Lorcan şi lui Manon. Faceți ceva! 

Niciunul din ei nu-i răspunse. 

Focul din jurul degetelor lui Aelin se mări ca să- 
i învăluie mâna, apoi braţul când îi spuse bătrânei 
regine: 

— Nu aud decât pălăvrăgeală. 

Maeve se uită la escorta ei, iar ei se 
îndepărtară. O luară pe Elide cu ei, ţinându-i încă 
sabia la gât. 

Aelin îi spuse tăios lui Manon: 

— leşi din raza de acțiune! 

Vrăjitoarea se retrase, dar privirea îi era 
aţintită la gardianul care o ţinea pe Elide, sorbind 
fiecare detaliu posibil. 

— Doar nu speri că ai câştigi, spuse Maeve, ca 
şi când ar fi urmat să joace cărți. 

— Cel puţin ne vom distra până la sfârşit, 
răspunse  Aelin, flăcările învăluind-o acum în 
întregime. 

— O, n-am niciun interes să te ucid, spuse 
mieros Maeve. 

Apoi ele izbucniră. 

Flăcările ţâşniră, roşii şi aurii - când un zid de 
întuneric fu aruncat spre Aelin. 

Impactul scutură lumea. 

Până şi Manon fu aruncată în fund. 

Dar Lorcan deja se mişca. 

Gardianul care o ţinea pe Elide îi udă părul cu 
sânge când Lorcan îi tăie gâtul. 

Celelalte două gărzi din spatele lui muriră cu o 
secure în faţă, unul după celălalt. Elide se ridică, 


simțind o durere usturătoare în picior, şi alergă 

spre Manon dintr-un instinct pur şi orb, dar Lorcan 
o apucă de gulerul tunicii. 

— Proasta naibii! izbucni el, iar ea îl lovi cu 
mâinile... 

— Lorcan, tine-o pe fată, spuse încet Maeve, 
fără să se uite la ei. Să nu-ţi treacă prin capul ăla 
prost să fugi cu ea! El rămase complet nemişcat, 
prinzând-o şi mai strâns. 

Maeve şi Aelin loviră din nou. 

Lumină şi întuneric. 

Nisipul tremură pe dune şi valurile se unduiră. 

Abia acum - Maeve îndrăznise să o atace pe 
Aelin acum. 

Deoarece, în deplinătatea forţelor, Aelin... 

Aelin putea să o învingă. 

Dar Aelin, aproape lipsită de putere... 

— Te rog, îl imploră Elide pe Lorcan. Dar el o 
tinu ferm, robul ordinelor date de Maeve, cu un 
ochi la reginele care se luptau, cu celălalt la 
escortele care nu erau atât de proaste, încât să se 
apropie, după ce văzuseră ce le făcuse însoţitorilor 
lor. 

— Fugi! îi spuse Lorcan la ureche. Dacă vrei să 
trăieşti, fugi, Elide, împinge-mă - ignoră-i ordinul! 
Împinge-mă şi fugi! 

Nu avea de gând să o facă. Mai degrabă ar fi 
murit decât să fugă ca o laşă, nu când Aelin lupta 
pentru ei toţi, când... 

Întunericul devoră flacăra. 

Şi chiar şi Manon tresări când Aelin fu aruncată 
înapoi. 

Zidul de foc subţire ca hârtia împiedică 


întunericul să o lovească. 

Un zid care pâlpâia... 

Ajutor. Ei aveau nevoie de ajutor... 

Maeve lovi în stânga, iar Aelin îşi ridică o 
mână, focul ricoşând. 

Aelin nu văzu lovitura din dreapta. Elide strigă 
un avertisment, dar prea târziu. 

Un bici negru o lovi pe Aelin. 

Ea căzu. 

lar lui Elide i se păru că impactul genunchilor 
lui Aelin Galathynius cu nisipul ar fi putut să fie cel 
mai îngrozitor sunet pe care îl auzise vreodată. 

Maeve nu îşi risipi avantajul. 

Întunericul coborî, lovind de nenumărate ori. 
Aelin se feri, dar trecu de ea. 

Elide nu putu să facă nimic atunci când Aelin 
ţipă. 

Când puterea antică şi întunecată o lovi ca un 
ciocan pe nicovală. 

Elide o imploră pe Manon, acum la doar câţiva 
metri distanţă. 

— Fă ceva! 

Manon o ignoră, cu privirea aţintită asupra 
luptei din faţa lor. 

Aelin se târâi înapoi, sângele curgându-i din 
nara dreaptă şi pătându-i cămaşa albă. 

Maeve înaintă, întunericul rotindu-se în jurul ei 
ca un vânt descendent. 

Aelin încercă să se ridice. 

Încercă, dar picioarele îi cedaseră. Regina 
Terrasenului gâfâi, focul licărind ca nişte tăciuni 
aproape stinşi în jurul ei. 

Manon arătă cu un deget. 


Un bici negru, mai rapid decât focul lui Aelin, 

se întinse şi i se înfăşură în jurul gâtului. Aelin îl 
apucă, zvârcolindu-se şi cu dinţii dezgoliţi, flacăra 
pâlpâind încontinuu. 

— De ce nu foloseşti cheile, Aelin? spuse 
mieros Maeve. Cu siguranţă, aşa ai câştiga. 

— Foloseşte-le! o imploră Elide. Fo/oseşte-le! 

Dar Aelin nu o făcu. 

Spirala de întuneric se strânse în jurul gâtului 
lui Aelin. 

Flăcările scânteiară şi se stinseră. 

Apoi întunericul se răspândi, învăluind-o din 
nou pe Aelin şi strângând-o puternic, strângând-o 
în timp ce ea ţipa, ţipa într-un fel pe care Elide îl 
ştia ca fiind agonia de nepătruns... 

Un mârâit slab şi urât se undui din apropiere, 
singurul avertisment când un lup mare sări prin 
iarbă şi se transformă. Fenrys. 

O clipă mai târziu, un leu de munte alergă 
peste o dună, privi scena şi se transformă şi el. 
Gavriel. 

— Las-o în pace! mârâi, Fenrys la regina 
întunecată, avansând un pas. Las-o în pace acum. 

Maeve întoarse capul, întunericul lovind-o încă 
pe Aelin. 

— Uite cine a sosit în sfârşit. Alţi trădători. Ea 
îşi netezi o cută de pe rochia graţioasă. Fenrys, ce 
efort cavaleresc din partea ta să ajungi pe plajă cât 
mai târziu posibil - cât ai reuşit să rezişti 
chemărilor mele! Ea ţâţâi. Ţi-a plăcut să te joci de- 
a supusul loial cât ai gâfâit după tânăra Regină a 
Focului? 

Ca şi când i-ar fi răspuns, întunericul se 
strânse, iar Aelin ţipă din nou. 

— Încetează! izbucni Fenrys. 

— Maeve, te rog, spuse Gavriel, expunându-şi 
palmele spre ea. 

— Maeve? şopti regina. Nu Maiestate? Cumva 
Leul e un pic mai feroce? Poate şi-a petrecut prea 
mult timp cu bastardul lui corcit şi nestăpânit?! 

— Nu-l băga în asta, spuse prea încet Gavriel. 

Dar Maeve lăsă întunericul din jurul lui Aelin să 
plece. 

Ea se ghemui gâfâind pe o parte, sângerând 
din ambele nări acum, mai mult sânge picurându-i 
din gură. 

Fenrys se întinse spre ea. Un zid de întuneric 
se ridică între ei. 

— Nu prea cred, şopti Maeve. 

Aelin gâfâi după aer, cu ochii sticlind de 
durere. Ochi care alunecară spre cei ai lui Elide. 
Gura însângerată şi crăpată a lui Aelin rosti din nou 
cuvântul. „Fugi.” 

Ea nu avea de gând să o facă. Nu putea. 

Lui Aelin îi tremurară braţele când încercă să 
se ridice. lar Elide ştiu că nu-i mai rămăsese niciun 
strop de magie. 

Nicio flacără. Niciun tăciune. 

Şi singurul mod prin care Aelin ar fi putut 
înfrunta şi accepta asta era să refuze să se predea. 
Aşa cum făcuse Marion. 

Respirația umedă şi sacadată a lui Aelin era 
singurul sunet care acoperea valurile ce se 
spărgeau în spatele lor. Chiar şi lupta se liniştise la 
distanţă. Se terminase - sau poate că erau cu toţii 
morţi. 

Manon încă stătea acolo. Încă nu se mişca. 

Elide o imploră: 

— Te rog. Te rog! 

Maeve zâmbi la vrăjitoare. 

— Cu tine nu am nimic, Cioc-negru. Nu te băga 
şi eşti liberă să pleci unde vrei. 

— Te rog! o imploră Elide. 

Ochii aurii ai lui Manon erau duri. Reci. Ea dădu 
din cap spre Maeve. 

— De acord. 

Dar Gavriel spuse din partea cealaltă a micului 
lor cerc: 

— Maiestate, te rog! Las-o pe Aelin Galathynius 
propriului ei război de aici. Hai să ne întoarcem 
acasă. 

— Acasă? întrebă Maeve. 

Zidul negru dintre Fenrys şi Aelin cobori, dar 
războinicul nu încercă să-l traverseze. El doar o 
fixă cu privirea pe Aelin; se holbă la ea aşa cum 
probabil o făcea şi Elide. El continuă să se holbeze 
până ce Maeve îi spuse lui Gavriel: 

— Mai este Doranelle casa ta? 

— Da, Maiestate, spuse calm Gavriel. Este o 
onoare să-i spun aşa. 

— Onoare... spuse gânditoare Maeve. Da, tu şi 
onoarea vă potriviţi de minune, nu-i aşa? Dar cum 
rămâne cu onorarea jurământului tău, Gavriel? 

— Mi-am respectat jurământul pe care ţi l-am 
făcut. 

— Ţi-am spus sau nu să-l execuţi pe loc pe 
Lorcan? 

— Au fost... circumstanţe care m-au 
împiedicat. Am încercat. 


— Totuşi ai eşuat. Nu ar trebui să-l disciplinez 

pe cel care mi-a jurat cu sânge şi m-a dezamăgit? 

Gavriel îşi cobori capul. 

— Bineînţeles - vom accepta asta. Şi voi prelua 
asupra mea şi pedeapsa lui Aelin Galathynius. 

Aelin îşi ridică uşor capul, căscând ochii 
lucitori. Ea încercă să vorbească, dar rămăsese 
fără cuvinte, strigătele lăsând-o fără voce. Elide 
recunoscu cuvântul de pe buzele reginei. „Nu.” 

Nu pentru ea. Elide se întrebă dacă Gavriel nu 
se sacrifica doar de dragul lui Aelin. Ci şi pentru 
Aedion. Ca fiul său să nu fie nevoit să poarte 
povara suferinţei reginei lui... 

— Aelin Galathynius, spuse gânditoare Maeve. 
Prea multă vorbărie despre Aelin Galathynius. 
Regina Promisă. Ei bine, Gavriel - şi zâmbi 
răutăcios - dacă îi eşti atât de loial, de ce nu i te 
alături? 

Fenrys se încordă, pregătindu-se să sară în 
faţa puterii întunecate pentru prietenul său. 

— iți rup jurământul de sânge, Gavriel. Fără 
onoare, fără bună-credinţă, spuse Maeve. Eşti 
eliberat din serviciul meu şi deposedat de titlu. 

— Cățea ce eşti! izbucni Fenrys când Gavriel 
începu să respire superficial. 

— Maiestate, te rog... şopti Gavriel, prinzându- 
şi braţul cu mâna când ghearele invizibile îi trasară 
două linii pe piele, făcând sângele să curgă în 
iarbă. 

Un semn similar apăru pe braţul lui Maeve, 
care sângeră la rândul ei. 

— S-a făcut, spuse ea simplu. Să ştie lumea că 
tu, un mascul onorabil, nu ai nimic. Că ţi-ai trădat 


regina pentru alta, pentru un copil din flori. 

Gavriel se clătină înapoi şi apoi căzu pe nisip, 
cu o mână pe piept. Fenrys mârâi, cu o faţă mai 
mult de lup decât de Fae, dar Maeve râse încet. 

— O, ti-ar plăcea să procedez şi cu tine la fel, 
nu-i aşa, Fenrys? Dar cum altfel să-l pedepsesc mai 
crunt pe cel care m-a trădat profund, dacă nu să-l 
pun să mă servească pentru totdeauna? 

Fenrys şuieră şi începu să respire sacadat, iar 
Elide se întrebă dacă avea de gând să sară pe 
regină şi să încerce să o ucidă. 

Dar Maeve se întoarse spre Aelin şi-i spuse: 

— Ridică-te! 

Aelin încercă, dar corpul ei o dezamăgi. 

Maeve ţâţâi şi o mână invizibilă o ridică pe 
Aelin în picioare. Ochii înceţoşaţi de durere se 
limpeziră, apoi se umplură cu o furie rece când 
Aelin se uită cu atenţie la regina care se apropia. 

O asasină, îşi aminti Elide. Aelin era o asasină 
şi, dacă Maeve s-ar fi apropiat suficient de mult... 

Dar Maeve nu o făcu. lar acele mâini invizibile 
rupseră curelele de la centura sabiei lui Aelin. 
Goldryn căzu pe pământ. Apoi pumnalele 
alunecară din tecile lor. 

— Atât de multe arme, medită Maeve când 
mâinile invizibile o dezarmară pe Aelin cu o 
eficienţă brutală. 

Până şi cuţitele ascunse sub haine ieşiră - 
tăind-o. Sângele apăru pe sub cămaşa şi pantalonii 
lui Aelin. De ce stătea acolo... 

Îşi aduna puterea. Pentru o ultimă lovitură. O 
ultimă şansă. 

să creadă regina că ea era distrusă. 

— De ce? spuse tăios Aelin, trăgând de timp. 

Maeve împinse cu vârful piciorului un pumnal 
căzut, a cărui lamă era pătată de sângele lui Aelin. 

— De ce să mă mai deranjez cu tine? Pentru că 
nu prea pot să te las să te sacrifici ca să făureşti un 
nou Lacăt, nu-i aşa? Nu când ai deja ce vreau. lar 
eu ştiu de foarte mult timp că îmi vei da ceea ce 
caut, Aelin Galathynius, şi am luat toate măsurile 
ca să mă asigur de asta. 

— Ce? şopti Aelin. 

— Nu ţi-ai dat seama? zise Maeve. De ce am 
vrut ca mama ta să te aducă la mine, de ce ţi-am 
cerut asemenea lucruri primăvara asta? 

Niciunul nu îndrăzni să se mişte. 

Maeve pufni, scoțând un sunet delicat şi 
feminin de triumf. 

— Brannon mi-a furat cheile, după ce le-am 
luat de la Valgi. Erau ale mele, iar el le-a înşfăcat. 
lar apoi, s-a căsătorit cu zeiţa aia a voastră şi a 
transmis focul neamului său, asigurându-se că eu 
mă voi gândi bine înainte să-i ating pământul şi 
urmaşii lui. Dar toate neamurile se sting. lar eu am 
ştiut că va veni o vreme când flăcările lui Brannon 
se vor stinge şi că voi fi pregătită să atac. 

Aelin se lăsă în mâinile care o ţineau în 
picioare. 

— Dar, cu puterea mea întunecată, am văzut 
un licăr de viitor. Am văzut că puterea Malei se va 
ridica din nou. Şi că tu mă vei conduce la chei. 
Doar tu - care ai primit indicii de la Brannon şi care 
le vei găsi pe toate trei. Şi am văzut cine şi ce eşti. 
Am văzut pe cine iubeşti. Ţi-am văzut partenerul. 

Briza mării care şuiera prin iarbă era singurul 
sunet. 

— Ce nucleu de putere aţi fi voi doi - tu şi 
prinţul Rowan. Şi orice urmaş din acea unire... Ea 
rânji răutăcios. Tu şi Rowan aţi putea conduce 
acest continent, dacă aţi vrea. Dar copiii voştri... 
copiii voştri ar fi destul de puternici încât să 
conducă un imperiu care ar putea să se întindă 
peste tot în lume. 

Aelin închise ochii. Masculii Fae scuturau acum 
încet din cap - fără să le vină a crede. 

— Nu ştiam când te vei naşte, dar când prinţul 
Rowan Whitethorn s-a născut şi a ajuns la 
maturitate, cel mai puternic mascul Fae pur sânge 
din ţinutul meu... tu încă nu erai pe-aici. Şi am ştiut 
ce trebuie să fac. Să te controlez. Să te supun, să 
te fac să-mi dai cheile fără să te gândeşti că eşti 
destul de puternică şi instruită, încât să le obţii. 

Lui Aelin îi tremurau umerii. Lacrimile i se 
strecurară din ochii închişi. 

— Ce uşor a fost să trag de firul psihic potrivit 
în ziua în care Rowan a văzut-o pe Lyria la piaţă. 
Ca să-l împing pe cealaltă cale, să-i păcălesc 
instinctele. O mică schimbare a soartei. 

— O, zeilor! şopti Fenrys. 

— Deci partenerul tău a fost dat alteia, spuse 
Maeve. Şi l-am lăsat să se îndrăgostească, i-am 
permis să o lase însărcinată. lar apoi i-am 
despărţit. Nimeni nu s-a întrebat niciodată cum de 
forţele inamice au trecut pe lângă casa lui din 
munte. 

Genunchii lui Aelin cedară complet. Numai 
mâinile invizibile o ţinură în picioare când plânse. 

— El a depus jurământul de sânge fără 
întrebări. Şi eu am ştiut că, atunci când te-ai fi 

născut, când ai fi ajuns la maturitate... Mă voi fi 
asigurat că drumurile voastre aveau să se 
intersecteze, voi v-aţi fi uitat unul la celălalt, iar eu 
v-aş fi avut în palmă. Orice ţi-aş fi cerut, tu mi-ai fi 
dat. Până şi cheile. Pentru partenerul tău, nu 
puteai face mai puţin. Aproape ai făcut-o atunci, în 
Doranelle. 

Încet, Aelin îşi trase picioarele din nou sub ea, 
mişcarea fiind atât de dureroasă, încât Elide se 
crispă. Dar Aelin îşi ridică fruntea, dezgolindu-şi 
dinţii. 

— Am să te ucid, mârâi Aelin la regina Fae. 

— Asta i-ai spus lui Rowan după ce l-ai întâlnit, 
nu-i aşa? Maeve schiţă în continuare un zâmbet. 
Am tot insistat ca mama ta să te aducă la mine, ca 
să-l poţi întâlni, ca să te am în sfârşit, atunci când 
Rowan a simţit legătura, dar a refuzat. lar noi ştim 
cât de bine s-a terminat pentru ea. Şi în cei zece 
ani care au urmat, am ştiut că eşti în viaţă. 
Undeva. Dar când tu ai venit la mine... când tu şi 
partenerul tău v-aţi uitat unul la celălalt doar cu 
ură în privire... Recunosc, n-am anticipat asta. Că l- 
am distrus atât de grav pe Rowan Whitethorn, 
încât să nu-şi recunoască partenera - că erai atât 
de distrusă de propria durere, încât nici tu nu ai 
observat. Şi când semnele au apărut, legătura 
carranam i-a îndepărtat orice îndoială că n-ai putea 
fi a lui. Dar asta nu s-a întâmplat şi în cazul tău. 
Cât timp a trecut, Aelin, de când ţi-ai dat seama că 
el este partenerul tău? 

Aelin nu spuse nimic, ochii clocotindu-i de 
furie, şi suferinţă, şi disperare. 

— Las-o în pace, şopti Elide. 

Lorcan o strânse mai tare în semn de 
avertisment. 

Maeve o ignoră. 

— Ei bine? Când ai aflat? 

— La templul lui Temis, recunoscu Aelin, 
privind spre Manon. In clipa în care săgeata i-a 
trecut prin umăr. În urmă cu câteva luni. 

— lar tu i-ai ascuns asta, fără îndoială ca să-l 
scuteşti de a se simţi vinovat faţă de Lyria, de 
orice fel de tulburare emoţională... Maeve ţâţâi. Ce 
mincinoasă nobilă eşti! 

Aelin se holbă în gol, ochii devenindu-i 
inexpresivi. 

— Am plănuit ca el să fie aici, spuse Maeve, 
încruntându-se la orizont. De vreme ce v-am lăsat 
pe amândoi să plecaţi în ziua aceea din Doranelle 
pentru ca tu să mă conduci din nou spre chei. Te- 
am lăsat chiar să crezi că ai scăpat, eliberându-l. 
Nu ştiai că eu te-am lăsat să pleci. Dar dacă el nu 
este aici... trebuie să improvizez. 

Aelin înţepeni. Fenrys mărâi un avertisment. 

Maeve ridică din umeri. 

— Dacă te consolează cu ceva, Aelin, ai fi trăit 
o mie de ani cu prinţul Rowan. Poate chiar mai 
mult. 

Lumea păru că se opreşte în loc, iar Elide îşi 
auzi sângele vuindu-i în urechi când Maeve spuse: 

— Descendenţa surorii mele Mab este pură. 
Are toate puterile, abilităţile de transformare şi 
nemurirea unui Fae. Mai ai probabil cinci ani până 
la Stabilire. 

Aelin se crispă. Asta nu era o epuizare a magiei 
şi a puterii fizice, ci a spiritului. 

— Poate că vom sărbători împreună Stabilirea 
ta, spuse gânditoare Maeve, de vreme ce cu 
siguranţă nu plănuiesc să te risipesc pe acel Lacăt. 
Să risipesc cheile, Aelin, când ele sunt menite să 
fie folosite. 

— Maeve, te rog! şopti Fenrys. 

Maeve îşi studie unghiile imaculate. 

— Ceea ce mi se pare cu adevărat amuzant 
este că, aparent, nici măcar nu aveam nevoie să fii 
partenera lui Rowan. Sau să-l distrug. La drept 
vorbind, a fost doar un experiment fascinant al 
puterii mele. Dar, de vreme ce mă îndoiesc de 
faptul că tu tot n-ai să cedezi de bunăvoie, cel 
puţin nu fără să încerci să mori mai întâi, îţi voi da 
de ales. 

Aelin păru să se pregătească în timp ce Maeve 
îşi ridică o mână şi spuse: 

— Cairn. 

Masculii  înţepeniră. Lorcan se întoarse 
ameninţător în spatele lui Elide, încercând subtil să 
o tragă înapoi, să ignore ordinul primit. 

Un războinic frumos cu păr castaniu veni spre 
ei din grupul de escorte. Frumos, dacă în ochii 
albaştri nu i s-ar fi citit cruzimea sadică. Dacă nu ar 
fi avut săbiile de la şold, biciul strâns de-a lungul 
unei coapse şi zâmbetul zeflemitor. Ea mai văzuse 
acel zâmbet şi pe faţa lui Vernon şi pe atât de 
multe alte feţe din Morath. 

— Permite-mi să ţi-l prezint pe cel mai nou 
membru al grupului meu, cum îţi place să-i 
numeşti. Cairn, ţi-o prezint pe Aelin Galathynius. 

Cairn veni lângă regina lui. Şi privirea pe care i- 
o aruncă reginei lui Elide o făcu să i se întoarcă 

stomacul pe dos. Sadic - da, acela era cuvântul 
care-l definea, fără ca el să fie nevoit să vorbească. 

— Cairn, spuse Maeve, a fost instruit să-şi 
folosească abilităţile pe care le aveţi în comun. 
Desigur, tu ai avut doar câţiva ani la dispoziţie să 
înveţi arta torturii, dar... poate Cairn o să 
reuşească să te învețe unele lucruri pe care şi le-a 
însuşit în secolele de practică. 

Fenrys era alb de furie. 

— Maeve, te implor... 

Întunericul îl izbi pe Fenrys şi-l trânti în 
genunchi, forțându-l să îşi plece capul în pământ. 

— Ajunge, spuse printre dinţi Maeve. 

Maeve zâmbea din nou când se întoarse spre 
Aelin. 

— Ţi-am spus că ai de ales. Şi chiar ai. Ori vii 
de bunăvoie cu mine şi îl cunoşti pe Cairn, ori... 

Acei ochi se îndreptară spre Lorcan şi spre 
Elide. 

lar inima lui Elide se opri când Maeve spuse: 

— Ori tot te omor... şi o iau pe Elide Lochan cu 
noi. Sunt sigură că ea şi Cairn se vor înţelege de 
minune. 


Capitolul 72 


Pe Aelin o durea corpul. 

Totul o durea. Sângele, respiraţia, oasele. 

Rămăsese fără magie. Fără nimic care să o 
salveze. 

— Nu, spuse încet Lorcan. 

Numai mişcarea capului o făcea să simtă 
agonia pe şira spinării. Dar Aelin se uită la Elide, la 

Lorcan forţat să o ţină, cu faţa albă de groază când 
se uită la Cairn, Maeve şi Elide. Manon făcea 
acelaşi lucru - evaluând şansele, calculând cât de 
rapidă trebuia să fie ca să plece de acolo. 

Bun. Bun - Manon avea să o ia de acolo pe 
Elide. Vrăjitoarea aşteptase ca Aelin să facă o 
mişcare, fără să-şi dea seama că... nu mai avea ce 
să facă. Nu-i mai rămăsese putere pentru o 
lovitură finală. 

lar acea putere întunecată îi era încă răsucită 
în jurul oaselor atât de strâns, încât o mişcare 
agresivă... o mişcare, şi oasele aveau să i se rupă. 

Maeve îi spuse lui Lorcan: 

— Ce nu, Lorcan? Nu vrei să o luăm pe Elide 
Lochan cu noi, dacă Aelin decide să se 
împotrivească sau acel „nu” era pentru oferta mea 
generoasă de a o lăsa în pace pe Elide, dacă 
Maiestatea Sa vine de bunăvoie? 

Dintr-o singură privire spre războinicul Fae 
şaten - Cairn - care stătea lângă Maeve, Aelin 
ştiuse ce era el. Ucisese destui ca el de-a lungul 
anilor. Îşi petrecuse timpul cu Rourke Farran. Ce i- 
ar fi făcut lui Elide... Şi Lorcan ştia ce i-ar fi putut 
face un mascul precum Cairn unei tinere femei. lar 
dacă el era sancţionat de Maeve... 

— Ea este nevinovată, zise Lorcan. la-o pe 
regină şi lasă-ne să plecăm. 

Manon chiar izbucni către Maeve: 

— Ea aparţine clanului Dinţi-de-fier. Dacă nu ai 
nimic de împărţit cu mine, atunci nu ai nici cu ea. 
Las-o în pace pe Elide Lochan! 

Maeve o ignoră pe Manon şi îi spuse tărăgănat 


lui Lorcan: 
822 


— Îţi ordon să nu acţionezi! Îţi ordon să priveşti 
şi să nu faci nimic! Îţi ordon să nu te mişti şi să nu 
vorbeşti până când nu îţi spun eu să o faci! Ordinul 
e valabil şi pentru tine, Fenrys! 

lar Lorcan se supuse. La fel şi Fenrys. Corpurile 
pur şi simplu le înţepeniră - iar apoi, nu mai 
mişcară deloc. 

Elide se întoarse ca să-l implore pe Lorcan: 

— Poţi să opreşti asta, poţi să te opui... 

Lorcan nici măcar nu se uită la ea. 

Aelin ştia că Elide ar fi luptat. Că nu ar fi înţeles 
că Maeve jucase jocul acesta de secole şi că 
aşteptase până acum, până ce capcana era 
perfectă, ca să o prindă pe ea. 

Aelin o văzu pe Maeve zâmbindu-i din nou. Ea 
jucase, riscase şi pierduse. 

Maeve dădu din cap ca şi când i-ar fi confirmat. 

Întrebarea nerostită dansă în ochii lui Aelin 
când Elide ţipă la Lorcan şi la Manon să dea o 
mână de ajutor. Dar vrăjitoarea îşi cunoştea şi 
ordinele, şi sarcina. 

Maeve citi întrebarea de pe chipul lui Aelin şi 
spuse: 

— Am să ţin cheile într-o mână şi pe Aelin 
Aducătoarea-Focului în cealaltă. 

Mai întâi, ar fi trebuit să o distrugă. Să o ucidă 
sau să o distrugă... 

Cairn rânji. 

Escortele ţârâiau acum ceva pe plajă, de la 
şalupa cu care navigaseră, spre nava care îi 
aştepta. Deja, pânzele negre se desfăceau. 

Elide se întoarse spre Maeve, care nu catadicsi 


să se uite la ea. 

— Te rog, te rog... 

Aelin pur şi simplu dădu din cap spre regina 
Fae. În semn că accepta şi că se preda. 

Maeve făcu o plecăciune, triumful dansând pe 
buzele ei roşii. 

— Lorcan, elibereaz-o! 

Mâinile războinicului i se înmuiară pe lângă 
Corp. 

Şi, pentru că ea câştigase, Maeve îşi relaxă 
până şi strânsoarea de pe oasele lui Aelin şi îi 
permise să se întoarcă spre Elide şi să spună: 

— Du-te cu Manon! Ea va avea grijă de tine. 

Elide începu să plângă, plecând de lângă 
Lorcan. 

— Voi merge cu tine, voi veni cu tine... 

Fata ar fi făcut-o. l-ar fi înfruntat pe Cairn şi pe 
Maeve... Dar Terrasenul ar fi avut nevoie de 
asemenea curaj. Dacă era să supravieţuiască, dacă 
era să se vindece, Terrasenul urma să aibă nevoie 
de Elide Lochan. 

— Spune-le celorlalţi... şopti Aelin, încercând să 
găsească cuvintele potrivite. Spune-le celorlalţi că 
îmi pare rău. Spune-i Lysandrei să nu-şi uite 
promisiunea şi că nu voi înceta niciodată să îi fiu 
recunoscătoare. Spune-i lui Aedion... Spune-i că nu 
este vina lui şi că... Vocea îi era răguşită. Imi 
doresc să fi putut depune jurământul, dar că 
Terrasenul se va bizui de acum pe el şi că rândurile 
nu trebuie să se rupă. 

Elide dădu din cap, lacrimile alunecându-i pe 
faţa stropită de sânge. 

— Şi spune-i lui Rowan... 

Sufletul lui Aelin se frânse când văzu cutia din 

fier pe care o cărau acum escortele între ei. Un 
coşciug antic din fier. Suficient de mare pentru o 
singură persoană şi făcut pentru ea. 

— Şi spune-i lui Rowan, zise Aelin, reprimându- 
şi suspinele, că îmi pare rău că am minţit, dar că, 
oricum, totul a fost o amânare. Chiar şi înainte de 
ziua de azi, am ştiut că totul este doar o amânare, 
dar că încă îmi doresc să fi avut mai mult timp 
împreună. Ea se luptă să nu plângă. Spune-i că 
trebuie să lupte. El trebuie să salveze Terrasenul şi 
să-şi aducă aminte ce mi-a jurat. Şi spune-i... 
spune-i că îi mulţumesc - pentru că a mers pe 
calea întunecată cu mine, spre lumină. 

Ei deschiseră capacul cutiei, scoțând lanţurile 
lungi şi grele. 

Una dintre escorte îi dădu lui Maeve o mască 
din fier ornamentată. Ea o studie ţinând-o în mâini. 

Masca, lanţurile, cutia... fuseseră făurite cu 
mult înainte de momentul prezent. In urmă cu 
câteva secole. Făurite ca să reţină şi să-l distrugă 
pe urmaşul Malei. 

Aelin aruncă o privire spre Lorcan, ai cărui ochi 
negri erau fixaţi asupra ei. 

Şi recunoştinţa străluci acolo. Pentru că o cruța 
pe tânăra căreia îi dăruise inima, fie că el ştia sau 
nu asta. 

Elide o imploră pe Maeve o ultimă dată: 

— Nu face asta! 

Aelin ştia că nu i-ar fi folosit la nimic, aşa că îi 
spuse lui Elide: 

— Mă bucur că ne-am întâlnit. Sunt mândră de 
tine. Şi cred şi că mama ta ar fi fost mândră de 
tine, Elide. 

825 


Maeve cobori masca şi îi spuse tărăgănat lui 
Aelin: 

— Se spune că nu te supui nimănui, 
moştenitoare a Focului. Ea zâmbi ca un şarpe. Ei 
bine, acum ai să te pleci în faţa mea! 

Ea îi arătă nisipul. 

Aelin se supuse. 

Genunchii o durură când căzu pe pământ. 

— Mai jos. 

Aelin îşi cobori corpul până ce fruntea îi ajunse 
în nisip. Ea nu îşi permise să simtă asta; nu-i 
permise nici sufletul ei. 

— Bun. 

Elide suspina, implorând fără cuvinte. 

— Scoate-ţi cămaşa! 

Aelin ezită când îşi dădu seama unde voia să 
ajungă şi de ce Cairn avea un bici la centură. 

— Scoate-ţi cămaşa! 

Aelin îşi scoase cămaşa din pantaloni şi peste 
cap, aruncând-o pe nisipul de lângă ea. Apoi îşi 
scoase pânza elastică din jurul sânilor ei. 

— Varik! Heiron! 

Doi masculi Fae înaintară. 

Aelin nu se împotrivi când amândoi o luară de 
câte un braţ şi o ridicară în picioare. Şi îi întinseră 
braţele. Aerul mării îi atinse sânii, buricul. 

— Zece bice, Cairn! Să vadă Maiestatea Sa la 
ce să se aştepte când ajungem la destinaţie, dacă 
nu cooperează. 

— Va fi plăcerea mea, doamnă! 

Aelin se uită cu răceală în ochii răutăcioşi ai lui 
Cairn, când el îşi scoase biciul. Când o măsură din 
priviri şi zâmbi. Era ca o pânză pe care să o picteze 

cu sânge şi durere. 

Maeve spuse, cu masca atârnându-i de degete: 

— De ce nu numeri pentru noi, Aelin? 

Aelin tăcu. 

— Numără sau vom începe din nou cu fiecare 
lovitură pe care o ratezi. Tu decizi cât de mult 
durează chestia asta. Dacă nu cumva preferi ca 
Elide Lochan să primească loviturile. 

Nu. Niciodată. 

Niciodată altcineva în afară de ea. Niciodată. 

Dar când Cairn înaintă încet, savurând fiecare 
pas, când lăsă acel bici să se târâie pe pământ, 
corpul ei cedă şi începu să tremure. 

Ea cunoştea durerea. Ştia ce urma să simtă şi 
cum avea să se audă. 

Incă visa asemenea momente. 

Fără îndoială, acesta era motivul pentru care 
Maeve alesese biciuirea şi pentru care îl supusese 
pe Rowan la asta în Doranelle. 

Cairn se opri. Ea îl simţi studiindu-i tatuajul de 
pe spate. Cuvintele de dragoste ale lui Rowan, 
scrise acolo în Vechea Limbă. 

Cairn pufni. Apoi îl simţi savurând felul în care 
urma să distrugă tatuajul. 

— Incepe! spuse Maeve. 

Cairn inspiră. 

Şi, chiar dacă îşi adună puterile, chiar dacă îşi 
încleştă puternic maxilarul, nimic nu o putea 
pregăti pentru pocnet, usturime şi durere. Ea nu îşi 
permise să ţipe, ci doar să şuiere printre dinţi. 

Un bici folosit de un supraveghetor din 
Endovier era un lucru. 


Unul mânuit de un mascul Fae pursânge... 

Sângele îi alunecă pe spatele pantalonilor, iar 
pielea crăpată o duru. 

Dar ea ştia cum se putea linişti, cum să cedeze 
durerii şi cum să o primească. 

— Ce număr a fost ăsta, Aelin? 

Ea nu avea de gând să răspundă, să numere 
vreodată pentru cățeaua nenorocită... 

— Începe din nou, Cairn! spuse Maeve. 

Se auzi un râset. Apoi pocnetul şi ruperea, iar 
Aelin se arcui, tendoanele de la gât aproape 
rupându-se când gâfâi printre dinţi. Masculii care o 
ţineau o apucară destul de strâns încât să o 
rănească. 

Maeve şi Cairn aşteptară. 

Aelin refuză să spună cuvântul. Să înceapă 
numărătoarea. Ar fi murit înainte să o facă. 

— O, zeilor, o, zeilor! suspină Elide. 

— Încă o dată! ordonă simplu Maeve, peste 
vocea fetei. 

Aşadar, Cairn o făcu. 

Din nou. 

Din nou. 

Din nou. 

Ei o luară de la capăt de nouă ori înainte ca 
Aelin să ţipe în cele din urmă. Lovitura fusese chiar 
deasupra alteia, rupându-i pielea până la os. 

Din nou. 

Din nou. 

Din nou. 

Din nou. 

Cairn gâfâia. Aelin refuză să vorbească. 

— Incă o dată! repetă Maeve. 


— Maiestate, şopti unul din masculii care o 

ţineau. Ar fi poate prudent să amânăm până mai 
târziu. 

— Mai am piele de biciuit! izbucni Cairn. 

Dar masculul spuse: 

— Ceilalţi se apropie - sunt încă departe, dar 
se apropie. 

Rowan. 

Aelin scânci atunci. Timp - avea nevoie de 
timp... 

Maeve scoase un mic sunet de dezgust. 

— Vom continua mai târziu. Pregătiţi-o! 

Aelin abia îşi putu înălța fruntea când masculii 
o ridicară în picioare. Mişcarea îi provocă o 
asemenea durere în corp, încât întunericul 
pătrunse înăuntru. Dar ea se împotrivi, scrâşnind 
din dinţi şi strigând în tăcere la acea agonie, la acel 
întuneric. 

La câţiva metri distanţă, Elide căzu în genunchi 
ca şi când ar fi implorat până ce i-ar fi cedat 
corpul, dar Manon o prinse. 

— Plecăm acum, spuse Manon, trăgând-o 
departe - spre continent. 

— Nu, spuse Elide, agitându-se. 

Lorcan făcu ochii mari, dar, din cauza ordinului 
lui Maeve, nu putu să se mişte; nu putu face nimic 
în timp ce Manon o lovi în tâmplă pe Elide cu 
mânerul salcei Spintecă-Vânt. 

Fata căzu ca o piatră. Doar de asta avu nevoie 
Manon ca să o ridice pe umăr şi să-i spună lui 
Maeve: 

— Noroc! Privirea îi alunecă spre Aelin o dată - 
doar o singură dată. Apoi se uită în altă parte. 


Maeve ignoră vrăjitoarea când Manon merse 
829 


spre mijlocul mlaştinii. Lorcan îşi încordă corpul. 

ÎI încordă - ca şi când s-ar fi luptat cu 
jurământul de sânge cu toată puterea. 

Lui Aelin nu-i păsa. 

Masculii aproape o târâră spre Maeve. 

Spre cutia de fier. Şi spre lanţuri. Şi masca de 
fier. 

Fuioare de foc, mici sori şi tăciuni fuseseră 
desenaţi pe suprafaţa întunecată. O ridiculizare a 
puterii pe care trebuia să o reţină - puterea de 
care Maeve trebuia să se asigure că era complet 
epuizată înainte de a o închide. Era singurul mod în 
care ar fi putut să o închidă pe ea... 

Fiecare centimetru în care îşi târşâi picioarele 
pe nisip era o veşnicie; fiecare centimetru era o 
clipă. Sângele îi uda pantalonii. Probabil că nu ar fi 
avut cum să-şi vindece rănile cu tot acel fier. Nu 
până ce Maeve nu ar fi hotărât să i le vindece. 

Însă Maeve nu avea de gând să o lase să 
moară. Nu cu cheile Wyrd în joc. Nu încă. 

Timp - ea era recunoscătoare că Elena îi 
dăduse acel timp furat. 

Era recunoscătoare că îi întâlnise pe toţi, că 
văzuse o mică parte din lume, că auzise o muzică 
atât de minunată, că dansase, râsese şi cunoscuse 
prietenia adevărată. Era recunoscătoare că îl 
găsise pe Rowan. 

Ea era recunoscătoare. 

Aşadar, Aelin Galathynius îşi şterse lacrimile. 

Şi nu se împotrivi când Maeve îi puse frumoasa 
mască din fier pe faţă. 

Capitolul 73 


Manon continuă să meargă. 

Nu îndrăzni să privească înapoi. Nu îndrăzni să- 
i dea acelei regine antice cu privire rece vreun 
indiciu că Aelin nu avea cheile Wyrd. Că Aelin le 
strecurase pe amândouă în buzunarul lui Manon, 
când o înghiontise. Elide avea să o urască pentru 
asta - deja o ura. 

Asta avea să fie preţul. 

O privire din partea lui Aelin şi ea ştiuse ce 
trebuia să facă. 

Să ia cheile departe de Maeve. Să o ia pe Elide. 

Ei făuriseră o cutie de fier ca să o închidă pe 
Regina Terrasenului. 

Elide se agită, revenindu-şi în cele din urmă, 
tocmai când erau aproape ieşite din raza auditivă. 
Ea începu să se agite, iar Manon o aruncă în 
spatele unei dune, apucând-o de ceafă atât de 
strâns, încât Elide înţepeni când unghiile de fier îi 
înţepară pielea. 

— Linişte! şopti Manon printre dinţi, iar Elide 
ascultă. 

Rămânând ascunse, se uitară printre ierburi. 
Doar o clipă - ea putea zăbovi doar o clipă ca să 
privească, să zărească unde o ducea Maeve pe 
Regina Terrasenului. 

Lorcan rămase nemişcat, aşa cum îi ordonase 
Maeve. Gavriel abia dacă era conştient, gâfâind în 
iarbă, ca şi când, smulgându-i jurământul de 
sânge, l-ar fi rănit grav, fizic. 

Fenrys - ochii lui Fenrys erau plini de ură când 


îi privi pe Maeve şi pe Cairn. Sângele acoperea 
831 


biciul lui Cairn, atârnându-i încă pe lângă corp, 
când soldaţii lui Maeve terminară de fixat masca 
pe faţa lui Aelin. 

Apoi îi puseră cătuşe la mâini. 

La glezne. 

La gât. 

Nimeni nu îi vindecă spatele distrus, din care 
nu mai rămase decât o bucată însângerată de 
carne, când o conduseră în cutia de fier şi o făcură 
să se întindă pe răni. 

lar apoi puseră capacul şi încuiară cutia. 

Elide vomită în iarbă. 

Manon puse o mână pe spatele fetei când 
masculii începură să care cutia pe dune, spre barcă 
şi nava de dincolo de ea. 

— Pleacă, Fenrys! îi ordonă Maeve, arătându-i 
nava. 

Respirând sacadat, dar incapabil să refuze 
ordinul, Fenrys se supuse. El aruncă o privire la 
cămaşa albă, aruncată în nisip. Era stropită cu 
sânge - în urma biciuirii. 

Apoi el dispăru, păşind prin aer şi vânt şi în 
neant. 

Singură cu Lorcan, Maeve îi spuse 
războinicului: 

— Ai făcut toate astea pentru mine? 

El nu se mişcă. 

— Vorbeşte! îi spuse Maeve. 

Lorcan expiră tremurând şi-i zise: 

— Da. Da, totul a fost pentru tine. Totul. 

Elide apucă iarba de mare în pumni, iar furia 
de pe chipul ei o făcu pe Manon să se întrebe dacă 


aveau să-i crească unghii de fier, cu care să o facă 

bucăţi. Atât de mare era ura pe care o simţea. 

Maeve păşi peste cămaşa stropită de sânge a 
lui Aelin şi îşi trecu o mână peste obrazul lui 
Lorcan. 

— Nu-mi trebuie, şopti ea, masculi fariseici, 
care cred că ştiu mai bine. 

El înţepeni. 

— Maiestate... : 

— Te eliberez de jurământul de sânge. li iau 
bunurile şi titlurile şi proprietăţile. Tu, ca şi Gavriel, 
eşti eliberat cu dezonoare şi ruşine. Eşti exilat din 
Doranelle pentru neascultare şi trădare. Dacă vei 
mai păşi vreodată pe tărâmul meu, vei muri. 

— Maiestate, te implor... 

— Imploră pe altcineva. Nu îmi trebuie un 
războinic în care să nu pot avea încredere. Imi 
revoc ordinul de asasinare. Presupun că a te lăsa 
să trăieşti cu ruşinea îţi va face mai mult rău. 

Sângele se adună mai întâi la încheietura 
mâinii lui, apoi la a ei, şi curse pe pământ. 

Lorcan căzu în genunchi. 

— Nu suport proştii, spuse Maeve, lăsându-l în 
nisip, şi plecă. 

Ca şi când l-ar fi lovit ca pe Gavriel, Lorcan nu 
păru să poată să se mişte, să gândească sau să 
respire. El încercă totuşi să se târâie. Spre Maeve. 
Ticălosul încercă să se târâie. i 

— Trebuie să plecăm, şopti Manon. In clipa în 
care Maeve avea să verifice unde erau acele chei... 
Ele trebuiau să plece. 

Un vuiet se auzi la orizont. 

Abraxos. 

Inima îi bătu cu putere în piept, bucurându-se, 

dar... 

Elide rămase în iarbă, urmărindu-l pe Lorcan 
cum se târa spre regina care mergea acum pe 
plajă, cu rochia neagră fluturând în urma ei. 

Privind barca vâslind spre nava care aştepta, 
cu sicriul din fier în mijloc, Maeve stând lângă el, 
cu o mână pe capac. Pentru sănătatea ei mintală, 
Manon se rugă ca Aelin să nu se trezească atât 
timp cât era înăuntru. 

Şi, de dragul lumii lor, Manon se rugă ca 
Regina Terrasenului să poată supravieţui, chiar 
dacă doar pentru a putea muri pentru ei toţi, după 
aceea. 


Capitolul 74 


Era atât de mult sânge! 

Se împrăştiase până în locul în care Lorcan era 
în genunchi, scânteind când intra în nisip. 

Îi acoperea cămaşa, aruncată şi uitată lângă el. 
Stropise până şi mânerul sabiei şi cuţitelor ei, 
împrăştiate în jurul lui ca nişte oase. 

Ce făcuse Maeve... 

Ce făcuse Aelin... 

Avea o gaură în piept. 

Şi era atât de mult sânge! 

Se auzeau aripi şi vuiete, iar el încă nu-şi putea 
ridica privirea. Nu reuşi să se motiveze să îi pese. 

Vocea lui Elide traversă lumea, spunând cuiva: 
„Nava - nava a dispărut pur şi simplu; ea a plecat 
fără să-şi dea seama că noi avem...” 

Chiuituri de bucurie - strigăte feminine de 


fericire. 

Se auziră paşi rapizi şi zgomotoşi. 

Apoi o mână îl apucă de păr, trăgându-i capul 
înapoi în timp ce un pumnal îi atinse gâtul. Când 
chipul lui Rowan, calm cu o furie mortală, îi apăru 
în raza vizuală. 

— Unde este Aelin? 

Şi panica i se citea în ochi - panica pură, când 
Whitethorn văzu sângele, armele împrăştiate şi 
cămaşa. 

— Unde este Aelin? 

Ce făcuse el, ce făcuse... 

Durerea îi străbătu gâtul lui Lorcan, sângele 
cald curgându-i pe gât şi pe piept. 

Rowan spuse printre dinţi: 

— Unde este soția mea? 

Lorcan se clătină în genunchi. 

Soţie. 

Sotie. 

— O, zeilor! suspină Elide când auzi, cuvintele 
purtând sunetul inimii frânte a lui Lorcan. O, zeilor! 

Şi, pentru prima dată în atâtea secole, Lorcan 
plânse. 

Rowan împlântă mai adânc pumnalul în gâtul 
lui Lorcan, în ciuda lacrimilor care îi alunecau pe 
faţă. 

Ce făcuse acea femeie... 

Aelin ştiuse. Că Lorcan o trădase şi că o 
chemase pe Maeve aici. Că ea mai avea puţin timp 
de trăit. 

Şi se căsătorise cu Whitethorn... ca Terrasenul 
să poată avea un rege. Poate că o făcuse în grabă, 
deoarece ştia că Lorcan o trădase deja, că Maeve 


venea... 

lar Lorcan nu o ajutase. 

Soţia lui Whitethorn. 

Partenera lui. 

Aelin îi lăsase să o biciuiască, să o pună în 
lanţuri şi mersese de bunăvoie cu Maeve, ca Elide 
să nu încapă pe mâna lui Cairn. Şi fusese un 
sacrificiu la fel de mare pentru Elide, tot aşa cum 
fusese un dar pentru el. 

Ea se plecase în faţa lui Maeve. 

Pentru Elide. 

— Te rog, îl imploră Rowan. 

— Maeve a luat-o, spuse Manon, apropiindu-se. 

Gavriel spuse  răguşit de unde era 
îngenuncheat în apropiere, clătinându-se din cauza 
ruperii jurământului său de sânge: 

— Ea s-a folosit de jurământul de sânge ca să 
ne supună - ca să nu putem să dăm o mână de 
ajutor. Nici măcar lui Lorcan. 

Rowan încă nu-şi îndepărtă cuțitul de la gâtul 
lui Lorcan. 

Lorcan se înşelase, se înşelase atât de mult! 

lar el nu putea să regrete întru totul, nu dacă 
Elide era în siguranţă, dar... 

Aelin refuzase să numere. Cairn îşi dezlănţuise 
toată puterea asupra ei cu acel bici, iar ea tot 
refuzase să le dea satisfacția de a număra. 

— Unde este nava, întrebă Aedion, apoi înjură 
la cămaşa însângerată din apropiere. O apucă pe 
Goldryn, ştergând frenetic petele de sânge de pe 
mâner cu jacheta. 

— A dispărut, spuse din nou Elide. Pur şi 
simplu... a dispărut. 


Whitethorn îşi cobori privirea spre el, cu agonie 

şi disperare în ochi, iar Lorcan şopti: 

— Îmi pare rău. 

Rowan scăpă cuțitul şi îşi relaxă pumnul care-i 
ţinea părul lui Lorcan. Se clătină un pas în spate. În 
iarba din apropiere, Dorian îngenunche lângă 
Gavriel, o lumină slabă strălucind în jurul lor, 
vindecându-i rănile de pe braţe. Nu se mai putea 
face nimic în privinţa rănii sufleteşti pe care Maeve 
le-o făcuse lui şi lui Lorcan, rupând jurământul cu o 
asemenea dezonoare. 

Manon se apropie, flancată acum de 
vrăjitoarele ei. Ele adulmecară toate sângele. Una 
cu părul auriu înjură încet. 

Manon le povesti despre Lacăt. 

Despre Elena. Despre preţul pe care îl cereau 
zeii de la ea. Şi de la Aelin. 

Dar Elide fu cea care preluă discuţia, 
rezemându-se de Lysandra care fixa cu privirea 
sângele şi cămaşa ca şi când ar fi fost un cadavru, 
spunându-le ce se întâmplase pe dune, ce 
sacrificase Aelin! 

Ea îi spuse lui Rowan că era partenerul lui 
Aelin. Îi spuse despre Lyria. 

Îi spuse despre biciuire, despre mască şi cutie. 

După ce Elide termină, ei tăcură, iar Lorcan 
urmări numai când Aedion se întoarse spre 
Lysandra şi spuse: 

— Ai ştiut. 

Lysandra nu tresări. 

— Ea mi-a cerut - în acea zi de pe navă - să o 
ajut. Mi-a spus că bănuieşte care e preţul pentru a- 
| alunga pe Erawan şi a reface cheile. Ce trebuie să 


fac. 

— Ce ai fi putut tu... zise Aedion. 

Lysandra îşi ridică bărbia. 

Rowan şopti: 

— Aelin ar muri ca să făurească noul Lacăt ca 
să închidă cheile în poartă - ca să-l alunge pe 
Erawan. Dar nimeni nu ar şti. Nimeni, în afară de 
noi. Nu dacă i-ai purta pielea pentru tot restul 
vieţii. 

Aedion îşi trecu o mână prin părul murdar de 
sânge. 

— Dar niciun urmaş cu Rowan nu ar semăna 
deloc cu... 

Chipul Lysandrei era rugător. 

— Tu ai rezolva asta, Aedion. Cu mine. 

Cu părul auriu şi ochii de Ashryver... Dacă acea 
descendență era pură, urmaşul creaturii 
metamorfice ar fi putut părea nobil. Aelin îl voia pe 
Rowan pe tron, dar Aedion i-ar fi făcut în secret 
moştenitori. 

Aedion tresări, ca şi când ar fi fost lovit. 

— Şi când aveai de gând să-mi spui asta? 
Înainte sau după ce m-aş fi culcat cu afurisita mea 
de verişoară din te miri ce motiv aţi plănuit voi? 

Lysandra spuse încet: 

— Nu mă voi scuza faţă de tine. Eu o servesc 
pe ea. Şi sunt dispusă să-mi petrec restul vieţii 
pretinzând că sunt ea, astfel încât sacrificiul ei să 
nu fie inutil... 

— Poţi să te duci naibii! izbucni Aedion. Poti să 
te duci naibii, cățea mincinoasă! 

Mârâitul de răspuns al Lysandrei nu era uman. 

Rowan o luă pe Goldryn de la general şi plecă 
spre mare, vântul fluturându-i părul argintiu. 

Lorcan se ridică în picioare, clătinându-se din 
nou. Dar Elide era acolo. 

Şi nu recunoscu nimic pe chipul palid şi 
încordat al acelei tinere. Vocea răguşită nu păru a 
ei când Elide îi spuse lui Lorcan: 

— Sper să-ţi petreci restul vieţii mizerabile de 
nemuritor suferind. Sper să ţi-o petreci singur. Sper 
să trăieşti cu regret şi vinovăţie în inimă şi să nu 
găseşti niciodată o cale să o înduri. 

Apoi ea se îndreptă spre Cele Treisprezece. 
Cea cu părul auriu ridică un braţ, iar Elide se 
strecură sub el, intrând într-un sanctuar de aripi, 
gheare şi dinţi. 

Lysandra se grăbi să-l ajute pe Gavriel, care 
avu bunul simţ să nu tresară la chipul ei încă 
încruntat, iar Lorcan se uită la Aedion, ca să-l vadă 
pe general privindu-l deja. 

Ura străluci în ochii lui Aedion. Ură pură. 

— Chiar şi înainte să primeşti ordinul de a nu 
acţiona, nu ai făcut nimic ca să o ajuţi. Ai chemat-o 
pe Maeve aici. Nu voi uita niciodată asta. 

Apoi el merse spre plajă - spre locul în care 
Rowan era îngenuncheat în nisip. 


Asterin era în viaţă. 

Cele Treisprezece erau în viaţă. Şi era bucurie 
în inima lui Manon - bucurie, îşi dădu ea seama 
când privi chipurile zâmbitoare, zâmbind şi ea. 

Ea îi spuse lui Asterin, toate stând printre 
balaurii lor pe o dună a cărei privelişte dădea spre 


mare: 

— Cum? 

Asterin o mângâie uşor pe păr pe Elide, când 
fata plânse pe umărul ei. 

— Căţelele bunicii tale ne-au urmărit, dar am 
reuşit să le spintecăm. Ne-am petrecut ultima lună 
căutându-te. Dar Abraxos ne-a găsit şi părea să 
ştie unde eşti - aşadar, l-am urmărit. Ea şterse 
nişte picături de sânge închegat de pe obraz. Şi te- 
a salvat, se pare. 

Nu destul de curând, gândi Manon, văzând 
lacrimile tăcute ale lui Elide, felul în care oamenii şi 
masculii Fae fie stăteau în picioare, fie se certau, 
fie nu făceau nimic. 

Nu destul de curând, încât să fi oprit asta. Să o 
salveze pe Aelin Galathynius. 

— Ce facem acum? întrebă Sorrel din locul în 
care se rezemă de coastele balaurului ei, 
bandajându-şi o tăietură de pe antebraţ. 

Toate Cele Treisprezece se uitară la Manon, 
aşteptând. 

Ea îndrăzni să întrebe: 

— Aţi auzit ce a spus bunica mea înainte de... 
toată situaţia? 

— Umbrele ne-au spus, zise Asterin, cu privirea 
jucăuşă. 

— ŞI? 

— Şi ce? mormăi Sorel. Deci eşti pe jumătate 
Crochan. 

— Regină Crochan. Şi  moştenitoarea lui 
Rhiannon Crochan. Oare Anticele observaseră? 

Asterin ridică din umeri. 

— Cele cinci secole ale clanului pursânge Dinti- 


de-fier nu ne-au putut aduce acasă. Poate reuşeşti 

tu. 

Un copil - nu al războiului... ci al păcii. 

— lar voi mă veţi urma? le întrebă încet Manon. 
Ca să facem ce trebuie înainte de a ne întoarce în 
Pustiuri? 

Aelin Galathynius nu îi ceruse Elenei o altă 
soartă. Ea ceruse doar un singur lucru de la antica 
regină: 

„Vei veni cu mine?” Din acelaşi motiv pentru 
care le întrebase Manon acum. 

La unison, Cele Treisprezece îşi ridicară 
degetele la frunte. La unison, le coborâră. 

Manon se uită spre mare, cu un nod în gât. 

— Aelin Galathynius şi-a cedat de bunăvoie 
libertatea, astfel încât o vrăjitoare Dinţi-de-fier să 
poată fi liberă, spuse Manon. 

Elide se îndreptă, retrăgându-se din braţele lui 
Asterin. 

Dar Manon continuă: 

— Avem la ea o datorie de viaţă. Şi, mai mult 
decât atât... Este vremea să devenim mai bune 
decât înaintaşele noastre. Suntem copiii acestui 
pământ. 

— Ce vei face? şopti Asterin, cu ochi 
strălucitori. 

Manon se uită în spatele lor. Spre nord. 

— Am de gând să le găsesc pe vrăjitoarele 
Crochan. Şi să ridic o armată cu ele. Pentru Aelin 
Galathynius. Şi pentru poporul ei. Şi pentru al 
nostru. 

— Nu vor avea încredere în noi, spuse Sorrel. 

— Atunci va trebui să fim fermecătoare, zise 


tărăgănat Asterin. 

Unele dintre ele rânjiră; altele se agitară pe 
loc. 

Manon le întrebă din nou pe Cele Treisprezece: 

— Mă veţi urma? 

Şi când toate îşi atinseră din nou fruntea cu 
degetele, Manon făcu la fel. 


Rowan şi Aedion stăteau tăcuţi pe plajă. 
Gavriel îşi revenise destul de mult din şocul ruperii 
jurământului, încât el şi Lorcan erau acum pe 
faleză, vorbind încet; Lysandra stătea singură, în 
forma leopardului-fantomă, prin iarba unduitoare; 
iar Dorian doar îi... privea din vârful unei dune. 

Ce făcuse Aelin... despre ce minţise... 

O parte din sângele ei de pe pământ se 
uscase. 

Dacă Aelin ar fi murit, dacă viaţa ei ar fi fost 
într-adevăr preţul, dacă ar fi scăpat vreodată... 

— Maeve nu are cele două chei, spuse Manon 
de lângă Dorian, strecurându-se în tăcere. Sabatul 
zăbovi în spatele ei, Elide fiind ascunsă printre 
vrăjitoare. In caz că eraţi îngrijoraţi. 

Lorcan şi Gavriel se întoarse spre ei. Apoi 
Lysandra. 

Dorian îndrăzni să întrebe: 

— Unde sunt? 

— Eu le am, spuse categoric Manon. Aelin mi 
le-a strecurat în buzunar. 

O, Aelin. Ea o agitase pe Maeve atât de mult, o 
făcuse pe regină să se concentreze atât de mult la 


a o prinde, încât nu se gândise să verifice dacă 

Aelin avea cheile înainte de a dispărea. 

Ea riscase atât de mult - şi totuşi Aelin reușise. 
Pentru ultima dată, ea reuşise. 

— De aceea nu am putut face nimic, spuse 
Manon. Ca să o ajut. Trebuia să par neimplicată. 
Neutră. 

De unde stătea el pe plaja de mai jos, Aedion 
se întorsese spre ei, auzul lui ascuţit de Fae 
captând fiecare cuvânt. Manon le spuse tuturor: 

— Îmi pare rău. Îmi pare rău că nu am putut 
ajuta. 

Ea băgă mâna în buzunarul hainei de zbor din 
piele şi întinse Amuleta din Orynth şi o piatră 
argintie spre Dorian. Acesta ezită. 

— Elena a spus că descendența Malei poate 
opri războiul. Ambele case moştenesc asta. 

Ochii aurii erau obosiţi - grei. El îşi dădu seama 
ce îi cerea Manon. 

Aelin nu plănuise să mai vadă Terrasenul. 

Ea se căsătorise cu Rowan ştiind că ar fi avut 
cel mult câteva luni, cel puţin câteva zile alături de 
el. Dar avea să dăruiască Terrasenului un rege 
legal. Ca să-şi ţină teritoriile unite. 

Făcuse planuri pentru toţi - şi niciunul pentru 
ea. 

— Căutarea nu se termină aici, spuse încet 
Dorian. 

Manon scutură din cap, iar el ştiu că ea se 
referea mai mult decât la chei, la război, când 
spuse: 

— Nu, nu se termină. 

Când luă cheile de la ea, acestea zvâcniră şi 
licăriră, încălzindu-i palma. O prezenţă străină şi 

oribilă şi, totuşi... era tot ce stătea între ei şi 
distrugere. 

Nu, căutarea nu se termina aici. Nici pe 
departe. Dorian băgă cheile în buzunar. 

lar drumul care se întindea acum în faţa lor, 
cotind spre necunoscut, spre umbra care îi 
aştepta... nu îl înspăimânta. 


Capitolul 75 


Rowan se căsătorise cu Aelin înainte de răsărit, 
cu doar două zile în urmă. 

Aedion şi Lysandra fuseseră singurii martori 
când ei îl treziseră pe căpitanul cu ochi înceţoşaţi, 
care îi căsătorise repede şi în linişte, şi semnase un 
jurământ secret. 

Ei avuseseră cincisprezece minute în cabina lor 
ca să-şi consume căsnicia. 

Aedion încă ţinea documentele oficiale, iar 
căpitanul, copiile. 

Rowan rămăsese în genunchi pe acea bucată 
de plajă o jumătate de oră deja. Tăcut, hoinărind 
prin gândurile lui agitate, Aedion îi ţinuse 
companie, uitându-se în gol spre mare. 

Rowan ştiuse. 

O parte din el ştiuse că Aelin era partenera lui. 
Şi se îndepărtase de gândul acela de nenumărate 
ori, din respect pentru Lyria, de groază pentru ce 
însemna asta. El sărise în faţa ei în Golful Craniului 
ştiind asta, în adâncul sufletului său. Ştiind că 
partenerii conştienţi de legătură nu suportau să se 
rănească unul pe celălalt şi că ar fi putut fi singura 


forţă care să o convingă să îşi recapete controlul 

faţă de Deanna. Şi chiar şi după ce ea îi dovedise 
asta... El refuzase dovada, încă nepregătit, 
alungându-şi ideea din minte, în timp ce o 
revendicase în orice alt fel. 

Cu toate acestea, Aelin ştiuse că el era 
partenerul ei şi nu ignorase faptul, nu îi ceruse să 
recunoască, deoarece îl iubea, iar el ştia că ea ar fi 
preferat să-şi scoată inima, decât să-l facă să 
sufere sau să se neliniştească. 

Inima lui de Foc. 

Egala lui, prietena lui, iubita lui. Soţia lui. 

Partenera lui. 

Căţeaua nenorocită o pusese într-o cutie din 
fier. 

li biciuise partenera atât de brutal, încât rareori 
văzuse atâta sânge vărsat. Apoi o înlănţuise şi o 
băgase pe Aelin într-un adevărat sicriu de fier, încă 
sângerând, încă suferind. 

Ca să o închidă. Ca să o distrugă. Ca să o 
tortureze. 

Inima lui de Foc, închisă în întuneric. 

Ea încercase să-i spună. Chiar înainte ca ilkenii 
să se adune. 

Incercase să-i spună când vomitase pe navă în 
acea zi, nu pentru că era însărcinată, ci pentru că 
îşi dăduse seama că urma să moară. Că preţul 
închiderii porţii, al făuririi unui nou Lacăt pentru a 
face asta, era viaţa ei. Viaţa ei de nemuritoare. 

Cu Goldryn lângă el, cu rubinul mat în soarele 
strălucitor, Rowan luă doi pumni de nisip şi îl lăsă 
să alunece, lăsă vântul să îi poarte spre mare. 

„Oricum nu a fost decât o amânare.” 


Aelin nu se aşteptase ca ei să vină după ea. 

Ea, care venise pentru ei, care îi găsise pe toţi. 
Ea aranjase ca toate lucrurile să meargă când îşi 
cedase viaţa. Când renunţase la o mie de ani ca 
să-i salveze. 

lar Rowan ştia că ea îşi închipuia că ei aveau 
să ia decizia potrivită şi înţeleaptă şi să rămână 
aici. Să le conducă armatele spre victorie - 
armatele pe care le adunase pentru «i, 
presupunând că nu avea să mai fie aici ca să vadă 
finalul. 

Ea nu credea că urma să-l mai vadă vreodată. 

El nu accepta asta. 

El nu avea de gând să accepte asta şi faptul că 
se găsiseră reciproc şi că supravieţuiseră împreună 
unei asemenea tristeţi şi dureri şi disperări, doar ca 
să fie despărțiți. Nu avea să-i accepte soarta, că 
viaţa ei era preţul cerut pentru salvarea acestei 
lumi. Viaţa ei sau a lui Dorian. 

El nu va avea să accepte asta nicio clipă. 

Paşii se auziră pe nisip, iar el îl mirosi pe 
Lorcan înainte să se deranjeze să privească. Pentru 
o clipă, se gândi să-l ucidă imediat pe mascul. 

Rowan ştia că azi avea să câştige. Ceva se 
rupsese în Lorcan, iar dacă Rowan l-ar fi atacat 
acum, celălalt mascul ar fi murit. Poate că Lorcan 
nici nu s-ar fi împotrivit prea mult. 

Chipul de granit al lui Lorcan era dur, dar în 
ochii lui... Se citea agonia. Şi regretul. 

Ceilalţi coborâră dunele, sabatul vrăjitoarei 
rămânând în urmă, iar Aedion se ridică în picioare. 

Toţi se holbară la Rowan când el rămase în 
genunchi. 


Marea se unduia sub cerul senin şi albastru. 

El aruncă acea legătură în lume, vastă ca o 
plasă, împreună cu magia lui, cu sufletul şi inima 
lui frântă. Căutând-o pe ea. 

„Împotriveşte-te! îi ceru, trimițând cuvintele 
prin legătură - legătura căsătoriei, care poate se 
stabilise în prima clipă în care deveniseră 
carranam, ascunsă sub focul, gheaţa şi speranţa 
pentru un viitor mai bun. Împotriveşte-te! Vin după 
tine. Chiar dacă o să îmi ia o mie de ani. Te voi 
găsi, te voi găsi, te voi găsi.” 

Doar sarea, vântul şi apa îi răspunseră. 

Rowan se ridică în picioare. Şi se întoarse încet 
spre ei. 

Dar atenţia lor se îndreptă spre navele care 
navigau acum din vest - de pe câmpul de luptă. 
Navele verilor lui, cu ce mai rămăsese din flota pe 
care Ansel din Briarcliff o câştigase pentru ei, şi cu 
trei nave ale lui Rolfe. 

Dar nu acele nave îl făcură să se oprească. 

Ci cea care viră spre vârful estic al țărmului - o 
şalupă. Aceasta se apropie pe un vânt-fantomă, 
prea repede ca să fie naturală. 

Rowan se pregăti. Forma bărcii nu aparţinea 
niciunei flote adunate. Dar stilul ei îi stârni 
amintirile. 

Din flota lor, Ansel din Briarcliff şi Enda pluteau 
pe valuri într-o şalupă, îndreptându-se spre plajă. 

Rowan şi ceilalţi priviră în tăcere, când barca 
străină trecu prin valuri şi alunecă pe nisip. 

Urmăriră cum marinarii cu piele măslinie o 
târâră pe plajă. Un tânăr cu umeri largi sări 
sprinten din ea, briza suflându-i prin părul uşor 
ondulat. 

El nu emană nicio urmă de frică în timp ce se 
îndreptă spre ei - nici măcar nu îşi îndreptă mâna 
spre atingerea liniştitoare a sabiei elegante de la 
şold. 

— Unde este  Aelin  Galathynius? întrebă 
străinul cam fără suflare când îi studie. 

lar accentul lui... 

— Cine eşti? întrebă Rowan. 

Dar tânărul era acum destul de aproape încât 
Rowan să-i vadă culoarea ochilor. Turcoaz - cu un 
miez auriu. 

Aedion şopti ca şi când ar fi fost în transă: 

— Galan. 

Galan  Ashryver, Prinţul moştenitor al 
Wendlynului. 

Tânărul făcu ochii mari când îl studie pe 
prinţul-războinic. 

— Aedion, spuse el răguşit, cu un fel de uimire 
şi suferinţă pe chip, pe care le alungă clipind, 
încrezător şi sigur şi întrebă din nou: Unde este ea? 

Nimeni nu răspunse. Aedion întrebă: 

— Ce cauţi aici? 

Galan îşi încruntă sprâncenele negre. 

— Credeam că v-a spus. 

— Ce să ne spună? zise Rowan prea încet. 

Galan băgă mâna în buzunarul tunicii lui uzate 
şi albastre, scoțând o scrisoare boţită care arăta de 
parcă ar fi fost citită de sute de ori şi i-o dădu tăcut 
lui Rowan. 

Aedion citi peste umăr ce scria pe hârtia boţită, 
care încă-i mai purta mirosul. 

Scrisoarea lui Aelin pentru Prinţul din Wendlyn 


era scurtă. Brutală. Literele mari erau întinse pe 

pagină ca şi când îşi pierduse cumpătul: 


TERRASENUL ÎŞI AMINTEŞTE DE EVALIN 
ASHRYVER. 
_TU IŢI AMINTEŞTI? 
AM LUPTAT IN MISTWARD PENTRU POPORUL 
TAU. 
ÎNTOARCE-MI, NAIBII, FAVOAREA! 


lar apoi coordonatele - pentru acest loc. 

— Mi-a fost adresată mie, spuse încet Galan. 
Nu tatălui meu. Doar mie. 

Flotei pe care o conducea Galan - ca să 
blocheze Adarlanul. 

— Rowan,  şopti  Lysandra în semn de 
avertisment. 

El îi urmări privirea. 

Nu spre locul în care Ansel şi Enda sosiră acum 
la marginea grupului lor, făcându-le loc Celor 
Treisprezece când ridicară din sprâncene la Galan. 

Ci spre micul grup de oameni îmbrăcaţi în alb, 
care apărură pe vârfurile dunelor din spatele lor, 
stropiţi cu noroi şi arătând de parcă şi ei ar fi mers 
prin mlaştină. 

lar Rowan ştiu. 

Ştiu cine erau înainte de a ajunge pe plajă. 

Ansel din Briarcliff se albise la vederea hainelor 
lor stratificate şi vaporoase. lar când bărbatul înalt 
din mijlocul lor îşi scoase gluga ca să dezvăluie un 
chip măsliniu cu ochi verzi, încă frumos şi tânăr, 
Regina Pustiurilor şopti: 

— Ilias. 


llias, fiul Maestrului Mut al Asasinilor Tăcuţi, se 

uită cu gura căscată la Ansel, cu spatele rigid. Dar 
Rowan se îndreptă spre bărbat, atrăgându-i 
atenţia. Ilias îl evaluă cu ochi mijiţi. lar el, ca şi 
Galan, îi studie pe toţi, căutând o femeie cu păr 
auriu care nu era aici. Ochii lui se întoarseră spre 
Rowan, ca şi când l-ar fi considerat conducătorul 
grupului. 

Cu o voce răguşită de atâta nevorbit, Ilias îi 
întrebă: 

— Am venit ca să ne achităm datoria de viaţă 
faţă de Celaena Sardothien - Aelin Galathynius. 
Unde este? 

— Tu eşti sessiz suikast, spuse Dorian, 
scuturând din cap. Asasinul Tăcut din Deşertul 
Roşu. 

Ilias dădu aprobator din cap şi se uită la Ansel, 
care părea că era pe cale să vomite, înainte să-i 
spună lui Rowan: 

— Se pare că prietena mea a revendicat multe 
alte datorii, în afară de ale noastre. 

Ca şi când cuvintele ar fi fost un semnal, mai 
multe siluete îmbrăcate în alb apărură pe dunele 
din spatele lor. 

Zeci. Sute. 

Rowan se întrebă dacă fiecare asasin din 
Fortăreaţa din deşert venise să îşi onoreze datoria 
faţă de tânăra femeie. O legiune mortală în sine. 

lar Galan... 

Rowan se întoarse spre Prinţul Moştenitor al 
Wendlynului. 

— Câţi? întrebă el. Câţi ai adus? 

Galan schiţă un zâmbet şi arătă spre orizontul 


estic. 

Unde pânzele albe apăreau acum la orizont. 
Nenumărate nave, fiecare având steagul de 
culoarea cobaltului al Wendlynului. 

— Spune-i lui Aelin Galathynius că Wendlynul 
nu a uitat niciodată de Evalin Ashryver, îi zise 
Galan lui Aedion. Sau de Terrasen. 

Aedion căzu în genunchi pe nisip când flota 
Wendlynului se împrăştie în faţa lor. 

„Promit că, indiferent de cât de departe am să 
plec, indiferent de preţ, când ai să-mi ceri ajutorul, 
am să vin, îi spusese Aelin că îi jurase lui Darrow. 
Am să cer să mi se plătească vechi datorii şi 
promisiuni. Ca să adun o armată de asasini, hoţi, 
exilați şi oameni de rând.” 

lar ea asta făcuse; vorbise serios şi obținuse 
tot. 

Rowan numără navele care alunecau peste 
orizont. Numără navele din propria lor flotă. Le 
adăugă pe cele ale lui Rolfe - şi pe mycenienii pe 
care el îi aduna din Nord. 

— Pe toţi zeii! şopti Dorian când flota 
Wendlynului continuă să se întindă tot mai mult. 

Lacrimile alunecară pe chipul lui Aedion când 
suspină în tăcere. „Unde sunt aliaţii noştri, Aelin? 
Unde sunt armatele noastre?” Suportase critica - 
şi-o asumase deoarece el ştia că ea nu voia să-i 
dezamăgească, dacă eşua. Rowan puse o mână pe 
umărul lui Aedion. 

„Tot pentru Terrasen”, spusese ea în ziua în 
care le dezvăluise că uneltise o cale de a obţine 
averea lui Arobynn. lar Rowan ştia că fiecare pas 
pe care îl făcuse ea, fiecare plan şi calcul, fiecare 

Pentru ei. Pentru o lume mai bună. 

Aelin Galathynius adunase o armată nu doar ca 
să provoace Morathul... ci ca să zguduie stelele. Ea 
ştiuse că nu avea să apuce să o conducă. Dar tot 
şi-ar fi respectat promisiunea făcută lui Darrow: 
„Promit cu sângele meu, cu numele familiei mele, 
că nu îmi voi întoarce spatele Terrasenului, aşa 
cum mi l-ai întors tu.” 

Şi ultima parte din asta... dacă Chaol Westfall 
şi Nesryn Faliq ar fi putut aduna o armată de pe 
continentul sudic... 

Aedion îşi ridică în cele din urmă privirea la el, 
cu ochii mari, când îşi dădu seama de acelaşi lucru. 

O şansă. Soţia lui, partenera lui, le câştigase o 
şansă nebunească în războiul acesta. 

lar Aelin nu credea că ei aveau să vină pentru 
ea. 

— Galan? 

Rowan rămase nemişcat ca moartea când auzi 
vocea care pluti peste dune. Când o văzu pe 
femeia cu păr auriu care semăna cu iubita lui. 

Aedion sări în picioare, gata să mâărâie, când 
Rowan îl apucă de braţ. 

Când Lysandra, ca Aelin, aşa cum îi promisese, 
se îndreptă spre ei, zâmbind larg. 

Acel zâmbet... îi dădu o gaură în inimă. 
Lysandra învățase zâmbetul lui Aelin, acea urmă 
de viclenie şi încântare, finisat cu un strop de 
cruzime. 

Comportamentul Lysandrei, însuşit în aceeaşi 
hazna în care şi Aelin şi-l însuşise pe al ei, fu fără 
cusur când vorbi cu Galan. Când vorbi cu llias, 
îmbrăţişându-l ca pe un prieten pierdut demult şi 

ca pe un aliat. 

Aedion tremura lângă el. Dar lumea nu putea 
să afle. 

Aliaţii lor, inamicii lor, nu trebuiau să afle că 
focul nemuritor al Malei fusese furat. Inlănţuit. 

Galan spuse celei pe care o crezu a fi vara lui: 

— Încotro ne îndreptăm acum? 

Lysandra se uită la el, apoi la Aedion, fără 
urmă de regret sau vină, sau îndoială pe chip. 

— Mergem spre nord. Spre Terrasen. 

Stomacul lui Rowan se transformă în plumb. 
Dar Lysandra îi întâlni privirea şi spuse cu o voce 
egală şi nonşalantă: 

— Prinţe, trebuie să recuperezi ceva pentru 
mine înainte să ni te alături în nord. 

„Găseşte-o, găseşte-o, găseşte-o”, păru să 
implore creatura metamorfică. 

Rowan dădu din cap, rămas fără cuvinte. 
Lysandra îi luă mâna şi o strânse o dată în semn de 
mulţumire, un rămas-bun public şi politicos între o 
regină şi consortul ei, şi se îndepărtă. 

— Veniţi! le spuse Lysandra lui Galan şi lui 
Ilias, făcându-le semn spre locul în care aşteptau 
Ansel, cu chipul palid, şi Enda, care se încrunta. 
Avem lucruri de discutat înainte de a pleca. 

Apoi micul lor grup rămase din nou singur. 

Aedion îşi strânse şi-şi desfăcu pumnii pe lângă 
corp când se uită după creatură care-i purta pielea 
lui Aelin, conducându-le aliaţii pe plajă. Ca să le 
ofere intimitate. 

O armată cu care să atace Morathul. Ca să le 
dea o şansă pentru a lupta... 


Nisipul şuieră în spatele lui când Lorcan veni 

lângă el. 

— Voi merge cu tine. Te voi ajuta să o 
recuperezi. 

Gavriel spuse răguşit: 

— O vom găsi. Aedion îşi îndepărtă în sfârşit 
privirea de la Lysandra auzind asta. Dar nu îi spuse 
nimic tatălui său - nu îi spusese nimic de când 
debarcaseră pe plajă. 

Elide se apropie şchiopătând, cu vocea la fel 
de răguşită ca a lui Gavriel. 

— Împreună. Vom merge împreună. 

Lorcan îi aruncă o privire evaluatoare lui Lady 
de Perranth, pe care ea o ignoră. Ochii îi licăriră 
când îi spuse lui Rowan: 

— Fenrys este cu ea. El va şti că venim după 
ea - va încerca să lase urme, dacă va putea. 

Dacă Maeve nu îl închisese. Dar Fenrys se 
luptase cu jurământul de sânge în fiecare zi de 
când îl depusese. lar dacă el era tot ce stătea 
acum între Cairn şi Aelin... Rowan nu se gândi la 
Cairn. La ce îl pusese deja Maeve să facă sau la ce 
avea să-i facă ei înainte de sfârşit. Nu - Fenrys s-ar 
fi împotrivit. Şi Aelin s-ar fi împotrivit. 

Aelin nu ar fi încetat niciodată să lupte. 

Rowan se întoarse spre Aedion, iar prinţul 
războinic îşi întoarse din nou privirea de la 
Lysandra suficient de mult timp cât să se uite în 
ochii lui. Aedion înţelese privirea şi puse o mână pe 
mânerul Sabiei din Orynth. 

— Voi merge în nord. Cu... ea. Ca să 
supraveghez armatele, să mă asigur că sunt pe 
poziţie. 

Rowan îl prinse pe Aedion de antebraţ. 

854 


— Liniile trebuie să reziste. Trage de timp cât 
poţi, frate! 

Aedion îl apucă şi el de antebraţ, cu ochi 
strălucitori. Rowan ştia cât de mult îl chinuia asta. 
Dar, dacă lumea credea că Aelin se întorcea în 
nord, atunci unul dintre generalii ei trebuia să fie 
lângă ea, ca să-i conducă armatele. Şi, de vreme 
ce Aedion comanda loialitatea legiunii Bane... 

— Adu-o înapoi, prinţe! spuse Aedion, cu vocea 
spartă. Adu-o acasă! 

Rowan se uită în ochii fratelui său şi dădu din 
cap. 

— Ne vom vedea din nou. Cu toţii. 

El nu îşi risipi cuvintele convingându-l pe 
prinţul războinic să o ierte pe creatura 
metamorfică. Nu prea ştia ce să înţeleagă din 
planul lui Aelin şi al Lysandrei. Care ar fi fost rolul 
său. 

Dorian se apropie, dar aruncă o privire spre 
Manon, care se holba la mare ca şi când ar fi putut 
să vadă unde îşi transportase Maeve nava, 
folosindu-se de puterea de camuflare la care 
apelase ca să-i ascundă pe Fenrys şi pe Gavriel în 
Golful Craniului - să-şi ascundă flota de privirile 
celor din Eyllwe. 

— Vrăjitoarele zboară spre nord, spuse Dorian. 
lar eu voi merge cu ele. Ca să văd dacă pot face ce 
trebuie făcut. 

— Rămâi cu noi! îi propuse Rowan. Vom găsi o 
cale să ne ocupăm de chei, şi de Lacăt, şi de zei - 
de toate. 

Dorian scutură din cap. 


— Dacă te duci după Maeve, cheile trebuie 

ţinute la mare distanţă. Dacă pot să ajut făcând 
asta, găsind-o pe a treia... Te voi servi mai bine în 
felul ăsta. 

— Probabil că ai să mori, interveni brusc 
Aedion. Noi ne ducem în nord spre vărsare de 
sânge şi câmpuri de luptă - tu te îndrepţi spre 
pericole mult mai grave. Morathul poate aştepta. 

Rowan îi aruncă o privire încruntată. Dar 
fratelui său nu îi mai păsa. Nu, Aedion era acum pe 
o pantă rea şi vulnerabilă - şi nu i-ar fi trebuit mult 
ca să devină mortal. Mai ales când Dorian îşi 
jucase rolul în separarea lui Aelin de grup. 

Dorian se uită din nou la Manon, care schiţă 
acum un zâmbet. Era un zâmbet care îi îmblânzea 
chipul, făcându-l să prindă viaţă. 

— Nu va muri dacă voi putea să-l ajut, spuse 
vrăjitoarea, apoi îi studie pe toţi. Noi călătorim ca 
să le găsim pe vrăjitoarele Crochan - ca să adunăm 
armata pe care ar putea-o avea. 

O armată de vrăjitoare pentru a contracara 
legiunile  Dinţi-de-fier. Speranţa - o speranţă 
fragilă, prețioasă - îi agită sângele lui Rowan. 
Manon făcu un semn din bărbie în semn de rămas- 
bun şi urcă pe faleză, spre sabatul ei. 

Aşadar, Rowan dădu din cap spre Dorian. 
Bărbatul făcu o plecăciune - nu era un gest ca 
între prieteni. Ci ca între doi regi. 

Consort, voia el să spună. El era doar consortul 
ei. 

Chiar dacă ea se căsătorise cu el astfel încât să 
aibă dreptul legal de a salva şi reconstrui 
Terrasenul. Ca să comande armatele pentru care 


ea dăduse totul ca să le adune. 

— După ce vom termina, ne vom alătura vouă 
în Terrasen, Aedion, promise Regele Adarlanului. 
Astfel încât, atunci când te vei întoarce, Rowan - 
când vă veţi întoarce amândoi - să mai aveţi ceva 
pentru care să luptaţi. 

Aedion păru să se gândească. Să cântărească 
vorbele şi înfăţişarea bărbatului. lar apoi prinţul 
general înaintă şi îl îmbrăţişă pe rege. Fu un gest 
rapid şi puternic, iar Dorian tresări, dar pericolul 
din ochii înceţoşaţi de suferinţă ai lui Aedion se 
domoli puţin. Tăcut, Aedion se uită la Damaris, în 
teaca de la şoldul lui Dorian. Sabia primului şi celui 
mai mare rege al Adarlanului. Aedion păru să 
cântărească prezenţa sabiei şi a celui care o purta. 
În cele din urmă, prinţul general dădu aprobator 
din cap, mai mult pentru sine decât pentru cineva. 
Dar Dorian tot îşi plecă fruntea în semn de 
mulţumire. 

Când Aedion se îndreptă spre şalupe, ocolind-o 
intenţionat pe Lysandra-Aelin când ea încercă să îi 
vorbească, Rowan îi spuse regelui: 

— Ai încredere în vrăjitoarele tale? 

El dădu din cap. 

— Ele lasă doi balauri ca să vă păzească 
navele până la marginea continentului. De acolo, ni 
se vor alătura din nou, iar voi vă veţi îndrepta 
oriunde... trebuie să mergeţi. 

Maeve ar fi putut-o duce oriunde; ar fi putut să 
facă nava să dispară în cealaltă parte a lumii. 

Rowan îi spuse lui Dorian: 

— Mulţumesc. 

— Nu-mi mulţumi mie. El schiţă un zâmbet. 


Mulţumeşte-i lui Manon. 
857 


Dacă toţi urmau să scape cu viaţă şi să o 
recupereze pe Aelin, avea să o facă. 

El îl îmbrăţişă pe Dorian, îi ură regelui cele 
bune şi îl urmări pe bărbat urcând pe bancul de 
nisip, spre vrăjitoarea cu păr alb care îl aştepta. 

Lysandra deja le dădea ordine lui Galan şi lui 
Illias în privinţa transportării celor două sute de 
Asasini Tăcuţi pe navele Wendlynului, Aedion 
supraveghind totul cu braţele încrucişate. Ansel 
era adâncită în conversaţia cu Endymion, care nu 
părea să ştie ce să-i facă reginei roşcate, cu 
zâmbet de lup. Cu toate acestea, Ansel părea deja 
înclinată să dezlănţuie iadul şi să se distreze 
făcând asta. Rowan îşi dori să fi avut mai mult de o 
clipă de răgaz ca să le mulţumească tuturor - să-i 
mulţumească lui Enda şi fiecăruia dintre verii lui. 

Totul era pregătit, totul era gata pentru asaltul 
spre nord. Aşa cum plănuise Aelin. 

Nu aveau cum să se odihnească sau să 
aştepte. Ei nu aveau timp de pierdut. 

Balaurii se agitară, bătând din aripi. Dorian 
urcă în şa în spatele lui Manon şi îi cuprinse talia cu 
braţele. Vrăjitoarea îi spuse ceva care îl făcu să 
zâmbească din toată inima. 

Dorian ridică mâna în semn de rămas-bun, 
tresărind când Abraxos se înălţă spre cer. 

Alţi zece balauri se ridicară în aer în spatele 
lor. 

Vrăjitoarea zâmbitoare cu părul auriu - Asterin 
- şi una zveltă şi brunetă, cu ochi verzi, pe nume 
Briar, îi aşteptară călare pe balaurii lor pe Gavriel, 
pe Lorcan şi pe Elide. Ca să-i poarte spre nava de 


pe care aveau să exploreze pe mare. 

Lorcan voi să înainteze spre Elide când ea se 
apropie de balaurul lui Asterin, dar fata îl ignoră. 
Nici măcar nu se uită la mascul când apucă mâna 
lui Asterin şi fu ridicată în şa. Şi, chiar dacă Lorcan 
îl ascundea bine, Rowan îi zări licărul de suferinţă 
pe trăsăturile încercate de secole. 

Înjurătura lui Gavriel fu singurul sunet de 
nelinişte când o apucă pe vrăjitoarea cu păr auriu 
de talie, în timp ce se ridicară spre cer. Abia după 
ce toţi fură în aer, urcă Rowan încet pe dealul 
nisipos, legând din mers teaca antică a sabiei 
Goldryn de centura cu cuțite. 

Cămaşa ei stropită de sânge încă era acolo, 
chiar lângă balta de sânge care uda nisipul. El nu 
avea nicio îndoială că fusese lăsată intenţionat de 
Cairn. 

Rowan se aplecă, luând cămaşa, trecându-şi 
degetul mare peste materialul moale. 

Sabatul dispăru la orizont;  tovarăşii lui 
ajunseră pe nava lor, iar ceilalți se pregătiră să 
mute armata pe care o chemase, pentru ei, 
partenera lui, împingând şalupele în valuri. 

Rowan duse cămaşa spre faţă şi îi inhală 
parfumul. Simţi ceva agitându-se în el - simţi 
legătura pâlpâind. 

El dădu drumul cămăşii, lăsând vântul să o 
poarte departe spre mare, departe de acest loc 
îmbibat cu sânge, care duhnea a durere. 

„Te voi găsi.” 

Rowan se transformă şi se înălţă în aer pe un 
vânt rapid şi puternic produs de el, marea 
strălucitoare întinzându-se în dreapta lui, iar 


mlaştina, un amestec de verde şi gri, în stânga. 

Luând în stăpânire vântul şi ajungându-i din urmă 
pe tovarăşii lui care zburau acum de-a lungul 
coastei, îşi întipări în memorie mirosul ei şi 
pâlpâirea legăturii. 

Pâlpâirea pe care ar fi putut jura că o simţise 
ca pe un răspuns, ca pe pâlpâirea unui tăciune. 

Descătuşând un strigăt care făcu lumea să 
tremure, prinţul Rowan Whitethorn Galathynius, 
consortul Reginei Terrasenului, plecă în căutarea 
soţiei sale. 


Mulţumiri 


Mereu îmi este greu să îmi rezum recunoştinţa 
copleşitoare pentru oamenii care nu doar că au 
lucrat neobosit la apariţia acestei cărţi, ci care mi- 
au oferit şi un sprijin atât de ferm şi prietenia lor. 
Nu ştiu ce m-aş face fără ei în viaţa mea şi îi 
mulţumesc universului în fiecare zi pentru că ei fac 
parte din ea. 

Soţului meu, Josh: 

Chiar şi atunci când această lume va fi o urmă 
de praf printre stele, te voi iubi. Mulţumesc pentru 
râsetele din zilele în care nu credeam că pot 
zâmbi, pentru că m-ai ţinut de mână când trebuia 
să-mi aduc aminte că sunt iubită, pentru că eşti cel 
mai bun prieten al meu şi pentru că îmi oferi 
siguranţă. Eşti cea mai mare bucurie a vieţii mele 
şi nici măcar o mie de pagini nu ar fi suficiente să- 
ţi spun cât de mult te iubesc. 

Lui Annie: 

Nu m-ar surprinde deloc dacă, între timp, ai 


învăţat să citeşti. Eşti cealaltă mare bucurie a vieţii 

mele şi iubirea ta necondiționată şi siguranţa 
constantă transformă o muncă solitară în ceva 
care nu mă stinghereşte - nici măcar o singură 
clipă. Te iubesc, puiul meu! 

Lui Tamar Rydzinski: 

Am fost atât de recunoscătoare pentru 
înţelepciunea, duritatea şi genialitatea ta, chiar din 
prima clipă în care m-ai chemat, în urmă cu toţi 
acei ani. Dar, mai ales anul acesta, sunt chiar mai 
recunoscătoare pentru prietenia ta. Mulţumesc 
pentru că m-ai susţinut, indiferent de situaţie. Sunt 
atât de norocoasă să te am de partea mea! 

Lui Cat Onder: 

Munca alături de tine a fost un element de 
bază în cariera mea. Îți mulţumesc din adâncul 
inimii pentru părerile inteligente şi profunde, 
pentru că mi-ai promovat cărţile şi pentru că ai 
făcut tot acest proces atât de amuzant. Sunt foarte 
mândră să te am ca editor şi prietenă. 

Lui Margaret Miller: 

Îţi mulţumesc pentru tot ajutorul şi îndrumarea 
de-a lungul anilor - am evoluat atât de mult ca 
scriitoare datorită ţie şi sunt foarte recunoscătoare 
pentru asta. 

Lui Cassie Homer: 

De unde să încep măcar să-ţi mulţumesc 
pentru toate astea? Chiar nu ştiu cum aş fi reuşit 
fără ajutorul tău. Eşti uimitoare! 

Pentru echipele minunate şi inegalabile de la 
Bloomsbury din toată lumea şi de la CAA - Cindy 
Loh, Cristina Gilbert, Jon Cassir, Kathleen Farrar, 
Nigel Newton, Rebecca McNally, Natalie Hamilton, 


Sonia Palmisano, Emma Hopkin, lan Lamb, Emma 

Bradshaw, Lizzy Mason, Courtney Griffin, Erica 
Barmash, Emily Ritter, Grace Whooley, Eshani 
Agrawal, Emily Klopfer, Alice Grigg, Elise Burns, 
Jenny Collins, Linette Kim, Beth Eller, Kerry 
Johnson, Kelly de Groot, Ashley Poston, Lucy 
Mackay-Sim, Melissa Kavonic, Diane Aronson, 
Donna Mark, John Candell, Nicholas Church şi 
întregii echipe pentru drepturi în străinătate. 

Sunt atât de binecuvântată să lucrez cu un 
grup atât de spectaculos şi nu-mi pot imagina 
cărţile pe mâini mai bune! Mulţumesc, mulţumesc, 
mulţumesc pentru tot! 

Părinților mei: 

Mulţumesc pentru dragostea necilintită şi 
pentru că aveţi un număr cu adevărat jenant de 
copii ale tuturor cărţilor mele. 

Socrilor mei: 

Mulţumesc pentru că aţi avut grijă de Annie 
când am fost plecaţi - şi pentru că ne-aţi ajutat 
mereu, indiferent de situaţie. 

Familiei mele minunate, 

Vă iubesc pe toţi! 

Lui Louisse Ang, Sasha Aisberg, Vilma 
Gonzalez, Alice Fanchiang, Charlie Bowater, Nicola 
Wilksinson, Damaris Cardinali, Alexa Santiago, 
Rachel Domingo, Kelly Grabowski, Jessica Reigle, 
Jamie Miller, Laura Ashforth, Steph Brown şi Maas 
Thirtheen. 

Vă mulţumesc atât de mult pentru bunătatea, 
generozitatea şi prietenia voastră! Sunt onorată să 
vă cunosc. 

Şi cititorilor mei: 

Mulţumesc pentru scrisori, pentru operele de 

artă, pentru tatuaje (!!) şi muzică - vă mulţumesc 
pentru toate. Nu pot să vă spun cât de mult 
înseamnă pentru mine sau cât de recunoscătoare 
vă sunt. Voi faceţi ca toată strădania să merite. 

